
Precuvintare 


In ce fel întimpina cărturarul — scriitor, filozof, om de ştiinţă — 
încercarea, nu rareori dramatică, a confruntării cu justiția ? Cum şi 
dt de adine se implica el în duelul judiciar cind în joc erau ideile, con- 
vingerile sau demnitatea lui ? Acestor întrebări (şi altora adiacente) 
se străduieşte să le răspundă — pe temeiul unor procese celebre — 
cartea de faţă, ca şi cea publicată anterior, De la Dante la Zola, gîn- 
dite împreună, ca un diptic, şi solidare temaţic. Interesul unei ase- 
menea investigații l-am arătat în Cuvîntul liminar a/l lucrării dedicate 
scriitorilor, îneit este de prisos să reiterez aici consideratiile de 
acolo. Nu mi se par în schimb fără folos cîteva lămuriri preliminare 
despre geneza şi structura finală a cărții oferite acum cititorilor, 
carte unde, alături de cei trei mari ginditori evocati, urmau să 
figureze şi alţi filozofi ca Thomas Morus şi Tommaso Campanella, 
care şi ei au ajuns tn fața instanțelor de judecată ale vremii lor. 
Numai că despre o carte ştii adesea, cind o începi, doar cum va 
debuta, nu însă tot ce va cuprinde şi în ce fel va sfirşi. Avind a 
înfățişa, de astă dată, tribulaţiile judiciare ale unor constructori de 
edificii teoretice, iar nu ale unor plăsmuitori de ficțiuni, mi s-a părut 
necesar să stărui mai îndelung asupra curentelor de idei ale timpului 
și asupra situării protagoniştilor în raport cu ele. Acestei împrejurări i 
s-a adăugat abundența documentelor din epocă, la care nu m-am 
resemnat să renunţ ori de cîte ori am fost convins că folosirea lor ar 
face explicarea faptelor mai lesnicioasă şi evocarea oamenilor mai 
vie. In sfirşit, m-am încredinţat, scriind capitolele despre Bruno şi 
Galilei, că fără cunoaşterea originii, țelurilor şi funcționării inchiziției, 
înțelegerea condiţiilor în care s-au confruntat cu justiția cugetătorii 
amintiţi ar fi păgubită. Aşa s-a făcut că lucrarea a sporit cu un 
„interludiu“ despre  inchiziție, neprevăzut iniţial, iar capitolele 
consacrate lui Socrate, lui Bruno şi mai cu seamă lui Galilei au 
depășit limitele întrezărite la început. 

Acum, cînd privesc cartea în configurarea ei ultimă, observ că In 
loc de Filozofi şi oameni de ştiinţă în faţa justiţiei, cum intenționam 
în primul moment s-o intitulez, ea s-ar putea numi la {el de bine 
Momente din istoria patologiei fanatismului religios sau Episoade 

din lupta gîndirii libere cu dogmatismul. Pentru că, într-adevăr, 
procesele celor trei mari „împricinaţi" sînt în primul rînd reacții 
aberante ale intoleranţei religioase. In ceea ce îi priveşte mai ales 
pe Bruno ţi pe Galilei, se adaugă o confruntare, în plan ideologic, 
între gindirea non- conformistă ţi închistarea dogmatică. Deşi 
explicabile prin factori istorici contingenti, cele trei procese 
„comunică“ în adînc prin semnificaţii comune, cu valoare 
permanentă. Printre care aceea că prefacerea în dogme a 
convingerilor de orice fel este pe cit de pernicioasă pentru 
afirmarea gîndirii originale, pe atît de incapabilă să împiedice p|nă 
la urmă o atare afirmare. Apărătorii dogmelor pot opri temporar 
fluxul ideilor înnoitoare, ei nu dispun însă niciodată de puterea 
necesară pentru a-l stăvili la nesfirşit. 

Fie-mi îngăduită, înainte de a încheia această precuvintare, o 
mărturisire despre starea de spirit care m-a însoţit de-a lungul 
elaborării celor două cărţi. Gindul de a istorisi peripețiile în pretoriul 
justiției ale unor cărturari de seamă mă stăpinea de mult. El s-a 
realizat însă numai atunci cînd am întîlnit ospitalitatea unui editor, 
adînc înțelegător al menirii sale în spațiul culturii, editor căruia sînt 
bucuros să-l reînnoiesc aici expresia gratitudinii mele. Am avut 
astfel şansa să trăiesc ciţiva ani buni, chiar foarte buni, în 
intimitatea de ginduri ţi frămintări a unor spirite alese, să le aflu 
convingerile şi îndoielile, înălţările şi căderile. Scriind aceste două 
cărți am avut prilejul să ascult vorba plină de miez şi de duh a lui 
Socrate ţi să-l urmez în periplul surghiunului său pe Dante, să mă 
încălzesc la flacăra patriotismului neînfricat al lui Bălcescu şi să-l 
ascult pe spiritualul Hasdea pledind cauza Duducăi Mamuca, să 
trăiesc coşmarul executării simulate a lui Dostoievski şi să urc pe 
rugul inchiziției împreună cu Gior- dano Bruno, să încerc chinurile 
facerii literare alături de autorul Doamnei Bovary ţi să mă revolt de 
ipocrizia ipochimenilor care au cenzurat Florile răului, să-l însoțesc 
pas cu pas pe Galilei în campaniile sale pro-copemicane ţi pe Zola 
în lupta pentru triumful adevărului în Afacerea Dreyfus. Am 
împărtăşit astfel cu ei toţi bucuria creației, amărăciunea 
neînțelegerii, speranța izbinzii, durerea înfrângerii. Asemenea lor şi 
alături de ei m-am bătut pentru triumful ideilor lor, am primit în plin 
loviturile destinate lor, n-am capitulat msd în fata puterii opresive, 
chiar şi atunci cînd era covirşitoare. Le-am prețuit prietenii, am fost 
recunoscător celor puternici care i-au ocrotit de sus, m-am războit 
cu duşmanii lor. Le-am sprijinit atacurile, le-am înțeles replierile, le- 
am iertat rătăcirile. Şi dacă le-am prețuit 


dupâ cuviință  cerbicia convingerilor, nu le-am ignorat 
îngenuncherile. l-am admirat fără rezerve cînd au fost tari, dar nu 
le-am ascuns s/ăbiciunile cind au şovăit, socotind că orice altă 
atitudine ar fi păcătuit nu numai față de adevăr, dar şi față de 
memoria lor. Acum, cind ultimele rînduri ale dipticului visat se află 
aşternute pe hirtie, despărțirea de ei mă apasă ca pierderea unui 
frate. Fie ca paginile ce le-am închinat să fie vrednice de ceea ce a 
fost — şi rămine — exemplar în luptele şi jertfele lor. 


Autoral 


„Vai, nemaiauzită josnicie a min- 
ţilor slugarnice, să te faci de bună- 
voie sclav I" 


GALILEO GALILEI 


Moartea lui Socrate sau preţul 
fidelității faţă de sine 

„Prefer, apărîndu-mă în acest chip, să mor, 

decit să trăiesc în alt chip ; căci atit la judecată cit 


şi în luptă, nici eu, nici un altul nu se cuvine să 
întreprindă chiar orice ca să scape de moarte 


Ploton Apărarea lui Socrate 


După aproape douăzeci şi patru de secole de cînd justiţia 
ateniană i-a întins cupa cu otravă a unei condamnări la moarte 
infame, Socrate continuă să ţină trează — şi să tulbure — conştiinţa 
morală şi reflexivă a lumii. Filozoful care n-a lăsat scris nici un 
singur rind a supravieţuit — prin gîndurile împărtăşite celor din jur, 
prin modul cum a trăit şi, nu mai puţin, prin felul cum a ştiut să 
moară — multor autori de vaste tomuri filozofice risipiţi în pulberea 
veacurilor. In istoria filozofiei vechilor greci ivirea lui este un 
moment de răscruce, din înaltul căruia pot fi desluşite mai bine 
marile etape ale acestei istorii. Nu este de aceea deloc de mirare 
că, situîndu-l în centrul sistemului solar al gîndirii filozofice din 
antichitatea elenă, istoricii acestei gîndiri vorbesc, pentru răstimpul 
dinaintea lui, de filozofii presocratici, iar pentru epoca de după el, 
de marii şi micii socratici. Puţini filozofi s-au învrednicit de un 
asemenea privilegiu. Şi mai puţini însă au prilejuit atitea 
confruntări. împrejurarea că şi-a răs- pîndit ideile doar prin viu grai, 
că ceea ce ştim despre ele ştim din spusele altora, a făcut ca 
învăţătura socratică să fie tot atit de controversată astăzi ca şi pe 
vremea sa, dacă nu chiar mai mult. Acestor controverse în jurul 
ideilor lui filozofice li s-au adăugat disputele asupra omului, nu mai 
puţin derutant. Venerat de discipoli şi hulit de detractori, Socrate a 
avut parte, încă din viaţă, de adeziuni entuziaste, ca şi de 
statornice vrăjmăşii. 

Din primii ani de cînd s-a făcut cunoscut atenienilor prin origi- 
nalitatea felului său de a fi şi a gîndi, o aură de legendă l-a Insoţit 
necurmat, şi strădania, de două ori milenară, a învăţaţilor n-a 
izbutit încă să scoată din rama ficţiunii portretul real al acestui 
enigmatic înţelept. Deşi mărturii contemporane de primă mînă nu 
lipsesc 
— mărturisitorii numindu-se Aristofan, Platon, Xenofon —, pe măsurft 
ce cîntărim critic aceste atestări, liniile personajului istoric se estom- 
pează. Nu însă într-atita încît să spunem, parafrazîndu-i o butadă 


1 
4 


celebră, că despre el ştim sigur doar că nu ştim nimic. O aproximare 
a adevărului — despre om şi gînditor — este posibilă tocmai în te- 
meiul relatării celor ce i-au stat în preajmă. Dar înainte de a cerceta 
aceste „probe", un scurt ocol pentru cunoaşterea epocii în care a 
trăit ni se pare drumul cel mai drept către miezul faptelor şi ideilor 
sale. Pentru că, asemenea tuturor spiritelor reprezentative ale uma- 
nităţii, Socrate a fost un om al timpului său înainte de a deveni un 
om al tuturor timpurilor. 

In anii cînd Socrate îşi purta paşii — şi interogaţiile — pe străzile 
Atenei, falnica cetate grecească luneca încet, dar ireversibil pe po- 
vîmişul destinului său istoric. Supremaţia panelenică, dobiîndită cu 
mari jertfe în timpul războaielor medice, o pierduse. Conflictul pelo- 
poneziac, desfăşurat pe întinderea ultimei treimi a secolului al V-lea 
î.e.n. cu rivala sa întru hegemonie, Sparta, o precipita spre dezastru. 
Convulsiile interne pricinuite de încleştarea dintre democrați şi aris- 
tocraţi agravau şi mai mult urmările nefaste ale războaielor de 
cucerire duse dincolo de hotarele Aticei. Şi cu toate că democraţia 
prinsese rădăcini adinei la Atena, mai cu seamă în epoca lui Pericle, 
forţele oligarhice izbutiseră în două rinduri, în timpul războiului 
pelopo- neziac, să ajungă la cîrma cetăţii. In privinţa mijloacelor 
pentru cucerirea puterii nici una dintre tabere nu-şi făcea prea 
multe scrupule : şi una şi cealaltă pactizau cu duşmanul din afară 
pentru a-şi asigura izbînda înăuntru. Trădarea era în floare. Fapt şi 
mai îngrijorător, democraţia ateniană însăşi începuse să dea semne 
de decădere. 0 democraţie, dealtminteri, de privilegiați. Pentru că şi 
atunci cînd ajunsese la apogeu, în „secolul de aur“ al lui Pericle, un 
număr de aproximativ 20 000 de bărbaţi cu drepturi cetăţeneşti 
depline hotăra soarta a peste 400 000 de oameni, printre care 
femei, sclavi şi meteci (venetici cărora li se îngăduise să se 
stabilească la Atena). Democraţia ateniană avea însă şi unele merite 
de netăgăduit, printre care şi acela de a fi o democraţie directă. 
Puterea politică nu se exercita prin reprezentanţi aleşi, ca în 
democraţiile parlamentare moderne, ci nemijlocit de demos, de toţi 
cetăţenii, bogaţi ori săraci, întruniţi în ecclesia (adunarea poporului). 
Acest sistem de guvernare a fost cu putinţă numai la Atena şi în alte 
cîteva cetăţi greceşti cu un număr relativ mic de cetăţeni avînd 
drepturi politice depline. 

In capitala Aticei, în epoca evocată, adunarea poporului hotăra în 
toate problemele mai importante ale cetăţii : pace sau război, 
tratate internaţionale, lucrări publice, dări, culte, osîndirea sau 
absolvirea de pedeapsă a unui om politic de vază. Fireşte, numai o 
parte dintre cetăţenii atenieni aveau în fapt posibilitatea — ori 


răgazul — să participe la şedinţele adunării poporului, convocate 
dealtfel foarte des. îndeosebi locuitorii zonelor rurale ale Aticei se 
îndurau cu greu să-şi părăsească ogoarele pentru a lua parte la 
viaţa publică. In principiu însă, toţi bărbaţii cu drepturi cetăţeneşti 
depline puteau să-şi exprime părerea, fie luînd cuvântul în adunare, 
fie doar votind rezoluţiile propuse. Lucrările pregătitoare ale 
ecclesiei erau conduse de un sfat (bule), format din 500 de membri, 
aleşi anual prin tragere la sorţi. Tot prin periodice trageri la sorţi 
erau aleşi judecătorii de la diferitele tribunale ateniene, ca şi cei mai 
mulţi dregători. Numai desemnarea celor zece strategi (generali) se 
făcea prin vot, căci conducerea războiului nu putea fi lăsată pe 
seama hazardului. Tragerea la sorţi, ca modalitate de promovare în 
funcţiile politice sau administrative, dacă avea meritul de a oferi 
tuturor cetăţenilor şanse egale de participare la viaţa publică, 
prezenta în schimb riscul, cît se poate de real, de a aduce orice 
nechemat la cîrma statului. Decisiv era norocul, nu calităţile 
personale. 

Pentru a asigura participarea efectivă a cetăţenilor la activitatea 
numeroaselor organisme ale  polis-ului, Pericle  instituise 
remunerarea celor chemaţi să îndeplinească funcţii publice. O 
remunerare modestă, la început, menită să le asigure beneficiarilor 
doar traiul de fiecare zi cîtă vreme se ocupau de treburile obştei. 
Ulterior acordarea acestor subsidii devine un mijloc de a intra în 
grațiile mulţimii, motiv pentru care urmaşii lui Pericle la conducerea 
cetăţii se întrec în a le spori. 

Ecclesia ateniană, la care luau parte cîteva mii de oameni, se 
întrunea sub cerul liber, pe colina Pnyx din apropierea Acropolei. Cu 
timpul asupra ei se înstăpîneşte o pletoră de politicieni lipsiţi de 
scrupule, meşteri în linguşirea norodului. Locul bărbaţilor devotați 
intereselor obşteşti, asemenea unui Solon, Pisistrate, Clistene sau 
Pericle, îl iau demagogii, aceşti „proxeneţi ai Demos-ului“, cum îi 
numeşte istoricul englez Finley. Biîlciul competiţiei pentru putere 
sfirşeşte prin a dezgusta pe însuşi destinatarul acestui spectacol de- 
gradant. „Poporul s-a demoralizat — notează autorul Statu/ui ate- 
nian —, deoarece se înghesuie să fie aleşi mai mult secăturile decît 
oamenii de ispravă'*. Democraţia degenerează în demagogie. 
Prototipul demagogului din epocă este zugrăvit magistral de 
Aristofan sub chipul lui Cleon, personajul principal din comedia 
Cavalerii. Dornic de înavuţire pe căi politice, acesta ajunge la cîrma 
statului linguşind mulțimile. „Eu cunosc poporul — se laudă Cleon — 
ştiu cum să-l iau... şi de aceea este jucăria mea". lată, de pildă, cum 

i se adresează pentru a-i cîştiga bunăvoința : „Demos, te iubesc, 
sînt îndrăgostit de tine... Demos, trebuie să domneşti într-o zi peste 
toţi grecii, să fii judecător în Arcadia, cu cinci oboli pe zi... Trebuie 
să comanzi între- tgului pămînt, încoronat cu trandafiri... Demos, nu 
te obosi, fă o baie. 

ghiftuieşte-te, îndoapă-te, îmbuibă-te. Uite ostropel de iepure, uite 
dulciuri... Uite, fără a avea nimic de făcut, un talger cu simbrii 
pentru a chefui". Odată ajuns la putere Cleon îşi dă însă arama pe 
faţă : săvirşeşte abuzuri şi silnicii, jafuri şi înşelăciuni, nu se dă în 
lături de la nici o nelegiuire. „Pipăie pe magistrați, ca pe nişte 
smochine, pentru a vedea care s-au copt sau sînt pe cale de a se 
coace. Este prăpastia, este Charybda jafurilor. Aleargă la primărie 
cu stomacul gol şi iese de acolo cu burduhanul plin. Din înălţimea 
stîncilor Aticii, pîndeşte tributul aliaţilor, aşa cum un pescar 
pîndeşte tonii. Devorează insulele, aşa cum un cîine linge o 
farfurie". Mai mult, nu se sfieşte să-şi recunoască cinic 
fărădelegile : „mă fălesc cu furtişagurile mele... şi jur strimb cînd 
sînt prins asupra faptului". 

Ochiul pătrunzător al lui Aristofan surprinde şi altă meteahnă a 
atenienilor : mania judecăților. O meteahnă favorizată de sistemul 
judiciar atic. La Atena judecătorii erau plătiţi, ca să spunem aşa, „la 
bucată", numai dacă şi întrudt judecau efectiv procese. De aci inte- 
resul lor de a avea o condică de litigii cît mai încărcată. Pornirea 
proceselor, fără deosebire de natura lor civilă sau penală, depindea 
însă exclusiv de iniţiativa cetăţenilor interesaţi. Un organ de stat 
specializat, care, asemenea procuraturii din zilele noastre, să aibă 
îndrituirea — şi îndatorirea — de a deschide, în numele societăţii, 
acţiunea publică în majoritatea covîrşitoare a cauzelor penale, nu 
exista, în cadrul unei asemenea organizări judiciare cei care 
asigurau „pîinea zilnică" judecătorilor se bucurau, fireşte, de 
recunoştinţa beneficiarilor. lar „furnizorii" de procese nu lipseau, cei 
mai zeloşi fiind demagogii de profesie. Dornici să intre în grațiile 
miilor de cetăţeni chemaţi periodic să împartă dreptatea în 
schimbul cîtorva oboli, ei se întreceau în a declanşa procese, fie 
personal, fie îndemnîndu-i pe alţii să se judece pentru te miri ce. 
Zelul procesiv al multor atenieni era sporit de dorinţa de a trage 
foloase băneşti directe, pentru că în unele cauze reclamantul care 
triumfa în proces se alegea, drept recompensă, cu o parte din 
averea piritului înfrînt. In asemenea condiţii nu este deloc de mirare 
că delaţiunea, sub cele mai josnice ori năstruşnice pretexte, 
prolifera. Sicofanţii, cum se numeau denunţătorii în Grecia antică, 
se înmulţiseră, în epoca evocată, precum ciupercile după ploaie, 
cangrenînd instituţiile judiciare ateniene. Toate aceste fenomene 


pernicioase — servilismul oamenilor politici faţă de judecători, 
înmulţirea  delaţiunilor,  atotputernicia magistraților — sînt 
denunţate necruţător de Aristofan în comedia Viespile. Filodeon, 
personajul care în piesă întruchipează pe judecătorul stă- pînit de 
patima proceselor, îşi proclamă sus şi tare atotputernicia: „puterea 
mea nu este oare tot atît de mare ca a oricărui rege ?... Nu 
poruncesc eu oare asemenea lui Zeus ?“ Şi tot el se făleşte cu aser- 
virea demagogilor : „chiar Cleon, acest meşter clănţău, numai pe 

noi nu ne mişcă. Dimpotrivă, ne ţine în braţe, ne alungă 
muştele... lar Theoros ne unge încălţămintea cu ceară“. 
Comediograful ştie prea bine — şi o spune fără ocol — că pînă la 
urmă marii profitori ai complicităţii dintre judecători şi oamenii 
politici sînt în realitate aceştia din urmă care se aleg cu partea 
leului din veniturile „imperiu- lui“ atenian. „Ei storc cetăților dintr-o 
lovitură 50 de talanţi**, în vreme ce „nu lasă de ronţăit 
judecătorului decît resturile veniturilor!*. Diferenţa dintre uriaşele 
venituri realizate de statul atenian şi indemnizaţiile anemice plătite 
magistraţilor intră, arată el, „în buzunarul aceluia care spune : nu 
voi trăda mulţimea chelălăitoare a atenienilor, ci voi lupta pentru 
masa poporului, întotdeauna**. Aristofan este la fel de inspirat cînd 
ridiculizează pretextele invocate de sicofanţi pentru a-i tîri în 
judecată pe cetăţenii nevinovaţi : „tirania, nu-i mai auzisem pînă 
acum numele o dată în 50 de ani ! Acum este mai comună decit 
peştele sărat şi numele ei circulă prin toată piaţa. Cutare cumpără 
scrumbii şi refuză sardele, imediat negustorul de alături, care vinde 
sardele, se grăbeşte să spună : mi se pare mie că omul ăsta face 
provizii în vederea tiraniei. Cutare cere în plus un praz pentru a-şi 
pregăti anchois-ul, şi negustorul de verdeţuri îi zice privindu-l 
chioriîş : aha ! aha ! ceri praz ! Ţinteşti la tiranie ?“ 

Aceste racile ale democraţiei ateniene au urmări şi pe tărîm etic. 
Criza politică se însoţeşte firesc şi cu o criză morală. Pînă şi 
cuvintele denumind însuşiri morale se degradează semantic, îşi 
pierde înţelesul curent de pînă atunci. Fenomenul este înregistrat, 
printre alţii, de Tucidide, martorul şi naratorul tragediei greceşti 
numită războiul peloponeziac. După ce notează că războiul a 
devenit „un dascăl al violenţei*! şi că „a potrivit pornirile mulţimii cu 
stările momentului!*, el constată cu amărăciune despre oamenii 
timpului său : „au schimbat, după bunul lor plac, şi sensul obişnuit 
al cuvintelor. Astfel, îndrăzneala nesăbuită a fost numită bărbăţie 
iubitoare de prieteni iar ezitarea înţeleaptă, laşitate cuviincioasă ; 
cumpătarea a fost numită văl al laşităţii iar priceperea la toate, lipsă 
de stăruinţă ; zelul nebunesc a fost numit bărbăţie, iar încercarea de 
a întinde curse cu precauţie a fost numită pretext binecuvîntat 
pentru retragerea de la acţiune. Cel care era nemulţumit, a fost 
socotit demn de nezdruncinată încredere iar cel care-l contrazicea 
era bănuit. Cel care întindea o cursă, dacă izbutea, era socotit 
inteligent iar cel care o plănuia era socotit şi mai grozav. Dacă se 
hotăra cineva să n-aibă nevoie nici de una, nici de alta, era numit 
destrămător al grupului şi om înfricoşat de duşmani. Intr-un cuvînt, 
cel care o lua înaintea unuia care avea să săvirşească vreun rău era 
lăudat, ca şi cel care îndemna la rău pe unul care nu se gindea la 
asta“. Cît priveşte moralitatea oamenilor politici, marele istoric al 
antichităţii greceşti nu are cuvinte mai blînde decit Aristofan : „cu 
vorba se îngrijeau de treburile publice şi îşi atrăgeau răsplata ca 

pentru victorie. In realitate însă, luptînd prin toate mijloacele ca să 
se înfringă unii pe alţii, au îndrăznit să săvirşească cele mai 
groaznice fapte şi au recurs la pedepse din ce în ce mai mari, fără 
să ţină seama de dreptate şi de interesul cetăţii. Aşa că ei se limitau 
la ceea ce le făcea mereu plăcere fiecăruia dintre ei şi, dobîn- dindu- 
şi puterea, fie prin osîndiri obţinute cu un vot nedrept, fie prin forţa 
armelor, se pregăteau să-şi satisfacă pe dată ambiția. Aşadar, 
nimeni nu preţuia buna-credinţă, ei erau mai dispuşi să asculte pe 
aceia care, prin cuvinte ticluite, reuşeau să pună la cale o ispravă 
care stîroea invidia”. 

Aceste stări de lucruri din societatea ateniană au generat exi- 
genţe noi faţă de pregătirea oamenilor politici, orientînd într-o 
direcţie neprevăzută pînă şi gîndirea filozofică. înmulţirea nesăbuită 
a proceselor, în care împricinaţii trebuiau să se apere singuri (pentru 
că la Atena secolului al V-lea î.e.n. avocaţii, în înţelesul de astăzi al 
noţiunii, nu erau îngăduiţi la bara justiţiei), dar mai ales rolul 
covîrşitor dobîndit în conducerea statului de adunarea poporului 
— şi de arta cuvîntului în această adunare — au sporit nemăsurat 
interesul pentru retorică şi eristică, pentru meşteşugul vorbirii fru- 
moase şi pentru iscusinţa de a ieşi învingător în disputele de idei. De 
aci nevoia acută de maeştri în arta succesului individual, la tribuna 
adunării poporului şi în pretoriul justiţiei. O nevoie împlinită curînd 
prin apariţia unei pletore de dascăli întru retorică şi dialectică, cu 
întinse cunoştinţe în varii domenii, cunoscuţi în epocă şi în istoria 
filozofiei sub numele de sofişti. Un nume cu o nuanţă mai degrabă 
peiorativă, care le-a întunecat vreme de secole meritele, reale, 
pentru a le reţine doar cusururile, greu de tăgăduit. La început erau 
numiţi sofişti toţi învățații şi înţelepţii. Mai apoi însă, începînd din 
secolul al V-lea î.e.n., acest nume a fost dat cu precădere 
profesorilor de elo- cinţă politică şi judiciară, care îi pregăteau, 
contra plată, îndeosebi pe tinerii avuţi, dornici să se afirme în viaţa 
publică. Platon, poate cel mai acerb adversar al sofiştilor, ne dă nu 
mai puţin de şase înţelesuri ale termenului de sofist. Printre care 
acelea de „negustor care importă cunoştinţe despre suflet" sau 
„care vinde astfel de cunoştinţe ca un negustor de mărunţişuri", 
„om care revinde propriile sale produse ale spiritului" ori „concurent 
la întrecerile în arta de a vorbi!. Cine au fost sofiştii şi ce rol au 
jucat cu adevărat în evoluţia filozofiei greceşti nu vom şti, probabil, 
niciodată cu certitudine. Şi aceasta pentru că din scrierile lor nu ni s- 
au păstrat decît fragmente iar acestea numai în interpretări ale 
adversarilor lor. O judecată apropiată de adevăr asupra sofisticii şi 
asupra unor reprezentanţi proeminenţi ai ei se poate totuşi rosti 
chiar şi numai pe temeiul amintitelor fragmente. Dintre toţi sofiştii, 
doi s-au făcut remarcaţi prin originalitatea vederilor lor filozofice : 
Protagoras din Abdera şi Gorgias din Leon- tinoi. Faima lor printre 

contemporani poate fi apreciată chiar şi numai după faptul că, în 
cadrul campaniei sale antisofistice, Platon i-a consacrat fiecăruia 
cîte unul dintre aşa-numitele sale dialoguri socratice. 

Protagoras, care şi-a desfăşurat activitatea de profesor de filo- 
zofie la Atena către mijlocul secolului V î.e.n., s-a bucurat de o 
mare celebritate în epocă. Legase prietenie cu Pericle şi era primit 
cu deosebită consideraţie în casele atenienilor bogaţi. A fost, pare- 
se, cel dintîi dintre sofişti care a predat lecţii publice cu plată. După 
Protagoras „omul este măsura tuturor lucrurilor, şi a celor care 
există precum există, şi a celor care nu există precum nu există“. 
O afirmaţie pe cît de celebră, pe atit de ambiguă, pentru a nu 
spune obscură. După unii exegeţi sensul acestui aforism ar fi că 
raţiunea umană constituie principalul instrument de cunoaştere a 
lumii. După alţii, mai aproape, se pare, în interpretarea lor, de 
adevărata concepţie a gînditorului, maxima citată ar vrea să spună 
că unica sursă a cunoaşterii o constituie simţurile omeneşti, diferite 
de la individ la individ. Drept urmare realitatea apare în chip divers 
diferiților oameni, încît despre aceleaşi lucruri oamenii pot avea 
păreri diferite şi chiar contradictorii. Mai mult, acelaşi individ poate 
percepe în mod diferit acelaşi lucru, în raport cu starea, variabilă, a 
organelor sale senzoriale în diverse momente ale existenţei lui. în 
sfîrşit, cum înseşi lucrurile lumii înconjurătoare se află în continuă 
devenire, simţurile nu pot furniza oamenilor, în decursul timpului, 
date identice despre acele lucruri. De aici Protagoras deducea că 
nu există adevăruri statornice şi general valabile despre lume, că 
despre acelaşi lucru se pot face afirmaţii diametral opuse, la fel de 
adevărate din punctul de vedere al subiectului cunoscător şi că, 
deci, constituirea ştiinţei, ca ansamblu coerent de adevăruri 
universale şi permanente, este cu neputinţă. In planul vieţii publice 
reflexul acestor enunţuri teoretice era că în dezbaterile politice se 
poate susţine — cu egală îndreptăţire — orice punct de vedere, că 
ceea ce pentru unul este adevărat poate fi, pentru altul, fals, şi 
invers. Şi tot astfel, sub aspect etic, orice comportare este 
justificată în raport cu morala individuală a fiecăruia. Relativismul 
logic îşi afla corolarul în nihilismul moral. Din concepţia sa despre 
adevăr Protagoras a tras şi concluzia, cutezătoare pentru acea 
vreme, că nici despre zei nu se poate şti dacă există. Considerat 
ateu de cîrmuirea cetăţii, el a fost judecat şi osîndit la moarte, 
scăpînd de pedeapsa capitală doar prin fugă, iar cărţile i-au fost 
arse în pieţile publice. 

Gorgias din Leontinoi a împins scepticismul său sui-generis pînă 
la ultimele sale consecinţe. El şi-a sintetizat concepţia în trei enun- 
turi : „mai întîi, nu există nimic ; în al doilea rînd, dacă ar exista 


ceva, ar fi necunoscut pentru oameni ; în al treilea rînd, dacă ar 
putea fi cunoscut, nu ar fi comunicabil celorlalţi oameni**. In alţi 
termeni — şi simplificînd — nu există adevăr, totul este fals. 

Istoria gîndirii filozofice greceşti înregistrează şi alte nume de 
sofişti, printre care Prodicos din Cheos, Thrasymacos din Calcedon, 
Hippias din Elis, dar ideile lor ne sînt şi mai puţin cunoscute decit 
acelea ale lui Protagoras sau Gorgias. 

Veniţi, cei mai mulţi, din alte cetăţi greceşti — cu alte moravuri, 
micu alte instituţii politice, cu alte credinţe religioase şi cu alte con- 
cepţii filozofice — sofiştii reprezintă, în majoritatea lor, un factor de 
disoluţie în viaţa intelectuală, politică şi morală a Atenei. Fascinaţi 
de însuşirile miraculoase ale raţiunii, ei încep prin a-i proclama 
atotputernicia, dar sfirşesc prin a o discredita. Pentru sofişti inteli- 
genţa umană poate demonstra orice despre acelaşi lucru, — 
teza .ca şi antiteza, adevărul ca şi neadevărul. Logos-ul, în dublul 
său înţeles de cuvint şi rațiune, oferă cheia succesului în orice 
domeniu — ştiinţă, filozofie, politică, justiţie, viaţă cotidiană. Şi de 
vreme ce raţiunea poate orice, omului însuşi îi este îngăduit orice. 
De aici şi pînă la abolirea oricărei reguli morale de conduită în viaţa 
publică şi particulară în scopul asigurării reuşitei personale nu mai 
era decît un pas, pe care sofiştii nu au ezitat să-l facă. închinători, 
uimiţi, la început, ai raţiunii, ei se transformă, pînă la urmă, în 
detractori ai ei. Jonglînd cu cuvintele şi silogismele, sofiştii se 
compromit pe ei înşişi şi, ceea ce este mai grav, ajung să 
discrediteze raţiunea însăşi. In dorinţa de a se îmbogăţi peste 
noapte din lecţiile de retorică şi eristică pe care le predau, mulţi 
dintre ei întreprind adevărate acţiuni publicitare menite să le aducă 
cît mai mulţi elevi : îşi etalea/ă în public cunoştinţele enciclopedice, 
fac demonstraţii de virtuozitate oratorică şi intelectuală, se 
angajează în dispute de idei spectaculoase. în marile adunări pane- 
lenice, ca şi la întrunirile populare, ţin cuvîntări şi dizertaţii pe 
diverse teme — de la cele mai grave pînă la cele mai rizibile. Aşa 
ajung să trateze despre bine şi rău, adevăr şi neadevăr, 
înţelepciune şi nebunie, frumos şi urit, dar şi să facă elogiul 
păunului, al viermilor de mătase -sau al şoarecilor... Dascăli ai artei 
de a reuşi în viaţă mai degrabă decit profesori de filozofie, oameni 
care, cum spune undeva Aristotel, „preţuiesc mai mult să pară 
înţelepţi decit să fie", sofiştii se îngrijeau nu atît de calitatea lecţiilor 
lor cît de sporirea numărului de elevi. Şi succesul de public nu-i 
ocolea. îndeosebi tinerii avuţi, dornici să înveţe meşteşugul de a 
seduce mulțimile şi a convinge instanţele judecătoreşti, se 
îmbulzeau la cursurile acestor profesori „atotştiutori", plini de 
morgă şi emfază. 

Contraofensiva împotriva sofisticii, declanşată de alergia la scep- 
-ticism şi nihilism moral a spiritului uman, n-a întârziat însă. Ea 
a .avut de la început protagonişti de imens prestigiu ca Socrate, 

Platon 


şi Aristotel, ceea ce a ocultat vreme de peste două milenii 
recunoaşterea meritelor, incontestabile, ale sofişilor. Printre care 
unul capital : acela de a fi fost cei dinţii care au avut conştiinţa 
existenţei subiectului cunoscător şi de a fi deschis ochii celor ce 
gîndesc asupra lumii Zogos-ului ca realitate distinctă de lumea 
cosmosului. 

Filozofia vechilor greci debutase cu o perioadă cosmologică, în 
care giînditorii se străduiseră să afle esenţa ultimă a lumii. Pentru 
Thales din Milet elementul primordial al lumii era apa, pentru 
Anaximene 
— aerul, pentru Heraclit — focul. Un alt filozof cosmolog, Empe- 
docle, credea că la temelia lumii se află patru elemente : apa, aerul, 
focul şi pămîntul. In faţa acestei deconcertante diversităţi de opinii, 
îndeosebi în ceea ce priveşte esenţa ultimă a universului fizic, 
sofiştii au ajuns să se întrebe asupra cauzei acestei stări de lucruri. 
Independent de temeinicia răspunsului pe care l-au dat, prin însuşi 
faptul de a-şi fi pus această întrebare, ei s-au dovedit a fi conştienţi 
de faptul că, în afară de realitatea exterioară supusă cercetării, 
există o conştiinţă care reflectează asupra acestei realităţi. In alţi 
termeni, sofiştii au avut revelaţia raţiunii umane. Preocupaţi în 
primul rînd de arta de a triumfa în disputele de idei, sofiştii au ajuns 
să-şi pună problema structurii formale a gîndirii, a legilor şi 
mecanismelor funcţionării ei, independent de orice conţinut. A fost, 
poate, pentru prima oară cînd, luîndu-se pe ea însăşi ca temă de 
cercetare, gîndirea s-a gîndit pe ea însăşi. Cum însă țelul primordial 
al acestei cercetări era eminamente practic — impunerea opiniei 
proprii, chiar cu preţul sacrificării adevărului — ei nu au explorat 
pînă la capăt acest extrem de preţios filon logic şi epistemologic. 
Incît, dacă trebuie să le recunoaştem meritul de a fi pus cei dintii 
problema funcţionării gîndirii, nu putem trece cu vederea faptul că 
au ratat ocazia de-a da acestei probleme o soluţie vrednică să fie 
reţinută de istoria gîndirii filozofice. 

Prima şi cea mai viguroasă reacţie contra sofiştilor a venit din 
partea lui Socrate. Printr-o paradoxală eroare de apreciere mulţi 
dintre contemporani l-au considerat ca sofistul sofiştilor. Fapt şi mai 
uimitor, cîţiva comediografi din epocă, în frunte cu Aristofan, au 
văzut într-însul prototipul  filozofului—şarlatan,  aducîndu-l, în 
această postură, pe scena teatrelor, spre desfătarea joasă a marelui 
public atenian. înțeleptul care a sfîrşit ca erou de tragedie, a început 
prin a dobîndi notorietate ca erou de comedie. 


Printre sărbătorile religioase şi civice care întrerupeau în răs- 
timpuri monotonia vieţii de fiecare zi a atenienilor, Marile Dionisii 
ocupau un loc aparte. Un loc privilegiat chiar, datorită deopotrivă 
amploarei şi freneziei celebrării. Festivalul, căci festival era, începea 
cu o procesiune, care avea loc în prima zi, cînd se desfăşura şi o 
întrecere de ode ditirambice, pentru a continua timp de alte cîteva 

zile, potrivit unui program bine statornicit. Ziua a doua era dedicată 
comediilor, iar următoarele trei, tragediilor. An de an aspiranţii la 
gloria literară pregăteau comedii şi tragedii în speranţa că vor fi 
aleşi de arhontele eponim să figureze printre participanţii la între- 
cerea care se încheia cu decernarea de premii. Zelul concurenţilor 
ne apare astăzi cu atît mai vrednic de admiraţie cu cît piesa admisă 
la concurs se reprezenta de regulă o singură dată iar „cenzura" 
exercitată cu prilejul Selecţiei era destul de riguroasă. Pentru a avea 
măsura acestei rigori este de ajuns să spunem că printre cei respinşi 
la unul dintre concursuri s-a numărat şi Sofocle. 

La Marile Dionisii din anul 423 î.e.n. printre comediografii intraţi 
în competiţie figura la loc de cinste un tînăr abia trecut de 22 de 
ani, pe nume Aristofan. Debutase cu patru ani înainte, sub un nume 
de împrumut, cu Comesenii lui Heracles, piesă distinsă în concurs 
cu premiul Il, ceea ce era cu totul remarcabil pentru un începător. 
Şi continuase, aproape an de an, cu alte comedii, în care satiriza 
demagogia politică (Babilonienii), celebra binefacerile păcii în plin 
război (Acharnienii) sau denunța tarele democraţiei sclavagiste 
ateniene (Cavalerii). Virulenţa atacurilor sale iritase într-atita pe 
Cleon, potentatul politic adus pe scenă ca principal erou negativ în 
Babilonienii şi Cavalerii, încît dramaturgul s-a pomenit dat în 
judecată de cel vizat sub motiv că ar beneficia pe nedrept de 
cetăţenia ateniană. Aristofan a scăpat în cele din urmă de 
condamnare prin rostirea 
— zice-se — a unei vorbe de duh. 

Particularitatea întrecerii comediografilor din anul 423 î.e.n. o 
constituia faptul că două dintre piesele intrate în concurs — Norii de 
Aristofan şi Connos de Ameipsias — aveau ca protagonist un filozof 
în viaţă — Socrate. O particularitate — şi coincidenţii — semni- 
ficative, îndreptăţind presupunerea că în acel moment Socrate era 
nu numai o personalitate binecunoscută atenienilor, dar şi un „per- 
sonaj" apt să stimuleze verva satirică a autorilor de comedii. Deşi 
ambii dramaturgi îşi construiseră personajul dintr-o perspectivă co- 
mică, nici unul nu-i ignora virtuțile de gînditor. Ameipsias îl numeşte 
chiar „cel mai mare înţelept", dar pentru a atenua această prea 
măgulitoare constatare adaugă imediat : „şi totodată cel mai mare 
smintit". Pentru Aristofan se pare că Socrate a constituit o 
adevărată obsesie de vreme ce îl readuce ca personaj şi în alte 
comedii ca Păsările şi Broaştele. Că într-adevăr Socrate era în 
epocă o personalitate marcantă nu încape îndoială. Se afla în plină 
maturitate— împlinise 46 de ani —, îşi răspîndea de mai mulţi ani 
ideile prin viu grai, iar activitatea sa avusese ecou pînă şi într-o 
tragedie de valoarea Anti- gonei de Sofocle. 

O altă coincidenţă — vrednică de a fi semnalată — în întrecerea 
dramaturgilor din anul 423 î.e.n. : la concursul de tragedii a parti- 

cipat şi Euripide, care peste cîţiva ani va deveni şi el, graţie tot lui 
Aristofan, personaj în Broaştele (405 î.e.n.), comedie care a avut un 
asemenea succes de public, încît s-a cerut — fapt rareori în- tîlnit în 
analele teatrului atenian — o nouă reprezentare a ei. Este aproape 
sigur că Socrate şi Euripide s-au cunoscut personal, s-au frecventat 
şi s-au prețuit reciproc. Mai mult, este de presupus că în unele 
chestiuni, ca de pildă credinţa în zeii cetăţii şi valoarea morală a 
muncii (faţă de care clasele suprapuse ateniene nutreau un dispreţ 
suveran), au împărtăşit idei asemănătoare, dacă nu identice. Poate 
câ tocmai datorită acestei pasiuni comune pentru speculaţia 
filozofica 
— Euripide fiind considerat adesea un dramaturg-filozof — unii con- 
temporani au presupus că Socrate a fost inspiratorul, ba chiar cola- 
boratorul dramaturgului la elaborarea tragediilor sale. Este vorba 
doar de o supoziţie răuvoitoare, lipsită de orice temei probator. 

în viziunea lui Aristofan, personajul Socrate din comedia Norii 
reprezenta chintesenţa sofiştilor, „mintoşii — aceia“ care „pentru 
arginţi ştiu să te-nveţe cum, prin vorbe, / pot să triumfe orice 
pricini, fie că-s drepte ori nedrepte". Lui i se adresează Strepsiade, 
un ţăran înglodat în datorii din pricina fiului său, Fidippide, cu 
sperenţa că filozoful îl va învăţa cum să scape de creditorii 
urmăritori. Pentru a-şi atinge țelul, el se declară dispus să se 
supună oricăror cazne pregătitoare : „Le dau pe mină trupu — 
acesta / Să-l bată, să-l înfometeze, / Să-l lase însetat, murdar, / Şi 
îngheţat, şi să-l jupoaie, / Să facă-un altu-n locul lui, / Numai să scap 
de datorii / Şi să pot trece-n ochii lumii / Cutezător şi bun limbut / 
obraznic şi neruşinat, / Un mincinos fără pereche, / Un guraliv cum 
nu se află, / Un stîlp de judecătorie, < Samsar viclean de judecăţi / 
Clănţău, vulpoi şi pişicher / Ce se-ncovoaie ca nuiaua, / Şiret, bun 
numai de palavre / O zdreanţă şi un cîrcotaş, / Un şmecher şi-o 


jigodie...". De la prima întîlnire discipolul in spe este uluit de 
dascălul său, pe care îl află scrutînci cerul dintr-un coş suspendat 
deasupra pămîntului. După ce îl lămureşte că cercetează 


fenomenele naturii pentru a le descoperi cauzele fireşti, spunîndu-i 
în treacăt că „noi n-avem zei, căci află-ntii că pe la noi / Moneda 
asta n-are curs", Socrate se învoieşte să-l primească pe Strepsiade 
la şcoala sa. Bătrânul ţăran se încredinţează însă curînci că 
subtilităţile sofisticii îi întrec puterea de înţelegere. Drept care 
hotărăşte să-l trimită la învăţătură în locul său, pe Fidippide. Scopul 
urmărit e arătat limpede de cor : „Să-i fie fiul bun de gură / Să ştie 
să răstoarne legea, / Să-i biruie pe toţi acei / Cu care va ave” de-a 
face, / Chiar dac-ar fi ca pentru asta / Să spuie — orice nelegiuiri”. 
Socrate găseşte cu cale că cea mai bună metodă pedagogic” este 
să-l lase pe noul discipol să înveţe singur meşteşugul de a lace să 
triumfe cauza strimbă asupra celei drepte asistînd la disputai dintre 
„raţionamentul cel drept“ şi „raţionamentul cel nedrept", prefăcute 

de Aristofan în personaje de comedie. După ce respinge acuza de 
om tributar trecutului pe care i-o aduce „raţionamentul cel 
nedrept", replicîndu-i că „cu asemenea vechituri şi cu ale mele 
drept — învăţăminte / Crescut-a neamul mîndru de războinici care-a 
învins pe perşi la Maraton", „raţionamentul cel drept" îl îndeamnă 
pe Fidippide să treacă de partea lui : „Voinic şi strălucind de 
sănătate, îţi vei petrece timpul în gimnaziu / lar nu în Agora, să spui 
palavre, spinoase, fără cap şi coadă / Aşa cum se obişnuieşte 
astăzi ; sau să te zbaţi mereu în chiţibuşuri, / Numai chichiţe şi piş- 
cherliîc şi contestaţii fără de sfîrşit". „Raționamentul cel nedrept" 
trece însă la contraatac, începînd cu o autoprezentare cinică 
„Cugetătorii m-au numit raţionamentul cel nedrept ; / Pentru că eu 
am fost întîiul ce am avut ideea nouă / De-a contrazice în vorbire 
justiţia şi-ale ei legi. / Şi arta asta are preţ mai mult de-o mie de 
talanţi; Să fii cu cauza cea slabă şi totuşi tu să biruieşti”. Apoi, 
înfăţişîndu-i lui Fidippide dezavantajele pe care le-ar avea urmînd 
calea propusă de „raţionamentul cel drept" şi foloasele ce le-ar 
trage păşind pe drumul arătat de el, „raţionamentul cel nedrept" îl 
îndeamnă să-i asculte povaţa. „Deci tinere, vezi şi scoate tot ce 
morala îţi aduce / Şi ce plăceri ispititoare îţi sînt oprite pe vecie. / 
Adio voi băieţi, femei, petreceri, băutură, jocuri ; > Ce rost mai are 
oare viaţa, cînd n-ai nimic din toate-aceste ? / Şi-apoi sînt unele 
nevoi, ce sînt în firea unui om. > Greşeşti, comiţi un adulter, te 
prinde soţul cu pricina ; f Te-ai dus, cînd nu ştii să vorbeşti. Pe cînd 
la mine dacă-nveţi, / Zburzi, rîzi, faci ce pofteşti, că nu-i nimica de 
ruşine. / lar de te-a prins cumva bărbatul, în adulter, o să-i 
răspunzi / Că n-ai făcut nici un păcat. Apoi pe Zeus zvirle vina, / Că 
doar şi el, cît e de zeu, e-nvins de-amor şi de femei, / Darmite tu, un 
muritor, cum poţi fi decît el mai tare ?“ In cele din urma, 
„raţionamentul cel drept" se dă bătut iar Fidippide îmbrăţişează cu 
entuziasm cauza „raţionamentului cel nedrept". Urmînd şcoala 
acestuia, tînărul discipol învaţă toate sofismele răilor platnici, 
izbuteşte să-şi scape tatăl de creditori şi sfirşeşte prin a „justifica" 
pînă şi bătaia pe care i-o administrează prompt propriului părinte, la 
îndemnul căruia luase lecţii cu Socrate. „Ce rătăcire ! Să mă lepăd 
de zei, cum m-a-nvăţat Socrate !“ se lamentează Strepside şi îl 
întreabă pe Hermes ce cale să apuce : „O Hermes, nu pomi acum a 
ta mînie împotrivă-mi / Mă iartă de m-a rătăcit pălăvrăgeala şi să-mi 
spui / De trebuie să-i urăsc, să-i chem în faţa judecății, / Că fac tot 
ce doreşti". Zeul îl sfătuieşte să nu ia calea judecății, ci să dea foc 
„cuibului cu palavragii". Şi comedia se sfirşeşte cu incendierea şcolii 
lui Socrate, cu dascăl cu tot, de către învăţăceii abătuţi de la calea 
cinstei şi a credinţei în zeii cetăţii. lată ultimele cuvinte ale 

lui Strepsiade : „Dar voi ce v-aţi apucat să faceţi zeii de ocară, > Să 
iscodiţi luna din cer ? / (Către sluga sa Xantias) Goneşte-i nu-i lăsa, 
loveşte-i, pentru o mie de pricini, / Dar mai ales pentru că ei făcut- 

au zeii de ocară“. 

Este aproape sigur că Aristofan l-a cunoscut personal sau cel 
puţin l-a zărit pe Socrate — în agora, pe străzi, în palestre. In Ban- 
chetul Platon îl înfăţişează pe comediograf dialogînd cu filozoful 
„inadvertenţă!* pe care, fără o bază reală, autorul nu şi-ar fi îngă- 
duit-o faţă de contemporanii ce îi cunoşteau desigur pe intimii men- 
torului său. O dovadă în plus ne-o oferă portretul ce i-l face în 
piesă, un instantaneu surprins parcă pe viu. Socrate, desculţ, ne 
apare păşind ţanţoş ca un păun şi rotind priviri iscoditoare asupra 
celor din jur. In viziunea lui Aristofan, filozoful este însă mai degrabă 
un cercetător al fenomenelor naturii, decît un iscoditor al universului 
uman ; un gînditor ateu şi un stricător al tineretului, decît un 
îndrumător moral ; un as al chiţibuşurilor avocăţeşti, decît un 
dialectician de idei. Nostalgic al „vremurilor bune de altădată", cînd 
raţiunea „înflorea cinstind numai dreptatea iar cuviinţa era-n mare 
cinste!!, dramaturgul transpune pe portativ comic vederile cercurilor 
aristocratice pe care le frecventa. Prea tînăr, cînd a scris Norii, 
pentru a avea îndestulător spirit critic şi tributar în mare măsură 
clevetirilor pe seama lui Socrate, Aristofan a cedat ispitei de a-l 
preface pe filozof într-un personaj de comedie, atribuindu-i 
metehnele sofiştilor şi îngroşîndu-i pînă la caricatură unele trăsături 
reale. S-a mulţumit cu aparenţa, ignorîndu-i esenţa. Aşa se face că 
în comedie Socrate este numit „solemnul preot al mofturilor 
complicate!*, un ins din tagma „palavragiilor cu faţa suptă** şi a 
„leneşilor ce poartă plete, vopsite unghii şi inele” şi „care ţin atît de 
mult / la fiecare gologan, încît nici unul dintre ei / Nu şi-a tuns chica 
niciodată, nici undelemn pe trup n-au dat / Şi nici la baie nu s-au 
dus, să se mai curețe un pic“. Este o viziune grotescă, în care 
personajul de comedie aduce prea puţin cu modelul real şi care nu a 
entuziasmat nici juriul concursului, de vreme ce acesta i-a decernat 
lui Aristofan doar premiul al Ill-lea. Autorul, cu toate că a proclamat 
Norii drept cea mai bună comedie a sa de pînă atunci, i-a 
recunoscut implicit scăderile atunci cînd, mai tîrziu, a scris o nouă 
versiune a ei, singura dealtminteri care ni s-a păstrat. Rămiîne însă 
de netăgăduit faptul că nici contemporanii dramaturgului, înclinați, 
nu mai puţin decit el, să reţină doar aparențele pitoreşti ale omului, 
n-au recunoscut, sub trăsăturile îngroşate ale personajului comic, 
chipul real al filozofului. Socrate, ca un adevărat înţelept ce era, nu 
s-a lăsat impresionat de atacul aristofanesc. Credea prea mult în 
binefacerile criticii cu temeiuri reale, fiind convins, cel puţin în acei 
ani, de efectul nevătămător al 


atacurilor nedrepte. „Trebuie să ne oferim cu bunăvoie poeţilor 
comici — spunea el —, căci dacă ei ne batjocoresc pentru defecte 
reale, ne fac un serviciu că le putem îndrepta, iar de nu, insultele lor 
nu ne ating“. 

în pofida gravelor rezerve pe care le îndreptăţeşte, „depoziţia" lui 
Aristofan despre Socrate este vrednică totuşi de atenţie. întii, fiindcă 
este prima atestare contemporană mai amplă asupra filozofului. Apoi, 
pentru că în ea aflăm — tulburătoare coincidenţă ! — principalele 
învinuiri ce i s-au adus lui Socrate la proces : impietatea, introducerea 
de zei noi, pervertirea tineretului. Nu ne vom alătura acelora care 
pretind că Aristofan ar fi fost autorul moral al acţiunii judiciare. Vom 
nota doar că învinuirile anonime de impietate, introducere de noi 
divinităţi şi stricare a tineretului „pluteau" de mulţi ani în atmosfera 
de suspiciuni 
— şi delaţiuni — a cetăţii ateniene, aşteptînd doar momentul prielnic 
pentru a se preface dintr-un subiect benign de comedie într-o plîngere 
penală în toată regula. Socrate însuşi a denunţat potenţialul nociv al 
comediei aristofaneşti. „...Pe lîngă voi am avut mulţi vrăjmaşi, care 
însă de mulţi ani mă ponegresc prin fel de Eel de neadevăruri — le-a 
spus el la proces acuzatorilor. De cei mai vechi mă tem mai mult decît 
de cei din jurul lui Anytos (acuzatorul principal din proces — n.n.)... 
Aceştia sînt acuzatorii mei cei pri- mejdioşi... ei sînt mulţi şi mă 
vorbesc de rău faţă de voi de multă vreme, încă de cînd eraţi copii 
sau tineri... lar cel mai rău lucru pentru mine este că nu am putinţa să 
le ştiu şi să le spun numele, afară de unul singur, care este şi autor de 
comedii..." (s.n.). Aluzia la Aristofan este străvezie. Şi dacă nu s-ar 
putea spune — cu mîna pe inimă — că piesa acestuia a fost cauza 
punerii sub inculpare a lui Socrate după aproape un sfert de veac de 
la reprezentarea ei, nu mai puţin ea a întreţinut, prin forţa 
miraculoasă a literaturii, clevetirile pe seama filozofului. „Puterea 
artei este îngrozitoare, — observă Andre Bonnard, subtilul autor al 
Civilizației greceşti. Cu mult mai aproape de Anaxagoras, Gorgias sau 
de oricare negustor de ştiinţă decît Socrate însuşi, personajul lui 
Aristofan rămîne totuşi destul de socratic în singularitatea gestului şi 
limbajului, destul de socratic hrănit cu butade ironice şi paradoxuri 
absurde, pentru a înfăţişa, în ochii poporului din Atena, numai pe 
Socrate, pe care să poată de aci înainte să-l recunoască, singurul pe 
care să-l poată într-o zi condamna la bara tribunalului. Căci evident 
Socrate al lui Aristofan va fi tradus în faţa Tribunalului heliaştilor. Şi 
pentru că Poporul-judecător poartă adine imprimat în spiritul său 
ficţiunea poetului, nu va băga de seamă că un alt Socrate răspunde la 
citaţia magistratului ; el va condamna fantoma care, graţie poeziei, îl 
stă- pîneşte". 

In realitate, Aristofan şi Socrate nu erau făcuţi să se înţeleagă. Nu 
atit pentru că poetul comic vedea în filozof un distrugător al datinilor 
strămoşeşti, cît mai cu seamă din pricina faptului că adora alt zeu 
decît Socrate. Aristofan era un închinător al lui Dionysos, iubea natura 

şi poezia, era un extravertit, cu ochii larg deschişi asupra aspectelor 
comice ale lumii. Socrate era adeptul lui Apollo, preţuia mai presus de 
toate raţiunea, era un spirit interiorizat, un explorator al lumii 
lăuntrice a omului, un căutător al adevărului. Nu se înşela Fr. 
Nietzsche, desigur din punctul lui de vedere de admirator al duhului 
dionisiac, atunci cînd vedea în Socrate un spirit eminamente apollinic, 
refractar la bucuriile artei, răspunzător, după el, de declinul tragediei, 
ca cea mai înaltă întruchipare a mult lăudatului spirit dionisiac. După 
cum este lesne de înţeles jubi- laţia aceluiaşi filozof german 
provocată de comedia în care Aristofan, pe un ton „jumătate indignat, 
jumătate dispreţuitor!!, îl face de ocară pe Socrate. Un fapt este 
sigur : între poetul comic şi filozoful moralizator al cetăţii nu se putea 
arcui nici o punte de înţelegere. Spre neşansa lui Socrate, înriurirea 
teatrului artistofanesc asupra opiniei publice ateniene a fost, cel puţin 
într-un moment decisiv pentru destinul filozofului, mai puternică decît 
prestigiul moral al acestuia din urmă. Cauza : marea mulţime a 
oamenilor se lasă mau lesne antrenată de rîsul hohotitor al unui poet 
comic decît de îndemnurile morale ale unui filozof. 

Despre Socrate ne-au mai lăsat mărturii importante alţi doi mari 
contemporani : Platon (in Apărarea lui Socrate, dar şi într-o serie de 
dialoguri printre care Gorgias, Protagoras, Criton, Fedon) şi Xenofon 
(în Apologia lui Socrate, Banchetul, Amintiri şi Economicul). Sînt 
mărturii nu mai puţin contestate decît aceea a lui Aristofan. Ceea ce li 
se impută îndeosebi amiîndurora este faptul că, în relatările lor, 
ficţiunea pătrunde pe calea regală a literaturii. Cînd nu au fost 
combătuţi, unul prin altul, pentru a fi apoi amindoi repudiaţi, 
preferinţele comentatorilor au mers către unul sau către celălalt, cu 
motivări pe cît de seducătoare, pe atît de contradictorii, Despre 
Xenofon s-a spus, de pildă, că este de preferat lui Platon întrucît, ca 
istoric, obişnuit să relateze faptele în nuditatea lor, nu agrea zborurile 
fanteziei ; că firea lui, cam plată, nerefractară la originalitatea unei 
personalităţi de statura lui Socrate, era mai apta să oglindească fidel 
adevărul istoric. S-a replicat însă, în favoarea lui Platon, că acesta l-a 
cunoscut mai îndeaproape pe marele înţelept, avînd privilegiul de a-i 
fi stat în preajmă, ca discipol, timp de opt ani, in prima tinereţe, cînd 
receptivitatea faţă de dascăli este mai mare şi că, în orice caz, numai 
un filozof poet, de acuitatea spirituală a autorului faimoaselor 
Dialoguri, putea da seama cu adevărat de toate subtilităţile 
învăţăturii socratice. Unii exegeţi au socotit insă că relatările lui 
Platon şi Xenofon sînt intr-o anumită măsură complementare, că, 
împreună, ele contribuie la întregirea portretului personajului istoric, 
cu deosebirea că în viziunea plato- niciană omul şi gînditorul sint 
intuiţi mai profund. „Sobrul portret zugrăvit de Xenofon este foarte 
diferit de imaginea transfigurată pe care o dă Platon, dar nu o 
contrazice în esenţă — spune cunoscutul filozof german contemporan 
Karl Jaspers. Xenofon vede aparenţa primelor planuri, Platon 
profunzimea. Xenofon înfăţişează omul moral, care în largheţea sa de 

cunoscător al oamenilor se dispensează de rigorism. Platon vede 
omenia unei naturi inepuizabile care, în această privinţă, depăşeşte 
natura, Xenofon vede simple detalii şi cugetări izolate, el vede 
iscusinţa şi sănătatea şi ..bunul simţ, el este dispus să judece cu 
acelaşi bun simţ cusururile lui Socrate, dar nu găseşte nimic. Platon 
pătrunde în centrul fiinţei lui Socrate, care se poate presimţi în 
parabolă şi care nu devine sesizabilă decît în chip simbolic în 
manifestările ei şi el se opreşte acolo unde orice judecată încetează, 
intuind extraordinarul. Xenofon este informat, el îl cunoaşte pe 
Socrate adunînd şi comunicînd tot ce se referă la el. Platon este adînc 
mişcat, şi prin Socrate participă la o acţiune care, prin întreaga sa 
viaţă, va pune în lumină tot ceea ce exista în realitatea şi adevărul lui 
Socrate. Xenofon înfăţişează-'un raţionalist puţintel pedant, care se 
gîndeşte la ceea ce este folositor, Platon — gînditorul călăuzit de 
Eros, care prin gîn- dire surprinde lumina Binelui ca atare. Amîndoi se 
mărginesc la om, nici unul, nici celălalt nu zeifică ; dar omul însuşi — 
şi adevărul său posibil — este la Xenofon o fiinţă raţională şi morală, 
transparentă, susceptibilă de a fi integral cunoscută, la Platon o fiinţă 
al cărei cuvînt se ridică din străfunduri inepuizabile, care se înalţă din 
insondabil spre insondabil!!. Dacă cei mai cumpăniţi exegeţi socratici 
s-au străduit să folosească toate sursele de informaţie pentru a 
„curăţi“ personajul istoric de zgura legendei, nu au lipsit nici autorii 
care — ca Olof Gigon sau V. de Magalhaes-Vilhena — au socotit o 
atare tentativă sortită pentru totdeauna eşecului. Din fericire foarte 
puţini dintre cercetătorii vieţii şi ideilor filozofului au împărtăşit un 
scepticism atit de negru. Fără a tăgădui — ori a trece sub tăcere — 
contradicţiile evidente ale izvoarelor, cei mai mulţi au considerat, pe 
bună dreptate, că mărturiile existente despre Socrate îngăduie 
reconstituirea, cu o satisfăcătoare aproximaţie, a vieţii şi învăţăturii 
sale. Dealtminteri nepotrivirile şi chiar contrazicerile diverselor surse 
de informare nu trebuie să surprindă. Nu este nimic neobişnuit în 
împrejurarea că despre aceleaşi fapte martorii fac relatări diferite. 
Versiunile se pot deosebi, mai ales atunci cînd, ca în cazul de faţă, 
este vorba nu atit de relatarea unor fapte» cît de expunerea unor 
idei, — ori de tălmăcirea semnificației lor. 

In situaţia lui Socrate lucrurile se complică datorită împrejurării, 
semnalate deja, că el n-a lăsat scris nici un rind. Dacă despre o carte, 
pe care o avem în faţă şi pe care o putem oricînd cerceta, se exprimă 
adesea păreri diferite, cînd nu de-a-dreptul contrare, cu atît mai mult 
este posibil să se ivească divergențe asupra unor idei nefixate în 
scris de autorul lor. Nimic mai firesc, aşadar, decit să în- tîlnim 
versiuni diferite la oameni cu firi şi concepţii diferite, care l-au 
cunoscut pe Socrate în epoci diferite şi au asistat — dacă în- tr- 
adevăr au asistat! — la dezbateri diferite, care niciodată nu se repetă 
aidoma. Şi-apoi, s-ar putea susţine că disputa învăţaţilor despre 
personajul istoric şi cel fictiv are ca obiect o falsă problemă. Pentru 

că, la urma urmelor, Socrate cel real şi Socrate cel legendar 
alcătuiesc o singură făptură, ca factor viu şi activ în istoria omenirii. 
„Adevăratul Socrate — subliniază acelaşi Andre Bonnard 

— este acela care trăieşte încă şi astăzi în memoria oamenilor, So- 
crate cel istoric este acela care acţionează asupra istoriei gîndirii, 
care acţionează în istoria noastră, a oamenilor, ori de cîte ori ne 
apropiem de el prin cei care ne vorbesc despre el. Socrate cel istoric 
şi Socrate cel legendar nu sînt decît una şi aceeaşi fiinţă — o fiinţă 
vie, pentru că acţionează... A pretinde să distingem în Socrate <3ouă 
personaje înseamnă a pretinde să separăm în viaţa sa două moduri 
de existenţă, dintre care unul este tot atît de valabil ca şi celălalt. 
înseamnă a condamna la moarte încă o dată pe adevăratul Socrate, 
acela care trăieşte în noi. Ca in toţi care l-au cunoscut prin mărturia 
discipolilor săi“. Alegerea între diferite mărturii despre filozof — 
spune mai departe autorul citat — trebuie să ţină seama de ceea ce 
el numeşte foarte sugestiv şocul socratic, de impactul acestor 
mărturii cu conştiinţa morală şi reflexivă a umanităţii. „In fapt, fără 
prezenţa activă a persoanei, a învăţămîntului lui Socrate pe străzile 
Atenei, timp de o jumătate de secol, şi, mai ales, fără actul morţii lui 
Socrate, în 399, nimic din ceea ce a urmat nu este explicabil. Numai 
violenţa şocului suferit de discipolii săi explică bogăţia şi, de 
asemenea, diversitatea literaturii socratice. Acest şoc autentic, 
pricinuit de o persoană autentică, fiecare l-a primit în mod diferit, 
pentru că ei erau atit de diferiţi unii de alţii, dar fiecare l-a primit 
drept în inimă. Nici un poem inventat după moartea lui Socrate, oricît 
de mare ar fi puterea artei, nu era în stare să mobilizeze la un loc 
poeţi, istorici, filozofi şi aceasta pentru secole". Nu alta va fi calea 
aleasă în cartea de faţă în evocarea procesului lui Socrate. Cu 
precizarea — sau corectivul — că acolo unde totuşi izvoarele se 
contrazic flagrant, am dat preferinţă mărturiei lui Platon, — 
interlocutorul privilegiat al înţeleptului, aproape zi de 27, vreme de 
opt ani. Ştim că procedînd astfel înfăţişăm mai degrabă un Socrate 
„văzut" de Platon decît unul strict autentic. Dar acest 

Socrate are avantajul de a fi descris de un martor care ştia să vadă. Şi 
care — fapt cu totul neobişnuit — s-a vrut într-atîta de tredincios 
maestrului, încît a pus pe seama ori sub semnul lui aproape întreaga 
operă proprie. De aceea ne-am spus, împreună cu Cicero, malo cum 
Platone errare quam cum aliis recte sentire. Dar este timpul să 
părăsim terenul disputelor oţioase în jurul adevăratului Socrate, 
pentru a urmări mai îndeaproape periplul vieţii acestui om şi gînditor 
cum nu a mai fost altul. 

O Viaţă de om, trăită aproape numai între zidurile cetăţii de 
baştină, de-a lungul a şaptezeci de ani, făcuse din Socrate o figuri 
familiară atenienilor. Cu atît mai mult cu cit dezinvoltura cu care intra 
în vorbă şi adevărurile memorabile pe care le rostea în chipul cel mai 
firesc lăsau urme adînci în memoria celor ce îl ascultau, adesea pur 
întîmplător, — în agora şi pe străzi, în prăvăliile negustorilor şi în 
palestre, în gimnazii şi în atelierele meşteşugarilor. Acest om original 
în toate, părea făcut să şocheze din prima clipă. începând cu 
ânfăţişarea. într-o cetate ca Atena, unde frumuseţea fizică a omului, 
asociată spontan cu puritatea morală, era nu numai preţuită dar şi 
celebrată, uriţenia de silen a filozofului năştea grave îndoieli asupra 
virtuţilor lui. îndesat şi pîntecos, Socrate frapa într-adevăr prin uriţenie 
: ochii îi erau bulbucaţi, uitătura piezişă, nasul cîrn, nările „sumese“ şi 
fremătînde, buzele groase şi lacome, capul pleşuv, barba rară şi 
neîngrijită. Era aproape hidos şi totuşi fascinant. Aşa cel puţin ni-l 
descriu contemporanii şi aşa este figurat în cîteva busturi, păstrate din 
antichitate, care, toate, îi surprind în amurgul vieţii. Departe de a avea 
complexe din pricina înfăţişării, Socrate se arăta mai degrabă 
mulţumit, obişnuind să spună, autopersiflîindu-se, că această" 
înfăţişare îi aduce mai mult foloase decît ponoase. Intr-o dispută cu 
Critobulos despre frumuseţe, relatată de Xenofon, filozoful, susţinînd 
că un lucru este frumos dacă foloseşte destinaţiei sale, îşi preface 
defectele fizice în tot atîtea avantaje. „...Ochii tăi nu văd decit în linie 
dreaptă, pe cînd ai mei văd şi într-o parte fiindcă sînt bulbucaţi — 
argumentează el... Eu cred că nasul meu e mai frumos, dacă cu ade- 
vărat zeii ne-au făcut nasul ca să mirosim; căci nările tale cată spre 
pămînt, pe cînd ale mele sînt sumese, aşa că primesc mirosurile din 
toate părţile... (nasul meu cîrn e mai frumos) pentru că nu stă 
împotrivă, ci lasă numaidecit privirile să se îndrepte unde vor pe cînd 
un nas mare aduce mai multă pagubă, pentru că opreşte privirile ca 
un zid...“ etc. etc. Umbla de obicei desculţ, purtînd fie vară, fie iarnă, 
aceeaşi mantie peticită. Gurile rele — printre care maliţiosul Aristofan, 
în Păsările — spun că nu punea prea mare preţ pe curăţenie. In orice 
caz, disprețul său pentru aspectul 
vestimentar era proverbial. Impresia repulsivă din primul moment se 
spulbera însă îndată ce Socrate începea să vorbească. Verbul său 
fascina precum flautul fermecat al lui Marsyas. Ne-o spune în cuvinte 

adînc simţite Platon în Banchetul, prin glasul lui Alcibiade, cunoscutul 
om politic atenian 1 „socot pe Socrate aidoma acelor chipuri de sileni 
aşezaţi prin atelierele sculptorilor, pe care aceştia îi dăltuiesc cu 
naiuri şi flaute în miini. Dacă-i deschideţi însă, ei au pe dinăuntru 
nişte mici statui de zei. Şi mai spun că seamănă cu satirul Marsyas... 
Cînd îl ascult, inima mea bate mai tare decît a corybanţilor. Lacrimi 
îmi pică din ochi sub vorbele sale. Dacă mâ uit împrejur, bag de 
seamă că şi alţii, mulţi dintre cei ce-1 aud, resimt acelaşi lucru. Cînd 
ascultam cîteodată pe Pericle sau pe ceilalţi oratori de frunte, îi 
găseam desăviîrşiţi în cuvîntări. Dar ei niciodată nu im-au făcut să 
trec prin astfel de emoţii. Niciodată sufletul nu mi-a vibrat atit de 
puternic la cuvîntările lor, niciodată nu s-a zbătut ca şi cum ar fi 
căzut în robie”. Şi mai departe Alcibiade mărturiseşte că încearcă să 
se smulgă prin fugă de sub vraja acestui taumaturg. „Cu forţa, deci, 
şi fugind ca de sirene, cu urechile astupate, eu plec, mă fac nevăzut; 
şi mi-e frică să stau aici, mi-e frică să nu m-apuce anii tîrzii ai 
bătrîneţii lîngă dînsul... In adîncul conştiinţei îmi dau seama că nu-s 
în stare să opun ceva poruncilor lui ; dar cum mă depărtez puţin, sînt 
covîrşit de onorurile ce-mi face mulţimea, şi-atunci fug de el, fug cît 
mai departe, iar cînd dau cu ochii de el, mă ruşinez şi recunosc că 
are dreptate. Citeodată aş fi chiar bucuros să ştiu că el nu există 
printre .oameni. Dar cine ar suferi mai mult decît mine de s-ar 
întîmpla una ca asta ?“ 

Fascinaţia pe care o iradia în juru-i Socrate nu se datora doar 
vorbelor sale meşteşugite şi înțelepte. Un mănunchi de virtuţi alese îi 
împodobea spiritul. Toţi cîţi i-au stat aproape stăruie asupra nobleţei 
caracterului său. Platon, în Scrisoarea a Vil-a, singura sa epistolă cu 
certitudine autentică, nu se sfieşte sâ-l numească „omul cel mai 
drept" dintre contemporanii săi, iar Xenofon îi face un portret 
memorabil. Era, spune el, „aşa de drept, că n-a făcut niciodată rău 
nimănui, ci a adus cele mai mari foloase prietenilor lui, aşa de 
cumpătat, încît n-a pus niciodată plăcerea mai presus de cinste, aşa 
de înţelept că deosebea fără greş binele de rău, fără ajutorul 
nimănui, ci cu propria lui pricepere, destoinic să lămurească şi să 
definească orice, îndemiînatic să judece pe alţii şi să le arate 
greşelile, să-i îndrepte spre cinste şi virtute!!. Intr-adevăr, Socrate 
înmănunchea însuşiri rareori întîlnite la acelaşi ins. Dăruit cu o 
neobişnuită ascuţime a minţii şi cu un spirit critic neconcesiv, 
înzestrat cu o mare mobilitate spirituală şi cu o forţă dialectică 
irezistibilă, îşi întrebuința calităţile nu pentru a-şi scoate în prim plan 
propria-i persoană, aşa cum obişnuiau sofiştii, ci doar pentru a risipi 
picla neştiinţei din minţile celor din jur, neştiinţă care, potrivit 
credinţei sale, îi împiedica pe oameni să deosebească binele de rău 
şi să urmeze calea virtuţii. Conştiinţa superiorității sale morale nu-i 
afecta cîtuşi de puţin simplitatea vorbei şi modestia comportării. îşi 
rostea însă răspicat convingerile, fără a cruța susceptibilităţile 
interlocutorilor, oricare ar fi fost ei. încredinţat că vocaţia sa 

adevărată era să-şi îndrumeze concetăţenii pe calea binelui şi a 
adevărului, Socrate îşi propovăduia crezul în primul rînd prin 
exemplul personal, prin practicarea virtuţii. Născut din părinţi care îşi 
asigurau traiul prin muncă proprie — tatăl său, So- fronisc, fusese 
cioplitor în piatră, iar mama, Fenareta, moaşă — filozoful se 
obişnuise să trăiască foarte modest, în indigenţă chiar. „Sărăcia — 
spunea el — nu-i deloc pizmuită, nu stimeşte certuri, o păzeşti fără 
paznic, şi, nesocotită, creşte şi se întăreşte mereu". Pentru că preţuia 
doar zestrea sufletească a oamenilor, se mulțumea, în ordinea 
practică a lucrurilor, cu strictul necesar. Deşi cea mai mare parte a 
timpului o jertfea pentru a-şi povăţui prietenii şi a da lecţii tinerilor, 
nu primea bani pentru comorile de gînd şi de suflet pe care le risipea 
în jur, comportare în vădit contrast cu arghirofilia sofiştilor. Proceda 
astfel pentru a nu întina puritatea acţiunii sale morale, dar nu mai 
puţin pentru a-şi păstra întreagă libertatea de gîndire şi de mişcare. 
Şi a izbutit, intr-adevăr, să-şi păstreze această libertate. „Ştiam bine 
— mărturiseşte Alcibiade în Banchetu/ — că prin bani omul acesta 
era mult mai greu de atacat decît Aias, prin fier“. Pentru valorile 
materiale nutrea un dispreţ suveran, mulţumindu-se cu foarte puţin. 
Odată, pe cînd se plimba printr-o piaţă supraabundentă, a exclamat : 
„Cite lucruri de care eu nu am nevoie există !“ împotriva opiniei 
clasei dominante din societatea ateniană a vremii că munca se 
cuvine să rămînă apanajul sclavilor, fiind o îndeletnicire sub 
demnitatea aristocrației spiritului, Socrate aducea elogii muncii 
cinstite şi îi sublinia noblețea. Deşi înclinat, prin fire, spre desfătările 
„lumeşti", cum îl trădează însăşi înfăţişarea de silen senzual, izbutise 
să-şi domine poftele trupului, făcîndu-şi din cumpătare o regulă de 
viaţă. Mînca frugal, se îmbrăca mai mult decît modest, dorinţa de 
înavuţire îi era străină, pe scurt trăia auster. Punea mulţumirile 
sufletului mai presus de plăcerile trupului. „Dacă nu sînt robul 
stomacului, somnului, plăcerii — îi mărturisea lui Antifon, filozoful 
sofist — crezi că pricina este alta decît că cunosc alte plăceri, mai 
mari, care nu mă mulţumesc numai pentru o clipă, ci mă fac să 
nădăjduiesc foloase necurmate ?“ Nu pregeta însă să ia parte din 
cînd în cînd la cîte un ospăț ales, în compania unor oameni apropiaţi 
inimii sale, dar nu întrecea niciodată măsura, nici la mîncare, nici la 
băutură. Rezistenţa sa fizică, puterea de a îndura frigul şi arşiţa* 
foamea şi setea, oboseala ca şi lipsurile de tot felul, erau legendare-. 
Austeritatea în traiul de fiecare zi se însoțea la el cu o deplină 
stăpînire de sine. Cumpănit la vorbă şi înţelept în fapte şi idei, 
incapabil de ură sau miînie, ştia să păstreze echilibrul în toate, fiind 
blînd şi ponderat. Nu-şi ieşea niciodată din fire, îşi asculta răbdător 
interlocutorul, iar dacă nu era de acord cu el, îl combătea ci* tact, 
dar fără a dispreţui ironia, străduindu-se să-l convingă cu- 
“argumente de logică ori de bun simţ. Cu toate că din 'primii ani’ ai 
afirmării publice a stîrnit mari adversităţi, nu s-a lăsat niciodată 
mînat de pizmă sau ură faţă de duşmanii săi. 

In viaţa de familie n-a fost, din păcate, prea fericit. Destinul? i-a 
hărăzit o soţie cicălitoare şi certăreaţă. Datorită firii sale arţăgoase, 
Xantipa, consoarta sa, a rămas de-a lungul secolelor prototipul 
harpiei conjugale, pusă mereu pe ceartă cu un soţ atoaterăb- dător. 
Socrate spunea că s-a obişnuit cu ţipetele ei neîncetate „ca şi cu o 
roată care scîrţiie într-una“, iar izbucnirile ei de miînie le întîmpina 
adesea cu vorbe de duh. Cînd, cu prilejul unei dezlănţuiri de furie, 
Xantipa i-a turnat în cap o găleată cu apă, Socrate s-a mărginit să 
spună oaspeţilor care asistaseră uimiţi la această scenă : „nu vă 
spuneam eu că tunetele Xantipei se vor sfirşi cu* ploaie ?“. Filozof şi 
în viaţa conjugală, el nu s-a plins niciodată de- vitregia soartei. Mai 
mult, a încercat să explice de ce s-a învoit să- convieţuiască atîta 
amar de vreme alături de o fiinţă insuportabilă” ca Xantipa. 
Asemuindu-se unui dresor de cai nărăvaşi, Socrate i-a explicat unui 
anume Antistene, care se minuna de răbdarea lui în viaţa conjugală, 
că, voind să se înveţe a trăi în mijlocul oamenilor,, a luat-o de soţie 
pe Xantipa, convins că dacă va fi în stare să-i* îndure toate hachiţele, 
se va putea înţelege cu orice soi de indivizi. A sfirşit prin a socoti 
căsătoria un rău necesar, nici mai bună, nici- mai rea decît celibatul. 
Cînd un prieten i-a cerut sfatul dacă să se căsătorească sau nu, 
Socrate i-a răspuns jumătate în glumă, jumătate* în serios : „oricum 
vei face, te vei căi“. 

Atenian prin obirşie, formaţie spirituală şi idealuri, Socrate a. fost 
de-a lungul întregii vieţi un fiu devotat — pînă la jertfa de- 6ine — 
cetăţii sale. Spre deosebire de alţi mari filozofi greci ca Anaxagoras, 
Platon sau Aristotel, care au peregrinat ani în şir prin alte cetăţi 
greceşti sau pe meleaguri străine, el şi-a petrecut la Atena aproape 
toţi cei 70 de ani cît a trăit. N-a părăsit-o decît pentru scurtă vreme şi 
numai pentru a-i înfrunta pe duşmanii cetăţii dincolo de zidurile ei. In 
războiul peloponeziac, la care a luat parte ca hoplit (pedestraş) — în 
bătăliile de la Potideia, Delion şi Amphi- polis — s-a distins prin 
memorabile fapte de vitejie. Neînfricat în luptă şi netemător de 
primejdii, a sărit adesea în ajutorul camara 

zilor aflaţi la strîmtoare. La Potideia, de pildă, a salvat viaţa lui 
Alcibiade, iar la Delion, viaţa lui Xenofon. Leal faţă de instituţiile 
Atenei şi ataşat valorilor ei spirituale, Socrate s-a supus, pînă la 
sacrificiul suprem, legilor cetăţii. Nu s-a temut totuşi să denunțe 
abuzurile săvîrşite sub paravanul aplicării legii şi nici să tălmăcească, 
într-un mod cu totul personal, credinţa în zeii cetăţii, — în răspăr cu 
antropomorfismul naiv al religiei oficiale ateniene. A socotit că 
datoria sa de cetăţean îi impune să participe la treburile publice, 
atunci cînd i-o cere poporul. Astfel, a fost pritan, funcţie dintre cele 
mai înalte la Atena, căci pritanii pregăteau şi conduceau şedinţele 
consiliului celor cinci sute şi ale adunării poporului. A rămas însă 
nestrămutat în convingerile morale din care îşi făcuse crezul vieţii, 
refuzîndu-şi complicitatea la fărădelegi. N-a făcut-o nici cînd cei ce 
urmau să cadă victime ale fărădelegilor plănuite îi fuseseră adversari 
politici sau de idei. După bătălia de la Arginuse (406 î.e.n.), în care 
flota ateniană a zdrobit navele lacedemonienilor, cei zece strategi, 
deşi victorioşi, s-au văzut trimişi în judecata tribunalului pritaniei sub 
învinuirea că nu au luat măsurile necesare pentru ca trupurile 
luptătorilor atenieni ucişi să fie scoase din apele mării spre a fi 
îngropate după datină. Legea ateniană pedepsea cu moartea 
nesocotirea unei atare obligaţii impuse de tradiţie. Tot o lege a cetăţii 
prevedea însă că inculpaţii pot fi osîndiţi numai individual, ţinîndu-se 
seama de vina fiecăruia, iar nu printr-o statuare colectivă 
nediferenţiată. Timorată de furia poporului dezlănţuit, instanţa 
judecătorească înclina să pronunţe o sentinţă de condamnare la 
moarte în bloc, fără nici o discriminare. Socrate, care în acel moment 
exercita funcţia de preşedinte al pritaniei, s-a împotrivit, cu riscul 
vieţii, acestei proceduri, stăruind pentru respectarea cu stricteţe a 
legii. Intr-o adevărată profesiune de credinţă el a declarat, la proces, 
atenienilor : „eu am rămas însă nestrămutat în părerea că mai 
degrabă trebuie să înfrunt orice primejdie, împreună cu legea şi 
dreptatea, decît să merg cu nedreptele voastre hotăriri, de teama 
lanțurilor sau a morţii”. 

Procesul strategilor biruitori in bătălia de la Arginuse n-a fost 
singura împrejurare cînd Socrate s-a opus unor măsuri potrivnice legii. 
In anul 404 î.e.n., pe timpul guvernării Atenei de către cei treizeci de 
tirani, stăpinirea i-a poruncit, lui şi altor patru cetăţeni, să-l prindă şi 
să-l aducă în faţa tribunalului atenian pe un anume Leon din 
Salamina, în vederea judecării şi condamnării lui la moarte. Prin 
ordonarea acestei măsuri cîrmuitorii de atunci urmăreau să-l facă 
părtaş pe filozof la nelegiuirile lor, să-l compromită prin participarea la 
o acţiune cu urmări tragice previzibile. Şi de astă dată Socrate a 
refuzat să se facă instrumentul crimei, deşi împotrivindu-se poruncii 
celor treizeci de tirani îşi risca viaţa. 

„Eu şi atunci le-am arătat, nu cu vorba, ci cu fapta — a spus el la 
proces — că nu-mi pasă de moarte [...] dar că grija mea de căpetenie 
era numai să nu săvirşesc ceva nedrept sau nelegiuit. Nu m-a 
înspăimîntat acea cîrmuire, deşi foarte puternică ; n-am să- virşit de 

frică vreo nedreptate". 

Cînd s-a ocupat, în cîteva rînduri, de treburile publice, Socrate a 
făcut-o doar cu simţămîntul că îşi îndeplineşte o simplă îndatorire de 
fiu al cetăţii. El n-a fost — şi nu s-a voit niciodată — om politic. Cu 
toate acestea problemele politicii nu i-au fost străine şi chiar a 
reflectat îndelung asupra lor, împărtăşind prietenilor şi discipolilor 
rodul reflecţiilor sale. N-a luat însă parte direct la confruntările 
partidelor politice ateniene, socotind că vocaţia sa adevărată este să 
propovăduiască de la om la om, ca simplu particular, practicarea 
virtuţii, pe care o considera dealtminteri ca cea mai bună şcoală 
pentru oamenii politici. întrebat odată de ce nu participă la lupta 
politică, filozoful a răspuns tot printr-o întrebare: „ar fi mai mare 
folosul să mă îndeletnicesc eu însumi sau să fac pe alţii destoinici să 
se îndeletnicească cu astfel de lucruri ?“ Dealtfel, în vremurile tulburi 
în care îi fusese dat să trăiască, participarea directă la lupta politică 
se încheia adesea cu suprimarea fizică a adversarilor politici, încît 
existau toate şansele ca acţiunea morală întreprinsă de el să se 
încheie pretimpuriu. A recunoscut-o fără ocol filozoful însuşi : „bărbaţi 
ai Atenei, vă spun hotărît: dacă m-aş fi apucat să fac politică, de mult 
aş fi fost pierdut şi nu v-aş mai fi fost de folos nici vouă, întru nimic, 
nici mie însumi [...] Nu este om care să se fi împotrivit cu hotărîre 
marii mulţimi 
— aceasta de aci sau o alta — care să fi înlăturat mai multe ne- 
dreptăţi şi călcări de lege în statul său şi care să fi scăpat cu viaţă. 
Este prin urmare o necesitate ca, dacă cineva într-adevăr se luptă 
pentru dreptate şi vrea să fie teafăr cîtăva vreme, să lucreze ca 
simplu particular, nu ca om politic". Refuzul lui Socrate de a lua parte 
la confruntările politice are însă şi o altă explicaţie. El ştia prea bine că 
la adăpostul principiilor generoase, profesate cu mare risipă de vorbe, 
şi aristocrații, şi democraţii, care îşi disputau cîr- muirea politică la 
Atena, urmăreau adesea doar potolirea setei de putere ori 
satisfacerea unor interese personale inavuabile. în timpul guvernării 
aristocratice a celor treizeci de tirani filozoful condamnase cu asprime 
represiunile sîngeroase săvirşite de stăpînire, motiv pentru care 
Critias şi Heracle, doi dintre fruntaşii regimului, i-au interzis să mai 
predea lecţii tinerilor. Nici regimul democratic nu s-a bucurat de 
adeziunea fără rezerve a lui Socrate. Amestecul în politică al tuturor 
nechemaţilor, agravat de sistemul promovării în funcţiile publice prin 
tragere la sorţi, i se părea cu deosebire pernicios. „Cînd e vorba să 
delibereze despre organizarea cetăţii — spune filozoful în dialogul 
Protagoras de Platon — se ridică şi îşi dă cu părerea atît dulgherul cît 
şi fierarul sau curelarul, negustorul sau armatorul, bogatul sau 
săracul, nobilul sau umilul şi nimeni nu se miră [...] pentru faptul că, 
fără să fi învăţat de undeva şi să fi avut vreun dascăl, încearcă să dea 
sfaturi". Politica, socotea filozoful, este o meserie sau o adevărată 
profesiune. Ea cere pregătire temeinică şi cunoştinţe în varii domenii. 


3 
8 


De aceea există puţine şanse de a fi folositoare cetăţii activitatea unor 
oameni învestiţi cu largi prerogative în viaţa publică doar prin 
capriciile hazardului. Era, pentru filozof, o modalitate de a denunța 
diletantismul în viaţa politică. Şi totodată de a extinde, şi în acest 
domeniu, ofensiva contra imposturii, desfăşurată, pe tărîm filozofic, 
împotriva sofiştilor. 

In rechizitoriul său politic Socrate nu-i cruţă nici pe cetăţenii 
atenieni de rînd. De la critica guvernanţilor trece la dojenirea 
guvernaţilor. „Cînd o să asculte de dregătorii lor, atenienii care se 
fălesc cu disprețul ce-l au faţă de aceştia ?“ se întreabă el într-o 
convorbire cu fiul lui Pericle, relatată de Xenofon. „Cînd se vor 
înţelege între ei aceşti oameni, care, în loc să se unească pentru 
binele lor, nu caută decît să-şi facă răni şi au mai multă pizmă pe 
concetăţenii lor decît pe străini; ei care sînt veşnic dezbinaţi şi în 
întrunirile particulare, şi în sfaturile obşteşti, care-şi fac mai multe 
procese decît oriunde, care preferă să tragă folos unul din paguba 
altuia, decît să-şi vie în ajutor unul altuia ; care se îndeletnicesc cu 
treburile publice ca şi cînd ar fi străine de ei, şi se ceartă pentru ele, 
neîntrebuinţindu-şi bucuros puterea decit în astfel de lupte. lată 
izvorul neştiinţei, al răutăţii, al duşmăniei dintre cetăţeni, al urilor 
care biîntuie statul ; şi mi-e teamă că într-o zi patimele astea să nu 
aducă după ele nenorociri pe care statul n-o să le poată răbda". 

Intransigenţa morală în îndeplinirea însărcinărilor obşteşti şk 
intoleranţa faţă de racilele societăţii ateniene a timpului au atras 
asupra lui Socrate adversitatea atît a aristocraților, cît şi a demo- 
craţilor. Aşa a izbutit el să se pună rău şi cu unii şi cu alţii. Este 
neîndoielnic o împrejurare care explică sfîrşitul lui tragic. Nu însă 
singura. Şi nici cea mai importantă. 

Anul 399 î.e.n. rămîne o dată memorabilă în istoria Atenei şi a 
lumii. Este anul în care Socrate, ajuns la vîrsta senectuţii — împlinise 
şaptezeci de ani — şi după o viaţă exemplară, închinată desăvirşirii 
morale a concetăţenilor săi, se vede tîrît în faţa justiţiei, sub o gravă, 
întreită învinuire : că nu crede în zeii cetăţii, că introduce zei noi şi că 
perverteşte tineretul. Pedeapsa cerută era 

moartea. In iipsa unui acuzator public, inexistent la Atena, plîn- 
gerea contra filozofului fusese formulată de trei cetăţeni : Meletos, 
Lycon şi Anytos. Cel dintîi era un poet tragic, „cu părul lung şi lins, nu 
prea bărbos şi cu nasul puţin coroiat" (Platon, Euthyphron). 
El întocmise plingerea şi tot el o adusese la cunoştinţa publicului, 
afişind-o în porticul arhontelui-basileu, foiosit ca un fel de avizier al 
tribunalului. Al doilea semnatar al actului de acuzare era un orator 
obscur, căruia în proces i se rezervase rolul de simplu figurant. 
Adevăratul promotor al acţiunii judiciare, pentru a nu spune sforarul ei, 
era însă Anytos, un politician din tabăra democraţilor, venal şi lipsit de 
scrupule. De meserie tăbăcar, fusese ales în două rînduri strateg şi se 
bucura de trista reputaţie de a fi fost primul cetăţean al Atenei care — 
cu ocazia unui proces în care fusese acuzat că poartă vina pentru 
pierderea bazei ateniene de la Pylos — reuşise să mituiască pe toţi 
judecătorii tribunalului şi să obţină astfel achitarea. Pe Socrate — ne 
informează Xenofon — îl pizmuia, printre altele, pentru că îi 
îndemnase fiul să abandoneze meseria de tăbăcar, practicată în 
familia sa din tată în fiu. Mobilul adevărat al zelului său procesiv era 
însă altul : dorinţa de a cîştiga favorurile mulţimii printr-o acţiune 
judiciară spectaculoasă, întreprinsă, aparent, în folosul poporului. 
Faptele au loc, să nu uităm, la Atena, paradisul demagogilor şi al 
sicofanţilor, unde, după cum se spune în Statul atenian, „acuzatorii de 
meserie, oamenii răi şi vicleni... vorbeau în struna mulţimii în propriul 
dezavantaj al acesteia" ; la Atena, unde politica şi confruntarea 
judiciară erau cele două mari pasiuni ale cetăţenilor. Procesele 
îndeosebi iroseau, cu foloase minime, timpul şi energia atenienilor. 
„Mulţi fac ate- nienilor mustrarea că adeseori un om trebuie să stea un 
an întreg la Atena, fără ca să-şi termine procesul în faţa consiliului sau 
a adunării populare — ne spune un contemporan al evenimentelor. 
Pricina acestui lucru e că atenienii, din cauza mulţimii pricinilor, nu 
răzbesc să judece procesul fiecăruia. Şi cum ar fi oare cu putinţă ? Mai 
întîi de toate ei au mai multe sărbători decît oricare alt stat elen, şi în 
zilele de sărbătoare nu e îngăduit să se ţină judecata ; apoi ei au să se 
ocupe de atitea procese, acuzaţii şi dări de socoteli cît n-are toată 
omenirea la un loc... Dacă trebuie să admitem că nici una din aceste 
afaceri nu poate fi lăsată nerezolvată, atunci trebuie să admitem 
deopotrivă că îndeletnicirea aceasta le răpeşte tot anul". l-a fost dat 
lui Socrate ca la bătrîneţe, cînd pentru devotamentul lui civic şi 
integritatea lui morală ar fi trebuit să aibă parte de o adevărată 
apoteoză, să fie strivit de mecanismul orb al justiţiei ateniene. 
Dealtminteri momentul istoric era prielnic demagogilor şi delatorilor de 
profesie, nu oamenilor integri. 

După războiul peloponeziac, încheiat cu capitularea Atenei din anul 
404 î.e.n., şi după înlocuirea, la cîrma statului atenian, a aristocraților 
de către democrați, venise vremea stabilirii răspunderilor şi a 
sancţionării vinovaţilor. Abia dezmeticiţi după catastrofă, atenie- nii 
se întrebau asupra cauzelor ei, căutînd remedii şi propunînd soluţii 
salvatoare. Dornici să cîştige simpatia poporului, demagogii se în- 

treceau în explicaţii şi în descoperirea unor ţapi ispăşitori. Unii 
puneau înfringerea cetăţii pe seama miîniei zeilor, stirnită de im- 
pietatea oamenilor; o impietate încurajată mai ales de sofişti, în 
tagma cărora erau viriţi de-a valma toţi gînditorii neconformişti. Alţii 
vedeau răul în dispariţia, mai ales în rîndurile tineretului, a virtuţilor 
strămoşeşti, care în trecut făcuseră tăria Atenei. Pentru mulţi 
atenieni, seduşi de „argumentele" demagogilor, răspunzători de 
înfrîngerea cetăţii nu puteau fi decît aceia care, prin concepţiile lor 
contrare tradiţiei, subminau credinţa în zeii cetăţii şi în valorile ei 
morale, aceia care, adresîndu-se de predilecție tinerilor, le împuiau 
minţile cu idei „năstruşnice". lar dintre gînditorii neconformişti, 
personalitatea cea mai bătătoare la ochi, prin originalitate, şi cea mai 
primejdioasă, prin fascinația răspîndită în jur, era, de bună seamă, 
Socrate. Spontan, aproape reflex, privirile „salvatorilor' poporului 
atenian — şi ale cenzorilor de moravuri — s-au îndreptat spre el, ca 
spre victima „ideală". O victimă uşor de răpus într-o confruntare 
judiciară, căci filozoful nu aparţinea nici unei partide, nici unei 
facţiuni, nici unei coterii. O victimă care, pentru acuzatori, avea 
avantajul că în trecut, din pricina rectitudinii sale morale, izbutise să 
intre în conflict cu toate grupările politice care se perindaseră la 
cîrma cetăţii. O victimă, în sf îrşit, care îşi înstrăinase pînă şi 
simpatiile omului de rînd, exasperat de ironiile şi „cicăleala" lui 
moralizatoare. Dealtfel pentru unii atenieni campania morală 
întreprinsă de filozof nu era lipsită de ambiguităţi, putînd oferi destule 
pretexte pentru o acţiune represivă din partea autorităţilor. Soarta a 
vrut — şi aceasta a fost cruda ei ironie — ca omul care s-a străduit 
toată viaţa să-şi înveţe semenii să deosebească adevărul de 
neadevăr, esenţa de aparenţă, să cadă el însuşi victimă confuziei 
între aparenţă şi esenţă. Prima, în timp, şi cea mai pernicioasă 
confuzie, s-a bucurat, din nefericire pentru filozof, de girul unui 
dramaturg de geniu — Aristofan. Pe temeiul acestei confuzii Socrate a 
fost adus la acelaşi numitor cu sofiştii rău famaţi. Asemenea acestora, 
el lăsa impresia, cel puţin la o judecată superficială, că prin 
dialogurile sale paradoxale, lipsite adesea de concluzii netede, clatină 
adevărurile  statornicite de veacuri, subminează credințele 
tradiționale, surpă temeliile instituțiilor politice şi idealurile morale ale 
societății ateniene. Intr-o vreme cînd marasmul economiei ateniene, 
urmînd înfrîngerii în războiul pelo- poneziac, impunea, pentru a i se 
pune capăt, muncă încordată, întrebuinţarea cu folos a fiecărui ceas, 
abandonarea oricărei îndeletniciri gratuite, preocupările lui Socrate, 
acest „pierde vară“ (şi iarnă !), care cutreiera străzile Atenei şi 
despica firul în patru cu primul om întîlnit pentru a afla ce este 
adevărul, binele şi frumosul, ce înseamnă înţelepciunea, în ce constă 
virtutea şi dacă ea se poate învăţa etc. etc., erau socotite nu numai 
derizorii, ci de-a dreptul o sfidare la adresa strădaniilor obştei 
ateniene. Pentru politicienii pragmatici ai timpului, mai ales, o atare 
îndeletnicire era scandaloasă. Cu atît mai scandaloasă cu cît Socrate 
se recunoştea fără ocol un pasionat al disputelor de idei. „Din ce soi 

de oameni sînt eu ? Din cei care simt plăcere să fie combătuţi, dacă 
greşesc, dar să şi combată pe cel ce greşeşte, fără să-mi placă mai 
puţin cind sînt combătut decit cînd combat la rîndul meu. Ba consider 
că primul lucru este cu atît mai avantajos cu cît e un bine mai mare 
să fii eliberat tu însuţi decit să eliberezi pe altul de un rău foarte 
mare“. Din păcate duşmanii lui puneau mai puţin preţ pe dezbaterile 
teoretice. Şi dacă Socrate s-ar fi mărginit la atit, poate că păcatul i s- 
ar fi iertat. Dar, după părerea lor, filozoful întrecea măsura atunci 
cînd, în convorbirile lui, aducea vorba de politică şi de țelul ei suprem 
— desăvirşirea morală a cetăţenilor. Detesta linguşirea mulţimii prac- 
ticată de majoritatea oamenilor politici, propunînd, ca optimă tera- 
peutică, rostirea adevărului întreg, cu riscul de a displăcea celor 
îndemnați să urmeze calea virtuţii. Şi pentru că tocmai aşa obişnuia 
să procedeze, filozoful nu ezita să se autoproclame stăpîn pe arta 
politicii. „Cred că sînt unul dintre puţinii atenieni de astăzi, ca să nu 
zic singurul — spune el în dialogul platonician Gorgias — care are 
înţelegerea adevăratei arte politice şi a punerii ei în practică. De 
aceea, prin cuvintele pe care le rostesc de fiecare dată, eu nu 
urmăresc să fiu pe plac, ci să produc cel mai mare bine". Este lesne 
de închipuit cu cîtă ostilitate întîmpinau politicienii vremii 
stăruitoarele îndemnuri moralizatoare ale înţeleptului şi în ce măsură 
se simțeau vizaţi demagogii de aluziile lui repetate la adulatorii 
mulţimii. După cum nu-i greu de presupus că toţi aceştia îi deveneau 
cu timpul duşmani. Că dreptatea era de partea lui Socrate, chiar şi în 
toiul acelor dificultăţi economice, nu mai încape îndoială de vreme ce 
pentru o comunitate umană, mai ales cînd se tntîmplă ca ea să fie 
modestă numericeşte, crearea de valori culturale are mai multă 
pondere în istorie decît producerea de bunuri materiale. Dovada 
acestui adevăr — dacă mai este nevoie de o atare dovadă — o oferă 
însăşi Atena antică, a cărei însemnătate pentru omenire întrece cu 
mult pe aceea a unor imperii contemporane ei, cu realizări materiale 
adesea impresionante. 

Şi mai gravă decit răsucirea pe toate feţele a unor noţiuni filo- 
zofice, etice şi politice li s-a părut unor contemporani ai filozofului 
îndoiala pe care o semăna relativ la existenţa zeilor cetăţii ori a 
atributelor acestora. A accepta ideea că singurul lucru pe care îl ştim 
sigur este că nu ştim nimic însemna implicit a admite că nici despre 
zei nu se poate şti ceva cert. Chiar şi atunci cînd nu se lansa în 
afirmaţii atit de îndrăzneţe, Socrate tot se îndepărta de credinţa re- 
ligioasă tradiţională. Pentru că, în concepţia lui, zeii antropomorfi, pe 
care religia vechilor greci îi înzestrase cu multe virtuţi, dar şi cu 
numeroase păcate omeneşti, nu puteau fi, ca divinităţi, decit fiinţe 
desăviîrşite, mai presus de metehnele şi patimile oamenilor. Era un 
alt mod de a fi în răspăr cu credinţa strămoşească. 

Bănuiala de impietate, iscată de aceste opinii ale filozofului, părea 
s-o confirme aluziile lui repetate la îndemnurile pe care le primea de 
la un misterios daimon. După spusa lui, cu acest daimon el stabilise 
un fel de raporturi personale, ceea ce îl dispensa să se mai 
călăuzească după semnele puterilor supranaturale, cum erau de 
pild& augurii. Auzindu-l vorbind cu atita convingere despre 
misteriosul daimon, ascultătorii săi — şi mai ales răuvoitorii înclinați 
să-i răstălmăcească vorbele —, puteau lesne pretinde că Socrate 
invocă o divinitate nouă, necunoscută panteonului olimpic, şi că 
încearcă să introducă zei noi. Că astfel gîndeau unii ascultători şi, în 
orice caz, acuzatorii lui reiese limpede, printre altele, din dialogul 
platonician Euthyphron. De aici aflăm că Meletos îl învinuia pe filozof 
că ar născoci zei noi fiindcă invocă adesea glasul daimonului. „Se 
gîndeşte pesemne la daimonut despre care tot spui că sălăşluieşte în 
tine — îl previne interlocutorul său. Asta e pricina pentru care în 
acuzaţie se spune că tu ai născoci lucruri noi în privinţa zeilor ; iar el 
vine la tribunal ca să te ponegrească, ştiind că asemenea calomnii 
prind foarte uşor în faţa mulţimii". 

Astfel stînd lucrurile, reacţia de apărare a corpului social atenian 
la cutezanţele gîndirii socratice apare explicabilă (dacă nu şi justi- 
ficată) — la nivelul mentalităţii timpului. S-a pretins chiar că 
nedreptatea omenească ce i s-a făcut filozofului în pretoriul justiţiei a 
fost o dreptate la scara istoriei, în sensul că osîndirea lui a constituit 
un imperativ al instinctului de conservare obştesc. Cert este că 
procesul intentat lui Socrate are cauze social-politice mai adinci, 
dincolo de motivaţia sa contingentă. 

O cercetare istorică a religiei vechilor greci relevă existenţa, în 
panteonul elen, a două straturi suprapuse : un prim strat, arhaic, 
care cuprinde zeii locali, specifici fiecărei cetăţi, zei reprezentînd 
ipostaze ale diferitelor fenomene ale naturii (ploaie, ninsoare, tunet 
etc.) şi un al doilea strat, mai recent, suprapus, format din zeii 
antropomorfi, comuni tuturor cetăților elenice, puşi în circulaţie, tn 
mare măsură, de creaţiile lui Homer şi Hesiod, dar pe fond popular 
de asemenea străvechi. Aceşti zei panelenici, figuraţi după chipul şi 
asemănarea oamenilor, au apropiat considerabil divinitatea de 

credincioşi. Ei nu mai erau nişte forţe înfricoşătoare şi inabordabile, 
aşa cum se înfăţişau oamenilor din vremurile de demult fenomenele 
naturii pe care le personificau, ci apăreau ca nişte făpturi umanizate, 
apte a îndeplini dorinţele celor ce li se închinau. Ivirea zeilor olimpici, 
comuni tuturor cetăților greceşti, nu a însemnat însă şi dispariţia 
zeităților primitive locale. Dimpotrivă, zeii panelenici au dobiîndit, în 
fiecare cetate, însuşiri şi caracteristici specifice. Ecumenismul zeilor 
antropomorfi comuni a coexistat aşadar cu particularismul religios al 
fiecărei cetăţi greceşti. Aceşti zei olimpici „localizaţi“ au constituit, în 
toate cetăţile greceşti, inclusiv la Atena, un puternic factor de 
coeziune a statului, un liant a cărui substanţă a început să se dilueze 
însă mai ales de la mijlocul secolului al V-lea î.e.n. Contactele cu alte 
civilizaţii din răsărit şi apus, favorizate de schimburile comerciale, de 
colonizări şi chiar de războaie, cunoaşterea unor noi cetăţi şi 
popoare, cu alte credinţe ţi alte moravuri, au deschis ochii grecilor 
asupra relativităţii credințelor religioase, slăbind în acelaşi timp 
credinţa în zeii proprii. Acestor fermenţi de disoluţie a credinţei li s- 
au adăugat ideile anti- religioase ale unor gînditori îndrăzneţi, care 
au pus la îndoială, cînd nu au tăgăduit pur şi simplu, existenţa zeilor 
antropomorfi. Printre protagoniştii acestei noi direcţii de gîndire se 
numărau Heraclit din Efes şi Xenofan din Colofon, precum şi sofişti ca 
Gorgias şi Protagoras. Faţă de primejdia potenţială, pentru coeziunea 
spirituală a cetăţii, a unor asemenea concepţii ateiste, puterea po- 
litică ateniană nu a întîrziat să ia măsuri de apărare. Dintre care cea 
mai drastică a fost incriminarea, sub denumirea de asebia, a 
necredinţei în zeii cetăţii, sau, mai exact, a impietăţii, considerată 
infracţiune împotriva statului şi pedepsită cu moartea. A urmat o 
serie de procese răsunătoare pentru impietate, cărora le-au căzut 
victime la Atena, în secolele al V-lea şi al IV-lea î.e.n., filozofi de 
seamă ca Anaxagoras, Archelaos, Diogene din Apollonia, Protagoras, 
Diagoras din Milet, Socrate, Aristotel. Pînă şi un sculptor de faima lui 
Fidias a fost condamnat la moarte pentru asebia cu toate că se 
bucura de prietenia şi ocrotirea lui Pericle. în anul 432 î.e.n., la 
îndemnul lui Diopeithes, un prezicător bigot dublat de un orator 
mediocru, adunarea poporului atenian a adoptat o lege care 
prevedea trimiterea în judecată pentru infracţiunea de asebia a 
acelora care se îndeletnicesc cu studiul corpurilor cereşti şi al 
fenomenelor naturii. Cetatea în care învățații au beneficiat aproape 
întotdeauna de o generoasă libertate de opinie, cetatea în care 

Aristofan şi alţi poeţi comici îşi puteau îngădui să aducă pe scetă, în 
chip de personaje, pe atotputernicii zilei — şi cazul lui Cletn oferă un 
exemplu grăitor — devenea intolerantă faţă de ideje ateiste, atunci 
cînd se aprecia că ele subminează coeziunea spirituală a cetăţii. Nu 
erau rare nici cazurile cînd sub pretexul reprimaţii asebiei aveau loc 


4 
4 


răfuieli personale, cînd se urmărea reducerea la tăcere a unui 
adversar politic incomod sau compromiterea pieziş prin persoană 
interpusă, a unui om de stat invulnerabil la un abc frontal. Astfel, 
procesele de impietate pornite la Atena împotriva lui Anaxagoras şi 
Fidias au vizat în realitate pe ocrotitorul acestora, Pericle, a cărui 
poziţie politică era, în acel moment, inatacabilă. Un oarecare substrat 
personal a avut neîndoielnic şi procesul intentat lui Socrate, căci 
Anytos, unul dintre acuzatorii săi, îi imputa, printe altele, că l-ar fi 
îndemnat pe fiul său să părăsească meseria de ta- băcar pentru a se 
dedica speculaţiei filozofice. Nu este însă mi puţin adevărat că în 
cazul filozofului eşafodajul judiciar a fost mai abil montat spre a se 
crea impresia că prin pedepsirea inculpatului se urmăreşte 
salvgardarea unui interes politic general, la sfîrşit, nu trebuie omis 
nici faptul că împrejurările istorice erai prielnice acelora care 
puseseră la cale procesul. Astfel, adversarilor filozofului nu le-a fost 
greu să speculeze teama de zei a mulțimilor neştiutoare atunci când 
un ins oarecare îndrăzneşte să le tăgăduiască atotputernicia. Căci 
dacă minţile filozofice ale Atenei, 4- sigur puţin numeroase, nu aveau 
naivitatea să atribuie calamităţile abătute în ultima vreme asupra 
cetăţii — înfrîngerea în războiţi cu Sparta, luptele intestine, dezastrul 
economic — miîniei zeii iritaţi de necredinţa tot mai răspîndită a 
oamenilor, marea mulţime a cetăţenilor de rînd, lipsiţi de luminile 
culturii şi educați în frica faţă de zei, putea fi lesne aţâţată de 
demagogi împotriva unui gînditor ca Socrate, care, la prima vedere, 
părea să desfăşoare o acţiune nocivă, asemănătoare aceleia a 
sofiştilor. Cu două circumstanţe agravante pentru el : că influenţa 
îndeosebi conduita tinerilor, ma receptivi la ideile noi, şi că, în 
calitatea sa de cetăţean atenian, ei» dator să venereze zeii cetăţii în 
mai mare măsură decit sofiştii, în majoritatea lor venetici. 

Cea de a treia învinuire — coruperea tineretului — nu era mai 
puţin gravă decît celelalte două. | se imputa anume filozofului că ii 
îndemna pe tineri să sucească noţiunile pe toate feţele, să le cei. 
ceteze critic, să treacă totul — credinţe, idei, instituţii — prin furcile 
caudine ale raţiunii ; că, îndemniîndu-i la reflecţie filozofici, îi 
îndepărta de munca productivă pe ogoare, în ateliere meşteşugă- 
reşti, pe şantiere navale ; că prin magia cuvîntului său îi smulge» din 
mijlocul familiilor, pentru a-i aduce, fascinaţi, sub puterea sa. 
Dialectica socratică, pretindeau ei, amorţea gîndirea tinerilor precum 
peştele-torpilă mîna pescarului. Şi astfel copiii scăpau de sub 
controlul părintesc pentru a intra pe mîinile unui străin, căruia, oricît 
de înţelept ar fi fost, nu-i era îngăduit să se substituie părinţilor. Dar 
mai era ceva care putea nelinişti pe orice tată de familie cumsecade. 
în cercul socratic, unde fiii atenienilor erau „ademeniţi", domnea o 
libertate îngrijorătoare a moravurilor. Nu mai era un secret pentru 
nimeni că unii prieteni ai filozofului (gurile rele spuneau că şi filozoful 
însuşi) celebrau pe faţă, pentru a nu zice cu ostentaţie sau cinism, 
detestabilul „amor dorian". Că Socrate ar fi avut propensiuni către 
asemenea practici, nimic nu ne îndreptăţeşte s-o spunem. Fapt este 

însă că ceea ce se zvonea — ori se insinua — despre predilecţiile 
amoroase ale celor ce frecventau cercul socratic era de natură să 
compromită şi mai mult trista reputaţie făcută filozofului de 
detractorii săi. 

Admiraţia nedisimulată pentru sistemul de guvernare al Spartei 
rivale, relevarea prea insistentă a scăderilor democraţiei ateniene, 
concepţia, cu iz elitar, despre omul politic ideal — constituiau alte 
motive de iritare pentru atenianul de rînd, învăţat să se mîndrească 
cu instituţiile cetăţii sale. Prietenii şi discipolii lui Socrate puteau fi 
lesne bănuiţi că tînjesc după regimul oligarhic abia răsturnat de la 
putere şi că în împrejurări prielnice nu s-ar da înapoi să pactizeze cu 
învingătorii din războiul peloponeziac. 

Urmările nefaste ale „pervertirii!' tineretului prin învăţătura 
socratică erau ilustrate de acuzatori cu faptele odioase ale unor 
fruntaşi politici, dispăruţi nu de mult de pe scena vieţii publice, despre 
care obştea ateniană ştia că îl vizitau asiduu pe filozof. Numele cele 
mai des pomenite erau cele ale lui Alcibiade şi Critias. Cel dintii făcuse 
o carieră politică strălucită, datorită unor însuşiri native remarcabile, 
dar şi unei lipse de scrupule puţin comune. Biciuit de o ambiţie 
nemăsurată, pe care inteligenţa sa ascuţită şi abilitatea i-o slujeau de 
minune, cutezător, versatil şi cu vocaţie de aventurier, ajutat pe 
deasupra şi de un fizic seducător, Alcibiade izbutise să urce în salturi 
treptele vieţii publice, ajungînd destul de tînăr în postul, foarte rîvnit, 
de strateg. Urcuşul politic îi fusese înlesnit de originea sa aristocratică 
şi nu mai puţin de averea familiei. Speculase de asemenea prestigiul 
tutorelui său, care nu era altul decît Pericle. Toate aceste atuuri le-a 
irosit însă prin nesăbuinţe şi nelegiuiri rămase de pomină în istoria 
Atenei. Numii conducător al expediției militare trimise de atenieni în 
Sicilia (415 î.e.n.), este învinuit că în preajma plecării a participat, ca 
instigator sau autor, la mutilarea hermelor (statui sacre care la Atena 
străjuiau încrucişările de drumuri), ceea ce constituia un act pro- 
fanator de extremă gravitate. Ştiindu-se probabil vinovat, nu se 
întoarce în patrie, preferind să se refugieze în Sparta, rivala Atenei, 
unde unelteşte împotriva cetăţii de baştină. Bănuit de trădare şi de 
către spartani, se aciuază la un satrap persan. îşi continuă şi aici 
intrigile împotriva Spartei şi în favoarea Atenei, ceea ce îl ajută să 
redobîndească încrederea concetăţenilor săi, ba chiar să fie numit în 
fruntea armatei şi să ia conducerea cetăţii. Eşecurile în campaniile 
militare şi maşinaţiile adversarilor politici, destul de numeroşi şi 
tenaci, îi aduc în cele din urmă exilul. Şi de astădată îşi caută salvarea 
în trădare, aflîndu-şi adăpost din nou la perşi. Nu însă pentru mult 
timp, pentru că vindicta celor trădaţi nu-l iartă. Instigat de spartani, 
se pare, satrapul Famabazes, protectorul 6ău persan, îl suprimă cu 
ajutorul unor simbriaşi. 

Nici celălalt simpatizant socratic, Critias, nu se bucura, în rîn- 
durile atenienilor, de o reputaţie mai bună. Fusese conducătorul celor 

treizeci de tirani care, în răstimpul scurt cît guvernaseră statul atenian 
(404—403 î.e.n.), izbutiseră să se facă odioşi prin represiunile lor 
sîngeroase împotriva sprijinitorilor democraţiei. Dar Critias nu lăsase 
doar amintirea unui om politic abuziv. El se ilustrase şi ca autor al 
unei tragedii în care protagonistul rostea blasfemii jignitoare pentru 
simţămiîntul religios al atenienilor de rînd. Printre aceste blasfemii una 
li se va fi părut acestora cu deosebire scandaloasă : aceea că zeii 
reprezintă o înşelătorie vrednică de a fi preţuită doar pentru foloasele 
practice pe care le poate aduce. Faţă cu asemenea fapte şi idei, nu 
este de mirare că la numai patru ani de la răsturnarea lui Critias, 
ostilitatea faţă de el era încă foarte vie în conştiinţa poporului atenian 
şi că filozoful, care trecea drept mentorul său, era privit cu ochi răi. 
Speculând această ostilitate, nu mai puţin aprigă decit repulsia faţă 
de Alcibiade, acuzatorii lui Socrate dovedeau deopotrivă abilitate şi 
perfidie. La iindul lor judecătorii filozofului, simplificind lucrurile, nu se 
mai întrebau în ce măsură dascălul poate fi făcut răspunzător de 
fărădelegile învăţăceilor săi şi îndeosebi dacă săvirşind faptele de care 
erau învinuiți, Alcibiade şi Critias urmaseră ori — dimpotrivă — se 
îndepărtaseră de învăţătura socratică. 

Acum, după ce cunoaştem învinuirile ce i s-au adus lui Socrate şi 
ştim cum era văzut de adversari ori de cei ce se lăsau amăgiţi de 
aparenţe, un popas mai lung pentru a-l defini — în respectul 
adevărului — ca gînditor şi înţelept, ni se pare binevenit. Numai astfel 
i-am putea înţelege faptele şi am fi în măsură să verificăm temeinicia 
acuzațiilor. 

Socrate a fost unul dintre puţinii atenieni lucizi care au văzut 
prăpastia spre care alunecă statul atenian din pricina decăderii 
instituţiilor politice şi a crizei valorilor. El s-a numărat printre şi mai 
puţinii care s-au străduit să asaneze marasmul moral al cetăţii printr-o 
acţiune individuală, generoasă, cum nu mai fusese alta Inaintea sa, 
dar nu mai puţin utopică, pentru că era întreprinsă de unul singur. 
Resorturile adînci ale acestei acţiuni se aflau deopotrivă In nevoile 
societăţii ateniene şi în imperativul moral al unei conştiinţe individuale 
nepereche. Un imperativ atît de pur, încît Socrate însuşi îi atribuia o 
sursă divină. Intr-adevăr, pentru ca să explice fervoarea activităţii sale 
filozoful obişnuia să invoce, precum am văzut, îndemnul unui daimon, 
al unui „demon" interior, care îl sfătuia, în momentele de cumpănă, ce 
să facă şi, mai ales, ce să nu facă. In mai multe rînduri a mărturisit că 
misiunea sa este poruncită de Zeu şi că de la ea nu se va abate 
niciodată, orice i s-ar în- tîmpla. Să nu ne lăsăm înşelaţi însă de 
coloratura mistică a limbajului socratic. Cuvîntul daimon numeşte la el 
glasul din adînc al propriei conştiinţe. Convingerea că este purtătorul 
unui mesaj sacru i-a înrădăcinat-o definitiv oracolul din Delfi cînd a 
spus despre el că este „cel mai înţelept dintre muritori“. Din acea 
clipă filozoful a devenit un propovăduitor neabătut al virtuţii. 

Socrate n-a fost un gînditor cufundat cu capul în norii abstrac- 

ţiunilor sterile, aşa cum i-a plăcut lui Aristofan să ni-l înfăţişeze. Şi 
nici nu a nutrit ambiția deşartă de a făuri un sistem filozofic frumos 
rotunjit, dar străin de nevoile reale ale oamenilor în mijlocul cărora îi 
fusese dat să trăiască. Ţelul strădaniilor lui a fost unul precumpănitor 
practic : să-şi îndrume semenii pe calea virtuţii aducătoare de 
fericire. De logică şi teoria cunoştinţei s-a ocupat numai din 
consideraţii practice, pentru a putea spulbera scepticismul şi 
nihilismul moral al sofiştilor. încredinţat că scopul vieţii omeneşti este 
fericirea, care nu poate fi realizată decît prin înfăptuirea binelui, 
filozoful şi-a pus înainte de toate întrebarea dacă şi în ce fel poate fi 
săvirşit binele şi evitat răul. Şi a răspuns că la temelia binelui stă 
cunoaşterea, ştiinţa, iar la originea răului, ignoranţa. Pentru că, 
argumenta el, nimeni nu ar săvirşi răul dacă ar şti în ce constă binele 
aducător de fericire. S-a întrebat apoi dacă ştiinţa, în general, şi 
ştiinţa binelui şi a răului, îndeosebi, sînt cu putinţă. Şi a dat un 
răspuns afirmativ. Era convins că raţiunea umană are capacitatea de 
a extrage esenţa logică a lucrurilor, de a desprinde adevăruri 
permanente şi universal valabile din opiniile individuale şi variabile 
ale oamenilor. 

Propunîndu-şi ca ţel ultim o reformă morală, Socrate a considerat 
însă că această reformă trebuie precedată de cercetarea critică a 
rezultatelor la care ajunsese speculaţia filozofică de pînă atunci, tn 
această privinţă el era chemat să depăşească un dublu impas. Mai 
întîi, impasul în care ajunseseră filozofii cosmologi care, măr- 
ginindu-se la studierea universului fizic, uitaseră problemele omului. 
Apoi, impasul provocat de sofişti care, prodamînd atotputernicia 
raţiunii, sfîrşiseră prin a ruina încrederea în posibilitatea ei de a 
descoperi adevărul. Speculaţiile asupra esenței ultime a lumii fizice, 
deşi au însemnat un progres de netăgăduit în evoluţia gîndirii 
omeneşti, oferind o explicaţie raţională a universului in locul uneia 
prin mituri, erau nu numai naive în soluţii, dar şi incomplete ca arie a 
investigaţiilor. Ele ignorau dimensiunea subiectivă a lumii, universul 
interior al omului, nu mai puţin vrednic de reflecţie filozofică. 
îndrumarea cercetărilor exclusiv către lumea exterioară, obiectivă, 
era într-un fel şi pernicioasă. Pentru că ignorarea subiectului 
cunoscător îndepărta cugetarea filozofică de studiul condiţia omului, 
de la problemele sociale, politice şi morale ale comunităţii umane. 
Socrate, care în tinereţe se ocupase, după cît se pare, şi de probleme 
cosmologice, şi-a dat repede seama că pentru înfăptuirea operei 
morale căreia i se dedicase, studiul unor asemenea probleme nu 
poate fi de nici un folos, că trebuie să-şi îndrepte atenţia asupra 
omului, începînd cu propriul eu, ca prima etapă în acţiunea de era- 
dicare a viciilor societăţii ateniene. „Nu-i plăcea, ca celor mai mulţi 
filozofi — notează Xenofon — să discute despre natura tuturor lucru- 
rilor, cercetînd alcătuirea a ceea ce sofiştii numesc univers, sau să 
studieze legile fenomenelor cereşti; ci demonstra că sînt nebuni cei 
ce se îndeletnicesc cu asemenea întrebări. Cerceta mai întîi să vadă 
dacă ei credeau că adiînciseră îndeajuns cunoştinţele omeneşti, pen- 

tru a se putea ocupa cu astfel de materii sau dacă ei socoteau ci e 
nimerită renunţarea la lucrurile de domeniul omenesc pentru a se 
consacra celor de domeniul divin [...] El vorbea întotdeauna de lucruri 
omeneşti, căutînd ce e cuvios sau nelegiuit, ce e frumos sau urit, ce e 
drept sau nedrept, ce e înţelepciunea şi nebunia, ce e curajul ori 
nemernicia, ce este statul, ce înseamnă un om politic, ce va să zică 
cîrmuire şi om de guvemămînt, străbătind astfel toate cunoştinţele pe 
care trebuie să le aibă cineva pentru a fi, după părerea lui, virtuos şi 
fără de care nu eşti vrednic decît de numele de sclav". Schimbarea 
direcţiei de cercetare în filozofie de la problemele cosmologice la 
problematica omului, schimbare datorată în măsură hotăritoare lui 
Socrate, a fost sesizată încă de gînditorii din antichitate, printre care 
Aristotel şi Cicero. Acesta din urmă a caracterizat sugestiv rolul 
filozofului în această privinţă, spunînd 

— în Tusculane — că „Socrate a coborit cel dintii filozofia din cer 
(philosopkia de caelo devocata), a aşezat-o în oraşe, a introdus-o pînă 
şi în locuinţele oamenilor şi a obligat-o să studieze viaţa, moravurile, 
ce este bine şi ce este rău“. La drept vorbind, extinderea cercetării 
filozofice de la universul fizic la subiectul cunoscător este opera 
sofiştilor. Dar spre deosebire de aceştia, care semănînd îndoială în 
aptitudinea raţiunii de a descoperi adevărul alunecaseri in scepticism 
şi nihilism moral, Socrate credea în rațiune şi a deschis calea, din 
punct de vedere gnoseologic, pentru întemeierea ştiinţei în general şi 
a eticii în particular. A purces la această acţiune, cu vaste şi 
binefăcătoare urmări pentru întreaga gîndire filozofică, printr-o 
explorare, mai întîi, a propriului eu. îndemnul la cunoaşterea de sine i- 
a venit de la preceptul înscris pe frontispiciul templului din Delfi : 
cunoaşte-te pe tine însufi. Un precept pe care el l-a tălmăcit nu atît ca 
pe o invitaţie la cunoaşterea individualităţii proprii, cu toate 
particularităţile ei, cît mai ales ca pe un îndemn la cercetarea esenței 
general umane imanentă fiinţei lui. 

Pentru sofişti (şi în primul rînd pentru Protagoras) cunoaşterea 
realităţii este rezultatul întîlnirii a doi factori, deopotrivă de schim- 
bători : subiectul cunoscător şi obiectul de cunoscut. Eul cunoscător 
îndeosebi, redus de ei la făptura psiho-fizică a fiecărui ins, nu poate 
descoperi prin simţuri decît un adevăr relativ şi variabil de la individ la 
individ. Adevărul obiectiv, acelaşi pentru toată lumea, nu stă în 
puterea raţiunii umane să-l afle. De aci pînă la a conchide că ştiinţa nu 
este posibilă, că găsirea unor criterii sigure pentru a deosebi binele de 
rău şi dreptatea de nedreptate nu este cu putinţă, nu mai era decît un 
pas. Un pas pe care sofiştii l-au făcut cu promptitudine şi dezinvoltură, 
pentru că le înlesnea atingerea scopurilor practice urmărite. Socrate a 
sesizat sofismele adversarilor săi şi a trecut la contraatac, mai întîi 
împotriva nucleului „logic" al acestor arguţii. După părerea sa, 
procesul cognitiv nu poate fi redus la reproducerea datelor furnizate 
de simţuri. El se desfăşoară potrivit principiilor raţiunii, ale nous-ului, 
care sînt aceleaşi pentru toată lumea. Dincolo şi mai presus de insul 
psiho-fizic, în procesul cunoaşterii intervine subiectul logic, care, 

supunîndu-se legilor comune tuturor oamenilor, face cu putinţă 
descoperirea adevărului obiectiv, independent de subiectivitatea 
fiecărui individ. în felul acesta devin posibile ştiinţele naturii, dar şi 
etica, deoarece subiectul logic oferă criterii stabile şi pentru 
aprecierea conduitei umane. 

Pentru a-şi determina convorbitorii să-i accepte ca adevărate 
concluziile prin care lopos-ul şi principiile moralei erau reabilitate, 
Socrate începea prin a-şi proclama ignoranţa. Spre deosebire de 
sofişti, care pretindeau că ştiu totul şi pot demonstra orice, el obişnuia 
să spună — cum am văzut — că singurul lucru pe care îl ştie sigur este 
că nu ştie nimic. Era de fapt doar premisa necesară pentru a putea 
purcede apoi la formarea şi definirea conceptelor. Şi în această 
privinţă el se deosebea de sofişti. Pentru că în vreme ce aceştia 
împrumutau conceptele din limbajul curent, cu înțelesurile lor multiple 
şi uneori contradictorii, Socrate desprindea trăsăturile comune ale 
lucrurilor, căutînd esenţa. lar această esenţă logică a lucrurilor el nu o 
turna în formule date de-a gata, ci o degaja printr-un dialog inductiv 
meşteşugit, angajat cu prietenii, cu discipolii sau cu interlocutorii 
ocazionali. Practicînd o adevărată artă a „moşitului" logic, numită de 
atunci înainte maieutică, după etimonul ei grecesc, slujindu-se adesea 
de ironie pentru a-şi încurca adversarii în propriile lor contradicții şi a-i 
constrînge să accepte în cele din urmă ideile sale, filozoful izbutea să 
stabilească, împreună cu convorbitorii săi, adevăruri permanente şi 
universal valabile. Aceste esențe ale lucrurilor — sau concepte — le 
cristaliza în definiţii, în propoziţii valabile oricînd şi pentru oricine, 
lăsîndu-le interlocutorilor impresia că le-au descoperit ei înşişi şi că 
lucrurile nu pot fi decît aşa şi nu altfel. 

La capătul acestei sumare expuneri a concepţiei socratice, se 
Doate măsura mai lesne distanţa care desparte pe Socrate de sofişti. 
O distanţă pe care unii contemporani, în frunte cu Aristofan, n-au 
ştiut — ori n-au vrut — s-o vadă. Pentru că, de bună seamă, filozofia, 
ca şi etica socratică, se află la antipodul speculațiilor şi „moralei! 
majorităţii sofiştilor. Nu mai vorbim de fibra morală a înţeleptului, cu 
totul alta decît a acelora pe care i-a combătut neînduplecat toată 
viaţa. Modestie, simplitate, solicitudine faţă de itoţi oamenii, fără 
deosebire de stare socială sau avuţie — la Socrate ; trufie, suficienţă, 
prejudecăţi elitare — la sofişti. încredere în capacitatea raţiunii de a 
descoperi adevărul şi de a găsi calea binelui aducător de fericire — la 
cel dintîi; reducerea raţiunii la rolul de unealtă menită să asigure 
triumful cauzei proprii, chiar cu sacrificarea adevărului şi a principiilor 
morale — la cei din urmă. Acord desăvirşit între vorbă şi faptă, 
dăruire generoasă în îndeplinirea misiunii liber asumate, 
intransigență față de racilele societății ateniene, franchețe 
netemătoare — cu prietenii, cu discipolii, cu obştea concetățenilor — 
la Socrate, arghirofilie şi versatilitate morală, adulare a mulţimii şi 
toleranţă — interesată — faţă de viciile oamenilor, demagogie 
deşănţată în politică — la adversarii lui. Pe scurt, un contrast bătător 

la ochi pentru orice om de bună-credinţă. 

Aportul socratic, de netăgăduită valoare, la ştiinţa logicii şi a eticii, 
nu poate fi aflat întro lucrare anume pentru motivul — arătat aici din 
capul locului — că filozoful şi-a împărtăşit ideile numai prin viu grai şi 
doar ocazional, fără preocupări de ordin sistematic. El nu a avut o 
şcoală în care să predea lecţii cu un caracter cît de cît organizat. 
Dealtminteri spiritul lui neconformist nu s-ar fi împăcat cu 
instituţionalizarea filozofiei. A preferat să-şi răspîndească învăţătura 
de la om la om sau în cercuri restrînse de prieteni şi discipoli. 
Prietenos şi comunicativ, acest reformator moral căuta pretutindeni 
societatea oamenilor : în agora şi pe străzi, în atelierele meşteşu- 
gărilor şi în prăvăliile negustorilor, în cercurile literaţilor şi artiştilor. 
Frecventa tot soiul de oameni, de la cei mai umili pînă la 
atotputernicii zilei, de la filozofi la curtezane. Prefera însă compania 
tinerilor, mai dornici de învăţătură şi mai receptivi la îndrumările 
morale. Această avidă căutare a societăţii oamenilor era dealtminteri 
explicabilă : urmărind desăvârşirea morală a semenilor, era firesc ca 
filozoful să aspire la o comunicare directă cît mai largă. Cînd 
împrejurările se arătau prielnice iar convorbitorii dornici de dezbateri 
filozofice, Socrate angaja dialoguri în jurul celor mai felurite teme, de 
la cele mai grave pînă la cele mai obişnuite. încerca o adevărată 
voluptate în a-şi descumpăni preopinenţii prin întrebări insolite, 
silindu-i să reflecteze asupra unor lucruri la care nu se gîn- diseră 
niciodată sau pe care le văzuseră cu alţi ochi pînă atunci. Ideile 
personale le strecura pe nesimţite în cursul dialogului, viu şi colorat, 
pe care îl angaja, fără să evite, ba chiar căutînd, cu tot dinadinsul, 
disputele de idei. Nu obişnuia să dezlege într-o clipită problemele 
spinoase iar cîteodată curma brusc dialogul fără să propună soluţii 
proprii. Din .ironie făcuse un instrument al maieutica, un mijloc prin 
care convorbitorul, mai întîi încurcat — prin întrebări meşteşugit puse 
— în propriile-i contradicții, se vedea în cele din urmă scos la liman şi 
îndreptat pe calea adevărului. Era o ironie blajină faţă de 
interlocutorii de bună-credinţă, dar incisivă faţă de preopinenţii 
prezumţioşi sau agresivi, de felul lui Hippias, Prota- goras, Callicles 
ori Thrasymac. 

Cu toată propensiunea către ideaţia colocvială, Socrate ştia să se 
detaşeze de societatea partenerilor de dezbateri pentru a-şi oferi 
ceasuri în şir de meditaţie solitară. Avea chiar o neobişnuită putere 
de abstragere din tumultul înconjurător. în timpul campaniei de la 
Potideia camarazii de arme l-au văzut pe filozof stînd nemişcat în 
acelaşi loc de dimineaţă şi pînă a doua zi în zori, absorbit de gîndul 
de a da de capăt unei probleme care îl frămînta în chip deosebit. în- 
tîmplarea consună cu felul lui de a fi, întărindu-ne convingerea că 
adevărurile adînci pe care le rostea în conversațiile de fiecare zi erau 
rodul unor îndelungi reflecţii personale prealabile consumate în 
singurătate. 

Dar e timpul să ne întoarcem în pretoriul justiţiei ateniene pentru 
a urmări mai îndeaproape desfăşurarea procesului lui Socrate. Dacă 
facem abstracţie de laconicul act de acuzare şi de apărarea 
inculpatului, amănunţit relatată de Platon, trebuie să recunoaştem că 
despre cercetarea prealabilă şi despre ancheta judiciară ştim foarte 
puţine lucruri concrete. Cum s-au petrecut faptele pînă în momentul 
în care s-a dat cuvântul părţilor pentru a-şi înfăţişa susţinerile putem 
ânsă presupune pe baza datelor de care dispunem despre structura 
şi mecanismul sistemului judiciar atenian. Structură şi mecanism ce 
se cuvin a fi cunoscute pentru a înţelege mai binei procesul 
filozofului în toate meandrele lui. 

Judecata propriu-zisă era precedată de o anchetă încredinţată unui 
magistrat cu atribuţii speciale, care pentru o cauză de interes obştesc, 
precum aceea privind infracţiunea de asebia, era tesmotetul. O atare 
anchetă pregătitoare se dovedise necesară întrucît judecătorii, numiţi 
heliaşti, erau în majoritatea lor cetăţeni de rînd, fără o pregătire 
juridică specială. Tesmotetul a primit aşadar plîn- gerea scrisă a lui 
Anytos, Meletos şi Lycon şi tot lui i s-a înmînat cauţiunea bănească 
(parastasis), la plata căreia reclamanţii erau obligaţi pentru a putea 
porni procesul. Depunerea unei cauţiuni, dealtminteri destul de 
modestă, era o măsură de precauţie împotriva acţiunilor judiciare 
temerare, înmulţite peste măsură în acel timp datorită înclinaţiei 
procesive a atenienilor, aţiţată de sicofanţi. Cînd tesmotetul nu găsea 
vicii de formă plîngerii, cum s-a întîmplat probabil în cazul filozofului, 
încuviinţa efectuarea anchetei prealabile, fixînd termenul la care 
inculpatul era obligat să se prezinte. Procedura de citare o îndeplinea 
personal reclamantul însoţit de doi martori instrumentări, a căror 
menire era să asigure validitatea judecății atunci cînd inculpatul citat 
nu se prezenta în instanţă şi judecata avea loc în contumacie. In 
răstimpul dintre primirea plingerii şi data începerii anchetei prealabile 
actul de acuzare era afişat — spre cunoştinţa tuturor — în porticul 
arhontelui-basileu. La împlinirea sorocului, părţile se înfăţişau înaintea 
magistratului, îşi expuneau 
— sub prestare de jurămînt — apărările, se proceda la administrarea 
probelor iar la urmă dosarul era închis într-o cutie de lemn, pecetluită 
pînă în ziua judecății. Se statornicise regula că în faţa instanţei părţile 
nu pot aduce alte probe şi nici invoca alte temeiuri de fapt ori de drept 
în afara acelora din faza instrucției prealabile. în cele din urmă 
tesmoteţii stabileau data procesului şi numărul heliaş- tilor chemaţi să 
formeze completul de judecată. 

Pînă să-i vină rîndul să se judece, filozoful a aşteptat desigur mult 
şi bine, din pricina mulţimii proceselor. Căci la Atena lupta judiciară 
era un soi de competiţie naţională, la care participau cu frenezie 
numeroşi cetăţeni, încît tribunalele nu mai pridideau cu împărţirea 
dreptăţii. Nu degeaba un poet comic scornise Atenei porecla de 
Dikaiopolis, adică Cetatea judecăților. 

In vremea confruntării filozofului atenian cu justiţia cetăţii, 

judecarea asebiei era de competenţa tribunalului heliaştilor (numit şi 
Heliaia). Un tribunal de un fel deosebit, ale cărui şedinţe de judecată 
semănau mai degrabă cu lucrările unei întruniri politice; decît cu 
dezbaterile unui organ jurisdicţional. Sistemul judiciar al Atenei, 
complex şi totuşi suplu, cuprindea o multitudine de instanţe. Cea mai 
venerabilă dintre ele era areopagul, care însă, încă din vremea lui 
Pericle şi odată cu degringolada politică a aristocrației, îşi pierduse 
întinsele prerogative ce îi făcuseră faima. Alături şi mai presus de el, 
ca sferă de atribuţii, se impusese tribunalul heliaştilor, adevărată 
instanţă de drept comun care judeca deopotrivă pricini civile şi pricini 
penale. Numele şi-l trăgea de la Heliaia, locul din agora unde îşi ţinea 
şedinţele de judecată. 

Emanaţie a ecc/esiei, care concentra în mîinile sale toate puterile 
statului atenian, inclusiv puterea judecătorească, tribunalul heliaştilor 
era o instanţă-mamut, numărind nu mai puţin de şase mii de 
judecători (mai exact, juraţi), cîte şase sute de fiecare dintre cele zece 
triburi ale Atenei. In cadrul lui funcționau, uneori simultan, mai multe 
secţii. Membru al tribunalului heliaştilor putea fi orice atenian care 
împlinise virsta de treizeci de ani şi se bucura de plenitudinea 
drepturilor cetăţeneşti. Heliaştii erau aleşi anual prin tragere la sorţi, 
procedeu criticat, după cum am văzut, de Socrate. Completele de 
judecată cuprindeau de regulă un număr impar de membri, de la 
cîteva sute la cîteva mii. Completul, în faţa căruia a compărut, la un 
moment dat, Pericle, a fost format din 1 500 de judecători, iar 
Andocide pomeneşte de un proces de ilegalitate judecat de tribunalul 
heliaştilor în secţii unite, adică în faţa a şase mii de judecători. 
Alcătuirea Hel/iaiei dintr-un număr atît de mare de membri avea drept 
scop să împiedice coruperea judecătorilor. „Procedeul acesta mi se 
pare dealtfel drept, se spune în Statul atenian, căci un colegiu restrîns 
se poate influenţa şi mitui mai uşor decît poporul întreg". Ceea ce, 
după spusele aceluiaşi autor, n-a împiedicat însă pe Anytos, 
principalul acuzator al lui Socrate, să mituiască un întreg tribunal. A 
fost o premieră „naţională" ! Tot în nădejdea de a stîrpi ispita banului 
s-a hotărît retribuirea heliaştilor, mai întîi cu un obol, apoi cu doi oboli 
şi în cele din urmă cu trei oboli. Nici această măsură n-a avut 
eficacitate absolută. Dealtminteri diurna de trei oboli era destul de 
modestă, ea fiind egală cu jumătate din simbria pentru o zi de lucru. 
Nici ţăranii, reţinuţi la sate de muncile agricole, nici orăşenii mai 
înstăriți nu se înghesuiau să împartă dreptatea la Atena, preferind să 
lase această îndeletnicire în seama unor cetăţeni mai puţin ocupați ori 
cu venituri mai modeste. 

Repartizarea heliaştilor la diferitele secţii ale tribunalului se făcea 
tot prin tragere la sorţi şi abia în ziua judecății. Se spera în felul acesta 
că împricinaţii, neştiind dinainte numele judecătorilor,, nu vor fi în 
măsură să le cumpere bunăvoința. 

înainte de a intra în funcţie, judecătorii depuneau un jurămînt 
solemn. Un jurămînt care ne permite să cunoaştem îndatoririle he- 
liaştilor. „Voi vota potrivit legilor şi hotărîrilor poporului atenian şi ale 

consiliului celor cinci 6ute — glăsuieşte jurămîntul. Nu voi vota nici 
pentru un tiran, nici pentru un oligarh, şi, dacă puterea poporului 
atenian este atacată, dacă se vorbeşte sau se votează în. potriva ei, 
nu voi consimţi la aceasta... Nu voi primi daruri în calitate de heliast, 
nici eu însumi nici un altul pentru mine, bărbat sau femeie, cu 
cunoştinţa mea, fără vreo prefăcătorie ori viclenie. Voi asculta cu 
toată nepărtinirea pe acuzator şi acuzat, şi voi vota asupra obiectului 
precis al pricinii. Dacă jur strimb, să pier, eu şi casa mea; iar dacă voi 
fi credincios jurământului meu, să-mi meargă bine !* In ce măsură, în 
procesul lui Socrate, acest jurămînt a fost respectat — în litera, jdar 
mai ?les în spiritul tui — se va vedea mai departe. 

Completul de judecată era prezidat de un magistrat, ales de ase. 
menea prin tragere la sorţi. Preşedintele se mărginea să primească 
plîngerile, să conducă dezbaterile, să adune probele furnizate de 
impricinaţi şi să asigure fiecărei părţi posibilitatea de a-şi pleda 
cauza. El nu avea însă un rol activ în descoperirea adevărului; se 
mărginea să asigure hegemonia, conducerea procesului, fără a fi şi 
un organ de decizie judiciară. Stabilirea vinovăţiei ori nevinovâăţiei 
inculpatului era în sarcina exclusivă a heliaştilor, juraţi aleşi dintre 
cetăţenii atenieni cu drepturi depline. 

Şedinţele de judecată nu puteau avea loc în zilele cînd se întrunea 
ecclesia, pentru că heliaştii, membri şi ai adunării poporului, trebuiau 
să participe cu precădere la întrunirile acesteia din urmi. Ele nu se 
ţineau nici în zilele de sărbătoare, foarte numeroase la Atena, şi nici 
în zilele socotite nefaste. Pe de altă parte, pe rolul unei instanţe nu 
puteau figura, într-o zi, decît cel mult patru pricini civile sau o singură 
cauză penală. De aci încetineala justiţiei ate. niene, semnalată critic 
de mai mulţi autori contemporani. 

Cînd nu se iveau semne rău prevestitoare — precum o furtună 
sau o eclipsă de soare — care să atragă suspendarea dezbaterilor, 
judecata se urma fără întrerupere pînă la pronunţarea sentinţei. 
Verdictul trebuia dat chiar în ziua judecării procesului: tribunalul 
heliaştilor respecta riguros principiul continuității (judecarea cauzei, 
de la început şi pînă la sfîrşit, într-o singură şedinţă şi de către 
acelaşi complet). Părţile îşi puteau spune liber cuvîntul, dar timpul ce 
li se acorda pentru pledoarie varia după însemnătatea sau valoarea 
obiec. tului disputei. Acest timp era drămuit de o clepsidră, cu apă 
sau ulei. Cînd, în cursul dezbaterilor, se ivea un incident, grefierul de 
şedinţă închidea robinetul clepsidrei pentru ca după epuizarea inci- 
dentului să-l redeschidă. In felul acesta partea care avea cuvîntul nu 
era prejudiciată din cauze neimputabile culpei sale. 

Sorocul procesului lui Socrate a căzut într-o zi de primăvară % 
anului 399 î.e.n. A fost desigur o zi senină, pentru că la Atena dez- 
baterile judiciare aveau loc sub cerul liber. Nici semne de rău -augur 
nu s-au arătat, pentru că altfel procesul s-ar fi amînat. Su 


perstiţioşi, vechii greci cercetau mai întîi semnele cerului înainte 
de a purcede la judecarea oamenilor. Şi fiindcă procesul trebuia să 
înceapă şi să se sfirşească în aceeaşi zi, heliaştii se sculaseră desigur 
cu noaptea în cap, luminîndu-şi cu torţele calea spre locul judecății, 
precum Filocleon în comedia Viespile de Aristofan. Erau grijulii să nu 
piardă spectacolul pasionant ce se anunţa, dar mai ales cei trei oboli 
ce se plăteau pentru fiecare şedinţă de judecată, sub condiţia 
prezenţei în instanţă. Odată intraţi în incinta instanţei, despărțită 
printr-un gard de uluci de locul rezervat mulţimii Curioşilor, judecă- 
torii s-au aşezat pe nişte bănci de lemn, aşternute cu rogojini de 
papură. în faţa lor se înălța tribuna de piatră, de unde magistratul 
urma să conducă dezbaterile, avînd alături de el, ca auxiliari, un 
crainic şi un grefier. Un pilc de arcași sciți îi stătea în preajmă pentru 
ca, la nevoie, să restabilească ordinea. în cursul dezbaterilor Socrate 
şi acuzatorii săi au luat loc la tribunele rezervate împricinaţilor, în 
stînga şi în dreapta preşedintelui, iar atunci cînd li s-a dat cuvîntul, 
au înaintat cîţiva paşi pentru a vorbi de la o altă tribună, aflată în faţa 
magistratului. 

Aşa cum se statornicise obiceiul din străbuni, şedinţa de judecată a 
început cu o jertfă şi o rugăciune către zeii ocrotitori ai cetăţii. Apoi 
grefierul a dat citire actului de inculpare, după care părţile şi-au 
înfăţişat dovezile. In sfîrşit, reclamanţilor şi acuzatului li s-a dat 
cuvîntul pentru a-şi susţine şi oral cauza. 

In faţa heliaştilor Socrate s-a apărat singur, neacceptînd, aşa cum 
se obişnuia, serviciile unui logograf şi cu toate că i s-a oferit şansa de 
a beneficia de concursul unui orator strălucit. Intr-adevăr, cînd a aflat 
de procesul filozofului, Lysias, logograful cel mai de seamă al Atenei şi 
unul din principalii făuritori ai prozei atice, i-a întins inculpatului o 
mînă de ajutor. Mai mult, a întocmit în scris pledoaria pe care Socrate 
urma doar s-o rostească în faţa heliaştilor. Gestul ilustrului orator s-a 
izbit însă de refuzul filozofului. „După cum, dacă mi-ai fi adus o 
încălţăminte de Sicyon (oraş grecesc unde se  confecţiona 
încălţăminte elegantă pentru femei — n.n.) n-aş fi folosit-o pentru că 
nu stă bine unui bărbat, — ar fi spus Socrate —, tot aşa această 
cuvîntare a ta îmi pare că e meşteşugit şi cu talent oratoric compusă, 
dar curajoasă şi bărbătească nu-mi pare". In naivitatea sa de profan 
în treburile justiţiei, filozoful credea că rostirea adevărului pur şi 
simplu, despuiat de podoabe retorice şi neînsoţit de argumente 
juridice, este de ajuns pentru a obţine achitarea. Numai că, aşa cum 
notează undeva Oscar Wilde, un „păţit" într-ale justiţiei, adevărul este 
foarte rar pur şi niciodată simplu. Şi tocmai pentru că, în faţa 
tribunalelor, simpla rostire a adevărului nu este totdeauna 
îndestulătoare prin ea însăşi, acest adevăr se cere uneori a fi făcut 
evident judecătorilor — blazaţi, mărginiţi sau răuvoitori — cu ajutorul 
unor profesionişti ai barei. 

Dar Socrate nu numai că nu a apelat la sprijin străin în proces, dar 

nici personal nu a făcut eforturi pentru a strînge probe în apărare *ori 
pentru a-şi pregăti pledoaria. Dezinteresul pentru apărare, vădit de el 
în zilele premergătoare judecății, i-a intrigat pe apropiații lui, care au 
sfîrşit prin a-i cere explicaţii. Astfel Hermogene, unul dintre prietenii 
săi, i-a pus întrebarea dacă nu găseşte cu cale să-şi pregătească cît 
de cît apărarea. întrebare la care înțeleptul atenian a răspuns tot 
printr-o întrebare : „nu ţi se pare că mi-am petrecut toată viaţa 
gîndindu-mă la apărarea mea ?“ Şi cum prietenul tot nu se dumirea, a 
adăugat: „pentru că toată viaţa mea n-am făcut Wnimănui rău, ceea 
ce eu socotesc drept cea mai frumoasă pregătire a apărării mele“. 

La proces, aşadar, Socrate n-a beneficiat de asistenţa unui avocat. 
Dealtminteri avocatura, în înţelesul actual, de activitate — remu- 
nerată — a unor profesionişti ai barei, abilitaţi de lege să apere 
interesele părţilor în pretoriul justiţiei, era necunoscută la Atena, 
împricinatul care nu se simţea în stare să-şi pledeze singur cauza, 
putea totuşi să apeleze la sprijinul unui logograf. Acesta îi întocmea în 
scris apărarea, iar cel interesat o învăţa pe dinafară, rostind-o aidoma 
în faţa judecătorilor. Uneori părţii i se îngăduia să-şi alăture un 
synegoros, o rudă sau un prieten mai meşter la vorbă, care să o 
asiste în cursul dezbaterilor. Niciodată însă acest auxiliar judiciar n-a 
fost remunerat (cel puţin în mod oficial). 

în ce fel s-a apărat filozoful atenian la proces o ştim din mai multe 
surse, dintre care cea mai demnă de crezare, în ciuda intenţiei vădite 
de literaturizare a „cronicarului judiciar", pare a fi Apărarea lui 
Socrate de Platon. Autorul relatării nu numai că a fost de faţă la 
proces, dar a şi încercat să ia apărarea mentorului său. Tentativa nu i- 
a reuşit însă pentru că judecătorii, indignaţi de cutezanţa învăţă- 
celului, i-au retras cuvîntul înainte de a apuca să termine prima frază. 
Platon a trebuit să se mulţumească cu consemnarea în scris, pentru 
posteritate, a apărării lui Socrate în faţa heliaştilor, într-o versiune 
înnobilată prin arta lui literară. Că inculpatul a rostit întocmai 
cuvintele pe care i le atribuie discipolul este puţin probabil. Textul 
platonician nu constituie, fireşte, „stenograma" pledoariei şi nici o 
„cronică judiciară" întocmită îndată după proces. El a fost scris, aşa 
cum s-a păstrat în memoria cronicarului, la cîţiva ani după 
consumarea evenimentului. Subtilitatea ideilor şi noblețea crezului 
moral, forţa dialectică şi verva ironică sînt însă neîndoielnic socratice, 
încît se poate spune fără riscul de a greşi că, în miezul ei, relatarea lui 
Platon nu păcătuieşte împotriva adevărului. Dealtfel, rsursele literare 
concordă în linii mari — şi uneori chiar în amănunte *— în privinţa 
modului în care s-a apărat filozoful. Pe de alt& parte nu trebuie uitat 
faptul că la data cînd a scris Apărarea lui Socrate autorul ei păstra 
încă vie în memorie amintirea acestui proces răsunător, iar 
personalitatea sa de gînditor şi scriitor nu era într-atita de cristalizată, 
încît să se poată sustrage fascinaţiei ideilor socratice. Veneraţia faţă 
de dascălul său, niciodată dezminţită, era în acei ani, cu siguranţă, şi 
mai mare, astfel că tînărul „cronicar judiciar" nu-şi putea îngădui să 

substituie apărării ilustrului inculpat propriile-i argumente şi reflecţii. 
Nu credem de aceea că urmîndu-l cu precădere pe autorul 
faimoaselor dialoguri am păcătui printr-o mai mare amiciţie faţă de 
Platon decît faţă de adevăr. Şi-apoi, de ce nu am mărturisi-o ? Arta 
prozei platoniciene este prea seducătoare pentru a nu ceda ispitei de 
a evoca tribulaţiile judiciare ale lui Socrate în versiunea şi uneori cu 
propriile cuvinte ale discipolului. 

Credincios „stilului" său, filozoful îşi începe apărarea cu o notă 
ironică mărturisind că aproape şi-a uitat de el însuşi într-atita au fost 
de meşteşugiţi la vorbă piritorii. Trece însă repede la contraatac. 
Vorbele lor au fost frumoase, dar au un cusur de neiertat : nu 
cuprind nici un dram de adevăr. El va vorbi simplu, fără nici un 
meşteşug, pentru că îi lipseşte iscusinţa oratorică şi nici nu se 
pricepe în treburile justiţiei, în pretoriul căreia păşeşte acum, la 
şaptezeci de ani, pentru întîia oară. „Dealtfel — adăugă el — nici nu 
s-ar cădea, judecătorilor, să vin în faţa voastră, la vîrsta aceasta, ca 
un tinerel ticluitor de fraze". Străin de limbajul justiţiei, se vede 
nevoit să folosească doar limbajul adevărului, cu atît mai mult cu cît 
adevărul este prima îndatorire a oratorului, ca şi a judecătorului. 

înainte de a combate învinuirile ce i le aduc Anytos, Meletos şi 
Lycon, Socrate găseşte cu cale să atragă luarea aminte asupra unor 
acuzatori mai vechi, care, de cînd judecătorii erau copii sau foarte 
tineri, îl ponegresc necontenit. Prin acuzaţiile lor stăruitoare, difuze şi 
anonime (cu o singură excepţie, dar însemnată, aceea adusă de 
Aristofan), ei sînt mai primejdioşi decît pirîtorii de astăzi, pentru că 
nu-i cunoaşte şi nu se poate apăra împotriva lor aducîndu-i în faţa 
justiţiei ca să dea socoteală de calomniile lor. 

Prima învinuire născocită de vechii clevetitori sună astfel în 
plingerea lui Meletos : „Socrate săvirşeşte lucruri nelegiuite şi isco- 
deşte atit cele de sub pămînt cît şi cele cereşti, precum preface prin 
vorbire cauza rea într-una bună ; el învaţă şi pe alţii aceleaşi lucruri* . 
Cu alte cuvinte filozoful s-ar îndeletnici, ca în Norii lui Aristofan, cu 
studiul fenomenelor naturii, pentru care însă, mărturiseşte deschis 
inculpatul, nu are nici pricepere, nici tragere de inimă. Dar nu numai 
atit. El i-ar învăţa pe tineri arta de a izbîndi în viaţă şi de a strînge 
averi, şi asta pe bani peşin, nu doar de dragul de a. împărtăşi şi altora 
iscusinţa sa. Ceea ce, subliniază Socrate, nu este- adevărat. Asemenea 
îndeletniciri au, în văzul şi cu ştiinţa tuturor, un Gorgias din Leontinoi, 
un Prodicos din Keos, un Hippias dia Elis sau un Evenos din Păros. Şi 
totuşi, s-ar putea întreba judecătorii : din ce s-a stîmit vrăjmăşia 
împotriva lui ? Fiindcă o pricină aceste clevetiri trebuie totuşi să aibă. 
Pricina se află într-un soi de înţelepciune a sa, în faptul că după ce 
oracolul din Delfi l-a numit „cel mai înţelept dintre oameni!*, el, 
Socrate, primul surprins de o asemenea afirmaţie, s-a străduit să-i afle 
tîlcul. Drept care a cercetat alţi oameni — fruntaşi politici, poeţi, 
meşteşugari — pe care i-a crezut mai înţelepţi decît el pentru a se 
încredința cu surprindere că de fapt sînt mai prejos decît el. „Plecînd 

de acolo, îmi ziceam îa mine însumi : «Tot eu trebuie să fiu mai 
înţelept decît acel om, deoarece, deşi nici unul nu pare să ştie mare 
lucru, totuşi el crede că ştie, neştiutor fiind, pe cînd eu nici nu ştiu, nici 
nu cred aşa ceva» [...] Tocmai cei cu renume mai bun se dovedeau 
aproape cu totul lipsiţi de înţelepciune cînd îi cercetăm după spusa 
zeului ; pe nînd alţii, părînd mai de rînd, erau oameni mai deplini şi 
mai aproape de înţelepciune". leşindu-i vorba că este cel mai înţelept 
dintre oameni, s-au stîmit împotriva sa multe duşmănii. Amintin- du-le 
zisa oracolului din Delfi, ei, judecătorii, nu trebuie să creadă că o face 
din trufie sau spre a se lăuda pe sine. Pentru că, după el, tilcul 
adevărat al spusei zeului este altul decît acela ce răsare la prima 
vedere. „Vorbele oracolului nu privesc cu tot dinadinsul pe Socrate, ci 
oracolul numai s-a folosit de numele meu, spre a mă da drept pildă; 
ca şi cum ar fi vrut să zică : «oamenilor, cel mai înţelept dintre noi este 
acela care, ca şi Socrate, şi-a dat seama că el nu preţuieşte nimic în ce 
priveşte iscusinţa de-a cunoaşte adevărul». Era un mod de a spune că 
suprema înţelepciune a omului stă în a porni de la Ldeea că singurul 
lucru pe care îl ştim sigur este că nu ştim nimic. 

O altă pricină a duşmăniilor ce s-au abătut de multă vreme asu- 
pra sa o află în obiceiul lui de a-i iscodi pe oameni cu felurite în- 
trebări, dovedindu-le, spre ciuda lor, că, deşi se cred pricepuţi în cele 
despre care vorbesc, nu ştiu în realitate nimic. Obicei pe care l-au 
luat şi învăţăceii lui, cu deosebirea că interlocutorii puşi în 
încurcătură îl scot vinovat tot pe el, ca unul ce le este dascăl de dia- 
lectică. lar atunci cînd sînt întrebaţi de ce anume se face vinovat 
Socrate, spun, fără nici un temei, că „cercetează cele cereşti şi cele 
subpămîntene", că nu crede în zei şi că prin vorbe meşteşugite face 
ca strimbătatea să pară dreptate iar dreptatea, strimbătate. Cu ase- 
menea calomnii împuiază capul atenienilor de ani de zile aceşti 
acuzatori anonimi, încît nu s-ar mira dacă în puţinul timp ce i s-a 
acordat pentru a se apăra, nu va izbuti să le spulbere. 

Dar e timpul să treacă la cercetarea rînd pe rînd a fiecărui capăt 
de acuzare din plîngerea întocmită de Meletos, zelosul „patriot". 


Intîi, despre învinuirea că prin învăţăturile sale ar strica pe tineri. 
Pentru a dovedi netemeinicia acuzaţiei, îl atrage pe piritor intr-un 
dialog direct, ceea ce constituia marele meşteşug al filozofului. Jude- 
cătorii asistă astfel la o lecţie de maieutică „pe viu“. Prin întrebări abil 
formulate Meletos este adus să admită că deşi nu s-a ocupat 
niciodată de educaţia tinerilor, dovedind prin aceasta că nu se sin- 
chiseşte de soarta lor, tocmai el s-a găsit să-l tîrască în faţa justiţiei 
pe Socrate, unul dintre puţinii atenieni pricepuţi în educaţia tinerilor şi 
însufleţit de dorinţa de a-i face mai buni decît sînt. Apoi î] Intreabă pe 
Meletos : „pentru care din două mă tragi în judecată, fiindcă stric 
tineretul şi-l fac mai rău cu tot dinadinsul, sau fiindcă 

o fac fără voie ?“ Şi cum acuzatorul îi răspunde că perverteşte tinere- 
tul în mod deliberat, Socrate îi demonstrează inanitatea învinuirii. 
Căci ar fi absurd să-i înveţe cu dinadinsul pe tineri să săvîrşească răul 
de vreme ce trăind în mijlocul lor el ar fi cea dinţii victimă a răului 
propovăduit. De aceea, spune el, „din două una : ori nu-i stric, ori, 
dacă îi stric, o fac fără voie ; deci tu, şi într-un caz şi în altul, minţi. 
Dacă, pe de altă parte, eu stric tineretul fără voie, atunci nu este lege 
după care să fiu judecat aci, pentru asemenea greşeli fără voie, ci cel 
mult în particular trebuie să fiu luminat de cineva şi făcut să înţeleg. 
Intr-adevăr, e limpede că dacă mi se arată greşeala, voi înceta a mai 
face ceea ce făceam fără de voie". Tradusă în limbaj juridic, apărarea 
filozofului voia să spună că faptei ce i se impută, chiar dacă ar fi fost 
săvirşită cu adevărat, îi lipseşte un element esenţial — intenţia 
delictuoasă — pentru a constitui o infracţiune susceptibilă de a fi 
judecată de o instanţă penală, cuna era, în cazul dat, tribunalul 
heliaştilor. Fiind vorba cel mult de o faptă neintenţionată, singura 
modalitate de a o îndrepta este dojana între patru ochi făcută de un 
om mai virtuos decit el. 

Inculpatul stăruie îndelung, în apărarea lui, asupra învinuirii de 
necredinţă în zei şi de venerare a unor divinităţi noi, crimă socotită de 
acuzatori ca o altă modalitate, mai gravă, de pervertire a tineretului. 
Din capul locului subtilul logician învederează judecătorilor 
contradicţia de care păcătuieşte învinuirea : pe de o parte i se impută 
că nu crede deloc în zei, pe de alta că propune atenienilor divinităţi 
noi. Căci una din două : sau nu crede în nici un fel de zei, şi atunci 
este ateu, sau crede în anumiţi zei, chiar dacă aceştia sînt alţii decît 
zeii cetăţii, şi atunci este totuşi credincios. Cum însă învinuirea că cir 
venera zei necunoscuţi Atenei se bizuia pe binecu- noscutele-i aluzii 
la daimon-ul care îl luminase asupra vocației sale de îndrumător 
moral al cetăţii, Socrate explică judecătorilor care este sensul 
chemării sale şi de ce o urmează neabătut, riscînd în mod conştient 
să plătească cu viaţa împlinirea ei. „Oricum ar crede cineva că-şi 
poate bine rîndui viaţa — fie dintr-un imbold propriu socotit bun, fie 
din porunca stăpînului său — el trebuie, după părerea mea, să rămînă 
pe loc, să înfrunte orice primejdie, să nu pregete fată de nimic, nici 
chiar faţă de moarte, afară numai de necinste. Aş săvirşi, bărbaţi ai 

Atenei, ceva groaznic, dacă m-aş teme de moarte sau de alte 
primejdii într-atiîta, încît să părăsesc rîndurile, eu, care am stat la 
datorie la Potideia, la Amphipolis şi la Delion, unde chiar generalii pe 
care voi i-aţi ales mi-au poruncit să stau în linia de bătaie şi să înfrunt 
primejdiile morţii; să mă tem de moarte tocmai acum cînd, după 
credinţa şi înţelesul meu, zeul însuşi mi-a poruncit să nu trăiesc altfel 
decit ca iubitor al înţelepciunii, ca necurmat cercetător al sufletului 
meu şi al celorlalţi". Aceasta fiind vocaţia lui, el nu o va părăsi chiar 
dacă judecătorii i-ar făgădui viaţa în schimbul lepădării de ea — ori l- 
ar ameninţa cu moartea dacă îşi va relua îndeletnicirile de pînă 
atunci. La asemenea făgăduială şi ameninţare, el răspunde răspicat : 
„cetăţeni ai Atenei, îmi sînteţi dragi şi vă iubesc, însă mă voi supune 
zeului mai degrabă decît vouă. Cîtă vreme mai am suflare şi sînt în 
putere, nu voi înceta să filozofez, să vă dau îndemnuri şi să predic, 
oricui mi-ar ieşi în cale, spunîndu-i, după obiceiul meu : «o, cel mai 
bun dintre oameni, tu eşti atenian, eşti cetăţeanul celui mai mare 
stat, al celui mai renumit în înţelepciune şi putere. Nu ţi-este ruşine 
să te îngrijeşti aşa mult de averi, cău- tînd să le tot sporeşti, ca şi de 
numele şi vaza ta, iar pe de altă parte de cugetul tău, de adevăr, de 
suflet şi de felul cum să le faci mai desăvirşite să nu te sinchiseşti de 
fel ?» [...] Eu sînt dealtfel încredinţat că în statul nostru nu s-a 
petrecut pentru voi ceva mai bun decit faptul acesta, că eu m-am 
supus zeului din Delfi. Dacă umblu printre voi, nu fac nimic altceva 
decit să încerc a vă convinge pe toţi, tineri şi bătrîni, să nu vă îngrijiţi 
de trupuri mai presus de orice, nici să vînaţi cu atita înverşunare 
averi, cît să vă osteniţi pentru suflet : pentru felul cum s-ar putea el 
desăvirşi ; căci nu din averi izvorăşte virtutea, ci din virtute izvorăsc 
şi averile şi toate celelalte bunuri omeneşti, pentru unul singur sau 
pentru o societate întreagă. Asemenea strădanie de moralizare a 
atenienilor şi îndeosebi a celor tineri nu poate fi socotită în nici un caz 
vătămătoare. Oricum însă, el este hotărît să nu o abandoneze, 
indiferent de ceea ce 

i s-ar putea întîmpla. „Fie că veţi da crezare lui Anytos ori nu, fie că 
mă veţi elibera sau osîndi, eu nu-mi schimb felul de viaţă, de-ar fi să 
mor şi de mai multe ori“. Dealtminteri el are curajul — şi mîn- dria — 
de a spune fără ocol că prin moartea sa cetatea va fi păgubită, nu el. 
„Aş putea fi osîndit la moarte, aş putea fi surghiunit, mi s-ar putea 
răpi cinstea cetăţeniei, lucruri pe care şi Meletos şi oricare altul le 
socotesc nenorociri mari; eu însă nu le consider aşa ; eu cred că mult 
mai mare nenorocire e să faci decît să înduri o nedreptate, cum este 
aceea ce se încearcă acum să se facă, adică să se omoare pe nedrept 
un om“. Ursita lui a fost aceea dea ţine trează conştiinţa 


morală a concetăţenilor săi şi de a-i îndruma pe calea binelui. „Se 
pare că zeul de aceea m-a hărăzit oraşului : să vă trezesc, să vă 
îndemn, să vă dojenesc pe fiecare în parte, fără încetare, ziua 
întreagă, mergînd prin tot locul. Nu veţi mai găsi uşor, atenieni, un 
astfel de om ; ascultaţi-mă şi mă veţi cruța. Se poate să vă miîniaţi pe 
mine ; aşa se supără cei ce dorm cînd sînt treziţi de cineva. Se poate 
să mă şi loviți, dacă daţi ascultare lui Anytos ; în sfîrşit, se poate să 
mă şi omoriţi cu uşurinţă. Dar atunci iarăşi vă veţi petrece restul vieţii 
dormind, afară numai dacă zeul, îngrijindu-se de voi, nu v-ar trimite 
pe altcineva, la fel“. însuşi faptul de a fi dat dovadă de atîta dăruire în 
folosul semenilor săi, de a se fi dezinteresat cu totul de viaţa proprie 
şi de bunăstarea sa învederează sursa divină a vocației sale morale. 
„Nu seamănă cu o faptă omenească nepăsarea mea faţă de toate 
lucrurile ce mă privesc personal şi faptul că de atiţia ani îmi las în 
părăsire gospodăria, pentru a mă îngriji numai de ale voastre, pentru 
a mă apropia de fiecare în parte, ca un tată sau un frate mai mare, 
încercînd mereu să vă conving că trebuie să vă îngrijiţi de virtute. 
Dacă aş fi avut vreun folos din acestea, dacă le-aş fi făcut pentru 
bani, lucrurile ar avea o noimă ; vedeţi însă că şi pîrîtorii mei, cu toate 
că m-au învinuit fără ruşine pentru multe altele, n-au cutezat totuşi să 
mă acuze în această privinţă ; n-au putut să aducă un martor care să 
spună că am primit sau am cerut vreodată plată. Cît despre mine, 
aduc un martor că şi aici spun adevărul : este sărăcia mea“. 

Celor ce-l întreabă de ce, fiind atît de devotat binelui obştesc, s-a 
mărginit totuşi să-şi răspîndească învăţătura numai de la om la om 
fără a intra în viitoarea vieţii politice a cetăţii, Socrate le răspunde că 
numai printr-o asemenea opţiune a putut să le fie de folos atenienilor 
timp mai îndelungat. In vremurile cumplite pe care le-a străbătut şi 
cu firea sa neînduplecată în faţa nedreptăţii, ar fi pierit de mult, aşa 
cum dovedesc cîteva întîmplări din viaţa sa publică, puţină, cîtă a 
fost, cînd a trecut pe lîngă moarte. Astfel s-au petrecut lucrurile pe 
vremea  cîrmuirii partidei democraţilor, cînd s-a împotrivit la 
judecarea, fără respectarea legii, a celor zece strategi, după bătălia 
navală de la Arginuse, şi cînd puţin a lipsit să nu-şi piardă viaţa. „Eu 
am rămas însă nestrămutat în părerea că mai degrabă trebuie să 
înfrunt orice primejdie, împreună cu legea şi dreptatea, decit să merg 
cu nedreptele noastre hotăriri, de teama lanțurilor sau a morţii". Cu 
aceeaşi neînduplecare a întîm- pinat tentativa celor treizeci de tirani 
de a-l face părtaş la încălcarea legii în cazul lui Leon din Salamina. 
„Eu şi atunci le-am arătat, nu cu vorba, ci cu fapta, că nu-mi pasă de 
moarte — nu ştiu dacă nu vorbesc cam de-a dreptul — dar că grija 
mea de căpetenie era numai să nu săvirşesc ceva nedrept sau 
nelegiuit". Se înţelege însă că, animat de o asemenea intransigenţă 
morală, nu ar fi supravieţuit unor timpuri atît de vitrege dacă ar fi 
ales cariera politică. S-a mărginit de aceea să ia parte la viaţa publică 
numai în rarele ocazii cînd i-a impus-o datoria de cetăţean, urmînd 
însă aceleaşi principii morale ca şi în viaţa particulară. Dascăl în 

înţelesul obişnuit al acestui cuvînt n-a fost şi nu s-a voit. Dacă cineva, 
tînăr sau bătrîn, sărac sau bogat, a dorit totuşi să-l asculte vorbind, 
să-i pună întrebări ori să-i afle povaţa, a găsit la el toată bunăvoința 
şi înţelegerea, fireşte fără nici o plată. Nu se simte însă răspunzător 
dacă cei ce i-au stat în preajmă au devenit oameni răi sau buni, pen- 
tru că nu şi-a propus să transmită altora învăţătura sa ori să predea 
lecţii. Şi totuşi, recunoaşte că există destui atenieni care se adună în 
jurul său pentru a-l asculta vorbind. „De ce unii simt plăcere să-şi 
petreacă mai toată vremea cu mine ? [...] Fiindcă le place să asculte 
cum iscodesc pe cei ce se cred înţelepţi, fără a fi. Pasămite nu este 
lipsită de farmec o astfel de cercetare". Dacă în cursul vieţii sale el ar 
fi pervertit într-adevăr pe tineri, aceştia, ajunşi la vîrsta maturității, s- 
ar fi numărat printre acuzatorii lui. Cu toate acestea, ei nu s-au 
alăturat piritorilor, deşi zăreşte destui ascultători de ai săi în 
mulţimea adunată la tribunal. Şi n-au făcut-o pentru că actul de 
acuzare este străin de adevăr. 

înainte de a-şi încheia cuvintarea, Socrate găseşte necesară o 
ultimă lămurire, asupra abaterii sale de la o regulă nescrisă a apărării 
inculpaţilor în faţa tribunalelor ateniene : implorarea clemenţei cu 
nesocotirea celei mai elementare demnități umane. Exista într-adevăr 
la Atena obiceiul ca învinuiţii aflaţi în boxă şi rudele lor din instanţă să 
cerşească îndurarea — cu lacrimi, vaiete şi ploconeli dintre cele mai 
umilitoare. Filozoful refuză o atare înjosire morală, explicîndu-şi 
limpede atitudinea. Cu toate că şi el are trei copii, nu i-a adus în faţa 
judecătorilor ca să-i înduplece şi să le smulgă achitarea. „Nu fiindcă 
sînt trufaş, bărbaţi ai Atenei, nici fiindcă vă dispreţuiesc ; nu este 
vorba nici dacă întîmpin moartea cu vitejie sau cu frică. Pentru cinstea 
mea, a voastră şi a întregului stat, eu nu găsesc de cuviinţă să fac 
asta, la vîrsta mea, cu trecutul şi numele meu, adevărat sau mincinos ; 
doar e ştiut lucru că Socrate se deosebeşte prin ceva de ceilalţi 
oameni. Ar fi ruşinos, în adevăr, dacă s-ar purta astfel acei dintre voi 
care par mai deosebiți prin înţelepciune, bărbăţie sau altă virtute [...] 
Acest fel de oameni îmi par că fac statul nostru de ocară... Asemenea 
lucruri, bărbaţi ai Atenei, nu se cuvine să facem nici noi, cei ce părem, 
cît de cît, a fi ceva; dar nici voi n-ar trebui să ne-o îngăduiţi, chiar dacă 
noi am vrea s-o facem. Dimpotrivă, să arătaţi că mai degrabă aţi 
osîndi pe cel ce joacă asemenea piese de teatru, cu scopul de a stîrni 
mila voastră, dar care de fapt face de ris cetatea, decît pe acela care 
aşteaptă în linişte hotărirea voastră!!. Şi Socrate continuă această 
înălţătoare lecţie de demnitate în faţa tribunalului cu unele reflecţii 
asupra unor reguli de deontologie a magistraturii. „Eu nu găsesc, 
atenieni, că-i drept să te rogi de judecător şi să scapi prin rugăminţi, ci 
să-l lămureşti şi convingi, că doar nu de aceea şade judecătorul acolo, 
ca să jertfească dreptatea pentru hatiîruri, ci ca să judece după ea ; el 
a jurat, nu că va face pe placul cui i se va părea, ci că va judeca după 

legi. De aceea, nici noi nu trebuie să vă îmbiem la călcarea 
jurămîntului, nici voi să vă lăsaţi tîrîți într-acolo... Nu-mi cereţi, deci, 
bărbaţi ai Atenei, să fac faţă de voi ce nu socot vrednic, drept şi sfînt". 

De aceea Socrate n-a cerut milă şi îndurare judecătorilor. S-a 
mărginit să-i îndemne să se lase călăuziţi numai de adevăr şi de 
conştiinţa lor. 

Potrivit procedurii penale ateniene, în timpul dezbaterilor preşe- 
dintele completului şi judecătorii s-au mărginit să asculte susţinerile 
părţilor. Ei n-au făcut o anchetă judecătorească propriu-zisă pentru a 
stabili adevărul şi a face, pe această bază, o corectă aplicare a legii, 
îndată după închiderea dezbaterilor crainicul i-a invitat pe heliaşti să 
voteze asupra vinovăţiei sau nevinovăţiei inculpatului. Fără nici o 
deliberare prealabilă, judecătorii s-au îndreptat spre masa din faţa 
magistratului prezident pentru a-şi depune voturile — o scoică sau o 
pietricică — într-una din cele două urne : una destinată voturilor 
favorabile condamnării, cealaltă voturilor favorabile achitării. După 
depunerea voturilor heliaştii au primit un jeton de prezenţă, în 
schimbul căruia au încasat, imediat după proces, diurna cuvenită. 

Fiind secret, scrutinul asigura, în oarecare măsură, independenta 
judecătorilor, fără să poată împiedica cu totul manevrele de culise în 
favoarea uneia sau alteia dintre părţile potrivnice. Acuzatorul avea 
grijă să ia toate măsurile pentru a obţine condamnarea inculpatului. Şi 
aceasta, pentru că dacă se pronunţa o sentinţă de achitare ori nu 
izbutea să obţină măcar o cincime din voturi în favoarea plingerii sale, 
era condamnat să plătească o amendă usturătoare de o mie de 
drahme, riscînd pe deasupra să fie şi decăzut din drepturile cetăţe- 
neşti (atimia). Aceeaşi amendă de o mie de drahme se aplica recla- 
mantului atunci cînd îşi retrăgea plîngerea. Aceste sancţiuni, menite, 
în intenţia legiuitorului atenian, să tempereze zelul sicofanţilor, nu au 
avut darul să pună stavilă cu totul piriîtorilor nărăviţi. O dovadă 
grăitoare în acest sens este însuşi procesul nedrept intentat lui 
Socrate. 

Verdictul heliaştilor se pronunţa cu majoritate simplă de voturi 
(jumătate plus unu) şi era anunţat îndată după numărătoarea publică 
a voturilor, de către preşedintele completului de judecată. Cînd We 
întîmpla ca părţile potrivnice să obţină un număr egal de voturi, avea 
ciştig de cauză inculpatul. Era o modalitate sui-generis de aplicare a 
unui principiu de drept penal, azi binecunoscut : in dubio pro reo 
(îndoiala profită inculpatului). 

Nu în toate cazurile însă votul pentru condamnarea inculpatului 
punea capăt procesului. Potrivit rînduielilor penale ateniene din timpul 
lui Socrate, cauzele penale se împărțeau in două categorii. Prima 
categorie cuprindea cauzele privitoare la infracțiunile pentru care 
pedeapsa era prestabilită de lege ; cea de a doua, pricinile referitoare 
la infracțiunile a căror sancţionare era lăsată la aprecierea 
judecătorilor, în funcţie de soluţia propusă de reclamant şi, respectiv, 
de inculpat. Dacă în cazul judecării infracţiunilor din prima categorie 
procesul lua sfîrşit odată cu pronunţarea verdictului, atunci cînd se 

judeca o infracţiune din cea de a doua categorie, după pronunţarea 
judecătorilor în sensul vinovăţiei inculpatului se proceda la un nou 
scrutin privitor la pedeapsa ce urma să o execute condamnatul. 
Instanţa avea de ales între sancţiunea propusă de acuzator şi aceea 
propusă de inculpat, fără a putea pronunţa o soluţie proprie, diferită. 
Era o regulă de procedură penală care avea să-i fie fatală lui Socrate. 

In procesul filozofului, din cei 502 heliaşti cîţi au format, pare-se, 
completul de judecată, numai 281 au votat pentru un verdict de 
condamnare. De unde se vede că un număr destul de mare de jude- 
cători nu s-au lăsat convinşi de argumentele acuzatorilor, opinînd 
pentru achitarea inculpatului. 

După ce majoritatea completului s-a pronunţat pentru condam- 
nare, s-a dat din nou cuvintul părţilor în legătură cu pedeapsa. 
Acuzatorii propun pedeapsa cu moartea, fapt deloc surprinzător dacă 
ne reamintim în ce măsură denaturaseră adevărul în cursul procesului 
şi cu cîtă înverşunare îşi susţinuseră învinuirile. la apoi cuvîntul 
Socrate. După ce îşi mărturiseşte mirarea faţă de numărul mic de 
voturi în favoarea condamnării — cu numai treizeci de voturi în plus în 
sprijinul său şi-ar fi redobîndit libertatea, remarcă el, — se întreabă ce 
pedeapsă ar merita pentru tot ceea ce a făptuit. „Ce sînt vrednic să 
îndur sau să plătesc, fiindcă în cursul vieţii nu am înţeles să trăiesc 
liniştit, am nesocotit lucrurile de care se îngrijesc cei mai mulţi: avere 
şi rîinduială în casă, putere militară, oratorie populară, atitea şi atitea 
dregătorii, ba chiar conspiraţiile şi răzvrătirile în statul nostru ? 
Fiindcă m-am socotit de fapt mai cinstit decît trebuie ca să scap cu 
viaţă ? Fiindcă nu m-am amestecat în lucruri din care n-ar fi ieşit nici 
un folos, nici pentru voi, nici pentru mine ? Fiindcă, pe cale 
particulară, am pătruns în viaţa fiecăruia, căutînd a-i aduce, precum 
socotesc, cel mai mare bine ? Fiindcă am încercat să conving pe 
fiecare dintre voi că nu e bine să se îngrijească de afacerile lui înainte 
de a se fi îngrijit de el însuşi, spre a deveni cît mai bun şi mai 
înţelept ; nici de treburile statului, cît de stat însuşi — şi de orice 
altceva în acelaşi fel ?“ După rostirea acestor cuvinte explodează 
surpriza. Filozoful cere, nici mai mult nici mai puţin, ca în loc de a fi 
pedepsit, să fie răsplătit după merit şi potrivit nevoilor lui de om 
sărac, care toată viaţa a săvirşit numai binele şi care are nevoie de 
linişte pentru a putea continua propovăduirea virtuţii. „Nimic mai 
nimerit, bărbaţi atenieni, decît ca pe un astfel de om să-l hrăniţi în 
pritaneu". Adică în acel lăcaş public în care erau primiţi şi ospătaţi 
vizitatorii străini de seamă şi cei mai merituoşi atenieni. Dîndu-şi 
seama însă de riscul de a fi greşit înţeles,. Socrate încearcă să-şi 
justifice propunerea care, venită din partea unui om învinuit de o 
infracţiune atît de gravă ca asebia, putea fi considerată de judecători 
ca o sfruntată cutezanţă. Dacă ar accepta să propună o pedeapsă — 
spune el — ar însemna să se recunoască implicit vinovat, deşi nu 
este, pentru că n-a făcut nimănui vreodată un rău. Nu că s-ar teme de 
pedeapsa propusă de acuzatori, fiindcă necunoscînd nimic despre 
moarte, nu poate şti dacă e un bine sau un rău. Nici o pedeapsă mai 

blîndă decît moartea, cum ar fi închisoarea, surghiunul sau amenda, 
nu socoteşte că ar fi mai potrivită. „Temniţa ? Dar ce-mi trebuie o 
viaţă în închisoare, ca rob plecat, rînd pe rînd, paznicilor ? Atunci 
amendă ? Şi să stau închis pînă cînd o voi plăti ? Dar este pentru mine 
acelaşi lucru ca cel amintit; căci n-am de unde plăti. Să vă cer 
surghiunul ? Poate mi l-aţi da. Dar bărbaţi ai Atenei, mare poftă de 
viaţă ar trebui să mă stăpînească şi prea mult mi-aş întuneca 
judecata, ca să nu înţeleg că, dacă voi, concetăţenii mei, n-aţi putut 
răbda vorba şi purtarea mea, ci v-au fost atît de grele şi urîte încît să 
scăpaţi de ele, cum vor putea alţii să le rabde cu uşurinţă ?“ Socrate, 
care în trecut părăsise Atena numai pentru a-şi face datoria sacră de 
a-şi apăra patria, Socrate, care iubea Atena mai mult decît oricare 
altul din vremea sa, a preferat să plătească cu viaţa rămînerea în 
cetate decit să pribegească pe meleaguri străine pînă la sfîrşitul 
zilelor. „Frumoasă viaţă mi-ar rămîne mie acum atit de virstnic, să ies 
din oraşul meu, schimbiînd cît voi trăi oraşele şi gonit fiind de fiecare". 
Filozoful respinge şi sugestia unor prieteni de a-şi răscumpăra viaţa 
cu preţul renunţării în viitor la acţiunea de profilaxie morală. „Dacă 
spun că ...din această cauză n-aş putea trăi în linişte, nu mă veţi 
crede, ca şi cum aş glumi. Dacă însă spun că binele cel mai mare 
pentru un om este să se îndeletnicească în fiecare zi cu virtutea şi cu 
celelalte probleme despre care mă auziţi discutîind şi făcînd analize 
asupra-mi şi asupra altora şi dacă voi zice, de asemenea, că nu este 
de trăit o viaţă ce nu se supune acestei cercetări, încă mai puţin mă 
veţi crede". Abia spre sfîrşitul pledoariei inculpatul, cedînd pare-se 
stăruinţelor unor prieteni, se învoieşte — în subsidiar — cu o amendă 
de o mină (o sută de drahme), cît putea plăti singur, şi, la rigoare, 
chiar cu o amendă de trei mine, la plata căreia se oferiseră împreună 
Platon, Criton, Critobulos şi Apolodor. 

Apărarea lui Socrate şi îndeosebi sugestia lui de a fi răsplătit cu 
găzduirea şi ospătarea în pritaneu au fost considerate de către cei 
mai mulţi heliaşti drept o nemaiîntilnită insolenţă. Starea lor de spirit 
«-a oglindit prompt şi fără echivoc în rezultatul scrutinului: 361 voturi 
pentru condamnarea la moarte şi numai 141 în favoarea propu- nerii 
filozofului. în ce măsură judecătorii cedaseră mîniei de moment o 
spune însuşi faptul că 80 dintre heliaştii care, cu puţin timp mai 
înainte, nu-i găsiseră inculpatului nici o vină, şi-au schimbat brusc 
părerea, votînd pentru aplicarea pedepsei capitale. Este un exemplu, 
pe cît de elocvent pe atit de întristător, despre versatilitatea oame- 
nilor, chiar şi atunci când sînt învestiţi cu prerogativele de înaltă res- 
ponsabilitate ale magistraţilor. Şi nu mai puţin o invitaţie la reflecţie, 
«nai ales pentru cei chemaţi, în calitate de judecători, să-i condamne 
ori să-i absolve pe semenii lor. 

Rostit-a oare Socrate încă o cuvîntare după votul de condamnare 
la moarte, aşa cum ne spune Platon ? Sau acest ultim cuvînt al incul- 
patului este o pioasă născocire a discipolului, brodată pe canavaua 
reflecţiilor împărtăşite după proces de dascălul său ? In temeiul 

datelor de care dispunem, dilema este greu de soluţionat, pentru a 
nu spune insolubilă. Dacă filozofului i s-a mai dat într-adevăr încă o 
dată cuvîntul după pronunţarea pedepsei, atunci tribunalul heliaştilor 
s-a abătut de la regula — nescrisă — a procedurii penale ateniene de 
atunci, potrivit căreia procesul lua sfîrşit cu votul heliaştilor asupra 
sancţiunii. Este o ipoteză care nu poate fi exclusă de plano, dacă se 
ține seama de faima inculpatului, ceea ce ar explica abaterea de la 
regulile procedurale. încă o dată înclinăm să dăm crezare lui Platon. 
La care vom apela din nou pentru a afla şi ultimele cuvinte rostite de 
Socrate în pretoriul justiţiei. 

Filozoful începe prin a-şi recunoaşte franc înfringerea. O în- 
frîngere datorită doar faptului că i-au lipsit cutezanţa şi neruşinarea 
ce se întîlnesc la tot pasul. Obişnuiţi cu rugăminţile şi văicărelile 
dezonorante ale inculpaţilor de rînd, judecătorii lui se vor fi aşteptat 
ca şi el să se poarte la fel. Cu riscul de a-şi pierde viaţa, el, Socrate, a 
socotit însă că nu-şi poate îngădui nimic din ceea ce i-ar întina 
cinstea de cetăţean atenian liber. A rămas demn pînă la sfîrşit şi nu 
se căieşte, în ciuda pedepsei înfricoşătoare ce i s-a dat. „Prefer, 
apărîndu-mă în acest chip, să mor, decît să trăiesc în alt chip — 
spune el; căci atît la judecată cît şi în luptă, nici eu, nici un altul nu se 
cuvine să întreprindă chiar orice ca să scape de moarte... în fiecare 
primejdie sînt meii multe mijloace de a te feri de moarte ; nu-ți 

trebuie decît cutezanţa de a face sau spune orice". Esenţial nu 
este să-ţi salvezi viaţa cu orice preţ, ci să te fereşti de fapte înjo- 
sitoare. „Intr-adevăr, atenieni — continuă Socrate — nu este atât de 
greu să scapi de moarte, cît să fugi de păcat, căci acesta aleargă mai 
iute decît moartea. Acum iată, eu, încetinel şi bătrîn cum sînt, am fost 
doborit de ceea ce venea mai încetinel : moartea. lar prigonitorii mei, 
iuți şi puternici, au fost biruiţi de un lucru mai iute decît dînşii 
păcatul. Eu plec spre moarte, osîndit de voi. Ei se duc spre păcat şi 
nedreptate _osîndiţi de adevăr : fiecare rămîne la osînda sa“. Dar 
înainte de a se despărţi de osînditorii săi filozoful simte nevoia să le 
adreseze un avertisment : nu este departe ziua cînd mulţi atenieni, 
mai ales tineri, le vor cere socoteală pentru nedreptatea săvirşită. Şi 
atunci, orice ar face, nu vor putea scăpa de pedeapsă, care va fi mai 
grea decît moartea hărăzită lui. Vina lor stă în faptul de a crede că 
înăbuşind glasul unui om care îi dojeneşte pentru păcatele lor, vor 
putea să-şi continue nestingheriţi fărădelegile. „Dacă credeţi cumva 
că _ucigînd veţi înlătura pe cei ce vă mustră că nu duceţi o viaţă 
cinstită, nu judecaţi bine [...] cea mai dreaptă şi mai uşoară mîntuire 
aţi găsi-o nu prin înăbuşirea glasului celorlalţi, ci prin pregătirea de 
sine a fiecăruia, ca să deveniți cît mai virtuos» cu putinţă". 
Un ultim cuvînt, socoteşte Socrate, datorează celor care au votat 
pentru achitarea lui. Lor le spune că în ziua procesului i s-a întîm- plat 
un fapt semnificativ. Glasul tainic al daimon-ului său, care îi> multe 
împrejurări ale vieţii l-a oprit să se dedea la fapte reprobabile, nu s-a. 
făcut deloc auzit, nici pe cînd se îndrepta spre locul judecății, nici în 
timpul pledoariei. Această tăcere a glasului conştiinţei nu poate avea 
decît un singur tîlc : moartea spre care îl îndrepta întreaga sa 
comportare în faţa instanţei este un bine. Căci* una din două : sau 
moartea este asemenea unui somn adînc, sfîrşitul oricărei simţiri şi 
atunci constituie un minunat cîştig, întreaga veşnicie înfăţişîndu-se ca 
„O singură noapte senină" ; sau moartea este numai o trecere a 
sufletului în altă lume, în lăcaşul lui Hades, undeva avea prilejul — şi 
fericirea — să întilnească pe toţi marii dispăruţi, printre care Orfeu, 
Hesiod şi Homer. „Dar cea mai mare plăcere a mea ar fi, desigur, să 
cercetez şi să iscodesc şi pe cei de acolo ca pe cei de aci. Să văd care 
dintre ei este înţelept şi care crede numai că este, fără a fi. Şi ce n-ar 
da cineva, judecătorilor, să poat& iscodi pe acel conducător al marii 
oştiri împotriva Troiei, sau pe Odiseu, sau pe Sisif, ori pe alţii, mii şi 
mii, pe care i-am mai putea cita, bărbaţi şi femei ? Să stai de vorbă cu 
aceştia, să fii mereu cu diînşii, să-i iscodeşti : iată o nespusă fericire. 
Căci, fără îndoială, ei nu te osîndesc la moarte pentru asemenea 
fapte". Socotind, aşadar, că „pentru omul drept nimic nu este rău, nici 
în viaţă, nici după moarte" şi că pentru el este mai bine să moară spre 
a se mîntui de toate, Socrate mărturiseşte a nu fi supărat în nici un fel 
pe prigonitorii săi, deşi ei atunci cînd au pornit pîra împotriva lui nu s- 
au gîndit să-i facă un bine, ci să-i pricinuiască un rău. 

Ultima dorinţă adresată de filozof atenienilor este de a-i pedepsi 
pe cei trei fii ai săi ori de cîte ori aceştia, înrobiţi de patima înavuţirii, 
ar da uitării nevoile sufletului. „Pe copiii mei, cînd vor creşte, să-i 
pedepsiţi, oameni buni şi să le pricinuiţi aceeaşi mîhnire pe care v-am 
pricinuit-o eu vouă, ori de cîte ori veţi găsi că ei se îngrijesc fie de 
averi, fie de altele, mai mult ca de virtute ; şi să-i certaţi cum v-am 
«certat eu, ori de cîte ori se vor arăta altora a fi ceva, nefiind nimic... 
Dacă-mi veţi împlini dorinţa aceasta, voi socoti că am primit ce se 
cuvine de la voi, şi eu, şi copiii mei. Acum însă este ora să ne 
despărţim, eu ca să mor, voi ca să trăiţi. Care dintre noi păşeşte spre 
un lucru mai bun, nimeni n-o ştie fără de numai zeul". Aşa şi-a 
încheiat cuvîntarea Socrate în faţa tribunalului heliaştilor, cuvîntare 
care, prin adevărurile necruțătoare rostite, i-a adus moartea. 

Apărarea pe care înțeleptul atenian şi-a făcut-o în faţa justiţiei a 
urmărit în primul rînd, desigur, un scop practic, imediat: să combată 
învinuirile grave ale prigonitorilor săi. Ea are însă şi un tîlc filozofic 
mai adînc, cu valoare permanentă. Acest tilc a fost tălmăcit în chip 
diferit de-a lungul veacurilor de exegeţii textului platonician. Aci ne 
mărginim să amintim doar unul singur, pe acela sugerat de subtilul 
gînditor român Constantin Noica : „Sub raport filozofic îndărătul 
pledoariei stă o temă unică : destinul omului. Socrate este omul în 
general, fără nici o cunoaştere şi iscusinţă deosebită, la început. 
Fiecărui om o voce lăuntrică, dacă nu chiar oracolul din Delfi, ca aici, 
îi spune : porți în tine înţelepciunea de om. Cei mai mulţi oameni, 
fireşte, nu răspund chemării acesteia. Ciţiva se încred ei, nu-i înţeleg 
gravele răspunderi şi sfirşesc prin a o dezminţi. Socrate nu se încrede 
în ea, caută s-o dezmintă prin confruntarea sa cu oamenii, şi o 
confirmă. Acest adevăr îl spune Platon, poate, cînd arată că viaţa unui 
om adevărat, a lui Socrate, n-a fost decît ecoul ironiei unui zeu". 

Eveniment judiciar epocal, de neistovită actualitate, în miezul său, 
procesul lui Socrate „somează" din generaţie în generaţie conştiinţa 
justiţiară a umanităţii să răspundă cîtorva întrebări fundamentale. 
Fost-a, într-adevăr, vinovat filozoful, — cel puţin potrivit legii penale 
ateniene din acea vreme ? Urmatu-s-au, în desfăşurarea dezbaterilor, 
rînduielile de procedură penală statornicite în Atica ? Existat-au, dacă 
nu temeiuri juridice, măcar circumstanţe istorice care au impus 
osîndirea inculpatului ? Coloratura precum 


pănitor politică a infracţiunii de asebia imputată lui Socrate n-a im- 
primat oare procesului o orientare aparte, de natură să facă ina- 


decvate criteriile juridice de apreciere a validității condamnării, dacă 


nu chiar să „legitimeze" această condamnare ? 

S-a spus (printre alţii de C. Vicol în studiul său_istorico-juridic 
Procesul lui Socrate,_din 1947) că acţiunea judiciară declanşată 
contra filozofului a avut un caracter eminamente politic şi ca atare 
trebuie apreciată cu precădere în lumina comandamentelor politice 
ale momentului istoric. Intr-un proces politic n-ar avea relevanţă 
respectarea legii, în litera şi spiritul ei, ci doar faptul dacă a existat o 
aparenţă de legalitate. „Necesităţile politice au stat totdeauna mai 
presus de lege... ele au creat legea" — spune autorul amintit, şi 
adaugă : „în procesele politice se pune greşit problema cînd se caută 
în litera legii justificarea condamnării şi negăsindu-se justificarea, se 
consideră hotărîrea drept o crimă judiciară. Precum e tot atît de 
eronat să te laşi influenţat de maiestatea acestui geniu şi să proclami 
pur şi simplu drept un adevăr banal că condamnarea lui Socrate a 
fost o crimă judiciară". Teza enunțată de C. Vicol cuprinde doar o 
jumătate de adevăr şi, ceea ce este mai grav, conduce, dacă este 
primită fără rezerve, la consecinţe inadmisibile. Dar înainte de a pune 
în evidenţă carenţele acestei teze, se cuvine să ne întrebăm dacă 
fapta penală reţinută în sarcina lui Socrate a fost o infracțiune 
ordinară, de drept comun sau o infracţiune politică. Pînă în prezent 
penaliştii nu s-au pus de acord asupra unui criteriu unic de diferen- 
tiere a celor două categorii de infracţiuni — ordinare şi politice. Unii 
au propus un criteriu obiectiv de calificare, susţinînd că sînt politice 
acele infracţiuni care vatămă ori pun în pericol un interes de ordin 
politic, cum ar fi securitatea statului, ordinea economică, socială sau 
politică, drepturile fundamentale ale cetăţenilor. Alţii au fost de 
părere că ceea ce îndreptăţeşte calificarea ca infracţiune politică a 
unei fapte penale este intenţia făptuitorului, considerată în lumina 
mobilului sau scopului urmărit. In baza unui atare criteriu subiectiv o 
infracţiune contra integrităţii corporale dobîndeşte coloratură politică 
dacă este săvirşită din motive politice. Alţii au sugerat folosirea 
conjugată a criteriului obiectiv şi a celui subiectiv pentru justa califi- 
care a faptei penale cercetate. In sfîrşit au existat autori, ca eminen- 
tul penalist român Vintilă Dongoroz, care au susţinut că pentru a se 
decide dacă o faptă penală are sau nu caracter politic trebuie să se 
procedeze la o cercetare in concreta a acelei fapte, iar nu să se sta- 
bilească în mod abstract, potrivit amintitelor_ criterii, natura infrac- 
ţiunii supuse calificării. Dacă ar fi să utilizăm în speţă criteriul obiectiv 
de __categorisire a infracţiunilor asebia_ne apare desigur ca o 
infracţiune politică. La Atena credinţa în zeii cetăţii era unul dintre 
stilpii de rezistenţă ai statului, un puternic factor de coeziune ideo- 
logică a societăţii. Cine submina această credinţă, surpa temeliile sta- 
tului atenian. De aceea impietatea era mai mult decît un delict de 
natură religioasă, constituind o cémă antistatală. Dar dacă asebia 


trebuie calificată ca o infracțiune golitică, mai ales în împrejurările 


istorice concrete de atunci, aceasta încă nu înseamnă că o eventuală 
legitimare în numele raţiunii de stat (şi ea discutabilă, după cum se 
va vedea mai departe), ar putea să valideze pentru posteritate sen- 
tinta pronunţată de tribunalul heliaştilor. Chiar şi atunci cînd _in- 
fracțiunea dedusă judecății are caracter învederat politic, judecătorii 
nu pot nesocoti legile — bune sau rele — existente în statul unde se 
dezbate procesul, sub cuvînt că raţiunea de stat este mai presus de 
acele legi. Aceasta cel puţin într-un stat de drept, aşa cum se pre- 
tindea statul atenian prin glasul celor mai autorizaţi bărbaţi politici ai 
săi. „...O temere salutară ne opreşte să încălcăm legile republicii 

— spune Pericle într-o _cuvintare memorabilă despre democraţia 
ateniană; noi <iăm ascultare totdeauna dregătorilor şi legilor iar 
dintre acestea, acelora care chezăşuiesc apărarea celor asupriţi şi 
care, deşi necodificate, atrag asupra celui ce le încalcă disprețul tu- 
turor". Proclamarea unei „supra-legalităţi“ a politicului în faţa in- 
stanţelor judecătoreşti se învederează, în aceste condiţii, incompa- 
tibilă cu concepţia despre supremaţia legii, dominantă la Atena şi 
desăvirşit întruchipată de jertfa de sine a lui Socrate. Nu mai stăruim 
asupra faptului că acceptarea unei asemenea teze ar deschide larg 
calea _arbitrarului în justiţie, cînd justiţia este chemată tocmai să 
apere ordinea juridică şi drepturile fundamentale ale cetăţenilor. 
Respingînd aşadar teza supra-legalităţii politicului (acceptabilă even- 
tual numai în condiţiile unei situaţii revoluţionare, inexistente însă în 
cazul filozofului) credem că pentru a rosti o judecată dreaptă asupra 
condamnării lui Socrate, un examen juridic al procesului, în lumina 
legilor în vigoare atunci la Atena, se impune cu necesitate şi 
precădere. 

Despre normele de procedură penală ateniene — scrise ori cu- 
tumiare — trebuie să spunem că în esenţă ele au fost respectate: 
filozoful a fost judecat de instanţa competentă; dezbaterile au avut 
loc potrivit legii şi cu respectarea drepturilor recunoscute părţilor 
litigante_; sentinţa de condamnare a fost pronunţată cu cvorumul 
prevăzut de lege. Respectul faţă de adevăr ne obligă chiar să sub- 
liniem libertatea de care s-a bucurat Socrate în dezvoltarea apărării 
sale. Această apărare a surprins pe cei mai mulţi heliaşti, care, ne- 
obişnuiţi cu limbajul frust al adevărului, au întîmpinat unele afirmaţii 
ale inculpatului cu strigăte de protest şi indignare. Recunoaşterea 
unei atari libertăţi de apărare era însă în tradiţia justiţiei ateniene, 
constituind unul dintre titlurile ei de nobleţe. 

Unele carenţe de legalitate, şi nu lipsite de importanţă, au existat 
totuşi. Astfel, actul de inculpare nu a circumstanţiat faptele 
imputate, nu a indicat probele acuzării, n-a făcut trimitere la textele 
de lege încălcate, în fine nu a menţionat măcar denumirea 
infracţiunii reţinute în sarcina inculpatului. Pe scurt, acest act a fost 
inadmisibil 
— şi primejdios — de vag. Aceste Zarenţe procedurale au creat filo- 
zofului mari dificultăţi in apărare, pg care „noviciatul” lui judiciar le-a 


agravat simţitor. Pentru că, într-adevăr, este aproape cu neputinţă 
să te aperi împotriva unor învinuiri formulate în termeni generali, 
fără nici o _circumstanţiere de timp, loc şi acţiune. S-ar putea 
răspunde desigur acestor critici că ele nu ţin seama de cadrul legal 
al procesului penal la Atena, de faptul că legile şi cutumele ateniene 
nu stabileau cuprinsul obligatoriu al actului de inculpare. Motivarea 
precisă, în fapt şi în drept, s-a impus, ca o cerinţă de legalitate abia 
în codurile de procedură penală din ultimele două secole, încît a 
imputa actului de acuzare că nu a îndeplinit atare cerinţă înseamnă 
a critica un act procesual penal de acum douăzeci şi patru de secole 
în temeiul normelor consfinţite abia de procedura penală contem- 
porană. Rămiîne totuşi faptul că în faţa tribunalului filozoful s-a aflat, 
fără voia sa, într-o poziţie procesuală mai mult decît precară, 
împrejurare care şi ea a contribuit la deznodămiîntul_ tragic al 
procesului. 

Mai anevoie este de aflat răspunsul la întrebarea dacă osîndirea lui 
Socrate poate fi considerată legală în raport cu regulile de drept penal 
substanţial, astfel cum acestea erau interpretate de tribunalele 
ateniene. Asebia,_ am spus-o, era pedepsită de legea penală din Atica, 
iar instanţele judecătoreşti avuseseră prilejul în mai multe rînduri să 
pronunţe condamnări pentru săvîrşirea ei. Procesele lui Anaxagoras 
din Clazomene şi Diagoras din Milo sînt doar două axemple dintre 
multe altele. Conceptul asebiei nu era însă definit în mod riguros de 
legea ateniană prin ceea ce doctrina penalistă actuală numeşte 
elemente constitutive, astfel că judecătorii dispuneau de o largă 
putere de apreciere în privința existenţei sau _inexistenţei acestei 
infracţiuni într-un caz concret dat. Insuficient evoluat, dreptul penal 
atic nu cunoştea principiul — fundamental în legislaţia penală actuală 
— al legalităţii incriminării şi pedepselor, cristalizat în adagiul latinesc 
nullum crimen sine lege, nulla poena sine lege. In lipsa acestei paveze 
împotriva arbitrarului, inculpatul apărea dezarmat în faţa unor 
judecători abuzivi, mituiţi sau doar ignoranţi şi astfel orice soluţie 


devenea posibilă. In aplicarea legii penale tribunalele ateniene 
foloseau pe scară largă analogia, ceea ce le îngăduia să condamne un 
inculpat pentru o faptă neinoriminată 

în mod expres, dar care prezenta anumite asemănări cu o infracţiune 

prevăzută de lege. In atare condiţii este lesne de înţeles poziţia pre- 

cară în care s-a aflat Socrate atunci cînd a fost judecat de tribunalul 

heliaştilor. Pentru a stabili dacă, în această cauză, magistraţii s-au 

menţinut chiar şi în cadrul atît de larg al legii ateniene, este necesar 

să adăugăm că potrivit practicii tribunalelor de la Atena asebia era 

sancţionată numai atunci cînd necredinta în zei era împinsă pînă la 

impietate, cînd ateismul, ca intimă convingere, se traducea în acte de 

ultragiere a zeilor şi de nesocotire a practicilor de cult. în asemenea 

condiţii impietatea punea în primejdje fiinţa însăşi a cetăţii, pentru că, 

potrivit credinţei dominante atunci putea atrage miînia zeilor asupra 


întregii comunităţi. Numai aşa se explică faptul că necredincioşi 
notorii ca Xenofan din Colofon sau Demo- crit au putut profesa 
nestingheriţi idei ateiste, în vreme ce profanatori ai monumentelor 
sacre, ca Alcibiade, învinuit că a parodiat misterele din Eleusis ori că 
a luat parte la mutilarea hermelor înaintea plecării în expediţia din 
Sicilia, au declanşat necruțătoare urmăriri judiciare. Faţă de această 
„jurisprudență" a instanțelor ateniene privitoare la  asebia, 
condamnarea lui Socrate nu se justifică. Pentru că, într-adevăr, nu s-a 
dovedit — şi nici măcar nu s-a pretins — de către acuzatori că 
filozoful ar fi săvîrşit acte de impietate stricto sensu. Departe de a fi 
cunoscut ca ateu, Socrate avea, dimpotrivă, reputaţia unui credincios 
practicant. La proces respinsese viguros, chiar vehement, învinuirea 
de necredinţă în zei, deşi, ce-i drept, invocase mai mult îndeplinirea 
practicilor de cult şi mai puţin convingerea sa intimă în existenţa 
divinităţilor antropomorfe din panteonul olimpic. „Mai întîi — spusese 
el în apărare — mă prinde mirarea, de unde a observat Meletos că eu 
— cum spune el — nu cred în zeii în care crede cetatea. Căci şi alţii, 
care erau de faţă, m-au văzut — şi mă putea vedea şi Meletos, dacă 
vroia — jertfind la sărbătorile obşteşti pe altarele publice. Şi în ce fel 
introduc divinităţi noi, dacă spun că glasul divinității se împotriveşte, 
arătindu-mi ce trebuie să fac ? Căci şi cei care se iau după glasul 
păsărilor şi după prorocirile oamenilor, îşi fac presupunerile tot după 
glasuri... Cît priveşte însă că zeul ştie dinainte viitorul şi că dezvăluie 
viitorul cui vrea, apoi toţi recunosc acest lucru şi-s de aceeaşi părere 
cu mine. Ci pe cei care ne arată viitorul, alţii îi numesc ghicitori sau 
proroci, iar prorocirea lor o numesc oracol sau profeție ; eu însă o 
numesc divinitate şi, numind-o astfel, cred că vorbesc mai adevărat şi 
mai evlavios decit aceia care pun puterea divină pe socoteala 
păsărilor". 

La o cercetare mai atentă argumentele filozofului împotriva acu- 
zaţiei de necredinţă în zeii cetăţii trădează însă o îndepărtare de tra- 
diţiile religioase ateniene, constituind o tentativă de eludare a învi- 
nuirii formulate de Meletos. „Tu susţii — i se adresează Socrate acu- 
zatorului său — că eu cred şi învăţ tineretul să creadă în anumite 
divinităţi, fie că sînt noi, fie că sînt cele de pînă acum ; susţii totuşi că 
eu cred în ceva daimonic... Insă dacă eu cred în ceva daimonic, cred 
desigur că există zei“. Raționamentul este seducător, dar nu spulberă 
învinuirea de _necredinţă în zeii tradiționali ai cetăţii. Şi-a- poi, 
argumentele de pură logică nu-i puteau convinge pe heliaşti, oameni 
nedeprinşi cu subtilităţile disputelor de idei, care doreau ca inculpatul 
să răspundă răspicat : crede sau nu în divinităţile Atenei ? A fost o 
întrebare pe care Socrate a lăsat-o de fapt fără răspuns, din dorinţa 
de a nu spune un neadevăr. Pentru că un neadevăr ar fi spus dacă ar 


fi pretins că împărtăşeşte aidoma credinţele naive ale atenienilor în 


zeitățile lor antropomorfe. Pe de altă parte, însăşi dezbaterea despre 
existenţa zeilor, care pentru heliaşti, recrutaţi dintre cetăţenii drept 
credincioşi, era un adevăr în afară de discuţie, ca şi libertatea de 

limbaj a filozofului în combaterea acuzaţiei de ateism, au fost 
resimţite de judecători ca tot atitea ofense la adresa religiei ateniene. 
Căci iată cum se apără Socrate : „dacă daimonii sînt odraslele 
naturale ale zeilor... atunci care om poate crede că există prunci ai 
zeilor, însă nu există zei ? Tot aşa de necugetat ar fi cineva dacă ar 
susţine că există catiri, coboritori din cai şi măgari, însă nu există nici 
cai, nici măgari'!. Comparaţia, trebuie să recunoaştem, nu era prea 
măgulitoare pentru zei... 

Nici faptul că filozoful se bucura de reputaţia unui om evlavios, în 
sensul că îndeplinea practicile de cult, nu era convingător prin el 
însuşi. O asemenea comportare putea fi — şi era, în cazul lui Socrate 
— doar expresia respectului faţă de datinile religioase ale comunităţii, 
şi nimic mai mult. Convingerea lui intimă despre forţele supranaturale 
venerate prin asemenea datini se deosebea desigur de credinţa obştei 
cetăţenilor, dar un atare fapt de conştiinţă neorto- dox nu prezenta 


ericolul social al unei infracţiuni contra statului. Fără a împărtăşi, în 


intimitatea conştiinţei sale, credinţa religioasă dominantă în societatea 
ateniană a vremii şi fără a îndreptăţi învinuirea de făţărnicie, Socrate 
putea — formal — să plătească tribut tradiţiei religioase prin acele 
practici de cult, după cum, fără a fi inconsecvent — filozoful deosebea 
dreptatea de substanţă a legilor cetăţii de strimbătatea aplicării lor — 
putea să protesteze contra sentinţei de condamnare şi, în acelaşi timp, 
să se supună legilor ateniene. In schimb, evocarea _ stăruitoare a 
dcrimon-ului se _ înfăţişa ca o abatere de la dreapta credinţă, 
confirmînd, măcar indirect, învinuirea că încearcă să introducă 
divinităţi noi. înfăţişaţi cînd ca „odrasle naturale ale zeilor, născute fie 
din nimfe, fie din alte mame"! (Apărarea lui Socrate),_cînd_ca fiinţe 
„între zei şi muritori!!, menite „a tălmăci 
şi împărtăşi zeilor cele ce vine de la oameni, şi oamenilor ceea ce le 
vine de la zei“ (Banchetul),_daimonii pomeniţi de Socrate erau 
necunoscuţi panteonului olimpic. O atare credinţă nu putea să 
trezească decît suspiciuni de ateism şi să provoace reacţia de 
respingere a obştei ateniene, apărată, în credinţele ei tradiţionale, 
de tribunalul heliaştilor. 

Ajunşi aici, o întrebare se impune cu necesitate : fost-a oare 
Socrate necredincios, şi — in caz afirmativ — în ce sens ? Sau, refe- 
rindu-ne la procesul lui, avut-a oare temei de fapt condamnarea 
pentru ateism ? Dacă atribuim acestei noţiuni înţelesul obişnuit de 
negare a existenţei oricărei divinităţi, răspunsul nu poate fi decît 
negativ. Xenofon, dar mai cu seamă Platon atestă în mai multe rîn- 
duri credinţa filozofului în existenţa unei divinităţi de la care îi venea 
îndemnul de a-i călăuzi pe atenieni pe calea virtuţii. „Zeul, să ştiţi 
bine, el îmi porunceşte acestea. Eu sînt dealtfel încredinţat că în 
statul nostru nu s-a petrecut, pentru voi, ceva mai bun decit faptul 
acesta că eu m-am supus zeului din Delfi... Că sînt un om trimis cetă- 
ţii de către zeu, aţi putea-o întelege şi din aceasta : nu seamănă cu o 

faptă omenească nepăsarea_ m faţă de toate lucrurile ce mă 


privesc personal... Am în mine ceva divin, daimonic... Duhul acesta 
este sădit în mine încă de copil, şi-mi apare ca un glas“ (Apărarea lui 
Socrate). Dar dacă Socrate admitea existenţa unei divinităţi tutelare 
a Atenei, altminteri destul de nebuloasă, ca gînditor raţionalist el nu 
putea împărtăşi credinţa naivă a atenianului de rînd în zeii antro- 
pomorfi ai cetăţii. Or, pentru acest cetăţean de rînd singurii zei ade- 
văraţi erau cei tradiţionali. Privită din acest unghi de vedere con- 
cepţia despre zei profesată deschis de Socrate, nu numai în cercuri 
intime de prieteni şi discipoli, dar şi în fata tribunalului, a putut fi 
interpretată ca o formă, stîngaci deghizată, de ateism. 

Pentru unii atenieni, rău intenţionaţi sau doar bănuitori, gînditorul 
profesa însă şi un ateism mai subtil, dar nu mai puţin primejdios, 
atunci cînd recunoștea raţiunii prerogativele instanţei supreme în 
aproape toate domeniile cunoaşterii, ridiculizînd nu o dată consul- 
tarea oracolelor, atît de răspîndită in antichitatea greacă. Socrate, ne 
spune Xenofon, „socotea smintit lucru să întrebi oracolele asupra a 
ceea ce zeii ne-au hărăzit să cunoaştem prin noi înşine, ca şi cum te- 
ai duce să întrebi dacă trebuie să-ţi încredinţezi carul pe mîna unui 
vizitiu nepriceput sau deştept, corabia pe mîna unui cîrmaci isteţ sau 
neghiob, sau să-i descoşi asupra lucrurilor pe care le poţi afla cu 
ajutorul socotelii, măsurătorii sau cîntarului. Să cercetezi zeii asupra 
unor asemenea întrebări, i se părea o nelegiuire”. Elogiul pe care 
Socrate îl făcea logos-ului în toate împrejurările suna, cel puţin 
pentru unii auditori cu frica zeilor, ca un soi de divinizare a lui. O 
asemenea concepţie nu putea să nu stîrnească îngrijorare, cu atît 

mai mult cu cît recunoaşterea Zogos-ului ca principal instrument de 
cunoaştere risca să spulbere credinţele religioase tradiţionale, inca- 
pabile să reziste examenului critic al raţiunii. 

Profesînd convingeri religioase în răspăr cu credinţa obştei ate- 
niene, îngăduindu-şi o libertate a conştiinţei şi a cuvîntului de neto- 
lerat_ într-un moment de _ restriște „naţională", revendicînd pentru 
rațiune dreptul de a cenzura totul — idei, credinţe, instituţii —, 
Socrate putea fi denunţat de către adversarii săi, printr-o răstălmăcire 
a faptelor şi a intenţiilor lui reale, ca un ateu şi ca un duşman al 
statului atenian. Numai că „ateismul" lui nu explică declanşarea 
procesului tocmai atunci, în anul 399 î.e.n. Dacă necredinţa în zei ar fi 
fost cauza principală a procesului, filozoful s-ar fi văzut trimis în 
judecată şi condamnat mai demult, căci el profesa asemenea idei de 
cîteva decenii şi ele erau binecunoscute atenienilor. Pentru ca acţiu- 
nea judiciară să fie pornită abia acum, a trebuit să intervină un factor 
nou, care să o favorizeze şi să o „justifice". Acest factor nou, decisiv 
pentru trimiterea în judecată a lui Socrate, a fost conjunctura istorică 
în care s-a aflat Atena după înfringerea în războiul peloponeziac şi 
după înlăturarea de la putere a celor treizeci de tirani. Mai exact, 
condamnarea la moarte a lui Socrate a fost rezultatul convergenţei 
nefaste a unor factori de natură şi tărie diferite, dar care, împreună, s- 
au dovedit fatali pentru inculpat. A føst, mai întîi, amintita conjunctură 
istorică. Ea a îngăduit unor pescujţori în ape tulburi să denunțe în 


persoana filozofului pe cel mai primejdios exponent al sofisticii, cînd 
de fapt el a dat lovitura de graţie acestui curent al gîndirii greceşti. Au 
fost, apoi, anumite circumstanţe de ordin pur judiciar, despre care se 
vorbeşte de obicei mai puţin, dar care au cîntărit greu în balanţa 
justiţiei, şi anume în defavoarea inculpatului. Aceste circumstanţe, 
referitoare îndeosebi la felul în care s-a apărat filozoful, explică mai 
direct, deşi poate mai prozaic, sentinţa heliaştilor. 


Condiţiile juridice şi de fapt ale desfăşurării procesului au fost dintre 


cele mai ingrate pentru Socrate. Profan în chestiunile justiţiei, 
înțeleptul atenian s-a văzut în situaţia de a se apăra în principal contra 
unui delict de opinie pe cît de grav pe atit de nedefinit de legea penală 
din Atica. Gînditorul căruia Aristotel i-a recunoscut, printre meritele 
principale, pe acela de a fi demonstrat valoarea definiţiilor generale în 
opera de cunoaştere a lumii, s-a convins o dată mai mult — şi de astă 


dată din proprie experienţă — de riscurile aplicării unui concept 
nedefinit. Dificultăţile de apărare, decurgînd_ din inexistenţa unei 
noţiuni clare a asebiei,_ au fost sporite — am văzut — de 


necircumstanţierea faptelor imputate. Desigur, nu i-a fost deloc uşor 


filozofului să se apere contra învinuirii de necredinţă în zeii cetăţii, zei 


creaţi de fantezia populară ori de poeţi înzestrați cu o imaginație 
debordantă ca Homer sau Hesiod, cînd dreapta credinţă cu greu putea 
fi deosebită de erezie, în lipsa 

— specifică religiei vechilor greci — a unor „cărţi sfinte" şi a unor 
dogme. Pe de altă parte, inexistenţa — în dreptul penai atic — a 
principiului legalităţii incriminărilor şi pedepselor, „suplinită" prin 
aplicarea, plină de riscuri, a analogiei, lăsa judecătorilor o prea largă 
latitudine în aprecierea vinovăţiei inculpatului, pentru a nu spori şan- 
sele unei condamnări nedrepte. In sfîrşit, atmosfera politică „încăr- 
cată" î 


în care a avut loc procesul, ca şi ostilitatea nedisimulată a celor 
mai mulţi dintre heliaşti, manipulaţi de acuzatori sau doar tributari 
unor prejudecăţi anti-socratice, nu au _ uşurat, nici ele, apărarea 
inculpatului. 

La rîndul său, Socrate, nu numai că nu s-a străduit să atenueze 
dificultăţile poziţiei sale în proces, ci, dimpotrivă, a lăsat în chip 
paradoxal impresia că a făcut totul pentru a atrage asupra-i fulgerele 
tribunalului. Şi aceasta, în primul rînd prin felul cum şi-a susţinut 
apărarea. Faptul de a fi refuzat sprijinul lui Lysias în vederea 
redactării unei pledoarii n-ar fi avut, poate, urmări prea grave, dacă, 
de la început, filozoful nu s-ar fi situat, prin cuvîntarea sa, la antipodul 
apărării unui om pus sub inculpare pentru comiterea unei infracţiuni 
foarte grave şi nu ar fi săvirşit unele erori de ordin psihologic, care au 
înclinat, în defavoarea sa, balanţa atît de capricioasă a justiţiei 
ateniene. Uitînd că are poziţia unui inculpat, nu a unui acuzator sau a 
unui mentor moral al cetăţii, el a vorbit ca şi cînd nu s-ar fi aflat în 
faţa unei instanţe judecătoreşti, cu o compunere şi o stare de spirit 
deosebite. Heliaştii, am mai spus-o, erau, în majoritatea lor, oameni 
de rînd, lesne _influenţabili şi prea puţin pricepuţi în problemele 
juridice. De la ei, un inculpat nu pptea să se aştepte la competenţa, 


ponderea şi imparţialitatea unor judecători de profesie. Pe de altă 
parte, datorită numărului uriaş de membri, tribunalul heliaştilor avea 
mai degrabă psihologia unei mulţimi amorfe şi uşor de manevrat de 
cîțiva agitatori fără scrupule decît a unui complet de judecată 
cumpănit, alcătuit dintr-un număr restrins de magistrați, mai imuni 
decît cetăţenii de rînd la stările emotive provocate în mod deliberat. 
Dealtminteri, cînd intră în sala de şedinţe, nici judecătorii de profesie 
nu sînt cu desăvirşire neutri, nu-şi pot uita cu desăvirşire ideile şi 
convingerile lor, au şi ei simpatii şi antipatii, prejudecăţi şi 
resentimente. Dacă împricinaţii trebuie să ţină seama de starea de 
spirit a judecătorilor de profesie, cu atît mai mult era cazul s-o facă 
Socrate, judecat de un tribunal avind psihologia unei mulţimi emotive 
şi versatile. însăşi altitudinea spirituală la care _inculpatul a ridicat 
dezbaterile judiciare s-a întors — paradoxal — împotriva lui. Oameni 
simpli, neobişnuiţi cu speculaţiile filozofice, heliaştii n-au putut urmări, 
în toate meandrele lor, demonstrațiile subtilului logician care era 
inculpatul. Pentru ei argumentele acestui redutabil dialectician erau 
simple _arguţii sofistice. Că Socrate a avut neşansa unor judecători 
incapabili să-şi domine pasiunile şi indignările de moment o probează 
decalajul dintre cele două scrutine_ intervenite în decurs de numai 
cîteva ceasuri. într-adevăr, la primul scrutin, pentru vinovăția 
inculpatului au votat 281 de judecători, 221 opinînd pentru nevi- 
novăţie. Cînd s-a trecut însă la al doilea scrutin, menit să stabilească 
sancţiunea, pentru pedeapsa cu moartea au votat 361 de heli- aşti, 
deci cu 80 mai mulţi decît se pronunţaseră pentru culpabilitate. Altfel 
spus, într-un răstimp foarte scurt 80 dintre judecătorii care, iniţial, îl 
consideraseră nevinovat pe filozof, şi-au schimbat radical părerea, 
socotindu-l vrednic chiar de pedeapsa capitală. Nu-i greu de închipuit 
uimirea cu care a întîmpinat această inconsecvenţă logică logicianul 
înnăscut care era Socrate. 


De fapt, înțeleptul atenian a pierdut procesul în faţa heliaştilor 
atunci cînd a decis să convingă tribunalul doar prin evidenţa ade- 
vărului iar nu să-l seducă prin strălucirea elocinţei ; cînd a ales calea 
demnităţii în locul căinţei ipocrite ; cînd a preferat să-i înfrunte pe 
judecători decît să se _înjosească cerşindu-le îndurare ; cînd s-a 
socotit mai degrabă vrednic de răsplată pentru merite reale decît de 
pedeapsă pentru vini imaginare ; cînd respingînd orice tranzacţie, și- 
a spus că este mai bine să moară decit să-şi trădeze misiunea sacră 
pentru care — era convins — îi fusese hărăzită viaţa şi oă tăcerea 
este un preţ prea scump pentru a-şi prelungi nedemn zilele, întărit de 
convingerea că nu are nici o vină, încredinţat că salvgardarea cetăţii 
prin supunerea faţă de legile ei — chiar şi atunci cînd atotputernicii 
zilei fac o strimbă aplicare a lor — este mai presus decît fiinţa lui 
trecătoare, Socrate a păşit spre moarte cu fruntea sus şi cu inima 
împăcată. Mai mult, şi-a păstrat intact umorul. Unui prieten apropiat, 
care* îndată după pronunţarea sentinței îl căina că fusese osiîndit să 
moară pe nedrept, i-a răspuns pro apt; „ai fi vrut mai degrabă să mă 


vezi murind pe drept ?“ 

Dacă am judeca pledoaria lui Socrate după exigenţele unei apă- 
rări judiciare obişnuite, al cărei obiectiv primordial este obţinerea 
unei soluţii cît mai favorabile cu putinţă, ar trebui să conchidem că 
ea a fost inabilă sau cel puţin inadecvată, în orice caz contrară felului 
cum obișnuiau împricinaţii să se apere în faţa instanţelor ateniene. 
Este o apreciere critică făcută încă din antichitate, de reprezentanţi 
iluştri ai elocinţei judiciare. In De oratore, Cicero, cu toată admiraţia, 
deschis mărturisită, faţă de om şi gînditor, nu şovăie totuşi să-l 
dezaprobe pe Socrate pentru că în faţa heliaştilor s-a apărat ca un 
filozof, dispreţuind, ca nevrednică de noblețea lui morală, arta 
oratorică. Prilejul de a-şi spune cuvîntul despre procesul lui Socrate 

i-l oferă modul în care s-a apărat în justiţie, tot inabil, P. Rutilius 
Rufus, un emul de seamă al filozofului grec. După Cicero, Rufus a 
păcătuit printr-o apărare la fel de nepotrivită ca şi Socrate. „Acest 
mare bărbat e pierdut pentru noi, fiindcă procesul lui a fost pledat, ca 
şi cum am trăi în republica imaginară a lui Platon : nici un avocat n-a 
scos un geamăt, nici unul nu şi-a exprimat indignarea, nici unul 
durerea, nimeni nu s-a plîns, nimeni n-a implorat republica, nimeni n- 
a cerut mila judecătorilor — ce să mai spun ? — nimeni în acel proces 
n-a bătut din picior, probabil ca să nu fie denunţat stoicilor". După 
acest rechizitoriu împotriva bărbatului politic roman, care „nu numai 
că într-un proces al lui n-a vrut să se roage de judecătorii săi, dar n-a 
permis nici chiar apărătorilor lui să vorbească mai împodobit şi mai 
liber decât cerea simpla relatare a adevărului", Cicero îşi extinde 
învinuirea asupra modelului său grecesc. „Acest roman, acest consul 
l-a imitat pe vestitul Socrate, care, fiindcă fusese, cel mai înţelept 
dintre oameni şi avusese cea mai curată viaţă, s-a apărat singur în 
procesul care-l ameninţa cu primejdia capului în aşa fel, încît părea 
că nu e un acuzat care cere îndurare, ci un profesor care vorbeşte de 
sus judecătorilor". După ce aminteşte că Socrate a respins asistenţa 
judiciară a lui Lysias şi i-a sfidat pe heliaşti cerînd, în loc de 
pedeapsă, cinstea de a fi hrănit în pritaneu pe cheltuiala statului, fapt 
care i-a înfuriat pe judecători şi i-a făcut să-l condamne la moarte, 
Cicero conchide cu neascunsă indignare : „dar chiar dacă ar fi fost 
achitat, ceea ce, pe Hercule, deşi nu ne priveşte pe noi, aş fi dorit, 
din admiraţie pentru acest spirit mare, mă întreb cum se poate să 
mai suportăm pe filozofii ăştia care chiar acum, cînd So- cpate a fost 
condamnat numai din cauză că n-a ştiut cum să vorbească, susţin 
totuşi că lor trebuie să le cerem noi reguli de artă a vorbirii ? N-am să 
mă lupt cu ei ca să arăt ce e mai bun, mai adevărat ; spun numai că 
una e filozofia şi altceva elocvenţa, şi că aceasta poate atinge 
perfecțiunea fără ajutorul filozofiei". Chiar dacă n-am împărtăşi 
convingerea lui Cicero că elocinţa se poate dispensa de luminile 
filozofiei, trebuie totuşi să admiten% împreună cu el, că osîndirea lui 
Socrate s-a datorat în mare măsur— aşa cum spune celebrul orator 


— _neştiinţei de a face o pledoarie (propter dicendi inscinentiam). 
După cum este demn de reţinut sfatul adresat de celebrul orator 
vorbitorului care vrea să-şi convingă auditoriul : „oratorul trebuie să 
cunoască pulsul fiecărei categorii de oameni, fiecărei vîrste, fiecărei 
dase sociale şi să scruteze ideile şi sentimentele celor în faţa cărora 
pledează sau are de gînd să pledeze, iar cărţile filozofice să şi le 
păstreze pentru clipele de odihnă şi de răgaz". Poate că dacă Socrate 
ar fi respectat „regula jocului", heliaştii ar fi fost mai receptivi la 
apărarea lui, iar inculpatul ar fi sfîrşit de moarte bună. Dar filozoful a 
ales apărarea pe care o cunoaştem şi 


care i-a făcut pe unii cercetători ai procesului să se întrebe dacă 
în loc de a-i învinui pe judecătorii atenieni de săvîrşirea unui asasinat 
judiciar, n-ar fi mai drept să se vorbească de sinuciderea judiciară a 
inculpatului. Pentru că, argumentează ei, Socrate nu putea să aleagă 
o cale mai sigură spre moarte decît apărarea pe care şi-a făcut-o. 
Numai că înțeleptul, a cărui unică rațiune de a fi era împlinirea 
misiunii sale de îndrumător moral al polis-ului, nu-şi putea dori 
moartea, care ar fi însemnat sfirşitul acestei misiuni. Şi-apoi, o apă- 
rare aşa cum obişnuiau să-şi facă împricinaţii în faţa tribunalelor 
ateniene — cu tirade retorice, cu lamentări înjositoare, cu răstăl- 
măcirea faptelor — ar fi însemnat o dezicere de ideile profesate pînă 
atunci şi o abatere de la principiile urmate de-a lungul întregii vieţi. 
Socrate s-a apărat aşa cum i-a impus conştiinţa lui morală. Fără o 
astfel de apărare el nu ar mai fi fost Socrate, nici pentru contempo- 
rani, nici pentru posteritate, iar amintirea lui nu ar fi străbătut 
veacurile. 

S-a spus, chiar de către unii dintre cercetătorii care au contestat 
vinovăția filozofului, că, în circumstanţele de atunci, condamnarea lui 
a fost un imperativ al raţiunii de stat, un act de apărare a cetăţii. 
„Judecătorii înţeleptului din Atena şi-au dat seama că universalismul 
concepţiei lui despre Adevăr şi Idei nu se putea împăca cu concepţia 
cetăţii greceşti, cu caracterul particularist, bazat pe un patriotism 
strîmt local, — spune eminentul istoric al filozofiei antice, care a fost 
Aram Frenkian în microeseul său De ce a fost condamnat la moarte 
Socrate._Victoria_universalismului socratic însemna prăbuşirea cetăţii 
în sensul ei antic, elen. De aceea acest universalism a apărut în ochii 
lor ca mai periculos chiar decît nihilismul şi relativismul sofiştilor. De 
aceea a fost Socrate condamnat la moarte iar judecătorii atenieni au 
avut dreptate, din punctul lor de vedere, atunci cînd au dat verdictul 
fatal". Este îndoielnic că în momentul judecării filozofului heliaştii au 
gîndit problema cu atîta subtilitate. Ei s-au hotărît să-l osîndească la 
moarte pe inculpat nu din ostilitate faţă de „universalismul concepţiei 
lui despre Adevăr şi Idei“. Cauzele reale ale condamnării par să fi fost 
mai degrabă cele deja arătate, chiar dacă ele s-ar potrivi mai puţin cu 
noblețea morală a _ osînditului. întrebarea dacă salvgardarea cetăţii 
impunea atunci o asemenea sentinţă nu este totuşi superfluă şi ea 
merită o cercetare mai atentă. Judecind lucrurile chiar din perspectiva 
forurilor politice şi judiciare ateniene de atunci, condamnarea la 
moarte a lui Socrate tot nu se justifică. în fond, campania de asanare 
morală întreprinsă de filozof slujea interesele superioare ale Atenei. La 
obiîrşia criticilor socratice nu era o pornire distructivă, ci năzuinţa 
nobilă de regenerare morală a comunităţii. Deşi statul atenian trăia 
vremuri de restriște» 
critica filozofului era mai folositoare decit linguşirea poporului la. care 
se dedau cei ce puseseră la cale procesul. într-adevăr, pentru 

însănătoşirea unui stat măcinat de crize politice şi morale rostirea 
adevărului întreg este pînă la urmă mai utilă decît minciuna pa- 
triotardă. 

Dar chiar dacă am accepta ideea că, în raport cu dreptul penal 
atenian al vremii, fapta imputată lui Socrate avea caracter infrac- 
tional, tot putem admite efectele benefice, în timp, ale acestei 
„Crime“. Sociologul francez Emile Durkheim, care a susţinut teza, 
aparent paradoxală, că infracţiunea, fiind _inerentă oricărei vieţi în 
societate, nu este un fenomen patologic, aşa cum cred cei mai mulţi 
criminologi, ci unul cu totul firesc, ba chiar binefăcător în anumite 
circumstanţe istorice, şi-a ilustrat teza tocmai cu procesul filozofului. 
„După dreptul atenian Socrate era un criminal şi condamnarea lui n- 
avea nimic nedrept. Cu toate acestea, crima sa, adică independenţa 
sa de gîndire, era utilă nu numai omenirii, ci şi patriei sale. Căci ea 
servea la pregătirea unei morale şi a unei credinţe noi, de care 
atenienii aveau atunci nevoie, pentru că tradiţiile în care trăiseră pînă 
atunci nu mai erau în armonie cu condiţiile lor de trai“. Şi Durkheim se 
ridică apoi la consideraţii mai generale despre rolul _gînditorilor 
înaintemergători în dezvoltarea omenirii. „Cazul lui Socrate nu este 
însă izolat; el se reproduce periodic în istorie. Libertatea de gîndire de 
care ne bucurăm azi nu ar fi putut fi proclamată dacă regulile care o 
prohibeau nu ar fi fost încălcate înainte de a fi abrogate în chip 
solemn. Cu toate acestea, în acel moment, încălcarea era o crimă 
pentru că era o ofensă a unor sentimente prea vii în majoritatea 
conştiinţelor. Şi totuşi, această crimă era folositoare, fiindcă prevestea 
nişte transformări care, din zi în zi, deveneau mai necesare. Libera 
cugetare a avut ca premergători pe ereticii de tot felul, pe care 
puterea bisericească i-a lovit pe drept în tot timpul evului mediu şi 
pînă în ajunul timpurilor contemporane“ (Regulile metodei 
sociologice). 

Mai există însă un aspect ce merită a fi pus în lumină. Infracțiunea 
imputată lui Socrate nu era mai gravă decit faptele altor gînditori 
neconformişti pentru a _îndreptăţi o ripostă atit de necruțătoare. 
Reacţia represivă a autorităţilor politice şi judiciare ateniene apare cu 
atît mai revoltătoare cu cît la Atena nu exista, în acel moment, un 
cetăţean mai virtuos şi mai devotat cetăţii. O spun, printre alţii, 
„martori“ de autoritatea morală a unui Platon sau Xenofon. în 
Scrisoarea a  Vil-a,__unul dintre puținele documente epistolare 
platoniciene cert autentice, citim că Socrate „era omul cel mai drept 
dintre cei de atunci“, iar Xenofon îşi încheie Apologia închinată 
filozofului spunînd „... cînd mă gîndesc atit la înţelepciunea, cît şi la 
noblețea lui (sufletească), nu mă pot împiedica de 


a-l pomeni şi pomenindu-l să-l laud. Şi dacă vreun năzuitor spre 
virtute a dat cîndva peste vreun om mai folositor ca Socrate, eu feri- 
cesc pe omul acela mai mult ca pe oricare altul“. 

Adevărul e că în ceasul crucial al confruntării cu justiţia înțeleptul 
atenian n-a avut şansa să întîlnească judecătorii pe care îi merita. 

Şi dacă, pînă la urmă, osîndirea lui poate fi explicată prin factori de 


conjunctură, ea nu rezistă judecății critice a istoriei nici măcar în 


raport cu interesele de moment ale Atenei. Fapt semnificativ, ver- 
dictul a fost dezavuat de la început de cîţiva mari contemporani 
clarvăzători, urmaţi, după numai cîțiva ani, în această apreciere 
critică, de majoritatea atenienilor. Revolta conştiinţei justiţiare a 
poporului şi-a aflat expresia în acte de cinstire a memoriei filozofului, 
dar şi în acțiuni vindicative contra acuzatorilor. De la Diogene 
Laertios aflăm că o statuie de bronz a lui Socrate, făurită de Lysip, a 
fost înălţată în sala de procesiuni a oraşului, că împotriva lui Mele- 
tos s-a pronunţat o sentinţă de condamnare la moarte şi că ceilalţi 
acuzatori s-au ales cu exilul. Pe Anytos, refugiat la Heraclea, autori- 


tăţile l-au alungat din cetate chiar din ziua sosirii. Aşadar, nici ate- 


nienii contemporani n-au rămas atit de refractari la mesajul socratic 
pe cît ar putea lăsa să se înţeleagă asprimea sentinţei. 

In fiecare an Atena trimitea în insula Delos o solie purtătoare de 
ofrande spre a mulţumi lui Apollo pentru întoarcerea legendarului 
Theseu după uciderea Minotaurului. O corabie împodobită la pupă cu 
ghirlande de flori ducea solia acolo unde avea loc procesiunea «de 
gratitudine şi, potrivit legii, pînă cînd corabia nu se înapoia în patrie, 
nici o execuţie capitală nu putea avea loc. întîmplarea făcuse ca o 
asemenea solie să pornească spre Delos chiar în preziua condam- 
nării la moarte a lui Socrate şi corabia să se întoarcă abia după trei- 
zeci de zile, încît osînditul şi-a văzut prelungită viaţa cu tot atitea 
Mzile. în răstimp, prietenii filozofului puseseră la cale evadarea lui, 
asupra căreia autorităţile înseşi, depăşite, în intenţiile lor iniţiale, de 
asprimea sentinţei, păreau înclinate să închidă ochii. Rămînea doar 
ca şi Socrate să se învoiască cu planul urzit, ceea ce nu era nici 
sigur, nici lesne de obţinut. Delicata misiune de a-l convinge să 
accepte fuga din închisoare şi-a asumat-o Criton, prietenul său de o 
viaţă. Cum s-a desfăşurat discuţia în jurul proiectului de evadare o 
ştim din dialogul platonician Criton, în care proporţia dintre adevăr şi 
ficţiune este imposibil de stabilit. Şi de astă dată trebuie să ne 
mulţumim cu relatarea lui Platon, pe care ne-ar plăcea s-o ştim întru 
totul adevărată. 

Nu se luminase încă de ziuă cînd Criton, îmbunîndu-i cu daruri pe 
temniceri, izbuteşte să intre în celula lui Socrate. Un timp, 
.matinalul oaspete stă tăcut de o parte, minunîndu-se de somnul 
liniştit al condamnatului la moarte. Cînd în sfîrşit filozoful deschide 
ochii, Criton_îl vesteşte că înapoierea soliei de la Delos este 
iminentă, corabia fiind zărită în larg, de la Capul Sunion, şi că, 
nemairămînînd timp de pierdut, &prietenii i-au pregătit fuga din 
închisoare. Apoi îşi desfăşoară „Pledoaria" în favoarea evadării. 


Lumea, spune Criton, i-ar putea acuza, pe el şi pe prietenii 
osînditului de laşitate. îmi este ruşine gîndindu-mă şi la tine şi la noi, 
prietenii tăi, cînd îmi dau seama că vom lăsa tuturor impresia că tot 
ce s-a petrecut se datorează laşităţii noastre : şi faptul că ai apărut 
în fața tribunalului, putînd să nu apari, şi faptul că procesul s-a 
desfăşurat, cum s-a desfăşurat, şi deznodămiîntul acesta ridicol ; sînt 
sigur că toate acestea vor lăsa impresia că noi, ca nişte laşi şi 
nemernici, am fugit de primejdii şi nu te-am salvat, cum nu te-ai 
salvat tu însuţi". Socoteşte, apoi, că nedreptatea osîndirii este atit de 
vădită, încît nimeni nu l-ar putea învinui pentru faptul că s-a sustras 
de la executarea pedepsei. In fine, acceptarea cu seninătate a morţii 
i se pare o abdicare a înţeleptului de la îndatorirea de a-şi creşte 
copiii. La un moment dat Criton se înfierbîntă într-atita în pledoaria 
sa, încît îi contestă lui Socrate pînă şi dreptul de a se împotrivi la 
evadarea plănuită de prietenii lui. Mai mult, îl învinuieşte că face 
jocul duşmanilor. „Şi încă ceva, Socrate, mi se pare că nu eşti 
îndreptăţit să faci ceea ce ai de gînd : să renunţi de bunăvoie la o 
salvare care îţi stă în putinţă ; ba chiar aş zice că tu te străduieşti să 
ajungi exact acolo unde s-ar fi străduit şi chiar s-au străduit să te 
aducă duşmanii tăi, în dorinţa lor de a te nimici". 

Calm, dar nestrămutat în convingerile sale, filozoful îi propune lui 
Criton să cerceteze împreună dacă e bine să urmeze sugestia prie- 
tenilor săi şi dacă ea se conciliază cu principiile lui de o viaţă. „Tu ştii 
că eu, întotdeauna, nu m-am lăsat convins decît de raţiunile care, 
după o examinare atentă, s-au dovedit a fi cele mai bune. Or, nu pot 
dezminţi acum principiile pe care le-am invocat altă dată numai 
pentru că mi s-a întîmplat ce mi s-a întîmplat; dimpotrivă, pot să 
spun că pentru mine ele au rămas neschimbate şi că le preţuiesc ca 
şi înainte". Prima întrebare căreia, socoteşte el, se cuvine să-i dea un 
răspuns, este dacă rămîne adevărat principiul, urmat de el pînă 
atunci, că de părerea oamenilor din jur, oricît de numeroşi ar fi ei, 
trebuie să ţii seama numai întrucît se conciliază cu exigenţele raţiunii 
şi ale virtuţii. Cu binecunoscuta-i iscusinţă dialectică Socrate îndrumă 
discuţia în aşa fel, încît Criton să accepte ideea permanenţei acestui 


rincipiu, cu corolarul că viaţa nu merită să fie trăită dacă se bizuie 


pe nedreptate şi neadevăr, că „a trăi conform binelui trebuie să fie 
mai presus de a trăi pur şi simplu". De aceea nu interesează cum i-ar 
putea judeca mulţimea pe el, Criton, şi pe prietenii lui, ci numai dacă 
procedînd în felul cum ei i-au propus, ar 
săviîrşi sau nu o faptă potrivnică virtuţii. „lar dt priveşte gândurile 
tale despre bani, reputaţie, creşterea copiilor, ia seama, Criton : este 
tocmai felul de a gîndi al acestei mulţimi care trimite cu mare 
uşurinţă un om la moarte şi care apoi, dacă i-ar sta în putere, l-ar 
reînvia cu aceeaşi nesăbuinţă. Dar noi [...] nu trebuie sâ cercetăm 
nimic altceva decit [...] dacă, dînd celor ce mă vor scoate de aici bani 
şi alte dovezi de recunoştinţă, vom săvirşi un lucru drept [...] Dacă se 
va dovedi că săviîrşim un lucru nedrept, nu va trebui să ţinem seama 

nici de moarte, nici de orice altă suferinţă rezultînd din acceptarea 
situaţiei de acum, ci numai de primejdia de a săvirşi un lucru 
nedrept'!. Or, argumentează mai departe filozoful, fuga din închi- 
soare este o faptă nedreaptă faţă de atenieni şi faţă de legile cetăţii, 
chiar dacă el, cetăţeanul atenian a fost victima unei mari nedreptăţi. 
Nu trebuie să răspunzi nedreptăţii cu nedreptate şi răului cu rău, 
afirmă el, pentru că nedreptatea nu se justifică în nici o împrejurare. 
A evada din închisoare este o crimă faţă de cetate, care nu are nici o 
vină pentru condamnarea lui. Dacă el, Socrate, s-ar _ hotărî să 
evadeze, cetatea şi legile ei l-ar putea apostrofa pe bună dreptate : 
„prin fapta pe care o pui la cale, crezi tu că faci altceva decit să 
lucrezi, atît cît atîrnă de tine, la pieirea noastră, a legilor şi a întregii 
cetăţi ? Sau iţi închipui cumva că mai poate dăinui fără să se 
prăbuşească o cetate în care sentinţele date nu mai au nici o putere, 
ci îşi pierd autoritatea şi efectul prin voinţa unei persoane private ?“ 
Ca cetăţean atenian, Socrate datorează totul — şi viaţa, şi educaţia, 
şi instrucţiunea — cetăţii, care i-a oferit toate înlesnirile pentru a-şi 
modela personalitatea. Şi după cum n-ar fi îndreptăţit să-şi certe şi 
să-şi lovească părinţii dacă aceştia l-ar certa ori lovi, tot astfel, el, 
care este odrasla legilor cetăţii, nu ar putea pretinde să aibă asupra 
cetăţii mai multe sau aceleaşi drepturi ca şi cetatea asupra sa. „Oare 
ai ajuns atit de înţelept — continuă faimoasa Prosopo- pee a Legilor 
— încît să nu-ţi dai seama că ţara este mai presus de tatăl tău, şi de 
mama ta, şi de toţi străbunii tăi : mai vrednică de respect, mai 
augustă şi mai sfîntă ? [...] Că trebuie, mai mult decît pe tatăl tău, să 
o respecţi, să n-o înfrunţi şi să-i faci pe plac chiar cînd e aspră cu tine 


; înduplecînd-o dacă poţi şi, dacă nu, făcînd ce-ţi porunceşte, răbdînd 
fără murmur orice suferință : să fii bătut, să fii închis, să pleci la 


război, unde te aşteaptă rănile sau moartea ? Da, toate acestea 
trebuie făcute, căci binele constă în săvîrşirea lor : să nu te dai bătut, 
să nu te retragi, să nu-ţi părăseşti rindul, ci în război, la tribunal, 
pretutindeni, să faci ceea ce îţi poruncește cetatea şi patria. lar dacă 
nu, să-i arăţi, convingînd-o, unde stă dreptatea". Supunerea faţă de 
legile cetăţii este cu atît mai necesară, cu cît aceste legi, deşi 
ocrotesc viaţa şi dezvoltarea liberă a tuturor atenienilor, îngăduie 
oricărui cetăţean, nemulţumit de traiul ce i se 

oferă, să părăsească Atena şi să se strămute în altă cetate. Dar 
atunci cînd se bucură de binefacerile chezăşuite de legile cetăţii, 
dator este fiecare cetăţean să li se supună fără şovăire şi fără 
rezerve. Or, el, Socrate, şi-a exprimat, prin toate faptele vieţii sale, 
opţiunea pentru statul atenian şi de aceea trebuie să-i respecte 
rinduLelile, oricît de haină ar fi soarta cu el. „Avem dovezi, Socrate — 
îşi continuă legile ateniene închipuita cuvântare — că şi noi şi cetatea 
îți eram pe plac ; căci tu, mai mult decit toţi ceilalţi atenieni, nu ai fi 
rămas neclintit în Atena, dacă ode, fi plăcut aici mai mult decit 


oriunde [...], nu te-a împins curioziţatea să cunoşti alte cetăţi şi alte 
legi, ci te-ai mulţumit cu noi, legil 


e aici, şi cu cetatea asta, care ți- 


a fost atît de dragă, încît noi, legile ei, îţi păream minunate şi ai 


cetăţii, ceea ce te pregăteşti să faci acum fără voia ei. Numai că pe 


atunci te lăudai că nu te superi dacă trebuie să mori şi, sînt chiar 
cuvintele tale, că preferi exilului, moartea". Primind să trăiască toată 
viaţa sub ocrotirea legilor ateniene, Socrate a făcut legămînt să se 
supună rînduielilor cetăţii. „Un legămînt pe care l-ai făcut fără să fii 
silit, nici înşelat, nici nevoit să iei o hotărîre în pripă. Doar ai avut un 
răgaz de şaptezeci de ani în care erai liber să pleci de-aici dacă nu-ţi 
eram pe plac şi dacă învoiala noastră ţi se părea strimbă... N-ai ieşit 
din Atena nici cît ies şchiopii, orbii sau ceilalţi infirmi; într-atita ţie, 
mai mult decît oricărui alt atenian, ţi-a fost pe plac această cetate şi, 
nu încape îndoială, şi legile ei. Căci poate să-i fie pe plac cuiva o 
cetate, dar nu şi legile ei ? lar acum să nu mai respecţi învoielile 
noastre ? Nu, Socrate, le vei respecta dacă vrei să ne dai ascultare, şi 
nu te vei face de rîs plecînd din cetate“. Nici argumentul dedus din 
datoria de a-şi cruța viaţa de dragul copiilor nu rezistă la o cercetare 
critică mai atentă. Pentru că, dacă ar vrea să-şi educe copiii el însuşi, 
ar trebui să-i ia cu el şi astfel ei ar avea condiţia precară a unor 
străini, iar dacă i-ar părăsi la Atena, ar fi lipsiţi de ocrotirea 
părintească de care face atita caz Criton pentru a-l convinge să 
evadeze. De aceea, spre sfîrşitul cuvîntării lor, legile îl îndeamnă pe 
filozof să pună mai presus decit viaţa şi copiii săi respectarea ordinii 
de drept a cetăţii şi să primească cu demnitate moartea hotărită de 
tribunalul heliaştilor. „lar dacă părăseşti acum viaţa, nu o părăseşti 


vitregit de noi, legile, ci de oameni; în schimb dacă vei fugi din 
închisoare, răspunzind, înjositor, cu nedreptate la nedreptate şi cu 


rău la rău, nesocotind învoielile şi legămintele noastre şi aducînd rău 
cui se cădea mai puţin, adică ţie, alor tăi, ţării tale şi nouă, atunci 
mînia noastră te va urmări cît timp trăieşti, iar dincolo, surorile 
noastre, legile lui Hades, nu te vor primi cu 


blândeţe, ştiind că tu, atit cît atîrna de tine, ai încercat să ne duci 
la pieire“. Aşa socotea Socrate că l-ar fi dojenit Legile ateniene dacă 


ar fi acceptat să primească propunerea lui Criton de a fugi din 


închisoare. Credincios cetăţii căreia îi închinase întreaga viaţă de 


[ad] 


propovăduitor — cu cuvintul şi cu fapta — al virtuţii, el aude clar 


acest glas al legilor, refuzînd să-şi nesocotească principiile pe care îşi 
întemeiase întreaga viaţă. „...Toate acestea le aud parcă aievea — îi 
mărturiseşte Socrate prietenului său — aşa cum cei cuprinşi de ex- 
tazul coribantic aud zvonuri de flaut; ecoul acestor cuvinte răsună 
puternic în mine şi mă împiedică să mai aud şi altceva ; aşadar dacă 
vrei să spun ceva potrivnic lor, fii sigur că vorbeşti zadarnic”. încît lui 
Criton_ nu-i mai rămîne decit să plece pentru a-şi înştiinţa prietenii 
despre eşecul misiunii, dar mai ales despre felul cum filozoful 
înţelegea datoria fiilor cetăţii de a respecta necondiţionat legile sub 
pavăza cărora trăiseră pînă atunci. 

Ultima zi a vieţii Socrate a petrecut-o în mijlocul prietenilor. Dintre 
ei n-a lipsit decît Platon, doborit la pat de vestea condamnării la 
moarte a magistrului său. Şi-a îndeplinit însă îndatorirea de învățăcel 
credincios, adunînd pentru posteritate mărturiile celor ce s-au aflat în 
preajma _osinditului în ultimele lui ceasuri şi înmănun- chindu-le în 
celebrul dialog Fedon._Şi de astă dată reflecţiile dascălului se 
împletesc indistinct cu ideile discipolului. împreună, ele alcătuiesc 
una dintre scrierile cele mai durabile ale umanităţii, dacă nu prin 
soluţiile pe care le propune, în orice caz prin problemele etern umane 
pe care le ridică. O scriere care de-a lungul veacurilor a alinat 
deznădejdea multor oameni înainte de a trece pragul nefiinţei. 

Pentru că sosise ziua execuţiei, filozoful, ţinut pînă atunci în 
lanţuri, este descătuşat la porunca celor unsprezece dregători însăr- 
cinaţi la Atena cu supravegherea închisorilor şi se poate bucura în 
voie de o ultimă dezbatere filozofică împreună cu apropiații lui. 
Discuţia debutează cu o reflecţie sugerată de bizara însoţire a durerii 
cu plăcerea. „Ce ciudat pare, dragii mei, ceea ce oamenii numesc 
plăcere ! — constată Socrate. Ca printr-o minune, ea se naşte firesc 
în legătură cu ce pare contrar ei... Dacă Esop ar fi cugetat la aceasta, 
ar fi făcut o fabulă : cum că Zeul, voind să împace aceste două lucruri 
ce se _războiesc, fiindcă n-a putut, s-a mulţumit să le lege strîns 
laolaltă capetele : şi de aceea, cînd se iveşte cuiva una din ele, îndată 
apare şi a doua". Era, poate, un fel de a spune că durerea despărțirii 
de prieteni se însoţeşte la el cu bucuria apropiatei poposiri în lumea 
„de dincolo", a lui Hades. 

Socrate, care toată viaţa fusese pentru cei din jur o sursă de 
continuă uimire, nu se schimbă nici în pragul morţii. Deşi are zilele 
numărate, se dedică unor îndeletniciri noi: versifică fabule de Esop, 
compune un imn în cinstea lui Apollo, ba chiar învaţă să dnte la liră. 
„La ce-ţi slujeşte, Socrate, să înveţi a dnta la liră de vreme ce vei 
muri ?“ îl întreabă cineva. „Ca să cînt la liră înainte de a muri“, 

răspunde înțeleptul atenian. Pentru el apropierea morţii nu putea fi 
un motiv care să-l împiedice a-şi întrebuința cu folos sufletesc ulti- 
mele ceasuri. Viaţa trebuie trăită frumos — şi în plenitudine — pînă la 
capăt. 

După aceste preliminarii discuţia lunecă spre legitimitatea sinu- 

ciderii. Ce sfat îi dă el, Socrate, lui Euenos, îl întreabă Kebes, unul 
dintre interlocutori ? Să mă urmeze dt mai curînd, răspunde filozoful, 
grăbindu-se însă să adauge că sfatul lui nu trebuie înţeles ca un 
îndemn la sinucidere. Vrea să spună doar că moartea spre care el se 
îndreaptă acum cu paşi siguri nu este ceva de temut pentru un om 
virtuos. Şi că în ceasurile care i-au mai rămas de trăit lucru cel mai 
potrivit i se pare a fi acela de a împărtăşi celor din jur ceea ce crede a 
şti — ori a auzit — despre lumea lui Hades. Nu înainte însă de a 
preveni neînţelegerea pe care ar putea-o naşte sfatul său. Sinucide- 
rea, spune apăsat Socrate, este o nelegiuire chiar şi atunci cînd pare 
preferabil să mori decit să trăieşti. Şi aceasta pentru că fiecărui om i- 
a fost hărăzită o anumită misiune, pe care cit trăieşte trebuie s-o 
ducă la bun sfîrşit. „Gîndul cum că noi oamenii sîntem aici ca într-un 
post de pază şi că, fireşte, nu se cade să-l părăsim şi să fugim, mi se 
pare un gind măreț şi nu uşor de pătruns". Şi filozoful adaugă că de 
vreme ce zeii se îngrijesc de oameni, că întrudt aceştia sînt un fel de 
avut al zeilor, nu se cuvine ca ei să-şi pună capăt zilelor înainte de a li 
se hotărî sfîrşitul. Dar dacă oamenii se bucură de ocrotirea zeilor, 
— întîmpină Kebes — nu este oare ciudat ca tocmai filozofii, oamenii 
cei mai chibzuiţi, să-şi dorească moartea, care înseamnă pierderea 
acestei binefaceri, şi să nu se mîhnească ori să se revolte atunci cînd 
trebuie să moară ? Nu, replică Socrate, pentru că lumea spre care el 
şi toţi muritorii se îndreaptă, este, potrivit convingerii sale nestră- 
mutate, o lume cu fiinţe mai drepte şi mai înțelepte. Tocmai această 
convingere îi dă putere să înfrunte moartea. „De n-aş avea credinţa 
că, plecînd de-aci, mă voi duce întîi la zei, înţelepţi şi buni, apoi la 
oameni săvîrşiţi din viaţă, mai buni şi ei dedt cei de aici, aş fi nedrept 
dacă nu m-aş revolta împotriva morţii. Acum însă, luaţi bine seama : 
am nădejdea să ajung printre oameni desăvirşiţi [...] lată de ce nu mă 
revolt la fel ca alţii, ci sînt cu bune nădejdi că, precum de mult se 
spune, răniîne ceva pentru cei săvîrşiţi din această viaţă, ceva cu 
mult mai prielnic pentru cei buni decît pentru răi“. Şi filozoful 
lămureşte mai departe ce este moartea şi de ce oamenii care şi-au 
trăit viaţa in respectul binelui, adevărului şi dreptăţii nu au a se teme 
în fata morţii. După el, moartea înseamnă desprinderea sufletului de 
trup. Omul care aspiră la înțelepciune în viaţă trebuie să-şi 
descătuşeze 


cît mai mult cu putinţă sufletul de ispitele trupului iar pentru aflarea 
adevărului să se întemeieze numai pe puterile raţiunii, evitînd că- 
lăuzirile simţurilor. „Dacă este însă cu putinţă să scapere de undeva o 
lumină asupra realităţii, nu vine ea, pentru suflet, din faptul cugetării 
mai mult ca de oriunde ?... Dacă vrem să cunoaştem vreodată ceva 
în chip neîntinat, trebuie să ne lepădăm de trup şi să cercetăm cu 
sufletul înseşi lucrurile, ele însele!*. Dar dacă atita vreme cit sufletul 
se însoţeşte cu trupul, adică în timpul vieţii, omul nu poate dobîndi o 
cunoaştere a lucrurilor netulburată ori neîntinată de amestecul 
simţurilor, atunci cunoaşterea deplină nu poate fi dobiîn- dită decit 
după moarte cînd sufletul se desparte cu desăvirşire de trup. 

Pentru a se pregăti în vederea unei atare cunoaşteri depline în 
lumea lui Hades înţeleptului nu-i rămîne decit ca în timpul vieţii să-şi 
purifice sufletul de întinările trupului, de ispita plăcerilor josnice, de 
rătăcirile simţurilor. Şi dacă grija de căpetenie a oricărui om vrednic 
de numele de filozof este să-şi desprindă sufletul de pîngăririle 
trupului, n-ar fi absurd ca ajuns în pragul morţii să se teamă ori să 
se revolte ? „Este un fapt aşadar [...] că adevărații filozofi se 
deprind a muri ; că pentru dînşii, mai mult decît pentru orice om, 
moartea nu-i de temut [...] Dacă ei s-au lepădat de trup în tot chipul 
şi doresc să-şi păstreze sufletul, singur şi neatîmat; şi dacă totuşi, 
cînd vine moartea, ei se înspăimîntă şi se supără foarte, nu-i oare 
total lipsit de rațiune să plece fără bucurie acolo unde sperau să 
întîlnească ce-au dorit mai mult în viaţă — înţelepciunea şi 
dezlegarea de acest trup, de care se lepădau ?“ In ceea ce îl pri- 
veşte, el, Socrate, s-a străduit toată viaţa să se poarte ca un 
înţelept adevărat, practicînd virtutea şi ferindu-se de _ispitele 
trupului. „...lată de ce, părăsindu-vă pe voi şi pe stăpînii din lumea 
aceasta, pe bună dreptate nici nu sufăr, nici nu mă revolt, ci 
socotesc că şi-acolo (în lumea lui Hades n.n.), întru nimic mai puţin 
decit aici, mă voi întîlni cu stăpîni şi prieteni buni". 

Vorbele filozofului par convingătoare ascultătorilor săi. Doar unul 
dintre postulatele enunțate stîmeşte îndoieli. Acela despre nemurirea 
sufletului. Oare sufletul este într-adevăr nemuritor, aşa cum pare a 
sugera el, Socrate, — îl întreabă unul dintre interlocutori — sau odată 
cu desprinderea de trup, sufletul piere, aşa cum cred cei mai mulţi 
oameni ? Partea a doua a dialogului Fedon înfăţişează argumentele 
filozofului în sprijinul concepţiei despre supraviețuirea sufletului. Vor 
fi fost acestea argumentele Ivii Socrate însuşi ori ale autorului 
dialogului ? Greu de spus cu mîna pe inimă. Dar, indiferent ale cui vor 
fi fost, ele sînt vrednice de tot interesul. „...înlesnind înseninarea 
patimilor, urmînd mereu, de aproape şi fără şovăire, raţiunea drept 
călăuză, privind de-a dreptul spre adevăr, spre divin şi spre ce este 
mai presus de părerile schimbătoare ; făcîndu-şi din aceste preocu- 
pări adevărata hrană [...] sufletul nu se mai teme de nimic înfricoşă- 
tor [...] nu se teme că, prin despărţirea sa de trup, se risipeşte, se 
răsfiră în vînt, zboară-n văzduh şBnu mai există nicăieri!!. Spre sfîr- 
Şitul dialogului Socrate povesteşze prietenilor săi, fascinaţi, mitul 


despre soarta sufletului după moarte, descrie tărimurile mirifice ale 
lui Hades. Dar credincios pînă la capăt învăţăturii sale despre nevoia 
de a supune închipuirea cenzurii neîndurătoare a raţiunii, filozoful 
adaugă : „a susţine însă în mod sigur despre cele ce-am povestit că 
sînt aşa nu se cade unui om cu gîndire cumpănită. Oricum ar fi cele 
privitoare la suflete şi la lăcaşurile lor, de vor fi acestea, de vor fi 
altele de felul lor, de vreme ce sufletul se dovedeşte a fi nemuritor, 
aşa ceva socotesc că este şi potrivit şi vrednic de susţihut, pentru un 
gînditor care crede că sufletul este aşa“. Este o credinţă, adaugă el, 
ce se legitimează şi prin superba ei frumuseţe. „Asemenea lucruri 
mai au şi darul să toarne în suflet ca un farmec, iar de aceea am şi 
prelungit atît de mult această povestire. Tocmai pentru aceste 
motive însă trebuie să fie încrezător, în ce priveşte propriu-i suflet, 
omul care, în cursul vieţii sale, a lăsat la o parte plăcerile trupeşti şi 
podoabele, cum laşi nişte lucruri ce-ţi sînt străine, socotindu-le că 
duc mai mult la ţinta potrivnică. lar cel ce s-a silit să-şi,cultive 
sufletul şi să-l împodobească, nu cu străine, ci cu propriile sale 
podoabe : cu cumpătare, dreptate, vitejie, libertate şi adevăr,: acela 
aşteaptă în linişte călătoria spre lumea lui Hades, ca unul ce stă gata 
de plecare în orice clipă-1 va chema soarta". In realitate curajul şi 
seninătatea în faţa morţii Socrate şi le trăgea din conştiinţa 
nevinovăţiei şi a împlinirii vocației morale. 

Sosise ceasul din urmă al osînditului, căci soarele apunea şi după 
asfinţit orice execuţie era oprită. Discipolii însă voiau să afle ce ultim 
sfat le dă dascălul venerat. „Să aveţi grijă fiecare de voi-în- şivă !“ îi 
îndeamnă Socrate, „să duceţi viaţa voastră neclintit după învăţăturile 
pe care vi le-am dat acum şi altădată". Pentru că, subliniază el, 
oricîte făgăduinţe mi-aţi face acum şi oricît zel mi-aţi arăta, nimic n-ar 
mai avea preţ dacă nu aţi preface în fapte proprii învăţămintele mele. 
Criton ar vrea totuşi să ştie în ce fel ar dori să fie înmormîntat. „Cum 
veţi vrea, răspunde Socrate, dacă mă veţi avea şi nu vă voi scăpa din 
miini !“ Şi cum Criton se arătă nedumerit, filozoful îl lămureşte zicînd 


că, potrivit tuturor celor spuse pînă atunci, trupul neînsufleţit pe care 


pămînt nu este sufletul lui, care odată cu ultima suflare, se 
depărtează de trup, nu va fi poate prea miîhnit şi nu va suferi la 
gîndul chinurilor pe care trupul lui le va îndura. Odată rostite aceste 
cuvinte, filozoful se duce să se îmbăieze pentru ca după săvîrşirea din 
viaţă să nu dea de lucru femeilor care, potrivit obiceiului, spălau 
trupurile morţilor. Se întîlneşte, apoi, pentru ultimi oară, cu membrii 
familiei sale, printre care cei trei copii — Sofronisc, Menexene, 
Lamprocle. Cu ei Socrate schimbă puţine cuvinte, cerîn- du-le să 
plece înainte de a începe ultimele pregătiri ale execuţiei. Nu trece 
mult şi se înfăţişează slujitorul celor unsprezece dregători însărcinaţi 
cu executarea pedepselor pentru a-l vesti că a sosit clipa cînd 
trebuie să deşerte cupa cu cucută? Dar pentru că execuţia putea fi 
amînată pînă la asfinţit, iar soarge lumina încă piscurile munţilor, 


Criton încearcă să-l înduplece pe osîndit să întîrzie puţin luarea otrăvii 
pentru ca prietenii să se mai bucure cîteva clipe de prezenţa lui. 
Răgazul cerut A se pare însă nedemn lui Socrate şi îl refuză. „Căci nu 
mă cred întru nimic cîştigat — explică el — dacă voi lua otrava citeva 
clipe mai tîrziu, afară doar că mă voi face de ris faţă de mine însumi, 
arătîndu-mă atit de iubitor de viaţă încît vreau s-o cruţ chiar cînd nu 
mai mi-e dată“. Cînd slujitorul închisorii îi aduce cupa cu otravă, 
Socrate face o scurtă rugăciune pentru ca zeii să-i hărăzească o 
călătorie fericită spre lumea lui Hades, după care, fără să şovăie, bea 
dintr-o _înghiţitură toată otrava, aşteptind în linişte ca ea să-şi facă 
lucrarea. Cum însă cei din jur nu-şi mai pot stăpiîni lacrimile, osînditul 
se întoarce spre ei pentru a-i dojeni : „...am auzit că omul, cînd îşi dă 
sfîrşitul, se cuvine să fie însoţit de vorbe bune. Păstraţi-vă deci 
liniştea şi stăpiîniţi-vă“. Un timp Socrate se plimbă împrejurul celulei. 
Apoi simțind o greutate în picioare, se aşeză în pat, pe spate. Treptat 
îi amortesc picioarele şi partea inferioară a trupului. înainte de a i se 
opri bătăile inimii, îndepărtează năframa ce-i acoperea faţa şi 
rosteşte ultimele cuvinte : „O, Criton, lui Asclepios îi sîntem datori un 
cocoș. Să i-l daţi, să nu uitaţi...". De ce ultima dorinţă a lui Socrate a 
fost ca prietenii să-i dea lui Asclepios un cocoş, rămîne încă o taină a 
acestui enigmatic filozof. Fost-a vorba de o ofrandă pentru sanctuarul 
lui _Asclepios, în preajma căruia bolnavii se purificau aşteptînd 
apariţia, în vis, a zeului izbăvitor ? Simbolizat-a oare cocoşul, ca 
vestitor al zorilor, nădejdea într-o lume mai dreaptă spre care se 
îndrepta osînditul la moarte ? Fost-a aceasta ultima ironie socratică ? 
Nimeni n-o va şti vreodată. 

în ordinea morală a lucrurilor, moartea lui Socrate, departe de a fi 
un sfîrşit, marchează, dimpotrivă, începutul unei acţiuni fără sfîrşit. 
Ea se preface Într-un principiu moral activ, nemuritor. Sau cum 
spune un exeget socratic, Georges Bastide, în Le moment historique 
de Socrate, după asasinarea judiciară a înţeleptului, orice om care 
să- virşeşte undeva în lume o _injustiţie devine răspunzător de 
moartea lui Socrate. „Pentru omul care trăieşte potrivit bunurilor 
exterioare, moartea este o suferinţă ; pentru înțeleptul care trăieşte 
întru spirit şi care moare de moarte naturală, moartea este un fapt 
ca toate celelalte fapte ale naturii; dar pentru cel Drept care moare 
victimă 


a nedreptăţii oamenilor, moartea este o acţiune... Pentru că 
valorile spirituale sînt în afara timpului şi spaţiului, ele nu sînt negate 
aici şi acolo, şi orice om care săvirşeşte o nedreptate, orice om care 
consimte la toate trădările îşi dă bine seama că jertfeşte pe Cel 
Drept în afara timpului şi spaţiului şi că este, intr-un fel, răspunzător, 
de moartea lui Socrate. Socrate, şi el, va fi în agonie pînă la sfîrşitul 
lumii, şi de aceea omenirea nu trebuie să doarmă în tot acel timp“. 

Socrate este dintre acei morţi, foarte puţini, care, cum spune N. 
lorga undeva, „nu se dau morţii!!. Prin mesajul său spiritual el rămîne 
mereu viu în memoria umanităţii. Acest filozof — fără ifose filozofice 
— poate fi admirat sau hulit, slăvit ori blamat, dar nu ignorat sau 
uitat. El nu poate lăsa indiferentă nici o conştiinţă în stare de veghe. 

Giînditorul atenian n-a fost un apologet al morţii. Dimpotrivă, el a 
iubit viaţa şi s-a împărtăşit din bucuriile ei, ce-i drept cu măsură şi 
înţelepciune. Dar a crezut nestrămutat că viaţa nu merită să fie 
trăită decît cu păzirea unor principii morale fundamentale, dintre 
care mai presus de toate a pus acordyl între gînd, vorbă şi faptă. 
Acceptarea morţii, în cazul său, poate fi înţeleasă numai în lumina 
acestor principii, prefăcute de el în tot atitea reguli de viaţă. 

Ca supremă negare a instinctului vital, jertfa de sine a unui om 
este totdeauna un fapt cutremurător. Ea poate fi un gest de fanatism 
sau de adîncă deznădejde, apt să stimească reprobarea oamenilor 
cumpăniţi. Cînd însă asumarea morţii este, ca în cazul lui Socrate, un 
act lucid, impus de o înaltă conştiinţă morală, gestul face să amu- 
ţească glasul spiritului critic. 

Să nu cedăm însă amăgirii. In ceasul său cel de pe urmă înțeleptul 
atenian nu s-a consolat cu gîndul că îndrepUndu-se spre meleagurile 
lui Hades îl aşteaptă o lume mai bună şi mai dreaptă. Soarta 
sufletului după moarte, evocată de el în cuvinte atit de inspirate 
înainte de a bea cupa cu otravă, nu era decît un mit frumos, menit 
mai degrabă să aline durerea prietenilor pe care îi părăsea decit să-i 
dea curaj în pragul nefiinţei. Socrate şi-a întîmpinat moartea întărit 
doar de gîndul că lasă în urmă-i amintirea unui om care în viaţă a 
mers neabătut pe calea virtuţii. La drept vorbind, prin moartea sa 
filozoful n-a voit să probeze nimic şi nici să dea o pildă memorabilă 
viitorimii. El a murit în singurul fel cu putinţă pentru un om cu 
structura sa morală, pus să aleagă, prin jocul hain al împrejurărilor, 
între fidelitatea faţă de principii şi trădarea lor. Şi el a ales, precum 
ştim. Neatins de eroziunea timpului, Socrate rămîne, neclătinat, una 
dintre coloanele de lumină pe care se sprijină edificiul moral al lumii. 


Inchiziția, un tribunal al siluirii 
conştiinţelor 


„Erezia este un păcat pentru care se cuvine nu 


numai îndepărtarea din Biserică prin excomunicare, 
dar şi inlăturarea din lume prin moarte 


Sfintul Toma din Aquino zis 
Doctor angelicus 

„Toți pot fi torturați" 
N. Eymerich, F. Pena 
Manualul 
inchizitorilor 


Pentru Giordano Bruno şi Galileo Galilei, evocaţi în capitolele 


următoare ale cărţii de faţă, întîlnirea cu rigorile justiţiei a însemnat 
confruntarea cu _inchiziţia, înfricoşătoarea armă judiciară născocită 


de intoleranţa catolicismului în lupta sa contra ereziilor şi celorlalte 
confesiuni. Or, numai dacă se cunosc resorturile adinci, structura şi 
metamorfozele acestei instanţe bisericeşti de siluire a conştiinţelor, 
scopurile şi mijloacele ei, poate fi înţeleasă, în întregul ei dramatism, 
încleştarea dintre aceşti corifei ai gîndirii înnoitoare şi zelatorii dog- 
matismului religios. Numai dacă se ia cunoştinţă de funcţionarea, 
procedura şi — mai ales — procedeele Sfîntului Oficiu se poate 
preţui, la dreapta valoare, cerbicia de care au dat dovadă, în anumite 
momente, _cugetătorii amintiţi, ori pot fi explicate eschivele, 
replierile, retractările — pe scurt meandrele lor de comportare în faţa 
acestui tribunal inclement. Demontarea mecanismului secret al 
inchiziţiei, precedată de o scurtă incursiune în istoria ei seculară, 
devine astfel un preambul necesar la tribulaţiile judiciare ale acestor 
conştiinţe Wde excepţie. 

Istoriceşte, inchiziţia s-a născut ca reflex de autoapărare a bise- 
ricii catolice într-o epocă în care proliferarea şi virulenţa ereziilor 
puneau în primejdie nu numai unitatea şi puritatea catolicismului, 
dar şi privilegiile unui vast aparat ecleziastic. Instituirea ei exprimă 
hotă- rîrea acestei biserici de a salva prin orice mijloace, inclusiv 
arderea pe rug a ereticilor, doctrina şi structurile ei învechite. Ca 
instrument papal de reprimare a ereziilor inchiziţia aparţine desigur 
trecutului. Ca instituţie judiciară de _ sugrumare a libertăţii de 
conştiinţă, ea se dovedeşte însă de o „miraculoasă" vitalitate, se 
învederează un organism apt de regenerare sub cele mai diferite 
forme şi embleme. Travestită adesea pînă la nerecunoaştere, 
inchiziţia renaşte periodic, ori de cîte ori o religie _intolerantă, 
sprijinită de adepţi fanatici şi slujită de un aparat represiv necruţător, 
aspiră la stăpînirea indivizibilă a _conştiinţelor. Oriunde scleroza 
dogmatică religioasă se _împotriveşte afirmării ideilor noi, oricînd 
gîndirea autorităţii ecleziastice încearcă să se substituie autorităţii 
gîndirii laice tribunalele inchizitoriale îşi fac apariţia. Paradoxul, 
aparent, al ofensivei _antieretice a catolicismului rezultă din 
împrejurarea că deşi această religie propovăduia iubirea semenilor, 
rareori oamenii care au crezut altfel au fost pedepsiţi cu mai mare 
cruzime. Alt, aparent, paradox : după oficializarea credinţei proprii, 
prigoniţii devin, la rîndul lor, prigonitori, dînd imediat uitării 
fărădelegile înăbuşirii libertăţii de conştiinţă. Aşa s-a făcut că îndată 

după ce au fost luaţi sub scutul statului roman creştinii au început să 
persecute pe credincioşii altor religii sau secte. Aspiraţia la 
monopolul asupra dreptei credinţe s-a însoţit totdeauna cu 
reprimarea delictului de opinie. 

Inchiziția (de la latinescul inquisitio — cercetare, anchetă, derivat 
la rîndu-i din verbul inquirere — a cerceta, a ancheta) cuprindea 
totalitatea tribunalelor ecleziastice instituite de papalitate în diferite 
ţări catolice pentru a urmări şi judeca aşa-numita haeretica pravitas 
(depravare eretică), precum şi alte infracţiuni asimilate ei prin ana- 
logie. Unică prin ţelurile urmărite şi prin mijloacele utilizate, ea a 
cunoscut de-a lungul timpului otrivit_unei_ clasificări îndeobşte 
acceptate, dar criticabilă întrucît asociază un criteriu temporal cu 
unul spaţial) trei întruchipări principale, cu structuri şi caracteristici 
specifice : inchiziţia medievală, inchiziţia spaniolă şi inchiziţia 
romană. 

Cea dintii a luat fiinţă în secolul al XIII-lea, iniţial pentru a combate 
ereziile catară şi valdeză, răspiîndite în sudul Franţei şi în nordul 


ltaliei. Ea şi-a întins repede activitatea în mai toate ţările catolice din 


apusul Europei. Numai în Anglia autorităţile laice au izbutit să păs- 
treze monopolul reprimării ereziilor. Inchiziția medievală şi-a pierdut 
însă treptat autonomia pe măsura întăririi puterii centralizatoare a 
regalității, care s-a străduit să-şi subordoneze toate instituţiile, in- 
clusiv cele judiciare. 

Inchiziția spaniolă, întemeiată în 1478 de papa Sixt al IV-lea la 
stăruința lui Ferdinand, regele Aragonului, şi a lIsabellei, regina 
Castiliei, a avut ca obiectiv principal lupta contra maranilor (evrei şi 
mauri convertiți doar formal la catolicism) şi s-a aflat dintru început 
sub autoritatea directă a regelui, atunci cînd regele însuşi n-a fost silit 
să cedeze pasul, în privinţa reprimării ereziilor, închizi- torului general 
al Spaniei. Ea a atins apogeul puterii, dar şi al fărădelegilor, sub 
conducerea faimosului inchizitor general Tomas de Torquemada, cu 
nume predestinat parcă torturării şi arderii pe rug a ereticilor (în 
latineşte torquere înseamnă a tortura, iar în limba spaniolă quemar, a 
arde). Llorente, un reputat istoric al inchiziţiei spaniole, socoteşte că 
numărul victimelor acestui inchizitor se ridică la 8 800 eretici arşi pe 
rug, 6 500 arşi în efigie şi 90 000 supuşi la diferite penitenţe 
canonice, iar istoricul englez Prescott, autorul unei celebre /storii a lui 
Ferdinand şi a Isabellei,_ nu ezită să considere zelul lui represiv vecin 
cu demenţa. 

Inchiziția romană datează din anul 1542 cînd papa Paul al Ill-lea i- 
a dat numele de Sacra Congregatio Romanae et Z/niversalis Inqui- 
sitionis seu Sancti Oficii (Sfînta congregaţie a _inchiziţiei romane şi 
universale sau a Sfîntului Oficiu). Menită să combată Reforma şi să 
restringă independenţa, ce i se părea exagerată, a anumitor 
tribunale __inchizitoriale naționale, cum era îndeosebi _inchiziţia 
spaniolă, ea şi-a arogat competenţa de a reprima ereziile în toate 
țările catolice, ceea ce cuprindea dreptul de a da îndrumări 
instanţelor _inchizitoriale în cauzele mai dificile şi de a judeca 

apelurile contra anumitor hotăriri ale acestor instanţe. In fapt 
inchiziţia romană şi-a exercitat jurisdicţia îndeosebi pe teritoriul Italiei 
şi de aceea Giordano Bruno şi Galileo Galilei s-au văzut confruntaţi cu 
ea atunci cînd li s-a adus acuzaţia de erezie. 

Erezia şi corolarul ei, persecutarea ereticilor, nu datează însă din 
secolul al XIII-lea, cînd a apărut inchiziţia medievală. Ele sînt feno- 
mene care au însoţit creştinismul din primele decenii următoare 
recunoaşterii lui ca religie oficială, prin edictul asupra toleranţei dat 
de împăratul Constantin în anul 313. Persecutaţi sub împărații romani 
Claudiu, Neron, Domițian şi chiar Marc Aureliu, filozoful stoic, creştinii 
devin ei înşişi persecutori ai evreilor, păgînilor şi ereticilor în timpul 
domniei împăraţilor Constanțiu, Graţian, Valentinian, Teodosiu şi 
Justinian. Conciliul de la Niceea din anul 325 s-a ocupat de cel mai 
primejdios eretic al timpului, preotul Arie din Alexandria, adoptînd cu 
acel prilej crezul, care sintetizează dogmele fundamentale ale religiei 
creştine. Reprimarea ereziei devine la rîndu-i o dogmă. Cu toate 
acestea încă din secolul recunoaşterii creştinismului ca religie de stat 
s-au ivit nu mai puţin de nouăzeci de schisme şi s-au răspîndit nenu- 
mărate erezii, printre care acelea ale maniheenilor, gnosticilor, ada- 
miţilor, severienilor şi donatiştilor. Termenul de „inchizitor al cre- 
dinţei" apare întiîia oară într-o lege a lui Dioclețian din anul 287, lege 
care instituia pedeapsa cu moartea pentru erezie. Un secol mai tîrziu, 
Sf. Augustin se întreba cu un tîlc lesne de ghicit : quid est enim pejor, 
mors animae quam libertas erroris_? (este oare mai rea moartea 
sufletului decît libertatea erorii ? — citeşte : erezia). 

Cu toate că ereticii au fost cînd şi cînd persecutați, pînă în secolul 
al XIII-lea papalitatea n-a considerat necesar să-şi asume direct 
misiunea de a stîrpi ereziile cu ajutorul unor organe judiciare proprii, 
înfiinţate în acest scop. La începutul acelui secol însă biserica ro- 
mano-catolică s-a văzut confruntată cu o seamă de mişcări eretice, 
care, prin virulenţa atacurilor lor antidogmatice şi antisacerdotale, 
dar şi prin puternica lor organizare, amenințau să surpe din temelii 
edificiul multisecular al catolicismului. lar cauzele recrudescenţei 
ereziilor sălăşluiau chiar în sinul bisericii. Zi de zi obştea credincioşi- 
lor asista, uimită şi scandalizată, la faptele clerului, potrivnice canoa- 
nelor creştine, fapte de natură să întineze chipul bisericii şi să sub- 
mineze credinţa. înalții prelați, în frunte cu papii, nesocoteau cu 
dezinvoltură, cînd nu cu cinism, preceptele evanghelice, ceea ce 
jignea profund _simţămîntul de pietate al mirenilor. Episcopii se 
întreceau în fast, opulenţă şi desfătări lumești, uitîndu-şi misiunea 
spirituală şi îndatoririle funcţiei. Abaterile de la dreapta credinţă ori 
nesocotirea dogmelor le întîmpinau_ cu indiferenţă iar fărădelegile 
proprii le răpeau autoritatea morală necesară pentru a putea 
pretinde altora o conduită exemplară. înrobiţi de patimile lor prea 
pămiînteşti, nu mai aveau răgazul, tragerea de inimă ori energia 
trebuitoare pentru a combate ereziile, care păreau a oferi soluţii 
salvatoare credincioşilor revoltați de nelegiuirile feţelor bisericeşti. 
Exemplul înaltului cler era urmat cu sîrg de preoţii mai mărunți, care 

făceau negoţ cu indulgente şi îndeosebi cu relicve sfinte, întreţineau 
legături notorii de concubinaj, sfidînd obligaţia de celibat preoţesc, 
practicau, în paralel cu preoţia, diferite îndeletniciri laice precum 
negustoria ori avocatura, se dedau la orgii în localuri de perdiţie 
patronate ciîteodată de ei înşişi, pe scurt nesocoteau făţiş învăţătura 
creştină propovăduită din înaltul amvonului. Mănăstirile, în loc să fie 
oaze de reculegere şi viaţă monahală pilduitoare, deveniseră 
adevărate lăcaşuri de desfriu. Călugării vagabondau, se ţineau de 
furtişaguri, umpleau cîrciumile, erau _ignoranţi şi superstiţioşi, 
călugărițele se lăsau _ispitite de toate frivolităţile, se îngrijeau mai 
puțin de mîntuirea sufletului şi mai mult de ţinuta lor vestimentară, 
purtînd_ blănuri scumpe ori confecţionîndu-şi coafuri extravagante, 
organizau baluri şi petreceri chiar _ în incinta mănăstirilor. Prin 
purtarea sa scandaloasă clerul se discredita nu numai pe sine dar şi 
biserica pe care o slujea, oferind un rău exemplu enoriaşilor. 
Omorurile şi vătămările corporale luaseră asemenea proporţii în 
rîndurile populaţiei, încît, pentru a le stăvili, al doilea conciliu de la 
Lateran (1139) interzisese, sub pedeapsa excomunicării, orice act de 
violenţă, de miercuri, de la apusul soarelui, pînă luni, în zorii zilei. Cu 
alte cuvinte cel mai înalt for al bisericii creştine rezervase credin- 
cioşilor două zile pe săptămină pentru libera dezlănţuire a violenţelor 
! Starea de decădere religioasă şi morală era recunoscută fără 
înconjur chiar de unele figuri reprezentative ale bisericii. Astfel, în 
1147, sfîntul Bernard nota cu amărăciune ; „bisericile sînt fără cre- 
dincioşi, credincioşii fără preoţi, preoţii fără respectul ce li se cuvine, 
iar creştinii fără Cristos". La rîndul său papa Inocenţiu al Iil-lea, care 
se numără printre întemeietorii inchiziţiei, remarca plin de luciditate 
în_cuvîntarea de deschidere a celui de al patrulea conciliu de la 
Lateran (1215) : „depravarea poporului îşi are izvorul principal în cler 
şi de la cler pornesc toate relele care îndurerează creştinătatea. 
Credinţa se stinge, religia dispare, libertatea este încătuşată, drep- 
tatea dată uitării, ereticii se înmulţesc, schismaticii devin îndrăznetţi, 
necredincioşii se întăresc, sarazinii biruie". în condiţiile unui ase- 
menea climat religios şi moral este lesne de înţeles că mişcările ere- 


tice, care denunţau_racilele_ bisericii catolice şi viciile slujitorilor ei 


propovăduind reforme radicale şi întoarcerea la morala evanghelică, 
se bucurau de o largă audienţă în rîndurile credincioşilor de rînd. 
Sfîrşitul secolului al XII-lea şi întreg secolul al XIII-lea au fost marcate 
de proliferarea, mai ales în sudul Franţei şi în teritoriile limitrofe, dar 
ulterior şi în alte regiuni ale Europei, a riîtorva erezii, dintre care cea 
mai virulentă — şi mai primejdioasă — s-a dovedit a fi cata- rismul. 
Ecouri ale acestei erezii se regăsesc şi în unele dintre scrierile lui 
Giordano Bruno, incriminate de inchiziţie. Pornită din Orient, erezia 
catară propovăduia o concepţie dualistă asupra lumii, reducînd 
existenţa la o luptă veşnică între două principii opuse : binele şi răul, 
între spirit şi materie, între Dumnezeu, creatorul lumii spirituale, 
invizibile, şi Satana, făuritorul lumii materiale, perceptibilă prin 
simţuri. Pentru catari, omul se putea mîntui numai liberîndu-se de 

trup, aflat sub dominaţia diavolului, ca tot ceea ce este materie. Pe 
această bază, ei tăgăduiau dogma creştină a încarnării, considerînd 
de neconceput ca Dumnezeu, entitate eminamente spirituală, să se 
unească cu trupul, creaţie materială a Satanei. Pornind de la aceleaşi 
premise, erezia catară contesta „umanitatea" lui Isus Cristos. El ar fi 
fost doar spirit pur, care ar fi luat o aparenţă materială numai pentru 
a putea fi perceput de simţurile oamenilor. Ca atare, Isus Cristos n-a 
putut pătimi pe cruce şi nici învia după răstignire. Doctrina catară 
despre Mîntuitor a fost sintetizată în formula latinească : non fuit 
passus in came, non fuit mortuus corpolariter, non resurexit quia 
mortuus non fuit (nu a pătimit cu trupul, nu a murit trupeşte şi nici nu 
a înviat, fiindcă nu a murit). Nici euharistia, cu prefacerea pîinii şi 
vinului în trupul şi sîngele lui Cristos, nu era acceptată de catarism. El 
considera spiritul ca o entitate distinctă de suflet, care la moartea 
omului dispare odată cu trupul. în schimb spiritul, socotit nemuritor, 
se reîncarnează succesiv în diferite trupuri de oameni şi animale pînă 
cînd, purificîndu-se îndeajuns, se poate uni cu 

Domnul Dumnezeu. De asemenea, erezia catară respingea cultul 
crucii şi venerarea sfinţilor, propovăduind distrugerea statuilor 
acestora, şi socotea inutile bisericile de vreme ce credincioşii se 
puteau adresa direct divinității fără a avea nevoie de mijlocirea 
preoţilor atît de păcătoşi. Dar prin ideile sale catarismul nu submina 
doar dogmele şi structurile bisericii catolice. El punea în primejdie 
înseşi temeliile ordinii sociale şi de stat existente, ceea ce nu putea 
lăsa indiferentă puterea politică. Predicînd disprețul faţă de bunurile 
materiale şi preconizind folosirea lor în comun de către obştea 
credincioşilor numai în scopul asigurării subzistenţei, catarii se 
înfăţişau ca nişte duşmani ai proprietăţii private. Indemîndu-i pe 
credincioşi să refuze prestarea _jurămîntului, care __chezăşuia 
raporturile de supunere dintre seniori şi iobagi, povăţuindu-i pe 
oameni să practice ascetismul, să nu aibă copii, deci să lipsească pe 
nobili de forţa de muncă iar statul de ostaşi, contestînd autorităţilor 
dreptul de a împărţi dreptatea, de a percepe dări, de a avea armată, 
erezia catară apărea ca o adevărată mişcare subversivă, potrivnică 
ordinii sociale şi de stat, ceea ce nu numai înaltele foruri ecleziastice, 
dar nici puterea seculară nu puteau tolera. 

Pînă la începutul secolului al XIII-lea biserica romano-catolică a 
combătut ereziile îndeosebi „cu duhul blîndeţii“, prin predici şi în- 
demnuri adresate ereticilor de a reveni la dreapta credinţă. Folosirea 
violenţei fizice contra acelora care se îndepărtau de la învăţătura 
creştină era socotită, de majoritatea papilor, ca incompatibilă cu mi- 
siunea pur spirituală a bisericii. Cît priveşte abaterile de la dogmele 
religioase, jurisdicţia aparţinea episcopilor, în limitele diocezelor lor. 
Cînd mişcările eretice au luat amploarea amintită iar ineficacitatea 
acţiunii întreprinse de episcopi împotriva lor a devenit evidentă, 
papalitatea s-a decis să utilizeze mijloace proprii de combatere a ere- 
ziilor şi totodată a cerut imperios conducătorilor laici să reprime 
abaterile de la dreapta credinţă prin toate mijloacele, inclusiv 

organizarea de cruciade. Printre papii care au luat primele măsuri 
pentru înfiinţarea inchiziţiei se numără Inocenţiu al Ill-lea şi Grigore 
al IX-lea. Cel dintii a început prin a trimite, în anul 1203, în teritoriile 
„infestate" de _catarism, legaţi papali, independenţi de episcopii 
locali, cu misiunea de a-i „recupera" în mod paşnic pe eretici. Cînd 
însă unul dintre aceşti trimişi ai săi, Pierre de Castelnau, a fost ucis 
de_ereticii pe care îi îndemna să se înapoieze în sînul bisericii 
catolice, el l-a excomunicat pe conducătorul rebelilor, contele de 
Toulouse, şi a cerut regelui Franţei Filip-August să lupte contra lor cu 
arma în mînă. Cel de-al patrulea conciliu de la Lateran, convocat din 
iniţiativa lui, a stabilit o serie de norme pentru combaterea ereziilor. 
Astfel conciliul a decis că : orice eretic impenitent, declarat ca atare 
de episcop, să fie deferit justiţiei laice pentru a fi sancţionat potrivit 
legislaţiei în vigoare ; suspecţii de erezie să fie chemaţi în faţa tribu- 
nalului episcopal pentru a se purifica pe cale canonică ; bunurile 
ereticilor să fie confiscate ; autorităţile laice să se oblige, sub 
prestare de jurămînt, să urmărească fără cruţare pe eretici, iar orice 
delăsare în această privinţă să fie pedepsită cu excomunicarea, care 
atrăgea consecințe foarte grave. Printre aceste consecinţe se 
numărau : privarea de tainele bisericeşti, interdicţia de a stabili 
legături de familie şi chiar de prietenie cu alte persoane, sub 
pedeapsa, pentru aceste persoane, de a fi la rîndul lor 
excomunicate_; interdicţia de a avea vreo funcţie, însărcinare sau 
împuternicire oficială ; decăderea din dreptul de a beneficia de 
asistenţă în caz de boală sau sărăcie ; incapacitatea de a încheia 
acte juridice ; interdicţia de a fi înmormîntat după datina cretină etc. 
In acelaşi timp s-a poruncit credincioşilor să-i denunțe pe eretici şi pe 
sprijinitorii lor, făgăduindu-li-se în schimb _indulgenţe. La rîndul lor, 
unii suverani mai zeloşi s-au grăbit să adopte legi speciale pentru 
reprimarea ereticilor. Intre anii 1220 şi 1239 împăratul Frederic al ll- 
lea edictează o serie de legi, prin care, ridicînd combaterea ereziilor 
la rangul de principiu de drept public în Europa, instituie pedeapsa cu 
arderea pe rug şi confiscarea totală a averii pentru ereticii 
impenitenţi şi închisoarea pe viaţă pentru ereticii abjuranţi. Ereticii 
pocăiţi, care recădeau în păcatul ereziei, erau supuşi pedepsei 
capitale în toate cazurile iar urmaşii lor, pînă la a doua generaţie, 
erau loviți de grave incapacităţi. Papii, care în acea epocă se 
străduiau să smulgă puterea temporală din mîinile împăraţilor, nu se 
puteau resemna însă să lase acestora din urmă întreaga iniţiativă în 
privinţa urmăririi _ereticilor şi mai ales să renunţe la foloasele 
confiscării_ averii ereticilor. De aceea, printr-o _decretală din anul 
1231, papa Grigore al IX-lea hotărăşte că judecarea infracţiunii de 
erezie este de exclusiva competenţă a instanțelor ecleziastice, 
autorităţilor laice revenindu-le doar misiunea de a aplica pedepsele 
pentru faptele penale stabilite de acele instanţe. în această decretală 
se vorbeşte pentru prima oară de _inchizitori speciali numiţi de 
biserică (inquisitares ab Ecclesia datos)._Doi ani mai tîrziu, în 1233, 

acelaşi papă încredinţează călugărilor dominicani misiunea de 
inchizitori, adică de anchetatori şi judecători extraordinari, însărcinaţi 
direct de înaltul pontif să reprime haeretica pravitas_în_ anumite 
regiuni ale Europei creştine. In 1246 papa Inocenţiu al IV-lea 
însărcinează cu aceeaşi misiune şi pe călugării franciscani. Aceste 
două ordine de călugări „cerşetori“ (numiţi astfel pentru viaţa 
austeră pe care ar fi trebuit s-o ducă) erau cele mai potrivite pentru 
această misiune specială datorită fidelității faţă de biserica romano- 
catolică, temeiniciei pregătirii teologice, ascetismului practicat zi de 
zi şi independenţei faţă de autorităţile laice şi ecleziastice locale. Din 
temporară, cum era la început, delegarea de puteri acordată de papi 
inchizitorilor devine permanentă. Aceşti trimişi papali dublează pe 
episcopi în activitatea _jurisdicţională de _reprimare a ereziilor. 
Treptat, inchizitorii dobîndesc întiietate, în acest domeniu, asupra 
episcopilor locali. Conflictele de competenţă se ivesc rar între 
inchizitorii pontificali şi episcopii din dioceze. Ele sînt însă destul de 
dese între călugării dominicani şi cei franciscani, pentru ca în cele din 
urmă_inchiziţia să încapă cu totul în mîinile dominicanilor. în 1246 
conciliul de la Beziers stabileşte regulile de drept substanţial şi 
procesual cărora trebuie să li se supună inchizitorii în activitatea lor 
iar bula Ad extirpanda din anul 1252 emisă de papa Inocenţiu al IV- 
lea proclamă lupta de exterminare a ereticilor drept o îndatorire 
fundamentală şi permanentă a tuturor statelor creştine. Această bulă 
papală obligă pe toţi credincioşii, de la conducătorii de state la 
oamenii de rînd, să ajute autorităţile bisericeşti să descopere, să 
prindă şi să judece pe eretici. Totodată autorităţile publice sînt 
îndrumate să aresteze orice persoană suspectă de erezie şi să o 
predea, sub pază, episcopului sau inchizitorului iar în termen de 15 
zile de la pronunțare, să pună în executare sentinţele de 
condamnare date de tribunalele _inchizitoriale. Totodată aceste 
instanţe primesc încuviințarea ca în cursul anchetei să folosească 
tortura pentru a obţine mărturisirea inculpaţilor. Sub papii următori, 
Alexandru al IV-lea şi Urban al IV-lea, inchiziţia medievală dobîndeşte 
toate atribuţiile — şi atributele — care au făcut trista faimă a acestui 
organ judiciar. 

Ca instituție bisericească învestită cu funcţie jurisdicţională in- 
chiziţia n-a luat fiinţă dintr-odată, în temeiul unei legi organice. Ea s- 
a format în timp, de-a lungul cîtorva decenii, sub imperiul nevoilor de 
fiecare zi şi pe măsura învăţămintelor trase din experienţă, prin 
tatonări şi „perfecţionări" succesive. La statornicirea principiilor şi 
regulilor ei de funcţionare, a scopurilor, mijloacelor şi procedeelor ei 
au _ contribuit decretele, bulele şi enciclicile papale, hotărîrile 
conciliilor generale şi provinciale întrunite în scopul de a statua 
asupra problemelor privind credinţa, consultaţiile jurisconsulţilor de 
prestigiu, practica tribunalelor inchizitoriale şi nu în ultimul rînd 
„manualele __inchizitorilor". Legislația laică şi jurispru- _denţa 
instanțelor civile au contribuit de asemenea la constituirea „codului" 

de _reprimare a ereziilor. Este de ajuns să amintim, în această 
privinţă, regulile de aplicare a torturii şi a pedepsei capitale. Cele mai 
scelerate acte normative seculare folosite de _inchiziţie au fost 
amintitele legi ale împăratului Frederic al Il-lea. Grăitor_ pentru 
concepţia bisericii catolice că orice mijloc este bun dacă serveşte 
interesele ei este faptul că acest suveran a fost excomunicat de trei 
ori pentru... erezie de papa Grigore al IX-lea, denunţat la rîndu-i, de 
împărat, ca eretic. în focul luptei pentru cucerirea puterii temporale 
asupra lumii creştine papa l-a numit pe împărat bestie a Apo- 
calipsului şi înaintemergător al lui Anticrist, iar împăratul l-a gratificat 
pe înaltul pontif cu epitete ca eretic, inamic public, profet smintit, om 
necredincios, profanator al bisericii şi sămînţă a Babilo- nului ! 

Un loc privilegiat printre instrumentele de „radiografiere" a in- 
chiziţiei îl ocupă „manualele inchizitorilor", menite, în intenţia celor 
ce le-au întocmit, să fie cunoscute doar de destinatarii lor. Din 
primele decenii de existenţă a _inchiziţiei s-a vădit că slujitorii 
acesteia În- tîmpină dificultăţi în cunoaşterea şi aplicarea textelor 
sfinte, a regulilor de procedură incidente sau a jurisprudenţei, astfel 
că alcătuirea unor „îndreptare", care să cuprindă comentarea actelor 
normative de bază, sfaturi practice, întrebări şi răspunsuri cu privire 
la problemele spinoase, formulare de acte procedurale, modele de 
sentinţe etc., a devenit imperios necesară. Drept urmare cîțiva 
inchizitori, cu solidă pregătire teoretică şi cu vastă experienţă 
practică, au purces la alcătuirea acestor manuale pentru instruirea 
inchizitorilor. Aşa s-au născut unele dintre documentele cele mai 
revelatoare pentru funcţionarea _inchiziţiei şi mai ales pentru 
mentalitatea zelatorilor ei. Trei dintre aceste manuale se bucură de o 
tristă celebritate. Cel dintii, în ordine cronologică, este Practica 
inquisitionis haereticae  pravitatis__(Practica _anchetării depravării 
eretice) întocmit în jurul anului 1324 de Bemard Gui, inchizitor în 
regiunea Toulouse. Al doilea, „sumă“ a teoriei şi practicii 
inchizitoriale, dar şi „catehism'* al inchizitorului „ideal", aparţine lui 
Nicolau Eymerich (fost inchizitor general în Catalonia şi Aragon) şi se 
intitulează Directorium. inquisitorum_ (îndrumătorul sau Manualul 
inchizitorilor). Scris la Avignon, în preajma anului 1376, a fost primul 
manual de acest fel care a văzut lumina tiparului. După tipărirea 
ediţiei princeps, în 1503, el a fost reeditat, între 1578 şi 1607, de 
cinci ori (la Roma de trei ori şi la Veneţia de două ori), ceea ce 
dovedeşte cît de acut a fost resimţită în epocă nevoia unei 
asemenea _călăuze _inchizitoriale. Ultimele ediții ale amintitului 
manual au „beneficiat' de comentariile lui Francisco Pena, un 
specialist spaniol in dreptul canonic, care l-a „îmbogăţit" cu toate 
„Cuceririle"_inchiziţiei din cele două secole care s-au scurs de la 
apariţia primei ediţii. Această operă a lui Eymerich, adnotată de 
Pena, va constitui, în rîndurile ce urmează, principala sursă de 
ilustrare a teoriei şi practicii _inchizitoriale din anii care s-au 
confruntat cu justiţia ecleziastică Giordano Bruno şi Galileo Galilei. în 
sfîrşit, cel de al treilea manual destinat inchizitorilor a fost întocmit 

de faimosul Fra Tomas de Torquemada şi se intitula Copi/ation de las 
instruciones del Officio de la Sancta Inquisicion..._(Compilaţie a 
instrucţiunilor Oficiului Sfintei _Inchiziţii...). Prima ediţie a acestor 
Instrucţiuni datează din anul 1484 şi a avut, în timpul vieţii autorului, 
alte trei ediţii, în anii 1485, 1488 şi 1498. Modelul manualului lui 
Torquemada, supranumit şi „codul teroarei", l-a constituit celebrul 
Directorium inquisitorum_de Nicolau Eymerich, întregit însă de 
inventivitatea, de-a dreptul diabolică, a inchizitorului general „pur şi 
dur“ al Spaniei. 

Personajul principal, emblematic al tribunalului inchizitorial era, 
fireşte, inchizitorul. Lui i se cuvine, aşadar, primul loc în orice 
cercetare consacrată _inchiziţiei, lui trebuie să i se zugrăvească cu 
precădere portretul — profesional şi moral. Ca om al justiţiei, inchi- 
zitorul cumula două funcţii, fiind, pe rînd, anchetator şi judecător. 
Erau funcţii pe care procedura penală modernă le socoteşte incom- 
patibile, în măsura în care ar urma să fie exercitate de aceeaşi per- 
soană în aceeaşi cauză. Rațiunea acestei incompatibilităţi funcţionale 
nu este greu de ghicit : cine efectuează urmărirea penală şi dispune 
trimiterea în judecată a învinuitului, convins fiind de vinovăția lui, nu 
poate să fie un judecător nepărtinitor al pricinii. Şi aceasta, pentru că 
ar trebui, cel puţin în unele cazuri, să-şi schimbe o opinie deja 
formată, ceea ce, omeneşte vorbind, se întîmplă foarte rar, chiar şi 
atunci cînd împrejurări, dovezi sau argumente noi ar pleda pentru o 
atare schimbare de opinie. Tocmai de aceea multe coduri de 
procedură penală din zilele noastre, printre care şi codul român, îl 
consideră incompatibil de a judeca pe magistratul care a pus în 
mişcare acţiunea penală, a emis mandat de arestare contra 
inculpatului, a dispus trimiterea lui în judecată, şi-a exprimat anterior 
părerea în privinţa soluționării cauzei ori a pus concluzii ca procuror 
de şedinţă în acea cauză, împrejurarea că _inchizitorul întrunea_în 
persoana sa dubla calitate de anchetator şi judecător a constituit un 
obstacol de netrecut în înfăptuirea justiţiei de către tribunalele 
inchizitoriale. Ea explică, împreună cu alte note caracteristice ale 
inchiziţiei, abuzurile şi ororile ei. 

Dar poziţia _inchizitorului nu avea numai această particularitate. 
Organ judiciar, el era în acelaşi timp — şi mai ales — un om al 
bisericii, un duhovnic, învestit cu misiunea de a asculta (citeşte : 
smulge) mărturisirea ereticului păcătos şi de a se strădui, prin orice 
mijloace, să-i „salveze" sufletul (chiar şi prin arderea pe rug a 
trupului). Ca duhovnic, inchizitorul se bucura de o autoritate care o 
întrecea cu mult pe aceea a unui judecător obişnuit. Faţă de el 
inculpatul era dator să-şi deschidă inima fără nici o rezervă ; să-şi 
mărturisească toate păcatele, toate rătăcirile şi chiar toate îndoielile 


rivitoare la credinţă ; să răspundă fără nici o reticenţă la toate în- 


trebările inchizitorului ; să denunțe pe toţi ereticii sau suspecţii de 
erezie, indiferent de rudenia sau afecțiunea care îl lega de ei ; să 
îndeplinească toate penitenţele canonice şi să presteze jurămînt de 
credinţă faţă de biserică, sub sancţiunea, în caz de refuz, de a fi 

considerat eretic impenitent, ceea ce atrăgea arderea pe rug. în 
fapt, puterea inchizitorului depăşea cu mult puterea unui judecător 
laic datorită specificului infracţiunilor __de competența sa. 
„Depravarea_eretică!' era În realitate un delict de conştiinţă, o 
„Crimă spirituală" pentru stabilirea căreia erau necesare investigații 
în _ forul interior al inculpatului, anevoie dacă nu imposibil de 
întreprins cu mijloace obiective. Manifestările exterioare _ale 
ereticului, adesea ambigui, aveau pentru inchizitor doar valoarea a 
unor indicii, de care era liber să ţină sau nu seama, după cum îi dicta 
conştiinţa, întunecată, adesea pînă la orbire, de fanatismul religios. 
De aici, puterea discreţionară de a decide asupra vinovâăţiei 
acuzatului. De aici, primejdia pentru inculpat de a-şi pierde libertatea 
şi chiar viaţa, la simpla apreciere, suverană, a anchetatorului şi 
acuzatorului său, devenit peste noapte judecător. De aici, în sfîrşit, 
cortegiul de injustiţii care a însoţit inchiziţia de-a lungul întregii sale 
istorii. Tragicul paradox al activităţii inchizitorului rezidă în faptul că 
acesta săvirşea cu conştiinţa împăcată cele mai abominabile crime 
judiciare, încredinţat că astfel apără puritatea credinţei şi salvează 
sufletele ereticilor păcătoşi. Ca orice fanatic, el nu se îndoia nici o 
dipă de sfinţenia misiunii sale. O misiune necruțătoare, în care se 
simţea încurajat de îndemnurile sfintei scripturi şi de opiniile unor 
ilustre fețe bisericeşti. Dacă deschidea Vechiul Testament, 
inchizitorul putea citi sfaturi ca acestea Împotriva ispititorilor întru 
erezie : „dacă fratele tău, fiul maicii tale, sau fiul tău, fiica ta şi 
femeia de la sînul tău, sau prietenul tău care-ţi este scump ca 
sufletul tău ar voi să te înşele în ascuns cu îndemnul : „Să mergem şi 


să ne închinăm altor dumnezei", pe care nu i-ai ştiut nici tu, nici 
ărinţii tăi, ...să nu vrei, nici să asculţi de el, să nu te înduri de el, nici 


să-l cruţi, nici să-l tăinuieşti, ci să-l omori. Mina ta să fie cea dintii 
care să-l omoare şi apoi mîna întregului popor, să arunci într-însul cu 
pietre pînă îl vei omori, căci a căutat să te depărteze de Domnul 
Dumnezeul tău...“ (Deute- ronom,_ cap. 13, v. 7—11). Şi oare nu 
spusese sfîntul Toma din Aquino, supranumit Doctor angelicus,_că 
„erezia este un păcat pentru care se cuvine nu numai îndepărtarea 
din Biserică prin _excomunicare, dar şi înlăturarea din lume prin 
moarte" ? Pentru a-şi linişti conştiinţa, inchizitorul avea aşadar la 
îndemînă destule texte izbăvitoare. Peste crimele inchiziţiei el putea 
păşi cocoţat pe cataligele citatelor biblice. 

Recrutaţi aproape în exclusivitate din rândurile călugărilor domi- 
nicani şi franciscani cunoscuţi prin fanatismul credinţei, integritatea 
morală şi soliditatea cunoștințelor teologice şi juridice, inchizitorii îşi 
îndeplineau atribuţiile în temeiul unei delegaţii de puteri conferiţi 


7 — Socrate. Bruno. Galilcl direct de papă, în calitatea sa de judecător suprem 


în materie de credinţă. în unele perioade papa a încredinţat sarcina 
de a-i numi pe inchizitori conducătorilor celor două ordine călugărești 
1 

din regiunile bîntuite de erezii. Valabil iniţial pînă la moartea papei 
care acordase împuternicirea, mandatul de inchiaitor a sfîrşit prin a-şi 
produce efectele chiar și după dispariţia suveranului pontif delegant, 
pînă era revocat în mod expres. în principiu, inchizitorul putea săvirşi 
singur toate actele funcţiei sale. Pentru aplicarea torturii şi pentru 
pronunţarea unei sentinţe de condamnare avea nevoie însă de 
acordul episcopului din dioceză. El nu putea fi excomunicat, ci doar 


revocat din funcţie de papă pentru motive de incorectitudine 


incompetenţă, boală, bătrineţe etc. Inchizitorii aveau dreptul să se 
absolve unii pe alţii pentru „neregulile" săvirşite în activitatea lor, 
după cum îşi puteau absolvi, în aceleaşi cazuri, subalternii. 

Inchizitorul avea competenţă teritorială numai în regiunea sta- 
bilită prin scrisoarea papală de numire în funcţie. El era dator să se 
deplaseze În diferite localităţi ale_circumscripţiei sale pentru a 
combate pe eretici la faţa locului. Numirea într-o regiune dată şi mai 
ales deplasările în anumite localităţi erau determinate de informaţiile 
primite pe diferite căi despre _răspîndirea ereziei în acele locuri. 
Itinerant la început, tribunalul inchizitorial devine cu timpul stabil, cu 
sediul într-o anumită localitate. 

în raport cu calitatea persoanei, atribuţiile jurisdicționale _al* 
inchizitorului erau foarte întinse. Cu excepția papei, a legaţilor 
papali, a episcopilor şi a „confraţilor", el putea urmări orice catolic, 
fie el' rege sau supus de rînd, înalt prelat sau cleric mărunt. S-a 
întîmplat: ca pînă şi un catolic fervent ca lgnaţiu de Loyola. autorul 
faimoaselor_ Exerciţii spirituale, să aibă de furcă cu _inchiziţia. 
Manualul inchizitorilor îi îndemna însă pe inchizitori să procedeze cu 
multă prudenţă în privinţa _ereticilor de rang regal, a _înalţilor 
dregători, a oamenilor influenţi sau bogaţi pentru a nu risca să 
eşueze în acţiunea lor sau să cadă victime răzbunării celor lezaţi 
direct sau indirect. 

Evreii şi musulmanii, prezumaţi a nu cunoaşte „legea" creştină, 
nu puteau fi urmăriţi, în principiu, de tribunalele _inchizitoriale. Ei 
intrau, însă, în sfera acţiunii represive a inchiziţiei dacă, după conver- 
tirea la catolicism, reveneau la vechea credinţă, încercau să-i deter- 
mine pe catolici să se lepede de credinţa lor, favorizau ereziile, 
aduceau _ ofense religiei catolice sau răspindeau cărţi potrivnice 
acestei religii. 

Necruţătoare faţă de ereticii făţişi, inchiziţia nu era mai clementă 
nici cu suspecții de erezie. Ideea că un catolic cu credinţă şovăitoare 
ar putea scăpa nepedepsit îi era _insuportabilă. lar semnele 
exterioare care trezeau bănuiala de erezie erau dintre cele mai 
echivoce. Era; de ajuns, de pildă, ca un ins să salute pe stradă un 
eretic ori să-l viziteze acasă, chiar dacă îi era rudă apropiată, pentru 
ca să devină suspect de erezie. In grija de a identifica, defini şi 
clasifica toate cazurile care puteau stîmi bănuiala de erezie şi de a 
recomanda tratamentul sancţionator cel mai adecvat, teoreticienii 
inchiziţiei au stabilit trei grade de suspiciune de erezie : uşoară, 
puternică şi gravă. După Eymerich, erau suspecți uşor (/eviter)_de 
erezie cei ce puteau să se apere lesne de acuzaţia de erezie sau care 

1 
(0) 
1 


se făceau vinovaţi doar de o comportare similară cu aceea a unui 
eretic, spre exemplu partici- pînd la adunări secrete. Deşi absolviţi de 
învinuirea de erezie, ei trebuiau să se supună unor penitenţe 
prevăzute de canoane şi să abjure. Deveneau suspecți puternic sau 
vehement (vehementer)_cei ce nu puteau înlătura decît cu greu 
învinuirea de erezie sau împotriva cărora existau indicii cu oarecare 
temei. In sfîrşit, trezeau în mod grav sau violent (violenter) 
suspiciunea de erezie cei contra cărora existau indicii foarte 
concludente de erezie, spre exemplu fiindcă practicaseră rituri 
caracteristice unei secte eretice. 

Dar inchiziţia nu-i lăsa pe eretici să-şi doarmă nici măcar somnul 
de veci. Cînd afla de erezia lor abia după moarte, le dezgropa 
rămăşiţele pămînteşti şi le incinera cu aceeaşi neîndurare cu care îi 
ardea pe rug pe cei vii. Explicaţia dată acestei înverşunări post- 
mortem_de Manualul inchizitorilor era că de vreme ce pentru crima 
de lezmajestate umană făptuitorul este osîndit şi după moarte, cu 
atit mai puternic cuvînt apare îndreptăţită arderea _osemintelor 
ereticilor, vinovaţi de o infracțiune infinit mai gravă : crima de 
lezdivinitate. 

Manualele destinate inchizitorilor nu omit sâ cerceteze nici cazul 
cînd inculpatul murea în cursul procesului, caz des întîlnit în practică 
de vreme ce tortura era mijlocul principal de a-i smulge făptuitorului 
recunoaşterea __învinuirilor. „Dacă _inculpatul moare în cursul 
procesului, acesta continuă în mod normal —  statuează 
imperturbabil Francisco Pena — şi sînt citați fiii sau descendenţii cei 
mai apropiaţi ai defunctului ca să-i preia apărarea : se va pronunţa 
achitarea dacă trebuie să se achite, se va proceda la condamnarea 
cadavrului (!) dacă trebuie să se pronunţe condamnarea**. In 
procesele postume se practica şi arderea în efigie a defunctului, dacă 
ereticului răposat i s-ar fi cuvenit arderea pe rug. Aceeaşi măsură se 
lua cînd _inculpatul, nemaiputind să suporte tortura, izbutea să se 
sinucidă în cursul procesului. Şi în sprijinul acestui mod de a proceda 
autorul citat are un argument salvator : sinuciderea este „cea mai 
clară mărturie a vinovăţiei" ! 

Ca instanţă specială, menită să reprime o singură infracţiune — 
„depravarea eretică", tribunalul inchizitorial ar fi trebuit să aibă o 
competenţă materială (după natura şi gravitatea infracţiunilor) foarte 
limitată şi în orice caz bine circumscrisă. In fapt însă, datorită imix- 
tiunii_ bisericii în toate sferele vieţii sociale şi de stat, inclusiv în 
justiţie, dar nu mai puţin zelului represiv al inchizitorilor, bornele 
competenţei materiale a inchiziţiei au fost mutate, în decursul tim- 
pului, tot mai departe. Tribunalele inchizitoriale s-au considerat com- 
petente să judece nu numai fapte eretice făţişe, ca abandonarea cre- 
dinţei catolice şi profesarea altei religii, propovăduirea unor idei 
contrare sfintei scripturi şi dogmelor bisericii catolice sau practicarea 
unor rituri străine acestei biserici, contestarea supremaţiei papale ori 
a ierarhiei ecleziastice, dar şi multe alte fapte, a căror săvirşire era 
considerată că implică nesocotirea — directă sau indirectă — a 
învăţăturii bisericii catolice. In felul acesta unii inchizitori au urmărit 

şi sancţionat infracţiuni de competenţa episcopului sau a instanţelor 
civile ca sodomia, adulterul, bigamia, căsătoria clericilor, cămătăria, 
practicile magice, vrăjitoria. Astfel se ştie din istorie că principalul 
cap de acuzare în procesul înscenat loanei d'Arc, proces în urma 
căruia ea a fost condamnată şi arsă pe rug ca eretică, l-a constituit 
vrăjitoria. Erau asimilați cu ereticii, fiind trataţi cu aceeaşi asprime ca 
şi ei, cei care : nu acceptau să depună jurămiînt, sprijineau pe eretici 
acordîndu-le adăpost, sfaturi, ajutoare materiale, omiteau să-i de- 
nunţe, defăimau _inchiziţia sau pe slujitorii ei, puneau piedici func- 
ţionării tribunalului inchizitorial refuzînd să dea informaţii, să prezinte 
înscrisuri, să depună ca martori etc., răspîndeau ori deţineau cărţi 
eretice sau interzise, primeau eretici în cuprinsul teritoriilor de sub 
ocîrmuirea lor sau supuse jurisdicției lor etc. Pînă şi o infracţiune ca 
solicitatio_ad_turpia, constind în folosirea spovedaniei de către 
duhovnic pentru... _seducerea _credincioaselor, a fost supusă 
jurisdicției inchizitoriale, deşi în acest caz numai de erezie nu putea fi 
vorba. în felul acesta dintr-un organ jurisdicţional de excepţie tri- 
bunalul inchizitorial a devenit practic o instanţă de drept comun. 

Cum proceda _inchizitorul după numirea in funcţie ? îndată ce 
sosea în regiunea unde fusese trimis să combată „depravarea 
eretică", el prezenta autorităţilor laice şi ecleziastice locale 
scrisoarea papală de împuternicire, invitîndu-le, sub sancţiunea 
excomunicării, să-i dea tot concursul în îndeplinirea misiunii. 
Totodată le cerea să convoace întreaga populaţie pentru o anumită 
dată, de obicei o zi de duminică sau de sărbătoare, pentru a asista la 
predica asupra credinţei, numită şi sermo generalis_ (predică 
generală), pe care urma s-o rostească în catedrală fie el, fie un alt 
prelat mai de vază. Scopul acestei predici era de a face cunoscute 
tuturor celor prezenţi _împuternicirile, misiunea şi intențiile 
inchizitorului în acțiunea de stîrpire a ereziei. între timp inchizitorul 
proceda la constituirea tribunalului său : îşi lua ca adjunct un călugăr 
din acelaşi ordin cu el, numit socius, care îl urma ca o umbră 
pretutindeni ; numea unul sau mai mulţi comisari, împuterniciţi să-l 
substituie în instruirea cauzelor mai mărunte ; desemna un grefier, de 
regulă notarul locului, precum şi mai mulţi slujbaşi auxiliari, îndrituiţi 
să poarte arme pentru a-] 
apăra pe _inchizitor_ împotriva unor previzibile acte de răzbunare, 
precum şi pentru a-i prinde şi aresta pe eretici, a păzi pe deţinuţi etc. 
In activitatea sa judiciară inchizitorul era secondat de episcopul 
diocezei, care avea calitatea de judecător ecleziastic al locului. In 
ziua sorocită, cu ocazia predicii generale, inchizitorul dădea un edict 
asupra credinţei prin care poruncea celor prezenţi să denunțe toate 
cazurile de erezie cunoscute, sub aceeaşi teribilă sancţiune a exco- 
municării în caz de neconformare. Denunţătorilor li se promiteau, în 
schimb, drept recompensă, largi indulgenţe. 

Edictul asupra credinței era însoţit de un edict de iertăciune prin 
care ereticii, care în termen de 30 sau 40 de zile (după aprecierea 
inchizitorului) îşi mărturiseau fără reticenţe păcatul de erezie şi ii 

denunţau şi pe alţi eretici cunoscuţi, erau supuşi doar la penitenţe 
canonice, salvîndu-şi astfel viaţa, libertatea şi bunurile. Autodenun- 
ful era riguros reglementat. Astfel articolul al XV-lea din /nstrucțiunile 
lui Torquemada prevedea că „cei ce se vor învinui pe ei înşişi, îşi vor 
prezenta mărturisirea în scris inchizitorilor şi notarilor lor, cu doi sau 
trei martori, care vor fi slujbaşi ai _inchiziţiei sau alte persoane 
integre". 

Pe lîngă penitențele canonice, la care erau obligaţi să se supună, 
ereticii care se autodenunţau înlăuntrul termenului de _iertăciune 
erau loviți de o seamă de incapacităţi şi decăderi din drepturi pre- 
cum : interdicţia de a îndeplini o funcţie publică ori de a se bucura de 
beneficii ecleziastice ; interdicţia de a fi avocaţi, farmacişti, medici ; 
interdicţia de a purta podoabe de aur, argint, coral sau cu pietre 
preţioase ; interdicţia de a se îmbrăca în haine de mătase ori de a 
merge pe cal etc., toate acestea sub grava sancţiune de a fi con- 
siderat recăzut în erezie, ceea ce atrăgea pedeapsa capitală. 

Ereticii care îşi mărturiseau „păcatul" după expirarea termenului 
de _iertăciune, dar înainte de a fi descoperiţi prin cercetările între- 
prinse de _inchizitor, erau şi ei absolviţi de pedepsele cuvenite in- 
fracțiunii lor, dar li se confisca averea. 

în sfîrşit, cînd autodenunţul intervenea după ce inchizitorul fusese 
informat despre erezia celui în cauză sau acesta fusese deja citat în 
faţa tribunalului inchizitorial, ereticul beneficia de clemenţa acordată 
celor ce îşi recunoşteau faptele înainte de obţinerea oricărei infor- 
maţii în privinţa lui, dar penitenţele erau mai aspre, putînd merge 
pînă la închisoarea pe viaţă. 

Aşadar, situaţia ereticului care îşi mărturisea din proprie iniţiativă 
„păcatul“, mai ales înlăuntrul termenului de _ iertăciune, era nease- 
muit mai bună decit a aceluia care era descoperit prin investigaţiile 
inchizitorului. Manualul lui Eymerich îi previne însă pe inchizitori să 
nu primească denunţuri contra unor eretici cu ocazia spovedaniei, 

fiindcă din pricina obligaţiei sacerdotale de a păstra secretul 
asupra faptelor aflate într-o atare împrejurare nu i-ar putea urmări 
pe ereticii denunţaţi decît cu riscul de a fi învinuiți de către aceştia 
că au  nesocotit taina spovedaniei. „Ce scandal împotriva 
inchiziţiei!“_ exclamă cutremurat de oroare autorul Manualului,_şi 
continuă: „experienţa arată că ereticii sau suspecţii, temîndu-se să 
nu fie prinşi de inchiziţie, se înfăţişează de bunăvoie şi cer să fie 
spovediţi, in- tenţionînd să scape astfel de proces şi de pedeapsă. 
Să nu fie deci ascultați (la spovedanie), ci să-şi mărturisească 
crimele faţă de inchizitor în forul juridic", adică nu ca enoriaşi, ci ca 
inculpaţi. 

Situaţia ereticilor şi a suspecţilor de erezie care nu aveau tăria 
de a se autodenunţa era incomparabil mai grea. Ei trebuiau să se 
supună anchetei inchizitorului, care printre mijloacele de aflare a 
adevărului folosea şi tortura. Pînă la expirarea termenului de iertă- 
ciune_inchizitorul consemna, în formă notarială, denunţurile, iar 
atunci cînd acestea erau prea numeroase ori nu dispunea de 
timpul necesar, trecea numele denunţătorilor intr-un caiet special, 
pentru ca la nevoie să-i poată folosi ca martori. „Acest caieţel — 
spune Eymerich — inchizitorul îl va păzi bine, de teamă să nu-l 
rătăcească şi să nu aducă denunţătorilor prejudiciile ce se pot 
închipui". Odată expirat termenul de _iertăciune — îşi continuă 
sfaturile autorul amintit — _ „inchizitorul îşi cercetează caietul, 
cîntăreşte denunţurile, stabileşte pe cele care sînt puţin demne de 
crezare, alege crimele cele mai grave şi cele mai periculoase 
pentru credinţă iar în cazurile în care gravitatea este mai clară, 
începe să ancheteze, citind pe acela care a denunţat faptele". 
Dacă faptele relatate de piritor păreau adevărate, inchizitorul 
începea urmărirea penală. 

Inchiziția folosea toate cele trei sisteme procedurale practicate 
de justiția laică a epocii : acuzarea (accusatio), _denunțarea 
(denuntiatio) şi anchetarea din oficiu (inquisitio)._ Sistemul acuzării 
impunea, pe lîngă dovedirea ereziei de către reclamant, şi 
supunerea acestuia la legea talionului, ceea ce implica acceptarea 
pedepsei care i s-ar fi cuvenit inculpatului, dacă ar fi fost găsit 
vinovat. De aceea, spune Eymerich, „ea nu constituie cea mai 
bună metodă în practica inchizitorială, fiind periculoasă şi foarte 
discutabilă". Procesul inchizitorial putea fi declanşat şi prin denunţ. 
Delatorul urma o atare cale atunci cînd se temea să nu fie 
excomunicat pentru faptul de a fi omis să dea în vileag un eretic 
cunoscut. In acest caz inchizitorul, după ce primea denunţul scris, 


unea în mişcare acţiunea penală în temeiul atribuţiilor proprii. El 


lua însă toate măsurile pentru ca denunţul să fie cît mai complet, 
iar secretul să fie păstrat cu grijă, punîn- du-l pe denunţător să 
jure în acest sens. în sfîrşit, inchizitorul putea porni procesul şi din 
oficiu, aşadar în lipsa unei acuzaţii sau a unui denunţ in personam, 

doar pe baza informaţiilor culese, chiar şi mimai din zvon public, 
despre existenţa unui eretic sau a unui ocrotitor de eretici. De astă 
dată era vorba de inquisitio în sensul propriu al noţiunii. 

După declanşarea acţiunii penale pe una dintre aceste trei căi 
se intra în miezul propriu-zis al procesului inchizitorial. Din capul 
locului Eymerich_îi previne pe _învăţăceii săi : „în _pricinile de 
credinţă procedura trebuie să fie sumară, simplă, fără complicaţii şi 
fără zarvă sau alai de avocaţi şi judecători. Nu există obligaţia de a- 
i arăta învinuitului actul de acuzare, nici de a organiza dezbateri. 
Nu se admit apeluri dilatorii, nici alte lucruri de acest fel“. Este un 
preambul dătător de seamă despre „principiile" urmate de inchiziţie 
în opera de înfăptuire a „justiţiei". 

Indiferent de faptul că procesul penal era pornit prin acuzare, 
denunţ sau anchetă, se proceda mai întîi la audieri de martori. Dacă 
din depoziţiile acestora rezultau indicii de erezie ori temeiuri pentru 
suspiciune de erezie, dacă mărturiile învederau_ ajutarea unor 
eretici eau exista temere de dispariţie a _ învinuitului, se pornea 
procesul, iar inchizitorul lua măsuri pentru arestarea celui în cauză 
(citatio realis, hoc est, personalis captura)._Nu se cerea martorilor 
să dea detalii despre erezia învinuitului. Era deajuns ca acesta să 
aibă reputaţie de eretic pentru ca să fie chemat în faţa tribunalului 
inchizitorial. Cînd urmărirea era pornită prin inquisitio, _erau 
necesari cel puţin doi martori care să ateste existenţa zvonului 
public, chiar dacă depoziţiile acestor martori nu concordau întru 
totul. Eymerich îi avertizează însă pe _ inchizitori să nu considere 
erezie ceea ce s-a spus doar în glumă. Pena este însă mai sever. 
„Există numeroase situaţii cînd oamenii spun năzbitii, în joacă, 
năzbitii ce trebuie pedepsite. Este cazul acelor celibatari care zic 
celor dispuşi să-i asculte că vor avea o soţie pe cealaltă lume 
pentru că nu au în această lume. Să li se dea măcar o amendă bună 
în folosul unui lăcaş de cult !“ — recomandă amintitul glosator care, 
precum se vede, nu ştia de glumă. Numai „copiii de vîrstă fragedă, 
bătrînii căzuţi în mintea copiilor şi cei ce se făcuseră vinovaţi de 
erezie în vis (!)“ beneficiau de indulgenţa lui. 

Revelatoare pentru procedeele folosite de _inchiziţie în scopul 
„demascării" ereticilor sînt îndeosebi sfaturile date anchetatorilor în 
Directorium inquisitorum_cu_privire la interogarea _învinuiţilor. Pe 
acuzat — spune Eymerich — inchizitorul trebuie să-l ia pe departe 
şi cu binişorul. Să nu-i comunice direct învinuirea, ci să-l întrebe 
mieros : care crede el că este motivul arestării şi cine ar putea fi 
autorul denunţului ? In felul acesta, explică autorul Manuvalului,_s-ar 
putea ca învinuitul să dea în vileag fapte necunoscute inchizitorului 
ori să-i dea de gol şi pe alţi eretici. La rîndu-i, glosatorul lui 
Eymerich adaugă cîteva sugestii de ordin practic, vrednice de a fi 
cunoscute in extenso : „Este bine ca în timpul interogatoriului 
acuzatul să stea pe un scaun mai scund, mai umil decit jilţul 

inchizitorului. Interogatoriul trebuie condus în aşa fel încît să se 
evite a i se sugera acuzatului ce anume se vrea de la el şi astfel să i 
se indice cum să evite întrebările primejdioase. Metoda bună este 
aceasta : să se meargă de la general la particular, iar de la special 
la singular. în dreptul civil jurisconsulţii spun : „nu-l întrebaţi pe 
învinuit : l-ai ucis pe cutare ? ci : ce ai făcut ?“. în materie de erezie, 
se va proceda la fel : trebuie ca acuzatul să ignore amănuntele 
faptei de care este învinuit..._A-'i sugera învinuitului capătul de 
acuzare însuşi pentru ca el să poată evita capcanele 
interogatoriului constituie, în materie inchizitorială, o infracțiune 
foarte gravă (!) ; inchizitorul care s-ar face vinovat de ea, ar suferi 
pedeapsa anume prevăzută pentru acest caz de către conciliul de 
la Viena“ (s.n.). Principiul călăuzitor al inchizitorului trebuie să fie : 
„ascunderea a tot ceea ce ar fi susceptibil să-l pună pe inculpat pe 


urmele denunţătorilor săi". Sînt îndrumări care se situează, evident 


la antipodul principiului din procedura penală modernă potrivit 
căruia _învinuitului trebuie să i se comunice din capul locului 
învinuirea pentru a se putea apăra în cunoştinţă de cauză. 

Pentru cazul cînd acuzatul îşi deschide inima şi îşi recunoaşte 
vinovăția, Manualul sugerează consemnarea grabnică a declaraţiei. 
Pentru acest moment „fericit' al anchetei Eymerich face însă o 
recomandare specială : „dacă acuzatul începe să mărturisească, 
inchizitorul_ nu va întrerupe mărturisirea sub nici un pretext". 
Motivul ? „Se ştie că întreruperea mărturisirii este adesea fatală : 
mărturisitorul, oprit brusc, revine la muţenia sa“. Şi ce poate fi mai 
„fatal" pentru un inchizitor decît să nu poată obţine recunoaşterea 


vinovăţiei de către eretic şi acesta să-i scape din miini ? 


Dacă învinuitul nu vrea să-şi recunoască vinovăția, el trebuie 
asaltat cu întrebări, cît mai numeroase şi cît mai variate. Tot ceea 
ce declară trebuie consemnat cu grijă, chiar şi atunci cînd contestă 
învinuirea căci în declaraţiile succesive pe care el le dă s-ar putea 
strecura contradicții susceptibile de a fi speculate împotriva lui. Mai 
mult, unul dintre manualele inchizitoriale recomandă să se con- 
semneze în procesul-verbal al _interogatoriului chiar şi semnele 
exterioare ale stării inculpatului precum „tremurul şi paloarea feţii" 
(trepidatio et vultus pallor)._Nu este greu de închipuit, în aceste 
condiţii, cît de mult riscau firile emotive ! 

Nici Eymerich, nici Pena nu se opresc însă aici cu sfaturile adre- 
sate _inchizitorului ...ideal". Ei îl îndeamnă să fie abil şi iscusit, ba 
chiar prefăcut, duplicitar şi viclean, pregătit în orice moment să 
întindă curse ereticului. „Şiretenia este cea mai bună armă a inchi- 
zitorului"_ , declară sentenţios cel dintii, şi adaugă : „inchizitorul îşi 
va dubla viclenia şi iscusinţa pentru a-i dibui (pe eretici) în vizuinile 
lor şi a-i sili să facă mărturisiri". Cel de al doilea supralicitează : 

„adăugaţi şiretlic peste şiretlic. Daţi dovadă de agerime'*. De fapt, 
şi unul şi celălalt calcă pe urmele predecesorului lor, Bernard Gui, 

care spunea în Practica inquisitionis : „faţă de anumiţi (eretici) el 
(inchizitorul) nu trebuie să fie blînd, ci procedînd cu discernămînt să 
dejoace în aşa fel şiretlicurile ereticilor, incît, cu ajutorul Domnului, 
să smulgă din rădăcini, ca o moaşă îndemînatică, şarpele unduitor . 
din cloaca şi hăul păcatelor”. 

Odată terminate _consideraţiile generale, Eymerich enumeră 
Zece _vicleşuguri ale ereticilor pentru a răspunde fără a mărturisi: 
răspunsul în doi peri, răspunsul anihilat de o condiţie, răspunsul la o 
întrebare printr-o altă întrebare, simularea surprizei, răspunsul la o 
întrebare nepusă, divagaţia, autojustificarea, simularea _leşinului, 
simularea slăbiciunii de minte sau a nebuniei, sfinţenia prefăcută. în 
ceea ce îl priveşte, Pena stăruie asupra nebuniei simulate. El are 
soluţii simple chiar şi pentru cele mai complicate probleme. „Ce-i de 
făcut dacă, într-un caz dat, este vorba de un nebun adevărat ?“ — 
se întreabă el şi răspunde dezinvolt : „pentru a fi cu inima împăcată 
(?), nebunul, adevărat sau prefăcut, trebuie torturat (!). Cînd există 
dubii şi nu se poate şti dacă este vorba de un nebun în toată legea, 
să fie totuşi torturat, căci nu-i nici o pagubă dacă acuzatul moare 
sub tortură". în cazul cînd deşi supus torturii ori în drum spre locul 
execuţiei, ereticul continuă să blesteme ca un nebun, Pena admite 
că învinuitul ar trebui să fie cruțat pentru a i se da posibilitatea de a 
se căi, căci altfel, odată cu pierderea vieţii, şi-ar pierde şi sufletul... 
El adaugă însă imediat : „să nu se uite că țelul primordial al 
procesului şi al condamnării la moarte nu este mîntui- rea sufletului 
acuzatului, ci asigurarea binelui obştesc şi înspăimiîn- tarea celorlalţi 
(ut alii terreantur)._Or, binele obştesc trebuie pus mai presus de 
orice consideraţie pentru binele unui individ". Şi pentru că problema 
inculpatului dement trebuie complet rezolvată, autorul conchide 
imperturbabil_: „el va fi ţinut în închisoare în aşteptarea redobiîndirii 
raţiunii : un nebun nu poate fi dat morții, dar nici nu poate fi lăsat 
nepedepsit“. Pentru _scoliastul inchizitorial păcatul de erezie era 
prea grav pentru a mai fi luată în seamă iresponsabilitatea 
învinuitului. 

După ce analizează cele Zece vic/eşuguri ale ereticilor pentru a 
răspunde jără a mărturisi, _Eymerich expune — simetric — cele Zece 
vicleşuguri ale inchizitorului pentru a le dejuca pe cele ale ereticilor. 
Expunerea este precedată de cîteva argumente menite să justifice 
folosirea unor mijloace josnice pentru atingerea unor țeluri pro- 
clamate sfinte. „Cînd inchizitorul are de a face cu un eretic dibaci, 
îndrăzneţ, viclean, care ocolește întrebările şi _tărăgănează 
(răspunsul), el trebuie să răspundă la vicleşug cu vicleşug (ut clavus 
clavo retun- datur) şi să folosească şiretenia pentru a-1 sili pe eretic 
să-şi dea _ în vileag greşelile şi să-l aducă la adevăr, pentru ca 
inchizitorul să poată spune împreună cu apostolul : „vicleanule, te- 
am prins prin viclenie" ! Cele mai multe dintre _vicleşugurile 
sugerate de Eymerich urmăresc să-l determine pe inculpat să 

recunoască faptele imputate. De pildă, cînd _inculpatul neagă 
învinuirea şi nu există dovezi împotriva lui, inchizitorul este sfătuit 
să răsfoiască dosarul în prezenţa acuzatului şi să afirme că s-ar afla 
în posesia unor probe de vinovăţie zdrobitoare, faţă de care tăgada 
în continuare este zadarnică. „Inchizitorul va lua dosarul acuzatului, 
îl va răsfoi în toate sensurile, apoi va spune : „este clar că tu minţi 
şi eu am dreptate ! Spune deci adevărul în cauza ta“. Şi în 
continuare Eymerich explică : „vicleşugul stă în faptul de a-l face 
(pe inculpat) să creadă că dosarul îl înfundă”, cînd în realitate 
lucrurile stau cu totul altfel. El îl avertizează însă pe inchizitor să nu 
se aventureze, în acest caz, în prea multe amănunte pentru că s-ar 
putea ca învinuitul să sesizeze lipsa probelor din dosar. Alt şiretlic 
sugerat în Manual :_inchizitorul să spună că va pleca curînd într-o 
călătorie de lungă durată şi că dacă acuzatul nu se grăbeşte să facă 
mărturisirile necesare pentru încheierea dosarului, va aştepta mult 
şi bine în închisoare înapoierea anchetatorului. interogarea repetată 


a inculpatului în speranţa ivirii unor contradicții în declaraţii care să 


„justifice" folosirea torturii este un alt truc de anchetă recomandat 
de _îndreptarul_ inchizitorial. „Dacă _ (învinuitul) mărturiseşte, este 
perfect. Dacă nu, acest fapt împreună cu alte indicii va fi de ajuns 
pentru a-l supune „chestiunii" şi a-i smulge astfel recunoaşterea 
prin tortură". Autorul manualului nu ezită să propună inchizitorului 
procedee şi mai josnice. Astfel, se recomandă aranjarea unor vizite 
în celula deţinutului din partea unor confraţi de erezie, reconvertiţi 
între timp, dar fără ştirea inculpatului, la „dreapta credinţă", vizite 
cu prilejul cărora acesta să fie antrenat în discuţii eretice. Totul 
trebuia aranjat în aşa fel ca aceste discuţii să fie auzite de martori 
ascunşi în preajma celulei şi consemnate de un grefier, de 
asemenea ascuns vederii deţinutului. 

Cine citeşte cele Zece vicleşuguri ale inchizitorului pentru a le 
dejuca pe cele ale ereticilor_nu poate să nu se întrebe dacă 
folosirea unor asemenea şiretlicuri se poate concilia cu rectitudinea 
morală cerută unui slujitor al bisericii. Este o întîmpinare pe care 
agerul Pena o intuieşte, de unde cele mai năstruşnice arguţii spre a 
o combate. „Trebuie să distingem între minciună şi minciună, între 
vicleşug şi vicleşug — argumentează el. Vicleşugul care are ca unic 
tel înşelăciunea este totdeauna oprit şi nu are nimic de a face cu 
practica dreptului; dar minciuna judiciară, rostită în folosul 
dreptului, al binelui obştesc şi al raţiunii, este cu desăvîrşire 
vrednică de laudă (!). Cu atît mai puternic cuvînt este îndreptăţită 
minciuna rostită pentru a descoperi ereziile, a smulge din rădăcini 
viciile şi a converti pe păcătoşi". Altfel spus, în lupta contra ereziei 
scopul scuză mijloacele. Orice mijloace ! Este o probă, încă una, a 
perversiunii morale la care poate duce fanatismul. 

Examinînd chestiunea de a şti dacă inchizitorul care a promis 
învinuitului iertarea pentru a-l determina să-şi mărturisească 

erezia are sau nu obligaţia să-şi ţină făgăduiala, mentorul 
inchizitorial răspunde că anchetatorul nu are o atare obligaţie dacă 
prin aceasta s-ar depăşi sfera de competenţă a _ inchiziţiei, care 
poate atenua numai penitenţele canonice, nu şi pedepsele 
prevăzute de legile laice. Cu alte cuvinte inchizitorul poate promite 
orice _învinuitului pentru a-i smulge recunoaşterea vinovăţiei, dar 
nu poate zădărnici din această cauză aplicarea cu toată asprimea a 
legilor seculare. De- altminteri nimic nu-l împiedica pe inchizitor să 
dea cuvîntului gratia [iertăciune), înţelesul special de remisiune 
parţială a pedepsei canonice sau de favoare divină pentru 
sinceritatea de care a dat dovadă învinuitul, în vreme ce acesta 
înţelesese, prin acelaşi cuvint, absolvirea de orice pedeapsă, 
bisericească sau laică ! 

Deşi pentru condamnarea unui eretic, chiar şi la moarte, recu- 
noaşterea faptei imputate nu era indispensabilă, totuşi inchizitorii 
făceau totul pentru ca s-o obţină. Motivele pentru care puneau 
atita zel în smulgerea mărturisirii erau multiple. Primul decurgea 
din însăşi natura infracţiunii urmărite. „Crimă spirituală", erezia 
implica darea în vileag a unei stări de conştiinţă, care numai prin 
mărturisirea celui în cauză putea fi cert stabilită (fireşte cînd nu era 
smulsă prin constrîngere, ceea ce se întîmpla adesea). „Erezia fiind 
un păcat al sufletului, singura dovadă posibilă a ei este 
mărturisirea", afirmă Eymerich. Pena reia argumentarea într-o 
încercare de a demonstra că dacă în dreptul comun mărturisirea, 
necoroborată cu alte dovezi sau împrejurări care să-i asigure 
credibilitatea, nu este suficientă pentru a se pronunța 
condamnarea, cu totul altfel se pune problema în procesul 
inchizitorial. „în faţa tribunalului inchiziţiei 
— spune el — mărturisirea acuzatului este suficientă pentru a-l 
osîndi. Crima de erezie se urzeşte în minte şi se ascunde în suflet : 
este aşadar vădit că nimic nu o poate dovedi mai bine decît mărtu- 
risirea acuzatului". Dar _ inchizitorii aveau şi alte motive pentru a 
considera mărturisirea drept proba probatissima._Cu toate că de 
cele mai multe ori urmărirea era declanşată de informaţiile 
furnizate de alte persoane — denunţători sau martori —, aceştia se 
mărgineau de obicei să relateze ceea ce se zvonea şi mai puţin 
fapte concrete cunoscute ex propriis sensibus. O cunoaştere prea 
precisă a faptelor de către informatori implica, dealtminteri, dt de 
cît, o participare* susceptibilă să trezească primejdioasa suspiciune 
de erezie şi faţ& de ei. De aceea informatorii făceau, intenţionat 
sau nu, relatări vagi, astfel că numai mărturisirea circumstanţiată a 
învinuitului putea să dea consistenţa faptică unei condamnări 
pentru erezie. Dar mai era ceva. Recunoaşterea _ învinuitului nu 
numai că înlătura eventualele remuşcări ale inchizitorului care, în 
lipsa unor probe concludente de vinovăţie, ar fi putut avea mustrări 
de conştiinţă pentru că a osîndit un nevinovat, dar îi şi întărea 
convingerea că nu a lăsat să-i scape nepedepsit un eretic abil, 

ceea ce pentru el ar fi fost şi mai grav. Pe de altă parte, el putea 
socoti că şi-a făcut pe deplin datoria de slujitor al bisericii numai 
determinînd_pocăirea unui eretic şi contribuind la mîntuirea 
sufletului unui păcătos. în sfîrşit, mărturisirea cu adevărat sinceră, 
implicînd denunţarea tuturor participanţilor la erezie, constituia o 
prețioasă sursă de informații despre alţi eretici. Pentru a face 
înţeleasă valoarea, sub acest aspect, a unei mărturisiri complete, 
este destul să amintim cazul ereticei Saurine Rigaud din Toulouse 
care, cu ocazia interogatoriului ce i s-a luat (faptele se petrec in 
anul 1254), a denunţat inchizitorului nu mai puţin de 169 de eretici 
cu adresele lor exacte ! Din nefericire mulţi eretici sau suspecți de 
erezie nu se dădeau în lături — ca să-şi salveze viaţa, să-şi 
îmbunătăţească situaţia ori să cîştige bunăvoința _inchizitorului — 
să denatureze fapte reale ori pur şi simplu să inventeze cazuri de 
erezie. 

Pentru a-i determina pe inculpaţii de erezie să-şi recunoască 
vinovăția inchiziţia folosea cele mai variate „mijloace de convin- 
gere". Alternarea unui regim celular de favoare cu unul sever, 
acesta din urmă constind în crearea unor condiţii de trai insupor- 
tabile (precum _înfometarea sau ţinerea în lanţuri), îndemnarea 
ereticului la mărturisiri de către rudele apropiate sau copărtaşii la 
erezie, reconvertiţi între timp, prelungirea la nesfirşit a deţinerii 
preventive erau doar cîteva dintre aceste mijloace. Cît priveşte 
abuzurile în privinţa detenţiei preventive este grăitor prin el însuşi 
faptul că, pînă să fie judecat Giordano Bruno a stat în arest 
preventiv _timp de aproape 8 ani. Mai mult, analele _inchiziţiei 
înregistrează cazul unui oarecare Guillem Garric, care a fost judecat 
la Carcassonne în anul 1321 după o detenţie preventivă de 30 de 
ani! 

Cînd nici unul dintre mijloacele amintite nu-l îndupleca pe în- 
vinuit să-şi mărturisească păcatul, inchiziţia făcea apel la „arma 
absolută" : tortura. Numită şi „chestiune", tortura a fost iniţial 
condamnată de ierarhii bisericii catolice ca potrivnică preceptelor 
evanghelice. Papa Nicolae |, de pildă, considera că aplicarea ei 
Incalcă legile umane şi divine. Succesorii săi au uitat însă repede 
comandamentele moralei creştine, dînd precădere imperativelor re- 
primării ereziilor. începutul l-a făcut papa Inocenţiu al IV-lea, care, 
prin bula Ad extirpanda (1252), a poruncit „să fie supuşi la cazne 
ereticii, aceşti ucigaşi ai sufletelor, aceşti furi ai credinţei creştine şi 
ai tainelor lui Dumnezeu". 

încuviințarea dată de papa Inocenţiu al IV-lea nu-i putea mul- 
tumi însă pe inchizitori, din pricina restricţiilor la care erau supuşi 
prin bula amintită. Astfel, ei nu erau autorizaţi s-o aplice personal, 
ci trebuiau să ceară concursul autorităţilor laice, care atunci cînd 
se aflau în conflict cu autorităţile ecleziastice, ceea ce se întîmpla 

destul de des, puteau să-l refuze. Inchizitorilor le era interzis apoi 
chiar şi să asiste la schingiuirea_învinuitului. Orice nesocotire a 
acestor oprelişti atrăgea sancţionarea contravenientului. 

Revendicările_inchizitorilor, dornici să li se dea mînă liberă in 

privinţa torturii, au fost curînd satisfăcute de papii Alexandru al IV- 
lea şi Urban al IV-lea. Cel dintii i-a împuternicit, în anul 1256, pe 
inchizitori să se absolve reciproc de eventualele „neregularităţi" 
săvirşite în îndeplinirea misiunii lor, iar cel de al doilea, întărind o 
măsură a predecesorului său, a îngăduit inchizitorilor, în anul 
1262, să participe activ la „şedinţele! de tortură, iar în cazul cînd 
cel supus torturii trecea la mărturisiri, să dispună consemnarea 
acestora de către grefier. Măsura este elogiată de Pena care 
consideră „foarte înţelept (!) să se încredinţeze_inchizitorilor. şi 
episcopilor sarcina de a tortura", aceştia avînd îndrituirea „să se 
dezlege reciproc de neregu- larităţile ce le-ar comite în aplicarea 
torturii!*. Documentele papale recomandau însă (desigur pentru 
că abuzurile erau în floare) să se procedeze „fără ciuntirea vreunui 
mădular şi primejdia morţii" 
(citra membri diminutionem et mortis periculum)!_Şi de astă dată 
Pena consideră oportun să-şi spună părerea, sugerind ca 
„învinuitul_ să fie torturat în aşa fel încît să ajungă teafăr (in 
momentul) eliberării sau al execuţiei”, ceea ce, desigur, nu se 
întîmpla întotdeauna de vreme ce comentatorul Manualului lui 
Eymerich simţea nevoia să dea asemenea instrucţiuni. Cît de puţin 
erau respectate recomandările papale reiese limpede dintr-o 
remarcă a lui Eymerich : „este neîndoielnic vrednic de laudă (!) să 
se aplice tortura, dar eu dezaprob cu tărie pe acei judecători 
sîngeroşi care, pentru nu ştiu ce glorie, se dedau la schingiuiri 
rafinate şi atît de crude încît învinuiţii mor sub tortură sau îşi pierd 
unele mădulare". 

Potrivit directivelor papale supunerea la tortură a învinuitului 
trebuia decisă de inchizitor de comun acord cu episcopul diocezei. 
In fapt însă cuvîntul hotăritor îl avea cel dintii. Regulile privind 
cazurile, condiţiile şi modalităţile de aplicare a torturii, efectele ei 
juridice, ba chiar şi „ceremonialul" desfăşurării caznelor sînt sinte- 
tizate, pe baza bulelor papale şi a practicii de anchetă, în 
manualele 
destinate inchizitorilor. Pentru detalii aceste manuale fac trimitere 
la lucrări mai „aprofundate" în materie, printre care la loc de 
„cinste" figurează Tratatul despre chestiune şi despre tortură _de 
Paul Grilland. Căci s-au scris şi asemenea tratate în care se explică 
„frumos şi clar“ (pulchre et clare), cum se exprimă un _inchizitor 
extaziat, cele mai rafinate procedee de tortură „azi frecvent 
aplicate pretutindeni" (hodie ubique frequens). 

Hotărirea de aplicare a torturii se consemna într-o încheiere 

inter- locutorie, al cărei formular-model suna astfel : „noi, 
inchizitorul, avînd în vedere procesul pe care ţi-l facem, avînd în 
vedere că oscilezi în răspunsuri şi că există împotriva ta indicii 
îndestulătoare pentru a te supune la tortură ; pentru ca adevărul să 
iasă din propria ta gură şi ca tu să nu mai insulţi urechile 
judecătorilor tăi, declarăm, apreciem şi decidem că în cutare zi, la 
cutare oră, vei fi supus torturii”. 

In privinţa persoanelor care puteau fi supuse torturii, manualele 
sînt concordante : cu excepţia femeilor însărcinate, a copiilor sub 
14 ani şi a bătrinilor (pentru care erau admise „doar" amenințările 
şi biciuirea) oricine putea fi torturat — cleric sau laic, bogat sau 
sărac, om de vază sau de rînd. „Pentru oribila crimă de erezia 
— supralicitează ca de obicei Pena — nu există privilegiu deroga- 
toriu, nici excepţie : toţi pot fi torturați (omnes torqueri possunt). 
Motivul ? Interesul credinţei: erezia trebuie alungată din sînul po- 
poarelor, ea trebuie smulsă din rădăcini, trebuie împiedicată să se 
lăţească”. 

Manualul lui Eymerich stabileşte „cu toată acurateţea" (accura- 
tissime)_cazurile în care tortura poate fi aplicată sau, după cum 
subliniază Pena, în care ea _trebuie_aplicată. Astfel, tortura se 
impune : cînd învinuitul oscilează în declaraţii, negînd principalele 
capete de acuzare ; cînd împotriva celui denunţat ca eretic există 
chiar şi un singur martor, căci un zvon public şi o mărturie 
potrivnică alcătuiesc împreună o _ „semi-dovadă“, de natură a 
justifica aplicarea torturii; cînd împotriva învinuitului militează mai 
multe indicii grave ; cînd în contra învinuitului există o mărturie, 
precum şi indicii „vehemente" sau „violente" sau numai astfel de 
indicii. Nu se poate aplica tortura cînd există un singur denunţ, o 
singură mărturie potrivnică sau un singur indiciu. Pena nu se 
învoieşte întru totul cu această din urmă regulă restrictivă. După el, 
ea comportă unele excepţii, precum În situaţia în care există un 
denunţ întărit de un zvon public, acreditat în rîndurile unor oameni 
cu bună reputaţie morală ori din anturajul învinuitului. Dacă cel 
denunţat dispare, fuga sa trebuie considerată ca o dovadă 
concretă, susceptibilă de a justifica tortura, în cazul cînd este prins. 
Acelaşi autor socoteşte că uneori un simplu indiciu este suficient 
pentru aplicarea torturii, ca, de pildă, atunci cînd învinuitul a omis 
să denunțe un eretic, a păstrat cenuşa unui eretic ars pe rug, a 
primit scrisori de la un eretic, a invocat numele diavolului etc. 

Manualul inchizitorilor_de Eymerich cuprinde instrucţiuni amă- 


nunţite şi în privinţa desfăşurării torturii. După ce s-a încuviinţat 


acest mijloc de smulgere a mărturisirii şi în timp ce zbirii fac 
pregătirile necesare — se arată în Manual — episcopul, inchizitorul 
sau un credincios fervent îl va îndemna pe învinuit să 
mărturisească „spontan*! faptele săvirşite. Dacă învinuitul tace, se 

va trece la dezbrăcarea lui în timp ce reprezentanţii bisericii vor 
continua să-l îndemne să-şi recunoască vinovăția. Torţionarilor li se 
recomandă ca atunci cînd îl dezbracă pe nefericitul menit torturii 
să procedeze „fără voioşie, ci ca şi cînd ar fi cuprinşi de o vădită 
tulburare". Dacă învinuitul continuă să reziste, atunci „va fi dus de 
o parte, complet despuiat, de către aceşti bravi credincioşi 


citeşte : zbiri, n.n.), care nu vor conteni cu îndemnurile". In cazul 


cînd nici acum _învinuitul nu cedează, acuzatul va fi torturat 
„potrivit obiceiului" — se precizează în Manual —, dar „fără a se 
căuta chinuri noi sau a se născoci (altele) mai rafinate". Aceste 
chinuri vor fi „mai uşoare ori mai grele, după gravitatea crimei". In 
timpul torturii învinuitul va fi interogat continuu, la început asupra 
capetelor de acuzare mai uşoare, apoi asupra celor mai grave, 
ţinîndu-se seama de faptul că _inculpaţii obişnuiesc să 
mărturisească mai lesne faptele mărunte decît cele importante. în 
acest timp grefierul va nota toate caznele folosite, toate întrebările 
puse, toate răspunsurile date. Şi autorul Manualului îşi continuă 
astfel instrucțiunile : „dacă, după ce a fost torturat în mod 
cuviincios (decenter !),_învinuitul nu recunoaşte, i se vor arăta 
instrumentele altui soi de caznă, spunîndu-i-se că va trebui să le 
îndure pe toate dacă nu mărturiseşte. în cazul cînd nu se obţine 
nimic, nici chiar cu acele chinuri, se va continua miine şi poimiine, 
după nevoie". în cazul cînd, cu toate aceste cazne, torturatul 
stăruie în mutismul său, va fi eliberat şi nu va mai putea fi, de 
regulă, torturat. Regula era că tortura nu poate fi reîncepută. în 
zelul lor inchizitorii nu se puteau împăca însă cu această regulă 
restrictivă şi de aceea au recurs la diverse subterfugii pentru a o 
eluda. S-a invocat, de pildă, faptul că, dacă bulele papale interzic 
„reînceperea" torturii, ele nu opresc „continuarea" ei, astfel că 
nimic nu se opune ca inchizitorul să considere noile schingiuiri doar 
continuarea unei torturi anterioare unice, iar nu o tortură nouă. S-a 
observat apoi că interdicția se referă în mod expres doar la con- 
tinuarea torturării inculpatului, nu şi a martorului. Şi cum în cursul 
anchetei orice învinuit, interogat despre faptele proprii, putea fi 
transformat în martor atunci cînd era întrebat despre faptele 
altora, opreliştea dispărea. In sfîrşit, s-a pretins că interdicția 
operează numai pentru repetarea torturii în scopul elucidării 
aceluiaşi capăt de acuzare sau în cazul folosirii aceluiaşi instrument 
de tortură. DreDt urmare _inchizitorul avea grijă să tortureze pe 
învinuit separat pentru fiecare aspect al acuzării pentru a nu i se 
reproşa că „a reînceput" tortura, ori să folosească în acelaşi scop 
diverse instrumente de tortură spre a putea pretexta că nu e vorba 
de aceeaşi tortură. Inventivitatea _ inchizitorilor era inepuizabilă şi... 
diabolică atunci cînd trebuia justificată folosirea _neîngrădită a 
torturii. Nu mai stăruim asupra faptului că, în absenţa unei 
sancţiuni pentru _nesocotirea_interdicţiei de a reîncepe tortura, 

respectarea acestei interdicții era iluzorie, cu atît mai mult cu cît 
pentru _ „neregularităţile“_ săvirşite în exerciţiul funcţiunii_ orice 
inchizitor putea să obţină absolvirea din partea unui „confrate". 
Unii mentori _inchizitoriali au mers mai departe, susţinînd că 
opreliştea în discuţie pur şi simplu nu se aplică în anumite cazuri. 
Autorii manualelor pentru _inchizitori nu se _ sfiesc să discute 
chiar şi despre cele mai atroce procedee de tortură. Disputa dintre 
ei se referă numai la numărul lor (trei ? cinci ? paisprezece ?) şi la 
chestiunea de a şti dacă trebuie folosite numai cele „tradiţionale" 
sau pot fi aplicate şi altele, născocite de prodigioasa fantezie a 
„practicienilor". Un oarecare Hyppolite Marsilianul enumeră 
paisprezece procedee de tortură şi se laudă că a descoperit şi 
altele, ceea ce stîmeşte admiraţia — şi invidia — lui Paul Grîlland, o 
„autoritate în materie". Pena este mai rezervat. El vorbeşte numai 
de cele cinci procedee „tradiționale", fără să le mai descrie 
motivînd că sînt binecunoscute de toată lumea (cuique sunt obvii 
et patentes). _Se indignează însă de parada de cunoştinţe în 
materie de care fac caz unii autori, decla- rînd că acest soi de 


erudiție este „mai curînd treabă de călăi decît de jurişti şi de 


teologi". Critica lui, deşi nu lipsită de ambiguităţi, este totuşi 
prețioasă prin informațiile pe care ni le furnizează (mai mult fără 
voie). „Eu laud obiceiul de a tortura pe învinuiți (!), mai ales în 
zilele noastre cînd necredincioşii se dovedesc mai neruşinaţi decit 
oricînd... Dar mă împotrivesc în aceeaşi măsură acelor judecători 
sîngeroşi care, în căutarea unei gloriole deşarte — şi ce gloriolă, 
Doamne ! — impun torturi noi (nesocotind astfel dreptul şi 
onoarea) nenorociţilor de inculpaţi, în aşa fel încît aceştia mor sub 
tortură ori scapă cu mădularele zdrobite sau infirmi pentru 
totdeauna". 

Cîteva dintre procedeele de tortură, aplicate progresiv învinui- 
tului, se bucurau de mare favoare în ochii inchizitorilor : estrapaaa, 
„chestiunea" (tortura) apei, frîingerea pe roată. Fstrapada consta în 
suspendarea _învinuitului, legat cu mîinile la spate, de o frînghie 
rulată pe un scripete fixat în tavanul camerei de tortură. Dacă tor- 
turatul nu recunoștea învinuirea, era ridicat încet spre tavan astfel 
că la un moment dat atîma cu toată greutatea corpului numai de 
braţele răsucite la spate. După ce ajungea la plafon, era coborit 
sacadat, în cîteva reprize, încît adesea braţele îi erau smulse din 
încheieturi. Dacă învinuitul nu făcea mărturisiri, i se atîmau greu- 
tăţi de picioare şi supliciul reîncepea. Citeodată victima era ţinută 
suspendată ceasuri în şir. Despre estrapadă ne-a lăsat o mărturie 
zguduitoare Tommaso Campanella, care a experimentat-o — eroic 
— pe propria-i piele : „legat strîns cu frînghii, de îmi pătrundeau 
pînă la os, am fost spînzurat de miini, răsucite cu putere înapoi, 
deasupra unui par ascuţit ; încît, dacă încercam să mă ţin în aer 
încordîn- du-mi brațele astfel răsucite, simțeam dureri 

insuportabile în miini, în umeri şi în gît ; dacă, dimpotrivă, mă 
lăsam învins de greutatea corpului, ţeapa îmi sfirteca carnea şi 
pierdeam_ o mare cantitate de sînge. După patruzeci de ore 
crezînd că am murit, au încetat a mă chinui. Printre cei ce asistau 
la torturile mele, unii mă înjurau, şi, ca să-mi mărească chinurile, 
scuturau_frînghia, de care atîrnam ; alţii îmi lăudau pe ascuns 
curajul... nimic nu m-a doborât şi n-au putut să-mi smulgă un 

Ş.i mai atroce era „chestiunea" apei. In acest caz învinuitul era 
legat cu nişte frînghii, care îl' fixau strîns pe un soi de scară, cu 
capul ceva mai jos decîfc trupul. Intre frînghie şi corp se introducea 
un fel de pană care prin răsucire progresivă făcea ca frînghia să 
pătrundă adînc în carnea învinuitului. Apoi gura îi era ţinută des- 
chisă cu ajutorul unei furculiţe metalice, iar nările îi erau înfundate, 
în sfîrşit, în gitlej i se punea o bucată de pînză, după care în gura 
astfel deschisă i se turna încet apă. Pe măsură ce apa îi intra în 
gură _inculpatul încerca o senzație _intolerabilă de sufocare şi 
înghiţea în disperare, pentru a nu se asfixia, cîte o gură de apă ca 
să poată să respire. în felul acesta victima rămînea în viaţă, dar 


senzaţia de sufocare nu _ înceta nici o clipă. Pentru evitarea 


vomitărilor, autorii îi sfătuiau pe inchizitori să nu dea de mîncare 
inculpaţilor timp de opt ceasuri înainte de ora stabilită pentru 
tortură... Din cînd în cînd bucata de pînză era scoasă din gura 
nefericitului supus torturii pentru a i se da posibilitatea să facă 
mărturisiri. Dacă refuza, tortura era luată de la capăt. Cît priveşte 
supliciul_ roții, cunoscut şi în Transilvania, specialiştii pretind că el 
era unul dintre cele mai blînde. Este de ajuns pentru a ne închipui 
cît de cumplite erau celelalte. 

învinuiţii torturați — sau doar ameninţaţi cu tortura — reac- 
ţionau, desigur, în chip diferit. Cei mai mulţi, la simpla arătare a 
instrumentelor de tortură, recunoşteau chiar şi fapte născocite, ba 
şi gînduri care nu le trecuseră prin minte. Potrivit celor mai 
elementare principii de drept, mărturisirea făcută în atare condiţii 
de constrîngere morală nu ar fi trebuit să aibă nici o valoare 
probantă. Şi totuşi teoreticienii inchiziţiei îi recunoșteau o putere 
doveditoare completă. „Valoarea mărturisirii este absolută — spune 
Pena — dacă (mărturisirea) a fost obţinută prin ameninţarea cu 
tortura sau prin înfăţişarea instru- meritelor de tortură : în acest caz 
se va considera că învinuitul a mărturisit în mod liber (? !) căci n-a 
fost torturat. Tot astfel, dacă mărturisirea a fost făcută după ce 
învinuitul fusese dezbrăcat şi legat spre a fi supus torturii". 

Cînd, în timpul sau după aplicarea torturii învinuitul recunoştea 
faptele imputate, se proceda imediat la consemnarea mărturisirii 
de către grefierul şedinţei de tortură. Ţinînd seama de faptul că 
declaraţia dată în asemenea condiții era rareori expresia 

adevărului, instrucţiunile îndrumătorilor_inchizitoriali recomandau 
ca după minimum 24 de ore, dar nu mai tîrziu de 3 zile, să se ia o 
nouă declaraţie învinuitului — în afara camerei de tortură, dar în 
prezenţa unor martori. Cînd învinuitul îşi menținea declaraţia — şi 
cîţi aveau tăria să-şi retracteze recunoaşterea cînd ştiau ce îi 
aşteaptă în acest caz ? — ea dobiîndea forţă probantă deplină, 
putînd sa atragă chiar arderea pe rug. Dacă inculpatul tăgăduia 
ceea ce mărturisise sub imperiul con- stringerii fizice, tortura putea 
fi „continuată" cînd cele spuse în cursul torturii constituiau indicii 
noi referitoare la faptele imputate. Nimeni nu putea să-l împiedice 
însă pe închizător să considere drept indiciu o anumită afirmaţie a 
învinuitului, pentru a-şi”ţ>utea lua apoi libertatea să „continue" 
tortura. Tocmai de aceea pînă şi un magistru inchizitorial atit de 
neîndurător ca Pena este silit să recomande emulilor săi evitarea 
abuzurilor în stabilirea pe această cale de „indicii noi". Explicaţia pe 


care o dă este cum nu se poate mai grăitoare : „dealtminteri, mulţi 
învinuiți ajung, după primele şedinţe (de tortură), într-o asemenea 


stare de neputinţă şi infirmitate încît te poţi întreba pe bună 
dreptate dacă vor fi în stare să îndure res'oil (chinurilor) fără pri- 
mejdie pentru trupul şi sufletul lor...“. După o asemenea constatare 
s-ar putea crede că autorul nu mai are nimic de adăugat. Eroare ! 
El continuă să cerceteze cu acribie „pasionanta" şi „controversata" 
chestiune de a şti dacă chinurile torturii pot fi „repetate', 
considerind-o „de cel mai mare interes", deşi admite că „este o 
chestiune foarte josnică". Aşadar, cind pot fi „repetate" chinurile 
torturii ? După părerea lui Pena, doar în trei cazuri : cînd învinuitul 
„a fost torturat uşor sau blînd" (? !), deci „insuficient" ; cînd s-au 
ivit noi indicii de vinovăţie (problemă controversată între „experţii" 
inchiziţiei, atrage atenţia autorul) ; cînd după recunoaşterea 
învinuirii în timpul 

— şi din cauza torturii —victima îşi retractează mărturisirea. în ce 
cazuri se poate spune că învinuitul a fost „suficient torturat" ? se 
întreabă imperturbabil Pena, şi răspunde : „cînd se va învedera 
judecătorilor şi experţilor că învinuitul a suferit, fără a mărturisi, 
chinuri de o gravitate comparabilă cu gravitatea indiciilor, cînd se 
va socoti că a ispăşit indiciile prin tortură" (ut ergo intelligatur 
quando per torturam indicia sint purgata)._Aşadar, simplele indicii 
erau sancţionate cu tortura. Dar nici acum tema torturii nu este 
epuizată. 

Pena îşi previne învăţăceii că nu există problemă mai spinoasă 
decît tortura şi de aceea „nici una nu trebuie lămurită cu mai multă 
precizie". Drept care continuă să răspundă întrebărilor ce s-ar putea 
ivi privitor la tortură. lată o mostră : „de cîte ori se poate reîncepe 
întreaga serie a torturilor ca urmare a neratificării mărturisirilor" ? 
Şi de astă dată problema este controversată între „doctorii"_ în 

teologie (mai bine zis : în tortură). Unii dintre ei sînt de părere că 
întreaga gamă de _schingiuiri poate fi reîncepută. După Pena 
această opinie păcătuieşte prin „exces de cruzime". El consideră că 
„Nu ar trebui să se depăşească două serii complete de chinuri". Dar 
căindu-se, parcă, de excesul de blindeţe de care s-a făcut vinovat, 
adaugă o excepţie : se poate purcede şi la a treia serie de suplicii 
cînd învinuitul a fost torturat „prea blind" cu prilejul precedentelor 
două serii de chinuri. Comentariul său asupra torturii se încheie cu 
această îndrumare : „dacă, după acele (noi suplicii n.n.), nu se 
obţine confirmarea fără tortură a mărturisirilor — sau nici un fel de 
mărturisire — învinuitul va fi eliberat, aşa cum minunat (!) spune 
Eymerich”. 

Jonglînd cu definiţii şi clasificări, ca nişte oameni de ştiinţă ce se 
socoteau, autorii amintitelor manuale pentru inchizitori deosebeau 
tortura _ordinară_de cea _ extraordinară,_în_funcţie de asprimea şi 
durata ei. O „şedinţă" de tortură dura îndeobşte un sfert de ceas, 
dar un „set“ complet de suplicii se putea prelungi timp de 15 zile. 
Se făcea de asemenea distincţie între tortura aplicată învinuitului 
(in cap ut proprium) şi tortura la care era supus martorul (in caput 
alienum),_cu_ posibilitatea de a-l transforma oricînd pe martor în 
învinuit. Libertatea neîngrădită de a-i tortura pe martori, la simpla 
iniţiativă a inchizitorului, fără a mai fi nevoie de acordul episcopului, 
unită cu inexistenţa, de regulă, a preocupării martorului de a se 
apăra, cel puţin la început, de o învinuire îndreptată contra sa, 
transforma proba testimonială într-un imbatabil instrument al acu- 
zării. Alte împrejurări şi reguli derogatorii de la dreptul procesual 
comun privitoare la martori _agravau condiția judiciară _a 
inculpatului. Faţă de un martor timorat sau complezent, duşmănos 
ori stăpînit doar de grija de a-şi salva propria piele, acuzatul era 
complet dezarmat. Situaţia învinuitului era agravată de o serie de 
abateri, în defavoarea sa, de la regulile de drept comun care 
garantau cît de cît stabilirea adevărului şi care, în faţa instanțelor 
laice, l-ar fi pus la adăpost măcar faţă de unele riscuri. 

Dată fiind natura specifică a ereziei, considerată „crimă de con- 
ştiinţă", ascultarea martorilor de către inchizitor avea ca scop nu 
atit stabilirea unor fapte concrete, dealtminteri greu de probat, cît 
mai ales constringerea_ inculpatului la mărturisiri complete. Pe de 
altă parte martorii erau necesari ca să ateste zvonul public aflat 
adesea la obirşia urmăririi pentru erezie. Orice persoană citată ca 
martor de _inchizitor avea obligaţia să se prezinte, să depună 
jurămînt şi să relateze tot ceea ce ştie în privinţa nesocotirii 
credinţei. Nu i se indica insă, din capul locului, despre ce persoane 
sau fapte trebuie să facă relatări. Refuzul de a presta jurămînt sau 
de a depune mărturie era suficient pentru a abate asupra celui 
chemat ca martor teribila suspiciune de erezie. Acest refuz justifica 

de asemenea torturarea fără «nici o restricţie a martorului. Mărturia 
mincinoasă era sancţionată cu moartea în cazurile mai grave, de 
pildă atunci cînd avusese ca rezultat absolvirea de pedeapsă a unui 
vinovat. Dacă în cadrul procedurii de drept comun anumite 
persoane nu puteau fi audiate ca martori din cauza unor 
antecedente infamante (spre exemplu pentru că _ săvirşiseră alte 
infracţiuni, se făcuseră vinovate de abateri de la dreapta credinţă, 
avuseseră o comportare imorală), în faţa _inchiziţiei asemenea 
oprelişti dispăreau. Astfel puteau apărea ca martori : ereticii, 
complicii ereticilor, excomunicaţii, martorii mincinoşi, infractorii de 
drept comun, copiii în vîrstă de peste 14 ani, soţul sau soţia, rudele 
şi oamenii apropiați __învinuitului (slujitorii, __şerbii, colonii, 
mercenarii). Eymerich este cum nu se poate mai explicit în această 
privință : „să nu-şi închipuie învinuitul că poate lesne să recuze 
martorii, căci în cadrul procedurii _inchizitoriale martorii nu se 
recuză niciodată, cu excepţia cazului de duşmănie de moarte. Toţi, 
chiar şi cei loviți de infamie, infractorii de drept comun şi complicii 
lor, cei ce au jurat strîimb, excomunicaţii, toţi cei ce s-au făcut 
vinovaţi de vreun delict. Nu se respinge decît mărturia unui duşman 
de moarte, a aceluia, vreau să spun, care a şi atentat la viaţa 
învinuitului, care i-a jurat moartea, care l-a şi rănit“ (!). Aşadar, 
numai duşmanii de moarte stricto sensu erau recuzabili. Depoziţiile 
majorităţii martorilor cu trecut dubios erau valabile însă numai 
atunci cînd confirmau acuzarea ; în apărare ele nu aveau nici o 
valoare. Astfel un eretic sau un soţ făcea o depoziţie valabilă dacă îl 
învinuia pe un alt eretic, respectiv, pe celălalt soţ. Validitatea sau 
nevalidi- tatea mărturiei, după cum slujea acuzării sau apărării, 
învederează flagranta injustiție a sistemului probator practicat de 
inchiziţie. 

Secretul constituia un principiu de bază al procedurii inchizi- 
toriale. După Diego Garcia de Trasmiera, un apologet al inchiziţiei, 
secretul este „stilpul pe care se sprijină cîrmuirea inchiziţiei şi care 
merită veneraţia credincioşilor ; el înlesneşte pirile martorilor ; el 
este principiul şi temelia acestui tribunal ; fără el, edificiul se 
prăbuşeşte inevitabil". Drept urmare, nici în faza anchetei, nici în 
faza judecății nu era îngăduită participarea unor persoane străine 
de aparatul inchizitorial, iar numele şi relatările participanţilor la 
proces — acuzatori, denunţători, martori, experţi, apărători — erau 
ascunse cu grijă. La rîndul lor, aceştia, ca şi inchizitorii, episcopii, 
grefierii şi auxiliarii_ justiţiei, aveau obligaţia să păstreze secretul 
absolut asupra celor aflate în cursul anchetei şi al judecății. Regula 
secretului avea în primul rînd menirea să pună la adăpost pe 
acuzator, _denunţător sau martor de răzbunarea, adesea 
îndreptăţită, a învinuiţilor ori a celor apropiaţi lor. Ea tindea de 

asemenea să ascundă obştei credincioşilor fărădelegile inchiziţiei, 
susceptibile să compromită prestigiul bisericii. în sfîrşit, secretul 
procedurii era păzit şi pentru că exercita o teroare psihologică 
difuză, dar eficace, nu numai asupra celor aflaţi sub anchetă, care 
nu ştiau cui îşi datorează inculparea, dar şi asupra unor oameni 
nepuşi încă sub acuzare, dar ameninţaţi să ajungă îD faţa 
tribunalului inchizitorial sub învinuirea de abateri de la ortodoxia 
credinţei. 

Păstrarea_ secretului era urmărită cu deosebită străşnicie_în 
administrarea probei testimoniale. Audierea martorilor avea loc de 
regulă numai în prezenţa _inchizitorului şi a notarului, care 
îndeplinea funcţia de grefier. Ca şi învinuitul, martorul nu era 
întrebat de la început şi în mod direct asupra împrejurărilor cauzei. 
în speranța aflării unor fapte necunoscute încă. inchizitorul era 
sfătuit de manuale să-l ia pe departe pe martor şi să-l întrebe doar 
dacă are cunoştinţă de abateri de la dreapta credinţă ori de 
existenţa unor eretici. Numai după mai multe tatonări prealabile se 
trecea la întrebări mai _circumstanţiate privitoare la faptele 
învinuitului. Pentru a se asigura secretul procedurii, era oprit 
inchizitorului să comunice acuzatului numele martorilor şi 
conținutul depozițiilor lor. Un corolar al acestei reguli, stabilite 
printr-o bulă a papei Bonifaciu al Vill-lea şi explicate de 
teoreticienii inchiziției, era interzicerea confruntării între acuzat şi 
martori şi chiar între martorii aceleiaşi cauze. Din consideraţii iden- 
tice nu se proceda, de regulă, la confruntări între acuzator sau 
denunţător, pe de o parte, şi acuzat, pe de altă parte. Autorii 
instrucţiunilor pentru inchizitori insistă îndelung asupra păstrării 
secretului în ceea ce priveşte identitatea martorilor şi cuprinsul 
mărturiilor „Nu se va ceda în nici uri caz — spune Pena — la 
rugăminţile, la stăruinţele unui învinuit care ar vrea să cunoască 
numele denunţătorilor săi pentru a se apăra mai bine : dacă 
învinuitul va face apel şi îşi va întemeia apelul pe această 
chestiune specială, apelul îi va fi respins. O excepţie la această 
regulă generală : odată stabilită vinovăția acuzatului — şi numai 
atunci — dacă acuzatul o cere, va putea să obţină să i se comunice 
cuprinsul relatărilor făcute de denunţătorii săi, relatări din care va 
fi eliminată în prealabil orice indicație de timp sau de loc, precum 
şi orice nume de persoană care i-ar permite acuzatului să-l 
descopere pe denunţător". Cu alte cuvinte învinuitul nu avea 
dreptul să cunoască cuprinsul relatărilor potrivnice lui decît în 
momentul cînd acest lucru nu-i mai servea la nimic şi nici măcar 
atunci nu i se îngăduia să afle identitatea celor răspunzători de 
urmărirea sa. Invocînd_/nstrucțiunile_lui Torquemada din 1484. 
acelaşi autor precizează : „în textul depoziţiei citite învinuitului vor 

figura, ca indicaţii specifice, numai anul şi luna depoziţiei, locul şi 
data infracţiunii : aceasta ajunge pentru a da învinuitului posibi- 
litatea de a se apăra". Dar, temîndu-se parcă de „concesia" pe 
care a făcut-o, adaugă : „aceasta este o indicație maximală, nu o 
obligaţie". 

Cum funcţiona apărarea în faţa inchiziţiei ? Dreptul de apărare 
cuprinde, precum se ştie, un mănunchi de prerogative iar exer- 
citarea lui este asigurată printr-o seamă de garanţii procesuale. A 
cunoaşte învinuirea şi probele în acuzare, a combate învinuirea 
prin toate dovezile admise de lege, a participa la îndeplinirea 
anumitor acte de urmărire penală şi la toate actele de judecată, a 
te apăra oral şi în scris, a exercita căile de atac contra sentinţei 
pronunţate de prima instanţă sînt tot atitea atribute ale dreptului 
de apărare (în sens restrîns). Mijloacele prevăzute de lege (inclusiv 
modul de organizare şi funcţionare a organelor de urmărire penală 
şi a instanţelor de judecată) pentru a se asigura exercitarea 
acestor atribute, ca şi dreptul inculpatului de a beneficia de 
asistenţa unui apărător cu pregătire juridică (asistenţă obligatorie 
în unele cazuri, ca de pildă atunci cînd _ inculpatul este arestat), 
alcătuiesc garanţiile procesuale. Cît de restrînse erau posibilităţile 
de apărare ale unui învinuit de erezie încăput în mîinile inchiziţiei 
se poate lesne deduce din funcţionarea acestei instituţii judiciare, 
din_opreliştile puse inculpatului — în cunoaşterea _ învinuirii şi a 
depoziţiilor de martori, în administrarea probelor menite să 
combată acuzarea, în participarea la îndeplinirea unor importante 
acte procesuale, în apărarea propriu- zisă prin concluzii orale sau 
scrise. Concepţia mentorilor inchizitoriali despre rolul avocatului în 
proces, ca şi modul de organizare a asistenţei judiciare în faţa 
tribunalului inchizitorial, sînt foarte grăitoare în această privinţă. 
Edificator este faptul că, printre cauzele susceptibile să întîrzie 
judecarea pricinilor de erezie, Eymerich enumeră la loc de frunte 
„admiterea unui apărător". El consideră chiar că în anumite cazuri 
asistenţa judiciară este de-a dreptul inutilă : „cînd acuzatul îşi 
mărturiseşte crima imputată — indiferent de faptul că a fost 
înfundat sau nu de martori — şi cînd mărturisirea sa corespunde 
denunţurilor, este de prisos să i se acoi'de un apărător pentru a 
vorbi contra martorilor. Intr-adevăr, mărturisirea sa este mult mai 
probantă decît depoziţiile martorilor". Autorul citat „uită“ însă con- 
diţiile în care era smulsă îndeobşte mărturisirea învinuitului. Apără' 
torul i se pare util numai atunci cînd inculpatul contestă învinuirea, 
martorii îi sînt favorabili iar el insistă să i se acorde asistenţă 
judiciară. 

Pentru a putea să pledeze în cauze de erezie, avocatul trebuia 
să îndeplinească o serie de condiţii, printre care : să provină dintr-o 
familie de oameni credincioşi, să fie el însuşi credincios, să aibă o 
reputaţie morală nepătată, să jure că va păstra secretul 

dezbaterilor şi că va face o apărare „corespunzătoare". Care era 
rostul apărătorului într-un asemenea proces, în concepţia Sfîntului 
Oficiu, ne-o spune Pena cu o francheţe uluitoare : „rolul avocatului 
este să exercite presiuni asupra acuzatului pentru ca acesta să 
facă mărturisiri_şi_să se căiască,_precum şi să ceară penitenţe 
pentru crima comisă" (s.n.). Mai mult, dacă în cursul procesului 
vinovăția inculpatului devenea evidentă, apărătorul trebuia să-şi 
abandoneze misiunea. „Dacă într-un anumit moment al oficiului 
său — spun _/nstrucțiunile_lui Torque- mada — (avocatul) îşi dă 
seama că dreptatea nu e de partea lui (a inculpatului), va înceta de 
îndată să-l asiste pe infractor şi va informa despre aceasta pe 
inchizitori". în concepţia temutului_inchizitor general al Spaniei 
avocatul trebuia, în acest caz, să se transforme din apărător în 
delator şi, nu mai puţin, în dezertor al nobilei sale misiuni. Uneori 
asistenţa avocaţială se întorcea împotriva inculpatului pentru că 
oricînd_în_ cursul procesului apărătorul putea fi transformat în 
martor şi silit să dea în vileag tot ceea ce aflase de la el în mod 
confidenţial, în calitate de avocat. In orice caz avocatul nu era 
admis decit în faza judecății, nu şi în cursul anchetei. în faţa 
instanţei apărătorul putea depune cereri sau memorii, era îndrituit 
să solicite înlăturarea unor martori aflaţi în duşmănie de moarte cu 
inculpatul şi chiar să recuze pe judecător. Unele dintre aceste 
îndrituiri erau practic inoperante, fie dm cauza şiretlicurilor folosite 
de_inchizitor în timpul anchetei, fie din pricina unor reguli de 
procedură. Astfel, în cursul interogatoriului, inchizitorul îl putea 
întreba pe învinuit, fără să-i dea nimic de bănuit, dacă are duşmani 
de moarte care ar putea face depoziţii potrivnice lui. In cazul cînd 
nega, inculpatul nu mai putea cere înlăturarea martorului pe 
temeiul duşmăniei de moarte î dacă indica unele nume, nu mai era 
în drept să recuze pe cei neindicaţi nominal. Cît priveşte cererea de 
recuzare a judecătorului, soluţionarea ei favorabilă era adesea 
iluzorie, deoarece competenţa în această privinţă aparţinea 
inchizitorului. 

Reglementarea restrictivă a dreptului de apărare era agravată 
de împrejurarea că de cele mai multe ori învinuitul se afla în stare 
de deţinere, ceea ce îi îngrădea şi mai mult posibilitatea de a 
strânge dovezi în favoarea sa şi de a-şi face în genere o apărare 


eficace. Procedura _inchizitorială nu _ cunoştea _ instituţia asistenţei 


judiciare obli' gatorii în cazul cînd inculpatul era judecat în stare de 
arest. Teoreticienii inchiziţiei considerau dealtminteri că de vreme 
ce_inchizitorul este nu numai judecător, dar şi părinte spiritual, 
avînd şi îndatorirea de a apăra credinţa şi de a salva sufletul 
ereticului păcătos, inculpatul este apărat eo ipso de... judecătorul 
inchizitorial, obligat să suplinească din oficiu apărările lui (judex 

supplere debet defensiones ret ex officio). 

Odată administrate, în condiţiile sus-amintite, probele urmau să 
fie apreciate în vederea stabilirii vinovăţiei. Felul în care erau ele 
evaluate de tribunalul inchizitorial nu asigura însă triumful adevă- 
rului şi el a contribuit considerabil la trista reputaţie a acestei insti- 
tuţii. Dacă astăzi, în majoritatea ţărilor lumii, se aplică principiul 
liberei aprecieri a probelor, principiu potrivit căruia decisivă este 
convingerea intimă a judecătorului formată pe temeiul totalităţii 
probelor, pe vremea _inchiziţiei dominant era sistemul probelor 
legale sau formale, în cadrul căruia probele aveau o putere 
doveditoare prestabilită şi ierarhizată de lege, independent de 
ceea ce credea judecătorul. în cadrul acestui sistem existau 
probe depline, probe semi- depline, probe _indiciale şi probe 
conjecturale. Sentința era adesea rezultatul unui calcul aritmetic 
arbitrar. Astfel două probe semi- depline formau o probă deplină, 
de natură a atrage automat condamnarea inculpatului, indiferent 
de opinia ce şi-ar fi făcut-o judecătorii pe baza altor dovezi din 
dosar. Pe de altă parte forţa probantă a anumitor mijloace de 
probă varia în funcţie de calitatea persoanei care furniza proba. 
Aşa, de pildă, mărturia unui cleric sau a unui senior beneficia de 
mai multă credibilitate decît depoziţia unui mirean sau a unui 
vasal. Sistemul probelor legale era aplicat deopotrivă în justiţia 
laică şi în cea inchizitorială, cu deosebirea că aceasta din urmă l-a 
înăsprit sub unele aspecte in scopul de a spori eficacitatea 
reprimării ereziilor. Aşa, de pildă, mărturisirea obţinută prin ame- 
ninţarea cu tortura ori prin înfăţişarea instrumentelor de tortură 
era considerată ca o dovadă deplină. Poziţia ereticului în faţa tribu- 
nalului inchizitorial era nespus de grea şi pentru că în procedura 
acestui tribunal prezumția de nevinovăție era necunoscută. 

După terminarea anchetei, inchizitorul, devenit peste noapte 
judecător, împreună cu episcopul diocezei sau un împuternicit al 
acestuia, pronunţau sentinţa, după ce în prealabil se consultaseră 
asupra soluţiei cu un fel de juriu, format dintr-un număr variabil de 
aşa-numiţi „bărbaţi buni“ (boni viri). De obicei aceşti „juraţi" erau 
specialişti în dreptul canonic şi laic şi proveneau din rîndurile cleri- 
cilor, magistraţilor sau mirenilor cunoscuţi prin fidelitatea lor faţă 
de biserica romano-catolică. Opinia lor nu era însă obligatorie 
pentru_inchizitor, care avea primul — şi ultimul — cuvînt în 
pronunţarea sentinţei. 

După  Eymerich, verdictele ce puteau fi pronunțate în 
procesele de erezie erau în număr de treisprezece, ele fiind 
aplicabile nu numai ereticilor propriu-zişi, dar şi ocrotitorilor lor 
de orice fel. 

O sentință de achitare (verdict mai mult decît rar) putea 
nădăjdui numai inculpatul contra căruia probele de vinovăţie 
lipseau cu desăvirşire şi nici bănuieli de erezie nu subzistau. 

Pentru a nu închide calea unei noi judecăţi şi a unei eventuale 

condamnări, instrucţiunile 
inchiziţiei îi povăţuiau pe judecători să se ferească a proclama în 
sentinţă nevinovăția inculpatului. Aşadar procedura inchizitorială 
ignora şi un alt principiu al procesului penal modem, cristalizat în 
adagiul : non bis in idem,_principiu care interzice judecarea din 
nou a unei persoane pentru aceeaşi faptă chiar sub o nouă 
calificare. Altfel spus, _hotăririle pronunțate de tribunalele 
inchizitoriale erau lipsite de una dintre notele definitorii ale 
statuărilor judecătoreşti : autoritatea lucrului judecat. 

Cînd nu se dovedise că inculpatul s-a făcut vinovat de erezie, 
dar asupra lui apăsa reputația de eretic, se pronunța un verdict de 
ispăşire sau purificare canonică. împricinatul trebuia să jure că nu 
este eretic iar jurămîntul lui trebuia întărit de cojurători (al căror 
număr varia, după caz, între 7 şi 30), de aceeaşi stare sau 
ocupaţie cu inculpatul (preoţi, dacă împricinatul era preot, oşteni, 
dacă era oştean etc.). în situaţia în care inculpatul nu izbutea să 
întrunească numărul de cojurători cerut, era condamnat ca eretic. 
Şi cine se încumeta să jure că o rudă sau un prieten nu este eretic, 
ştiind că o atare faptă putea să abată asupra sa teribila suspiciune 
de erezie ? Cel care, după purificarea canonică, recidiva, era 
socotit re/lapsus, recăzut în erezie şi „abandonat braţului secular", 
formulă eufemistică pentru pedeapsa capitală : arderea pe rug. 

Uneori _inculpatul era supus numai la penitenţe, fără să i se 
aplice pedepse propriu-zise. Astfel, suspectul de erezie, împotriva 
căruia existau doar indicii uşoare de erezie, era supus abijurării de 
levi. Ceremonia se _dasfăşura în mod public, în catedrală, dacă 
suspiciunea de erezie era notorie, şi în palatul episcopal, în faţa 
consiliului canonicilor dominicani şi chiar în locuinţa episcopului sau 
a inchizitorului, dacă erezia nu devenise publică. Abjurarea în public 
avea loc pe un eşafod înălţat în faţa altarului catedralei. Penitentul 
era ţinut pe eşafod în picioare şi cu capul descoperit şi silit, după ce 
inchizitorul rostea o predică şi făcea o expunere a faptelor 
imputate, să se lepede de erezie, jurînd cu mîna pe evanghelie, şi 
totodată să-şi proclame fidelitatea faţă de credința catolică. 
Abjurarea era rostită în limba vulgară pentru ca să fie înţeleasă de 
obştea credincioşilor prezenţi la ceremonie. învinuiţii contra cărora 
exista o suspiciune puternică trebuiau să facă o aşa-zisă abjurare 
de suspiciune puternică. Odată cu pronunţarea sentinţei inchizitorul 
indica inculpatului suspectat uşor sau puternic de erezie penitenţa 
ce are de îndeplinit, cu adaosul că dacă nu se va supune, va fi 
considerat re/apsus_şi osîndit ca atare. Cei suspectaţi uşor sau 
puternic de erezie aveau obligaţia să stea cîteva duminici în şir cu o 
luminare în mînă pe treptele bisericii sau lîngă altar. Ei puteau fi 
sancţionaţi şi cu închisoarea pe durată determinată. Inculpaţii 
suspectaţi violent de erezie aveau parte de un tratament mai aspru. 

Dacă nu abjurau, nu voiau să revină în sînul bisericii şi să se supună 
ispăşirii prescrise de episcop sau de inchizitor, erau arşi pe rug. In 
cazul cînd _abjurau şi acceptau ispăşirea, erau condamnaţi la 
închisoare pe viaţă sau pe o durată determinată. In plus un oare- 
care timp ei aveau obligaţia să poarte, ca penitenţă, un sanbenito, 
adică un scapular, pe care erau cusute două cruci de pînză roşie şi 
care constituia semnul distinctiv al ereticilor pocăiţi. Purtarea 
acestui sanbenito_avea menirea să înspăimînte pe cei _ispitiţi să 
cadă în erezie. „Nu încape îndoială că a dăscăli şi teroriza poporul 
cu citirea în public a sentinţelor, cu impunerea unor veşminte ca 
sanbenito_etc. este o faptă bună“ — afirmă cu toată convingerea 
Pena. 


Ereticul_ care _ îşi mărturisea păcatul, abjura şi nu avea 
antecedente de eretic (în sensul că nu mai fusese implicat într-un 


proces de erezie sau nu mai abjurase ca suspect de erezie), scăpa 
de pedeapsa capitală, dar era _osîndit la închisoare pe viață 
„pentru ca să aibă parte pentru totdeauna de pîinea durerii şi de 
apa disperării". Eymerich, care face această precizare, îl previne 
însă pe inchizitor ca, în cazul cînd aplică o pedeapsă mai blindă, 
„Să se asigure că are de-a face cu un convertit adevărat iar nu cu 
un lup ascuns în piele de oaie". La rîndul său, Torquemada, în 
articolul al XH-lea al /nstrucțiunilor_sale, stabileşte că dacă 
„inchizitorii_ au vreun _ motiv să considere că reconcilierea (cu 
biserica) acestui eretic este simulată... ei trebuie să-l declare 
impe- nitent şi să-l abandoneze braţului secular". Pedeapsa putea 
fi comutată cînd ereticul îşi mărturisea prompt păcatul ori erezia 
sa fusese de scurtă durată. 

Manualul inchizitorilor cuprinde îndrumări amănunțite şi cu pri- 
vire la felul cum se cuvine să se procedeze în cazul abjurării. După 
ce notarul citea actul în care se enumerau abaterile eretice, incul- 
patul trebuia să fie întrebat de inchizitor, cînd dădea semne că 
vrea să se reconvertească, dacă este adevărat că a greşit şi dacă 
vrea prin abjurare să-şi mîntuiască sufletul. Cînd exista riscul ca 
ereticul să conteste învinuirea ori să se angajeze în discuţii 
contradictorii, i se recomanda inchizitorului să întrebe pe inculpat 
doar dacă înţelege sau nu să abjure. Comentind acest pasaj al 
Manualului, Pena este de părere că întrebarea cu privire la faptul 
dacă greşelile atribuite ereticului sînt sau nu adevărate să nu fie 
deloc pusă pentru ca tăgada, tergiversarea răspunsului sau 
încercarea de dezvinovăţire să nu scandalizeze poporul şi să nu 
slăbească autoritatea _ inchiziţiei. „Oare poporul n-ar ajunge să se 
îndoiască de dreptatea pe care o împarte tribunalul inchizitorial ?“ 
se întreabă el şi recomandă în continuare „să se facă totul pentru 
ca penitentul să nu se poată declara nevinovat sau să se 

dezvinovăţească, spre a nu se da poporului nici cel mai 


neînsemnat motiv de a crede că osînda este nedreaptă !“ 

lremediabil pierdut era ereticul care, după ce îşi recunoscuse 
infracţiunea şi abjurase, recăzuse în erezie, devenind _re/apsus. 
Chiar dacă îşi mărturisea fapta şi se pocăia din nou, el era 
abandonat braţului secular. Inchiziția pedepsea cu moartea recidiva 
în materie de erezie. Scăpa totuşi de arderea pe rug ereticul care, 
înainte de a recădea în erezie, abjurase pentru a se purifica doar de 
o „suspiciune uşoară". 

înainte de a-l preda călăului pe nefericitul recidivist întru erezie, 
judecătorii inchizitoriali îl pregăteau sufleteşte pentru trecerea în 
lumea cealaltă. In ce fel, ne-o spune tot Manualul. Episcopul şi 
inchizitorul trebuiau să trimită în celulă la inculpat doi-trei drept- 
cre- dincioşi, de preferinţă călugări, pentru a-l îndemna să se 
îngrijească de mîntuirea sufletului. „Ei se vor duce la întemnițat şi 
vor discuta cu el — alegînd clipa cea mai potrivită — despre 
deşertăciunea acestei lumi, despre mizeria vieţii pămînteşti, despre 
bucuria şi slava raiului. Apoi îi vor spune, din partea episcopului şi a 
inchizitorului, că nu va scăpa de moartea trupului ; că trebuie, 
aşadar, să se gîndească la mîntuirea sufletului său, să se 
pregătească a se spovedi şi să primească taina împărtăşaniei". 
Mărinimoase — şi înduioşătoare — consolări pentru ereticul osîndit 
să-şi dea duhul peste numai două-trei zile ! Aceasta mai ales dacă 
citim mai departe în acelaşi Manua/_instrucţiunile în vederea 
execuţiei capitale. Episcopul şi _inchizitorul trebuiau să-i 
poruncească judecătorului laic al locului ca acesta să înştiinţeze 
populaţia de ziua şi ceasul execuţiei, iar el să fie prezent la 
ceremonia pronunțării sentinței şi a predării osînditului către 


autoritățile civile. In ziua hotărîtă inchizitorul_rostea_o predică 


generală, de preferinţă într-un loc public, dar nu în incinta bisericii. 
Inculpatul, înlănţuit, asista, de pe un eşafod înalt, la desfăşurarea 
întregii ceremonii. După citirea capetelor de acuzare de către 
notarul inchizitorial, el era _înştiinţat că, faţă de recăderea în 
păcatul ereziei, biserica nu mai poate face nimic pentru el şi că, 
deşi se căieşte încă o dată, va fi abandonat braţului secular. Dacă 
se declarau neputincioşi să-l smulgă pe osîndit din flăcările rugului, 
reprezentanţii bisericii se străduiau în schimb din răsputeri ca, după 
pronunţarea sentinței de condamnare, să-l convingă să se 
pocăiască în 'public pentru a-şi salva sufletul... Dar, precizează 
implacabil autorul Manualului : „pocăit sau nepocăit, cel recăzut în 
erezie va fi executat, asta-i sigur !“ Şi adaugă : „inchizitorul să nu 
uite : căutătura judecătorului mai mult îngrozeşte decit îndeamnă 
la pocăință iar vorbele lui stîmesc mai lesne disperarea decit răb- 
darea", aşa că să nu apară personal în faţa nefericitului de 
condamnat spre a-i smulge pocăinţa, ci să trimită în acest scop 
oameni de încredere, dacă se poate prieteni, „care să-l ajute să 
moară frumos (! !), să-l mîngiie, să se roage împreună cu el, să nu- 

1 părăsească înainte ca _osînditul să-şi dea duhul în mîinile 
creatorului". Altă grijă a lui 

Eymerich_: osînditul să fie împiedicat să-şi facă seama înainte de a 
fi mistuit — în bună regulă ! — de flăcările rugului. In sfîrşit, o 
ultimă instrucțiune : sentinţa de condamnare la moarte a 
inculpatului să fie pronunţată într-o piaţă publică, nu în biserică, şi 
în altă zi decît într-o zi de duminică sau de sărbătoare. „Este firesc 
să fie aşa — notează acelaşi mentor inchizitorial : sentinţa duce la 
moarte (ducit ad mortem) şi este aşadar mai lăudabil (honestus) să 
fie pronunţată în afara bisericii şi în timpul săptămînii, căci templul 
şi duminica sint locul şi timpul consacrate Domnului!!. Asasinarea 
judiciară a ereticilor trebuia să aibă loc cu păzirea canoanelor 
bisericeşti. Nu interesa insă cît de creştinească era în fond arderea 
pe rug! 

Instrucţiunile inchizitoriale stăruie îndelung asupra tratamentului 
la care trebuie supus ereticul care, deşi îşi recunoaşte erezia, 
refuză să se pocăiască şi să abjure, fără a fi însă în situaţia unui 
relapsus. £1 sfîrşea tot mistuit de flăcările rugului. Dar nu imediat, 
ci după ce episcopul şi inchizitorul ori cîţiva „experţi" clerici şi jurişti 
laici se străduiau zile şi luni în şir sâ-l convingă că nutreşte idei 
eretice şi că este cazul să abjure. Dacă stăruinţele pe lîngă osîndit 
ale „binevoitorilor" rămîneau infructuoase, dacă ereticul persista în 
rătăcirile .sale, inchizitorul era sfătuit să nu se grăbească cu 
trimiterea la moarte a _ impenitentului. Era vorba adesea, în 
asemenea cazuri, de eretici care doreau cu tot dinadinsul rugul 
pentru a muri ca martiri. „Ei bine * Cu ei să se tărăgăneze lucrurile 
— spune Manualul._Nici vorbă, bineînţeles, să li se împlinească 
aceste dorinţe nesăbuite : vor fi ţinuţi, în schimb, timp de şase luni 
sau un an, în lanţuri, intr-o închisoare înspăimântătoare şi 
întunecoasă, căci năpasta închisorii şi brutalizarea neîncetată 
stimulează adesea înţelegerea (? !)“. Dacă metoda dură nu dădea 


roade, se recurgea la un regim carceral de favoare iar în cele din 
urmă în celulă erau _introduşi copiii şi soţia deţinutului pentru a-1 


determina să renunţe la îndărătnicia sa. Abia după folosirea tuturor 
acestor procedee de convingere ereticul impenitent putea. fi 
abandonat brațului secular. _Stăruinţele pentru __reconvertirea 
ereticului continuau insă şi pe drumul spre locul execuţiei, ba chiar 
şi după ce osînditul era cuprins de flăcările rugului. Erau folosiţi, în 
acest scop, laici drept- credincioşi, înzestrați cu darul vorbirii. 
Pentru cazul cînd ereticul consimţea în cele din urmă să abjure, 
Eymerich sugerează ca osînditul să fie iertat de arderea pe rug, dar 
nu şi de pedeapsa cu închisoarea pe viaţă. El recomandă să se 
procedeze astfel pentru că într-o atare situaţie „abjurarea este 
dictată în chip vădit de teamă iar nu de convingere". Şi de astădată 
Pena se arată intransigent. „Eymerich socoteşte că ar mai putea fi 

primit (în sînul bisericii — n.n) impe- nitentui care, la doi paşi de 
rug, ar spune că vrea să abjure. Este infinit mai înţelept să se 
susţină opinia contrară, chiar dacă impe- nitentul şi-ar clama de o 
mie de ori conversiunea, căci juridiceşte această conversiune este 
inadmisibilă iar experienţa ne arată ca asemenea conversiuni nu 
sînt niciodată sincere". Desigur, Pena avea dreptate din punct de 
vedere juridic, căci în condiţiile date manifestarea de voinţă a 
ereticului abjurant nu putea fi liberă. Numai că abijurarea nu era 
mai liberă în situaţia în care intervenea înainte ca ereticul să ajungă 
„la doi paşi de rug“. 

Cînd datorită abjurării de ultim moment ereticul „beneficia" de 
închisoarea pe viaţă, nici o comutare ulterioară de pedeapsă nu 
era, în principiu, admisă, indiferent de existenţa unor circumstanţe 
atenuante personale. Manualul inchizitorilor_o_spune răspicat 
„Soţul nu va fi absolvit (de pedeapsă) din pricina soţiei, chiar dacă 
ea este tînără, nici soţia din pricina soțului, nici din pricina copiilor 
sau a părinţilor, nici dacă le este indispensabil dată fiind vîrsta 
foarte fragedă sau foarte înaintată". 

Pînă în momentul execuţiei osînditul era supus unui regim celu- 
lar foarte sever : i se puneau lanţuri la miîini şi la picioare, nu putea 
fi vizitat decît de temnicieri sau de oamenii de încredere ai bisericii 
însărcinaţi să stăruie pe lingă el pentru a-şi recunoaşte vinovăția, a 
se _reconverti şi a abijura. | se puteau conceda, cel mult, tainele 
bisericeşti — spovedania şi împărtăşania — „dacă le-ar fi cerut cu 
smerenie". 

Existau însă cazuri cînd ereticul, în pofida unor probe certe de 
vinovăţie (în sensul specific atribuit de_inchiziţie acestei noţiuni), 
precum depoziții de martori, surprindere în flagrant delict de 
predică eretică sau de săvirşire a unei taine în condiţii învederînd 
erezia etc., nu-şi recunoştea nici un moment vinovăția. Pentru 
asemenea cazuri teoreticienii inchiziţiei recomandă de comun acord 
pedeapsa capitală. Divergenţa între ei începe doar atunci cînd 
examinează cazul ereticului care în momentul cînd este cuprins de 
flăcările _rugului („arde deja", spune un autor) declară că se 
pocăieşte şi vrea să abjure. Eymerich este de părere că în acest caz 
condamnatului trebuie să i se cruţe viaţa şi el să fie „doar'" 
întemnițat pe viaţă. Soluţia este însă respinsă de Pena cu arguţii 
specific inchizitoriale. El începe "prin a-şi pune o întrebare ce pare 
de bun simţ : de vreme ce inculpatul, care îşi recunoaşte erezia, 
scapă de arderea pe rug iar ereticul, dovedit ca atare, care nu vrea 
să-şi recunoască vinovăția, este supus pedepsei capitale, nu este 
oare preferabil să recunoşti din capul locului ceea ce n-ai făcut şi să 
scapi cu viaţă decît să tăgăduieşti ceea ce n-ai făcut şi să mergi la 
moarte sigură ? Aşa ar sta lucrurile — spune el — dacă n-ar 
interveni unele consideraţii de ordin religios, care schimbă datele 

problemei. Să presupunem, continuă glosatorul inchizitorial, că un 
ins oarecare este învinuit de comiterea unei infracţiuni de drept, 
comun infamantă, precum o crimă de lezmajestate sau de adulter. 
Să admitem apoi că, de teama torturii sau a morţii, inculpatul recu- 
noaşte infracțiunile imputate, deşi în realitate nu le-a _săvirşit. 
Decla- rîndu-se vinovat de comiterea unor crime atit de infamante, 


chiar şi în afara pretoriului justiţiei şi chiar fără să jure, el săvirşeşte 


un păcat de moarte care nu-i poate fi nicicum iertat. Dar erezia este 
cea mai oribilă dintre crime şi cel care recunoaşte comiterea ei, 
chiar fără să o fi săvirşit şi indiferent de motivele care l-au 
determinat s-o facă, este vinovat de un păcat incomparabil mai 
grav. „Nimeni nu trebuie să se declare eretic, să se defăimeze atit 
de îngrozitor pentru a scăpa de moarte — argumentează cu toată 
convingerea Pena. Nu este un păcat de moarte să-ţi defăimezi 
aproapele ? Cu atît mai puternic cuvînt să te defăimezi pe tine însuţi 
! Ca atare, deși este dureros să trimiti la rug un nevinovat, nu 
trebuie admis niciodată ca un inculpat să se recunoască vinovat 
pentru a scăpa de moarte. Le revine duhovnicului şi teologilor care 
îl însoțesc spre moarte să-l consoleze şi să-l întărească în adevărul 
său : nu mărturisi ceea ce n-ai făcut, îi vor spune ei, şi nu uita că, 
dacă Înduri nedreptatea şi supliciul cu răbdare, vei primi cununa 
martirului“ (s.n.). Inchiziția prefera ca osîn- ditul, deşi nevinovat, să 
moară în chinuri cumplite pe rug decît să-şi atribuie — supremă 
infamie |! — săvîrşirea unei _ erezii, fie aceasta şi imaginară. In 
acelaşi timp ea refuza orice efect atenuant mărturisirii, chiar şi 
atunci cînd ereticul „ardea deja“. 

Ultimul tip de verdict prevăzut în Manualul inchizitorilor priveşte 
situaţia ereticilor anchetați în contumacie (dispăruţi, evadați etc.) şi 
dovediţi ca eretici cu probele acceptate în cadrul procedurii inchi- 
zitoriale. De regulă ei erau condamnaţi ca eretici nepocăiţi. Dacă se 
înfăţişau totuşi la termenul stabilit de tribunalul inchizitorial pentru 
a li se citi sentinţa, îşi recunoşteau erezia şi abjurau, erau supuşi 
penitenţelor prevăzute pentru ereticii ce se căiau, sub condiţia să 
nu fie _recidivişti. Dacă se prezentau, dar refuzau să abjure, erau 
abandonaţi braţului secular. Aceeaşi soartă o aveau cei care, deşi 
legal citați, nu se înfăţişau la tribunal. Aceasta se întîmpla, desigur, 
atunci cînd erau prinşi ; altfel erau doar arşi în efigie. Dealtminteri 
ereticul declarat contvmax era scos în afara legii şi putea fi su- 
primat de oricine, fiind socotit în stare de război cu papa şi cu cîr- 
muitorul ţării pe teritoriul căreia se afla. 

Măsurile luate de inchizitor în cursul procesului, nu şi sentinţa de 
condamnare, puteau fi atacate cu apel la papă, dar această cale 
specială de atac era în aşa fel reglementată, încît avea o eficienţă 
practică aproape nulă. Apelul trebuia adresat inchizitorului, îndrituit 
să decidă asupra admisibilităţii lui. Cînd apelul invoca o nulitate 
susceptibilă de a fi remediată, ca de pildă atunci cînd osîn- ditul se 

plîngea că nu i s-a numit un apărător, inchizitorul putea să înlăture 
cauza nulităţii şi astfel să respingă apelul ca lipsit de obiect. Alteori, 
nulitatea nu putea fi acoperită prin măsuri luate de inchizitor, spre 
exemplu cînd tortura fusese aplicată fără avizul episcopului ; în 
asemenea cazuri, foarte rare dealtfel, apelul era înaintat suvera- 
nului pontif. Pentru a decide asupra admisibilităţii apelului inchizi- 
torul dispunea de un termen de 30 de zile şi instrucţiunile destinate 
inchizitorilor le recomandau acestora să nu se grăbească cu 
răspunsul. Eficienţa practică a apelului la papă era redusă 
considerabil şi datorită altor împrejurări printre care cheltuielile 
mari pe care le implica şi încetineala cu care era rezolvat. După ce 
sentinţa de condamnare rămînea definitivă, apelul adresat papei nu 
putea avea ca efect decit o reducere sau o comutare a pedepsei, 
fireşte dacă între timp ereticul nu fusese mistuit de flăcările rugului. 

Sentinţele se pronunţau în cadrul unei ceremonii publice de 
mare anvergură, denumită, cu o expresie de origine portugheză, 
auto-da-fe. Ea avea ca menire principală să semene groaza în 
rîndurile celor ispitiți să se abată de la ortodoxia credinţei. 
Solemnitatea, anunţată poporului din vreme, se desfăşura în 
biserică sau într-o piaţă publică. Unii doctrinari ai _inchiziţiei 
socoteau insă că o atare ceremonie nit poate să aibă loc în incinta 
unei biserici şi nici într-o zi de duminică sau de sărbătoare căci ar fi 
însemnat să se pîngărească un lăcaş sfint ori să se profaneze zilele 
dedicate Domnului şi sfinţilor. Pena împărtăşeşte numai în parte 
această opinie. Dacă şi el sugerează ca solemnitatea să se 
desfăşoare în afara bisericii, în schimb este de părere că duminicile 
şi zilele de sărbătoare sînt mai potrivite pentru auto- da-fe. 
Explicaţiile pe care le dă nu lasă nici o îndoială asupra motivelor 
opțiunii sale : „este bine ca marile mulţimi să poată asista la ea 
pentru ca teama să le poată abate de pe căile rele, spectacolul 
fiind dintre acelea care inspiră teroare asistenţei şi înfăţişează o 
imagine _înspăimîntătoare a judecății din urmă". Pentru Pena 
imperativul _terorizării maselor avea o pondere mai mare decît 
consideraţiile de ordin religios. 

In ce fel se desfăşura im auto-da-fe ? Dis-de-dimineaţă se forma' 
o procesiune, în fruntea căreia păşeau, precedate de _ stindarul 
verde al Sfîntului Oficiu, autorităţile laice şi ecleziastice locale, 
inchizitorul şi auxiliarii lui, iar după ei cete de ostaşi. Procesiunea 
avea menirea de a-i conduce pe _osîndiţi la locul desfăşurării 
ceremoniei. Participanţii la procesiune psalmodiau cîntece 
religioase, înălţau rugăciuni, umpleau văzduhul cu fum de tămiie şi 
de luminări. Apoi notabilităţile oraşului luau loc pe o estradă, 
înconjurîndu-l cu deferenţă pe inchizitor, în vreme ce condamnaţții 
erau rînduiţi pe un eşafod înalt, anume amenajat, unde stăteau cu 
capul descoperit, cu un ştreang la gît şi cu o luminare aprinsă în 

mînă. Se făcea o slujbă religioasă, apoi inchizitorul rostea o predică 
împotriva ereziei, acorda indulgenţe şi ameninţa cu excomunicarea 


e cei ce ar _ îndrăzni să pună piedici activităţii tribunalului 


inchizitorial. După ce autorităţile laice îşi reînnoiau jurămiîntul 

de sprijin necondiţionat pentru misiunea _inchizitorului, grefierul 
dădea citire — în limba latină şi în limba „vulgară“ — sentinţelor. 
Osîndiţii erau întrebaţi apoi dacă înţeleg să se căiască şi în caz de 
răspuns afirmativ erau puşi să abjure erezia, stînd în genunchi in 
faţa crucii şi a evangheliei. La urmă erau citite sentinţele ereticilor 
im penitenţi sau recidivişti. 

Sortiţi, fără scăpare, arderii pe rug, ereticii nu erau totuşi con- 
damnaţi la moarte de însuşi tribunalul inchizitorial, care, ca organ 
al bisericii catolice, nu se putea „întina*! cu pronunţarea unei 
pedepse capitale. De aceea, inventivă, inchiziţia a recurs la o 
formulă ce i s-a părut a o pune la adăpost de orice neregularitate 
canonică şi a face ca biserica să iasă basma curată. Recunoscîndu- 
se neputincios să mai iacă ceva pentru mîntuirea păcătosului, 
tribunalul inchizitorial declara că îl „abandonează" pe eretic braţului 
secular pentru a fi pedepsit după cum merită (debita 
ariimadversione puniendum). _Această formulă enigmatică şi 
aparent benignă era de fapt un ordin adFesat autorităților laice de a 
proceda necondiționat şi prompt la executarea inculpatului prin 
arderea pe rug. Sub teribila amenințare a excomunicării în caz de 
nesupunere, puterea seculară pronunța imediat sentința propriu- 
zisă de condamnare la moarte, grăbindu-se s-o execute. Cînd ii 
„abandona'! pe osîndit braţului secular, inchizitorul recomanda — 
cu prefăcută compasiune — autorităţilor laice să-şi îmblîn- zeascâ 
hotărîrea in aşa fel încît să procedeze faţă de eretic „fără vărsare 
de singe şi fără primejdia morţii" (citra sangunis effusionem ei 
mortis periculum)._Sensul real — şi teribil — al formulei era că 
ereticul urmează să fie mistuit de flăcări ! Biserica romano-catolică 
socotea această modalitate de executare a pedepsei capitale mai 
„curată!! şi mai eficace pentru combaterea bolii contagioase a 
ereziei. 

închisoarea pe viață şi arderea pe rug nu erau singurele 
pedepse „laice“ rezervate ereticilor, pocăiţi sau nu. Ele erau 
însoţite şi de alte sancţiuni, precum confiscarea totală a averii şi 
interzicerea unor drepturi. Cînd nu li se aplicau asemenea pedepse, 
învinuiţii de erezie erau supuşi la penitenţe, adică la sancţiuni 
bisericeşti ca : purtarea semnuiui crucii pe haine sau a unei 
îmbrăcăminţi infamante (sanbenito),_obligaţia de a participa la 
cruciade, îndatorirea de a face pelerinaje la locurile sfinte, biciuirea, 
postul, distrugerea pînă în temelii a locuinţei. Măsurile represive 
loveau adesea şi pe urmaşii Mlereticilor, pînă la a doua generaţie. 
Copiii şi nepoţii ereticilor erau decăzuţi din dreptul de a ocupa 
funcţii laice sau ecleziastice, de a-şi moşteni părinţii, afară de cazul 
cînd îi denunţaseră pentru erezie (!), de a se îndeletnici cu anumite 
meserii sau profesii, aveau obligaţia så se îmbrace în veşminte 
infamante, le era interzis să poarte arme şi chiar să meargă călare. 
Departe de a blama pedepsirea unor fiinţe nevinovate pentru 
păcate imputabile cel mult părigţilor şi bunicilor lor, instructorii 

inchizitoriali socoteau salutare asemenea măsuri, ca unele ce 
puteau să-i descurajeze pe eventualii eretici la gîndul reper- 
cusiunilor ce s-ar fi putut abate asupra urmaşilor. 

In speranţa unei reconvertiri de ultimă oră, execuţia condamna- 
tului era amînată cu cel puţin o zi după pronunţarea sentinţei. Inchi- 
zitorul şi autorităţile ecleziastice nu asistau, pentru că nu era... 
creştineşte să ia parte la un asemenea supliciu (ci doar să-l 
decidă !). Desfăşurată conform unui ritual prestabilit, ea era, mai 
ales în Spania, un amestec bizar de spectacol lugubru şi carnaval. 
Pe bună dreptate Voltaire spunea în încercare asupra moravurilor : 
„un asiatic care ar sosi la Madrid în ziua unei asemenea execuţii nu 
ar şti dacă este o petrecere, o sărbătoare religioasă, o jertfă sau un 
măcel : şi sînt toate acestea la un loc... | se reproşa lui Montezuma 
că îi jertfea pe captivi zeilor săi : ce ar fi zis dacă ar fi văzut un auto- 
da-fe ?“ Ce ar fi zis ? Nimic altceva decit că la ei acasă prea-creştinii 
colonizatori spanioli îl întrecuseră cu mult în asemenea spectacole 
macabre. Osîn- diţii pentru erezie, îmbrăcaţi în infamantul sanbenito 
şi purtînd la gît un ştreang care le lega mîinile, erau conduşi spre 
locul execuţiei tot cu alai — jumătate solemn, jumătate carnavalesc. 
Procesiunea străbătea străzile principale ale oraşului, oprindu-se din 
cînd în cînd în faţa bisericilor, pentru ca poporul să ia aminte la 
soarta rezervată celor ispitiţi de erezie. In urma condamnaților erau 
purtate _efigiile, agăţate pe prăjini înalte, ale celor _osîndiţi în 
contumacie şi lădiţele cu oseminte ale ereticilor răposaţi înainte de 
condamnare, oseminte destinate şi ele _incinerării. Odată ajuns la 
locul execuţiei condamnatul era urcat pe o stivă de lemne, spre a fi 
mai bine văzut de mulţime, şi legat strîns de un stîlp. Apoi i se 
aşezau în jur, pînă la înălţimea grumazului, grămezi de vreascuri şi 
paie, cărora la un semn al reprezentantului autorităţilor laice călăul 
şi ajutoarele lui le dădeau foc cu o torţă. In tot acest timp ereticul 
era îndemnat să abjure erezia, ţinîndu-i-se la dispoziţie crucifixul 
pentru a abjura. Dacă sfîrşea prin a-şi mărturisi vinovăția, osînditul 
beneficia uneori de „favoarea" de a fi... strangulat de gide înainte de 
a muri în flăcările rugului. Cenuşa ereticilor care preferau să se lase 
mistuiţi de foc decît să-şi abandoneze credinţa, era risipită în cele 
patru vînturi, iar infamantul lor sanbenito_se păstra la vedere în 
biserica din parohie ca un trofeu al luptei contra ereziei. 

Autorităţile ţineau, asemenea unor buni gospodari, o evidenţă 
amănunţită a cheltuielilor prilejuite de execuțiile capitale. Aşa se 
face că astăzi sîntem în măsură să cunoaştem, pe bază de 
documente scrise, materialele necesare unei arderi pe rug şi costul 
lor exact. lată, de pildă, lista materialelor folosite şi a cheltuielilor 
făcute cu ocazia arderii pe rug a patru eretici la Carcassonne, la 24 
aprilie 1323 : pentru lemne groase — 55 de soli şi 6 denieri: pentru 

— 2 soli şi 6 denieri; pentru patru stîlpi — 10 soli şi 9 denieri ; pentru 
fringhii — 4 soli şi 7 denieri ; pentru gide — cîte 20 de soli de cap de 
om, în total 80 de soli... Pentru „comanditarii" ei execuţia capitală 
era şi o treabă gospodărească, asemenea oricărei alteia, cu ciîştiguri 
şi pierderi, pentru care trebuia întocmit un „act contabil" în toată 
regula. 

Dar inchiziţia nu s-a mulţumit să-i combată fizic pe eretici. Ea le- 


a combătut şi ideile, răspîndite prin intermediul cărţilor, tot mai 


numeroase după descoperirea tiparului. Asociindu-şi puterea secu- 
lară, biserica romano-catolică a recurs la diferite mijloace pentru a 
stăvili răspîndirea ereziilor prin tipărituri. Astfel _: a instituit o cen- 
zură severă asupra cărţilor, care nu puteau fi imprimate în ţară sau 
importate din străinătate decit în baza unei autorizaţii prealabile, 
emise de episcopi sau de autorităţile laice, anume învestite cu 
dreptul de a le elibera ; a întocmit un /ndex al cărţilor eretice sau 
interzise, ţinut la zi ; a organizat arderea în pieţele publice a cărţilor 
neconforme dogmelor sau învăţăturii bisericii. Pentru descoperirea, 
confiscarea şi arderea cărţilor eretice, inchizitorii organizau 
adevărate razii pe navele ancorate în porturi, la punctele de 
frontieră, în librării, în biblioteci şi chiar în casele oamenilor. Aşa au 
pierit în flăcări, din ordinul cardinalului Cisneros, inchizitorul general 
al Spaniei, peste un milion de cărţi maure de o valoare 
inestimabilă ! 

în ciuda atotputerniciei sale multiseculare (în Spania tribunalele 
inchizitoriale au fost desfiinţate oficial abia în 1843 !), în pofida 
teroarei răspîndite de ea în toate straturile sociale, inchiziţia s-a 
văzut confruntată cîteodată cu reacţia violentă a unor oameni de 
vază sau de rînd. S-au găsit inşi care au avut curajul s-o înfrunte 
deschis, să-i denunțe abuzurile, s-o combată cu aceleaşi arme ale 
teroarei şi ale morţii. Nu este locul aici să înfăţişăm împotrivirea 
întîmpinată de inchiziţie din partea unor împărați, regi sau seniori, 
lezaţi în prerogativele lor de către acest organism _suprastatal. 
Ajunge să evocăm succint episodul sîngeros care a curmat viaţa — 
şi fărădelegile — lui Pedro Arbues de Epila, unul dintre cei mai 
nemiloşi _inchizitori spanioli, subaltern şi emul al teribilului 
Torquemada. Ameninţaţi să cadă victima acţiunilor lui represive, 
cîţiva oameni de vază aragonezi se hotărăsc, în anul 1485, să-l 
suprime. După mai multe încercări nereuşite de a ajunge în 
preajmă-i, conspiratorii izbutesc_ să-l surprindă pe Arbues în 
catedrala din Saragosa în timpul slujbei de la miezul nopţii şi îl 
înjunghie în clipa cînd îngenunchease pentru rugăciune. Toate 
precauţiile pe care şi le luase inchizitorul — evitarea apariţiilor în 
public fără gardă personală, purtarea unor zale pe sub sutana albă 
de călugăr dominican, ocrotirea capului cu o cască de oţel ascunsă 
cu grijă sub calota de catifea neagră — fuseseră zadarnice în faţa 
furiei vindicative a conjuraţilor. Victima a sucombat sub mulţimea 
loviturilor de pumnal, dintre carez una fusese dată cu atita putere 
încît lama jungherului străpunsesg trupul inchizitorului dintr-o parte 


4 


într-alta. Represiunea care a urmat, condusă personal de 
Torquemada, a fost teribilă. Ucigaşilor li s-au tăiat mîinile chiar pe 
treptele catedralei, apoi au fost sfirtecaţi de patru cai. în anul 1486 
cînd conjuraţii au fost judecaţi şi executaţi, la Saragosa au avut loc 
nu mai puţin de 14 auto-aa-fe-uri. După moarte, forurile ecleziastice 
l-au declarat pe Arbues sfint şi martir al credinţei catolice, iar trupul 
i l-au înmor- mîntat în catedrală, chiar în locul în care a fost ucis. 
Monumentul înălţat acolo de regina Isabella a Spaniei spre a-i cinsti 
memoria poartă această inscripţie : „Fericită Saragosă ! Bucură-te 
că aici este îngropat acela care este gloria martirilor". Tot în 
amintirea acestui sîngeros inchizitor, catedrala păstrează, ca pe o 
relicvă sfîntă, pumnalul ucigaşului. Garda de Trasmiera, autorul 
encomiastic àl Vieţii lui Pedro Arbues,_ face această reflecţie pe 


marginea faimosului episod din istoria inchiziţiei : „justiţia divină a 


îngăduit fapta, nu însă impunitatea" Pentru noi, cei de astăzi, 
„morala fabulei" pare cuprinsă mai degrabă în celebrul text biblic : 
„Cine scoate sabia, de sabie va pieri"! 

Istoria, întrețesută cu fărădelegi şi orori, a inchiziţiei este în fond 
istoria urmăririi unei himere : dominarea conştiinţelor în temeiul 
unui iluzoriu monopol al adevărului. Ctitorii acestei instituţii judi- 
ciare au crezut că ideile potrivnice credinţei lor pot fi învinse prin sil- 
nicie şi, la nevoie, prin suprimarea celor care le profesează. Cît de 
mult s-a înşelat biserica romano-catolică în această „tentativă 
imposibilă" o demonstrează, printre altele, triumful Reformei în 
numeroase ţări catolice şi spulberarea unei dogme ca aceea a 
geocentrismului. Eşecul final al inchiziţiei în lupta împotriva gîndirii 


filozofice _şi ştiinţifice _înnoitoare depăşeşte însă, prin tîlcul său 


împrejurările istorice în care a avut loc. El dobîndeşte semnificaţia 
unui avertisment perpetuu pentru orice dogmatism religios, 
prevestindu-i înfrîngerea inevitabilă. 

Dar istoria inchiziţiei este dătătoare de seamă şi în alte privinţe. 
Ea ilustrează „pe viu" în ce măsură poate fi sluţit chipul nobil al 
justiţiei atunci cînd această instituţie, menită să apere viaţa şi liber- 
tatea __împricinaţilor, încape în mîinile unor oameni _orbiţi de 
fanatism, înfiinţat anume pentru __stîrpirea ereziilor, tribunalul 
inchizitorial abandonează unul cîte unul principiile care puteau să 
asigure, cît de dt, buna funcţionare a justiţiei penale, chiar şi în 
vremurile de atunci. El răstoarnă prezumția de nevinovăție, 
impunîndu-i inculpatului să facă, el, dovada, adesea imposibilă, a 
neculpabilităţii sale. Denunţătorii, martorii şi coinculpaţii sînt 
ascultați în cel mai desăvirşit secret, învinuitul fiind împiedicat să ia 
cunoştinţă de declaraţiile potrivnice lui ori să cunoască identitatea 
autorilor acestor declaraţii. Mărturisirea este înălţată la rangul de 


proba probatissima şi, pentru a o 

smulge, tortura devine mijlocul preferat. Avocatul face doar 
figuraţie, atunci cînd nu i se impune să-şi părăsească misiunea de 
apărător, sau, mai rău, să se alăture _inchizitorului pentru a-l 
constrînge pe inculpat să-şi recunoască vinovăția. O vastă reţea de 
iscoade şi piritori ia fiinţă pentru a-i descoperi pe eretici sau pe cei 
suspecți de erezie. Pe scurt, justiţia este abătută de la înalta ei 
misiune pentru a deveni 
o simplă unealtă a puterii ecleziastice. Acceptind, fără a-şi face prea 
multe scrupule, principiul că pentru salvgardarea credinţei catolice 
orice mijloc este bun, biserica romană (care se revendica de la învă- 
ţătura creştină a „blîindeţii", „milei" şi „iubirii de oameni") a prefăcut 
acest tribunal bisericesc Într-un instrument al urii, intoleranţei şi 
nelegiuirilor de tot felul, cu nimic mai prejos decît justiţia seculară a 
vremii, binecunoscută prin cruzimile ei. 


Giordano Bruno, martir al 
gîndirii antidogmatice 


„Teama cu care pronunţaţți contra mea sentinţa 
este, poate, mai mare decit aceea pe care O încerc 


eu primind-o". 
Giordano BiuiM 


Om deplin al Renaşterii prin aspiraţia de a cuprinde cu mintea 
totalitatea realului — de la infinitul mic al atomului la infinitul mare 
al spaţiilor siderale, de la universul fizic la cel moral — pasionat 
deopotrivă de filozofie, ştiinţă şi literatură, Giordano Bruno a 
devenit, prin martiriul lui conştient asumat, un simbol al luptei 
pentru dreptul de a gîndi necenzurat, torţă vie în tenebrele gîndirii 
dogmatice. Spirit fundamente iconoclast, funcţia lui în istoria filo- 
zofiei renascentiste a fost precumpănitor destructivă de prejudecăți, 
fie ele religioase, filozofice sau ştiinţifice. La emanciparea gîndirii 
filozofice de obscurantismul teologic virulența atacurilor sale 
polemice a contribuit în mai mare măsură decît seninătatea făuri- 
torilor de vaste — şi precare — sisteme filozofice. O dovadă mai 
mult că jertfele consimţite sub flamurile neatimării intelectuale nu 
sînt niciodată zadarnice. 

Giordano Bruno s-a născut în 1548 la Nola, un orăşel din apro- 
pierea Neapolelui. Deşi vicisitudinile vieţii l-au silit să pribegească 
ani în şir pe meleaguri străine, el a păstrat adînc imprimată în 
memorie priveliştea plaiurilor natale. Nostalgia locului de obirşie l-a 
făcut să-şi spună cu mîndrie, în scrierile sale, Noianul, iar viziunea 
sa despre lume s-o numească, nu mai puţin mîndru, filozofia nolană. 
Regiunea unde se născuse era plină de contraste : pe de o parte 


foarte mănoasă, motiv pentru care stema sa înfăţişa un corn al 
abundenței, pe de altă parte mereu pustiită de cutremure ţi de 
revărsările de lavă ale Vezuviului din preajmă-i. A fost o împrejurare 
care i-a făcut pe unii biografi să pună pe seama acestor contraste 
firea_sfişiată de contradicții a filozofului italian. Ne-am apropia, 
poate, mai mult de realitate dacă i-am cerceta ascendenţa. 
Am putea spune atunci, cu mai multe şanse de adevăr, că de la 
tatăl său, nobil scăpătat, care îmbrăţişase cariera armelor, Bruno a 
moştenit spiritul combativ, pentru a nu zice agresiv, iar de la mama 
sa, o femeie chipeşă, adine credincioasă şi cu patima lecturii 
— lucru rar pe atunci la femei — frumuseţea gravă a chipului, ne- 
strămutarea în convingeri şi setea de cunoaştere. 

Viitorul filozof şi-a făcut studiile mai întîi la Nola, apoi la Neapole, 


unde _s-a_iniţiat în disciplinele umanistice şi a luat cunoştinţă de 


marile sisteme filozofice ale lui Platon şi Aristotel, dar şi de ideile 
unor gînditori mai apropiaţi vremii sale, ca Nicolaus Cusanus, Ber- 
nardino Telesio ori Raymundus Lullus. Indigenţă, dar mai cu seamă 
dorinţa de a-şi spori cunoştinţele l-au determinat să intre, în 1565. 
în mănăstirea San Domenico Maggiore de lîngă Neapole, pentru că 
pe atunci mănăstirile erau lăcaşuri de cultură nu numai teologică, 
dar şi laică, înzestrate cu vaste biblioteci. Cert este că îmbrăcînd 
rasa călugărilor dominicani, Bruno (care cu acest prilej şi-a 
schimbat prenumele din Filippo în Giordano, sub care este 
cunoscut în istoria filozofiei) n-a făcut acest pas sub imboldul unei 
vocaţii religioase _irezistibile. Deşi a nutrit o concepţie panteistă 
despre lume, socotind universul impregnat de spiritul divin, 


scrierile sale cuprind susţineri ateiste. Din primii ani petrecuţi între 


zidurile mănăstirii s-a remarcat printr-o independenţă de gîndire şi 
un _nonconformism_anevoie de conciliat cu doctrina oficială a 
catolicismului şi cu disciplina vieţii monahale. A urcat totuşi fără 
dificultăţi treptele carierei ecleziastice, încununată în 1575 cu 
doctoratul în teologie. In cei unsprezece ani cît a stat în mănăstirea 
San Domenico Maggiore, Bruno a fost cercetat în două rînduri ca 
suspect de erezie, şi nu fără motive, într-adevăr. încă din 1566, 
prin _„bunăvoinţa" unor călugări, superiorii lui află că a scos din 
chilie toate icoanele sfinţilor, păstrînd doar un crucifix, că citeşti 
cărţi interzise, ca de pildă £E/ogiul nebuniei de Erasm din Rotterdam, 
ba chiar că tăgăduieşte unele dogme _consfinţite de con- ciliile 
bisericii catolice, ca de pildă transubstanţiunea şi imaculata 
concepţie. Cum poate să creadă un om cu mintea întreagă, şi-ar fi 
întrebat el interlocutorii, că prin binecuvîntarea dată în altar de 
preot pîinea şi vinul se prefac cu adevărat în trupul şi sîngele 
Domnului, pentru a fi încorporate apoi în sens propriu de credin- 
cioşi, cu ocazia _împărtăşaniei, _permiţindu-le ca astfel să 
„comunice" cu însuşi fiul lui Dumnezeu ? Şi, de asemenea, cine îşi 
poate închipui că fecioara Maria ka conceput pe Isus Cristos doar 
ca urmare a „Bunei-Vestiri" ? As menea blasfemii cu puternic iz 

eretic nu puteau să nu scandalizeze pe călugării cu frica lui 
Dumnezeu — şi a inchiziţiei —, încît nu-i de mirare că unii dintre ei 
s-au grăbit să-l denunțe pe cel ce le rostea. Pizma confraţilor de 
recluziune a fost sporită de înzestrarea nativă cu totul neobişnuită 
a lui Gior- dano Bruno şi îndeosebi de memoria sa fabuloasă care, 
pentru obtuzitatea unor călugări ignoranţi, nu puteau fi decît opera 
Satanei. „Teologii spuneau că insul ar fi în legătură cu Necuratul", 
nota despre Noian un contemporan al său, umanistul Giambattista 
de la Porta. „Ascultînd o singură dată un poet sau un orator, el 
putea să reproducă cuvînt cu cuvint spusele lor cu atita uşurinţă, 
încît ai fi zis că le-a compus el însuşi. El putea să dicteze texte în 
diferite limbi cu o asemenea iuţeală, încît pana abia de se ţinea de 
cuvîntul său“. 

Dacă prima cercetare pentru erezie s-a încheiat cu bine pentru 
învinuit, cea de a doua, din 1576, declanşată de acuzaţia că ar fi 
apărat, în cadrul unor dezbateri publice, autori de scrieri eretice, |- 
a convins pe Bruno că singura scăpare este fuga din mănăstire, 
pierderea în mulţimea de oameni ai Romei. Cetatea eternă nu s-a 
dovedit însă locul cel mai potrivit pentru ascunderea unui suspect 
de erezie, întîi pentru că în ultimul deceniu _inchiziţia romană 
făcuse ravagii printre eretici, iar apoi — şi mai ales — fiindcă s-a 
trezit implicat într-un omor căruia îi căzuse victimă un călugăr, 
bănuit a fi fost autorul denunţului aflat la obirşia ultimei urmăriri 
pentru erezie pornită împotriva Noianului. Suspectat de erezie şi 
bănuit de omor, lui Bruno nu-i mai rămînea decît să lepede rasa 
călugărească şi să dispară şi din Roma. 

Aşa începe îndelungata şi amara sa pribegie, mai întîi prin 
ltalia, apoi dincolo de hotarele ei. In numai doi ani străbate 
numeroase oraşe ale peninsulei : Genova, Savona, Torino, Veneţia 
(unde tipăreşte lucrarea De segni de tempi — Despre semnele 
vremii — astăzi pierdută), Padova, Bergamo (unde îmbracă din 
nou sutana dominicană), Brescia, Milano şi din nou Torino. lama 
anului 1578 îl prinde într-o mănăstire dominicană din Chambery. 

Nevoia independenţei de gîndire şi nădejdea aflării unui climat 
mai prielnic pentru libera sa dezvoltare intelectuală îi mînă paşii 
spre Geneva, citadela calvinismului. Aici lucrează într-o tipografie 
în calitate de corector, urmează cursurile universității, 
frecventează comunitatea credincioşilor calvini şi chiar aderă 
formal — în ambele înțelesuri ale cuvîntului — la biserica 
reformată. Face totul pentru a se integra în societatea geneveză, 
renunţă din nou la haina monahală, ba, mai mult, îşi pune straie 
aristocratice, purtînd pălărie şi spadă, potrivit cu starea la care 
rivnea. Din nefericire, mai marii bisericii calvine erau la fel de 
intoleranţi faţă de gîndirea liberă, ca şi autorităţile catolice, astfel 
că nici aici Giordano Bruno nu se simte la largul său. Şi cum ar fi 
putut să fie altfel cînd într-o g asadar de_foi/, redactată de 

Calvin şi Farel la Geneva în 15 aşadar cu numai două decenii 

înainte de sosirea filozofului italian In cetatea calvină, se proclama 

autoritatea absolută a Bibliei, făcîn- du-se sublinierea că „nici 

vechimea, nici mulţimea, nici înţelepciunea omenească, nici 

judecăţile, nici deciziile, nici edictele, nici decretele, nici conciliile, 

nici viziunile, nici miracolele nu trebuie opuse sfintei scripturi". Un 

incident provocat de verva lui polemică /n stătu nascendi pune 

capăt brusc popasului genevez. Cauza : publicarea unui pamflet 

violent împotriva lui Anthoyne de la Faye, rectorul Universităţii din 

Geneva, fapt care atrage asupră-i fulgerele autorităţilor locale. 

Este arestat, constrîns să-şi retracteze afirmaţiile din broşura 

polemică şi, în cele din urmă, excomunicat. Este pentru prima 

oară cînd, din pricina ideilor sale, face cunoştinţă cu rigorile 

închisorii, dar după cum se va vedeai, acest avertisment nu-i va 

domoli __combativitatea. Preferă să părăsească meleagurile 

helvetice şi să treacă în Franţa, mai întîi la Lyon, apoi la Toulouse. 

Deşi bine primit la început — obţine titlul de magister artiurn 

(doctoratul) şi 

i se încredinţează ţinerea unui curs liber de filozofie şi astronomie — 
sfirşeşte şi aici prin a intra în conflict cu cercurile universitare din 
pricina a ceea ce numise, nu fără îndreptăţire, juror scolasticus 
(nebunia scolastică). Filozoful nu putea să accepte fără examen 


critic_aristotelismul dominant în ştiinţa oficială a vremii şi o spune 


răspicat. Mai mult, pregăteşte o dispută publică în care îşi propune 
să conteste unele teze ale Stagiritului, ceea ce profesorii şi doctorii 
tuluzani, fideli doctrinei catolice oficiale întemeiată pe învăţătura 
aristotelică, nu puteau tolera. Nonconformismul filozofic al lui Gior- 
dano Bruno este sesizat şi de vigilenţa ideologică a bisericii catolice, 
aţiţată de _recrudescenţa în regiune a luptelor dintre catolici şi 
hughenoți. Sînt [tot atitea motive pentru ca, în vara anuBui 1581, 
filozoful să plece de la Toulouse la Paris. In capitala Franţei ţine la 
Sorbona prelegeri în care, imprudent ca de obicei, contestă doctrina 
bisericească oficială astfel cum o _sistematizase Toma din Aquino. 
Ingeniozitatea, pasiunea şi cutezanţa cu care îşi susţine ideile, 
verbul plin de culoare, farmecul chipului său spiritualizat, totul 
contribuie la cucerirea auditoriului studențesc. La simpatia 
tineretului academic se adaugă protecţia regelui Henric al Ill-lea, 
care, la îndemnul mamei sale, Caterina de Medici, sprijinea pe 
cărturarii italieni veniţi în regatul său. Tot în cursul şederii la Paris, 
filozoful tipăreşte comedia satirică Il Cande/ajo (Luminătorul) şi trei 
lucrări de mnemotehnică (sistem de procedee pentru memorizarea 
cunoştinţelor). Comedia, semnată în zeflemea : „Bruno _ Noianul, 
academician al nici unei academii, zis Plictisitul", are un miez 
filozofic pe care l-a sintetizat în adagiul latinesc : /n tristitia hilaris, 
in hilaritate tristis_(în tristeţe vesel, în veselie trist). Era un fel de a 
spune că suprema înţelepciune în viaţă este să iei în rîs lucrurile 
triste şi să te întristezi de cele vesele, Numai că autorul, care a pus 

o _nepotolită ardoare în tot ceea ce a făptuit şi care a privit cu 


adîncă gravitate spectacolul 


ORI 


lumii, nu s-a supus devizei preconizate. Poate că mai vrednic de 
reținut din această comedie este autoportretul moral pe care şi-l 
face fără complezenţă într-un pasaj al ei: „dacă l-aţi cunoaşte, ati 
spune că are o figură rătăcită : pare a avea veşnic înaintea ochilor 
chinurile iadului. De cele mai multe ori îl veţi vedea hărțuit, 
îndărătnic şi ciudat ; nu e mulţumit cu nimic". Ceea ce uimeşte in 
acest pasaj este luciditatea cu care filozoful îşi surprinde notele 
caracteriologice, răspunzătoare de peregrinările lui de-a lungul şi 
de-a latul Europei şi, au mai puţin, de sfîrşitul său tragic. 

Cele trei lucrări de mnemotehnică : De umbris idearum (Despre 
umbrele ideilor), Cantus Circaeus_ (Cîntecul lui Circe) şi De com- 
pendiosa architectura et complemento artis Lullii (Despre structura 
rezumativă şi întregirea artei lui Lullus), toate din 1582, de- 
monstrează că „ştiinţa" memorării şi înmulţirii cunoştinţelor prin 
diverse procedee tehnice sau inventarea unei „maşini de fabricat 
idei" a fost o preocupare constantă, aproape obsesivă a filozofului 
italian. în confruntarea cu _ inchiziţia, faima pe care şi-a cîştigat-o 
prin_aceste lucrări avea să se dovedească, pînă la urmă, fatală 
pentru el. Demn de relevat însă este faptul că prin De 
compendiosa archi- tectuTa..._ Giordano Bruno dovedeşte că a 
intuit, cu mult înaintea unor mari gînditori ai timpurilor moderne, 
însemnătatea lucrării Ars magna et ultima (Marea artă şi ultima) de 
Raymundus Lullus pentru crearea unui mecanism logic capabil să 
extragă toate rezultatele posibile dintr-o problemă. Această 
direcţie de cercetare, persiflată pe nedrept de Descartes, dar 
preţuită la adevărata valoare de Leibniz, a luat o dezvoltare 
spectaculoasă astăzi, în era calculatoarelor electronice. Asemenea 
preocupări, care se interferau uneori cu magia, dar care, în acelaşi 
timp, _anticipau_ investigaţii dovedite nespus de rodnice abia în 
zilele noastre, au atras suspiciunile _inchiziţiei, adăugind încă o 
probă în acuzare la dosarul, în curs de constituire, al filozofului. 
Actele dosarului de anchetă, întocmit mai tîrziu, vorbesc _tntr- 
adevăr de nişte „cărticele umplute cu cifre şi litere", cu „cercuri şi 
semne misterioase", găsite la percheziţia făcută la domiciliul învi- 
nuitului, dar al căror înţeles le-a scăpat anchetatorilor, pe cît de 
bănuitori, pe atit de ignoranti. 

Nici la Paris Giordano Bruno n-a stat prea mult datorită animo- 
zităţilor_stimite de atacurile sale împotriva peripatetismului, dar 
mai cu seamă din pricina suspiciunilor de erezie trezite de popasul 
făcut în citadela calvinismului, ca şi de absenţa sa — remarcată şi 
denunţată de catolicii practicanți din rîndurile corpului profesoral — 
de la liturghiile oficiate în biserica Sorbonei. înarmat cu o recoman- 
dare elogioasă a regelui Henric al III-lea către ambasadorul francez 
pe lîngă regina Elisabeta a Angliei, el soseşte la Londra în 1583. Nu 
avea însă de unde să ştie că, în acelaşi timp, trimisul diplomatic 

englez în capitala Franţei îi scria suveranei sale, referitor la filozoful 
italian, că „despre părerile sale asupra religiei nu pot da o reco- 
mandare bună“. Bruno este întîmpinat cu căldură, găzduit princiar 
şi apărat în mai multe împrejurări de ambasadorul Michel de 
Castelnau de Mawvissiere, care se dovedeşte în tot timpul şederii 
lui în Anglia un prieten devotat şi generos. Diplomatul francez era 
un om învăţat, tradusese din operele filozofului Pierre de la Ramee 
şi a lăsat un preţios volum de memorii. Faţă de Michel de 
Castelnau gînditorul italian, atît de zgiîrcit îndeobşte cu elogiile, nu 
şi-a precupeţit cuvintele de laudă şi gratitudine, dedicîndu-i cîteva 
dintre lucrările elaborate în Anglia. Datorită lui, Bruno pătrunde în 
cele mai alese cercuri umaniste din Londra şi Oxford şi cîştigă 
simpatia reginei Elisabeta a Angliei, o admiratoare a culturii 
italiene. La rîn- du-i, filozoful şi-a mărturisit, de cîte ori a avut 
prilejul, prețuirea faţă de această regină care se _ străduia să 
instaureze la curtea sa o ambianţă de mare rafinament, 
asemănătoare aceleia de la curţile princiare italiene, după modelul 
propus de Curteanul_lui Baldassare Castiglione. Cînd, după mai 
mulţi ani Bruno va fi chemat în faţa _inchiziţiei pentru a da 
socoteală de faptele sale, i se va reproşa, printre altele, admiraţia 
pentru _„eretica*!_ regină engleză. La început este bine primit în 
cercurile ştiinţifice londoneze, fiind chiar invitat să ţină cursuri la 
Oxford. Aici se lansează însă într-o serie de atacuri împotriva 
teoriei geocentrice a lui Ptolemeu, acceptată fără rezerve de 
majoritatea profesorilor oxonieni, şi face elogiul concepţiei helio- 
centrice a lui Copernic. Verva polemică a tumultuosului filozof 
italian sfirşeşte prin a şoca placiditatea auditorilor englezi, fideli 
tradiţiei scolastice. „Mai mult curajos decît înţelept — notează 
caustic George Ebbot, unul dintre ascultătorii săi — el s-a ridicat la 
catedra celei mai vestite universităţi şi, suflecîndu-şi mînecile ca un 
bufon, a încercat, spunînd o groază de lucruri despre cerc, centru şi 
circumferință, să argumenteze concepţia lui Copernic că Pămîntul 
se învîrteşte iar cerurile sînt nemişcate, în timp ce, în realitate, se 
învîrtea mai degrabă propriul lui cap“. Gazdelor de la Oxford ale 
cugetătorului italian li s-a părut că invitatul lor a întrecut măsura 
atunci cînd, cu prilejul vizitei unui oaspete polonez de seamă, 
Albert Laski, conte paladin din Sirod, s-a organizat, în iunie 1583, o 
„disputaţie" la care vedeta necontestată a fost Bruno. în centrul 
dezbaterii s-a aflat aceeaşi temă cosmologică : geocentrism_ sau 
helio- centrism ? „Noianul — îşi aminteşte un participant la 
dezbateri — a reuşit, cu ajutorul a cincisprezece silogisme, să-l 
înfunde de cincisprezece ori pe un biet doctor pe care Academia îl 
trimisese drept corifeu la această dificilă dispută**. Succesul de 

prestigiu şi de public al îndrăzneţului gînditor italian nu putea să nu 
irite pe partizanii sistemului ptolemeic, majoritari pe atunci la 
Universitatea din Oxford. 

Drept urmare, după ce a mai ţinut, cu egal succes, un curs despre 


nemurirea sufletului, Bruno s-a înapoiat la Londra, unde a rămas 
pînă în 1586. 

Răstimpul cît s-a aflat în Anglia, unde l-a cunoscut, printre alţii, 
pe Francis Bacon, unul dintre întemeietorii filozofiei moderne, a 
fost foarte rodnic pentru filozoful italian. Din aceşti ani datează, în 
afara altor trei opuscule mnemotehnice : Ars reminiscendi_(Arta 
aducerii aminte), Explicatio triginta sigilorum (Explicarea celor trei- 
zeci de sigilii) şi Sigillus sigillorum_(Sigiliul sigiliilor), şi cele şase 
faimoase „dialoguri italiene", prin care Bruno _ reînnoieşte tradiţia 
artei dialogului filozofic ilustrată în antichitatea greacă de Platon : 
La cena de le ceneri (Cina din Miercurea Păresimilor), De la causa, 
prin- cipio e uno (Despre cauză, principiu şi unitate), De l'infinito, 
universo e mondi (Despre infinit, univers şi lumi), Spaccio della 
bestia trion- fante_(Alungarea_ bestiei _triumfătoare), Cabala del 
cavallo Pegaseo (Cabala calului Pegas), De gli eroici furori (Despre 
eroicele avîn- turi) — primele patru publicate în 1584, celelalte 
două, în 1585. Deşi tipărite în fapt la Londra, în ediţia princeps a 
acestor opere se indică drept loc al apariţiei Veneţia. Explicaţia ? 
Editorul a săvîrşit, cu complicitatea autorului, un fals nevinovat 
pentru că publicarea cărţii într-o ţară catolică oferea mai multe 
garanţii de „ortodoxie" a credinţei pentru cititorii catolici şi ca atare 
înlesnea vinzarea. Ceea ce caracterizează aceste lucrări este 
îngemănarea_reflecţiei filozofice cu literatura. Proza de idei este 
întreţesută cu versuri, sonete inspirate preced sau întrerup textul 
filozofic propriu-zis, autorul uzează — şi uneori abuzează — de 
metafore, comparații, alegorii, personificări, trimiteri la mitologia 
greco-romană. Modelul acestei literaturi, întrucîtva hibridă, pare să 
i-1 fi oferit doi poeţi filozofi ai vremii, Marcellus Polingenius Stelatus 
şi Aonio Paleario, ambii urmăriţi, pentru ideilor lor, de _ inchiziţia 
romană, şi arşi pe rug. In ansamblul operei lui Giordano Bruno 
compunerile literare nu constituie însă un exerciţiu minor. Ele i-au 
asigurat un loc de seamă în istoria literaturii italiene din epoca 
Renaşterii, cu nimic mai prejos de cel deţinut în filozofia aceleiaşi 
epoci. Astfel comedia satirică // can- delajo_trece astăzi drept o 
scriere reprezentativă pentru genul comic italian renascentist iar 
sonetele sale rivalizează, prin tilcul filozofic şi desăvîrşirea formală, 
cu cele mai izbutite producţii ale genului din acel timp. 

Dezvoltînd în scris o dezbatere orală despre teoria lui Copernic, 
care avusese loc în Miercurea Păresimilor din anul 1584 (dies cine- 
rum — ziua cenuşii, în terminologia bisericii catolice) la o cină dată 
de un prieten englez, în dialogul La cena de le ceneri Giordano 
Bruno pledează, cu argumente filozofice şi religioase (nu şi mate- 


matice sau fizice), pentru adevărul teoriei astronomului polonez. 
Prin glasul lui Filoteo, unul dintre principalii interlocutori, filozoful 
atrage atenţia mai întîi asupra primejdiei pentru ştiinţă de a da 
precădere aparenţelor percepute prin simţuri, faţă de realitatea 
dezvăluită de rațiune. Această neîndreptăţită precădere este 
răspunzătoare, după părerea sa, de credinţa greşită că Pămiîntul stă 
nemişcat, iar Soarele şi celelalte astre se învîrtesc în jurul lui, aşa 
cum postulează doctrina ptolemeică, acreditată fără examen critic 
în cercurile universitare engleze. La instaurarea şi menţinerea 
acestei „tiranii" ideologice au contribuit falşii filozofi şi falşii teologi. 
Cei dintii pretind că teoria ptolemeică este singura adevărată pentru 
că este mai veche şi a fost acceptată fără rezerve de învăţaţi timp 
de secole, scăpînd însă din vedere că vechimea unei teorii nu este, 
prin ea însăşi, o garanţie de temeinicie, după cum nici noutatea, ca 
atare, nu poate infirma de plano legitimitatea unor idei. Acceptarea 
unui asemenea raţionament, observă filozoful, se întoarce de fapt 
Impotriva teoriei geocentrice, pentru că, la vremea ei, a reprezentat 
şi ea o noutate faţă de ipotezele cosmologice de pînă atunci, ceea 
ce înseamnă că ea a fost ab origine falsă. De aceea singurul criteriu 
al adevărului rezidă în tăria argumentelor logice care pledează pen- 
tru o teorie sau alta. Dealtminteri, adaugă Filoteo, acest a/ter ego al 
autorului, Pitagora a afirmat că Pămîntul se învirte în jurul axei sale 
înainte ca Aristotel să pledeze pentru teza contrară. 

Nu mai puţin şubredă — susţine în continuare Bruno — este 
poziţia falşilor teologi, care pretind că geocentrismul se împacă mai 
bine cu perfecțiunea ființei divine. Perfecţiunea divinității, ar- 
gumentează el, implică întrunirea în persoana acesteia a tuturor 
atributelor, printre care nemărginirea ştiinţei şi a puterii. La rîndul 
lor atotştiinţa şi atotputernicia lui Dumnezeu presupun _infinitatea 
universului creat de el, aşadar inexistenţa unui centru, contrar 
teoriei _geocentrice a cosmologiei tradiţionale. Din __infinitatea 
universului filozoful italian deduce infinitatea lumilor care alcătuiesc 
universul, căci fiinţa divină n-ar fi putut crea un spaţiu infinit pentru 
a-l lăsa vid. Cît priveşte susţinerea falşilor teologi că doctrina 
copernicană ar contrazice sfinta scriptură, care ne spune că 
Dumnezeu a hotărît ca Soarele, Luna şi Stelele să se rotească în 
jurul Pămîntului, Filoteo o înlătură cu argumentul că Biblia nu este 
un tratat de astronomie, ci cuprinde doar o „revelaţie morală", 
menită să îndrepte gîndurile oamenilor simpli spre Dumnezeu. în 
finalul dialogului autorul îşi sfătuieşte cititorii să renunţe a mai 
folosi, drept criteriu al adevărului, deprinderile, adesea dăunătoare 
pentru oameni, şi să dea întîietate îndemnurilor_ raţiunii, ceea ce 
impune, în problema dezbătută, acceptarea doctrinei copemicane. 

Teza unităţii şi infinităţii universului, formulată succint în La cena 
de la ceneri,_este reluată şi amplu argumentată în De la causa, 
principio e uno, care împreună cu De l'infinito, universo e mondi 

formează pilonii edificiului filozofic construit de Giordano Bruno sau 
a ceea ce i-a plăcut să numească filozofia nolană._în prima lucrare, 
autorul, care în cadrul dialogului glăsuieşte prin personajul Teofil, 
începe prin a deosebi cauza de principiu. După el cauza este 
factorul care produce din afară un lucru în vreme ce principiul 
rezidă în interiorul lucrului, determinîndu-l să fie ceea ce este. Mai 
departe el se întreabă care poate fi cauza tuturor lucrurilor 
existente şi răspunde că această problemă de căpetenie a filozofiei 
trebuie rezolvată în sensul că universul are o cauză activă unică şi 
imanentă, deosebindu-se astfel de religiile istorice, care consideră 
că lumea este produsul unei puteri divine transcedente. Această 
cauză sau forţă activă Bruno o numeşte artist interior, înzestrat cu 
capacitatea de a da formă materiei şi de a o modela dinăuntru 
(artefice interno... che forma la materia e figura da dentro)._Este un 
nou prilej pentru el de a sublinia unitatea şi infinitatea a tot ceea ce 
există. Sau, pentru a folosi propriile cuvinte : „universul este unic, 
infinit, imobil. Nu există decît o singură posibilitate absolută, decît o 
singură realitate, decît o singură activitate. Formă sau suflet, e tot 
una : materie sau corp e tot una. O singură fiinţă, o singură 
existenţă". Unitatea universului filozoful italian o vede ca pe un 
„acord constant al contrariilor", ceea ce ne trimite cu gîndul la 
faimoasa __coincidentia opposi- torum__(coincidenţa__contrariilor) 
postulată de „divinul" Nicolaus Cusanus, cum îl numea el, şi despre 
care tot el spusese că l-ar fi întrecut cu mult pe Pitagora, dacă nu l- 
ar fi împiedicat straiele de cardinal al bisericii catolice. Suprema 
aspirație — şi fericire — a filozofului este să cuprindă cu mintea, 
printr-un proces de maximă abstractizare, unitatea şi infinitatea 
acestei _totalităţi care este universul, să se înalțe la cea mai 
generală noţiune filozofică — existenţa. De causa, principio e uno se 
încheie cu un elogiu adus puterilor raţiunii omeneşti : „binele 
suprem, absoluta perfecţiune, fericirea desăvirşită se întemeiază pe 
unitatea care îmbrăţişează totalitatea. Privirea noastră e atrasă de 
spectacolul culorilor, dar nu-i place atit o culoare izolată cît reunirea 
mai multor culori... Cine ar îndrăzni să compare noţiunile, prin care 
luăm cunoştinţă de diferitele categorii de lucruri particulare, cu 
intuiţia izvorului general al oricărei cunoştinţe ? Cu cît raţiunea 
omenească urmează căile şi adoptă procedeele raţiunii suverane, 
care este în acelaşi timp şi deopotrivă ceea ce înţelege şi ceea ce se 
înţelege, cu atit sîntem mai în stare să cuprindem_ cu gîndul 
totalitatea lucrurilor. Cine izbuteşte să le înţeleagă unitatea, posedă 
tot; cine nu izbuteşte, n-ajunge la nimic... Prea mărită să fie, deci, 
de către toţi cei ce viețuiesc, fiinţa infinită, simplă, unică, înaltă şi 

absolută, care este cauză, principiu şi unitate". Descoperirea acestui 
tulburător adevăr entuziasmează într-atita pe cugetătorul italian, 
încît poetul dintr-însul o converteşte într-un sonet de netăgăduită 
elevaţie, culminind cu profesiunea de credinţă a unui neînfricat 
paladin al adevărului : 


Cruzime, zel nedrept, greşeală oarbă, 
Curaj ciudat, timp scurt şi stea nebună. 
Invidii surde, furie prostească, 
Nu vor putea seninul să mi-l 
soarbă Nici văl în fata ochilor să- 
mi pună Nici soarele frumos să 
mi-l răpească 
(trsd. C D Zeletin) 


Importantă pentru cunoaşterea „filozofiei nnlane“, De causa, 
principio e uno nu este mai puţin revelatoare pentru atitudinea de 
frondă a autorului faţă de ştiinţa oficială de atunci, dominată de 
scolastică şi de retorica goală. Diatriba la adresa gramaticilor şi 
pedanţilor, lansată încă din primele pagini ale cărţii, i-au atras nu 
numai ostilitatea cercurilor universitare engleze, dar şi ura inchi- 
zitorilor teologi care, răsfoindu-i mai tîrziu operele în căutarea de 
dovezi acuzatoare, s-au recunoscut în portretul, incizat cu apă tare, 
al pedantului îngîmfat şi găunos. „Acest pedant nelegiuit, spune 
Giordano Bruno prin glasul lui Teofil, este unul dintre criticii straş- 
nici ai filozofiei...; foarte îndrăgostit de turma lui de scolastici, nu- 
meşte această iubire socratică ; veşnic duşman al sexului 
femeiesc, se crede, fiind imaterial, Orfeu, Musaeus, Tityr şi 
Amphion. Este unul dintre acei oameni care, după ce au făcut o 
construcţie în proză frumoasă, după ce au alcătuit o mică epistolă 
elegantă şi au şterpelit o frază drăgălaşă din hanul ciceronian, fac 
să se spună ba că a înviat Demostene, ba că Tullius este iarăşi în 
floare, ba că Sallustius trăieşte din nou... Cu acestea el triumfă, 
este mulţumit de sine, îi plac mai mult decit orice propriile lul fapte 
: este un Jupiter, din înălţimea lăcaşului său priveşte viaţa celorlalţi 
oameni supusă atitor greşeli, atîtor năpaste, nenorociri şi osteneli 
zadarnice." îngîmfat peste măsură, pedantul se consideră buricul 
pămîntului şi își află asemănări cu cele mai alese spirite ale 
antichităţii. „înzestrat cu o asemenea înfumurare, el singur este 
totul pe cînd fiecare dintre noi e unul. Dacă se întîmplă să rîdă, 
atunci îşi spune Democrit; dacă se întîmplă să plîngă îşi spune 
Heraclit; dacă discută asupra unui lucru, se cheamă singur 
Chrysip ; dacă vorbeşte despre ceva, îşi spune Aristotel ; cînd 
construieşte himere, îşi spune Platon ; dacă mugeşte rostind o 

cuvîntare mistică, se şi intitulează Demostene ; dacă alcătuieşte 
ceva în felul lui Vergiliu, este el însuşi Maro". 

Care dintre pseudoînvăţaţii vremii sau dintre păzitorii dreptei 
credinţe nu se simțeau vizaţi de accentele pamfletare ale scrierii 
Noianului şi care dintre ei puteau să-i ierte comparaţia intre mu- 
getul vitelor şi exclamaţiile predicatorilor_ mistici din amvon ? în 
focul polemicii cu apărătorii obscurantismului, gînditorul italian 
pierdea însă din vedere puhoiul de ură pe care îl stirnea împotrivă-i 
şi care ameninţa să-l înece într-o zi. 

Dacă în De causa, principio e uno Bruno cercetase cu precădere 
“unitatea lumii, în De l'infinito, universo e mondi se străduieşte să 
demonstreze infinitatea cosmosului, pluralitatea lumilor. Şi el o lace 
folosind, printre altele, argumentul că de vreme ce cauza reală a 
tuturor lucrurilor este o forţă infinită, efectul ei nu poate fi flecît tot 
infinit. Dealtminteri, adăuga el, postularea unui cosmos finit ar 
cufunda spiritul uman într-o stare de veşnică neliniste, într-adevăr, 
dacă universul ar fi mărginit, ar trebui să admitem că dincolo de 
limitele universului există un fel de vid, care, şi el, trebuie să fie 
finit, căci „spaţiul gol“, ca formă a universului finit, prin ipoteză, nu 
poate fi conceput ca infinit. Drept urmare, dincolo de „spaţiul gol" 
trebuie să existe limite şi aşa mai departe... la infinit, ceea ce 
înseamnă tocmai negarea finitudinii universului. în sfîrşit, dacă se 
acceptă ideea că forţa activă a universului este Dumnezeu, acesta 
n-ar putea fi conceput altfel decît într-o continuă activitate 
creatoare, cu consecinţa necesară a _infinităţii universului. Cît pri- 
veşte pluralitatea lumilor, Bruno o consideră ca singura compatibilă 
r.u demnitatea unui filozof. în realitate, afirmă el, fără a încerca n 
demonstraţie mai convingătoare, „nu există decit un singur cer, 
adică un spaţiu general, universal, care cuprinde infinitatea lumilor", 
întemeierea logică a pluralităţii nesfîrşite a lumilor, Bruno o va dez- 
volta în ultimele sale lucrări. 

De un netăgăduit interes este felul în care filozofia nolană a fost 
întîmpinată de intelectualitatea engleză. Datele cele mai sigure ni le 
oferă făuritorul_ ei însuşi în epistola introductivă la De causa, 
principio e uno,_adresată generosului său protector Michel de 
Castel- nau. Mărturisindu-şi gratitudinea pentru _repetatele dovezi 
de prietenie ce i le-a dat în tot timpul şederii în Anglia, pentru 
curajul cu care l-a apărat împotriva atacurilor nedrepte îndreptate 
împotriva sa, pentru ambianța prielnică ce i-a oferit-o, gînditorul 
italian dă în vileag asalturile concentrice cărora a trebuit să le facă 
faţă, în tot acest răstimp, din partea adversarilor săi de idei. 
„Trebuia să fiu în această împrejurare un suflet cu adevărat eroic, 
care să nu lase să-i cadă neputincios braţele, care să nu-şi piardă 
nădejdea şi să nu se dea bătut în faţa unui atît de năvalnic puhoi de 
minciuni criminale cu care s-au năpustit asupra mea, cu toată 
puterea lor, invidia _ignoranţilor, îngimfarea_sofiştilor, defăimările 
răuvoitorilor, vorbele slugilor, insinuările mercenarilor, discuţiile 

oamenilor de casă, bănuielile proştilor, scrupulele pirîtorilor, zelul 
făţarnicilor, ura barbarilor, mînia prostimii, furiile mulţimii, plîngerile 
celor loviți de mine şi ţipetele celor pedepsiţi...". 

în ampla dedicație ce precede De causa, principio e uno,_Gior- 
dano Bruno găseşte potrivit prilejul ca să adauge noi tuşe la auto- 
portretul său, motivind că gestul îi este impus de structura sa 
morală şi de meritele pe care nu înţelege să şi le ascundă. „iEu, care 
niciodată n-am putut să fiu învinuit de nerecunoştinţă şi nici acuzat 
de impoliteţe ; eu, de care nimeni nu se poate plînge cu dreptate ; 
eu, cel urît de neghiobi, disprețuit de ticăloşi, acuzat de netrebnici şi 
prigonit de brute ; eu, cel îndrăgit de înţelepţi, admirat de învăţaţi, 
preamărit de cei mari, stimat de cei puternici şi favorizat de zei ; eu, 
cel pe care printr-o favoare deosebită l-aţi primit, l-aţi hrănit, l-aţi 
apărat şi l-aţi eliberat... vă închin această ancoră, aceste frînghii de 
catarge, aceste pînze trudite şi aceste bunuri mie atît de scumpe şi 
lumii viitoare şi mai preţioase...". încrezător în destinul postum al 
operelor sale, autorul prevesteşte că ele vor înfrunta biruitoare 
timpul şi de aceea mulţumeşte încă o dată prietenului său că le-a 
salvat de la pieire. „Expuse în Templul sacru al Gloriei, vor înfrunta 
semeţia ignoranței şi lăcomia timpului, şi tot astfel vor fi mărturie 
veşnică a neînvinsei voastre favori : pentru ca lumea să ştie că 
această nobilă şi divină fiinţă (filozofia nolană — n.n.), inspirată de o 
înaltă înţelepciune, concepută de o minte bine îndrumată şi 
zămislită de muza nolană... făgăduieşte să trăiască mai departe, în 
timp ce acest pămînt cu suprafaţa lui vie va înainta _rotindu-se 
veşnic în faţa privirilor eterne ale stelelor strălucitoare". 

In Lo spaccio della bestia trionfante, Bruno expune principiile 
eticii sale, aşa cum o arată explicit în scrisoarea dedicatorie către 
prietenul său Philippe Sidney, cunoscut critic, romancier şi poet 
englez. Slujindu-se de o alegorie mitologică, filozoful sugerează o 
reformă morală a stărilor de lucruri existente. Tinta principală a 
atacurilor sale o constituie ignoranţa, hidra cu nenumărate capete, 
care se află la obiîrşia tuturor viciilor şi nelegiuirilor. Nici de data asta 
însă nu scapă prilejul să arunce cîteva săgeți polemice în direcţia 
bisericii catolice şi a celei protestante, deopotrivă, pentru că 
ignoranţa teologilor este la fel de pernicioasă ca şi ignoranţa 
pseudoînvăţaţilor. Pentru a-şi înfăţişa proiectul de regenerare mo- 
rală a lumii, Noianul situează în centrul alegoriei sale pe Jupiter, 
întruchiparea tuturor virtuţilor şi păcatelor omeneşti. Cu prilejul 
celebrării victoriei asupra giganţilor, căpetenia Olimpului propune 
zeilor să purifice cerul (care închipuie sufletul omenesc) de 
„Semnele" emblematice ale constelaţiilor (care denunţă metehnele 
oamenilor). Astfel, în locul Ursei mici, care simbolizează cea mai 
înaltă constelație din emisfera boreală, Jupiter preconizează să fie 
instaurat Adevărul, cu misiunea de a călăuzi omenirea, asemenea 
Stelei Polare. 

Balaurul din constelația care îi poartă numele, sugerează autorul, 

trebuie înlocuit cu Prudenţa, Cefeu din constelația cu acelaşi nume, 
cu înţelepciunea şi aşa mai departe pentru toate cele 48 de conste- 
laţii din cosmografia tradiţională. Constelaţia „coroana boreală", 
este de părere Momus, bufonul Olimpului — se cuvine să fie 
atribuită, ca răsplată, acelui conducător de stat care va stirpi 
„respingătoarea sectă a pedanţilor'*, care, asemenea calviniştilor, 
pretind că pentru mîntuirea sufletului este mai importantă credinţa 
în Dumnezeu decit făptuirea binelui, spunind că „orice bine ar face 
şi orice rău ar evita să facă cineva, nu devine mai vrednic de 
prețuirea şi dragostea lui Dumnezeu, şi că spre a ajunge la acest 
scop îi este de ajuns să creadă şi să nădăjduiască, după regulile din 
catehismul lor. Gînditi-vă — o zei ! — dacă a existat vreodată o mai 
mare perversitate". Mercur, de faţă şi el la sfatul zeilor, lansează 
un atac, cu adresă anticlericală, şi mai explicit, vizînd îndeosebi 
privilegiile, trîndăvia şi sterilitatea activităţii teologilor. „Ceea ce 
este şi mai rău este că pe cînd ei nu lucrează pentru nimeni (căci 
toată munca lor se reduce la a găsi rău tot ce fac alţii), trăiesc 
totuşi din rezultatele străduinţelor acelora care au lucrat pentru 
alţii, nu pentru ei înşişi, care au ridicat pentru alţii temple şi capele, 
spitale şi aziluri, colegii şi universităţi. Ei sînt astfel în chip vădit 
hoţi, fiindcă au uzurpat bunuri ce reveneau altora, şi anume 
acelora care sînt în adevăr de folos şi ca atare trebuincioşi statelor 
întrucît îsi închină viaţa ştiinţelor speculative, bunelor moravuri, 
devotamentului pentru lucrul public, respectării legilor civile şi 
sociale. lar uzurpatorii, cînd deschid gura ca să dea o explicaţie a 
trîndăviei lor, susţin că nu se pot ocupa de lucrurile vizibile, fiindcă 
sînt prea absorbiți de cele invizibile, care îi preocupă în mod 
exclusiv". 

Haina alegorică în care Giordano Bruno şi-a înveşmiîntat atacu- 
rile contra ignoranței şi parazitismului clerical n-a izbutit să înşele 
pe nimeni şi cu atît mai puţin pe cei vizaţi. Cînd acestora le-a venit 
bine, adică atunci cînd filozoful a fost adus în faţa _inchiziţiei, 
diatriba anticlericală a fost interpretată ca un atac direct împotriva 
bisericii catolice. S-a susţinut, cu evidentă rea-credinţă, de către 
acuzatorii săi, că „monstrul cu nenumărate capete", la nimicirea 
căruia îndemna Jupiter, nu personifica ignoranţa, cu nenumăratele 
ei înfăţişări, ci papalitatea însăşi. Se dovedea astfel, o dată mai 
mult, că răstălmăcirea răuvoitoare este unul dintre marile riscuri ce 
pîndeşte pe scriitorii ce se refugiază în parabolă cînd nu-şi pot 
destăinui fără ocol gîn- durile. 

Nicăieri însă şarja antireligioasă şi anticlericală a Noianului nu 
atinge asemenea virulență ca în Cabala del cavallo Pegaseo._Aici 
filozoful batjocoreşte pe profeţi şi apostoli, persiflează „luminile 
supranaturale", condamnă neştiinţa, satirizează îndeosebi credinţa 
oarbă în divinitate. Prefaţa cărţii cuprinde un îndemn ironic la 
abandonarea raţiunii şi a ştiinţei în folosul credinţei şi al ignoranței. 

„Retrăgeţi-vă în sărăcia duhului, fiţi umili cu mintea, renunţaţi la 
rațiune, stingeţi acea lumină de foc a intelectului ce vă aprinde, vă 
prde şi vă consumă!“ — se preface autorul a-şi sfătui cititorii ; „feriţi- 
vă de acea ştiinţă, care desigur vă măreşte durerile ; tăgăduiţi orice 
simţ, __lăsaţi-vă _robiţi de _ sfinta credință, fiţi acea _măgăriţă 
binecuviîntată, reduceţi-vă la acel glorios măgăruş, despre care a 
spus anume Mintuitorul lumii : «mergeţi la cetatea pe care o aveţi în 
faţă»...“. Asimilîndu-i pe _ignoranţi cu _măgarii şi ignoranţa cu 
măgăria, Bruno se lansează într-un pseudoelogiu la adresa acelora 
care, complăcîndu-se în neştiinţă, aşteaptă mîntuirea de la graţia 
divină. „Rugaţi-vă, rugaţi-vă lui Dumnezeu, o prea iubiții mei, pentru 
că, dacă 'încă nu sînteţi măgari, să vă facă măgari* Numai să vreţi, 
pentru că, desigur, vi se va acorda graţia ; căci în mod firesc sînteţi 
măgari, iar instituţia noastră comună nu este altceva decît 
o măgărie". După ce citează cîteva pasaje din sfinta scriptură în 
care apostolii şi profeţii invocă revelaţia divină, gînditorul italian 
numeşte toate aceste elucubraţii „curată măgărie pentru judecata 
raţională... aceste scrînteli, măgării şi bestialităţi sînt înţelepciune, 
acte eroice şi inteligenţă pentru Dumnezeul vostru". Cuvîntul 
autorului către cititori se încheie cu denunţarea violentă, dar tot la 
modul ironic, a învăţăturii bisericii catolice, care îndemna la 
mîntuirea sufletului prin credință şi la repudierea cercetării 
ştiinţifice. „Nu este, spun, o oglindă mai bună pusă în faţa ochilor 
omeneşti decît asinuitatea şi asinul ; care arată mai lămurit decît 
orice alt mijloc, cum trebuie să fie cel ce, ostenindu-se în via 
Domnului, trebuie să aştepte răsplata ostenelii zilnice... Nu există 
cale mai bună sau asemănătoare, care să ducă, să călăuzească la 
mîntuirea veşnică, mai bine decît această înţelepciune adevărată, 
aprobată de glasul divin ; după cum, dimpotrivă, nu există lucru 
care să ne prăbuşească mai sigur în fundul iadului decît 
contemplaţiile filozofice şi raţionale, ce se nasc din simţuri, cresc 
prin facultatea discursivă şi se maturizează în intelectul uman". 
Ultimele cuvinte ale peroraţiei Noianului din prefața Cabalei calului 
Pegas spulberă orice echivoc posibil asupra direcţiei atacului : „siliţi- 
vă din toate puterile, siliţi-vă prin urmare să fiţi măgari, o voi, ce 
sînteţi oameni. lar voi cei ce sînteţi deja măgari, siliţi-vă, îngrijiţi-vă, 
puneţi-vă pe treabă, lucraţi din bine în mai bine ca să ajungeţi la 
acel scop, la acea demnitate, ce nu prin ştiinţă şi prin muncă, oricît 
ar fi de mari, ci prin credinţă se cîştigă ; ce nu prin ignoranță şi prin 
nelegiuiri, oricît ar fi de mari, ci prin necredinţă se pierde. Dacă veţi 
lucra astfel, dacă veţi fi aşa şi vă veţi purta aşa, vă veţi afla scrişi în 
cartea vieţii, veţi obţine graţia în această biserică militantă şi gloria 
în _ acea biserică triumfătoare, in care trăieşte şi stăpîneşte 
Dumnezeu în vecii vecilor. Amin !“ 

Ultima dintre scrierile elaborate de Bruno în Anglia, De gli eroici 
furori, este vin mănunchi de dialoguri filozofice, presărate pe 

alocuri cu sonete, o periere în care autorul celebrează divina dra- 


goste de adevăr, acel amor intellectualis_care îi stăpînea tiranic 
fiinţa şi îl menea irezistibil pieirii. Destăinuindu-şi starea de spirit 


stirnită de „.avîntul eroic“ al cunoaşterii, poetul îşi face în acelaşi 


timp portretul moral de om al contrastelor şi al sfişierilor lăuntrice, 


consonant, dealtfel, unui topos al liricii renascentiste : 


Eu care port însemnele iubirii Am dor 
aprins, speranţele de gheaţă, 

Duc lăcrămiînd sdnteia strălucirii Mă 
bucur trist şi mor, dar sînt în viață. 


iSi mut scot strigătul nefericirii Rizind 
în suflet, lacrimi am pe faţă... 
„„„Incendli laolaltă sttzu cu ape : 
Vulcan în suflet, Tetis in pleoape ! 


Urîndu-jnă, iubesc pe-un altul Ce-n 
mine piatră e cînd aripi capăt, 
Cînd urcă-n cer, eu înspre țămă scapăt. 


Tot urmărindu-l eu ating înaltul Dar 
dacă-l strig din fugă nu răspunde : 
Pe cit îl caut pe atît se-ascunde. 
(trad. C. D. Zeletin) 


Ceea ce uimeşte şi — retrospectiv — cutremură este premoniţia 


sfirşitului tragic care ţişneşte din cîteva sonete cuprinse în această 


carte. într-unul din ele, asemuindu-se miticului Acteon, filozoful, 


atras de mirajul cunoaşterii, se vede sfişiat de _ copoii asmuţiţi 


asupră-i de Diana, care închipuie adevărul, atunci cînd îi surprinde 


nuditatea oglindită în undele rîului : 


io* 


Pornise Acteon cutezătorul Ogarii, 
ispitit de-al soartei astru Pe-un drum 
primejdios, incert, sihastru, 

Cu urma fiarei însemniînd priporul. 


Văzu divinul cît şi muritorul 
Scăldindu-se în iezerul albastru, 
Diana ! Purpuri, aur, alabastru ! 
Şi deveni vinat el. vinătorul! 


Căci preschimbîndu-l zina 
temerară în cerb uşor, prin 

sihlele acele Zăvozii proprii iute-l 
sfişiarn 


La fel şi eu cu glodurile mele, 
Le-nalț spre pradă nobilă şi rară, 
Dar se întorc şi mor muşcat de ele. 
(trad. C. D. Zeletin) 


După tumultul provocat în cercurile intelectuale engleze de 
ideile sale antireligioase şi antiaristotelice Giordano Bruno nu mai 
putea să rămînă multă vreme în Anglia. înapoierea în Franţa, în 
toamna anului 1585, i-a fost grăbită de rechemarea ambasadorului 
Michel de Castelnau, ocrotitorul şi prietenul său statornic. Ajuns la 
Paris, filozoful cere rectorului şi consiliului universităţii de aici 
permisiunea de a organiza o _ „disputaţie" avînd ca temă fizica 
peripatetică. Nu este greu de ghicit că țelul lui era să demonstreze 
inconsistenţa_ ideilor Stagiritului în acest domeniu. In scrisoarea 
adresată rectorului, Bruno înfăţişează, abil, proiectatul simpozion 
ştiinţific drept un omagiu adresat forului universitar parizian. Nu 
mai puţin însă îpi mărturiseşte intenţia de a pune în discuţie tezele 
lui Aristotel şi ale adepților lui în numele dreptului oricărui gînditor 
de a dezbate libpr şi în mod public ideile tradiţionale şi de a le 
supune examenului critic al raţiunii. Temeinicia susţinerilor şi nu 
vechimea ori noutatea lor — afirmă el — vor decide pînă la urmă 
triumful uneia sau alteia dintre teoriile în dispută. „Cînd apăr în 
filozofie un argument deosebit de cel vechi sau chiar nou, care se 
impune atenţiei noastre sau chiar ne subjugă, trebuie să ne fie 
îngăduit să-l expunem în public, arătîndu-ne părerea în toată 
libertatea. Apoi, dacă eu atac peripate- tismul fără nici un succes, 
voi contribui desigur să întăresc principiile admise... lar dacă, 
dimpotrivă, acest început de manifestare al unei filozofii încă 
născînde va izbuti să aducă ceva care să poată sau chiar să 
trebuiască a fi admis şi consacrat de posteritate, atunci voi fi 
realizat o operă vrednică de Universitatea pariziană..." 

„Disputaţia" propusă a fost încuviinţată şi a avut loc în luna mai 
1586 la colegiul din Cambray. Ideile filozofului, care s-a mărginit să 
conducă dezbaterile şi să intervină în discuţie numai cînd 
i s-a părut că este strict necesar, au fost expuse de un student al 
său, Jean Hennequin. Acesta, urmînd îndeaproape indicaţiile 
magistrului, a început prin a învedera că unicul mijloc sigur de 
aflare a adevărului este evidenţa rațiunii şi a _ simţurilor (ratio 
humana et per- ceptio eorum quae sunt per se manifesta — pentru 
a folosi cuvintele lui), iar nu concepţia cutărui sau cutărui filozof, 
oricît de mare ar fi prestigiul său. A subliniat apoi că un filozof sau 
un om de ştiinţă autentic nu poate primi de-a gata ideile altora, 
trebuind să înceapă prin a se îndoi de temeinicia acestor concepţii. 

„Să ne îndoim ori de cîte ori timpul nu ne-a îngăduit să ne hotărîm 
între două păreri opuse ; să ne îndoim, cîtă vreme nu sîntem mai 
bine informaţi, pînă cînd vom putea ajunge să ştim tot; să ne 
îndoim, spre a putea fi în măsură să ne susţinem cauza cu 
sinceritate şi obiectivitate.*! Sînt enunţuri metodologice la care ar 
fi subscris, desigur, Descartes, filozoful francez care, jumătate de 
secol mai tîrziu, avea să preconizeze, cu ecoul cunoscut, în Discurs 
asupra metodei,_îndoiala metodică drept premisă indispensabilă 
pentru dobîndirea cunoştinţelor. Nici împrejurarea că o idee se 
bucură de sufragiile mulţimii ori că are de partea sa tradiţia nu 
chezăşuieşte prin ea însăşi adevărul, afirmă mai departe prin 
glasul discipolului său, Noianul. Căci, opinia tuturor proştilor din 
lume la un loc nu valorează cît părerea izolată, dar bine 
fundamentată, a unui înţelept. Nu altfel trebuie abordată problema 
tezelor aristotelice, acceptată de-a gata de mulţimea filozofilor 
peripatetici. Aceste teze trebuie trecute prin furcile caudine ale 
raţiunii şi acceptate în continuare numai dacă rezistă unei 
asemenea cercetări critice. Şi după cum Aristotel s-a despărţit de 
Platon, al cărui discipol a fost pînă la un moment dat, pentru a-şi 
susţine ideile proprii, care i s-au părut mai întemeiate, tot astfel se 
impunea abandonarea Ideilor Stagiritului şi acceptarea ideilor noi, 
mai conforme rațiunii şi simţurilor. Aristotel însuşi ar fi procedat 
astfel dacă s-ar fi aflat într-o atare situaţie. Declarîndu-se campion 
al gîndirii înnoitoare sub deviza : aliter sentire (a simţi altfel), Bruno 
şi-a asumat, cu mîndrie şi curaj, rolul de dormitantium animorum 
excubitator (deşteptător al spiritelor adormite) din vremea sa. 

Cu asemenea concepţie ce tulbura tihna ideilor primite de-a 
gata în care se complăceau universitarii francezi, nu este de mirare 
că Noianul a devenit iarăşi indezirabil, mai ales că la Paris 
susţinuse, cu şi mai multă ardoare decît la Oxford, teoria 
heliocentrică a lui Copernic. A fost silit, aşadar, să pornească din 
nou la drum, în vara anului 1586, îndreptîndu-se de astă dată spre 
Germania. Aici protestantismul prinsese rădăcini adinci, împrejurare 
care, spera el, avea să-i faciliteze propagarea ideilor proprii, 
potrivnice aristote- lismului dominant în ţările catolice. Se duce mai 
întîi la Marburg, unde însă ţinerea unui curs liber de filozofie îi este 
refuzată „pentru motive grave**, după cum se exprimă senatul 
universităţii locale. Forul universitar nu dă alte explicaţii, dar avem 
toate motivele să presupunem că reputaţia de contestatar al 
dogmelor religioase îl precedase, ceea ce i-a zădărnicit proiectele. 
Are o _altercaţie violentă cu rectorul universităţii şi părăseşte 
precipitat Marburgul pentru a se stabili la Wittenberg. Din fericire în 
mediul universitar de aici domneşte o atmosferă mai tolerantă, încît 
filozoful are posibilitatea 
nu numai săţină prelegeri de filozofie, dar şi să scrie cîteva cărţi noi, 

consacrate tot „marii arte“ a lui Raymundus Lullus. Anii petrecuţi 
aici au fost bogaţi în satisfacţii intelectuale şi morale pentru acest 
cărturar cutezător şi bătăios. Omul care nu-şi putea ţine firea cînd 
întîlnea prostia, devenind irascibil şi chiar insultător, ştia totuşi să 
găsească cuvinte alese pentru a-şi mărturisi gratitudinea faţă de 
spiritele înţelegătoare şi mărinimoase. Şi nimic nu l-a mişcat mai 
mult pe acest gînditor neconformist decît libertatea, asigurată de 
gazdele sale, de a-şi exprima ideile. Este tocmai ceea ce subliniază 
el în scrisoarea de despărţire adresată rectorului Universităţii din 
Witten- berg cu prilejul plecării de aici : „nu mi-aţi cerut socoteală 
de credinţa mea, pe care n-o aprobaţi ; aţi luat în considerare 


numai dispoziţiile mele pentru caritate şi pace, pentru filantropie şi 


filozofie _; mi-ați îngăduit să fiu numai prieten _ al înţelepciunii şi 


iubitor al muzelor ; şi nu mi-aţi interzis să expun, fără rezerve, 
păreri opuse doctrinelor pe care le admiteţi... Departe de a mărgini 
libertatea de gîndire şi de a întuneca reputaţia de ospitalitate de 
care vă bucuraţi, aţi tratat pe călătorul, pe străinul, pe proscrisul 
care eram, ca pe un prieten, ca pe un concetăţean ; i-aţi dat chiar 
putinţa să se apere, prin rodul lecţiilor sale, de insultele sărăciei... 
Mai mult încă, l-aţi încărcat de onoruri şi de graţii ; v-aţi îngrămădit 
în juru-i ca să-l ascultați, tineri şi bătrîni, studenţi binevoitori, gravi 
şi prudenţi senatori, savanţi şi celebri doctori". 

Deşi bine primit la Wittenberg, precum însuşi mărturisea, Bruno 
nu rămîne aici decît doi ani. Demonul peregrinării şi speranţa de 
mai bine îl mină mai departe, spre Praga, unde speră să obţină spri- 
jinul împăratului Rudolf al II-lea pentru activitatea sa cărturărească. 
Nici „tezele" ştiinţifice expuse acestuia, nici scrierile redactate în 
grabă şi destinate cercurilor de învăţaţi praghezi nu-i aduc însă 
succesul scontat, încît în 1589 îl aflăm la Universitatea din 
Helmstaedt. Dar şi aici filozoful intră în conflict cu forurile eclezias- 
tice şi universitare, atît din pricină că, deşi acceptat ca profesor, nu 
trecuse formal la luteranism şi nu participa la slujbele religioase, cît 
şi pentru că profesa idei antiaristotelice, într-un mediu intelectual 
unde Stagiritul se bucura încă de mare autoritate. în urma unei 
intrigi urzite de prorectorul universităţii este excomunicat din bise- 
rica luterană, deşi nu era membru al acestei biserici. Sancţiunea 
aplicată stîmeşte protestul filozofului, indignat că este osîndit fără a 
i se da posibilitatea să se apere. Deşi efectele excomunicării sînt 
anihilate de intervenţia în favoarea sa a ducelui Heinrich-lulius von 
Braun- schweig, Bruno socoteşte că nu mai este cazul să rămînă la 
Helmstaedt şi pleacă, în 1590, la Frankfurt pe Main. în acest vestit 
centru al activităţii editoriale publică, în primăvara anului următor, 
trei poeme în limba latină, în care reia, într-o formă ce avea să fie 
ultima, unele dintre temele principale ale gîndirii sale filozofice : 

De triplici minimo et mensura (Despre întreitul minim şi măsura sa), 

De monade, numero et figura (Despre monadă, numărul şi forma sa) 
şi De innumerabilibus, immenso et infigurabili seu de universo et 
mundis_(Despre imensitate, despre ceea ce nu poate fi numărat şi 
reprezentat sau despre univers şi lumi). în ultima dintre ele Bruno se 
străduieşte să dea o largă întemeiere etică tezei despre infinitatea 
universului şi pluralitatea lumilor, susţinută şi în De l'infinito, uni- 
verso e mondi. După părerea sa, existenţa este bună de vreme ce 
toţi oamenii doresc să trăiască iar non-existenţa este rea, pentru că 
toată lumea urăşte moartea. A afirma însă caracterul finit al uni- 
versului echivalează cu a spune că binele, întruchipat de existenţă 
este limitat, în timp ce răul, pe care îl reprezintă non-existenţa, ce 
se întinde dincolo de existenţă, este infinit. Această concluzie nu se 
împacă însă cu atotbunătatea Creatorului şi de aceea filozoful o 
respinge hotărît. Nu se poate concepe, argumentează el, ca o fiinţă 
desăvirşită, cum este Creatorul, să fi făurit un univers imperfect, în 
care răul să covirşească binele. Dar dacă universul este infinit iar 
numărul lumilor alcătuitoare nesfîrşit, nici un corp ceresc, aşadar 
nici Pămiîntul, nu poate fi situat în centrul universului. Tot astfel nici 
Soarele, în jurul căruia se învîrteşte globul pămîntesc, nu poate fi 
considerat centrul universului. Precum se vede, ţinta atacurilor 
filozofului italian este mereu aceeaşi : teoria tradiţională a geocen- 
trismului, căreia încearcă să-i substituie doctrina copemicană. Cri- 
ticile cele mai virulente Bruno le îndreaptă însă împotriva teologilor 
vremii, care postulau finitudinea universului pentru a putea afirma 
existenţa unui Creator transcendent lumii, dar şi împotriva filozofilor 
peripatetici, care, sub cuvînt că simțurile nu atestă _infinitatea 
universului, contestau orice argument oferit de rațiune în sprijinul 
tezei contrare. Atit unii, cît şi ceilalţi sînt denunţaţi ca o piedică în 
calea gîndirii înnoitoare. Dar stavila principală în calea adevărului o 
reprezintă, în opinia lui Bruno, pseudoînvăţaţii care acaparaseră 
posturile-cheie din învăţămînt şi care, pentru a-şi păstra privilegiile, 
susțineau vederile retrograde ale bisericii şi ale potentaţilor politici, 
înăbuşind orice tentativă filozofică sau ştiinţifică de a înlătura erorile 


trecutului. Constituiţi într-o adevărată castă, aceşti falşi cărturari fac 


front comun contra gînditorilor independenţi, de teamă că 
împărtăşindu-le ideile ar putea fi învinuiți de autorităţile ecleziastice 
şi politice de abateri de la dreapta credinţă şi ca urmare să-şi piardă 
avantajele personale. Argumentului, adeseori folosit de filozofii 
peripatetici, că nimănui nu-i este îngăduit să se măsoare cu un 
cugetător de talia lui Aristotel pentru a-i contesta ideile acceptate 
timp de secole ca adevărate, ginditorul italian îi răspunde, parafra- 
rînd o replică celebră dată de Cicero într-o împrejurare similară, că 
ei preferă să  greşească împreună, cu  Stagiritul decît să 
împărtăşească adevărul rostit de potrivnicii lui. 

In loc să cerceteze critic temeinicia ideilor profesate de mentorul 
lor, aceşti discipoli, conformişti pînă la absurd, se mărginesc la exe- 
geza sterilă a textelor, făcînd mai degrabă operă de grămătici decît 

de filozofi. Acestor nechemaţi Bruno le interzice accesul pe tărîmul 
nobil al filozofiei cu apostrofa brutală : sutor, ne supra crepidam f 
(în traducere liberă : fiecare să-şi vadă lungul nasului !). Mai mult, 
nutreşte un dispreţ suveran pentru opinia celor mulţi, dar ignoranti, 
socotind că nu trebuie să ne îngrijim de părerea proştilor_ (non 
cura/mus stultorum quid opinio). 

Cu asemenea „amabilități" la adresa confraţilor întru filozofie» 
însoţite de atacuri, unele directe, împotriva anumitor duşmani per- 
sonali din cercurile ecleziastice şi universitare pe care le frecventa, 
mai ales la Helmstaedt, nu este surprinzător că nici în Germania 
Bruno nu mai poate rămîne. 

Drept care se îndreaptă spre Italia, după care tînjea de mulți ani. 
Cu întoarcerea În patrie, peripeţiile de cărturar itinerant ale 
cugetătorului italian iau sfîrşit. începe o altă etapă, cea mai drama- 
tică, a vieţii sale. Ea îi preface lupta în destin exemplar, căruia i s-a 
supus ca unei vocaţii irezistibile. 

Ce anume l-a îndemnat pe Bruno să se înapoieze în cele din 
urmă în Italia este astăzi greu de spus cu certitudine. Va fi fost, 
poate, dorul de meleagurile natale, mai puternic decît la alţii la un 
om de sensibilitatea lui. Se va fi adăugat acestui dor năzuinţa, 
atestată de ultimele sale scrieri, rămase în manuscris, de a trece de 
la speculaţia filozofică la reforme sociale şi morale, aspiraţia de a 
aplica în practică principiile unei religii ecumenice în care îşi pusese 
pînă la urmă toate speranţele, o religie naturalistă şi intelectualistă, 
emancipată de dogmele catolicismului şi  protestantismului, 
deopotrivă de sufocante. Pentru înfăptuirea acestui deziderat, pe 
cît de înalt, pe atît de utopic, Bruno se bizuia pe „virtuțile“ magiei şi 
pe „arta“ succesului, în care credea. Că punea într-adevăr temei pe 
eficienţa unor asemenea mijloace fanteziste de reuşită nu numai în 
viaţa personală, dar şi în cîrmuirea cetăţii o demonstrează cîteva 
dintre ultimele sale lucrări, printre care se disting, sub acest aspect, 
De magia (Despre magie) şi De vinculis in genere (Despre lanţuri în 
general). 

Tinta italiană iniţială a Noianului pare să fi fost Padova, unde ar fi 
şi ținut prelegeri, prin 1591, după o scurtă şedere la Ziirich, în 
Elveţia. In cele din urmă decide să se stabilească la Veneţia, 
hotărîre care avea să-i fie fatală. Cauza imediată a acestei hotărîri a 
fost invitaţia, ademenitoare, făcută de un patrician venețian, 
anume Zuane (Giovanni) Mocenigo, care i-a făgăduit, în schimbul 
iniţierii în „arta memoriei" şi a „născocirii ideilor", o găzduire lipsită 
de griji şi un stipendiu substanţial. La sfîrşitul anului 1591 îl aflăm 
pe Bruno la Veneţia în casa numitului Mocenigo. Aici, paralel cu lec- 
ţiile pe care le predă învăţăcelului, începe să scrie o lucrare despre 
cele şapte arte liberale şi proiectează alta despre artele 
„inventive". Hotărîrea filozofului, călugăr apostat, socotit eretic, ba 
chiar ere- ziarh (întemeietor de sectă religioasă), de a se înapoia în 


1 
5 
6 


Italia, unde inchiziţia, care îl pusese sub urmărire de mai mulţi ani, 
îşi avea _Intinse_ temutele-i antene, a fost neîndoielnic un act 
temerar, dacă nu de-a dreptul nesăbuit. O explicaţie posibilă a 
acestui act rezidă în împrejurarea că republica dogilor se bucura în. 
acea vreme de reputaţia unei ţărişoare în care autorităţile erau mai 
tolerante cu gînditorii neconformişti şi care îşi apăra cu străşnicie 
independenţa, chiar şi faţă de papalitate şi de instrumentul ei, 
inchiziţia. în afară de aceasta suveranul pontif de atunci, Grigore al 
XIV-lea, era socotit un papă cu vederi largi, încît cutezătorul filozof 
putea să spere într-un tratament mai blînd în eventualitatea unui 
conflict de idei. însăşi poziţia socială a lui Mocenigo, a cărui ocrotire 
o privise ca pe un act de preţuire faţă de persoana sa, putea, la 
nevoie, să-i ofere o pavăză de nădejde. Numai că raporturile dintre 
proteguitor şi protejat iau o întorsătură neprevăzută — şi foarte 
primejdioasă — pentru Bruno. Incredinţîndu-se că nu-şi poate 
realiza cu mijloace proprii reformele proiectate, dar sperînd În 
ajutorul lui Clement al VUl-lea, ales între timp papă, filozoful se 
decide să plece la Frankfurt pentru a tipări acolo o carte prin care 
să cîştige adeziunea suveranului pontif la planurile sale. încrezător 
— şi imprudent — îşi destăinuie intenţiile învăţăcelului, care, spre 
surprinderea sa, nu numai că se declară nemulţumit de lecțiile 
predate, acuzîndu-şi dascălul că i-a ascuns secretele ştiinţelor 
oculte, dar se opune cu hotărîre la plecarea lui Bruno de la Veneţia. 
Mai mult, văzînd că nici rugăminţile, nici amenințările nu-l pot 
îndupleca pe filozof să renunţe la planurile sale, în noaptea de 22 
mai 1592 pătrunde prin surprindere în camera lui, îl ia din aşternut, 
cu ajutorul slugilor, şi îl închide în podul casei. A doua zi, Mocenigo 
depune în mîinile inchizitorului venețian un _denunţ pătimaş, 
cuprinzînd_învinuiri_ dintre cele mai grave. Urmarea nu se lasă 
aşteptată : chiar în seara aceleiaşi zile denunţatul este arestat şi 
dus la sediul inchiziţiei, în răstimp de cîteva zile sceleratul învățăcel 
face alte două denunţuri împotriva dascălului său. Teribila maşină 
inchizitorială este pusă astfel în mişcare şi nimeni nu o va mai 
putea opri înainte de a-şi duce pînă la capăt acţiunea nimicitoare 
pentru care fusese făurită. 

în primul denunţ, datat 23 mai 1592, Mocenigo pretinde că se 
adresează inchiziţiei „din datoria conştiinţei" şi „la porunca duhov- 
Nicului", ca un fiu ascultător al bisericii catolice ce este. învinuirile 
sînt numeroase şi grave : filozoful detestă orice religie, refuză li- 
turghia şi tăgăduieşte unele dogme fundamentale ale catolicismului 
ca transsubstanţiunea, sfinta treime, imaculata concepţie, ispăşirea 
păcatelor ; contestă divinitatea lui Cristos, spunînd că acesta făcea 
doar minuni aparente, prin înşelarea mulțimilor cu şiretlicuri vrăji- 
toreşti, şi că nu s-a jertfit de bunăvoie ; pretinde că dacă vrea, şi el, 
Bruno, poate face minuni, asemenea lui Cristos şi apostolilor ; 
afirmă că universul este etern, lumile care îl alcătuiesc sînt fără 

număr iar Dumnezeu creează mereu altele noi ; crede în 
metempsihoză ; se laudă că ştie mai mult decît sfîntul Toma şi toţi 
teologii din lume, fiind oricînd în stare „să-i înfrunte*'_ ; are de gînd 
să înfiinţeze o sectă nouă denumită „filozofia nolană“ şi să se ocupe 
cu arta prezicerii; despre călugări spune că „sînt cu toţii nişte 
măgari" şi ar trebui să li se ia cuvintul şi veniturile, fiind o pată 
pentru omenire ; credinţele religioase le numeşte „doctrine 
măgăreşti", susţinînd că pentru buna învoire în lume este de ajuns 
să nu faci altuia ceea ce nu ai vrea să ţi se facă ţie însuţi. în 
continuare Mocenigo subliniază că Bruno a mai fost urmărit de 
inchiziţia romană sub învinuirea că ar fi aruncat în Tibru pe un 
pîrîtor al său, scăpînd atunci doar cu fuga. în sprijinul denunţului 
indică doi martori, de profesiune librari, şi depune trei cărţi, 
adnotate de învinuit, precum şi o lucrare manuscrisă a Noianului din 
care inchizitorii „vor putea afla anumite gînduri ale lui". 

Relatările denunţătorului sînt, s-o recunoaştem, veridice, fiind 
confirmate în bună măsură de lucrările învinuitului. Exagerările şi 
răstălmăcirile, care nici ele nu lipsesc, trebuie atribuite relei cre- 
dinţe şi ignoranței lui Mocenigo. In esenţă, însă, afirmaţiile pusf» în 
gura lui Bruno consună cu ideile sale reale. 

La două zile după primul denunţ, adică la 25 mai, Mocenigo 
înaintează _inchiziţiei un al doilea denunţ, la care, în dovedirea în- 
vinuirii de magie formulată anterior, anexează un opuscul cuprin- 
zînd formule magice, găsit printre cărţile filozofului. învinuirile 
cuprinse în primul denunţ erau însă suficiente pentru a se porni 
contra filozofului aşa-numitul proces ofensiv, constînd în audierea 
tuturor persoanelor implicate, direct sau indirect, în cauză. 

La 26 mai, îndată după constituirea tribunalului inchizitorial, 
format din trei persoane — Ludovico Taverna, episcop de Lodi şi 
nunțiu apostolic la Veneţia, Lorenzo Priuli, patriarh primat şi Giovan 
Gabriele de Saluzzo, inchizitor general pentru regiunea Veneţiei — 
se purcede la audierea celor doi martori indicaţi în denunţul iniţial. 
Librarul Ciotto declară că l-a cunoscut pe Bruno la Frankfurt şi i-a 
făcut impresia unui om foarte învăţat. Ştie că se ocupă cu filozofia, 
dar personal n-a avut niciodată motive să creadă că nu este un bun 
catolic. Recunoaşte însă că de curînd, cu prilejul ultimei călătorii 
făcute la Frankfurt, a auzit nişte studenţi spunînd că Bruno este „un 
om care nu are nici o religie!*. Celălalt librar, Brictano, face relatări 
în_acelaşi sens, adăugind că, potrivit spuselor priorului călugărilor 
carmeliţi din Frankfurt, Bruno este un om inteligent şi instruit, 
adevărat „om universal**, dar că nu are nici un fel de religie, ba 
chiar l-a auzit spunînd că ştie mai mult decît apostolii, fiindu-i de 
ajuns să vrea pentru a îace în aşa fel ca toată lumea să aibă o 
singură religie. Pe scurt, martorii audiaţi nu confirmă, din cunoştinţă 
proprie, nici una dintre învinuirile denunţătorului. Or, precum se 
ştie, mărturia unică a acestuia nu era suficientă pentru a atrage 
condamnarea inculpatului, potrivit regulii _jurisprudenţiale unus 

testis, nullus testis, acceptată şi de inchiziţia romană. Rămăseseră 
însă de cercetat probele scrise, mai precis cărţile lui Bruno, care 
puteau oferi acuzării argumente nu numai puternice, dar şi 
imposibil de tăgăduit (scripta manent !). Deocamdată însă inchizi- 
torii trebuie să se mulţumească cu depoziţiile neconcludente ale 
martorilor şi să-l ancheteze direct pe învinuit. 

Interogatoriile la care filozoful este supus de inchiziţie la 26 şi 30 
mai cuprind deopotrivă declarații de învinuit şi mărturisiri 
autobiografice. La primul dintre ele Bruno arată că şi în trecut a fost 
amenințat cu trimiterea în faţa Sfîntului Oficiu, dar a considerat 
amenințarea doar ca o glumă, fiind oricînd în măsură să dea soco- 
teală de faptele sale. Admite apoi că a mai fost anchetat, în două 
rînduri, o dată pentru că îşi manifestase disprețul faţă de chipurile 
sfinților, scoțînd din chilie icoanele unor sfinți şi păstrînd doar un 
crucifix, iar altă dată fiindcă recomandase unui novice să citească 
scrieri prea puțin conforme cu dreapta credință. Recunoaşte de 
asemenea că din pricina urmăririi declanşate împotriva sa la Roma 
a lepădat rasa călugărească.” Nu suflă însă nici un cuvînt despre 
cercetarea, mult mai gravă, în legătură cu infracţiunea de omor, 
căruia îi căzuse victimă prezumptivul lui denunţător. Din intero- 
gatoriul de identificare aflăm că în momentul arestării filozoful 
împlinise 44 de ani şi se declara de profesiune literat şi om de 
ştiinţă : /a professione mia e stata ed e de littere e d'ogni scienzia. 

In declaraţia din 30 mai dă amănunte despre peregrinările sale 
prin Italia şi pe meleaguri străine, stăruind asupra activităţii ştiin- 
ţifice şi didactice desfăşurate în acel timp. Relatează că la Geneva a 
fost îndemnat să adere la religia reformată, ceea ce ar fi refuzat să 
facă, spunînd că preferă să trăiască netulburat şi în deplină 
libertate. (Ştim însă că adevărul a fost altul : filozoful a îmbrăţişat, 
chiar dacă temporar şi fără convingere, credinţa calvină). La Paris, 
este drept, a ocolit bisericile şi slujbele religioase, dar a făcut-o 
pentru că se ştia excomunicat şi lepădase haina de călugăr. Aici şi-a 
cîştigat însă o faimă deosebită, mai ales datorită memoriei sale 
prodigioase, fapt care l-a determinat pe regele Henric al Ill-lea să-l 
invite la el şi să-l iscodească dacă memoria sa este o înzestrare 
naturală sau produsul unei arte magice. După ce i-a dovedit su- 
veranului francez că la mijloc e vorba de ştiinţă, iar nu de magie, 
Henric al Iil-lea l-a numit profesor extraordinar. In această calitate â 
ţinut prelegeri timp de 5 ani. Privitor la ultima perioadă de timp 
petrecută la Frankfurt şi Veneţia spune că a dedicat-o elaborării şi 
tipăririi unor lucrări destinate papei, căruia intenţiona să-i expună 
cazul său, să-i ceară a-l ierta pentru unele abateri şi să-i solicite a-i 
îngădui să poarte haina preoțească, dar fără să reintre în mănăstire. 
Declară că unele dintre cărţile publicate sau pregătite pentru tipar 
le dezaprobă, pentru că în ele — o recunoaşte deschis — „am vorbit 
şi discutat în chip prea filozofic, prea necinstit şi nu îndeajuns ca 
bun creştin”. S-a mai făcut vinovat de a fi privit lucrurile dintr-un 

unghi pur filozofic, în loc să le atribuie, potrivit credinţei creştine, 
puterii şi înţelepciunii lui Dumnezeu, întemein- du-şi doctrina „pe 
simţuri şi rațiune iar nu pe credinţă!!. Mărturisirea echivalează cu 
recunoaşterea ereziei, de vreme ce, conform învăţăturii bisericii 
catolice, credinţa avea prioritate absolută în cunoaşterea lumii. 

între primul şi cel de al doilea interogatoriu, mai precis la 29 
mai, Mocenigo depune, împotriva lui Bruno, un al treilea denunţ, 
care la vechile acuzaţii, adăugă o învinuire nouă : ereticul are şi în- 
clinaţii spre plăcerile trupului ! Inculpatul i-ar fi spus — pretinde 
pirîtorul — că „îi plac destul de mult femeile, dar nu a ajuns încă la 
cîte a avut Solomon (adică la 1000, deoarece — potrivit sfintei 
scripturi — biblicul rege ar fi avut nu mai puţin de 700 neveste şi 
300 ţiitoare ! — n.n.) ; „că biserica săvirşeşte o greşeală atunci cînd 
face un păcat din ceea ce slujeşte atît de bine natura" ; şi că el „îl 
ţine (acest „păcat" n.n.) la mare preţ". După ce înşiră din nou 
abaterile filozofului de la dogmele bisericii catolice, denunţătorul 
pretinde că atunci cînd s-a scandalizat de afirmaţiile sale eretice, 
Bruno i-a răspuns rîzînd că nu are decit să aştepte judecata de apoi 
pentru a se convinge de răsplata ce i-o rezervă Dumnezeu pentru 
„ortodoxia" credinţei sale. 

între timp lista învinuirilor creşte. Bruno este acuzat că : res- 
pinge taina spovedaniei; a fost în ţări străine, unde a ascultat 
predici eretice ; a mîncat came în zilele de post ; a citit cărţi 
interzise. 

în iunie şi iulie 1592 _ inchiziţia venețiană îi ia învinuitului alte 
cinci interogatorii, în cadrul cărora îl anchetează cu privire la 
principalele capete de acuzare. Din declaraţiile sale reiese că, pen- 
tru a afla ce gîndeşte cu adevărat, inchizitorii îşi deplasează atenţia 
de la faptele imputate la ideile expuse în scrieri, socotite probe 
irecuzabile de vinovăţie. Filozoful adulmecă primejdia şi ca s-o evite 
face un soi de declaraţie de principii: „materia tuturor acestor cărţi, 
vorbind în general, este filozofică şi, potrivit titlurilor ziselor cărţi, 
diferită, după cum se poate vedea din ele ; în toate (cărţile) am dat 
definiţii la modul filozofic şi conform cu principiile şi cu înţelegerea 
naturală, fără a mă ocupa precumpănitor de ceea ce trebuie afirmat 
potrivit credinţei; socotesc că în ele nu se găsesc lucruri pentru care 
să pot fi judecat, că de professo_aş fi vrut mai degrabă să combat 
religia decît să slăvesc filozofia, oricît de multe lucruri nepioase, 
întemeiate pe înţelegerea mea naturală, poate că voi fi susținut”. 
Bruno contestă hotărît că ar fi exprimat opinii făţiş potrivnice 
dreptei credinţe, dar admite că indirect se poate să fi făcut susţineri 
heterodoxe atunci cînd şi-a expus filozofia proprie. Se grăbeşte însă 
să adauge că în nici un caz vederile safe filozofice nu se abat de la 
dogmele bisericii catolice mai mult decît părerile adepților filozofiei 
platonice sau aristotelice. Şi pentru a-şi face mai convingătoare 
apărarea, îşi defineşte, într-un enunţ sintetic, viziunea despre 

lume : universul, format dintr-o multitudine infinită de lumi, este 
cîrmuit de divinitate, principiu imanent şi cauză primă a lui. Astfel 
expusă, teoria sa cosmologică contrazicea însă dogma catolică a 
facerii lumii într-un anumit moment al curgerii timpului şi este de 
mirare că inchizitorii, venețieni nu au exploatat imediat, împotriva 
învinuitului, această erezie. Despre dogma sfintei treimi filozoful 
recunoaşte că a avut îndoieli de ordin logic, neputînd să-şi închipuie 
existenţa unei esențe unice formate din trei persoane. După 
părerea sa, sfîntul duh şi fiul ipostaziază mai degrabă intelectul şi 
dragostea lui Dumnezeu-tatăl, care este totuşi o persoană unică. 
Admiţind că a avut o „credinţă nestatornică" în această privinţă, 
subliniază însă că n-a făcut niciodată publice aceste îndoieli, că le-a 
păstrat în intimitatea cugetului său. Apărarea sa nu este prea 
convingătoare, întrucît în  denunţul său Mocenigo spune că 
învinuitul i-a împărtăşit şi lui asemenea idei. 

Acuzaţiile, foarte grave, că ar fi tăgăduit divinitatea şi minunile 
lui Cristos, pe care l-ar fi numit şarlatan şi mag etc., Bruno le 
respinge cu indignare, ceea ce îndreptăţeşte bănuiala că acuzaţiile 
sînt fie născociri pure şi simple, fie răstălmăciri ale spuselor lui. 
Concluzia este cu atît mai justificată cu cît din declaraţiile date 
anterior se vede că învinuitul nu neagă imputările cu un anumit 
suport real. Transformînd_interogatoriile în veritabile „disputaţii*! 
teologice şi filozofice, gînditorul nu-şi dă seama însă că pentru 
inchizitori el nu este un „debater" de idei, ci un inculpat, şi nimic 
mai mult, astfel că orice speculație filozofică şi orice recunoaştere, 
chiar parţială şi circumstanţiată, pot avea grave consecinţe 
judiciare. 

O_tăgadă totală opune filozoful şi altor două învinuiri primej- 
dioase : negarea transsubstanţiunii şi contestarea imaculatei con- 
cepţii. în privinţa transmigraţiei sufletelor, el arată, abil, că dacă 
este să vorbim în termenii doctrinei catolice, sufletele nu trec idintr- 
un_trup în altul, ci merg fie în rai, fie în purgatoriu, fie în iad, deşi 
raţionînd potrivit înţelegerii naturale se poate admite că de vreme 
ce sufletul poate exista fără trup, nimic nu se opune ca el să treacă 
dintr-un trup într-altul. „Ceea ce — adaugă el — dacă nu este 
adevărat, pare cel puţin să facă verosimilă părerea lui Pitagora", 
care credea în _transmigraţia_ sufletelor. Privitor la învinuirea că 
printre autorii săi preferaţi figurează eretici, recunoaşte că a citit 
cărţi de Luther, Calvin şi Melanchton, dar nu pentru că le 
împărtăşea ideile, ci numai din pură curiozitate intelectuală. WMai 
mult, confirmă că a avut în biblioteca sa cărţi filozofice interzise ca, 
de pildă, operele lui Raymundus Lullus, ceea ce dealt- minteri era 
greu să nege de vreme ce unele dintre propriile sale scrieri 
dezvoltau idei lulliene. Cînd anchetatorii revin la primul capăt de 
acuzare — proferarea de idei heterodoxe şi criticarea slujitorilor 
bisericii catolice pentru imoralitate şi huzur, se _dezvinovăţeşte 

spunînd că n-a angajat cu ereticii decit discuţii filozofice, fără a 
adera la vreo religie, motiv pentru care a şi fost socotit un om 
nereligios. Admite faptul de a fi afirmat că apostolii au obţinut 
rezultate mai bune prin viaţa lor exemplară, prin predici şi minuni 
decît dobîndeşte biserica romano-catolică, în vremea sa, prin mij- 
loace represive. în privinţa predilecţiei pentru plăcerile _trupeşti, 
recunoaşte că a păcătuit din uşurătate şi datorită ambianţei 
libertine în care a trăit timp de mai mulţi ani. 

în_finalul celui de al patrulea interogatoriu, datat 2 iunie 1592, 


inculpatul este sfătuit de _inchizitor să-şi descarce conştiinţa şi să 


spună adevărul, atrăgîndu-i-se atenţia că tribunalul dispune de date 
amănunțite despre activitatea sa în ţările eretice prin care a pribegit 
şi dacă nu va face mărturisiri complete urmările vor fi dintre cele 
mai grave. Bruno răspunde că a spus întreg adevărul, că altceva nu 
s-ar putea dovedi împotrivă-i, dar că va reflecta la toate faptele sale 
din trecut pentru a mărturisi „în mod liber ceea ce este drept şi 
adevărat". A doua zi, 3 iunie, se procedează la luarea celui de-al 
cincilea interogatoriu, referitor atît la activitatea lui din ţările străine, 
cît şi la învinuirile cercetate în şedinţele precedente ale tribunalului. 
Inculpatul se menţine ferm pe poziţia — negativă, în esenţă — pe 
care se situase anterior. Singura noutate o constituie explicaţiile pe 
care le dă cu privire la învinuirea că ar practica magia, cercetată 
acum pentru _întîia oară. Tăgăduieşte că s-ar fi dedat practicilor 
magice, admiţind doar că din pură curiozitate ştiinţifică a avut de 
gînd, în vremea din urmă, să studieze astrologia pentru a se 
convinge dacă această ştiinţă are vreun temei. La sfîrşitul acestui al 
cincilea interogatoriu, Bruno, pus în alternativa de a stărui în erorile 
sale cu riscul de a fi considerat eretic impenitent şi de a-şi 
recunoaşte vinovăția, abjurîndu-şi ideile în forma prescrisă de 
inchiziţie, alege soluţia din urmă, desigur pentru a-şi salva viaţa. 
Şedinţa a şasea a tribunalului inchizitorial este consacrată în 
bună măsură citirii şi confirmării declaraţiilor date anterior, după 
care_inculpatul este întrebat dacă are vreun duşman de moarte. 
Scopul întrebării era de a se stabili validitatea depoziţiei lui Mo- 
cenigo, dată fiind jurisprudenţa _inchizitorială potrivit căreia un 
martor nu putea fi înlătui'at decît pe temeiul duşmăniei de moarte, 
semnalată inchizitorului de inculpat înainte de a şti că cel în cauză 
va fi audiat ca martor. Filozoful simte ce se urmăreşte şi îl indică pe 
Mocenigo, pe care îl considera cel mai primejdios acuzator al său în 
eventualitatea _audierii ca martor. In şedinţa următoare se 
procedează la audierea ultimului martor, un anume Andrea 
Morosini. care declară că l-a avut pe inculpat oaspete în casa sa, 
unde s-au ţinut adunări academice, dar că nu l-a auzit exprimînd 
opinii eretice. La 30 iulie inchiziţia venețiană îi ia filozofului ultimul 
interogatoriu, cel de al şaptelea, cu prilejul căruia, încurajat de lipsa 
unor dovezi concludente şi de existenţa unui singur martor în 

acuzare, Mocenigo, declară că a spus totul şi făgăduieşte să-şi 
îndrepte radical conduita în viitor. Mai mult, cade în genunchi şi 
simulînd_ pocăinţa, cere iertare lui Dumnezeu şi tribunalului pentru 
eventualele lui greşeli. Se declară totodată gata să se supună 
oricărei penitenţe. Era singura atitudine care, dată fiind condiţia sa 
de infractor primar, putea să-l salveze de la arderea pe rug. Cu 
aceasta faza venețiană a procesului pentru erezie se încheie, fără 
ca tribunalul inchizitorial din republica dogilor să ia măsura punerii 
lui în libertate, cum ar fi fost firesc. Calvarul judiciar al gînditorului 
italian era abia la început. 

în august 1592, dînd urmare unui decret general din 1581 al 
congregaţiei Sfîntului Oficiu, inchizitorul venețian Giovan Gabriele 
da Sahizzo trimite cardinalului San Saverina, figură proeminentă a 
inchiziţiei romane, cdpii de pe toate actele din dosarul de anchetă 
al lui Bruno. Amintitul decret prevedea că înainte de a lua o hotă- 
rîre într-o cauză de competenţa sa, tribunalul local trebuie să 
trimită tribunalului inchizitorial central de la Roma un rezumat al 
dosarului, „cu excepţia cauzelor grave" (nisi in causis arduis),_cînd 
trebuia să înainteze în copie întregul dosar. Pricina filozofului a fost 
considerată desigur „gravă“ de vreme ce _ inchizitorul venețian a 
trimis tribunalului inchizitorial central copii de pe toate actele 
dosarului. Nu alta a fost părerea Sfîntului Oficiu, pentru că în luna 
septembrie a aceluiaşi an el solicita republicii venețiene să dispună 
extrădarea la Roma a inculpatului spre a fi judecat de tribunalul 
inchizitorial roman. Cererea de extrădare este susţinută în faţa 


colegiului republicii de trei dintre membrii instanţei de judecată 


venețiene. Ei învederează că Noianul este eretic, ereziarh, apostat 
şi autor de cărţi -potrivnice dreptei credinţe şi că a mai fost jcer-; 

cetat pentru fapte similare la Neapole şi la Roma. Colegiul, careţ 
era format din 25 de membri şi funcţiona sub conducerea dogelui, 
răspunde prevenitor că va cerceta cererea cu atenţia cuvenită. II 
avertizează însă pe inchizitorul venețian, care stăruia în acordarea 
unei încuviinţări grabnice, motivînd că ambarcaţiunea ce urma să-l 
transporte pe deţinut era gata de plecare, că nu este cazul să se 
mai întîrzie plecarea ambarcaţiunii deoarece soluţionarea cererii 
necesită o matură şi îndelungă chibzuinţă. 

In realitate conducerea statului venețian, păzitoare aprigă a su- 
veranităţii republicii, privea cererea de extrădare ca o nesocotire a 
plenitudinii de jurisdicție a instanţelor sale şi căuta temeiuri pentru 
respingerea cererii. Drept care colegiul supune senatului cererea 
inchiziţiei romane, însoţind-o_ de un aviz negativ, bazat pe 
argumentul că acceptarea cererii ar constitui un precedent 
dăunător pentru suveranitatea Serenissimei. Senatul aprobă opinia 
colegiului şi dă instrucţiuni în acelaşi sens, ambasadorului venețian 
la Roma. Acesta avusese deja prilejul să discute cazul lui Giordano 
Bruno cu papa Clement al VIII-lea, scoţind în evidenţă capacitatea 
tribunalului inchizitorial venețian, printre membrii căruia figura şi 
nunțiul papal, de a soluţiona în modul cuvenit orice pricină supusă 


judecății lui osibilitatea _forului judiciar_roman_ de a trimite 


instanței venețiene instrucțiuni cu privire la judecată fără a fi 
necesar ca deţinutul să fie adus în Cetatea Eternă şi, în sfîrșit, in- 
existenţa unor precedente în sensul cererii de extrădare. Nici papa, 
nici cardinalul San Saverina nu se arată mulţumiţi cu răspunsul 
republicii venețiene şi întreprind noi demersuri pentru obţinerea 
extrădării. 

Drept urmare, în noiembrie, nunțiul papal Taverna reiterează în 
faţa colegiului venețian cererea de extrădare, aducînd noi argu- 
mente. El relevă că Bruno nu este un infractor de rînd iar fapta sa 
prezintă o gravitate deosebită, că _ inculpatul este un _ „ereziarh 
public", vinovat de a fi pus la îndoială întruparea Mintuitorului şi 
existenţa sfintei treimi. Adaugă că Noianul nu este supus venețian 
pentru a se putea invoca competenţa exclusivă a instanţei 
venețiene şi că în calitatea sa de membru al unui ordin călugăresc 
este supus autorităţii pontificale, fiind pe deasupra şi „ereziarh 
dovedit" (ceea ce nu era adevărat, cel puţin în raport cu probele 
administrate pînă atunci). în fine, trimisul papal pretinde că 
extrădarea se impune şi pentru consideraţia că urmărirea lui Bruno 
a început mai de mult la Neapole şi la Roma iar arhivele Sfintului 
Oficiu demonstrează că în trecut s-au mai încuviinţat extrădări în 
cazuri similare, astfel că nu se poate vorbi de inexistenţa unor 
precedente. Pînă la urmă pledoaria nunţiului apostolic înaintea 
colegiului venețian, bazată mai puţin pe argumente de principiu (la 
care reprezentanţii repu- 
blicii venețiene nu erau sensibili pentru că acceptarea lor ar fi lezat 
suveranitatea statului) şi mai mult pe particularităţile cauzei filo- 
zofului, a izbutit să slăbescă intrarkigenta autorităților Serenissimei. 

Asigurîndu-1 pe trimisul papal de toată solicitudinea posibilă faţă de 
cererea suveranului pontif, colegiul dispune o anchetă specială 
asupra cazului Bruno. Efectuată în grabă şi superficial, ancheta 
conchide, in ianuarie 1593, că Bruno este vinovat de apostazie şi 
erezie, că a dus o „viaţă desfrinată şi diabolică" în diferite ţări 
eretice şi că el însuşi a cerut ca pricina să fie judecată de inchiziţia 
romană, căreia voia să-i prezinte un memoriu în apărare. 
Anchetatorul ad-hoc, un anume Federico Contarini, propune în 
concluzie să se dea curs favorabil cererii de extrădare. Pusă la vot, 
în şedinţa senatului din 7 ianuarie 1593, propunerea este adoptată 
cu 142 voturi pentru şi 30 contra. Două zile mai tîrziu Paruta, noul 
ambasador venețian la Roma, comunică hotărîrea republicii 
venețiene de a trimite Sfîntului Oficiu dosarul lui Bruno, în semn de 
„respectuos şi filial omagiu faţă de _beatitudinea sa papa“. In 
februarie, după o călătorie de opt zile, deţinutul ajunge la Roma şi 
este întemnițat în palatul inchiziţiei, nu departe de bazilica Sfîntul 
Petru. 

înainte ca Sfîntul Oficiu să reia ancheta — pentru că la Roma nu 
a început un proces nou, ci a fost continuat cel declanşat la Veneţia 
— Bruno a petrecut cîteva luni în temniţa_inchiziţiei. La început 
condiţiile de detenţie au fost suportabile. Filozoful avea voie să stea 
de vorbă cu codeţinuţii din celulă, putea să se îngrijească de igiena 
corporală, beneficia de pat cu cearşaf, i se da de mîncare suficient 
şi putea chiar să bea vin. Avea dreptul de asemenea să se înfăţişeze 
congregaţiei pentru ca să-şi exprime doleanţele în legătură cu 
detenţia. li era interzis însă să citească şi să scrie, putînd redacta 
doar memorii în legătură cu procesul său, nu avea voie să 
vorbească cu deţinuţii din alte celule şi nici să trimită sau să 
primească scrisori. 

Bruno zăcea de cîteva luni în închisoarea Sfîntului Oficiu roman 
cînd un fapt neaşteptat îi agravează situaţia : un nou denunţ pentru 
erezie depus la sediul inchiziţiei venețiene. Autorul denunţului era 
călugărul capucin Celestino da Verona. Arestat ca re/apsus, după ce 
mai fusese anchetat pentru erezie şi abjurase de vehemenți,_de- 
nunţătorul stătuse cîtva timp în celulă cu filozoful în închisoarea 
venețiană San Domenico di Castello şi îi aflase gîndurile cele mai 
ascunse iar acum se hotărise să-l denunțe Sfîntului Oficiu. Mobilul 
denunţului pare să fi fost bănuiala, neatestată însă documentar, că 
Noianul ar fi făcut declaraţii potrivnice delatorului în faţa inchiziţiei 
venețiene. La învinuirile cuprinse în denunţurile lui Mocenigo, Ce- 
lestino da Verona adăuga alte zece, nu mai puţin grave : inculpatul 
l-a defăimat pe Cristos zicînd despre el că a săvirşit un păcat de 

moarte atunci cînd în rugăciunea făcută pe Muntele Măslinilor_ s-a 
împotrivit voinței lui Dumnezeu-— Tatăl spunînd : „Părinte, de vo- ieşti, 
înlătură de la mine acest pahar" ; are păreri greşite despre Cain şi 
Abel, pe cel dintii socotindu-l un făcător de bine, iar pe cel de al 
doilea un ticălos ; a pretins că iadul nu există, deoarece nici o 
pedeapsă nu este eternă ; pe Moise şi pe profeţi i-a numit oameni 
vicleni şi mincinoşi ; a tăgăduit dogmele bisericii catolice sub cuvînt 
că nu pot fi dovedite ; a condamnat cultul sfinţilor ; a avut cuvinte 
pline de dispreţ faţă de breviarul catolic, comparindu-l cu 

o lăută dezacordată, bună de zvirlit pe foc ; a rostit blasfemii de tot 
soiul; în sfîrşit, s-a declarat decis, în cazul că va fi silit să reintre în 
mănăstirea San Domenico, să dea foc lăcaşului sfînt şi apoi să se 
refugieze în Germania sau în Anglia, printre eretici, pentru a trăi 
acolo în mod liber şi a-şi putea răspîndi după pofta inimii ereziile. în 
dovedirea afirmațiilor sale denunţătorul indica trei martori, toţi 
codeţinuţi din închisoarea venețiană. Pentru inculpat noul denunţ 
era foarte primejdios nu atît pentru că lungea lista învinuirilor, cît 
din pricina că ameninţa să spulbere două dintre apărările lui 
principale : sinceritatea mărturisirilor şi existenţa unui singur 
martor, în acuzare, împrejurări de natură să împiedice pronunţarea 
unei sentinţe de condamnare. 

La scurt timp după primirea noului denunţ inchiziţia venețiană 
purcede la interogarea celor trei martori indicaţi de călugărul ca- 
pucin : Giulio da Salo, Francesco Vaia şi Matteo de Silvestris. Primul 
dintre ei confirmă în bună măsură acuzaţiile denunţătorului, printre 
care defăimarea lui Cristos, tăgăduirea existenţei iadului etc. Cel de 
al doilea, tîmplar de meserie, aşadar neobişnuit cu subtilitățile 
teologice, nu se mulţumeşte să întărească anumite afirmaţii ale 
acuzatorului, ci adaugă că despre unele erezii ale inculpatului mai 
are cunoştinţă în mod direct un anume Francesco Graziano, a cărui 
ulterioară audiere, în calitate de martor, de către inchizitori avea să- 
i dăuneze mult lui Bruno. în fine, al treilea martor face declaraţii 
care se coroborează, în parte, cu denunţul, îndeosebi în ceea ce 
priveşte atributele universului, transmigraţia sufletelor şi cri- ticile la 
adresa bisericii, despre care Bruno ar fi spus că este cîr- muită de 
preoţi „ignoranţi şi măgari". Mai mult, formulează o învinuire nouă : 
filozoful nu venerează sfintele moaşte. în ansamblu, martorii indicaţi 
de Celestino da Verona confirmă numai în parte denunţul şi dacă 
inchizitorii s-ar fi mulţumit cu aceste depoziţii, situaţia Noianului nu 
s-ar_fi agravat prea mult. Procesul evoluează însă decisiv în 
defavoarea lui atunci cînd în faţa inchiziţiei este chemat ca mairtor 
Francesco Graziano. Acesta era un om cultivat: ştia latineşte, se 
ocupase cu traducerea şi copierea de cărţi, predase lecţii, pe scurt, 
datorită culturii sale putea să sesizeze abaterile de la dreapta 
credinţă, cu atît mai mult cu cît el însuşi fusese anchetat în două 
rînduri de inchiziţie sub acuzaţia de erezie. în martie 1593, deci la 
puţin timp după extrădarea lui Bruno la Roma, Graziano fusese 
osîndit la închisoare pe viaţă pentru erezie, dar în 1598 avea să 
beneficieze de o comutare a pedepsei care a fost redusă la obligaţia 

de a nu părăsi Veneţia şi de a se înfăţişa lunar la sediul inchiziţiei. în 
1593, pentru a cîştiga, probabil, încrederea — şi clemenţa — 
autorităţilor ecleziastice prin _intransigenţa sa faţă de eretici, dar 
poate şi pentru a se răzbuna pe codeţinutul său, care cu prilejul 
disputelor filozofice angajate între ei în închisoare l-a tratat de sus şi 
l-a făcut ignorant, noul martor a fost necruţător cu Bruno, întărind, 
cu amănunte inedite, vechile _învinuiri. Martorul a pretins de 
asemenea că inculpatul ar fi înfiinţat în Germania un soi de sectă, ai 
cărei adepţi purtau numele de „giordanişti“. Pentru a-l compromite 
şi mai mult pe filozof, Graziano relatează un fapt istorisit chiar de cel 
în cauză, fapt întîmplat în Anglia sau Germania. Cu ocazia unui joc 
de societate participanţii au tras la sorţi versuri de Ariosto iar lui 
Bruno i-a căzut stihul : „duşman al oricărei legi şi al oricărei 
credinţe" (d'ogni lege nemico e d'ogni jede). A fost o întîmplare de 
care inculpatul s-a arătat foarte mîndru pentru că — spunea el — 
acest vers îi caracteriza desăviîrşit personalitatea. 

După audierea noilor martori _inchiziţia venețiană trimite de- 
poziţiile lor Sfîntului Oficiu de la Roma. Acesta începe de îndată 
interogarea inculpatului, căruia îi ia nu mai puţin de 15 declaraţii în 
cele opt şedinţe ţinute de tribunalul inchizitorial la finele anului 
1593. Anchetatorii îşi concentrează atenţia asupra învinuirilor cu- 
prinse în denunţul lui Celestino da Verona şi în relatările martorilor 
indicaţi de' acesta, dar reexaminează şi unele acuzaţii mai vechi din 
denunţul lui Mocenigo, ca de pildă contestarea dogmei sfintei treimi. 


Cîteva dintre noile _ învinuiri, printre care cele privind : inexistenţa 


iadului, intenţia de a fugi din mănăstire, întemeierea unei secte a 
„giordaniştilor" — Bruno le respinge cu hotărîre, deşi erau confirmate 
de mai mulţi martori. Pe altele le admite indirect, încercînd să 
lămurească sensul adevărat al spuselor sale, răstălmăcite de martori 
şi de pîrîtori. Explicații mai ample şi nu lipsite de interes în privinţa 
anumitor idei ale sale dă despre magie, pe care o consideră a fi o 
„cunoaştere a tainelor naturii, aptă să imite natura în acţiunile sale şi 
să facă lucruri miraculoase în ochii vulgului. Tot cu acest prilej Bruno 
încearcă să-şi justifice teza despre _transmigraţia sufletelor cu 
argumentul că sufletul fiind distinct de trupul pieritor, nimic nu-l 
împiedică să se reîncarneze în alt trup. Cînd anchetatorii teologi îi 
atrag atenţia că afirmaţia sa nu concordă cu dogma bisericii catolice 
despre viaţa sufletească dincolo de moarte, inculpatul răspunde că 
el nu susţine metempsihoză ca 
o_realitate, ci doar ca o posibilitate. Mai mult, contestă că ar fi 
susţinut vreodată _transmigraţia_ sufletelor umane în trupuri dn 
animale. Era un mod de a argumenta care, desigur, nu-i putea con- 
vinge pe inchizitori, adepţi fanatici ai dogmelor bisericeşti. 
Inchizitorii romani insistă, mai ales în cel de al doisprezecelea 
interogatoriu, asupra concepţiei noiane despre eternitatea şi plura- 
litatea lumilor, concepţie care contrasta vădit cu învăţătura sfintei 
scripturi referitoare la unicitatea lumii şi la facerea ei într-un 
moment determinat al curgerii timpului. Fără a contesta făţiş aceste 
dogme ale bisericii catolice, Brumgiîşi reafirmă indirect convingerea 

în_veşnicia lumii, susţinînd că universul, ca expresie a divinității, 
împrumută atributele acesteia, printre care se numără şi 
eternitatea. De asemenea, repetă că universul este alcătuit dintr-o 
infinitate de lumi. Admite însă, ca o concesie făcută doctrinei 
catolice profesate de anchetatorii săi, posibilitatea apariţiei şi 
dispariţiei în timp a tuturor entităţilor componente ale universului, 
fie ele astre ori vieţuitoare. Sau pentru a folosi propriile-i cuvinte : 
„eu înţeleg lumea şi lumile şi universalitatea acelor fiinţe ce se nasc 
şi mor, şi această lume, adică globul pămiîntesc, ca avînd un 
început, şi ca putind să aibă un sfîrşit asemenea altor stele, care 
sînt lumi ca aceasta, întrucîtva mai bune, ori întrucîtva mai rele... 
toate se pot naşte şi pot pieri aidoma animalelor alcătuite din 
elemente contrare, şi astfel înțeleg (lucrurile) pe plan universal; iar 
în particular (le înţeleg) ca făpturi, care, asemenea oricărei fiinţe, 
depind de Dumnezeu". La o analiză mai atentă a acestei declaraţii 
de inculpat se poate observa că în realitate gînditorul nu 
abandonează substanţa tezei sale despre veşnicia lumii, întrucît 
perisabilitatea lucrurilor şi făpturilor din univers, considerate 
individual, se poate perfect concilia cu eternitatea materiei, ca 
substrat constitutiv _nepieritor al lor. Hotărîrea filozofului de a nu 
ceda în ceea ce priveşte tezele sale fundamentale este vădită. 

La interogatoriul următor Bruno tăgăduieşte că ar fi respins, ca 
imposibil de dovedit, dogmele religiei catolice ori că ar fi batjocorit 
breviarul. Recunoaşte doar că despre breviarul pe care l-a avut la 
îndemînă în închisoarea din Veneţia, dar care nu era aprobat de 
forurile bisericeşti, a spus că abundă în agramatisme şi basme. 

Teza eretică despre pluralitatea lumilor pare să fi preocupat în 
mod deosebit pe inchizitorii romani de vreme ce în cadrul celui de al 
paisprezecelea interogatoriu îi cer noi explicaţii inculpatului în 
această privinţă. Răspunzînd întrebărilor tot mai insistente ale 
anchetatorilor, Bruno expune încă o dată teza sa despre infinitatea 
spaţiului populat de o nesfîrşită multitudine de lumi. Imprudent, el 
afirmă posibilitatea existenţei, în fiecare dintre aceste lumi, a 

unei materii asemănătoare cu substratul constitutiv al Terrei, a 
unor plante şi animale, ba chiar şi a unor fiinţe umane, similare cu 
cele existente pe pămînt. Cînd i se cere să precizeze dacă aceste 
făpturi extraterestre asemănătoare omului ar putea fi considerate 
nemuritoare, filozoful alunecă în speculaţii ambigue şi confuze, din 
care se putea deduce totuşi că, după părerea sa, o atare posibilitate 
nu trebuie exclusă şi că acele făpturi pot fi asemănate cu îngerii, 
ceea ce pentru anchetatori suna ca o blasfemie. 

Ultimul interogatoriu, cel de al cincisprezecelea, are ca obiect 
practicile magice, de care îl acuzase primul denunţător, Mocenigo, şi 
pe care păreau să le confirme descoperirea la locuinţa sa, cu ocazia 
percheziţiei, a unor cărţi de magie, printre care De sigillis. Filozoful 
recunoaşte că s-a ocupat cu asemenea probleme, curiozitatea fiindu- 
i trezită de unii mari teologi catolici ca Albert cel Mare sau sfîntul 
Toma din Aquino, care în operele lor s-au referit la ele. Subliniază 
însă că lucrările incriminate cuprind observații astro- logice 
valoroase, fără a contraveni doctrinei catolice oficiale. în ceea ce îl 
priveşte, se consideră vinovat doar de faptul de a fi deţinut, fără 
permisiunea forurilor bisericeşti, asemenea cărţi, care pot fi folosite 
in scopuri nocive de oamenii rău-intenţionaţi. Declară apoi că 
cercetările de acest fel au o oarecare valoare practică, mai ales pe 
tărîm medical, pentru ca în final să susţină că n-a divulgat şi nici nu a 
avut vreodată intenţia să divulge cuiva tainele ştiinţelor oculte din 
care, ce-i drept, s-a împărtăşit. Cu acest ultim interogatoriu faza 
„ofensivă" a procesului inchizitorial ia sfîrşit. Din această fază un 
singur lucru se mai cuvine reţinut : stăruința inculpatului în a 
demonstra anchetatorilor duşmănia denunţătorilor şi a martorilor 
acuzării. Argumetele lui Bruno au fost găsite însă satis leves (destul 
de slabe) de către _inchizitori, astfel că urmărirea penală pornită 
împotriva sa şi-a urmat neabătută cursul necruţător. 

Faza a doua a procesului, aşa-numitul „proces repetitiv", în cadrul 
căruia se proceda la reaudierea martorilor, era înfăţişată de inchiziţie 
ca un mijloc de apărare pus la dispoziţia inculpatului. Martorii erau 
ascultați din nou şi dacă în depoziţiile lor se iveau nepotriviri, 
inconsecvenţe sau contradicții, acuzatul putea să invoce, în favoarea 
sa, nesinceritatea martorilor. în fapt însă, întrucît martorul nu era 
întrebat doar despre cele relatate în prima depoziţie, ci despre toate 
capetele de acuzare, aşa cum ele se cristalizaseră din ansamblul 
probelor administrate, de cele mai multe ori procesul „repetitiv" 
furniza noi argumente _acuzării. Aceasta specula adesea, în 
detrimentul inculpatului, incongruențele mărturiilor, adu- nînd noi 
probe de vinovăţie cu privire la aspecte ale cauzei asupra _ cirora 
martorii nu fuseseră interogaţi iniţial. Inculpatul putea să evite 
riscantul proces „repetitiv" dacă accepta ca adevărate relatările 
făcute de martori în cadrul procesului „ofensiv!*, ceea ce însă nu era 
mai puţin primejdios. 

în răstimpul ianuarie — martie 1594 Bruno se supune procesului 
„repetitiv**_în_ speranţa, desigur, că procedîndu-se la reaudierea 

martorilor, va putea să demonstreze nesinceritatea şi vrăjmăşia lor. 
La serviciile unui avocat n-a apelat, deşi legea i-o îngăduia. Era prea 
încrezător în abilitatea sa pentru a-şi încredința soarta unui 
apărător, care, din păcate, era, de cele mai multe ori. o unealtă a 
Sfîntului Oficiu. Filozoful s-a aflat astfel singur, neasistat, juri- 
diceşte, în faţa lui Marcello Filonardi, „procuratorul fiscal**, care 
îndeplinea atribuţiile unui procuror de şedinţă. Rechizitoriul procu- 
ratorului_ fiscal, redactat pe baza probelor administrate în cursul 
procesului „ofensiv*!, cuprindea nu mai puţin de 22 capete de acu- 
zare. O copie de pe acest act, din care, potrivit practicii inchiziţiei, 
lipseau numele martorilor, desemnaţi doar cu literele alfabetului, 

i s-a comunicat filozofului pentru a-şi face apărarea. Orice inculpat 
avea dreptul să întocmească, pe baza actului de _ învinuire, un 
chestionar prealabil, la care martorul trebuia să răspundă înainte de 
a depune mărturie asupra capetelor de acuzare propriu-zise. 
Chestionarul privea persoana şi conduita de pînă atunci a martorului 
sub aspect religios, moral, penal etc. Valoarea unui asemenea 
chestionar, formulat inevitabil la modul general deoarece inculpatul 
nu cunoştea identitatea martorilor, era, fireşte, cu totul relativă, în 
afară de acest chestionar, pentru fiecare capăt de acuzare, în- 
vinuitul formula în scris întrebări destinate martorilor. Dosarul de 
anchetă atestă câ Bruno s-a folosit de toate aceste mijloace de apă- 
rare acordate de procedura inchizitorială. Astfel, de pildă, întrebările 
destinate martorilor ocupă nu mai puţin de 16 pagini scrise de mîna 
filozofului. 

Procesul „repetitivi* începe în ianuarie 1594 printr-o comisie 
rogatorie îndeplinită de _inchiziţia Serenissimei republici la cererea 
inchiziţiei romane. Sînt reaudiaţi cu această ocazie la Veneţia cinci 
dintre principalii martori ai acuzării : Mocenigo, Ciotto, Graziano, de 
Silvestris şi Celestino. După cum era de aşteptat, toţi îşi menţin 
declaraţiile date iniţial, unii adăugind noi detalii. Astfel e° Mocenigo 
confirmă învinuirile cuprinse în denunţurile sale, preci- zînd că 
Noianul : obişnuia să rostească blasfemii la adresa lui Cristos şi a 
sfinţilor, numea „doctrină de măgari'! învăţătura bisericii catolice, 
îşi bătea joc de înviere, dezaproba îngăduinţa dată la Veneţia 
călugărilor de a poseda bunuri materiale, îşi manifestase bucuria cu 
ocazia invaziei armatei regelui Navarrei întrucît spera că sub 
stăpînirea lui va putea „să trăiască şi să gîndească în mod liber", 
numea „blasfemie** şi „nebunie** dogma trinităţii, se lăuda că DO- 
sedă „arta“ lui Cristos de a face minuni, lua în deridere sfinta li- 
turghie iar transsubstanţiunea o numea „nerozie, blasfemie şi ido- 
latrie“, susţinuse în repetate rînduri teza eternității şi pluralităţii 
lumilor, pretinzînd că „Dumnezeu are tot atita nevoie de lume cît 
are lumea nevoie de el“ şi că „Dumnezeu nu ar fi nimic dacă n-ar fi 
lumea, de aceea Dumnezeu nu face altceva decit să creeze noi 
lumi“, afirma că nici o vietate nu trebuie ucisă pentru că în orice 
vietate ar putea sălăşlui sufletul unui prieten, tăgăduia imaculata 
concepţie etc. etc. Denunţătorul, devenit maror, nu uită să 
semnaleze şi de astă dată că filozoful „era foarte dedat poftelor 
trupului" şi se mira de opreliştea pusă de biserică unui asemenea 

„obicei firesc", mărturisind că atunci „cînd frecventa femeile avea 
satisfacţii foarte mari“. Reaminteşte de asemenea că a predat in- 
chiziţiei un _carneţel cu însemnări făcute de Bruno, carneţel care 
atestă practicile sale magice. Pentru filozof depoziţia lui Mocenigo, 
care se întinde pe douăsprezece pagini, este şi mai împovărătoare 
decît denunţurile. 

Nu acelaşi lucru se poate spune despre librarul Ciotto, care se 
mărgineşte să repete relatările anterioare despre reputaţia de eretic 
a inculpatului, „considerat om fără nici o religie", şi despre intenţia 
sa de a înfiinţa în Saxonia o sectă nouă, motiv pentru care a fost şi 
izgonit din acea ţară. 

Mai apăsătoare este depoziţia lui Francesco Graziano, consem- 
nată pe zece pagini. Pe lîngă confirmarea vechilor acuzaţii formulate 
de Mocenigo privind cîrmuirea Bisericii de către „ignoranţi şi măgari", 
intenţia inculpatului de a întemeia o „sectă a giorda- niştilor", 
afirmaţiile lui despre moartea dezonorantă pe cruce a lui Cristos, 
despre veşnicia şi pluralitatea lumilor, el adaugă noi învinuiri. Astfel, 
spune că filozoful a contestat transsubstanţiunea, a susţinut ideea 
metempsihozei, s-a dedat în închisoare la practici magice, încercînd 
să ghicească viitorul, a pretins că plăcerile trupului sînt un „lucru 
firesc", pe nedrept condamnat de Biserică. Dintre cele zece învinuiri 
aduse lui Bruno de călugărul Celestino, Graziano confirmă nouă. 
Printre altele, el afirmă despre inculpat că rostea cuvinte obscene şi 
făcea gesturi ultragiante la adresa divinității ; că despre Moise 
spusese că a fost un fals făcător de minuni, autor totodată al unei 
„legi tiranice şi sîngeroase", iar despre profeţi că s-au dovedit a fi 
„prefăcuţi şi mincinoşi" ; că dacă el, Bruno, va fi silit să reintre în 
mănăstire, va da foc lăcaşului sfînt şi se va refugia în Anglia. 
Confirmă de asemenea unele relatări ale martorului de Silvestris. în 
finalul depoziției Graziano enunţă o _învinuire cu totul nouă 
contestarea închinării regilor magi către Isus. Adoraţia magilor, ar fi 
spus Bruno, s-ar fi săvîrşit numai de păstori şi de oamenii de rînd, nu 
şi de regii magi, care s-au adresat doar regelui Solomon. 

Depoziţia martorului Matteo de Silvestris aduce şi ea apă la 
moara _acuzării. Ea reiterează învinuirile privind _necredinţa filozo- 
fului, criticile lui la adresa cîrmuitorilor Bisericii şi a lui Isus Cristos, 
susţinerile privind eternitatea şi multiplicitatea lumilor, transmigra- 
ţia sufletelor. Repetă apoi unele dintre acuzaţiile aduse inculpatului 
de către Mocenigo, la care nu se referise în prima depoziţie şi face 
noi precizări cu privire la tăgăduirea transsubstanţiunii, practicarea 
magiei, elogierea „păcatului carnal", dreptul preoţilor de a se că- 
sători. De Silvestris confirmă, de asemenea, aproape cuvînt cu cu- 
vînt, relatările martorilor Celestino şi Graziano. 

Ultimul martor ascultat în cadrul procesului „repetitiv" este că- 
lugărul Celestino. Cum era de aşteptat, acesta îşi menţine relatările 
din_prima_depoziţie, dar învinuirile din denunţul lui Mocenigo le 
adevereşte numai în parte, mergînd pînă la a infirma una din acu- 

zaţiile principale ale denunţătorului : contestarea dogmei_ sfintei 
treimi. Confirmă însă unele dintre relatările martorului de Silvestris 
ca, de pildă, faptul că ridiculiza venerarea relicvelor sfinte. 

In ansamblu, procesul „repetitiv" agravează situaţia filozofului, 
întărind majoritatea învinuirilor iniţiale, ba chiar adăugind la vechile 
acuzaţii altele noi. De unde pînă atunci pentru nici una dintre 
învinuiri_nu_ exista numărul minim de doi martori concordanţi în 
relatările lor, acum acest obstacol de ordin probator dispare. Faţă 
de noile dovezi contestarea învinuirii de către inculpat nu mai are 
nici o eficienţă juridică. 

In primăvara anului 1594 dosarul suplimentului de anchetă este 
expediat de la Veneţia la Roma şi se procedează la întocmirea şi 
comunicarea către inculpat a unei copii conforme. Pe cînd inchizi- 
torii romani se pregăteau să-l interogheze din nou pe filozof asupra 
învinuirilor_ ieşite la iveală cu ocazia procesului „repetitiv", zelosul 
denunţător Mocenigo semnalează inchiziţiei, printr-un al patrulea 
denunţ, că în personajul alegoric al porcului din pamfletul anti- 
clerical Cantus Circaeus este vizat însuşi suveranul pontif, batjocorit 
de-a valma, pretindea el, cu alte înalte feţe bisericeşti. Noua ticălo- 
şie a delatorului nu pare să fi găsit prea mult credit la anchetatorii 
romani, care preferă, în cadrul celui de al şaisprezecelea interoga- 
toriu, să-şi concentreze tirul întrebărilor asupra altor învinuiri, 
precum cele privind blasfemiile la adresa lui Cristos şi a Fecioarei 
Maria. Negînd că ar fi discutat cu martorii despre imaculata con- 
cepţie, Bruno face totuşi afirmaţia îndrăzneață că din punct de ve- 
dere biologic o atare concepţie este controversabilă. Chiar dacă în- 
vinuitul nu s-ar fi hazardat în asemenea afirmaţii, este aproape sigur 
că simpla sa angajare, într-o dezbatere pe o temă atit de delicată, 
cel puţin a şocat pe gravii teologi anchetatori. în orice caz nu prin 
asemenea speculaţii putea nădăjdui filozoful să cîştige bunăvoința 
inchizitorilor. După alte cîteva interogatorii, al căror conţinut nu s-a 
păstrat în documentele procesului brunian, inculpatului 
i se cere să-şi formuleze în scris apărările. Ceea ce şi face, pe înde- 
lete, judecind după cele peste optzeci de pagini ale concluziilor sale 
scrise. Cu această nouă anchetă, condusă de părintele comisar 
Alberto Tragagliolo, flancat de procuratorul fiscal Filonardi şi de 
asesorul Cosmo de Angelis, procesul „repetitiv" ia sfîrşit şi dosarul 
este înaintat congregaţiei_cardinalilor_inchizitori însărcinaţi să 
judece cauza şi să pronunţe sentinţa. 

Procedura în faţa cardinalilor inchizitori începe în ianuarie 1395 
cu citirea celor patru denunţuri ale lui Mocenigo şi continuă, pînă în 
martie acelaşi an, cu lectura depoziţiilor de martori şi a altor acte 
procesuale. în momentul cînd procedura părea să se apropie de 
sfîrşit judecătorii îşi dau seama că din dosarul cauzei lipsesc cele 
mai revelatoare probe pentru ceea ce gîndea cărturarul trimis în 
faţa lor : cărţile lui, edite şi inedite. Drept care la 16 februarie papa 
personal ordonă să se procure de urgenţă toate lucrările Noianului 
şi să fie puse la dispoziţia tribunalului inchizitorial în vederea unei 

cercetări amănunțite. Este momentul cînd procesul, al cărui verdict 
părea încă incert, ia o întorsătură dramatică pentru filozof. Căci 
dacă afirmaţiile puse pe seama sa de denunţători sau de martori 
puteau fi la urma urmelor contestate, ceea ce gînditorul scrisese 
negru pe alb nu mai putea fi tăgăduit. Pînă la data intervenţiei 
personale a înaltului pontif tribunalul inchizitorial avea cunoştinţă 
directă doar de cinci dintre lucrările filozofului : De minimo..., De 
mondo..., De la causa..., Cantus Circaeus şi De pre- dicamenti di Dio 
(aceasta din urmă rămasă în manuscris). Rămiîneau de procurat 
alte scrieri bruniene în care inchizitorii bănuiau — şi nu fără temei 
— că vor găsi noi probe împotriva inculpatului. Cum insă aceste 
scrieri fuseseră tipărite în tiraje restrînse şi în localităţi situate la 
mari depărtări de Roma, tribunalul dispune suspendarea procesului 
pînă la adunarea noilor probe în acuzare. Urmează o perioadă de 
aproape trei ani, pînă în decembrie 1597, în care oamenii inchiziţiei 
romane se străduiesc să procure cărţile incriminate, le supun unei 
cenzuri amănunțite şi procedează la interogarea inculpatului asupra 
pasajelor suspecte de erezie. Intre timp închisoarea Sfîntului Oficiu 
se populează cu noi eretici. Printre ei se află Tommaso Campanella 
şi Francesco Pucci, întemnițați în 1594. Va fi ştiut de ei Giordano 
Bruno sau măcar i-a zărit printre _zăbrelele celulei sale ? 
Documentele sînt mute în această privinţă. Este totuşi tulburător să 
ştim că doi dintre gînditorii de frunte ai Renaşterii nu numai că s-au 
confruntat cu inchiziţia în aceiaşi ani, dar şi că 

o perioadă de timp s-au aflat împreună sub acoperişul aceleiaşi 
închisori a Sfîntului Oficiu din Roma, poate în celule învecinate. 

După treisprezece luni de totală inactivitate din partea organelor 
judiciare, în aprilie 1596 se dispune de către congregația Sfîntului 
Oficiu ca un grup de patru canonişti consultanţi cu înaltă calificare 
teologică şi juridică să cerceteze scrierile bruniene şi să refere asu- 
pra eventualelor _erezii existente în ele. Şi această „expertiză" 
trenează de vreme ce în luna septembrie a aceluiaşi an congregația 
numeşte alţi trei specialişti care să-i ajute pe cei patru desemnaţi 
anterior, pentru ca în octombrie, cînd se ia în discuție stadiul 
anchetei celor 34 de deţinuţi aflaţi în temniţa inchiziţiei romane, să 
se constate, în privinţa lui Giordano Bruno, că cenzurarea lucrărilor 
încă nu a fost terminată. Abia în decembrie şi la stăruinţele 
inculpatului, Sfîntul Oficiu, constatînd încheiată operația de 
cenzurare a cărților, ordonă interogarea lui Bruno, atît asupra 
pasajelor incriminate, cît şi asupra explicaţiilor date de el la anchetă 
atunci cînd i-au fost puse în discuţie ideile. Vor mai trece totuşi încă 
trei luni pînă cînd să se procedeze efectiv, în martie 1597, la luarea 
unui nou interogatoriu, cel de al şaptesprezecelea. 

Textele incriminate totalizează opt pagini şi nu cuprind toate 
pasajele din scrierile Noianului susceptibile de a fi considerate ere- 
tice sau cel puţin ostile bisericii catolice. Carenţa trebuie pusă mai 
curînd pe seama grabei cu care au lucrat cenzorii, zoriţi de con- 
gregaţie să-şi încheie lucrările după doi ani de tergiversări 


1 
7 
3 


întrebările anchetatorilor se concentrează asupra acelor idei 
eretice în privinţa cărora nu existau două sau mai multe mărturii 
acuzatoare concordante sau care, emanînd de la martori cu ante- 
cedente infamante (eretici, excomunicați, infractori de drept comun 
etc.), puteau fi puse la îndoială. Ele tind să-i smulgă filozofului, foarte 
tenace în tăgăduirea _învinuirilor, recunoaşterea convingerilor 
eretice. Că, în acest scop, s-ar fi folosit tortura, nu există dovezi 
sigure, dar unele indicii par s-o ateste. Astfel, la 24 martie, cînd 
Bruno îşi apără cu obstinaţie ideile în faţa congregaţiei, inculpatul 
este sfătuit tăios să renunţe la „deşarta“ teorie a pluralităţii lumilor 
iar organelor judiciare li se porunceşte quod interrogetur stricte, 
postea detur ei censura (să fie interogat riguros, iar apoi să i se facă 
mustrare). Adverbul stricte (riguros, cu asprime) trebuie interpretat 
ca un îndemn, eufemistic formulat, dar nu mai puţin imperativ, la 
folosirea torturii. Interpretarea este confirmată de opinia anumitor 
jurisconsulţi cu autoritate ai timpului, care în lucrările lor propun 
utilizarea torturii atunci cînd, ca în cazul de faţă, inculpatul stăruie în 
negarea imputărilor iar martorii în acuzare lipsesc. „Cînd inculpatul 
neagă infracțiunile ce i se impută — arată penalistul E. Maşini în 
Sacro Arsenale ovvero Prattica delV 
Offizio della S. Inquisizione (Arsenalul Sacru sau Practica Oficiului 
Sfintei Inchiziții) — iar ele nu sînt pe deplin dovedite... sau, cînd, 
făcîndu-şi apărările, (inculpatul) nu a înlăturat indiciile ivite contra 
lui în cursul procesului, este necesar, pentru a se stabili adevărul, 
să se procedeze contra lui la o cercetare riguroasă, _găsin- du-şi 
aplicarea întru totul tortura pentru a suplini lipsa martorilor" (s.n.)., 
Este aşadar probabil că Bruno a fost supus torturii cu prilejul 
examinării pasajelor cenzurate din cărţile sale. 

Noul interogatoriu, consemnat pe patru pagini, începe cu cerce- 
tarea părerilor filozofului despre dogma sfintei treimi şi a transsub- 
stanţiunii. Ca şi în precedentele declaraţii Bruno respinge învinuirea 
de necredinţă absolută, arătînd că şi-a exprimat „doar“ unele îndoieli 
în privința acestor dogme. Era o apărare inacceptabilă însă pentru 
teologii anchetatori, care pretindeau credincioşilor să primească 
necondiţionat dogmele, interzicîndu-le orice speculaţii în jurul lor. 
Filozoful adoptă aceeaşi atitudine cînd este chestionat despre teza 
pluralităţii lumilor, după cum şi inchizitorii se arată nesatisfăcuţi de 
răspunsurile inculpatului. La terminarea _interogatoriului, lui Bruno i 
se înmiînează o copie de pe textele incriminate pentru a le studia şi a 
da explicaţii amănunțite asupra lor. După un „răgaz" de cîteva luni 
acordat inculpatului pentru a reflecta asupra ereziilor din scrierile 
sale, spre sfîrşitul anului 1597 el este adus în faţa inchizitorilor şi 
supus la cel de al optsprezecelea interogatoriu. întrebările se 
concentrează asupra unui număr de zece teze considerate eretice, 
cărora Bruno se străduieşte să le atenueze virulenţa antidogmatică. 
întrebat cum concepe facerea lumii, arată că, după părerea sa, la 
baza existenţei se află două principii eterne din care derivă toate 
lucrurile : sufletul lumii (anima munali)_şi materia primă (materia 
prima)_sau corporală. îndepărtarea de teza monistă susţinută în 

lucrarea De la causa..._este învederată iar tentativa de apropiere de 
dualismul profesat de biserica creştină nu mai puţin evidentă. Este 
vorba, după toate aparențele, nu de o evoluţie in concepţia sa 
ontologică, ci de o repliere tactică, dictată de imperativele apărării în 
proces. în realitate întrebarea inchizitorilor viza în principal teza sa 
eretică despre eternitatea universului ca un corolar al concepţiei lui 
ontologice. Interogat anume asupra acestui aspect al viziunii sale 
filozofice, Bruno precizează că cele două principii ale existenţei sînt 
veşnice doar a parte post (după creaţiune) iar nu şi a parte ante 
(înainte de creaţiune), deoarece sînt create de Dumnezeu, deci se 
nasc într-un anumit moment al timpului şi depind apoi de Creator, 
care este etern. Despre _infinitatea_ universului, altă idee socotită 
eretică de inchiziţie, Bruno repetă cele susţinute în De /'/nfinito..._şi la 
interogatoriile anterioare. Altfel spus, afirmă ci din postulatul 
atotputerniciei şi libertăţii absolute a divinității decurge cu necesitate 
ideea creaţiunii infinite, căci a nega infinitatea efectului echivalează 
cu a tăgădui infinitatea cauzei, adică a puterii divine. Din aceleaşi 
premise filozoful deduce şi teza despre pluralitatea nesfîrşită a 
lumilor. 

Explicații fastidioase şi întortocheate, trădînd încurcătura în care 
se afla, dă filozoful în legătură cu susţinerea sa din De /a causa... şi 
De l'infinito... despre contopirea, după moarte, a sufletelor indi- 
viduale cu sufletul lumii, susţinere care, iarăşi, era în răspăr cu 
învăţătura bisericii catolice privind _dăinuirea post mortem_a su- 
fletelor omeneşti în individualitatea lor proprie. Şi de astă dată 
Noianul concede că, spre deosebire de sufletele animalelor, care, 
după moarte, se reîntorc în „universalitatea spiritului", sufletele 
oamenilor îşi păstrează veşnic individualitatea după despărţirea de 
trupuri. Este vorba iarăşi de retractarea parţială a unor afirmaţii 
anterioare, impusă de nevoile apărării în faţa justiţiei ecleziastice. 

Somat de _ inchizitori să-şi expliciteze afirmaţia făcută în De la 
causa..._referitoare la caracterul nepieritor al substanţei lucrurilor 
existente în univers, ca şi repetata sa aserţiune : nihil sub sole no- 
vum_(nimic nu-i nou sub soare), filozoful arată că, în opinia sa, 
nepieritoare şi neschimbătoare sînt numai elementele prime ale 
lucrurilor, precum Spiritul, Lumina, Apa sau Pămiîntul, în vreme ce 
sînt supuse pieirii şi schimbării lucrurile compuse din aceste 
elemente. 

Cînd _„experţii"_inchiziţiei impută filozofului acceptarea teoriei 
copernicane în La cena delle ceneri, el declară răspicat că a dovedit 
„felul şi cauza mişcării Pămîntului şi a nemişcării firmamentului" cu 
argumente care „nu vatămă autoritatea sfintei scripturi, aşa cum 
oricine are o judecată bună despre una şi despre cealaltă va fi silit 
pînă la urmă să le admită şi să cadă de acord cu ele“. La argumen- 
tele extrase de inchizitor din Biblie împotriva rotației Pămîntului, in- 
culpatul replică tot cu argumente biblice. lar cînd este învinuit că 
subminează autoritatea sfinţilor părinţi, răspunde abil că teza sa nu 
îi contrazice pe aceştia „întrucît sînt sfinţi, buni şi exemplari, ci 
întrucît sînt mai puţin filozofi practici şi mai puțin atenți la lucrurile 

naturii". 

La cena delle ceneri furnizează teologilor anchetatori şi alte mo- 
tive de a-1 învinui de erezie pe Bruno. | se impută, printre altele, 
susţinerea că astrele sînt îngeri ori corpuri însufleţite, înzestrate cu 
rațiune, susţinere pe care filozoful o _ minimalizează, atribuindu-i 
valoarea unei simple figuri de stil. | se semnalează apoi că în cu- 
prinsul lucrării face referire la un pretins suflet al Terrei, înzestrat cu 
sensibilitate şi rațiune şi chiar superior sufletului omenesc, ceea ce, 
iarăşi, contravine învăţăturii bisericii catolice. In această privinţă 
Bruno afirmă că Pămiîntul trebuie considerat asemănător unui ani- 
mal mare, înzestrat cu rațiune, fapt dovedit de „regulile mişcării sale 
în jurul centrului propriu, în jurul Soarelui şi în jurul axei polilor săi“. 
Nu este greu de închipuit perplexitatea — şi revolta — cu care 
teologii anchetatori au întîmpinat aceste susţineri ale inculpatului. 

O abatere de la dreapta credinţă li se pare inchizitorilor şi aser- 
ţiunea bruniană despre suflet, care „în corp este precum cîrmaciul 
pe corabie", teză formulată în De /a causa..., şi aceasta întrucît con- 
ciliul de la Viena declarase eretică orice susţinere care ar contrazice 
ideea — de evidentă inspiraţie aristotelică — cum că sufletul este 
„forma" corpului uman. Filozoful respinge categoric această teză 
conciliară, declarînd că, în concepţia sa, sufletul este „spirit care 
glăsuieşte în trup, precum locatarul în casa sa" şi că atît în Biblie cît 
şi în operele sfinţilor părinţi se vorbeşte de unirea sufletului cu 
trupul, iar nu de suflet ca formă a trupului, aşa cum a înţeles şi a 
susţinut Aristotel. 

Acestea sînt, potrivit actelor dosarului judiciar, pasajele cenzu- 
rate din lucrările bruniene şi imputate filozofului, ca tot atîtea erezii. 
Din relatările lui Gaspare Sccioppio, un tînăr luteran convertit la 
catolicism care a asistat la citirea sentinţei de condamnare a lui 
Br,uno, rezultă însă că din cărţile inculpatului au fost extrase încă 
dofiă învinuiri : teza identităţii dintre sufletul lumii (anima mundi) şi 
sfintul duh şi credinţa că numai evreii ar descinde din Adam şi Eva, 
în timp ce ceilalţi oameni ar fi avut strămoşi pe Enoş şi Le- viathan. 
Despre felul în care gînditorul s-a apărat împotriva acestor acuzaţii 
nu s-a păstrat însă nici un document, astfel că orice supoziţie în 
această privinţă ar fi gratuită. 

Deşi cărţile bruniene nu au fost supuse unei cenzuri aprofundate 
şi exhaustive, nu încape îndoială că ea a înrăutățit situaţia în proces 
a inculpatului, fumizînd_inchizitorilor probe decisive în acuzare. 
Deosebit de apăsător a devenit, în urma acestei operații, capătul de 
acuzare privind teza filozofului despre existența unui suflet universal 
imanent lumii, teză în evidentă contradicție cu doctrina oficială a 
bisericii catolice. 

După interogarea lui Bruno asupra textelor incriminate, dosarul 
putea fi socotit încheiat şi susceptibil de a fi supus congregaţiei 
cardinalilor pentru pronunţarea sentinţei. In acest scop s-a şi 
întocmit un rezumat al lucrărilor dosarului, aşa-numitul Sommario, 
care a fost pus la dispoziţia magistraţilor. Pentru posteritate acesta 

constituie documentul de bază al procesului intentat filozofului. Deşi 
în martie 1598 amintitul Sommario_era_ declarat de congregaţie 
absolutum_ (încheiat), şedinţele de judecată ale tribunalului in- 
chizitorial nu încep decît în anul următor. Pînă atunci, mai exact la 
mijlocul lunii decembrie 1598, inculpatul cere — şi i se pune la 
dispoziţie — hîrtie pentru a-şi formula în scris noi apărări, la care 
reflectase desigur în cele opt luni cîte trecuseră de la ultimele sale 
declaraţii şi concluzii scrise. 

După optzeci de luni de anchetă, rechizitoriul, consemnat În 
amintitul Sommario,_reţine trei grupuri de învinuiri. Primul : abateri 
de la principiile şi regulile de conduită impuse membrilor clerului, 
atitudini şi cuvinte lipsite de respect la adresa figurilor sacre ale 
religiei creştine, ostilitate faţă de slujitorii de toate rangurile ai 
bisericii catolice, dispreţ faţă de moaştele sfinte, icoane, breviarul 
credinţei catolice etc., proslăvirea desfriului. A/ doilea : contestarea 
dogmelor bisericii catolice privind sfînta treime, divinitatea lui Isus 
Cristos, imaculata concepţie, viaţa şi faptele sfinţilor, apostolilor, 
profeților etc. A/ treilea : ideile cosmologice referitoare la infinitatea 
şi eternitatea universului, pluralitatea lumilor, rotația Pămîntului în 
jurul Soarelui, „sufletul“ lumii ş.a. Dacă învinuirile din primul grup 
nu erau prea primejdioase întrucît nu presupuneau neapărat erezia 
iar acuzatul putea să scape cu o pedeapsă mai blîndă, invocînd 
lipsa intenţiei de a se abate de la dreapta credinţă, dacă pentru în- 
vinuirile din cel de al doilea grup nu existau dovezi legale suficiente 
pentru condamnare, deoarece aserţiunile din denunţul lui Mocenigo 
se coroborau doar cu mărturiile îndoielnice ale unor codeţinuţi, în- 
vinuirile privind ideile filozofice şi ştiinţifice, al căror caracter eretic 
nu putea fi contestat, erau confirmate întru totul de scrierile edite şi 
inedite ale inculpatului, ca şi de unele explicaţii date de el în cadrul 
anchetei. 

In cursul deliberării congregaţiei Sfîntului Oficiu asupra vinovă- 
ţiei inculpatului, mai exact la 12 ianuarie 1599, unul dintre con- 
sultanţii completului de judecată, cardinalul Roberto Bellarmino, 
teolog reputat şi autor al unei lucrări celebre în epocă, intitulată 
Controversiae___ (Controverse), propune, pentru detectarea 
adevăratelor convingeri bruniene, să i se prezinte inculpatului o 
listă de susţineri, cert eronate, extrase din actele dosarului şi să 
fie somat să declare fără echivoc dacă le consideră eretice şi dacă 
înţelege să le abjure. Propunerea este acceptată de congregaţie, 
iar cu întocmirea listei tezelor eretice sînt însărcinaţi doi cardinali, 
dintre care unul este chiar Bellarmino. Din documentele de care 
dispunem astăzi, ştim doar că lista cuprindea opt aserţiuni eretice. 
Conţinutul listei nu ne este însă cunoscut, cu excepţia unei 
singure teze, aceea privind adeziunea la teoria copernicană. La 18 
ianuarie filozoful este adus în faţa congregaţiei şi i se înfăţişează 
lista propoziţiilor eretice, asupra cărora este invitat să se pronunţe 
în termen de şase zile. 

Bruno este pus astfel în faţa alternativei : sau să stăruie în con- 

vingerile sale şi să fie considerat eretic impenitent, cu consecinţa 
inevitabilă a arderii pe rug ; sau să-şi recunoască erorile şi să abjure, 
salvîndu-şi astfel viaţa. La 25 ianuarie Bruno este adus din nou în 
faţa tribunalului şi spune că „dacă Scaunul Apostolic şi Sanctitatea 
Sa Stăpiînul nostru a declarat opt propoziţii definitiv eretice, sau 
Sanctitatea Sa le-a socotit ca atare, ori Sfîntul Duh le defineşte 
astfel... el este dispus să le revoce". După declaraţia verbală făcută 
în şedinţă inculpatul depune la dosarul cauzei şi concluzii scrise în 
apărare. Din declaraţie reiese clar că scopul urmărit de el era să 
evite calificarea ca eretic pocăit, deoarece o atare calificare atrăgea 
detenţiunea pe viaţă sau de lungă durată. Bruno accepta să fie 
socotit vinovat doar de erori condamnate de biserică, abia în acel 
moment, ceea ce avea ca urmare o pedeapsă mult mai blîndă. 
Tribunalul inchizitorial sesizează însă subterfugiul inculpatului. El îi 
pune imediat în vedere că cele opt aserţiuni ale sale, dintre care 
majoritatea priveau probabil concepţia cosmologică expusă în 
scrierile cenzurate, erau eretice nu numai pentru că fuseseră pro- 
clamate ca atare — inclusiv în momentul judecății — de biserică, dar 
şi fiindcă fuseseră socotite astfel încă din vechime de către sfinţii 
părinţi. Totodată este somat să le abjure, acordîndu-i-se un termen 
de 40 de zile pentru a se pocăi, în eventualitatea că ar refuza să-şi 
abjure convingerile. La 15 februarie Bruno apare iarăşi în faţa 
congregaţiei şi declară că „recunoaşte ca eretice cele opt propoziţii, 
fiind gata să se dezică de ele şi să le abjure în locul şi momentul 
dorite de Sfîntul Oficiu". Trei zile mai tîrziu, în faţa congregaţiei, se 
citeşte răspunsul inculpatului referitor la cele opt aserţiuni eretice, 
precum şi un memoriu al lui în apărare. Tribunalul dispune apoi să se 
întocmească lista tuturor capetelor de acuzare, stabilite pe baza 
actelor dosarului şi scrierilor cenzurate, spre a se putea redacta 
textul abjurării sau — în caz de refuz — sentinţa de condamnare. 
Cînd, după alte două săptămîni, la 5 aprilie, deţinuţii sînt înfăţişaţi 
congregaţiei pentru aşa-zisa „vizită periodică", menită să stabilească 
pentru fiecare arestat stadiul anchetei şi nevoile personale, Bruno 
depune un nou memoriu. Trebuie să treacă însă alte cîteva luni, pen- 
tru ca la 24 august Bellarmino să refere congregaţiei că în memoriul 
său autograf inculpatul se recunoaşte vinovat de majoritatea susţi- 
nerilor eretice ce i se impută, dar că exprimă rezerve referitor la 
două dintre ele. Aceste rezerve priveau, se pare, afirmaţiile sale că 
sufletul se află în trup „precum cîrmaciul pe corabie!' şi că biserica 
nu are puterea de a absolvi de păcate pe păcătoşi. 

La 9 septembrie tribunalul inchizitorial, prezidat de papa Clement al 
VIli-lea, se întruneşte pentru a asculta părerile consultanţilor asupra 


vinovăţiei inculpatului. Aceştia declară în unanimitate că, exceptind 


imputările cărora filozoful le-a recunoscut temeinicia, învinuirile nu 
sînt dovedite cu probe legale şi ca atare se impune aplicarea torturii. 
Consultanţii au opinii diferite numai în ceea ce priveşte „specia“ cea 
mai potrivită de tortură ce trebuie folosită. Trei dintre ei opinează 

pentru tortura „ordinară", doi sînt pentru tortura „severă“, iar unul 

se declară pentru tortura „repetată". Papa, care avea ultimul cuvînt. 
decide însă ca _inculpatul să nu fie supus torturii cu privire la 
capetele de acuzare contestate, ci doar să i se ceară a se pocăi în 
privinţa_învinuirilor recunoscute. Obiectivele _abjurării trebuiau să 
fie : apostazia (lepădarea hainei monahale, citirea cărţilor interzise, 
nesupunerea la tainele bisericeşti, nerespectarea postului, desfriul, 
şederea în ţări eretice etc.), obiceiul de a rosti blasfemii, negarea 
întrupării_Mîntuitorului, contestarea sfintei treimi, ideea potrivit 
căreia divinitatea este con- strînsă, prin natura sa, la o creație 
veşnică şi infinită, teza despre _însufleţirea universului, teoria 
copemicană ş.a. 

La 10 septembrie, cu ocazia celui de al douăzeci şi unulea inte- 
rogatoriu, Bruno declară în faţa congregaţiei că intenţionează să-şi 
recunoască greşelile şi să facă tot ceea ce i-ar porunci sfînta 
biserică romană (intendit recognoscere ejus errores et facere totum 
et quicquid ei iniunctum fuerit a Sanda Ecclesia Romana). 
Concomitent însă şi în flagrantă contradicție cu această declaraţie 
de supunere fără rezerve, formulată ce-i drept în termeni generali, 
filozoful adresează papei Clement al VIII-lea un memoriu, în care îşi 
apără din nou ideile expuse în scrierile cenzurate ori la 
interogatoriile precedente. Acest memoriu este citit în _ şedinţa 
tribunalului din 16 septembrie şi, după cum era de aşteptat, 
stîrneşte furia inchizitorilor. Situaţia inculpatului se agravează între 

datorită _ivirii unui nou _ denunţător, probabil un călător 
înapoiat din Anglia, care relatează despre reputaţia de ateu a 
filozofului şi care pretinde că A/ungarea bestiei triumtătoare_este 
un pamflet voalat contra papei. Faţă de stăruința inculpatului în 
„ereziile"_ sale şi de confirmarea, de către vin nou delator, a 
vechilor acuzaţii, la începutul lunii octombrie i se acordă Noianului 
un termen de 40 de zile pentru a reflecta asupra erorilor sale şi a 
se pocăi. Cum în acest răstimp nu intervine nici o schimbare în 
atitudinea lui, la 17 noiembrie se socoteşte pricina în stare de 
judecată. Soluţionarea cauzei este totuşi întîrziată, inchizitorii 
sperînd probabil într-o retractare de ultimă oră. La 21 decembrie 
filozoful este vizitat în celulă de reprezentanţii inchiziţiei, care ÎI 
îndeamnă să-şi recunoască greşelile. La ultimul interogatoriu, cel 
de al douăzeci şi doilea, Bruno stăruie şi mai hotărît în convingerile 
sale. In această privinţă procesul verbal de şedinţă 

este lipsit de orice echivoc : „spune că nu trebuie, nici nu vrea să 
retracteze ceva, nici nu are ce să retracteze şi nu ştie ce trebuie să 
retracteze" (Dixit quod non debet nec vuit rescipiscere, et non hăbet 
quid rescipiscet, nec kabet materiam rescipiscendi et nescit super 
quod debet rescipisci)._Misiunea „de bunăvoinţă!' a _cardinalilor 
Beccaria şi Isaresi, trimişi de congregaţie să-i demonstreze ereziile 
şi să-l invite să le abjure, eşuează şi ea. Inculpatul repetă că nu are 
nimic de retractat, nu este culpabil de erezie şi că acuzaţiile ce i se 
aduc se bizuie pe răstălmăcirea sustinerilor sale. Se declară dispus 

să răspundă de toate afirmaţiile făcute şi să-şi apere ideile în faţa 
oricărui teolog, dar nu să se şi supună părerilor unui asemenea 
preopinent. înţelege să accepte numai definițiile date de Scaunul 
Apostolic, dar numai în. măsura în care ar privi direct ideile 
exprimate de el oral sau în scris. Şi nu cedează nici atunci cînd i se 
pune în vedere că susţinerile sale au şi fost găsite eretice de 
„experţii" Sfîntului Oficiu. Inflexibilitatea de care dă dovadă brusc 
acum pare _inexplicabilă în raport cu atitudinea, mai degrabă 
conciliantă, de pînă atunci. Să se fi produs, după opt ani de detenţie 
şi anchete, o ruptură în echilibrul lăuntric al inculpatului, favorizată 
de firea sa labilă, oscilînd între „avânturi eroice" şi prăbuşiri 
depresive, replieri abile şi încăpăţinări nesăbuite ? Coerenţa în 
apărare vădită la ultimele interogatorii nu pare să confirme o atare 
ipoteză. Să se fi amăgit că, recunoscînd erorile teologice şi abaterile 
disciplinare, poate refuza să-şi abjure ideile pur filozofice fără a-şi 
primejdui viaţa ? Greu de susţinut de vreme ce în sentinţa de 
condamnare învinuirile de ordin teologic şi disciplinar covîrşesc, ca 
număr şi gravitate, pe cele de natură filozofică şi, nu mai puţin, greu 
de admis la un om care după numeroase dispute cu anchetatorii 
Sfîntului Oficiu cunoştea ca nimeni altul intoleranţa teologilor 
inchizitori. Să fi înţele6 în cele din urmă zădărnicia tentativelor de a-i 
convinge pe anchetatorii săi cu argumentele raţiunii şi să fi decis să- 
şi apere pînă la capăt convingerile filozofice, conştient că va sfirşi ca 
un martir al gîndirii libere ? Este poate supoziţia cea mai plauzibilă, 
întărită de consecvenţa — şi intransigenţa — cu care şi-a apărat 
crezul filozofic, mai ales în faza finală a procesului. 

Cînd, la 20 ianuarie 1600, cardinalul Beccaria îi comunică rezul- 
tatul negativ al demersurilor sale pe lingă inculpat, papa Clement al 
VUl-lea decide, după ce ascultase părerea consultanţilor, ca Bruno- 
să fie osîndit ca eretic făţiş, impenitent şi îndărătnic şi să fie aban- 
donat braţului secular. Un ultim memoriu adresat papei de filozof 
este „deschis, dar nu citit“ (apertum, non tamen lectum). Termenul 
pentru _retractarea ereziilor expirase, dezbaterile puteau fi consi- 
derate închise şi suveranul pontif trata cu un dispreţ suveran ultimul 
cuvînt al inculpatului. 

La 8 februarie Bruno este strămutat din palatul Sfintului Oficiu fn 
casa cardinalului Madruzi din piaţa Navona spre a i se citi sentinţa. 
Sînt de faţă cei nouă cardinali inchizitori care formau congregația 
Sfîntului Oficiu. Participau de asemenea ca martori asistenţi: 
consultanţii Benedetto Mandina, episcop de Caserta, Francesco Pie- 
trasanta, ajutorul comisarului general al Sfîntului Oficiu şi Pietro 
Millini, _referendarul semnăturilor. Participă de asemenea o mare 
mulţime de oameni, care umple pînă la refuz sala de şedinţe ori se 
îmbulzeşte în afara ei. Notarul Adriani citeşte cu glas înalt sentinţa 
prin care Giordano Bruno este declarat eretic impenitent, îndărătnic 
şi încăpăținat, fiind osîndit la degradare, alungat din sînul bisericii şi 
abandonat guvernatorului Romei „spre a fi pedepsit după cuviinţă!!. 
Se porunceşte totodată ca toate scrierile lui să fie arse în public în 
piaţa Sfîntul Petru şi să fie trecute în _/ndexul/ cărţilor interzise. Ca 

urmare a refuzului final de a abjura, în sarcina inculpatului au fost 
reţinute nu numai învinuirile dovedite cu probe „legale'!, dar şi 
acuzaţiile mai puţin sigure cuprinse în depoziţiile martorilor. Sen- 
tinta a cuprins, pare-se, treizeci de acuze. Gaspare Scioppio_îşi 
aminteşte nu mai puţin de paisprezece dintre aceste învinuiri : tă- 
găduirea transsubstanţiunii, contestarea virginităţii sfintei Maria, ṣe- 
derea în ţări eretice, scrierea lucrării antipapale A/ungarea bestiei 
triumfătoare,_teza despre eternitatea universului şi pluralitatea lu- 
milor, adeziunea la metempsihoză, acceptarea magiei, identificarea 
sfîntului duh cu sufletul lumii, susţinerea că Moise a simulat minunile 
şi a născocit tablele legii, afirmaţia că sfinta scriptură este doar vis, 
aserţiunea că şi demonii se vor mîntui, credinţa în existența 
preadamiţilor, susţinerea că Isus Cristos nu a fost o fiinţă divină, ci 
un mag şi un şarlatan şi că pe bună dreptate a fost răstignit, 
afirmaţia că profeţii şi apostolii au fost tot magi şi de aceea aproape 
toţi au sfîrşit-o rău... 

Faţă de îndirjirea de ultimă oră a lui Bruno şi de binecunoscuta 
inclemenţă a _inchiziţiei, condamnarea filozofului era nu _ mimai 
previzibilă, dar şi inevitabilă. Dovada ereziei fusese făcută cu 
recunoaşterile — parţiale — ale inculpatului, cu martori, dar mai ales 
cu scrierile sale, iar refuzul abjurării atrăgea, ca pentru orice eretic 
impenitent, arderea pe rug. Nu se poate spune nici că tribunalul 
inchizitorial ar fi judecat pripit ori că nu i-ar fi dat inculpatului 
posibilitatea de a se apăra — desigur cît se putea apăra în condiţiile 
procedurii __inchizitoriale — ori de a reflecta îndelung asupra 
urmărilor atitudinii sale. Nu mai puţin, aplicarea pedepsei capitale 
pentru un delict de opinie şi pentru intransigenţă în susţinerea unor 
adevăruri ştiinţifice — precum infinitatea universului, pluralitatea 
lumilor ori rotația Pămîntului în jurul Soarelui —, care nu puteau 
vătăma ordinea social-politică, apare ca o monstruozitate juridică, 
mai ales într-o eoocă de afirmare a cutezanţei în gîndire cum a fost 
Renaşterea. 

Bruno a ascultat sentinţa de condamnare tăcut, stînd în 
genunchi, dar cînd notarul a isprăvit citirea ei, s-a ridicat în picioare 
şi _sfi- dîndu-şi judecătorii le-a zvirlit în faţă o frază sortită să 
străbată veacurile : „teama cu care pronunţaţi contra mea sentinţa 
este poate mai mare decît aceea pe care o încerc eu primind-o'“ 
(forse con maggior timore pronunciate contro di me la sentenza di 
quanto ne provi io nel riceverla)._Filozoful se amăgea că inchizitorii 
sînt cuprinşi „de teama", sau altfel zis, de remuşcări la gîndul că 
osîndesc la moarte un nevinovat! Nu-i venea să creadă, nici măcar 
în ultimul ceas, că semnalele conştiinţei morale nu pot străpunge 
platoşa dogmatismului. 


Tirit îndată din faţa tribunalului inchizitorial la închisoarea Tor di 


Nona, osînditul avea să mai aştepte încă opt zile atroce pînă la 
ispăşirea în flăcări a pedepsei. In acest răstimp fu vizitat asiduu de o 
liotă de teologi, care se strădui — în deşert — să-i dovedească 
rătăcirile şi să-i salveze măcar sufletul de la osînda veşnică. Stă- 

ruințele trimişilor inchizitoriali nu încetară nici în ceasurile dinaintea 
execuţiei. In zorii zilei de joi 17 februarie 1600, cînd Noianul fu 
purtat pe ultimul drum de la închisoarea Tor di Nona spre rugul 
„Purificator“, în mijlocul procesiunii rînduită de ordinul religios San 
Giovanni _Decollato, şapte prelați, reprezentind patru ordine 
călugărești, încercară „cu toată afecțiunea şi cu multă învăţătură" 
(cori ogni affeto e con molta dottrina) — cum relatează un document 


al vremii — să-i scoată din minte „miile de greşeli şi deşertăciuni" 
(miile errori e vanită). Condamnatul rămase însă neclintit în con- 
vingerile sale. 


Ritualul arderii pe rug, urmat după toate canoanele inchiziţiei, se 
săviîrşi într-o piaţă din inima Romei, al cărui nume suav — Campo di 
Fiori (Cimpul Florilor) _— contrasta violent cu _monstruozitatea 
ceremoniei. Osînditul, dezbrăcat pînă la piele şi cu căluşul în gură 
— pentru a nu i se mai auzi „vorbele foarte spurcate ce rostea" (le 
bruttissime parole che diceva) —, fu legat de un stîlp, după care se 
dădu foc mormanului de vreascuri împrejmuitor. Şi în timp ce 
limbile focului îi cuprindeau trupul, i se întinse, spre a-l săruta, 
crucifixul, într-o ultimă încercare de a-i salva sufletul. Zadarnic şi de 
astă dată, pentru că Bruno, dispreţuitor, îşi întoarse faţa chinuită de 
supliciu de la imaginea Răstignitului. Aşa s-a făcut scrum şi fum în 
Cimpul Florilor cel mai neînfricat gînditor al Renaşterii, credin 

cios pînă la capăt doar crezului său filozofic, pentru a împlini, 
parcă, propria-i prevestire, săpată în marmura sonetului : 


Nu ştie fluturele-n jocuri bete Că focul 
arde, ci spre el se-ndreaptă, 

Nici cerbul către rîu, minat de sete, 
Nu ştie de săgeata ce-l aşteaptă... 


Licorna fuge înspre golf-orbete, 
Nu vede lațu-n calea cea mai dreaptă ! 
Dar eu cunosc — vai! — binelui meu crugul 
Şi-i văd săgeata, lanţurile, rugul !... 
(trad. C. D. Zeletin) 


Galileo Galilei, între 
imperativele ştiinţei şi 
servituţile credinţei 


„Am hotărit să apar în public pe scena lumii ca 


martor al adevărului cinstit." 
Galileo Galilei 


„Cu asemenea judecători trebuie aşadar să trăim, să 


murim şi, ceea ce este mai râu, să tăcem." 
Benedetto Castellf 


Cînd în primăvara anului 1543, cu puţin timp înainte de a închide 
ochii, Nicolaus Copernic publica De revolutionibus  orbixim 
caelestium (Despre mişcările de revoluție ale corpurilor cerești), nu 
bănuia probabil că opera sa va prilejui una dintre cele mai dramatice 
bătălii de idei din cîte a cunoscut istoria culturii occidentale. Ceea ce 
la început părea să fie doar o controversă între cîţiva savanți de ca- 
binet în jurul unei teorii cosmologice în răspăr cu Biblia, simțul co- 
mun şi tradiţia „ştiințifică", avea să devină, în mai puţin de un secol, 
o confruntare ideologică de mare anvergură intre doctrina dogma- 
tică a bisericii catolice, flancată de peripatetism, şi ştiinţa modernă 
născîndă, ilustrată strălucit de Galileo Galilei. încă din primele de- 
cenii după formularea ei, teoria astronomului polonez s-a bucurat de 
adeziunea cîtorva spirite pătrunzătoare, ca Giordano Bruno, Tom- 
maso Campanella sau Johannes Kepler, dar despre o largă audienţă, 
chiar şi numai în cercurile universitare şi ştiinţifice ale vremii, nu se 
putea vorbi. Prin apelul la autoritatea unor învăţaţi antici iluştri, ca 
Aristarc, care şi el susţinuse heliocentrismul, prin misticismul 
platonic şi neoplatonic difuz în operă, ca şi prin întemeierea teoriei 
sale cosmologice mai mult pe demonstraţii matematice şi aproape 


deloc pe datele observaţiei şi ale experimentului, Copernic aparţinea 
mai degrabă spaţiului mental al Renaşterii decît epocii moderne. In 
ştiinţă el era mai curind ultimul dintre savanții vremurilor vechi decît 
primul dintre învățații timpurilor noi. A trebuit ca pe scena lumii 
ştiinţifice să apară Galileo Galilei, care, abandonînd consideraţiile 
etice şi metafizice ale unui Giordano Bruno în sprijinul 
heliocentrismului, să furnizeze, într-un limbaj colorat şi larg accesibil 
publicului, argumente din fizică, date de observaţie şi probe ex- 
perimentale_irecuzabile în favoarea teoriei copemicane, pentru ca 
aceasta să triumfe. învățatul italian a fost primul om de ştiinţă care 
a demonstrat, pe baza legilor dinamicii, adevărul teoriei astro- 
nomului polonez şi care, tot cel dintii, a oferit confraţilor săi posi- 
bilitatea să se convingă de visu, cu ajutorul lunetei sale astronomice, 
de temeinicia noii teorii cosmologice. De aceea se poate spune, apa- 
rent paradoxal, că adevărata „revoluţie copernicană“ în _gîndirea 
filozofico-ştiinţifică europeană s-a _ săvirşit fără Copernic şi se da- 
torează, precumpănitor, lui Galilei. Aspiraţia, programatic afirmată, a 
învățatului italian a fost să prefacă ştiinţa dintr-un exerciţiu steril de 
virtuozitate ideatică, rezervat unei elite de pseudospecialişti, într-un 
bun al tuturor, apt să contribuie la progresul întregii societăţi. Geniu 
de tip renascentist doar prin pluralitatea vocaţiilor 

— pentru matematică şi astronomie, filozofie şi fizică, tehnică şi 
inginerie, literatură şi medicină, muzică şi pictură, învăţămint şi 


cercetare ştiinţifică — Galilei aparţine neîndoielnic timpurilor mo- 


derne prin _repudierea principiului autorităţii cultivat de forurile 
ecleziastice şi universitare ale vremii, prin orientarea spre observa- 
rea Jumii obiective şi verificarea, cu ajutorul experimentului şi aî 
unor instrumente de construcţie proprie, a rezultatelor cercetărilor 
teoretice, prin spiritul său pozitiv, antimetafizic, antidogmatic. In 
persoana sa, teoreticianul mînuitor de abstracţiuni este dublat de 
practicianul înzestrat cu un prodigios spirit aplicativ., cercetătorul 
ştiinţific se întilneşte cu inginerul şi inventatorul. Aşa se face că de 
numele său se leagă contribuţii teoretice de covârșitoare însemnă- 
tate în fizică (principiile dinamicii, legile căderii corpurilor, izocro- 
nismul oscilaţiilor pendulului, rezistenţa materialelor) şi descoperiri 
epocale în astronomie (sateliții lui Jupiter şi Saturn, fazele planetei 
Venus, relieful lunii, petele solare), dar şi invenţii de mare valoare 
(telescopul, microscopul, balanța hidrostatică, termometrul, 
compasul geometrico-militar). 

Născut la Pisa în 1564, anul naşterii lui Shakespeare şi al morții 
lui Michelangelo, Galileo Galilei a început prin a studia, la Florența, 
limbile clasice, disciplinele umanistice, logica, muzica şi pictura, iar 
la universitatea din oraşul natal, medicina, pe care, în 1584, o 
abandonează definitiv pentru a se dedica matematicii şi aplicaţiilor 
ei practice, mai ales în domeniul fizicii. Rodul primelor sale 
cercetări şi experienţe pe acest tărîm îl constituie descoperirea izo- 

cronismului oscilaţiilor pendulului, în urma observării — zice-se — a 


oscilaţiilor candelabrului domului din Pisa. In 1585 se înapoiază la 
Florenţa şi timp de patru ani alternează cercetările ştiinţifice cu 
lectura autorilor clasici latini (Vergiliu, Ovidiu, Horaţiu, Seneca) şi a 
celor italieni. Din aceşti ani datează inventarea balanței hidro- 
statice, destinată determinării greutăţii specifice a corpurilor (con- 
tinuare a experienţelor lui Arhimede, unul dintre puţinii săi ma- 
giştri antici pe care îi recunoştea), dar şi două lecţii Despre înfăți- 
şarea, aşezarea şi mărimea „Infernului“_lui Dante._Aceste lecţii, 
ţinute la Academia din Florenţa, nu sînt singurele exegeze literare 
dedicate de Galilei marilor autori italieni. în anii următori va scrie 
Consideraţii asupra lui Tasso şi Comentarii despre Ariosto,_mărturii 
ale pasiunii sale statornice pentru literatură. Autor el însuşi de 
scrieri literare, printre care satira împotriva obiceiului de a purta 
toga,_în_care_ridiculizează unele moravuri — şi năravuri — aca- 
demice, marele om de ştiinţă s-a ales, din frecventarea scriitorilor 
antici şi moderni, cu o îndemînare la scris şi un stil care au ridicat 
proza sa ştiinţifică la demnitatea artei literare. Tot din perioada 
şederii la Florenţa datează formularea unor teoreme asupra 
centrului de greutate al corpurilor solide, atrăgînd__asupră-i 
prețuirea cercurilor ştiinţifice. Totuşi, abia în 1589 izbuteşte să fie 
numit, pentru o perioadă de trei ani, profesor de matematici la 
Universitatea din Pisa, dealtminteri cu un stipendiu foarte modest. 
Paralel cu activitatea didactică îşi continuă cercetările ştiinţifice 
privitoare la căderea corpurilor. Contrar comentatorilor lui Aristotel 
care susțineau că cu cît sînt mai grele corpurile cad spre pămînt cu 
viteză mai mare, Galilei demonstrează că în vid corpurile cad, de la 
aceeaşi înălţime, cu aceeaşi viteză, indiferent de greutatea lor, 
făcînd precizarea că viteza căderii corpurilor nu este constantă, ci 
creşte odată cu timpul. Concluziile la care ajunsese în problema 
căderii corpurilor le consemnează în lucrarea De motu (Despre 
mişcare), rămasă în manuscris, dar le dezvoltă ulterior în Dia/og 
despre cele două sisteme_ principale ale lumii_şi în _Cuvintări şi 
demonstrații matematice._Pentru a dovedi exactitatea concluziilor 
sale despre căderea corpurilor Galilei recurge la un experiment 
public : din faimosul turn înclinat al Pisei lasă să cadă trei sfere de 
mărimi şi greutăţi diferite, probînd în mod empiric legea căderii 
corpurilor formulată de el. în aceeaşi lucrare De _motu Galilei se 
ocupă şi de alte probleme de dinamică precum mişcarea corpurilor 
pe un plan înclinat şi principiul inerţiei. Ideile sale sînt întîmpinate 
cu entuziasm de unii învăţaţi lipsiţi de prejudecăţi peripatetice, dar 
majoritatea confraţilor le contestă cu vehemenţă, ba chiar cu 
duşmănie. 

în_cei trei ani petrecuţi la Pisa, Galilei s-a ocupat şi de astro- 
nomie, care figura în programa analitică a cursului său, după cum 
este probabil că printre obligaţiile sale didactice figura, la această 

disciplină, şi expunerea sistemului lui Ptolemeu, acceptat ca un 
adevăr indiscutabil de ştiinţa oficială. Deşi documentele existente 
sînt mute în această privinţă, există temeiuri să presupunem că 
încă din această perioadă şi-a dat seama de temeinicia teoriei lui 
Copernic, căutînd noi argumente pentru fundamentarea ei. Şi 
aceasta pentru că rezultatele la care ajunsese încă de atunci în 
problemele de mecanică îşi dobîndeau întreaga semnificaţie abia 
în contextul concepţiei cosmologice copernicane. 

La expirarea termenului de trei ani pentru care fusese angajat 
cu contract la Universitatea din Pisa, Galilei se decide, din multiple 
consideraţii, să abandoneze catedra de aici. Este nemulţumit în 
primul rînd de stipendiul său modest de 60 de scuzi, cu totul insu- 
ficient pentru a face faţă greutăților familiale sporite care apăsau 
pe umerii lui, mai ales începînd din 1591 cînd, murindu-i tatăl, pre- 
luase, ca fiind cel mai vîrstnic dintre fii, sarcinile întregii familii 
formate dn mamă, frate şi trei surori. S-a adăugat apoi ostilitatea 
crescîndă a mediului universitar şi ştiinţific conservator din Pisa, 
care nu se putea împăca nici cu noutatea ideilor tînărului învăţat, 
nici cu ardoarea lui polemică. A contribuit, în sfîrşit, la plecarea sa 
din Pisa o dispută personală cu Giovanni de Medici, fiul nelegitim 
al marelui duce Cosimo al Florenței, căruia i-a contestat pater- 
nitatea unei invenţii, ceea ce i-a înrăutățit iremediabil situaţia în 
cetatea universitară pisană aflată sub oblăduirea familiei Medici. 
Sprijinit de prietenul său Guidobaldo Del Monte, matematician şi 
fizician de prestigiu, care îl mai ajutase în trecut, Galilei obţine, în 
toamna anului 1592, catedra de matematică şi geometrie de la 
Universitatea din Padova, cu o remuneraţie anuală de 180 de 
florini aur. Situată pe teritoriul de sub oblăduirea Veneţiei, 
Universitatea padovană oferea _ cărturarilor condiţii mai prielnice 
de afirmare, îndeosebi o mai largă libertate de gîndire, la adăpost 
de_injoncţiunile_inchiziţiei romane. Aici, la Padova, Galilei şi-a 
petrecut nu mai puţin de 18 ani, cei mai rodnici pentru cercetările 
sale ştiinţifice şi, potrivit propriei mărturisiri, cei mai fericiţi din 
viaţa personală. Confruntarea liberă de idei, peripatetismul de 
nuanţă „liberală", cultivarea valorilor culturii de către nobilime şi 
burghezia născîndă, ospitalitatea oferită generos învăţaţilor_ şi 
studenților italieni, dar şi străini — totul stimula aici creaţia 
ştiinţifică şi tehnică a unui savant doldora de idei noi ca Galilei. 
Intîmpinat cu căldură şi admiraţie în cele mai alese cercuri 
padovane şi venețiene, el leagă în aceşti ani prietenii temeinice, 
care apoi, în momente de grea cumpănă, vor constitui un sprijin 
de nădejde şi o sursă de reconfortare sufletească. Atunci se 
împrieteneşte pentru toată viaţa cu un mănunchi de cărturari cu 
alese virtuţi morale ca Gian Francesco Sagredo şi Filippo Salviati, 
amândoi imortalizaţi în 

Dialog despre cele două sisteme principale ale lumii şi în Cuvintâri şi 
demonstraţii matematice sau ca Paolo Sarpi, consultant al republicii 
venețiene pentru probleme teologice şi, în acelaşi timp, un temeinic 
cunoscător al matematicii, fizicii şi astronomiei. Nu-şi refuză nici 
desfătări mai lumeşti în compania unor oameni care ştiau să 
petreacă şi să guste plăcerile vieţii. Din perioada padovană datează 
şi legătura sa, niciodată legalizată, cu Marina Gamba, legătură din 
căre i s-au născut două fiice, Virginia şi Livia, şi un fiu Vincenzo, 
singurul a cărui paternitate a recunoscut-o. Deşi stipendiul i-a fost 
mărit sistematic, la cîţiva ani o dată, de autorităţile venețiene, 
situaţia sa materială a continuat să rămînă precară, ceea ce l-a silit 
să caute alte surse de ciștig în afara activităţii didactice oficiale. 
Astfel a ajuns Galilei ca, paralel cu prelegerile universitare, să dea 
lecţii particulare, avînd pînă la 20 de elevi (dintre care unii stăteau 
în gazdă la el, contra cost) sau să comercializeze instrumente 
matematice de fabricaţie proprie. Deşi asemenea îndeletniciri 
subalterne îi răpeau inevitabil mult timp, nu şi-a neglijat obligaţiile 
didactice. Dimpotrivă, şi le-a îndeplinit cu o asemenea strălucire, 
încît aulele universităţii au devenit neîncăpătoare pentru tineretul 
doritor să-i asculte cuvîntul plin de miez şi de duh. Un participant la 
cursurile sale, care a asistat la lecţia de deschidere din 7 decembrie 
1592, nota că exordium erat splendidum in magna auditorum 
frequentia_(exordiul era strălucit în prezenţa unei mari afluenţe de 
ascultători), iar alte documente ale vremii atestă participarea la 
cursurile sale a unui număr de ascultători ce se ridica uneori la 2000 
! Şi-a continuat de asemenea, cu tenacitate, cercetările ştiinţifice şi 
activitatea de creaţie tehnică. în domeniul mecanicii face paşi 
hotăriţi de la statică, dominantă în fizică timp de 2000 de ani, la 
dinamică ; formulează, într-o scrisoare din 16 octombrie 1604, 
adresată lui Paolo Sarpi, celebra lege a căderii corpurilor, studiază 
principiul vitezelor virtuale şi principiul _inerţiei, face studii de 
balistică. Tot în acei ani se ocupă de modul de construire a 
fortificațiilor, de magneţi şi de fenomenul magnetismului, pune în 
evidenţă rolul matematicii ca instrument de cercetare a 
fenomenelor naturii. 

Cînd Galilei şi-a început activitatea didactică şi ştiinţifică la 
Padova, universitatea locală se bucura de o faimă binemeritată în 
întreaga Europă. înfiinţată la începutul secolului al XIII-lea, ea avea 
o tradiţie academică temeinic statornicită în diverse domenii, de la 
medicină şi astrologie pînă la filozofie şi drept. Ceea ce particulariza 
aici predarea diferitelor discipline era o orientare mai hotărită spre 
studiul naturii, un soi de filozofie naturalistă cu tendinţe 
materialiste. în filozofie poziția dominantă o deținea pe- 
ripatetismul, în versiunea acreditată de comentatorii arabi ai lui 
Aristotel. Filozofia Stagiritului pătrunsese In țările Europei apusene, 

începînd din secolul al XH-lea, prin traducerile şi comentariile învă- 
ţaţilor arabi, în frunte cu Averroes. La Universitatea din Padova 
averroismul fusese introdus la sfîrşitul secolului al XIII-lea de Pietro 
d'Abano, care, în spiritul comentatorului arab al lui Aristotel, profesa 
idei naturaliste. Printre aceste idei se număra şi concepţia sa 
despre religii considerate ca simple fenomene ale naturii, supuse 
naşterii, dezvoltării şi morţii. Din pricina unor atare vederi, în con- 
tradicţie cu dogmele învăţăturii creştine, Pietro d'Abano a fost ur- 
mărit de inchiziţie pentru erezie şi numai moartea pretimpurie l-a 
salvat de la arderea pe rug. N-a scăpat însă de condamnarea post 
mortem şi nici de arderea osemintelor. Cu timpul peripatetismul pa- 
dovan s-a desfăcut în două curente, unul tradiţional şi altul liberal. 
Cel dintii se ţinea strict de litera comentariilor _averroiste ale 
operelor lui Aristotel, cel de al doilea respecta cu fidelitate textul 
scrierilor Stagiritului. Folosirea operei aristotelice prin intermediul 
unui lanţ de traducători şi comentatori avea însă ca urmare 
denaturarea, ba chiar răstălmăcirea gîndirii marelui filozof grec. In 
această privinţă Ernest Renan, care a consacrat o lucrare specială 
averroismului, remarca pe bună dreptate că „ediţiile imprimate ale 
operelor lui Averroes nu sînt decît o traducere latină a unei 
traduceri ebraice a unui comentariu făcut asupra unei traduceri 
arabe a unei traduceri siriace a unui text grec...“. împotriva 
peripatetismului tradițional, de nuanţă averroistă, s-a ridicat, la 
Padova, peripatetismul liberal, care şi-a propus, pe baza restabilirii 
textelor autentice ale lui Aristotel, să demonstreze viabilitatea 
filozofiei Stagiritului. Contrar lui Averroes şi întemeiat pe ceea ce 
socotea el a fi adevărata concepţie despre suflet a filozofului grec, 
Pietro Pomponazzi, reprezentantul cel mai de seamă al noului 
peripatetism, a susținut în lucrarea De immortalitate animae 
(Despre nemurirea sufletului), publicată în 1516, că sufletul este 
muritor. De esenţa sufletului, argumenta el, este cugetarea 
abstractă, care! se bizuie pe inteligenţă. Aceasta, la rîndu-i, nu 
poate funcţiona fără sensibilitate, bazată pe organele de simţ ale 
corpului. Ca atare, odată cu dispariţia trupului dispare şi sufletul. 
Pomponazzi nu este însă consecvent în materialismul său, pentru 
că, fie de teama bisericii, fie printr-o incongruenţă logică, concede 
că de vreme ce inteligenţa umană poate concepe idei generale, 
deci creaţii ale spiritului cu valoare permanentă şi universală, ea 
„respiră o oarecare mireasmă de nemurire!* (aliquid immortalitatis 
odorat)._Mai mult, sfirşeşte prin a declara că nemurirea sufletului 
este o problemă insolubilă, nesusceptibilă de a fi tranşată în sens 
materialist sau idealist, deoarece nici raţiunea, nici simţurile nu 
permit soluţionarea ei sigură. Atunci cînd biserica proclamă totuşi 
nemurirea sufletului, ea o face în mod arbitrar şi în temeiul 
credinţei. Dar ştiinţa, care se bizuie pe inteligenţă şi pe dovezi 

raţionale de _ necombătut, nu poate face atare afirmaţii 
incontrolabile. De aici Pomponazzi ajunge la încheierea că ştiinţa şi 
credinţa operează în sfere diferite, incompatibile una cu cealaltă; 
ceea ce credinţa poate susţine doar pe temeiul voinţei de a crede, 
ştiinţa nu poate accepta fără argumente raţionale. Delimitînd net 
domeniul inteligenţei de acela al credinţei, filozoful padovan 
legitima autonomia ştiinţei şi filozofiei în raport cu religia, ceea ce 
constituie una dintre ideile fundamentale ale cugetării filozofice 
renascentiste. Dogma religioasă a nemuririi sufletului, subliniază 
Pomponazzi, are doar o valoare practică în sensul că îi îndeamnă pe 
oameni să săvirşească binele în viaţa de fiecare zi, sub sancţiunea 
de a suferi în viaţa viitoare în caz de nesupunere la regulile bunei 
conviețuiri în societate. Aceste idei în vădită contradicţie cu 
doctrina catolică, îndeosebi cu dogma nemuririi sufletului, nu 
puteau lăsa indiferente forurile ecleziastice, care au declanşat o 
viguroasă ofensivă împotriva lor şi o campanie de compromitere a 
celui ce le profesa. Aşa s-a abătut asupra lui Pomponazzi un potop 
de calomnii şi insulte. Un călugăr fanatic l-a gratificat cu invective 
ca „cel mai ticălos dintre oameni, limbă ciumată şi vrednică de a fi 
smulsă din rădăcină, plagă, pată ruşinoasă, venin al neamului 
omenesc, bătrîn caraghios, profanator al naturii, nelegiuit, născut 
pentru ură, crescut pentru perfidie, instruit pentru dispută". Spre a 
se apăra de aceste atacuri care puteau declanşa primejdioasa 
intervenţie a __inchiziţiei, filozoful padovan a recurs la teoria 
adevărului dublu, formulată încă din evul mediu şi invocată în 1247 
de un anume Jean de Brescain, profesor la Universitatea din Paris. 
învinuit de erezie pentru ideile sale filozofice, acesta s-a apărat 
susţinînd că şi-a expus ideile ca adevărate numai din punct de 
vedere. filozofic, nu şi sub aspect teologic. La fel s-a apărat şi 
Pomponazzi, căruia Boccalini, unul dintre cei mai aprigi adversari ai 
săi, i-a replicat, cu sinistră ironie, că în acest caz se cuvine ca 
ereticul să fie iertat ca creştin, dar să fie ars pe rug ca filozof... 
Independent de faptul că s-a făcut exponentul unui curent filozofic 
muribund, peripatetismul, Pomponazzi are meritul de a se fi străduit 
să se elibereze de sub dominaţia aristo- telismului_ tradiţional şi 
chiar de a fi profesat idei potrivnice dogmelor bisericeşti. 

Cesare Cremonini, cel mai strălucit urmaş al lui Pomponazzi întru 
apărarea moştenirii aristotelice la Universitatea din Padova, a fost 
sortit să trăiască agonia peripatetismului, căruia Galilei i-a dat 
lovitura de graţie. Ultim stegar al unei doctrine perimate, el s-a 
străduit nu numai să revitalizeze învăţătura Stagiritului, dar şi să-i 
păstreze poziţiile în învățămîntul universitar împotriva tentativelor 
ordinului iezuiţilor de a pune stăpînire pe el în folosul bisericii 
catolice, angajată în vasta ofensivă a Contrareformei. împotrivirea 
sa la asaltul iezuiţilor asupra Universităţii padovane a determinat 

intervenţia, in 1611, a inchiziţiei, care l-a anchetat, ca şi pe Galilei. 
Cremonini a scăpat cu viaţă numai pentru că Republica dogilor n-a 
vrut să colaboreze cu Sfîntul Oficiu la luarea de măsuri represive 
contra sa. 

în vremea cînd Galilei începe să ţină cursuri la Universitatea din 
Padova în centrul atenţiei învăţaţilor se afla problema cosmologică : 
structura universului şi sistemul planetar. Cei mai mulţi oameni de 
ştiinţă împărtăşeau ideile lui Aristotel, acceptate şi de biserică, iar 
pe tărîm astronomic erau adepţii sistemului geocentric al lui 
Ptolemeu (90—168 eœe.n.). Stagiritul şi comentatorii săi arabi 
considerau că universul este alcătuit din două lumi deosebite, cea 
„de sus“, cerească, şi cea „de jos“, pămîntească ori „sublunară!, 
alcătuite din elemente materiale neomogene şi guvernate de legi 
fizice diferite. în vreme ce lumea cerească, susțineau ei, este 
eternă, neschimbătoare, perfectă, incoruptibilă şi dominată de o 
ordine şi o armonie desăvirşite, lumea pămîntească este trecătoare, 
variabilă, imperfectă, supusă stricăciunii, haotică şi plină de 
contraste. Pentru Aristotel, la originea mişcărilor din univers se află 
un „prim motor imobil!!, care este Dumnezeu. Acest prim motor 
acţionează numai asupra părţii superioare a universului, „primul 
cer“ sau sfera stelelor fixe. Sfera stelelor fixe, caracterizată printr-o 
mişcare desăviîrşită, uniformă şi neîncetată, pune în mişcare restul 
lumii, constituind aşa-zisul „prim motor mobil’. în sfîrşit, mai există 
şi sferele planetare care desfăşoară două feluri de mişcări : una ge- 
nerală, de la răsărit la apus, sub impulsul primului motor mobil, şi 
alta, specială, inversă, de la apus spre răsărit, numită retrogradarea 
planetelor. Motorul special al fiecărei sfere planetare, relativ 
independent, este un zeu care, imprimînd mişcarea retrogradă, să- 
vîrşeşte un act de nesupunere faţă de primul motor imobil al uni- 
versului şi prin aceasta introduce răul în univers. Rolul acestor zei 
planetari cu _veleităţi de independență este însă, în ansamblu, 
destul de modest, întrucît mişcările de revoluţie ale planetelor 
concordă în genere cu mişcările celorlalte corpuri cereşti. Zeii 
tutelari ai corpurilor cereşti se situează în univers pe un fel de scară 
ierarhică în virful căreia se află Dumnezeu, ca prim motor imobil, 
urmat de zeii astrali (ai stelelor fixe) şi avînd la bază zeii planetari. 
Re- cunoscînd corpurilor astrale o natură divină, peripatetismul 
plătea, un greu — şi evident — tribut marilor religii istorice. 

Dar Aristotel făcea o deosebire netă şi între materia corpurilor 
cereşti şi elementele alcătuitoare ale lumii „de jos!!. Dacă în pri- 
vinţa constituţiei acesteia din urmă împărtăşea ideile lui Empedocle 
asupra celor patru elemente componente — Apa, Aerul, Focul şi Pă- 
mîntul, despre astre pretindea că sînt formate dintr-o substanţă mai 
subtilă, numită Eter, care iniţial ar fi constituit substratul celor patru 
elemente. Comentatorii arabi ai Stagiritului au considerat acest eter 

ca o a cincea substanţă, deosebită de celelalte patru, numind-o 
„quintesență“ (termen rezultat din contracția termenilor latini 
desemnînd „.a cincea esență“). In sprijinul acestei teorii, la care 
aderase într-o lucrare a sa De quinta coeli substantia _(Despre a 
cincea substanță a cerului), Cremonini invoca drept argument 
deosebirea dintre mişcarea corpurilor cereşti — circulară, 
desăvîrşită şi neîntreruptă — şi mişcarea corpurilor pămînteşti — 
rectilinie, imperfectă şi discontinuă. Mişcarea rectilinie a corpurilor 
pămiînteşti, susţinea el, se desfăşoară în două direcţii : de jos în sus, 
precum mişcarea corpurilor uşoare ca Aerul şi Focul, şi de sus în jos, 
specifică tuturor corpurilor grele, ca Apa şi Pămiîntul. Acesta din 
urmâ fiind elementul cel mai greu, stă imobil în centrul cosmosului 
şi toate celelalte elemente mai uşoare, ca şi sferele cereşti, se învir- 
tesc în jurul lui. Prin teoria sa despre corpurile grele şi cele uşoare 
Cremonini încerca să furnizeze noi argumente concepţiei aristo- 
telice despre deosebirea dintre corpurile cereşti şi cele pămînteşti. 
Această concepţie a primit o primă lovitură atunci cînd Galilei, pe 
cînd se afla încă la Pisa, a demonstrat în chip experimental că toate 
corpurile care pot învinge rezistenţa aerului cad spre Pămînt cu 
aceeaşi viteză, indiferent de forma şi mărimea lor şi că în vid 
fenomenul este acelaşi, indiferent de greutatea corpurilor. El a făcut 
o demonstraţie în acelaşi sens atunci cînd a dovedit că două 
pendule de aceeaşi lungime, dar cu greutăţi diferite, oscilează cu 
aceeaşi viteză, oscilaţia pendulului fiind doar o formă specială a 
căderii corpurilor. 

Dar peripatetismul a primit lovitura de graţie pe tărîmul astro- 
nomiei în momentul cînd Galilei a fost în măsură, datorită lunetei 
astronomice, să facă demonstraţia ad oculos că ideile lui Aristotel 
şi sistemul geocentric al lui Ptolemeu sînt false. Pînă atunci s-a 
complăcut într-o oarecare ambiguitate, explicabilă prin _scrupulele 
omului de ştiinţă, care nu înţelegea să-şi declare în public con- 
vingerea intimă despre adevărul ipotezei copernicane înainte de a 
putea să producă probe incontestabile in sprijinul ei, dar şi prin 
teama de inchiziţie, gata să intervină ori de cîte ori doctrina oficială 
a bisericii catolice era contrazisă făţiş. Aşa se face că în acelaşi an 
1597, cînd publică Trattato della sferica ovvero Cosmografia. 
(Tratat despre sferă sau Cosmografie), în care, respectîndu-şi cu 
stricteţe obligaţiile didactice oficiale, expune teoria lui Ptolemeu, 
fără nici un comentariu critic şi fără nici o aluzie la ipoteza co- 
pernicană, în corespondenţa particulară cu anumiţi oameni de 
ştiinţă se declară adeptul teoriei lui Copernic. Prima profesiune de 
credinţă pro-copernicană o întîlnim într-o scrisoare din 30 mai 1597 
trimisă lui Jacopo Mazzoni, profesor de filozofie la Universitatea din 
Pisa, scrisoare în care ia apărarea astronomului polonez împotriva 
criticii formulate de corespondentul său în lucrarea De com- 

paratione Aristotelis et Platonis (Despre compararea lui Aristotel şi 
Platon). Cea de a doua, mult mai explicită, este cuprinsă într-o 
epistolă din 4 august 1597 către celebrul astronom şi 
matematician Johannes Kepler, cu care a întreţinut de-a lungul 
anilor o corespondenţă destul de susţinută, cu toate că rigoarea sa 
ştiinţifică nu s-a împăcat niciodată cu speculaţiile neo-platonice şi 
neo-pitagoreice ce însoțeau adesea cercetările ştiinţifice de reală 
valoare ale învățatului german. Rezervele savantului italian faţă de 
spiritul metafizic difuz în lucrările „astronomului imperial" explică 
de ce îij Dialog despre cele două sisteme principale ale lumii el nu 
se referă la importantele legi ale mişcărilor planetare formulate de 
Kepler, iar la cîteva decenii după apariţia lucrării capitale a 
acestuia, intitulată Astronomia nova_(Astronomia nouă), unde se 
demonstra că planetele se mişcă pe orbite eliptice, el continuă să 
vorbească, în propriile-i cărţi, de orbitele circulare ale planetelor. 
„L-am prețuit totdeauna pe Kepler pentru mintea sa liberă (poate 
prea liberă) şi subtilă — avea să mărturisească Galilei mult mai 
tîrziu, într-o scrisoare din 19 noiembrie 1634 adresată prietenului 
său Fulgenzio Micanzio — dar felul meu de a filozofa este foarte 
deosebit de al său, şi se poate întîmpla ca scriind despre aceleaşi 
lucruri, dar numai despre mişcările cereşti, să ne fi întîlnit în vreo 
idee asemănătoare, deşi foarte puţin, atribuind unui efect adevărat 
aceeaşi cauză adevărată ; dar aceasta nu se va adeveri nici în 
cazul a unu la sută din gîndurile mele“. Este însă o concluzie la 
care învățatul italian avea să ajungă abia după cîteva decenii. 
Scrisoarea din 4 august 1597 era menită doar să-i mulţumească lui 
Kepler pentru amabilitatea de a-i fi trimis un exemplar din cartea 
sa _Mysterium cosmo- graphicum_(Taina_cosmografică), în care 
teoria lui Copernic era admisă fără rezerve. Declarîndu-se în deplin 
acord cu autorul în această privinţă, Galilei adaugă : „am acceptat 
de cîțiva ani, ca şi dumneavoastră, doctrina lui Copernic, care mi-a 
îngăduit apoi să descopăr cauzele a numeroase fenomene 
naturale, de neexplicat prin teoriile curente. Am redactat studii 
asupra acestui subiect, cu numeroase dovezi în sprijin, dar pînă 
acum nu am îndrăznit să le public în mod deschis, fiind pus în 
gardă de destinul maestrului nostru însuşi, Copernic. Dacă şi-a 
cîştigat o faimă nemuritoare faţă de un mic număr (de oameni), el 
este blamat şi ridiculizat de alţii, al căror număr este imens, pentru 
că sînt proşti. Voi avea curajul să-mi fac publice ideile dacă vor 
exista _ destule persoane care să  gîndească asemenea 
dumneavoastră, dar cum nu există, prefer să aştept". învățatul 
german nu găseşte îndreptăţită expectativa lui Galilei şi în 
scrisoarea de răspuns, datată 13 octombrie 1597, îl conjură să 
lupte pe faţă pentru afirmarea ideilor sale şi să-şi unească 
eforturile cu alţi oameni de ştiinţă care împărtăşesc teoria lui Co- 

pernic pentru a-i asigura triumful. „Depling sincer faptul că dum- 
neavoastră, dintre toţi, nu aţi adoptat o altă atitudine. Dumnea- 
voastră ne îndemnați cu exemplul dumneavoastră şi cu sfaturile 
dumneavoastră, să ne ţinem deoparte faţă de neştiinţa generală, 
să nu ne expunem, să nu şocăm fără socotinţă liga doctorilor (şi 
într- aceasta acţionaţi în mod sigur după preceptele lui Platon şi 
Pita- gora, adevărații noştri dascăli). Dar acum cînd o sarcină 
imensă a fost asumată, în timpul nostru, de Copernic, mai întîi, iar 
apoi de numeroşi şi foarte înţelepţi matematicieni, acum cînd 
faptul că Pămiîntul se învirteşte nu mai poate fi considerat ca o 
noutate, nu ar fi mai bine să ne unim toţi pentru a împinge carul 
pînă în culmea _urcuşului, de vreme ce am făcut deja o parte a 
drumului ? N-ar fi mai bine să facem să tacă, prin corul vocilor 
noastre puternice, vulgul care nu ştie cu adevărat despre ce este 
vorba ? Vom ajunge astfel, poate, să-l facem să înţeleagă acest 
adevăr, pe care acum refuză să-l admită". în luarea de poziţie pro- 
copernicană a lui Galilei, Kepler vede un ajutor şi o încurajare de 
nepreţuit pentru cei ce suferă din pricina aceloraşi idei, nu numai 
în Italia, dar şi în alte ţări, făcîndu-i cunoscut că dacă în patria sa 
nu-şi va putea exprima în mod liber ideile, el este dispus să-l ajute 
să se bucure de o atare libertate în Germania. „Ridicîndu-vă glasul 
puternic veți veni în acelaşi timp în ajutorul prietenilor 
dumneavoastră care îndură atîtea nedreptăți, căci sprijinul 
dumneavoastră i-ar îmbărbăta iar autoritatea dumneavoastră i-ar 
ocroti. Oamenii dumneavoastră din Italia nu sînt singurii care nu 
vor să creadă că Pămîntul se mişcă, întrucît nu percep mişcarea. 
Această idee nu este larg acceptată nici în Germania. Şi totuşi noi 
trebuie să facem ceva... Aveţi încredere, Galilei, şi faceţi auzit 
glasul dumneavoastră. Afară numai dacă mă înşel, puţini ar fi 
matematicienii de seamă care ar refuza să vă urmeze, atit este de 
puternic adevărul. Dacă socotiți că nu vă veţi putea exprima 
deschis în Italia, dacă vă aşteptaţi să întîmpinaţi greutăţi acolo, 
poate v-am putea oferi această libertate în  Germania...". 
Argumentele de înaltă etică ştiinţifică invocate de Kepler nu l-au 
convins totuşi pe Galilei de vreme ce a fost nevoie să mai treacă 
un număr de ani pînă cînd să se decidă să-şi declare public 
adeziunea la teoria copernicană. Prilejul i l-a oferit apariţia pe 
firmament, în 1604, a unei stele noi, care a stîrnit mare vilvă 
printre profani şi discuţii aprinse în cercurile ştiinţifice. Fenomenul 
nu era necunoscut astronomilor, dar concluziile la care 

îndemna constatarea lui puteau să zdruncine încrederea acordată 
îndeobşte pînă atunci concepţiei aristotelice despre univers. încă din 
antichitate, Hiparch (190—120 î.e.n.), cel mai de seamă astronom de 
observaţie al acelor vremuri, consemnase apariţia şi dispariţia unei 
stele necunoscute, iar mai aproape de vremea lui Galilei, în 1572 

Tycho-Brahe, celebrul astronom danez, observase apariţia, în 
constelația Casiopeei, a unei stele care, după ce îşi pierduse 
treptat strălucirea, pierise fără urmă doi ani mai tîrziu. Un 
fenomen asemănător 

îi fusese semnalat lui Galilei, într-o scrisoare din 30 septembrie 
1604, de către călugărul Ilario Altobelli, iar ulterior de Baldassar 
Capra : o stea apărută în 1604, în apropiere de Marte şi Jupiter. 
rămăsese vizibilă timp de 18 luni, după care dispăruse. Despre 
acest fenomen ceresc Galilei ţine, la sfîrşitul anului 1604, trei 
prelegeri în prezenţa unui public foarte numeros, demonstrînd că 
apariţia şi dispariţia acelei stele infirmau cosmologia aristotelică şi 
furnizau noi argumente ipotezei  copernicane. Peripatetismul 
considera, precum s-a văzut, că între lumea cerească şi cea 
pămîntească există o deosebire fundamentală, corpurile cerești fiind 
eterne, desăvîrşite, neschimbătoare şi incoruptibile, iar corpurile 
pămînteşti — dimpotrivă — vremelnice, imperfecte, schimbătoare şi 
supuse stricăciunii. Or, apariţia, dăinuirea temporară şi dispariţia 
unor stele noi demonstrau că şi corpurile cereşti, asemenea celor de 
pe pămînt, se nasc, trăiesc şi mor. Fenomenul confirma principiul 
unităţii materiei şi al identităţii legilor mişcării în univers, principiu 
concordant numai cu teoria lui Copernic. Pentru a-şi salva concepţia, 
adepţii peripatetismului au pretins atunci că noul astru nu aparţine 
lumii „de sus“, ci „sferei elementare", situată între lumea „de sus“ şi 
cea „de jos“, ceea ce face să împrumute unele caractere de la 
lumea „de jos“, printre care existenţa sa efemeră. Galilei a 
demonstrat însă că întrucît noul astru nu şi-a schimbat poziţia în 
raport de astrele învecinate, el n-ar putea aparţine decit sferei 
stelelor fixe, care, potrivit cosmologiei tradiţionale, face parte din 
lumea „de sus“. în lipsă de alte argumente, adversarii săi au replicat 
atunci că fixitatea stelei nou apărute este doar o iluzie optică, 
susţinere anevoie de combătut în lipsa unor dovezi contrare 
fenomenului constatat cu ochiul liber. Dacă replicile cosmologilor 
peripatetici nu i-au putut slăbi lui Galilei încrederea în teoria 
copernicană, ele i-au demonstrat în schimb că argumentele de pură 
logică sau de ordin matematic, mai greu accesibile nespecialiştilor, 
erau insuficiente pentru a-i convinge pe oamenii de ştiinţă robiţi 
tradiţiei aristotelice ori încrezători numai în simţul comun, care, 
printre altele, atesta fixitatea Pămîntului, adică nucleul sistemului 
ptolemeic. Trebuiau aduse aşadar probe ad oculos, pe care Galilei 
le-a putut oferi tuturor cercetătorilor de bună-credinţă abia atunci 
cînd a fost în măsură să le pună la dispoziţie instrumentul optic apt 
să le permită să se convingă ex propriis sensibus de adevărul teoriei 
copernicane : telescopul. Pînă atunci învățatul italian şi-a continuat 
răbdător cercetările ştiinţifice şi tehnice. Deşi acestea au cuprins o 
vastă arie tematică, Galilei a publicat puţin în timpul şederii la 
Padova. Dintre lucrările tipărite atunci se cuvin amintite : Breve 
istruzione all'architettura militare_(Scurt îndreptar de arhitectură 
militară) şi Trattato di fortificazione (Tratat despre fortificaţie). 
Rezultatele investigaţiilor în domeniul mecanicii, consemnate în 

lucrarea Le mecaniche,_au rămas în manuscris pînă în anul 1634, 
cînd cartea a apărut la Paris, în traducerea franceză a lui Mersenne, 
pentru ca în limba italiană să vadă lumina tiparului numai postum, 
în 1649, la Ravenna. încredinţat tot mai mult că validitatea 
concluziilor teoretice trebuie verificată prin experienţe de laborator 


i prin _ aplicaţii practice, Galilei îşi amenajează acasă un atelier 


mecanic, iar pentru ca să asigure funcţionarea lui continuă 
angajează şi un muncitor specializat, pe care îl găzduieşte, 
împreună cu întreaga familie, în locuinţa sa. In acest atelier savantul 
face numeroase experienţe şi construieşte diferite aparate şi 
instrumente. Rezultatul acestei activităţi de creaţie tehnică se 
concretizează În cîteva ingenioase invenții, ca bariscopul şi 
compasul geometrico-militar, un fel de riglă de calcul. Interesul lui 


Galilei pentru valorificarea în practică a cercetărilor ştiinţifice este 


dovedit şi de frecventele sale vizite la arsenalul din Veneţia unde a 
avut prilejul să cunoască direct funcţionarea unora dintre cele mai 
perfecţionate utilaje existente în acea vreme în Italia şi să facă 
schimb de idei cu _ maiştrii din ateliere. Cînd îşi afirmă public 
paternitatea asupra compasului geometrico-militar, declanşează o 
dublă dispută în jurul priorităţii invenţiei, fapt care îi prilejuieşte 
prima polemică. Şi primul proces. Pentru că un pretins inventator 
flamand. îşi atribuia paternitatea asupra acestui instrument. de 
calcul, Galilei publică, în apărarea sa, în 1606, lucrarea Le 
operazioni del compasso geometrico et militare__(Operaţiile 
compasului geometric şi militar), pe care, pentru a beneficia de 
ocrotirea unui personaj influent, o dedică principelui Cosimo de 
Medici. Susţinerile privitoare la calitatea sa de autor al invenţiei 
erau numai în parte exacte, compasul r. ifiind cu totul nou, ci numai 
o perfecţionare a unui instrument cunoscut şi folosit anterior de alţi 
matematicieni. Urmează un nou atac, pe aceeaşi temă, pornit de 
astă dată de amintitul Bal- dassar Capra, care în lucrarea Usus et 
fabrica_circini..._(FEolosirea şi fabricarea compasului) îi contestă lui 
Galilei paternitatea asupra invenţiei şi îl învinuieşte de contrafacere 
în dauna sa şi a magistrului său, Simon Mayr, un cunoscut astronom 
şi matematician german. învinuitul porneşte imediat la contraatac, 
intentînd o acţiune judiciară pentru plagiat, pe care o cîştigă. Nu se 
mulţumeşte însă cu atit, ci publică şi o broşură polemică intitulată 
Difesa contro alle calunnie et imposture di Baldassar Capra 
(Apărarea împotriva calomniilor şi înşelătoriilor lui Baldassar Capra). 
Este prima împrejurare cînd Galilei îşi pune în valoare una dintre 
însuşirile dominante ale firii sale : combativitatea. Ea se cuvine a fi 
reţinută pentru că explică unele dintre reacţiile sale viitoare. 
Interesul deosebit al procesului de plagiat dezbătut la Veneţia în 
anul 1607, în urma acţiunii intentate de Galilei, proces semnalat de 
biografii savantului, dar ignorat în mod surprinzător de istoricii 

dreptului de autor, rezidă în faptul că este pentru prima oară cînd o 
instanţă judecătorească recunoaşte explicit existenţa dreptului moral 
de autor, respectiv a uneia dintre principalele sale prerogative 
constitutive : dreptul de paternitate asupra operei. Condamniînd pla- 
giatul _săvirşit de Baldassar Capra în dauna lui Galilei şi dispunînd 
confiscarea exemplarelor existente din lucrarea prin mijlocirea căreia 
se comisese uzurparea paternităţii asupra operei învățatului italian, 
organul jurisdicţional îşi motivează soluţia prin necesitatea de a 
ocroti reputaţia autorului operei plagiate, aşadar de a salvgarda o 
valoare de ordin moral. în felul acesta Galilei ne apare nu numai ca 
un pionier al ştiinţei moderne, ipostază în care este binecunoscut, 
dar şi ca un promotor, nu mai puţin modern, al îndrituirilor personale 
nepatrimoniale ale autorului. Apărindu-şi prin toate mijloacele, 
inclusiv pe calea justiţiei, reputaţia şi demnitatea ştirbite prin pla- 
giatul căruia îi căzuse victimă, el se dovedeşte un luptător prioritar 
pentru triumful dreptului moral al autorilor de opere ştiinţifice, 
literare şi artistice, prioritate aproape necunoscută. 

Invenţia galileană cea mai de seamă, prin descoperirile epocale 
pe care le-a făcut posibile, a fost însă luneta astronomică sau 
ocheanul fii cannocchiale), numit ulterior telescop. Şi de astă dată 
noutatea invenţiei nu era absolută. Secretul confecţionării lentilelor 
şi utilitatea lor erau cunoscute în Italia încă din evul mediu, iar 
fenomenul refracției fusese explicat în mod ştiinţific la sfîrşitul 
secolului al XVI-lea. Contribuţii importante în acest domeniu 
aduseseră Gio- vanni Battista Della Porta şi mai ales Johannes 
Kepler. Primele telescoape, desigur mai puţin perfecţionate, au fost 
fabricate în Ţările de Jos. Galilei însuşi, care la început revendicase 
cu _dezinvoltură prioritatea _inventării ocheanului, a recunoscut 
ulterior că avea cunoştinţă de existenţa şi proprietăţile acestui 
instrument optic atunci cînd a confecţionat unul propriu. De fapt, 
asupra felului în care a ajuns să inventeze ocheanul Galilei a dat mai 
multe versiuni, în ultima dintre ele recunoscînd implicit prioritatea 
altora asupra invenţiei. în prefața lucrării de răsunet internaţional 
Sidereus nun- cius (Mesagerul astral) el spione că în mai 1609 a aflat 
că „un oarecare flamand confecţionase un ochean, prin mijlocirea 
căruia obiectele, deşi aflate departe de ochiul observatorului, 
apăreau în mod distinct, ca şi cînd ar fi fost aproape". Această 
informaţie iar nu cunoaşterea directă a unui asemenea instrument l- 
ar fi îndemnat să cerceteze principiile şi mijloacele care să-i permită 
confecţionarea unuia propriu, ceea ce a şi reuşit. După ce a 
„Meşterit*! primul exem 


plar, a purces la confecţionarea altuia mai perfecţionat. „Neprecu- 
peţind nici cheltuieli, nici osteneli, am ajuns să-mi confecţionez un 
instrument minunat, încît obiectele observate cu el apăreau de circa 
o mie de ori mai mari şi de peste treizeci de ori mai apropiate decît 
apăreau la vederea naturală". Ideea că inventarea ocheanului ar fi 
fost rezultatul unor cercetări teoretice proprii în domeniul opticii 
transpare şi din alte documente, precum scrisoarea din 29 august 
1609 adresată cumnatului său Benedetto Landucci şi oferta de 
donaţie a ocheanului făcută dogelui venețian Leonardo Donato. In // 
Saggiatore_(Preţuitorul), publicat după 14 ani de la apariţia lui 
Sidereus nuncius,_Galilei preciza însă că a ajuns la confecţionarea 
ocheanului pe cale deductivă (per via di discorso), în sensul că nu s-a 
mărginit să contrafacă un model străin. în realitate, deşi la epoca 
fabricării ocheanului galilean cercetările teoretice în domeniul opticii 
erau destul de avansate, mai ales datorită lui Kepler, instrumentul 
optic confecţionat de savantul italian a fost mai curînd rezultatul 
unor _tatonări empirice decit al unor cercetări ştiinţifice, tatonări 
soldate cu perfecţionarea unui instrument optic preexistent, procurat 
probabil de savantul italian de la un călător străin. Superioritatea lui 
Galilei faţă de toţi astronomii timpului rezidă însă nu atît în faptul de 
a fi îndreptat luneta spre mirifica lume astrală, ceea ce făcuseră 


dealtfel şi alţii pînă atunci, cît în a-şi fi dat seama cel dintii şi 


numaidecit de valoarea probantă, pentru ipoteza copemicană, a 
descoperirilor sale. Fiindcă aceste descoperiri _infirmau fără 
posibilitate de tăgadă sistemul cosmologic tradițional, adeverind 
sistemul propus de astronomul polonez. îndată ce s-a încredințat de 
calitățile instrumentului său optic, ca şi de utilitatea lui pe tărîm 
ştiinţific şi practic, Galilei s-a grăbit să-l înfăţişeze, spre convingere 
ex propriis sensibus, senatului venețian, care tutela Universitatea din 
Padova. „Sînt şase zile — relata el în scrisoarea către cumnatul său 
Benedetto Landucci — de cînd am fost chemat de Serenissima 
Seniorie, care mi-a îngăduit să-l arăt (ocheanul) întregului senat, 
spre nesfîrşita uimire a tuturora, şi au fost foarte mulţi nobili şi 
senatori, care, deşi bătrîni, au urcat mai mult decît o dată scările 
celor mai înalte clopotnițe din Veneția pentru a zări pe mare corăbii 
atît de îndepărtate, încît, venind cu toate pînzele sus spre port, 
treceau două ceasuri şi mai bine înainte ca, fără ocheanul meu, să 
poată fi văzute”. Cît de mult s-au minunat membrii senatului 
venețian atunci cînd au privit prin ocheanul lui Galilei se vede lim- 
pede din relatarea procuratorului venețian Gerolamo Priuli, unul 
dintre cei ce l-au folosit: „fiecare dintre noi a văzut limpede, în afară 
de Liza Fusina şi Marghera şi Chioza, Treviso şi Conegliano, chiar şi el 
Campanii şi Cubbe cu fațada bisericii Santa Giustina din 

Padova ; se zăreau cei ce intrau şi ieşeau din biserica San Giacomo 
din Murano ; se vedeau persoane urcînd şi coborînd din gondole la 

trecerea spre Coleona la capătul lui Rio de Verieri, cu multe alte 
amănunte din lagună şi din oraş într-adevăr minunate". Oferind în 
dar senatului venețian invenţia sa, Galilei avusese grijă să 
sublinieze utilitatea ei îndeosebi pe tărîm militar : „Ocheanul... este 
un lucru care poate fi de un nepreţuit folos pentru orice negoţ şi 
expediţie maritimă şi terestră, făcînd cu putinţă ca pe mare, la o 
depărtare mult mai mare decit de obicei, să zărim navele 
dușmanului, astfel încît să putem să-l descoperim noi pe el cu două 
ceasuri şi mai bine înainte de a ne descoperi el pe noi, şi, aflînd 
numărul şi calitatea ambarcaţiunilor, să apreciem forţele sale spre 
a ne pregăti pentru urmărire, luptă sau fugă ; şi tot astfel, putînd 
privi pe uscat în bazele militare, în taberele şi fortificațiile 
duşmanului de oarecare amploare, deşi depărtate, ori chiar şi în 
cîmp deschis, să vedem şi să desluşim amănunţit, spre marele 
nostru folos, orice mişcare sau pregătire a sa“. Sub puternica 
impresie a celor constatate cu luneta primită în dar, senatul 
venețian îl numeşte pe Galilei profesor pe viaţă la catedra pe care o 
deţinea temporar la Universitatea din Padova şi îi sporeşte 
remuneraţia de la 500 la 1 000 de florini anual. Actul de munifi- 
cenţă al senatului stimeşte pizma colegilor „nedreptăţiţi", care se 
străduiesc să acrediteze zvonul că ocheanul nu este o creaţie 
tehnică originală a _gratificatului, ci contrafacerea unor modele 
străine, venite de peste Alpi şi vîndute curent la preţuri modice. 
Galilei nu se sinchiseşte însă de ce spun gurile rele (dealtminteri cu 
oarecare îndreptăţire, cel puţin în privinţa priorităţii invenţiei), fiind 
hotărît să utilizeze ocheanul de îndată şi cu maximă eficienţă 
pentru observaţii astronomice. începe astfel, din a doua jumătate a 
anului 1609, o intensă activitate de verificare a instrumentului său 
optic şi de cercetare, cu ajutorul lui, a spaţiului cosmic. Lui Matteo 
Carosio, un prieten al său, îi comunică, la 24 mai 1610, că a folosit 
ocheanul „de o sută de mii de ori la o sută de mii de stele şi de 
obiecte diverse", iar într-o scrisoare către Piero Dini, datată 21 mai 
1611, arată că „în răstimp de doi ani împliniţi, am făcut, cu 
instrumentul meu, ba chiar cu zeci de instrumente de-ale mele, 
sute de mii de experienţe asupra a mii şi mii de obiecte, şi 
apropiate, şi depărtate, şi mari, şi mici, şi luminoase, şi 
întunecate...". Primul corp ceresc cercetat este luna şi descoperirile 
pe care le face de visu demonstrează neadevărul concepţiei 
aristotelice despre univers. Astfel, satelitul Pămîntului se 
înfăţişează, asemenea Terrei, ca un corp solid, opac şi lipsit de 
lumină proprie, cu munţi înalţi şi văi adînci. Lumina îi vine în rea- 
litate de la Soare, care, în timpul fazelor Lunii, luminează mai întîi 
virfurile munţilor selenari, care se înfăţişează ca nişte puncte lumi- 

noase pe discul întunecat al Lunii, pentru ca apoi porțiunile luminate 

ale înălțimilor să se mărească iar umbrele din văi să se micşoreze, 
întocmai cum se petrec lucrurile pe pămînt cînd soarele răsare în 
munţi şi cînd mai întîi sînt luminate piscurile cele mai înalte iar apoi 
văile rămase pînă atunci în umbră. Se dovedea astfel că, deşi corp 
ceresc, Luna nu este alcătuită dintr-o substanţă diferită, din aşa- 
zisa „chintesenţă" despre care vorbeau adepţii lui Aristotel, ci din 
aceeaşi materie ca şi Pămîntul, avînd un relief „foarte asemănător 
celui terestru". Puterea măritoare a lunetei astronomice îi îngăduie 
savantului italian să mai observe că în vreme ce planetele apar ca 
nişte luni pline, mici, rotunde şi fără lumină proprie, stelele fixe 
strălucesc atit de puternic, înci'it nu li se pot distinge contururile şi 
ele formează adevărate roiuri în Calea Lactee. De aci o nouă probă 
împotriva tezei aristotelice despre neomogenitatea materiei lumii 
„de sus" 9] a celei „de jos", planetele dovedindu-se de aceeaşi 
natură cu Pămîntul şi cu Luna. In sfîrşit, la 7 ianuarie 1610, pe cînd 
scruta cerul cu ocheanul, Galilei face o descoperire senzaţională : în 
jurul planetei Jupiter se rotesc trei sateliți, care, după noi observaţii, 
se dovedesc a fi în realitate în număr de patru. Noua descoperire 
dovedea că în univers există şi alte centre de mişcări cereşti în 
afara Pămîntului, că planetele se învirtesc în jurul Soarelui, iar în 
jurul lor se rotesc sateliți, aşa cum Luna se învirteşte în jurul 
Pămîntului, ceea ce infirma _irecuzabil teoria geocentrică a lui 
Ptolemeu. Descoperirile, descrise amănunţit şi ilustrate cu desene, 
sînt anunţate de Galilei într-o epistolă către prietenul său Antonio de 
Medici, scrisă chiar în noaptea de 7 ianuarie 1610. Cu acest prilej el 
subliniază că „dintre toate sus-zisele observaţii nici una nu se face 
sau nu se poate face fără un instrument foarte bun ; ceea ce mă 
îndeamnă să cred că sînt primul în lume care a descoperit de 
aproape şi atît de clar anumite particularităţi ale corpurilor cereşti". 
Conştient de însemnătatea epocală a descoperirilor făcute şi 
însufleţit de un simţ publicitar, curent abia în zilele noastre, Galilei 
se grăbeşte să anunţe lumii ştiinţifice descoperirile sale printr-un 
opuscul scris anume în acest scop. Lucrarea purtînd titlul percutant 
Sidereus nundus_ (Mesagerul astral) este redactată într-un răstimp 
de numai două luni de la descoperirea sateliților lui Jupiter, într-o 
stare de euforie vecină cu exaltarea. „Mă aflu la Veneţia — îi scrie la 
20 ianuarie 1610 lui Belisario Vinta, secretarul de stat al marelui 
duce de Toscana, Cosimo al Il-lea de Medici — pentru a tipări anu- 
mite observaţii pe care le-am făcut asupra corpurilor cereşti cu 
ajutorul unui ochean al meu ; şi, cuprins de uimire, mulţumesc 
nesfîrşit lui Dumnezeu că m-a învrednicit numai pe mine să fiu 
primul observator al unor lucruri minunate şi ţinute ascunse tuturor 
secolelor. Că Luna este un corp foarte asemănător Pămîntului, mă 
convinsesem__ deja, şi în parte am arătat-o  Serenissimului 
dumneavoastră stăpîn, dar încă nedesăvirşit, neavînd încă un 

ochean de perfecțiunea aceluia de care dispun acum, care, în afară 
de Lună, m-a făcut să descopăr o multime de stele fixe 
nemaivăzute, de zece ori mai mari decit cele care sînt vizibile în 
mod natural. Pe deasupra, m-am convins de ceea ce totdeauna a 
fost controversat între filozofi şi anume ce este Calea Lactee. Dar 
ceea ce întrece toate minunăţiile (este că) am' descoperit patru 
planete noi şi am observat mişcările lor proprii şi particulare, diferite 
între ele şi de toate celelalte mişcări ale altor planete ; iar aceste 
planete noi se mişcă în jurul unei alte stele foarte mari, nu altfel 
decît se mişcă Venus şi Mercur şi celelalte planete cunoscute în 
jurul Soarelui". Sidereus nuncius_ iese de sub teascuri la 12 martie 
1610. Şi pentru ca susţinerile sale, atît de îndrăzneţe pentru a nu 
spune eretice, să beneficieze, la nevoie, de ocrotirea unui personaj 
influent, autorul o dedică lui Cosimo al Il-lea de Medici, iar celor 
patru sateliți ai lui Jupiter, recent descoperiţi, le dă numele de 
„planete _medicee“. Referindu-se la mişcările planetelor, Galilei 
vorbeşte, în dedicaţia cărţii, de „marile revoluţii In jurul centrului 
lumii, adică al Soarelui însuşi", ceea ce echivalează cu o răspicată 
„profesie de credinţă" heliocentrică. Marele duce de Toscana îl 
răsplăteşte cu un colan de aur şi o medalie, iar ulterior, la 5 iunie 
1610, Belisario Vinta îl anunţă că suveranul său s-a oferit să-l 
numească „prim matematician al Universităţii din Pisa şi filozof al 
Serenissimului mare duce". 

In cercurile ştiinţifice descoperirile anunţate de Sidereus nun- 
dus_stîrnesc senzaţie. Reacţiile sînt însă contradictorii. Unii îşi de- 
clară admiraţia fără rezerve pentru autorul lor, alţii întîmpină nou- 
tăţile cu scepticism, dacă nu chiar cu atacuri polemice ori critici 
acerbe. Intr-o primă scrisoare către Galilei, datată 19 aprilie 1610 şi 
publicată ulterior la Praga sub titlul Dissertatio cum Nuncio Sidereo 
(Disertaţie cu Mesagerul astral), Kepler recunoaşte însemnătatea 
descoperirilor făcute de confratele său, dar în acelaşi timp îl admo- 
nestează pentru că a trecut sub tăcere numele unor înaintaşi (ca el 
şi della Porta) în cercetările teoretice care au înlesnit inventarea 
lunetei astronomice. într-o a doua scrisoare, din 11_ septembrie 
1610, publicată apoi sub titlul Narratio de observatis a se quatuor 
Jovis satellitibus erronibus_(Relatare despre cei patru sateliți rătă- 
citori ai lui Jupiter observați de mine — Frankfurt, 1611), astronomul 
german, după ce se convinsese, prin observaţii proprii cu ocheanul, 
de realitatea descoperirilor galileene, îşi declară adeziunea fără 
rezerve la susţinerile învățatului italian. între timp Galilei îşi apără 
descoperirile în cadrul unor prelegeri publice, îşi continuă asiduu 
cercetările astronomice şi descoperă, rînd pe rînd, tot în decursul 
anului 1610, petele solare, inelele lui Saturn şi fazele planetei 
Venus. De teamă să nu i se conteste prioritatea descoperirilor, le 

comunică de îndată, pe cele privitoare la Saturn şi la Venus, prin 
două epistole, adresate lui Kepler şi, respectiv, lui Giuliano de 
Medici, ambasadorul toscan la Praga, dar se foloseşte de anagrame 
redactate în limba latină pentru a fi sigur că nu i se va fura secretul. 
Scrisoarea adresată ambasadorului toscan este comunicată de 


acesta astronomului german care, într-o _misivă de răspuns, 
elogiază în termeni lirici miraculosul instrument optic galilean : „Şi 


acum, scumpe cititor, cum ar trebui să descriem ocheanul nostru ? 
Trebuie să-l vedem ca pe nuiaua magică a lui Mercur, care ne va 
permite să străbatem eterul uşor şi să întemeiem, asemenea lui 
Lucian, o colonie în Luceafărul de seară, neexplorat încă ? Sau 
trebuie să-l comparăm cu săgeata lui Cupidon, care cu ajutorul 
privirii noastre a pătruns pînă în ascunzişurile sufletelor noastre şi 
ne-a înflăcărat de dragostea pentru Venus ?“ Vestea descoperirilor 
făcute de Galilei ajunge şi la Moscova, iar ocheanul său este dus de 
călugării iezuiţi pînă în China. Un nobil polonez, anume Cristofor, 
duce de Ţbaraţ, se face ecoul admiraţiei stîrnite pe îndepărtatele 
meleaguri moscovite, într-o scrisoare adresată lui Galilei la 8 martie 
1612 : „Strălucitoarele dumneavoastră Astre Medicee au pătruns 
pînă în regiunea foarte friguroasă a Moscovei. Un prieten mi-a trimis 
din Italia cărticica dumneavoastră, cu adevărat demnă observaţie a 
unei minţi atît de rare. Nu-i va reveni lui Ptolemeu meritul de a 
poseda întreagă această învăţătură : epoca noastră va fi astfel, 
asemenea celei antice, de toţi lăudată. Mă bucur mult că numele 
dumneavoastră va fi nemurit, cinstit şi admirat de toţi“. Galilei 
găseşte adepţi chiar şi în rîndurile profesorilor de la Colegiul 
Roman, instituţie catolică cu mare reputaţie ştiinţifică în epocă. 
Printre ei se numără călugărul iezuit german Cristofor Clavius, uri 
matematician vestit, care, după ce la început considerase 


descoperirile omului de ştiinţă italian doar simple iluzii optice 


datorate imperfecţiunii lentilelor folosite, sfirşeşte prin a împărtăşi 


ideile galileene pe temeiul observaţiilor proprii făcute cu ocheanul 
pus la dispoziţie de descoperitor însuşi. 

Dacă noutăţile comunicate de Sidereus nuncius îi aduc lui Galilei 
adeziunea cîtorva oameni de ştiinţă autentici, ca Johannes Kepler 


sau Clavius, ele determină în schimb coalizarea împotriva sa a unui 
mare număr de profesori de la universităţile din Pisa, Padova şi 


Bolonia. La instigarea lui Magini, profesor de astronomie la Uni- 
versitatea din Bolonia, un anume Martin Horky publică o broşură 
polemică antigalileană intitulată Brevissima peregrinatio contra 
Nuncium Sidereum_(FEoarte scurtă incursiunea contra Mesagerului 
astral, Bolonia, 1610), în care încearcă să combată ideile învățatului 

italian cu argumente aristotelice perimate. Replica vine din 
partea unui italian, Antonio Roffeni, şi a unui scoţian, John 
Woodderborn, prin două lucrări care demonstrează _inanitatea 
atacului lui Horky. Unii dintre oamenii de ştiinţă care contestă 
descoperirile galileene ridică obiecţia de principiu că numai vederea 
naturală, _neajutată de instrumente optice, poate _ asigura 
certitudinea observațiilor asupra fenomenelor naturii şi evitarea 
iluziilor optice. Dar adversarul cel mai tenace — şi mai absurd — al 
lui Galilei este Cremonini, colegul său de la Universitatea din 
Padova. El continuă să susțină imperturbabil cosmologia aristotelică 
şi sistemul ptolemeic, precum o demonstrează Disputatio de coelo 
(Dispută despre cer — Veneția, 

1613), sinteză a ideilor sale, iar atunci cînd contradictorul său Îi 
pune la dispoziție luneta astronomică spre a se convinge de 
adevărul descoperirilor_în dispută, nu vrea pur şi simplu să 
privească prin ea, într-un gest care va simboliza de-a lungul 
veacurilor refuzul omului robit unei idei preconcepute de a se 
supune evidenţei faptelor. Exemplul lui Cremonini l-au urmat şi alţi 
învăţaţi ai vremii, care au preferai să se închisteze in concepția lor 
perimată decit să scruteze cerul cu ocheanul oferit de adversarul 
lor de idei. Încît Galilei era îndreptăţit să-i scrie plin de revoltă lui 
Kepler : „ce veţi spune despre învățații de aici, care cu o 
încăpățânare de viperă, au refuzat statornic să arunce o privire prin 
ochean ? Ce trebuie să gîndim despre aceste lucruri ? Trebuie să 
ridem sau să plîngem ?“ Opoziția faţă de ideile galileene nu avea 
însă numai temeiuri de principiu. Existau, cel puţin la unii aşa-zişi 
oameni de ştiinţă, şi interese mai puţin „nobile'*. Şi ele au fost 
sesizate chiar de unii contemporani, cum o dovedeşte de pildă 
scrisoarea_trimisă unui anume G. B. Manso, prieten al lui della 
Porta, de către Paolo Beni, profesor de limbă greacă la 
Universitatea din Padova. După ce relatează că Galilei a iscat con- 
troverse aprige, el arată că adversarii cei mai înverşunaţi ai aces- 
tuia sînt astrologii şi medicii care se tem că descoperirea atitor 
astre noi va nărui întregul edificiu al astrologiei, construit pe 
temeliile cosmologiei_ tradiţionale. O soartă mai bună, adaugă 
corespondentul nu va avea nici medicina, care şi ea se bazează în 
mare parte pe speculaţii astrologice privind vîrsta oamenilor, lunile 
de formare a embrionului, cauzele zilelor nefaste etc. 

Cu simţul său practic niciodată dezminţit, Galilei decide să tragă 
toate foloasele posibile din faima de curînd dobîndită pentru a-şi 
realiza proiectele ştiinţifice. Universitatea din Padova, cu exigenţele 
6ale didactice istovitoare, cu ostilitatea cercurilor ştiinţifice 
dominate de peripatetism (fie el şi de nuanță liberală), cu 
remunerarea parcimonioasă a corpului profesoral, nu mai era în 
măsură să satisfacă aspiraţiile unui savant în plină efervescenţă 
creatoare, doritor să vadă cît mai curînd împlinite grandioasele sale 


planuri ştiinţifice, tehnice 

şi de viaţă personală. In schimb Florenţa, „balsamul suferințelor" 
sale, şi dinastia Medici, care domnea în Toscana, păreau să-i ofere 
condiţii optime pentru a se realiza. Florentin prin origine familială, 
Galilei nutrea o afecţiune deosebită pentru oraşul lui Dante şi al lui 
Michelangelo, petrecîndu-şi aici mai toate sărbătorile mari de peste 
an. Ideea de a se stabili la Florenţa încolţise în mintea sa încă din 
1604, cînd face primele demersuri în acest scop. Ea îl obsedează în 
anii următori, mai ales după ce izbuteşte să intre îrt relaţii 
personale cu Medici. 

De casa domnitoare a Toscanei se ataşează mai ales din anul 
1608, cînd predă lecţii particulare de matematică aceluia care, în 
1609, avea să devină conducătorul Toscanei sub numele de Cosimo 
al Il-lea de Medici. Admiraţia Medicilor, care îl socoteau „primul şi 


cel mai valoros matematician al creştinătăţiisporise după ce Galilei 


inspirat adulator, botezase recent descoperiţii sateliți ai lui Jupiter 
Medicea Sydera_(Astre Medicee) iar opusculul său Sidereus Nun- 
cius îl închinase „Serenissimului Cosimo al |l-lea de Medici, al IV- lea 
mare duce de Toscana". Motivele — şi speranţele — care l-au 
îndemnat să dorească strămutarea de la Padova la Florenţa le aflăm 
din corespondenţa sa. „Gîndul meu ar fi într-adevăr — spune Galilei 
într-o_scrisoare din februarie 1609 — să am atâta răgaz şi tihnă, 
încît să pot înfăptui, înainte de a-mi sfirşi viaţa, trei mari opere ce 
îmi stau în putere, pentru a le putea publica şi poate spre oarecare 
fală a mea şi a aceluia care mă va ajuta într-asta. Răgaz mai mare 
decit cel de aici nu cred că aş putea găsi altundeva, măcar că am 
fost silit să asigur întreţinerea casei din lecţii publice şi particulare... 
; cu toate acestea nici chiar libertatea pe care o am aici nu-mi 
ajunge, fiind obligat, la cererea unuia şi a altuia, să irosesc diferite 
ceasuri ale zilei şi, foarte adesea, pe cele mai bune. Să obţii 
stipendii din partea unei republici, fie ea oricît de strălucită şi de 
darnică, fără a sluji obştea, nu se obişnuieşte, căci pentru a trage 
foloase din partea obştei trebuie să mulţumeşti obştea, iar nu un 
singur particular ; şi în vreme ce eu pot să predau lecţii şi să aduc 
servicii, nimeni din republică nu mă poate scuti de această 
corvoadă, lăsîn- du-mi (totodată) foloasele ; în scurt, atare înlesniri 
nu pot spera de la alţii, ci doar de la un principe absolut". Dorinţa de 
a se elibera, cu ajutorul unui suveran generos, de grija pîinii de 
fiecare zi, pentru a se consacra cu totul cercetării ştiinţifice, 
transpare şi dintr-altă scrisoare, adresată lui Belisario Vinta la 7 mai 
1610 : „întrucît şi lecţiile particulare, şi elevii pe care îi am în gazdă 
mi-ar stînjeni şi întîrzia cercetările, vreau să trăiesc eliberat cu totul 
de unele (de lecţii) şi în mare parte de ceilalţi (de elevi) ; dar dacă 
ar fi să mă repatriez, aş dori ca cea dintii intenţie a Serenissimei 

Sale Alteţe să fie de a-mi da răgaz şi înlesnire pentru a putea să-mi 
duc la bun sfîrşit operele, fără să mă ocup cu predarea de lecţii”. 
După venirea la cîrma Toscanei a fostului său elev Cosimo al II-lea 
de Medici, Galilei îşi înteţeşte demersurile pentru strămutarea la 
Florenţa. Avîntul pe care îl luaseră aici, în acei ani, lucrările publice, 
agricole şi militare, necesitatea folosirii la aceste lucrări a ultimelor 
cuceriri ale ştiinţei şi tehnicii îi întăresc învățatului convingerea că 
nicăieri mai mult ca la Florenţa nu va putea beneficia de un sprijin 
mai generos pentru cercetările sale ştiinţifice şi tehnice. Gîndul că 


ar putea înfăptui marea operă a vieţii sale — fundamentarea 
ipotezei copernicane cu ajutorul descoperirilor lui în domeniul 
dinamicii şi al astronomiei — îl îndeamnă să apeleze la prietenul său 


Belisario Vinta, secretar de stat şi prim sfetnic al lui Cosimo al II-lea 
de Medici pentru ca suveranul toscan să-i accepte serviciile şi să-l 
răsplătească după faima şi meritele sale, făgăduind în schimb să-i 
pună la dispoziţie toată ştiinţa şi toate invențiile sale. „Sînt întru 
totul hotărît, văzînd că trece zi după zi — îi scrie lui Vinta în sus- 
amintita scrisoare din 7 mai 1610 — să-mi aranjez starea viitoare a 
vieţii in care avansez şi să mă străduiesc din toate puterile să duc la 
bun sfîrşit roadele ostenelilor tuturor studiilor mele trecute, de la 
care pot spera oarecare glorie... Am atitea şi asemenea invenţii cit 
poate nici un alt Principe nu are mai mari (invenţii) dintre care nu 
numai că multe le-am realizat, dar pot să mă asigur s& descopăr 
încă multe (altele) de la o zi la alta, după ocaziile ce s-ar ivi; in afară 
de invențiile ce depind de profesia mea, Serenissima Alteță va 
putea fi sigură că nu-şi va investi banii fără folos în vreuna din ele... 
şi nici că va lăsa să-i scape din miini vreo descoperire propusă de 
alţii care ar fi cu adevărat folositoare şi frumoasă... Secrete 
deosebite, pe cît de folositoare pe atît de vrednice de curiozitate şi 
de admiraţie, am atit de multe, încît numai belșugul lor prea mare 
îmi dăunează... dar care nu pot aduce foloase sau, mai bine zis, nu 
pot fi puse în lucrare decît de principi, deoarece ei pornesc şi susţin 
războaie, fac şi apără fortărețe, iar pentru desfătările lor regeşti fac 
cheltuieli nespus de mari, iar nu eu sau nobilii particulari. Operele 
pe care le am de dus la bun sfîrşit sînt în principal două cărţi De 
systemate seu constitutione universi_(Despre sistemul sau con- 
stituţia universului), concepţie imensă şi plină de filozofie, 
astronomie şi geometrie; (şi) trei cărţi De motu locali (Despre 
mişcarea locală), ştiinţă cu totul nouă, nedescoperind nimeni altul, 
nici antic, nici modem, vreunul dintre foarte numeroasele simptome 
vrednice de admiraţie pe care eu le demonstrez a exista în 
mişcările naturale şi în cele violente ; încît eu o pot numi cu tot 
temeiul ştiinţă nouă şi descoperită de mine pînă la primele sale 
principii... “ Demersurile lui Galilei pe lingă marele duce toscan, 
sprijinite călduros de secretarul de stat Vinta, dau roade pentru că o 
lună mai tîrziu Cosimo al 

ll-lea de Medici îl numeşte „prim matematician al Universităţii din 
Pisa şi filozof al Serenissimului mare duce, fără obligaţia de a ţine 
cursuri şi de a sta în universitate sau în oraşul Pisa, şi cu o leafă de 

o mie de scuzi pe an în monedă florentină'!. Numirea în post este 
acceptată, fireşte, de cel interesat, care din septembrie 1610 se şi 
mută la Florenţa. Absorbit cu totul de cercetările ştiinţifice şi vădind 
o_suprinzătoare detaşare faţă de cei trei copii ai săi şi de mama 
acestora, îşi părăseşte cu această ocazie familia nelegitimă. 
Hotărîrea lui de a părăsi Padova pentru Florenţa surprinde nu numai 
forurile conducătoare ale Republicii Venețiene, revoltate de „ingra- 
titudinea"_învăţatului faţă de care se arătaseră atit de generoase 
după inventarea ocheanului, dar şi pe prietenii săi apropiaţi, dintre 
care cel mai afectat pare să fi fost Gian Francesco Sagredo. Acesta, 
deşi îndemnat de un prieten comun să rupă, în semn de represalii, 
orice legătură cu el, îi păstrează nealterată prietenia, dar Îi 
învederează riscurile pasului făcut. Cu o perspicacitate care În 
această împrejurare lui Galilei i-a lipsit, Sagredo îl previne că la 
Florenţa cîrmuirea absolută va fi mai puţin prielnică libertăţii sale de 
gîndire decît Republica Venețiană, oblăduitoarea_ Universităţii din 
Padova, cu atit mai mult cu cît în oraşul de pe Arno inchiziţia şi 
călugării iezuiţi erau mai puternici decît în Serenissima Republică. 
„Libertatea şi independenţa, unde le-aţi putea găsi (mai mult) ca la 
Veneţia ?... — îi scrie el cu îngrijorarea unui prieten adevărat. îl slujiţi 
în prezent pe principele dumneavoastră firesc — mare, plin de 
virtute, tînăr cu viitor deosebit; dar aici dumneavoastră aveaţi 
conducerea celor ce conduc şi guvernează pe alţii, şi nu trebuia să 
slujiţi pe nimeni altul decît pe dumneavoastră înşivă, aproape 
monarh al universului. Virtutea şi mărinimia acelui principe dau 
multe speranţe bune, însă cine poate spune că pe marea furtunoasă 
a Curţii nu veţi fi, nu zic dat la fund, dar cel puţin zgilţiit ori tulburat 
de vînturile furioase ale rivalităţii ? Cine ştie ce pot face necurmatele 
şi nebănuitele întîm-_plări ale lumii, favorizate de _nelegiuirile 
oamenilor răi şi invidioşi... ?“. Era un avertisment de care Galilei îşi 
va fi adus aminte atunci cînd s-a văzut confruntat cu inchiziţia. 

Intre timp Galilei îşi continuă asiduu observaţiile astronomice, 
petrecîndu-şi cea mai mare parte a nopţilor, după cum însuşi măr- 
turiseşte, „mai mult sub cerul senin şi deschis decit în cameră lîngă 
foc!!. Cu puţin timp înainte de a pleca de la Padova făcuse observaţii 
asupra petelor solare, care prin simpla lor existenţă pe cel mai 
strălucitor astru al cerului infirma teza peripatetică despre per- 
fecţiunea lumii „de sus“ în comparaţie cu cea „de jos!!. De aci trage 
concluzia că Soarele este alcătuit din aceeaşi substanţă ca şi 
Pămîntul, substanţă aflată însă într-o altă stare, iar întinderea 
variabilă a petelor solare o explică prin schimbările ce se petrec în 
materia constitutivă a Soarelui. Tot atunci descoperă inelele lui 

Saturn, care i se înfăţişează însă, din cauza imperfecţiunii ocheanu- 
lui, sub forma a trei stele îngemănate. Vestea o anunţă de îndată lui 
Kepler, care şi el îi răspunde cu promptitudine : „cuibul este des- 
coperit, acum trebuie să priviţi în el şi să vedeţi ce soi de păsări 
sălăşluiesc aci şi ce fel de viaţă există". Studiază apoi fazele planetei 
Venus şi conchide că şi ele confirmă sistemul heliocentric coper- 
nican. „Din aceste descoperiri — spune el — decurg în chip necesar 
două concluzii importante : una, că Venus se roteşte în jurul Soarelui 
ca centru al revoluţiei sale şi acelaşi lucru vom vedea că îl face 
Mercur ; cealaltă, că ea, Venus, fiind prin natura sa întunecoasă, 
străluceşte ca şi Luna, datorită Soarelui, şi asta este adevărat neîn- 
doielnic despre toate celelalte planete". Cu ajutorul ocheanului Gali- 
lei izbuteşte astfel să înfrîngă barierele puse de natură vederii ome- 
neşti şi să pătrundă adînc în spaţiile siderale pentru a obţine probe 
directe despre adeyărul sistemului copemican. Pe bună dreptate, 
Kepler afirmă despre învățatul italian că „a escaladat ultimele şi cele 
mai înalte ziduri ale lumii sensibile pentru a contempla de la o 
asemenea înălţime casele noastre sau sferele planetare". 

Infirmînd teoria ptolemeică, precum şi fizica şi metafizica tradi- 
tionale, concluziile cercetărilor galileene nu puteau să nu întîmpine 
rezistenţa reprezentanţilor aristotelismului care deţineau pozițiile- 
cheie în universităţi şi în instituţiile ştiinţifice, cîte şi cum existau în 
acea vreme. Era de aşteptat — şi evenimentele ulterioare aveau s-o 
confirme — ca ideile lui Galilei să declanşeze polemici acerbe, cu 
urmări imprevizibile pentru cel care le prilej uise, animat doar de 
dorinţa de a face să triumfe adevărul. 

încă de cînd se afla la Padova, Galilei ţinuse, la sfîrşitul lunii 
aprilie 1610, trei lecţii publice în care, în prezenţa unui public 
numeros, îşi apărase cu strălucire ideile şi făcuse să amuţească, 
după cum credea atunci, glasul detractorilor săi. într-o scrisoare din 
acea epocă adresată lui Vinta istoriseşte că „avînd audiența întregii 
universităţi, am făcut în aşa fel ca toată lumea să rămînă convinsă 
şi mulţumită, încît în cele din urmă cei ce fuseseră cei mai acerbi 
adversari şi duşmani ai lucrurilor scrise de mine, constrînşi fie de 
virtute, fie de necesitate, au spus corarn populo dacă nu chiar că 
sînt convinşi, (cel puţin) că sînt gata să apere şi să susţină doctrina 
mea împotriva oricărui filozof care ar dori s-o atace". 

Galilei avea însă în prea mare măsură simţul realităţii ca să nu- 
şi dea seama că pentru _izbînda ideilor sale nu este de ajuns să 
publice un _opuscul în limba latină, accesibil doar oamenilor 
cultivați, să ţină cîteva prelegeri publice ori să desfăşoare o 
activitate de convingere de la om la om. Intr-o epocă şi într-o ţară 
în care biserica era atotputernică, partida nu putea fi cîştigată 
definitiv decît dacă reuşea să convingă forurile ecleziastice de 
adevărul tezelor sale ştiinţifice. în acest scop, în primăvara anului 
1611, înarmat cu imbatabilul său argument — ocheanul — merge la 


O ON 


Roma pentru a lua contact personal cu învățații iezuiţi de aici, dar 
mai ales cu înalții prelați catolici, în frunte cu papa. Este primit 
pretutindeni cu deferenţă, admiraţie şi căldură, încît entuziasmul 
său, exprimat într-o_scrisoare trimisă atunci lui Filippo Salviati, nu 


are margini : „am fost încurajat de mulţi dintre aceşti prea străluciți 
domni cardinali, prelați incipi 


diferiți principi, care au vrut să vadă 
observaţiile mele şi toți au rămas încîntaţi, aşa cum şi eu am fost la 
rîndu-mi văzînd minunatele lor statui, picturi, podoabe de interior, 
palate, grădini etc.“. Papa Paul al V-lea îl primeşte în audienţă 
personală şi în semn de preţuire deosebită îi permite să nu stea în 
genunchi în faţa sa, cum impunea protocolul; cardinalul Maffeo 
Barberini, viitorul papă Urban al VIII-lea, se interesează cu simpatie 
de cercetările sale ; părinţii iezuiţi Clavius şi Grienberger, 
personalităţile cele mai reprezentative ale Colegiului Roman, par să 
se _ralieze la ideile sale ; este declarat membru al Academiei dei 
Lincei,_for_de cultură şi astăzi în fiinţă, a cărui deviză era : „să 
combatem _aristotelismul oriunde s-ar afla“, după cum declarase 
întemeietorul ei, principele Federico Cesi, cel mai devotat prieten 
roman al lui Galilei. Această din urmă consacrare a meritelor sale 
ştiinţifice pare să-l fi măgulit în mod deosebit pe savant de vreme 
ce ulterior îşi va semna scrierile cele mai importante : „Galileo, 
Linceo“, adică membru al Academiei dei Lincei._Faptul este 
semnificativ pentru vederile sale de atunci, mai ales dacă vom 
menţiona că acelaşi Cesi avertizase pe _aspiranţii la gloria de 
membri ai instituţiei de cultură pe care o conducea că „nu vom 
admite printre noi sclavi ai lui Aristotel şi ai oricărui alt filozof, ci 
(numai) spirite nobile şi libere în cercetarea lucrurilor naturale". 
Impresia că ideile sale îşi făceau drum spre minţile celor ce hotărau 
în epocă soarta culturii italiene îi este întărită savantului florentin 


de „sesiunea ştiinţifică" organizată în mai 1611 de Colegiul roman 


şi la care părintele Ode Maelcote a prezentat comunicarea Nuncixis 
sidereus Collegii Romani_(Mesagerul astral al Colegiului Roman) 
favorabilă descoperirilor galileene. Savantul florentin nu ştia însă că 
tocmai în acele zile Roberto Bellannino, protagonistul acuzării în 
procesul lui Giordano Bruno şi eminenţa cenușie a papei, fost 
profesor de controverse teologice la Colegiul Roman şi consultant al 
Sfîntului Oficiu, ceruse _matematicienilor Colegiului un aviz 
amănunțit asupra influenței pe care ar putea-o avea asupra dreptei 
credințe descoperirile astronomice ale lui Galilei, iar Sfintul Oficiu 
însuşi se interesa în mod discret, dar rău-prevestitor, dacă în 
ancheta recent declanşată de inchiziţie contra lui Cesare Cremonini 
nu este pomenit şi numele lui Galilei (videatur an in processu Doct. 
Cae- saris Cremonini sit nominatus Galiiaeus, Philosophus et 
Mathematicae Professor). Deşi admiteau, în faţa evidentei faptelor, 
adevărul majorităţii descoperirilor făcute de astronomul florentin, 
părinții iezuiți făceau importante rezerve În privinţa interpretării 
acestor fapte de observaţie care nu se împăcau cu sfinta scriptură 

şi cu dogmele bisericii catolice. Galilei continua însă să se legene în 
iluzia că autorităţile ecleziastice şi oamenii de ştiinţă de la Colegiul 
Roman îi împărtăşesc întru totul ideile. „Am fost în ziua următoare 
la părinţii iezuiţi — îi scrie el încântat lui Belisario Vinta — şi m-am 
întreţinut îndelung cu părintele Clavius şi cu alţi doi foarte pricepuţi 


rofesionişti şi elevi ai săi.. Am aflat că numiții părinţi, cunoscînd în 


cele din urmă adevărul despre noile planete medicee, au făcut de 
două luni încoace neîncetate observaţii, pe care le continuă şi care 
se întil- nesc cu ale mele şi îşi corespund foarte bine". In realitate 
forurile ecleziastice şi cărturarii robiţi dogmelor catolice întîmpinau 
cu ostilitate crescîndă rezultatele cercetărilor ştiinţifice întreprinse 
de Galilei. 

Abia înapoiat de la Roma la Florenţa, Galilei se angajează într-o 
nouă dispută ştiinţifică privitoare la fenomenul plutirii corpurilor pe 
apă, dispută care are loc în toamna anului 1611 în palatul lui 
Cosimo al Il-lea de Medici, prezenţi fiind : marele duce, membrii 
familiei sale şi cîţiva oameni de ştiinţă. împotriva teoriei lui Aris- 
totel, apărată de Ludovico delle Colombe şi de cardinalul Federico 
Gonzaga, teorie ce explica plutirea corpurilor, fie prin aerul din ele, 
care are tendinţa de a se ridica în sus, fie prin forma lor plată, care 
opune rezistenţa apei, Galilei, sprijinit de cardinalul Barberini, 
susţine teoria lui Arhimede şi demonstrează că fenomenul plutirii îşi 
află explicaţia în raportul dintre greutatea specifică a corpului 
plutitor şi aceea a apei. Expunerea orală a teoriei este dezvoltată 
apoi în scris sub forma unui opuscul intitulat Discorso intorno alle 
cose che stanno in su l'acqua o che in quella si muovano_(Cuviîntare 
despre corpurile care stau pe apă sau se mişcă în ea). Lucrarea 
apare în mai 1612 şi pînă la sfîrşitul anului autorul publică, la 
cererea cititorilor, o a doua ediţie, adăugită. Ea este elaborată sub 
semnul noii orientări în ştiinţă, iniţiată de Galilei, care în cercetarea 
ştiinţifică acorda prioritate experienţei şi demonstrațiilor, fără a 
face vreo concesie tradiției peripatetice. Autorul o spune 
dealtminteri explicit: „sper să arăt că nu din capriciu ori pentru că 
nu am citit sau înțeles pe Aristotel mă despart uneori de părerea sa, 
ci pentru că mă conving argumentele, Aristotel însuşi învăţîndu-mă 
să dau satisfacţie intelectului cu ceea ce m-a convins raţiunea iar 
nu doar cu autoritatea maestrului; încît, este foarte adevărată 
maxima lui Alcinous că a filozofa înseamnă a fi liber“. Lucrarea, 
care se bucură de un mare succes de public, stimeşte vii polemici în 
cercurile ştiinţifice. Apar nu mai puţin de patru cărţi împotriva ei, 
scrise de adepţi ai peripatetismului. Cea mai importantă dintre ele 
aparţine lui Lodovico delle Colombe, care primeşte replica lui 
Benedetto Castelli, un discipol al lui Galilei. Ajutat de maestrul său, 
Castelli publică la rîndu-i o lucrare în care combate punct cu punct 

argumentele antigalileene ale lui Lodovico delle Colombe. 

Tot o carte polemică este şi /storia e dimostrazioni intomo alle 
macchie solari e loro accidenti [istorie şi demonstraţii despre petele 
solare şi schimbările lor) publicată de Galilei în 1612 sub formă 
epistolară. După observaţii susţinute asupra Soarelui făcute timp 
de doi ani cu ajutorul unui ochean perfecţionat, savantul italian 
ajunge la concluzia că petele solare, care au forme şi dimensiuni 
variabile, sînt alcătuite dintr-o materie fluidă aflată pe suprafaţa 
Soarelui şi fac parte probabil din atmosfera acestuia. Pe de altă 
parte, observînd că aceste pete se rotesc, conchide că Soarele se 
învîrteşte în jurul axei sale. Ambele teze erau în vădită contradicţie 
cu cosmologia tradiţională : prima, pentru că infirma teza 
perfecțiunii _astrului solar, cea de a doua întrucît contrazicea 
sistemul lui Ptolemeu, confirmînd teoria copemicană. Urmărind să 
păstreze nealterată distincţia _aristotelică dintre sfera cerească, 
desăvirşită şi incoruptibilă, şi sfera „sublunară", imperfectă_ şi 
supusă stricăciunii, călugărul iezuit Cristofor Scheiner, profesor la 
Ingolstaat, trimite prietenului său Marc Welser din Augsburg trei 
scrisori, publicate de acesta în ianuarie 1612, în care, pentru a 
salva teza tradiţională despre perfecțiunea astrului solar, susţine că 
petele solare sînt în realitate roiuri de astre ce se rotesc în faţa 
Soarelui, fără a face parte însă din constituţia lui. Acestor teze 
Galilei le răspunde prin trei scrisori adresate aceluiaşi Welser, în 
care îşi explicitează ideile proprii. Reunite într-un _opuscul de 
factură polemică, cele trei scrisori formează materia lucrării /storia 
e dimostrazioni..._Expresie elocventă a metodei noi, galileene, de 
cercetare, preconizînd întemeierea concluziilor teoretice pe întinse 
observaţii directe, cartea este în acelaşi timp mărturia strădaniei 
marelui om de ştiinţă de a răspîndi pe scară cît mai largă, prin 
scrieri în limba vorbită de întregul popor, ultimele cuceriri ale 
ştiinţei. Activitatea sa din aceşti ani se înfăţişează astfel ca o 
acţiune deopotrivă ştiinţifică şi de propagandă culturală. Ea s-a 
însoţit cu încercarea de a atrage de partea ştiinţei noi, antiperipa- 
tetice, puterea politică, dar mai cu seamă autorităţile ecleziastice, 
care aveau ultimul cuvînt în domeniul culturii. Reacţia a venit toc- 
mai din sinul bisericii, alarmată de ecoul ideilor galileene. Ecou nu 
numai în rîndurile oamenilor de ştiinţă lipsiţi de prejudecăţi 


aristotelice, dar şi în straturile mai largi ale societăţii. Scenariul 


a fost cel „clasic" : mai întîi au dat alarma sicofanţii travestiţi în 
apărători ai dreptei credinţe, după care a intrat în scenă inchiziţia. 
Impresia, precumpănitoare, că urmărirea judiciară pornită în anii 
următori contra lui Galilei s-a datorat mai degrabă unui complot 
urzit de forurile ecleziastice decit iniţiativei izolate a unor clerici 
fanatici o întăresc avertismentele primite de învățatul italian în 
preajma declanşării acestei urmăriri. încă de la sfîrşitul anului 1611 
iun prieten al său, pe nume Ludovico Cigoli, îl prevenea că „un 
anumit grup de răuvoitori şi pizmaşi pe virtutea şi meritele domniei 

tale se adună şi uneltesc în casa arhiepiscopului (de Florenţa) şi ca 
nişte turbaţi caută să vadă dacă vă pot înfrînge în vreun fel privitor 
la mişcarea Pămîntului sau la altceva". Un an mai tîrziu, de ziua 
morţilor — 1 noiembrie 1612 — călugărul dominican Niccold Lorini, 
profesor de istorie bisericească, lansează un atac deschis, din 
amvonul mănăstirii San Matteo din Florenţa, împotriva adepților lui 
Copernic, vizînd fără îndoială pe Galilei şi pe sprijinitorii săi. Dîndu- 
şi seama însă că ar putea să-i supere pe puternicii protectori 
medicei ai celui atacat, călugărul îi trimite învățatului florentin, 
după numai cîteva zile, o scrisoare în care contestă că l-ar fi criticat 
în vreun fel, aşa cum desigur i se relatase lui Galilei, dar admite că 
pentru a-şi face mai atrăgătoare predica a spus cîteva cuvinte 
despre „părerea acelui lpemic, sau cum se numeşte, potrivnică 
sfintei scripturi". Cît de făţarnică era _disculparea călugărului 
dominican avea să se vadă cîțiva ani mai tîrziu, cînd procesul de 
intenţie va deveni proces judiciar. Galilei n-a luat atitudine publică 
împotriva _ignorantului său denunţător, dar s-a încredinţat odată 
mai mult cît de important este ca oamenii de ştiinţă, forurile 
ecleziastice şi politice şi chiar marele public să cunoască adevărul 
despre teoria lui Copernic. Contrastul dintre această teorie şi litera 
sfintei scripturi, dintre rezultatele cercetărilor sale ştiinţifice şi 
dogmele catolice era însă prea flagrant pentru ca savantul să-şi 
permită să proclame pur şi simplu adevărul sistemului copernican, 
mai ales că inchiziţia stătea de veghe. De aceea Galilei recurge la 
stratagema de a susţine că ştiinţa şi religia operează în sfere 
diferite şi că Biblia, care în privinţa fenomenelor naturale oglindește 
stadiul înapoiat al cunoştinţelor poporului evreu din epoca 
elaborării ei, nu trebuie să constituie un obstacol în calea 
cercetărilor ştiinţifice efectuate pe bază experimentală şi cu 
instrumente apte să sporească nemăsurat puterile simțurilor 
omeneşti. Mai mult, el pretinde că în realitate ştiinţa şi sfinta 
scriptură exprimă acelaşi adevăr, dar folosesc limbaje diferite : !n 
vreme ce Biblia utilizează un limbaj simplist, adecvat înţelegerii 
mărginite a oamenilor neinstruiţi, ştiinţa foloseşte un limbaj de o 
„rigoare geometrică". Prilejul de a dezvolta aceste idei i-1 oferă o 
nouă dispută ştiinţifică, desfăşurată, spre sfîrşitul anului 1613, la 

curtea din Pisa a marelui duce, în prezenţa acestuia şi a marii 
ducese mame Cristina de Lorena, cu participarea mai multor 
oameni de ştiinţă, printre care Benedetto Castelli, profesor de 
matematică la Universitatea din Pisa, şi Cosimo Boscaglia, profesor 
de filozofie la aceeaşi universitate. în cadrul dezbaterilor care au 
avut loc atunci, acesta din urmă a atacat vehement teoria 
copemicană despre mişcarea de rotaţie a Pămîntului, susţinînd că 
ea contrazice în mod evident sfinta scriptură. Teza sa a fost 
combătută de Castelli, căruia 
i s-au alăturat marele duce şi alţi participanţi la dezbateri. După 
dispută, informat despre cele discutate, Galilei decide să-şi sistema- 
tizeze şi să-şi aştearnă pe hirtie argumentele în favoarea tezei sale 
despre autonomia ştiinţei în raport cu credinţa. Aşa a luat naştere 
epistola sa din 21 decembrie 1613 adresată lui Castelli, care des- 
chide seria faimoaselor sale „scrisori copernicane", în număr de 
patru (una către Castelli, două către Piero Dini şi una către Cristina 
de Lorena, mare ducesă de Toscana). Galilei începe prin a face o 
concesie tactică : sfinta scriptură nu minte niciodată, ea exprimă 
adevărul absolut şi inviolabil, dar, adăuga el imediat, dacă într-ade- 
văr Biblia nu poate să greşească, pot greşi unii exegeţi ai ei, în 
diferite feluri, dintre care cel mai grav este acela de a nu trece 
dincolo de înţelesul literal al cuvintelor, cum ar fi cuvintele care 
„umanizează" pe Dumnezeu, atribuindu-i organe şi membre ome- 
neşti ca ochi, miini, picioare, ori simţăminte umane ca ură, căinţă, 
uitare. „De aceea — argumentează el — întrucît în scriptură se 
găsesc multe afirmaţii care ne par foarte departe de adevăr, dacă 
ne luăm după înţelesul pur literal al cuvintelor, şi care sînt expri- 
mate în felul acesta pentru a fi la îndemîna slabei înţelegeri a 
poporului, a fost nevoie ca pentru cei puţini, care merită să fiie 
deosebiți d^ plebe, comentatorii înţelepţi să scoată la lumină sen- 
surile adevărate şi să indice motivele speciale pentru care acele 
cuvinte au fost folosite". De aci Galilei trage concluzia, foarte 
cutezătoare pentru cărturarii de atunci înrobiţi dogmelor bisericeşti, 
că „în discuţiile ştiinţifice (scriptura — n.n.) ar trebui lăsată pe 
ultimul plan". Continuîndu-şi demonstraţia el arată că în cazul cînd 
s-ar_ivi o contradicţie între litera sfintei scripturi şi rezultatele 
cercetării ştiinţifice, acestea din urmă trebuie să aibă precădere. 
„Pentru a corespunde înţelegerii tuturor, s-a văzut că este potrivit 
ca în scriptură să se spună multe lucruri care se deosebesc de 
adevărul absolut, atît prin forma cît şi prin conţinutul cuvintelor 
folosite ; natura însă este intransigentă şi de neschimbat şi nu se 
sinchiseşte nicidecum dacă raţiunile ei ascunse şi modurile ei de a 
acţiona sînt sau nu arătate în aşa fel, încît să fie la îndemîna capa- 
cităţii de înţelegere a oamenilor ; ea însăşi nu calcă niciodată mar- 
ginile legilor care o guvernează ; din toate acestea rezultă că feno- 

menele naturale pe care experienţa sensibilă ni le înfăţişează 
ochilor sau pe care demonstrațiile logic necesare ni le dovedesc, nu 
trebuie sub nici un cuvînt să fie puse la îndoială din cauza unor 
afirmaţii ale _scripturii, care, date fiind cuvintele folosite ce au, 
aparent, un alt sens, pot face să se creadă că spun într-adevăr 
altceva ; şi aceasta deoarece nu orice cuvînt al scripturii este legat 
de un sens atit de precis şi obligatoriu cum este, dimpotrivă, orice 
fenomen din natură. Ba chiar mai mult. Pentru a se conforma 
capacităţii de înţelegere a popoarelor inculte şi necivilizate, 
scriptura nu a şovăit Wsă întunece sensul unora din dogmele 
principale, atribuindu-i lui Dumnezeu însuşi multe însuşiri cu totul 
străine şi contrarii esenței lui“. După Galilei sfînta scriptură a pus pe 
seama _sfîntului duh o seamă de articole ale credinţei, necesare 
mîntuirii oamenilor, dar depăşind raţiunea umană, pentru că dacă 
le-ar fi făcut cunoscute pe alte căi, ele nu ar fi fost crezute. „Dar nu 
găsesc că ar fi necesar, dimpotrivă, ca acelaşi Dumnezeu, care ne-a 
înzestrat cu simţuri, cu rațiune şi cu intelect, să fi renunţat de a le 
folosi şi a preferat să ne dea prin alte mijloace cunoştinţele pe care 
le puteam dobiîndi prin celelalte ; iar ceea ce spun acum este mai 
adevărat atunci cînd este vorba de acele ştiinţe, despre care găsim 
foarte puţine cuvinte în scriptură, iar ceea ce găsim se prezintă în 
concluzii fără legătură între ele“. Şi drept exemplu savantul italian 
dă tocmai astronomia, în domeniul căreia Biblia oferă foarte puţine 
cunoştinţe. De aceea nu este cîtuşi de puţin potrivit a-i invoca în 
acest domeniu pe primii scriitori sacri. Intenţia lor nu a fost să se 
ocupe de poziţia şi mişcările astrelor, căci altfel nu ar fi furnizat 
despre ele date atît de sumare în comparaţie cu numeroasele şi 
minunatele cunoştinţe oferite de astronomie. In felul acesta Galilei 
ajunge la încheierea că numai ştiinţa este îndreptăţită să se ocupe 
de fenomenele naturii, Biblia rămînînd doar un îndreptar moral al 
oamenilor în «copul mîntuirii lor. Mai mult, el socoteşte nu numai că 
ştiinţa are un domeniu propriu, autonom de investigaţie, dar şi că 
oferă, prin concluziile ei, unicul criteriu al adevărului pentru toate 
formele de cunoaştere a realului. Şi aceasta fiindcă ştiinţa se 
bazează pe fapte obiective, verificabile, sustrase_arbitrarului 
subiectului cunoscător. Fenomenele naturii, care formează obiectul 
ei de studiu, există independent de conştiinţa umană şi nu pot fi 
influențate, în «desfăşurarea lor, de capriciile individuale sau de 


părerile oamenilor. „Dacă Pămintul se mişcă de facto _— spune 
Galilei într-o frază care îi ilustrează sintetic concepţia — noi nu 


putem să schimbăm natura şi să-l facem să nu se mişte". 
Scrisoarea către Castelli, deşi adresată numai acestuia, era 

destinată şi prietenilor comuni. A şi circulat, dealtfel, în mai multe 

copii, dar, din păcate, a ajuns şi în mîinile unor duşmani ai autorului 

ei, 

Îndeosebi din rîndurile clerului, fapt neprevăzut şi în nici un caz dorit 
de Galilei. De astă dată adversarii săi se aflau în posesia unui 
document programatic scris, susceptibil de a fi folosit împotriva lui 
ca o probă _indiscutabilă. Facţiunea care complota împotriva lui 
Galilei şi care număra în rîndurile ei oameni influenţi ca : Lodovico 
delle Colombe, om de litere florentin autor al unui pamflet anti- 
galilean scris îndată după apariţia lui Sidereus nuncius şi adversar 
notoriu al copernicanismului ; Antonio Magini, profesor de astro- 
nomie şi matematică la Universitatea din Bolonia ; Boscaglia, Co- 
resio şi d'Elci de la Universitatea din Pisa ; Grazia, arhiepiscopul 
Florenței, şi un grup de călugări dominicani din capitala Toscanei şi 
din Roma, putea în sfîrşit să dezlănţuie un asalt concentric împotriva 
ideilor învățatului italian. Atacul îl porneşte Tommaso Caccini, un 
călugăr dominican ignorant şi fanatic, care la 20 decembrie 1614, 
într-o predică ţinută din amvonul bisericii Santa Maria Novela din 
Florenţa, îi denunţă pe „galileeni“, respectiv pe matematicieni, 
„Sprijinitorii tuturor ereziilor", şi matematica, această „artă 
diabolică", declarînd că asemenea oameni merită să fie alungați din 
toate țările. Ca pretext pentru atacul său călugărul predicator, care 
intrase în posesia scrisorii adresate de Galilei lui Castelli, ia un pasaj 
din Vechiul Testament, adesea invocat pe atunci de adversarii 
teoriei copernicane, pasaj în care se spunea că în timpul unei bătălii, 
losua, urmaşul lui Moise la conducerea poporului evreu, ar fi poruncit 
Soarelui şi Lunii să stea pe loc pînă ce poporul evreu se va răzbuna 
pe duşmanii săi, ceea ce s-ar fi şi întîmplat. A susţine că Soarele stă 
nemişcat în centrul universului, iar Pămîntul se roteşte în jurul lui, 
înseamnă — spunea el — a contrazice făţiş textul sfintei scripturi 
care vorbeşte de mişcarea Soarelui pe cer, înseamnă a contesta 
minunea săvirşită de losua şi a încerca să corecteze Biblia. In finalul 
predicii Caccini se slujeşte de un pasaj din evanghelia cea de la 
Luca, în care se spune că după înălţarea lui Isus la ceruri îngerii i-ar 
fi îndemnat pe locuitorii Galileei să nu mai privească zadarnic cerul 
pentru că Fiul lui Dumnezeu nu se va mai înapoia pe pămînt. 
Reluînd, cu vădită adresă la adepţii lui Galilei, apostrofa din 
evanghelie, călugărul dominican şi-a încheiat predica cu cuvintele : 
Viri galilaei, quid statis adspicientes in caelum ? (bărbaţi galileeni, de 
ce _ staţi uitîndu-vă la cer ?). Lui Caccini i se alătură Baccio 
Gherardini, episcopul de Fiesole, care se declară hotărît să apeleze 
la „braţul secular" pentru a-l aresta pe... Copernic şi pentru a pune 
stavilă ofensivei adepților săi. Citeva săptămîni mai tîrziu, la 7 
februarie 1615, părintele Niccolo Lorini depune contra lui Galilei un 
denunţ scris la inchiziţia romană, însoţindu-1_ de o copie a scrisorii 
către Castelli, pe care o denaturează însă esenţial în cîteva locuri. 


Zelosul călugăr încearcă să-şi justifice denunţul prin _îndatorirea sa 


de „bun creştin" şi mai ales prin calitatea de membru a] ordinului 

sfintului Dominic, motivînd că întemeietorul ordinului i-a însărcinat 
pe călugării dominicani să fie „cîini albi şi negri ai Sfîntului Oficiu". 
Relatînd că i-a căzut şi lui în mînă scrisoarea, pe care o alătură, şi 
care propovăduieşte ideile aşa-numiţilor galileeni, declară că se 
simte dator să denunțe ca eretice aceste idei. Galileenii, arată el, 
pretind că „Pămiîntul se mişcă şi cerul stă pe loc, urmînd susţinerea 
lui Copernic". Cît priveşte scrisoarea _incriminată, ea cuprinde 
afirmaţii „sau suspecte, sau temerare" precum că sfinta scriptură 
trebuie să deţină ultimul loc în studiul fenomenelor naturii, că 
exegeţii ei greşesc adesea cînd o interpretează, că Biblia trebuie 
folosită doar pentru lămurirea articolelor credinţei şi că „în lucrurile 
naturale are mai multă tărie argumentul filozofic sau astronomic 
decît cel sacru şi cel divin". Denunţătorul_ subliniază apoi că în 
scrisoarea învățatului florentin se vorbeşte necuviincios despre sfinţii 
părinţi din vechime şi despre sfîntul Toma din Aquino, că „se 
nesocoteşte întreaga filozofie a lui Aristotel (de care se slujeşte atit 
de mult teologia scolastică) şi (că), în sfîrşit, pentru a-şi dovedi 
isteţimea, ei _(galileenii) rostesc mii de _impertinenţe (ce) sînt 
răspîndite în întregul nostru oraş". Declarîndu-se în cele din urmă 
mînat doar de zel religios, delatorul cere ca denunţul său să nu fie 
considerat ca o acţiune cu caracter judiciar, ci ca un document 
secret, destinat să fie cunoscut doar de destinatarul său, cardinalul 


Millini de la Sfîntul Oficiu. Cum o acţiune judiciară în toată regula nu 


se putea pomi decît pe baza originalului scrisorii incriminate, 
inchiziţia romană ordonă inchizitorului şi arhiepiscopului din Pisa s-o 
procure „cu abilitate!*. In acelaşi timp copia înscrisului furnizată de 
Lorini este supusă unei expertize teologice pentru a se verifica dacă 
scrisoarea lui Galilei cuprinde afirmaţii potrivnice dreptei credinţe. In 
scurt timp expertul teologal conchide însă că, exceptind cîteva 
expresii improprii, scrisoarea nu propovăduieşte idei eretice, astfel 
încît denunţul lui Lorini pare a fi sortit eşecului, cu atît mai mult cu 
cît_inchiziţia romană se ferea să indispună curtea ducală de la 
Florenţa, care îl proteja pe învinuit. în momentul cînd apele păreau 
să se liniştească intervine însă un fapt nou în defavoarea lui Galilei : 
denunţul oral, destul de circumstanţiat, al lui Caccini. în martie 1615 
acesta se deplasează la Roma şi cere Sfîntului Oficiu să fie audiat 
intrucit are cunoştinţă de „erorile lui Galilei" şi vrea „să-şi descarce 
conştiinţa". în şedinţa congregaţiei, din 19 martie, papa Paul al V-lea 
ordonă audierea de urgenţă a călugărului dominican şi, a doua zi 
chiar, Caccini dă o amplă declaraţie în faţa comisarului general al 
inchiziţiei romane Michelangelo Segizi. El arată că pentru a pune 
stavilă acţiunii unor discipoli impertinenţi ai lui Galilei a ţinut o 
predică, în care a comentat mult dezbătutul pasaj din biblie referitor 
la losua ; că, potrivit relatărilor preotului Ximenez, adepţii lui Galilei 
susţin că : Dumnezeu nu e substanţă, ci calitate neesenţială ; că el 
este o fiinţă senzitivă, dotată cu organe de simţ ; că minunile 

atribuite sfinţilor nu sînt minuni adevărate. în continuare Caccini 
declară că Lorini i-a arătat copia unei scrisori adresate de Galilei lui 
Benedetto Castelli, scrisoare care cuprinde afirmaţii neconforme cu 
doctrina catolică şi că două aserţiuni ale lui Galilei — că Pămîntul se 
mişcă şi că Soarele stă pe loc — au devenit de notorietate publică, în 


sprijinul_învinuirilor_sale_ denunţătorul invocă lucrarea lui Galilei 


privitoare la petele solare, adăugind că despre unele fapte relatate 
de el mai au cunoştinţă şi alte persoane, printre care un anume 
Attavanti. întrebat despre reputaţia de care se bucură la Florenţa 
Galilei, Caccini precizează că mulţi îl consideră bun catolic, dar alţii îl 
socotesc „suspect în chestiunile de credinţă" dat fiind faptul că se 
află în strînse legături cu veneţianul Paolo Sarpi, binecunoscut 
pentru _impietatea sa. Adaugă că la Florenţa învățatul are mulţi 
adepţi, care îi proslăvesc învăţătura şi părerile. Cum erff de aşteptat 
Sfintul Oficiu ordonă _inchizitorului din Florenţa să audieze pe Fer- 
nando Ximenez şi pe Gioanozzo Attavanti, indicaţi ca martori de 
Caccini. Cel dintii confirmă că unii elevi ai lui Galilei susţin rotația 
Pămîntului şi imobilismul Soarelui, că Dumnezeu nu este substanţă, 
ci calitate neesenţială şi fiinţă senzitivă, dar face rezerva că nu ştie 
dacă acestea sînt părerile elevilor lui Galilei sau ale lui Galilei însuşi. 
Cel de al doilea îi este şi mai favorabil savantului florentin. El declară 
că nu l-a auzit niciodată spunînd lucruri potrivnice sfintei scripturi ori 


credinţei catolice. Admite totuşi că, potrivit părerii lui Galilei, care în 


această privinţă îl urmează pe Copernic, Pămîntul se mişcă pe orbită 
şi în jurul axei sale iar Soarele se roteşte în jurul centrului său, 
părere exprimată de Galilei în _opusculul dedicat petelor solare. 
Contestă însă că Galilei ar fi spus despre Dumnezeii că nu e 
substanţă sau că este fiinţă senzitivă, ori că minunile puse pe seama 
sfinţilor nu sînt minuni adevărate, aşa cum pretindea Caccini- 
Depoziţiile lui Ximenez şi Attavanti sînt trimise de îndată de inchi- 
zitorul din Florenţa Sfîntului Oficiu din Roma, care însă le consideră 
insuficient de concludente pentru a justifica punerea sub învinuire a 
lui Galilei. O notă marginală aparţinînd inchizitorului care «xaminase 
probele adunate de _inchiziţia florentină — „a se vedea. Scrisorile 
despre petele solare de numitul Galilei" — învederează că. după 
audierea martorilor atenția _inchiziţiei romane s-a îndreptat spre 
scrierile savantului denunţat, bănuite a fi mai relevante. 

Deşi desfăşurate în mare taină, potrivit regulii secretului 
aplicată», eu strictețe în procedura __inchizitorială, cercetările 
întreprinse ajung la cunoştinţa lui Galilei, care se grăbeşte să-şi 
alerteze prietenii şi săL facă totul pentru a _ preîntîmpina 
răstălmăcirea ideilor sale. Folosincţ, ca şi în trecut, calea epistolară, 
el adresează într-un scurt interval de timp două scrisori cu valoare 
programatică prietenului său, monseniorul Piero Dini. Cea dintii, 
datată 16 februarie 1615, are drept scop să împiedice condamnarea 

pripită, de către curia papală, a teoriei lui Copernic, sugerînd o 
cercetare aprofundată şi competentă a acestei teorii de către 
forurile ştiinţifice ale bisericii catolice. .Epistola este însoţită de o 
copie conformă a scrisorii adresate anterior lui Castelli, scrisoare pe 
care _Lorini îşi întemeiase denunţul din *7 februarie. Intenţia 
învățatului florentin de a cîştiga adeziunea la sistemul copernican a 
unor feţe bisericeşti influente rezultă neîndoielnic din rugămintea 
adresată corespondentului său de a arăta scrisoarea către Castelli 
părintelui iezuit Cristofor Grienberger, de- 'venit între timp titularul 
catedrei de matematică de la Colegiul Homan, în locul lui Clavius, şi 
cardinalului Bellarmino, cel mai de seamă teolog al curiei papale şi 
al Sfîntului Oficiu. Cea de a doua epistolă către Piero Dini, scrisă la 
23 martie, combate opinia acelora care reduceau teoria lui Copernic 
la o simplă ipoteză astronomică, lipsită de o bază fizică solidă, 
invocînd în sprijinul punctului său de vedere observațiile 
astronomice făcute recent de el. 

Cea mai sistematică şi mai cuprinzătoare expunere a concepţiei 
galileene despre problemele dezbătute este cuprinsă însă în scri- 
soarea adresată de învățatul florentin marii ducese Cristina de 
Lorena şi elaborată în a doua jumătate a anului 1615. In ea Galilei 
reia problema deosebirii dintre adevărurile revelate, pe bază de cre- 
dinţă, de sfînta scriptură, cărora trebuie să li se acorde o încredere 
necondiționată, şi aserţiunile străine de orice revelaţie, făcute într- 
un limbaj accesibil oamenilor de rînd, ca de pildă cele privind 
fenomenele naturale, aserţiuni susceptibile de a fi contrazise sau 
revizuite de cercetarea ştiinţifică, bazată pe experienţă şi rațiune. 
Era un alt mod de a spune că ştiinţa este autonomă şi că ea are alt 
domeniu decît teologia, căreia savantul îi recunoaşte supremaţia 
doar în sfera revelaţiilor divine referitoare la adevărurile la care 
oamenii nu pot ajunge pe alte căi şi a căror cunoaştere are ca scop 
dobîndirea fericirii veşnice. Deţinînd un rol eminent în sfera înaltelor 


contemplaţii divine, teologia nu are a se amesteca în domeniul 


ştiinţelor naturii, care nu se ocupă de fericirea veşnică. De aceea 
slujitorii teologiei, subliniază Galilei, „nu ar trebui să-şi aroge 
autoritatea de a formula decrete in profesii pe care ei nu le exercită 
şi nici nu le-au studiat căci aceasta ar fi ca şi cum un principe 
absolut, care vede că poate să comande şi să se facă ascultat după 
bunul lui plac, ar pretinde, fără a fi medic sau arhitect, să 
îngrijească şi de sănătatea oamenilor şi să clădească palate şi case 
aşa cum se pricepe, primejduind_ serios viaţa bieţilor bolnavi şi 
producînd în mod evident prăbuşirea clădirilor ridicate de eT“. Cît 
priveşte adevărurile despre fenomenele naturale, în măsura în care 
sînt stabilite cu certitudine, ele nu trebuie socotite inferioare 
explicațiilor date de sfînta scriptură. „înainte de a cc n damna un 
adevăr natural, ştiinţific, trebuie să arăţi că el nu este demonstrat 


ON 


cu necesitate ; iar lucrul acesta trebuie să-l facă nu aceia care îl 
socotesc adevărat, ci aceia care îl socotesc fals“. Refe- iindu-se 
anume la teoria lui Copernic, Galilei subliniază că ea nu se cuvine 
înlăturată de plano, ci trebuie supusă unui studiu temeinic şi 
obiectiv. Cei ce vor proceda astfel, arată el, se vor putea convinge 
de adevărul ei, aşa cum s-a întîmplat cu Antonio Santucci, fost pro- 
fesor de matematică la Universitatea din Pisa, care, apucîndu-se la 
bătrîneţe să o studieze pentru a o combate, a sfîrşit prin a se con- 
vinge de temeinicia ei. Acelaşi lucru s-a întîmplat şi cu unii oameni 
de ştiinţă care i-au cercetat ultimele descoperiri. Ei au ajuns la 
concluzia că vechea concepţie despre structura universului trebuie 
abandonată. încercarea unora de a interzice teoria lui Copernic în 
speranţa că adevărul dezvăluit de ea va fi suprimat fără urmă i se 
pare sortită eşecului pentru câ la un atare rezultat nu s-ar putea 
ajunge decit interzicîndu-se studiul astronomiei, ba chiar cercetarea 
spaţiilor siderale de către cei interesaţi de atare investigaţii, ceea ce 
este cu neputinţă. Ştiinţa are o putere irezistibilă de a-şi impune 
adevărurile şi orice oprelişte este zadarnică. „Dacă, pentru a înde- 
părta din lume această părere şi doctrină ar fi suficient să închizi 
gura unui singur om, aşa cum cred poate aceia care, judecind 
mintea celorlalţi după a lor proprie, socotesc cu neputinţă că o 
asemenea părere ar putea să dureze şi să găsească discipoli, atunci 
aceasta s-ar putea face cu uşurinţă. Dar lucrurile stau altfel, de- 
oarece, pentru a pune în aplicare o hotăriîre de acest fel. ar trebui să 
se interzică nu numai cartea lui Copernic şi scrierile celorlalţi autori 
care urmează aceeaşi doctrină, ci ar trebui interzisă întreaga ştiinţă 
a astronomiei şi, mai mult, ar trebui să le interzici oamenilor a se 
uita pe cer pentru ca să nu vadă că Marte şi Venus sînt cînd foarte 
aproape de pămînt, cînd foarte departe... ; ar trebui să le interzici să 
vadă că Luceafărul însuşi apare cînd rotund, cînd ca o coasă cu 
vîrfuri foarte subţiri, şi ar trebui să nu li se ofere prilejul de a face 
multe alte observaţii bazate pe cunoaşterea simţurilor, şi care nu se 
pot adapta în nici un fel sistemului ptolemeic, ci sînt argumente 
foarte puternice în sprijinul sistemului copernican. Dar nu poţi să-l 
interzici pe Copernic, acum cînd, datorită multor observaţii noi şi 
faptului că mulţi oameni de cultură îi citesc lucrările, sistemul lui 
apare mai adevărat şi doctrina lui mai fermă ; a-1_interzice astăzi, 
după ce mulţi oameni l-au susţinut atiţia ani, chiar atunci cînd el era 
mai puţin urmat şi acceptat, ar apărea, cred eu, a contrazice 
adevărul însuşi şi a căuta cu atît mai mult să-l ascunzi şi să-l 
suprimi cu cît el se arată mai manifest şi mai clar". O profesie 

de credinţă copernicană mai limpede nu era cu putinţă şi tocmai 
acest lucru nu i-a fost iertat îndeosebi de clanul conservator din 
conducerea bisericii catolice, care nu putea să se împace cu ideea 
de a primi ca adevărat un sistem cosmologic în flagrantă contradic- 
ţie cu anumite pasaje din sfinta scriptură. 

Scrisoarea către marea ducesă Cristina de Lorena culminează cu 
un elogiu vibrant al ştiinţei care, într-un efort niciodată curmat, 
scrutează, dincolo de aparenţe, cartea deschisă a cerului. „Nimeni 
să nu creadă că lectura ideilor foarte înalte care se cuprind scrise în 
această carte pt>ate fi socotită încheiată atunci cînd te-ai mărginit 
doar să vezi strălucirea soarelui şi a stelelor sau răsăritul şi apusul 
lor, fenomene care sînt limitele extreme pînă la care pot să 
pătrundă privirile dobitoacelor şi ale oamenilor obişnuiţi ; dar 
dincolo de acestea, sînt taine atit de adînci şi idei atît de înalte încît 
veghile, truda şi studiile a sute şi sute de minţi ascuţite nu le-au 
putut pătrunde încă în întregime, cu toate cercetările lor prelungite 
timp de mii şi mii de ani. Şi să ştie cei fără de minte că, după cum 
aparenţa şi aspectul pe care ochii lor le cuprind atunci cînd privesc 
înfăţişarea unui corp omenesc sînt foarte puţin în comparaţie cu 
adevăratele minuni pe care le poate vedea aici un anatomist sau un 
filozof atent şi harnic, atunci cînd cercetează funcţiile nenumăraţilor 
muşchi, tendoane, nervi şi oase, şi examinează funcţiile inimii şi ale 
altor organe principale, căutînd sediul facultăţilor vitale, observînd 
minunata alcătuire a organelor de simţ şi, cu o uimire neîncetată şi 
niciodată satisfăcută, contemplînd lăcaşurile imaginaţiei, memoriei 
şi raţionamentului; tot astfel ceea ce ne înfăţişează simţul pur al 
vederii este ca şi nimic în comparaţie cu măreţele minuni pe care 
mintea celor inteligenţi, formată prin observaţii îndelungate. şi 
atente, ştie să le vadă pe cer“. 

Printre personalităţile ecleziastice de prima mărime, ca influenţă 
şi cultură, a căror bunăvoință, dacă nu adeziune, la teoria coper- 
nicană Galilei o socotea necesară pentru izbînda luptei sale, figura 
la loc de frunte cardinalul Roberto Bellarmino. Umanist rafinat, cu 
oarecare pregătire ştiinţifică, el avea mai presus de toate faima 
unui mare teolog şi a unui apărător fanatic nu numai al dreptei 
credinţe catolice, dar şi al supremaţiei papale asupra principilor 
laici. Nu era o întîmplare că i se încredinţase funcţia de „maestru al 
controverselor" la Colegiul Roman, că teologii protestanți îl numeau 
„Căpetenia cloacei pontificale de călugări şi cerşetori" sau „iezuit 
furibund şi diabolic" şi că era socotit un duşman primejdios al aspi- 
raţiilor la independenţă faţă de papalitate ale Angliei. Din pricina 
fanatismului cu care apăra interesele seculare ale papilor era de- 
testat chiar şi în anumite ţări catolice ca Franţa, ori în unele Wtate 
italiene, şi ele catolice, dar cu veleităţi mai marcate de neatârnare, 
ca Republica Venețiană. Pe tărîm teologic Bellarmino era un 
conservator „moderat" în sensul că, fără să repudieze din principiu 
adevărurile ştiinţei, se împotrivea totuşi oricărei ştirbiri a dogmelor. 
Faţă de Galilei, ale cărui merite de savant nu le putea tăgădui, 
adoptase o atitudine rezervată încă de la prima lui vizită la Roma în 
1611. Acum rezervele sale sporiseră, după cum atestă o scrisoare a 
ambasadorului florentin Guicciardini trimisă secretarului de stat 

toscan îndată după ce a aflat de călătoria plănuită : „Aud că vine 
aici Galilei... Doctrina sa şi alte cîteva lucruri n-au fost pe placul 
consultanţilor_şi cardinalilor Sfîntului Oficiu ; iar printre alții 
Bellarmino mi-a spus că dacă (Galilei) ar fi stat aici prea mult, nu ar 
fi putut să nu ajungă a da socoteală de faptele sale“. 

Tocmai în primele luni ale anului 1615, cînd Galilei hotărăşte să 
declanşeze ofensiva sa procopemicană, tabăra partizanilor săi 
primeşte întăriri neaşteptate şi încă din rîndurile clericilor. Un că- 


lugăr carmelit cu bună pregătire ştiinţifică, originar din Neapole, pe 


nume Paolo Antonio Foscarim, publică o lucrare sub forma unei 
scrisori adresate conducătorului ordinului său, in care pledează 
deschis pentru acceptarea teoriei copernicane, încercînd s-o pună 
de acord cu textele sfintei scripturi. Pentru a nu se face însă vinovat 
de erezie el supune spre aprobare opusculul său lui Bellarmino, 
suprema autoritate în materie teologică a bisericii catolice. 
Răspunsul acestuia este că teoria astronomului polonez nu poate fi 
primită decît ca o simplă ipoteză (ex suppositione), iar nu ca un 
adevăr indiscutabil, şi aceasta pentru că unele teze copernicane 
contrazic răspicat textele sfintei scripturi. „Socotesc — spune 
Bellarmino în epistola sa de răspuns din 12 aprilie 1615 — că 
cuvioşia voastră şi domnul Galilei aţi face bine să vă mulţumiţi a 
vorbi ex suppositione şi nu în chip absolut, aşa cum eu am crezut 
totdeauna că a vorbit Copernic. Căci a zice că, dacă presupunem că 
Pămîntul se mişcă, iar Soarele stă nemişcat, se satisfac mai bine 
aparențele decît cu excentricele şi epiciclurile, este foarte bine zis 
şi nu există nici o primejdie ; şi asta ajunge matematicianului ; dar a 
vrea să afirmi că într-adevăr Soarele stă în centrul lumii şi se 
roteşte in jurul său fără să alerge de la răsărit la apus şi că Pămîntul 
stă în cerul al treilea şi că se învirteşte cu cea mai mare iuţeală in 
jurul Soarelui, este un lucru primejdios nu numai pentru că 
contrazice pe toţi filozofii şi teologii scolastici, dar mai ales fiindcă 
dăunează sfintei credinţe, înfăţişînd ca falsă sfinta scriptură”. Apoi 


Bellarmino Îşi invită corespondentul să citească e_sfinţii părinţi 


precum şi pe comentatorii moderni ai facerii, ai psalmilor, ai 
Ecleziastului sau ai cărţii lui losua pend A se convinge că toți spun 
că Soarele se roteşte în jurul Pămîntului iar Pămîntul, care se află 
foarte departe de cer, stă nemișcat în centrul lumii. „Chibzuieşte 
acum, cu înţelepciunea dumitale, dacă biserica poate îngădui să se 
dea scripturii un înţeles potrivnic sfinților părinţi şi tuturor 
comentatorilor greci şi latini“. Bellarmino nu putea admite cu nici 
un chip că sfinţii părinţi, profeţii sau alte personaje biblice, precum 
înțeleptul So- lomon, au greşit atunci cînd, inspirați de Dumnezeu, 
au vorbit ___ despre mişcarea Soarelui şi imobilitatea 
Pămîntului. ..Dacă o să mi se spună că Solomon vorbea potrivit 

aparenţelor întrucît i se părea că Soarele se mişcă, iar Pămîntul stă 
nemişcat, după cum celui care se depărtează de țărm pe o corabie 
ce porneşte la drum i se pare că ţărmul se depărtează de el, o să 
răspund că cel ce pleacă de la țărm îşi cunoaşte greşeala şi o 
îndreaptă singur, fiindcă vede lămurit că corabia se mişcă, nu 
ţărmul; cînd este vorba însă de Soare şi de Pămînt, nici un înţelept 
nu are nevoie să îndrepte vreo greşeală a simţurilor, fiindcă toţi pot 
constata în chip neîndoielnic că Pămiîntul stă pe loc şi că ochii nu-i 
înşeală cîtuşi de puţin atunci cînd percep mişcarea Soarelui, aşa 
cum percep mişcarea lunii şi a stelelor". Aşadar, teologul cel mai de 
seamă al Vaticanului contesta tezele esenţiale ale teoriei 
copernicane, considerîndu-le potrivnice dreptei credinţe. Mai mult, 
bizuindu-se pe introducerea la celebra lucrare a lui Copernic Despre 
mişcările de revoluţie...,_ pretinde că însuşi astronomul polonez îşi 
înfăţişase teoria ca o simplă ipoteză de lucru. Bellarmino nu 
sesizase că între această introducere, alcătuită în realitate de 
pastorul luteran Osiander, şi textul aparţinînd lui Copernic, existau 
contradicții de neîmpăcat, ceea ce îl făcuse pe Kepler să spună pe 
bună dreptate că ea a fost scrisă „de un măgar pentru alţi măgari". 
Continuarea în mare secret a anchetei întreprinse de inchiziţia 
romană în privinţa ereziei copernicane crease aparenţa „clasării 
cauzei", determinînd_ chiar o_repliere temporară a frontului anti- 
galilean. Pînă şi fanaticul Caccini avea impresia că denunţindu-l pe 
Galilei săvirşise o imprudenţă faţă de un cărturar luat sub aripa 
ocrotitoare a unor oameni influenţi ca membrii familiei Medici sau 
ca unii înalţi prelați romani şi de aceea, cu făţărnicia — şi cu- 
tezanţa — caracteristică delatorilor, se înfăţişase în persoană la lo- 
cuinţa celui denunţat spre a face mea culpa. Scena este istorisită 
de Galilei însuşi într-o scrisoare către Curzio Picchena, ministrul de 
stat al marelui duce Cosimo al Il-lea de Toscana : „ieri a fost la 
mine acasă chiar acea persoană, care mai întîi aici din amvon, iar 
apoi în alte locuri, a vorbit şi a uneltit atît de grav contra mea; a 
stat cu mine mai bine de patru ceasuri şi în prima jumătate de 
ceas, cît am fost singuri, a încercat cu toată umilinţa să-şi scuze 
fapta să- virşită aici, oferindu-se să-mi dea orice satisfacţie ; apoi a 
încercat să mă facă să cred că n-a fost el motorul acelei zarve de 
aci". Galilei nu era însă omul care să se lase amăgit de asemenea 
retractări ipocrite şi nici înşelat de calmul aparent al Sfîntului 
Oficiu. Prin relațiile sale în sferele puterii pontificale află că în 
privinţa sa cercetările _inchiziţiei continuă în mod discret, dar 
necruţător şi de aceea se hotărăşte să se deplaseze personal la 
Roma pentru a împiedica ireparabilul. Nădăjduia că argumentele 
sale ştiinţifice, întărite de sprijinul unor prieteni ai săi din înaltele 
foruri ecleziastice, vor paraliza în cele din urmă ofensiva anti- 
copernicană a Sfîntului Oficiu, îndreptată în primul rînd împotriva 
lui. Călătoria la Roma, plănuită în primele luni ale anului 1615, a 

trebuit s-o _ amine pînă către finele anului din pricina unui 
reumatism rebel care îl ţintuia la pat. Mobilul acestei călătorii 
reiese limpede dintr-o scrisoare trimisă lui Piero Dini la 15 mai 
1615 : „cit de inutilă ar fi orice osteneală a mea, dacă acei 
peripatetici, care ar trebui convinşi, nu s-ar dovedi incapabili şi de 
cele mai simple şi lesnicioase raționamente ? Totuşi nu disper încă 
să înving această dificultate, cîtă vreme sînt în măsură să mă pot 
folosi de viu grai în locul penei ; şi dacă vreodată îmi voi redobîndi 
sănătatea astfel încît să merg acolo, o voi face cel puţin cu 
speranţa de a arăta care este dragostea mea faţă de sfinta biserică 
şi, ţinîndu-se seama de felul meu în această privinţă, să nu se ia, 
din pricina îndemnurilor a nenumărați răuvoitori şi a unor 
nepricepuţi în aceste materii, vreo hotărîre nu tocmai bună“. 
Restabilit numai în parte după lunga sa boală Galilei soseşte in 
Cetatea Eternă în primele zile ale lunii decembrie 1615, încrezător 
în puterea sa de convingere, dar şi în eficacitatea scrisorilor de 
recomandare cu care îl înarmase marele duce Cosimo al II-lea. Cît 
de mare era optimismul său în acel moment reiese dintr-o epistolă 
a sa scrisă la numai cîteva săptămîni după sosirea la Roma : „sper 
să pot pleca de aici nu numai cu o dezdăunare egală cu reputaţia 
mea, ci de trei ori sporit şi cu ducerea la bun sfîrşit a unei acţiuni 
de mare însemnătate pusă la cale de multe luni încoace de cele 
mai înalte personaje în materie de doctrină şi autoritate". în 
realitate, Galilei ignora starea de spirit dominantă în acel moment 
la Roma. Mai perspicace, Guicciardini, ambasadorul toscan la 
Vatican, scria în preajma sosirii învățatului florentin în Cetatea 
Eternă : „aud că vine oici Galilei. Nu ştiu dacă şi-a schimbat 
doctrina sau starea de spirit ; ştiu (însă) bine că anumiţi călugări ai 
sfintului Dominic, precumpănitori în Sfîntul Oficiu, şi alţii i-au pus 


înd rău ; iar asta nu-i o ţară în care să vii să discuţi despre lună 


nici să voieşti, în vremuri ca acestea, să susţii ori să propui 
doctrine noi“. Pe atunci prudenţa nu era însă prima calitate a lui 
Galilei, care s-a lăsat antrenat, dimpotrivă, de spiritul său 
combativ. O imagine vie a fer- voarei galileene din acele zile ne 
oferă canonicul Quarengo, un adversar al său, într-o scrisoare 
adresată la 20 ianuarie 1616 cardinalului Alessandro d'Este : „tare 
i-ar plăcea Galilei domniei voastre prea ilustre dacă l-aţi auzi 
vorbind, cum face adesea în mijlocul a 15 sau 20 (de inşi), care îl 
asaltează aprig, cînd într-o casă, cînd într-alta. Dar el nu se dă 
bătut, rîzînd de toţi, şi cu toate că nu convinge în privinţa noutăţii 
părerii_ sale, demonstrează în schimb netemeinicia majorităţii 
argumentelor cu care adversarii săi încearcă şă-l biruie. Lur.< 
îndeosebi a dat dovezi miraculoase ; şi ceea ce mi-a plăcut cel mai 
mult la el a fost faptul că, înainte de a răspunde argumentelor 
potrivnice, le sporea şi le întărea cu temeiuri noi, de cea mai 
puternică aparenţă, pentru ca, spulberîndu-le apoi, adversarii să 
ră- mînă şi mai ridicoli". Spectacolul trebuie să fi fost amuzant şi 

fascinant, dar nu de natură să-i aducă noi partizani savantului. în 
schimb adversarii îşi strîngeau rîndurile şi se pregăteau de un nou 
asalt. Ignorînd_uneltirile duşmanilor, dar mai cu seamă ultimele 
desfăşurări din culisele Sfîntului Oficiu, Galilei îşi continuă, plin de 
optimism, acţiunea în favoarea cauzei copernicane. înregistrează 
unele succese, deşi nu fără eforturi considerabile. Mărturie stau 
scrisorile sale din acea vreme adresate prietenilor apropiaţi. „Toate 
aceste acţiuni întreprinse la Roma apar laborioase şi lungi unui 
străin... Dar speranţa certă ce am de a duce la bun sfîrşit o acţiune 
foarte însemnată şi de a fi şi făcut o impresie puternică în faţa 
acelora de care depinde decizia, mă face să suport cu răbdare 
orice osteneală" — notează el la 23 ianuarie 1616. Cîteva zile mai 
tîrziu, într-o misivă din _6_februarie, optimismul său este la fel de 
robust : „...treaba este complet terminată cît priveşte persoana 
mea şi acest lucru mi-a fost făcut cunoscut în chip liber şi deschis 
de toate acele eminente personaje care se ocupă de aceste 
chestiuni". Scrisoarea din care am citat este prețioasă pentru că în 
ea Galilei dă în vileag țelul generos, de înaltă politică a culturii, al 
acţiunii întreprinse de el pe lingă autorităţile ecleziastice de la 
Roma : „întrucît la cauza mea se adaugă o chestiune care nu mai 
priveşte persoana mea, ci obştea tuturor acelora care de 80 de ani 
încoace, prin opere tipărite sau prin scrieri particulare ori prin 
susţineri publice sau predici ori chiar prin discuţii particulare, au 
aderat sau aderă la o anumită doctrină şi opinie... asupra lămuririi 
căreia se discută acum pentru a se putea decide ce va fi drept şi 
optim ; eu, ca unul care întîmplător ţpot să fiu de oarecare ajutor 
pentru acea parte care depinde de cunoaşterea adevărului oferit 
de ştiinţele profesate de mine, nu pot şi nici nu trebuie să neglijez 
ajutorul care îmi este oferit de conştiinţa mea de creştin zelos şi 
catolic". Făcînd drumul la Roma Galilei urmărise aşadar nu numai 
să se apere pe sine împotriva unei acuzaţii primejdioase, ci să 
pledeze, în acelaşi timp, cauza ştiinţei moderne, legată, atunci, 
indisolubil de soarta teoriei copernicane. Cu precizarea, imperios 
necesară pentru înţelegerea exactă a acţiunii sale, că, luînd 
apărarea astronomului polonez, învățatul florentin nu consimţea să 
facă forurilor ecleziastice nici o concesie care să ştirbească 
adevărul teoriei copernicane. Astfel, într-o scrisoare către Piero 
Dini, respinge neted compromisul, sugerat de cardinalul 
Bellarmino, de a susține că însuşi astronomul polone2_ şi-ar fi 
înfăţişat teoria sa o simplă ipoteză : „să spui că Copernic nu con- 
sidera mişcarea Pămîntului ca adevărată prin firea lucrurilor, ci că 

o trata doar ca pe o ipoteză potrivită pentru a explica aparențele, 
pe lîngă că este fals în sine şi că astfel s-ar admite s-o foloseşti ca 
atare şi să interzici să fie crezută ca adevărată, (dar) ar însemna să 
spui că nu ai citit această carte". Respingînd tentativa autorităţilor 
bisericeşti de „a-i închide gura şi de a-i porunci să nu se vire în 
scriptură", cum însuşi se exprimă, Galilei se arată hotărît să ducă 

pînă la capăt lupta pentru triumful ştiinţei moderne, în respectul 
deplin al adevărului şi cu toate riscurile unei asemenea atitudini. 

în timp ce Galilei îşi continuă demersurile directe pe lîngă curia 
romană, asigurîndu-şi totodată sprijinul ocult al prietenilor, în pri- 
mele zile ale lunii februarie în Cetatea Eternă începe să circule tot 
mai insistent zvonul că el este ca şi osîndit de _inchiziţie. Zvonul, 
acreditat de urmărirea discretă, dar neîncetată, încă de la sosire, a 
savantului florentin, de către _inchiziţie, care îi trimitea în cale is- 
coade şi agenţi provocatori pentru a-i verifica dreapta credinţă, ca 
şi de investigațiile aceleiaşi _inchiziţii în legătură cu teoria 
copernicană şi cu susținătorii ei, era răspîndit cu sîrg de duşmanii 
săi. „Se zice că Galilei a fost la Sfîntul Oficiu", relatează într-o 
scrisoare din 19 februarie 1616 Matteo Caccini, fratele 
denunţătorului, iar ambasadorul Guicciardini, mereu vigilent şi bine 
informat, raportează şefilor săi din Florenţa că Galilei se află în 
primejdie la Roma deoarece „există călugări şi alţi (inşi) care îl 
urăsc şi îl prigonesc... şi ar putea să devină obiect, el şi alţii, de mari 
intrigi", încît, el, trimisul diplomatic, nu vede de ce a venit învățatul 
aici şi ce ar putea să cîştige rămînînd. Galilei simte apropiindu-se 
furtuna şi face o ultimă încercare de a o evita, apelînd la bunele 
oficii ale prietenului său cardinalul Alessandro Orsini, un intim al 
influentului cardinal Scipione Borghese. „Epistola _serenissimului 
nostru mare duce, stăpinul nostru — îi scrie el la 20_ februarie 
ministrului de stat Picchena — a fost dată imediat de mine în mînă 
prea strălucitului şi prea veneratului domn cardinal Orsini, care a 
citit-o cu nespusă plăcere şi a voit ca eu însumi să o recitesc în 
prezenţa sa şi mi-a spus că nu vede deocamdată (posibilitatea de) a 
sta de vorbă cu prea strălucitul şi prea veneratul Borghese pentru 
a-i înfăţişa zisa scrisoare şi s-a arătat foarte doritor să favorizeze 
cauza publică ce se discută în prezent şi dispus să discute despre 
ea chiar şi cu Sanctitatea Sa însăşi, deoarece l-au informat bine 
despre importanţa chestiunii şi despre cît este de necesară (dincolo 
de valoarea şi dreptatea cauzei însăşi) o autoritate neobişnuită 
împotriva __încăpăţinării _neînduplecate a acelora care, pentru 
menţinerea erorii lor dintii, nu se dau în lături (lăsînd la o parte orice 
zel de religie şi pietate) de la nici o maşinaţie şi stratagemă pentru 
a-i induce in eroare pe superiorii chemaţi să decidă. Nădăjduiesc 
însă în prea binecuviîntatul Dumnezeu că aşa cum mă ajută să le 
dau în vileag înşelătoriile, tot asa îmi va da posibilitatea să le pot 
ţine piept şi să împiedic o ho- tărîre de pe urma căreia să se poată 
isca un scandal pentru sfînta biserică". Demersul pe lingă Orsini era 
sortit însă să rămînă fără rezultat, căci în atmosfera de suspiciuni şi 


intrigi ce domnea atunci la Roma pînă şi cei mai devotați prieteni ai 


savantului se fereau să-i ia făţiş apărarea. Inchiziția controla riguros 
corespondenţa şi de aceea sprijinitorii lui Galilei din alte oraşe 
preferau să-şi comunice sfaturile şi să-l înştiinţeze de demersurile 
făcute prin emisari de încredere, nu prin scrisori. „Despre tratativele 

la care am făcut aluzie nu este bine să se discute în scrisori" — îl 
previne Sagredo, credinciosul său prieten din Veneţia. în aceeaşi 
epocă, un alt prieten al său, nu mai puţin devotat, şi tot venețian, 
Paolo Sarpi, mărturisea fără ocol : „port mască, dar silit, pentru că 
fără ea nu se poate trăi în Italia" iar atunci cînd este înjunghiat pe la 
spate de un necunoscut fiindcă apărase independenţa Veneţiei faţă 
de Vatican declară, după ce se restabileşte : „recunosc stilul Curiei”. 
Acestea erau condiţiile şi acestea vremurile în care Galilei încerca 
să convingă înaltele foruri ecleziastice de la Roma de dreptatea 
cauzei sale. Evenimentele îşi urmează însă cursul implacabil şi, în a 
doua jumătate a lunii februarie 1616, conducerea bisericii catolice, 
în frunte cu papa Paul al V-lea, decide să ia atitudine împotriva 
teoriei c^>- pemicane şi a adepților ei. Cum s-a comportat Galilei 
atunci şi ce s-a petrecut în acele zile decisive pentru viitorul ştiinţei 
în tările cufundate în bezna Contrareformei aflăm dintr-o lungă 
epistolă, datată 4 martie 1616, a ambasadorului Guicciardini către 
secretarul de stat toscan : „Galilei a ţinut seama mai mult de 
părerea sa decit de aceea a prietenilor săi : şi domnul cardinal Del 
Monte, şi eu, cu puţinul cît am putut, şi mai mulţi cardinali ai 
Sfîntului Oficiu l-au sfătuit să se potolească şi să nu agite această 
chestiune ; iar dacă vrea să nutrească această părere, s-o 
nutrească în linişte, fără să se zbată atita ca s-o expună şi să 
determine şi pe alţii s-o nutrească făcînd pe oricine să considere că 
venirea aici i-a fost vătămătoare şi păgubitoare şi că a venit nu 
pentru a se justifica şi a-şi birui rivalii, ci pentru a se grozăvi". După 
ce relatează despre demersul făcut pe lîngă cardinalul Orsini şi 
despre tentativa acestuia de a cîştiga bunăvoința papei faţă de 
cauza lui Galilei, epistolierul continuă : „Papa i-a spus că este bine 
să-l sfătuiască să renunţe la această opinie. Orsini a replicat ceva, 
stăruind pe lîngă papă, care i-a tăiat-o scurt şi i-a spus că a transmis 
chestiunea domnilor cardinali din Sfîntul Oficiu ; şi plecînd Orsini, 
Sanctitatea Sa a poruncit să fie 

chemat la el Bellarmino şi, discutînd despre acest fapt, au hotărît 
că această părere a lui Galilei este greşită şi eretică". Mai departe, 
Guicciardini îşi înştiinţează şeful ierarhic că ulterior congregația 
Sfîntului Oficiu s-a întrunit pentru a declara eretică teoria în discuţie 
şi pentru a se dispune interdicţia sau corectarea operelor autorilor 
care au profesat-o. Despre Galilei spune că nu va avea de suferit 
dacă va ţine seama de ceea ce voieşte biserica romano-catolică, 
fapt de care nu este deloc sigur. Şi asta pentru că „se înfierbîntă în 
părerile sale, pune multă patimă şi are puţină tărie şi prudenţă în a 
şti s-o biruie ; aşa încît acest cer al Romei devine foarte primejdios 
pentru el, mai cu seamă în acest veac în care Principele de aici, 
care are oroare de artele frumoase şi de speculaţii, nu poate 
înţelege aceste noutăţi, nici aceste subtilităţi; iar fiecare caută să-şi 
potrivească mintea şi firea după aceea a Stăpinitorului ; încît chiar 

şi cei ce ştiu cîte ceva şi sînt însetaţi de cunoştinţe se arată, cînd au 
minte, cu totul dimpotrivă, pentru a nu da de bănuit în privinţa lor 
şi a nu-şi crea dificultăţi". Ambasadorul toscan, om cumpănit şi 
spirit pragmatic, nu poate înţelege cu nici un chip de ce Galilei se 
agită şi se complică atîta pentru nişte idei detestate de ierarhia 
catolică şi mai ales de Sfintul Oficiu, pe care îl consideră 
„fundamentul şi baza (sic !) religiei" şi congregația „cea mai 
însemnată din Roma", încît ambasadorul nu se poate abţine să nu- 
şi condamne compatriotul : „să te viri în asemenea încurcături şi cu 
asemenea riscuri fără să ai motive grave, (încurcături) din care nu 
poate ieşi nimic bun, ci doar o mare pagubă, nu văd de ce s-o faci; 
iar dacă asta se întîmplă doar spre satisfacția lui Galilei, apoi el 
este _stăpînit de patimă şi, astfel cum se întîmplă într-o cauză 
proprie, nu-şi dă seama şi nu vede ceea ce ar trebui (să vadă), 
încît, de va proceda ca pînă acum, va rămîne păcălit şi se va 
primejdui pe sine şi pe oricine se va supune vrerii lui sau se va lăsa 
convins de el în cele ce urmăreşte". Şi întrucît era iminentă sosirea 
la Roma, în misiune diplomatică, a cardinalului Carlo de Medici, 
Guicciardini recomandă ca prelatul florentin să dea dovadă de cea 
mai mare rezervă faţă de ideile lui Galilei şi să nu se împotrivească 
măsurilor recente decise de cele mai înalte foruri bisericeşti. în 
finalul scrisorii revine la Galilei, care, spune el, va căuta, desigur, 
să-l atragă pe cardinal de partea sa şi să-l amestece în „intrigile“ 
sale, ştiut fiind că învățatul florentin „este vehement, nestrămutat 
şi pătimaş, încît cine îi stă în preajmă este cu neputinţă să-i scape 
din mînă". Relatarea lui Guicciardini corespunde, în linii mari, 
adevărului, dar nu respectă riguros cronologia faptelor şi nici nu 
furnizează toate datele esenţiale ale cauzei. De aceea expunerea, 
în_ordine cronologică, a acestor fapte este necesară, mai ales 
datorită însemnătăţii lor pentru desfăşurarea ulterioară a procesului 
intentat lui Galilei. 


15 — Socrate, Bruno, Galuel 

Importanţa, pentru salvgardarea dogmelor catolice, a unei opinii 
oficiale despre noua ipoteză cosmologică ar fi impus convocarea şi 
hotărîrea unui conciliu bisericesc. Măsura nu a fost socotită însă 
oportună de conducerea bisericii romane, care a preferat să trateze 
vilva stimită de „galileeni“ în jurul teoriei copernicane doar ca pe 


o_„miniinsurecţie" reformată contra _ interpretării tradiţionale a Bibliei 


şi s-o reprime prin decrete ale congregaţiei Sfîntului Oficiu şi 
congregaţiei Indexului. Procedind astfel Vaticanul considera că se 
situează pe linia trasată de conciliul ecumenic de la Trento (1545— 
1568) care hotărise ca „minţile impertinente să fie împiedicate de a 
interpreta scriptura împotriva autorităţii tradiţionale, în problemele ce 
privesc credinţa şi morala". 

înscrierea problemei copernicane — la 18 februarie 1616 —, pe 
ordinea de zi a Sfîntului Oficiu, a fost precedată, cum s-a văzut, de 
unele _indiscreţii calculate ale Vaticanului, menite să acrediteze cu 
anticipație ideea vinovăţiei adepților lui Copernic şi să justifice astfel 
mai uşor măsurile plănuite împotriva __„vinovaţilor". Inițiativa a 
aparţinut cardinalului Bellarmino, cu acordul, desigur, al papei, şi ea a 
determinat convocarea, pentru a doua zi, 19 februarie, a 
consultanţilor_ Sfîntului Oficiu pentru ca, în calitate de experţi în 
teologie, să avizeze dacă teoria copemicană este compatibilă cu 
doctrina catolică oficială. Consultanţii (numiţi gua/ificatori),_în_ număr 
de 11_şi avînd în rîndurile lor şi oameni de ştiinţă autentici, au fost 
invitaţi să se pronunţe asupra următoarelor două propoziţii, care — în 
opinia membrilor Sfîntului Oficiu — sintetizau teoria astronomului 
polonez : 1. Soarele se află în centrul lumii şi este cu desăvirşire 
imobil; 2. Pămintul nu este centrul lumii şi nu este imobil, ci se mişcă 
în întregime în jurul său, chiar şi printr-o mişcare zilnică._Textul 
redactat în limba italiană, rezuma incomplet şi parţial inexact (în ceea 
ce priveşte imobilitatea Soarelui) ideile lui Galilei, astfel cum ele 
fuseseră formulate de denunţătorul savantului, părintele Caccini. 
Cîteva zile mai tîrziu, la 24 februarie, consultanţii Sfîntului Oficiu 
declară în unanimitate că prima propoziţie „este nebunească şi 
absurdă în filozofie şi formal eretică (esse stultam et absurdam in 
philosophia et formaliter haereticam), deoarece contrazice în mod 
expres spusele sfintei scripturi în multe locuri, potrivit cu înţelesul 
cuvintelor şi după arătarea comună şi interpretarea sfinţilor părinţi şi a 
doctorilor teologi", iar a doua propoziţie trebuie „să fie supusă 
aceleiaşi cenzuri în filozofie (eandem censuram in philosophia) iar în 
ceea ce priveşte credinţa, nu este mai puţin greşită (ad minus esse in 
fide erroneam[._La 25 februarie avizul consultanţilor este supus spre 
aprobare congregaţiei generale a Sfîntului Oficiu (prezent fiind şi 
papa), care, cum era de aşteptat, îl ratifică. In aceeaşi zi Paul al V-lea 
ordonă lui Bellarmino să-l cheme la sine pe Galilei pentru a-i pune în 
vedere să renunţe la teoria heliocentrică iar „dacă ar refuza să dea 
ascultare, părintele comisar (al inchiziţiei) să-i poruncească, în faţa 


notarului şi a martorilor, că are a se abţine cu desăvirşire să predea 


sau să apere atare doctrină şi părere sau să trateze despre ea ; iar 
apoi dacă n-ar consimţi, să fie întemnițat (si vero non acquieverit, 

carceretuT)*._In ziua următoare, la 26 februarie, cardinalul Bellarmino 
îndeplineşte porunca papei, avertizîindu-l pe Galilei să renunţe la 
ideile sale copernicane iar savantul se declară întru totul de acord. 
Avertismentul, trebuie subliniat pentru motive ce se vor vedea mai 
departe, a fost dat între patru ochi, aşadar într-un cadru particular. Un 
act oficial, cu participarea altor persoane, nu ar mai fi fost necesar, 
pentru că Galilei, supunîndu-se necondiţionat injoncţiunii papale, nu 
şi-ar mai fi găsit locul măsurile preconizate de suveranul pontif doar 
pentru ipoteza în care învățatul nu ar fi consimţit să dea ascultare 
avertismentului. Că astfel s-au petrecut faptele în ziua de 26 februarie 
o confirmă raportul prezentat la 3 martie de cardinalul Bellarmino 
congregaţiei Sfîntului Oficiu, raport în care relatează că 
i s-a pus în vedere lui Galilei să nu mai susţină teoria lui Copernic iar 
cel avertizat a consimţit pe loc. 

în afara avertismentului dat între patru ochi de cardinalul 
Bellarmino, i s-a făcut lui Galilei, în aceeaşi zi de 26 februarie, şi o 
„Ssomaţie!*_ oficială, de către Segizi, comisarul general al inchiziţiei, 


rezent fiind şi amintitul cardinal, „somaţie" prin care i s-ar fi pus în 


vedere interdicția, şi mai drastică, de a susţine, preda sau apăra 
quovis modo (în orice fel) teoria copernicană sub sancţiunea de a fi 
trimis în faţa Sfîntului Oficiu şi la care savantul de asemenea a 
achiesat ? Aşa pare s-o ateste un document din dosarul procesului de 
erezie intentat lui Galilei în 1633. Numai că validitatea ca instrument 
probator şi chiar autenticitatea acestui act judiciar de însemnătate 
capitală pentru vinovăția inculpatului au fost puse la îndoială, după 
cum se va vedea mai departe. 

în disputa stimită de teoria copernicană intervine şi congregația 
Indexului, care în şedinţa sa din 3 martie decide : lucrările lui Copernic 
şi Diego de Zuniga să fie suspendate „pînă vor fi corectate“ (usque 
corrigantur);_cartea lui Foscarini să fie condamnată şi interzisă ; toate 
celelalte cărţi care propovăduiesc aceeaşi doctrină să fie interzise în 
totalitate (aliosque omnes libros, pariter docentes, prohibendos), fără 
a fi însă şi condamnate. Fapt demn de remarcat, prin hotărîrea 
congregaţiei Indexului, opera astronomului polonez nu este osîndită in 
toto_şi nici interzisă, ci doar „suspendată" pină la corectare, iar 
lucrările lui Galilei, inclusiv cea net copernicană despre petele solare, 
nici măcar nu sînt pomenite. Exonerarea de cenzură a cărţilor 


galileene, în pofida faptului că în şedinţa din 

25 noiembrie 1615 Sfîntul Oficiu hotărise ca ele să fie analizate din 
punctul de vedere al dreptei credinţe, ar putea să pară inexplicabilă 
dacă n-am şti că papa, cunoscînd înalta protecţie de care se bucura 
învățatul florentin, avea tot interesul să-şi păstreze bunele relaţii cu 
marele duce de Toscana. Că Vaticanul ţinea cu tot dinadinsul să-l 
menajeze pe bătăiosul protejat al Medicilor o atestă şi împrejurarea că 
în ziua de 1 martie, la mai puţin de o săptămînă după proclamarea ca 
eretică a teoriei copernicane, papa îl primeşte pe Galilei într-o 
audienţă particulară de trei sferturi de oră, se arată plin de 


bunăvoință faţă de el şi îl asigură că nu i se va întîmpla nimic 


deoarece congregația Sfîntului Oficiu nu a dat crezare calomniilor 
răspîndite pe seama sa. 

Soluţia dată problemei copernicane părea să fi mulţumit facțiunea 
ecleziastică potrivnică savantului florentin de vreme ce la scurt timp 
după ce devine publică, canonicul Quarengo, sensibilul seismograf al 
reacţiilor antigalileene, înregistrează astfel evenimentul : „disputele 
domnului Galilei s-au risipit în fum de alchimie de cînd Sfîntul Oficiu a 
declarat că susţinerea acelei păreri este o abatere vădită de la 
dogmele _infailibile ale bisericii. încît ne-am încredinţat deci de-a 
binelea, prin fantezia minţii, că putem fi în siguranţa la rîndul nostru, 
fără a zbura odată cu Pămintul, ca tot atitea furnici de pe un balon 
care pluteşte prin aer“. Mai curios este faptul că Galilei însuşi 
socoteşte binevoitor faţă de persoana sa actul Sfîntului Oficiu, 
minimalizînd_ primejdia pentru el a măsurilor hotărite. Savantul 
florentin se arată mulţumit de „scoaterea de sub urmărire" decisă în 
privinţa sa şi se grăbeşte să-şi comunice bunele impresii secretarului 
de stat toscan Picchena. Intr-o scrisoare adresată acestuia în acele 
zile subliniază că „din opera lui Copernic însuşi se vor scoate 
10 rînduri din prefața către Paul al Ill-lea unde face aluzie la faptul că 
o atare doctrină nu i se pare potrivnică scripturii... Eu, după cum 
reiese din natura însăşi a chestiunii, nu am într-asta nici un amestec şi 
nu aş fi fost hărțuit dacă, aşa cum am spus, duşmanii mei nu m-ar fi 
amestecat _într-însa“. Mai mult, consideră că lucrările sale nu 
păcătuiesc cu nimic împotriva doctrinei catolice oficiale, toate 
acuzaţiile împotriva sa datorîndu-se cabalei unor _ vrăjmaşi lipsiţi de 
scrupule : „ceea ce am făcut eu se poate vedea oricînd în scrierile 
mele, pe care, pentru acest motiv, le păstrez spre a putea în orice 
moment să închid gura răutăţii, fiind în stare să demonstrez că felul 
meu de a proceda în această materie a fost de aşa natură, încît şi un 
sfînt nu ar fi procedat cu mai mare respect, nici cu mai mare zel faţă 
de sfinta biserică ; ceea ce, poate, nu au făcut duşmanii mei, care nu 
s-au dat în lături de la maşinaţii, calomnii şi tot felul de sugestii 
diabolice...!!. Desigur, scrisoarea lui Galilei urmăreşte în primul rînd să 
alunge temerile secretarului de stat Picchena, îngrijorat de implicarea 
într-o anchetă pentru erezie a unui protejat al Medicilor şi ţinut mereu 
în_ stare de alertă de ambasadorul toscan la Roma, care, ca orice 
diplomat preocupat de buna reputaţie a concetăţenilor săi şi a ţării 
reprezentate de el, nu agrea deloc vilva stîr- nită de turbulentul său 
compatriot. Nu mai puţin, ea trădează convingerea, pe cît de sinceră 

pe atit de naivă, a savantului florentin că situaţia lui nu a fost cîtuşi de 
puțin afectată de ancheta _inchiziţiei şi că el poate dezbate în 
continuare teoria copernicană, cel puţin ca o ipoteză matematică, 
chiar şi înainte ca opera astronomului polonez să fie supusă, de 
cardinalul Gaetano, „intervenției chirurgicale" _ ordonată de 
congregația Indexului. Uşurinţa, ba chiar şi uşurătatea cu care Galilei 
a__întîmpinat decretele ecleziastice de interzicere a tezelor 
copernicane le atestă şi frenezia cu care s-a lansat în petreceri şi 
cheltuieli — pe seama marelui duce de Toscana — îndată după ce s-a 
văzut scăpat de coşmarul anchetei inchizitoriale. Faptele le relatează, 
mai indignat decît oricînd, veşnicul său cenzor moral, ambasadorul 
Guicciardini : „ciudate şi scandaloase au fost cele făptuite în cursul 
îndelungatei şederi a lui Galilei la Giardino (reşedinţa misiunii 
diplomatice toscane la Roma — n.n.) în tovărăşia şi sub îndrumarea lui 
Annibale Primi, care a şi fost concediat de domnul cardinal... Oricine 
vede şi ştie că au dus aici o viaţă nebunească... Cheltuiala este mare 
şi, în toate celelalte privinţe şi aspecte, păgubitoare ; dar pentru că s- 


a ajuns aici, îi voi plăti restanţa (lui Primi — n.n.), iar lui Galilei i se va 


plăti în continuare ceea ce va vrea şi va spune că va avea nevoie!! 
Nici de astă dată ambasadorul toscan nu scapă ocazia să arunce 
săgeți în direcția _turbulentului om de ştiinţă : „el însă ştie una şi 


bună : să-i biruie pe călugări şi să se lupte cu oamenii în faţa cărora 


nu poate decit să piardă ; totuşi, mai curînd sau mai tîrziu, domnia 
voastră va afla acolo că a fost zvirlit într-o prăpastie neprevăzută, 
deşi, alungat cel puţin de starea vremii, nu ar trebui să întîrzie mult să 
vină ; iar plecarea de aici i-ar fi de mare folos". Avertismentul lui 
Guicciardini că şederea în continuare la Roma a învățatului nu mai 
este oportună a fost, pesemne, perfect înţeles la Florenţa, pentru că 
iată ce îi scrie Picchena lui Galilei zeoe zile mai tîrziu, la 23 mai : 
„domnia voastră, care a avut parte de persecuțiile călugăreşti, ştie ce 
gust au ; iar alteţele lor se tem că şederea domniei voastre la Roma 
mai multă vreme le poate pricinui neplăceri şi de aceea v-ar lăuda 
dacă, scăpînd dumneavoastră pînă acum cu faţa curată, nu aţi mai 


întărită cîinele care doarme şi v-aţi înapoia cît mai curind aici, căci 


circulă zvonuri ce nu-mi plac, iar călugării sînt atotputernici...". Deşi 
binevoitoare şi protocolară, invitaţia secretarului de stat nu era mai 
puţin _imperativă pentru supusul marelui duce de Toscana, încît lui 
Galilei nu-i mai rămînea decit să-i dea ascultare. Ceea ce a şi făcut, la 
sfîrşitul lunii iunie, cînd s-a înapoiat la Florenţa, alungat de „cei trei 
meşteri atotputernici : ignoranţa, invidia şi nelegiuirea", cum însuşi se 
exprimă, şi doldora de „istorii de neistorisit" (prin scrisori, se înţelege), 
cum tot el mărturiseşte unui corespondent al său. 

înainte de a pleca la Florenţa, în Cetatea Eternă şi în alte oraşe ale 
Italiei încep să circule din nou vorbe răuvoitoare în privinţa lui. Se 
zvoneşte tot mai insistent că învățatul florentin ar fi fost anchetat de 


inchiziţie ăsit vinovat şi silit să abjure în faţa cardinalului 


Bellannino. „S-a scris aici — îi comunică Benedetto Castelli de la Pisa 
lui Galilei — că domnia voastră aţi abjurat în taină în mîna prea 
strălucitului cardinal Bellarmino". L3 rîndu-i, Sagredo îl înştiinţează la 

Veneţia : „s-a răspîndit zvonul că aţi fost dus acolo la Roma cu de-a 
sila, datorită relelor oficii ale acelor prieteni ai noştri aliaţi cu messer 
Rocco Berlinzone (aluzie la călugării iezuiţi — n.n.), care au lansat 
zvonul că aţi fost chemat în faţa inchiziţiei pentru a da socoteală 
despre faptul că Pămîntul se mişcă ; adăugîndu-se că, spre a para 


lovitura, aţi consimţit să faceţi de ochii lumii pe _ bigotul". Faţă de 


acest nou val de zvonuri, pe cît de defăimătoare, pe atit de pri- 
mejdioase, Galilei se decide să-i ceară lui Bellarmino însuşi o ates- 
tare scrisă despre cele petrecute în realitate. Documentul, pe care 
cardinalul solicitat a consimţit să-l elibereze, prezintă o însemnătate 
deosebită pentru evoluţia _tribulaţiilor_ judiciare cărora le-a căzut 
victimă ulterior învățatul florentin. El dovedeşte fără echivoc, prin 
mijlocirea celui mai calificat cenzor ecleziastic de atunci al ereziei 
copernicane, că în 1616 Galilei n-a fost pus sub învinuire pentru 
erezie şi, ca atare, nu a avut de ce să abjure şi nici nu a existat vreun 
motiv pentru ca să i se aplice vreo sancţiune. „Noi, cardinalul 
Roberto Bellarmino, — glăsuieşte documentul — aflînd că domnul 
Galileo Galilei este calomniat şi învinuit de a fi abjurat în mîna 
noastră şi pe deasupra de a fi fost din această cauză pedepsit cu 
penitenţe_izbăvitoare şi fiind pătruns de adevăr, afirmăm că sus- 
numitul domn Galilei nu a abjurat în mîna noastră nici altundeva aici 
la Roma, nici măcar în alt loc ştiut de noi, vreo părere sau doctrină a 
sa, şi cu atît mai puţin a primit penitenţe izbăvitoare sau de alt fel, ci 
doar i s-a adus la cunoştinţă declaraţia, făcută de Stăpînul nostru şi 
publicată de sfinta congregaţie a Indexului, în care se spune că 
doctrina atribuită lui Copernic este contrară sfintei scripturi şi de 
aceea nu poate fi apărată, nici susţinută. Şi spre credinţa aceştia 
lucru am scris şi subscris prezenta cu propria noastră mînă, astăzi 

26 mai 1616“. 

Analiza sub specie juris_a procedurii inchizitoriale din 1616 pri- 
lejuită de faptele lui Galilei de pînă atunci, analiză impusă de însăşi 
natura acestei proceduri, dar mai cu seamă de consecinţele ei 
pentru procesul de erezie intentat savantului în 1633, îndreptăţeşte 
cîteva concluzii importante. Se cuvine notat, în primul rînd, că 
ancheta preliminară a _inchiziţiei romane a fost pornită în urma a 
două denunţuri cu obiect diferit : 1. denunţul din 7 februarie 1615 al 
lui Lorini, îndreptat nu direct contra lui Galilei ori contra teoriei co- 
pernicane, ci, generic, împotriva „galileenilor", care contestau auto- 
ritatea sfintei scripturi în domeniul fenomenelor naturii şi care 
propuneau un criteriu „primejdios" de interpretare a textului ei ; 

2. denunţul verbal al lui Caccini, urmat de declaraţia aceluiaşi delator 
din 20 martie 1615, în care se făcea vorbire de „greşelile lui Galilei" şi 
de tezele copernicane privind _heliocentrismul şi rotația Pămîntului, 
imputîndu-i-se învățatului florentin că profesează o doctrină contrară 
sfintei scripturi şi dreptei credinţe. Cercetarea primului denunţ, 
întreprinsă de un consultant al Sfîntului Oficiu şi întemeiată în 
principal pe analiza scrisorii lui Galilei către Benedetto Castelli, 
ajunsese, cum s-a văzut, la goncluzia că, exceptînd unele 

inadvertenţe de exprimare, ideile galileene erau în concordanţă cu 
doctrina catolică oficială care admitea că sfinta scriptură nu face 
autoritate în privinţa fenomenelor naturii şi că, în interpretarea 
acestor fenomene, sensul literal al Bibliei poate fi depăşit. Altfel spus, 
denunţul lui Lorini a avut rezultat negativ. Expertiza doctrinală 
privind cel de al doilea denunţ, făcută de o comisie de consultanţi ai 
Sfîntului Oficiu, opinase că tezele copernicane sînt potrivnice dreptei 
credinţe. Drept urmare congregația Sfîntului Ofi- fiu cenzurase aceste 
teze iar congregația Indexului suspendase sau _interzisese unele 
scrieri copernicane. Nici de astă dată însă tribunalul inchizitorial nu a 
pronunțat o sentinţă de condamnare în sens _iuridic deoarece 
procedura s-a încheiat printr-un act administrativ, nu jurisdicţional. 
Măsura administrativă decisă atunci a fost luată imediat după 
efectuarea expertizei, ale cărei concluzii nu erau obligatorii, potrivit 
procedurii _inchizitoriale, pentru completul de judecată, respectiv 
pentru congregația _ Sfîntului Oficiu. Avizul, cu valoare pur 
consultativă, al comisiei de experţi teologi ai Sfîntului Oficiu, n-a fost 
urmat nici de o hotărîre generală de ordin doctrinal, nici de o hotărîre 
cu caracter individual cu privire la Galilei. Intr-adevăr, congregația 
Sfîntului Oficiu, după ce a cenzurat propozițiile copernicane supuse 
expertizei, s-a mulţumit să transfere cauza — cu care fusese învestită 
— _congregaţiei Indexului pentru ca ea să decidă asupra sorții 
scrierilor învinuite de copemicanism. La rîndu-i această congregaţie 
s-a mărginit să suspende pînă la corectare sau să interzică unele 
dintre aceste scrieri. în privinţa lui Galilei, ale cărui scrieri nu au fost 
nici măcar pomenite, s-a decis doar 6ă i se pună în vedere — pe cale 
particulară — să renunţe la susţinerea tezelor copernicane, fără a se 
pronunţa însă o sentinţă de condamnare propriu-zisă, cu efectele 
juridice specifice unui act jurisdicţional. Este adevărat, dar numai în 
măsura în care se acceptă teza autenticităţii documentului din 26 
februarie 1616, că lui Galilei 

i s-a comunicat atunci, de către comisarul general al inchiziţiei, un 
„precepti!!_de interdicţie de a susţine, preda sau apăra, prin viu grai 
sau în scris, tezele copernicane, sub sancţiunea de a fi judecat de 
Sfîntul Oficiu, „precept" la care „împricinatul" ar fi consimţit să se 
supună. Dar efectele juridice ale acestui „precept" şi ponderea lor în 
procesul de erezie din 1633 pot fi corect stabilite numai pe baza 
elucidării naturii lui juridice. în dreptul canonic al vremii termenul de 
„precept" desemna un act administrativ individual, un ordin de a face 
sau a nu face ceva, adresat de un organ ierarhic superior unei 
persoane aflate în subordine. în speţă el interzicea lui Gaulei să trateze 
„în orice fel” teoria copernicană şi se deosebea esenţial prin caracterul 
său absolut („în orice fel) de opreliştea, mai puţin restrictivă, „de a 
apăra sau susține" doctrina lui Copernic, la care făcea referire 
„adeverinţa" din 26 mai 1616 dată de Bellarmino lui Galilei. Este un 
distinguo_esenţial întrucît apărarea principală pe care şi-a făcut-o 
învățatul florentin în procesul din 1633 a fost că nu i s-a impus o 


interdicţie totală_de a trata teoria copernicană, ci doar una parţială, 

limitată la apărarea sau susţinerea acestei teorii, ceea ce nu excludea, 
după el, posibilitatea de a o examina ca o simplă ipoteză. Desigur 
„radicalitatea"_ termenului folosit — „în orice fel“ — în „preceptul" 
prohibitiv comunicat, zice-se, lui Galilei de comisarul general al 
inchiziţiei, făcea ineficientă o atare apărare, dar, încă o dată, numai 
dacă se admite autenticitatea documentului în discuţie. Este posibil să 
fi fost vorba doar de o apărare de circumstanţă, dar tot atît de bine se 
poate ca Galilei să fi crezut sincer că după măsurile luate de 
autorităţile bisericeşti în 1616 i-a rămas deschisă calea tratării teoriei 
copernicane ca o ipoteză de lucru, fără riscul de a se vedea confruntat 
cu_inchiziţia. în sensul acestei ultime supoziţii pledează scrisorile sale 
din acea vreme care atestă credinţa sa că teoria copernicană n-a fost 
supusă unei interdicții absolute şi că decretul dat de congregația 
Indexului a interzis anumite scrieri ce cuprindeau idei copernicane nu 
pentru că tezele astronomului polonez erau contrare sfintei scripturi, ci 
doar fiindcă în aceste scrieri se susţinea că Biblia nu trebuie înţeleasă 
în litera ei ; nu s-ar fi interzis, aşadar, noua teorie despre structura 
universului, ci doar contestarea autorităţii sfintei scripturi, dreptul 
interpreţilor ei de a trece dincolo de înţelesul ei literal. Tot astfel Galilei 
a putut socoti că injoncţiunea prohibitivă la care a fost supus nu-i viza 
copernicanismul, ci doar concepţia, exprimată în scrisoarea către 
Castelli, că autoritatea sfintei scripturi încetează în sfera fenomenelor 
naturii şi că în acest domeniu oamenii de ştiinţă pot depăşi, prin 
concluziile lor, textul Bibliei. Cît şi în ce fel se înşela, în supoziţiile sale, 
marele învăţat avea s-o afle mai tîrziu, cînd urmărirea sa, suspendată, 
dar nu închisă, în 1616, avea să fie redeschisă cu toate formele 
legale" în 1633. 

Prima fază a bătăliei lui Galilei pentru triumful ştiinţei noi de- 
monstra că biserica romano-catolică nu era dispusă să renunţe nici la 
dogmele sale, nici la monopolul său ideologic. A făcut doar concesia, 
impusă şi de interesul de a-şi păstra bunele relaţii cu puternicii 
protectori _medicei ai învățatului, de a proceda în aşa fel încît 
„Împricinatul" să fie cruțat de aplicarea unor măsuri represive ime- 
diate, cu condiţia însă de a nu recidiva în viitor. Pivotul acestei acţiuni 
anti-galileene abil camuflată a fost cardinalul Roberto Bellarmino, 
acelaşi acuzator care a determinat în cele din urmă arderea pe rug a 
lui Giordano Bruno. Stranie — şi funestă — coincidenţă, asemănătoare 
aceleia care a făcut ca peste aproape două secole şi jumătate 
acuzarea Împotriva a doi eminenţi_ scriitori francezi, Flau- bert şi 
Baudelaire, să fie susţinută de unul şi acelaşi procuror, Er- nest 
Pinard ! 

Ofensiva pro-copemicană_ dezlănţuită de Galilei a stîmit reacţii 
contradictorii printre cărturarii vremii. Unii i s-au alăturat plini de 
entuziasm şi l-au sfătuit să persevereze, convinşi că triumful va fi în 
cele din urmă de partea sa. Alţii însă l-au dezaprobat, consi- derînd că 
zarva stîrnită de el mai mult a păgubit decit a folosit ştiinţei pentru că 
a determinat autorităţile bisericeşti să interzică pînă şi discutarea, ca 
o simplă ipoteză, a teoriei copernicane. Printre cei dintii s-a numărat 

Tommaso Campanella, care, după epistola de adeziune fără rezerve la 
ideile galileene_ din 13 ianuarie 1611, redactată sub puternica 
impresie a citirii lui Sidereus nuncius, a scris, în 1616, opusculul 
Apologia pro Galilei,_grăitor prin însuşi titlul său. Ambele manifestări 
pro-galileene ale lui Campanella l-au lăsat indiferent pe învățatul 
florentin, a cărui concepţie ştiinţifică despre lume nu se concilia cu 
speculaţiile metafizice şi cu _utopiile autorului Cetăți; soarelui. 
Deconcertantă este însă atitudinea lui Kepler, care, ca un copernican 
convins ce era, ar fi trebuit să facă front comun cu Galilei. Astronomul 
german înregistrează doar efectele negative imediate pentru libera 


cercetare ştiinţifică ale acţiunii lui Galilei, condamniînd-o_din acest 


unghi de vedere. „Unii, prin purtarea lor imprudentă — spune Kepler 
într-o scrisoare din 1619, referindu-se neîndoielnic la Galilei — au 
împins lucrurile pînă acolo încît citirea operei lui Copernic, absolut 
liberă timp de 80 de ani, este acum oprită, cel puţin pînă cînd (opera) 
va fi corectată". Se consolează însă cu asigurările date de autorităţile 
bisericeşti şi civile că „prin aceasta nu se urmăreşte să se pună piedici 
cercetării astronomice". Cît de mult se înşela în această apreciere 
Kepler se va vădi peste numai cîţiva ani în procesul de erezie intentat 
lui Galilei. 

După eşecul tentativei din anii 1615—1616 de a cîştiga adeziunea 
bisericii catolice la ideile şi metodele ştiinţei noi, ilustrate de teoria 
copernicană, dar mai ales de propriile-i cercetări, omul de ştiinţă 
florentin _socoteşte mai înţelept să-şi continue în tăcere studiile iar 
timpul liber să şi-l petreacă în mijlocul prietenilor. Invățase din 
confruntarea cu Sfîntul Oficiu că drumul adevărului este lung şi spinos 
şi că pentru deţinătorii monopolului ideologic răspîndirea ideilor noi în 
ştiinţă constituie uneori o acţiune subversivă. „In privinţa introducerii 
de noutăţi — nota Galilei cîţiva ani mai tîrziu, dar făcînd aluzie desigur 
la ceea ce i se întîmplase în 1616 — cine se îndoieşte de faptul că... a 
voi să faci sclavi ai voinţei altuia din minţi zămislite libere de 
Dumnezeu nu generează scandaluri dintre cele mai grave ? Şi (tot 
astfel) faptul de a voi ca alţii să-şi tăgăduiască propriile simţuri şi să le 
preţuiască mai puţin, la bunul plac al altora şi să admită ca persoane 
cu totul ignorante într-o anumită ştiinţă sau artă să fie judecători ai 
celor ştiutori iar prin autoritatea atribuită lor să aibă puterea de a face 
să li se dea ascultare. Acestea sînt noutăţi în stare să ruineze 
republici şi să răstoarne state". De aceea deocamdată învățatul 
preferă disputelor de idei viaţa liniştită în vilele sale de la 
Bellosguardo şi Arcetri. Aici îşi continuă studiile de mecanică şi 
matematică, fără a-şi neglija prietenii ori a dispreţui desfătările ce şi 
le putea oferi în compania lor. Cum îşi petrecea timpul şi care îi era 
felul de a fi in acei ani de „Interregn" paşnic o ştim de la Vincenzio 
Viviani, biograful său contemporan : „La taifas era foarte vesel, în 
vorbire sincer, ieşit din comun în felul de a se exprima, plin de duh, 
hazliu în pozne... Admirabilă era la el uşurinţa cu care ştia să se 
acomodeze cu înclinațiile prietenilor...". Avea o memorie prodigioasă, 
recitind bucuros din autorii preferaţi, Vergiliu, Ovidiu, Horaţiu, Seneca, 

Petrarca şi mai ales Ariosto, pe care îl preţuia în mod deosebit. Pe 
Torguato Tasso, în schimb, nu-l gusta deloc, obişnuind să spună că 
între Ariosto şi Tasso simţea o deosebire ca şi atunci cînd ar gusta 
castraveți după ce se înfruptase dintr-un pepene galben parfumat... 
încă de la plecarea din Padova se ţinea departe de larma Florenței, 
preferîndu-i liniştea cîmpenească a vilelor sale ori _însoţirea cu 
prietenii. „| se părea că oraşul era într-un anumit fel închisoarea 
spiritelor cercetătoare şi că libertatea de la ţară este cartea naturii, 
veşnic deschisă aceluia căruia îi place s-o citească şi s-o studieze cu 
ochii minţii." Alte însuşiri definitorii: mărinimia şi bunătatea. „Ura mai 
mult zgiîrce- nia decît risipa. Cheltuia cu dărnicie pentru a-i alina pe 


cei _năpăstuiţi, pentru a-i primi şi cinsti pe oaspeţi, pentru a oferi 


înlesnirile necesare celor nevoiaşi, (dar) eminenţi în vreo artă sau 
profesiune, găzduindu-i în casa sa pînă ce le asigura un _ cîştig 
mulţumitor." 

Tăcerea, pe care, din prudenti, şi-a impus-o timp de cîţiva ani după 
prima confruntare cu inchiziţia romană, n-a însemnat pentru Galilei şi 
renunţarea definitivă la lupta de idei. O asemenea capitulare nu-i 
stătea în fire şi nici nu se concilia cu credinţa lui, nestrămutată, în 
noua cosmologie. Că nu renunţase la convingerile sale copernicane în 
anii de neparticipare la dezbaterile publice ale oamenilor de ştiinţă o 
dovedeşte scrisoarea sa din 23 mai 1618 către Leopold de Austria, 
scrisoare care a însoţit darurile trimise de el puternicului împărat al 
Austriei : două telescoape şi două opere proprii, net copernicane : 
Istorie şi demonstraţii despre petele solare... şi Cuvintare despre fluxul 
şi refluxul mării._„Acum că ştiu în ce măsură se cuvine să dai ascultare 
şi să crezi în hotăririle superiorilor, ca unii care sînt călăuziţi de cele 
mai înalte cunoştinţe, pînă la care bicisnicia spiritului meu nu poate 
ajunge prin el însuşi — mărturiseşte cu prefăcută umilinţă Galilei — 
socotesc această scriere (Cuvintare...)_pe care v-o trimit, ca fiind 
aceea care se bazează pe mişcarea Pămîntului sau care este unul 
dintre argumentele de fizică aduse întru confirmarea acestei mişcări, o 
socotesc, zic, ca o poezie sau ca un vis, şi drept aceea să o primească 
alteţa voastră“. Adaugă însă că, preţuind, asemenea poeţilor, 
„deşertăciunea" fanteziilor sale, şi-a oferit operele unor personaje 
importante, pentru ca dacă vreodată se va pune problema priorităţi 
unor asemenea cercetări, „să poată rămîne mărturia unor persoane 
însemnate (şi) nepătate că eu am fost cel dintii care să visez această 
himeră". Epistola atestă că numai constrins de împrejurări Galilei 
pusese surdină glasului său şi că nu aştepta decît ocazia ca, fără 
riscuri prea mari, să-şi poată reafirma sus şi tare convingerile. Prilejul 
de a interveni din nou într-o dezbatere ştiinţifică cu importante 
implicaţii metodologice i l-a oferit polemica iscată de apariţia, în 
noiembrie 1618, a trei comete. încă din antichitate aceste fenomene 
cereşti stîrniseră interesul învăţaţilor şi al oamenilor de rînd, emiţindu- 
se ipoteza, impregnată de misticism, că producerea anumitor 
evenimente istorice, faste sau nefaste, trebuie pusă în legătură cu 
apariţia acestor corpuri cereşti. Şi de astă dată ivirea pe firmament a 

trei comete stîmise senzaţie, dînd naştere la tot felul de speculaţii. 
Noutăţile zărite zilele trecute pe cer — îi scria la 1 decembrie 1618 lui 
Galilei prietenul său Virginio Cesarini, membru al Academiei dei Lincei 
— îi trezesc (din somn) chiar şi pe cei lipsiţi de curiozitate şi îi silesc să 
se scoale din pat pe cei mai somnoroşi şi mai leneşi (inşi) din Roma, 
unde apariţia celor două comete (în realitate : trei n.n.) nu vă puteți 
închipui ce agitaţie a produs şi ce discuţii prosteşti şi naive a stîrnit." 
Privitor la originea şi natura cometelor, două teorii principale îşi 
disputau atunci sufragiile oamenilor de ştiinţă : teoria tradiţională a lui 
Aristotel şi teoria recentă a lui Tycho Brahe. Cea dintii considera 
cometele drept meteoriți ajunşi în sfera focului (ultima şi cea mai 
înaltă dintre cele patru sfere alcătuitoare ale globului terestru, potrivit 
fizicii lui Aristotel), aprinşi aici şi antrenați apoi în mişcarea de rotaţie 
a cerului. Cea de a doua, bazată pe observaţiile făcute de astronomul 
danez asupra cometei apărute în anul 1577, susţinea că aceste 
corpuri cereşti se află situate dincolo şi mai sus de sfera focului. 
Această din urmă teorie fusese îmbrăţişată şi de oamenii de ştiinţă 
iezuiţi de la Colegiul Roman, întrucît întemein- du-se pe cercetări 
recente de necombătut nu _ contrazicea teoria tradițională despre 
imobilitatea Pămîntului. Acest compromis, considerat inacceptabil de 
Galilei, între teoria ptolemeică şi cercetările moderne, era ilustrat de 
părintele iezuit Orazio Grassi, profesor de matematică la Colegiul 
Roman, în lucrarea sa Disputatio astronomica de tribus cometis anii 
MDCXV1I1_(Discuţie astronomică despre cele trei comete din anul 
1618), publicată în 1619. Galilei găseşte nimerit prilejul apariţiei 
acestei cărţi pentru a critica metoda de cercetare folosită de oamenii 
de ştiinţă de la Colegiul Roman, dar şi pentru a se răfui cu călugării 
iezuiţi de la acel institut ştiinţific, care adoptaseră o atitudine 
inadmisibil de rezervată, după opinia sa, cu ocazia „punerii sub 


învinuire" a teoriei copernicane în 1616. La început învățatul florentin 


nu atacă direct, ci prin persoană interpusă, şi anume prin discipolul 
său Mario Guiducci, care în lucrarea Discorso delle comete (Cuviîntare 
despre comete) declară „foarte deşartă şi falsă" teoria susţinută de 
Grassi şi totodată formulează ipoteza că, de fapt, cometele nu sînt 
corpuri cereşti reale, ci efecte optice ale reflectării luminii solare 
asupra maselor de vapori aflate la mare înălţime deasupra Pămîntului. 
Lucrarea lui Guiducci, scrisă la îndemnul şi cu ajutorul ocult al lui 
Galilei, deşi avansa o explicaţie inexactă din punct de vedere ştiinţific 
a fenomenului cercetat, este importantă pentru cunoaşterea vederilor 
metodologice ale lui Galilei. Apărută în iunie 1619, ea a primit chiar în 
acelaşi an replica lui Orazio Grassi prin lucrarea Libra astronomica ac 
philosophica__(Balanţa__ astronomică şi filozofică), semnată _ cu 
pseudonimul-anagramă Lotario Sarsi Sigensano. Chiar din subtitlu, 
care se referea anume la „părerea lui Galileo Galilei", rezulta limpede 
că lucrarea ÎI viza în principal pe învățatul florentin, mentorul şi 
instigatorul" lui Guiducci. Fireşte, replica lui Grassi nu putea să 
rămînă... fără replică. Ea a primit în fapt două răspunsuri : unul, mai 
succint şi mai ponderat, din partea lui Guiducci, dat publicității în 
1620, altul, mai amplu şi mai incisiv, datorat personal lui Galilei. 

Elaborată într-un răstimp de aproape 3 ani, sub forma unei scrisori 


adresată iniţial lui Virginio Cesarini şi publicată în octombrie 1623 cu o 


dedicație către noul papă Urban al VIll-lea, lucrarea purtînd_ titlul II 
Saggiatore (Preţuitorul) şi este socotită unanim drepc o capodoperă a 
literaturii polemice, comparabilă prin orientarea sa antiiezuită cu 
Provincialele_lui_ Pascal. Valoarea ei rezidă înainte de toate în 
consideraţiile filozofice şi ştiinţifice de ordin general pe care le 
cuprinde? Reluînd metafora din titlul scrierii lui Grassi şi intitulîndu-şi 
cartea : Prețuitorul,_savantul vroia să sublinieze că pentru „cîntărirea" 
problemelor dezbătute este necesară nu o „balanţă" (/ibra) ordinară 
ci una de mare precizie ca aceea folosită de un „preţuitor" (saggiatore 
— în limba italiană) de metale nobile. Tonul polemic al scrierii 
galileene îl dă însăşi precizarea liminară că mult discutatele comete 
nu s-au ivit sub zodia balanței, ci a... scorpionului, astfel că autorul 
Balanței ar fi trebuit să-şi numească opera... Scorpionul astronomic şi 
filozofic. Şi Galilei continuă pe acelaşi ton polemic, spunînd că marele 
Dante numeşte constelația scorpionului ca fiind aceea a animalului 
rece „care loveşte oamenii cu coada“ şi, adaugă el, „într-adevăr nu 
lipsesc aici împunsături la adresa mea, cu atît mai grave decit acelea 
ale scorpionilor cu cît aceştia, ca prieteni ai omului, nu rănesc dacă nu 
sînt mai întîi atacați şi aţâţaţi, iar el (Orazio Grassi — n.n.) mă muşcă 
pe mine, care nu l-am supărat niciodată nici măcar cu gîndul. Dar spre 
norocul meu ştiu antidotul şi remediul potrivit la asemenea înţepături ! 
Voi zdrobi aşadar acest scorpion şi-mi voi freca cu el lănile pentru ca 
veninul ţîşnit din cadavrul lui să mă salveze şi să mă însănătoşească". 
11 Saggiatore nu este o lucrare riguros ştiinţifică. Mai mult, teoria lui 
Galilei despre comete este eronată. Originea şi natura cometelor îi 
oferă însă învățatului florentin prilejul de a combate metodologia 
tradiţională bazată pe autoritatea magiş- trilor, speculaţii abstracte, 
retorică goală şi, în acelaşi timp, de a pleda pentru aplicarea, în 
cercetarea ştiinţifică, a metodei noi, întemeiată pe unirea 
experimentului cu ceea ce el numeşte „floarea logicii naturale". 
Lucrarea se înscrie astfel în ampla strădanie gali- leană, care a 
debutat cu „scrisorile copernicane" din anii 1613— 1615 şi a continuat 
la cîţiva ani după apariţia Prețuitorului,__cu_ cele două opere 
fundamentale : Dialog despre cele două sisteme principale ale lumii şi 
Cuvintări şi demonstrații despre două ştiinţe noi, de a asigura 
independenţa gîndirii ştiinţifice. Socotind experimentul, vegheat de 
logică, drept supremul criteriu al adevărului, Galilei recuză argumentul 
autorităţii magiştrilor invocat la tot pasul de Sarsi (alias Grassi). „Mi se 
pare un lucru destul de ciudat — spune el — ca în prezenţa faptului 
real cineva să prefere spusele unor oameni demonstrațiilor 
experienţei. Nu slujeşte la nimic, domnule Sarsi, să aduci atîția martori 
pentru că noi n-am tăgăduit niciodată că mulți au susținut un 
asemenea lucru, ci am spus doar că acel lucru este fals ; iar în ceea ce 
priveşte autoritatea, atît a dumneavoastră, dt şi a sute de inşi la un 
loc, ea nu poate face ca un efect să fie sau să nu fie adevărat. 
Experiențelor pe care noi le producem, d-voastră le opuneți 
autoritatea a numeroşi poeți. Eu vă páspund şi spun că dacă acei poeţi 

ar fi de faţă la experienţele noastre, şi-ar schimba părerea şi nu s-ar 
mai feri să spună că au scris în mod hiperbolic ori ar mărturisi că s-au 
înşelat". Şi dacă preopinentul său preferă experienţei _susţinerile 
învăţaţilor din trecut, în ceea ce îl priveşte, el, Galilei, nu este dispus 
să se încreadă mai degrabă în părerile altora decit în ceea ce îi 


demonstrează propriile-i simţuri şi raţiunea. „Nu vreau să fiu dintre 


aceia care sînt atit de nerecunoscători faţă de natură şi de Dumnezeu, 
încît, deşi (aceştia) ne-au dat simţuri şi judecată, pun totuşi mai 
presus erorile unui om şi (nu vreau) să cred orbeşte şi prosteşte în 
ceea ce aud spunîndu-se, iar libertatea intelectului meu să o supun 
cuiva care poate greşi tot aşa de bine ca şi mine“. Dialogind polemic 
cu _preopinentul său iezuit Galilei condamnă apelul necurmat al 
acestuia la argumentul autorităţii şi confuzia pe care o face între 
cărţile poeţilor, rod al fanteziei, şi marea carte a naturii, unde 
suverană este matematica. „Îmi pare, în afară de aceasta, că observ 
la Sarsi credinţa nestrămutată că în actul de a filozofa este necesar să 
te sprijini pe opinia unui oarecare autor celebru... şi poate că 
socoteşte că filozofia (cunoaşterea în genere — n.n.) este o carte şi o 
fantezie a unui om, precum //iada şi Orlando furios,_cărţi în care lucrul 
cel mai puţin important este ca ceea ce este scris acolo să fie 
adevărat". Textul continuă cu un pasaj, celebru pentru concepţia lui 
Galilei despre rolul matematicii în cunoaşterea naturii, pasaj parcă mai 
actual astăzi, în era matematizării ştiinţelor, decît în vremea cînd a 
fost aşternut pe hîrtie : „filozofia se găseşte scrisă în această mare 
carte ce stă neîncetat deschisă în faţa ochilor noştri (mă refer la 
univers), dar ea nu poate fi înţeleasă dacă nu înveţi mai întîi să 
înţelegi limba şi să cunoşti literele în care este scrisă. Ea este 
redactată în limbaj matematic iar literele cu care este scrisă sînt 
triunghiuri, cercuri şi alte figuri geometrice fără de care este cu 
neputinţă să înţelegi cu mintea omenească un singur cuvînt din ea ; a 
nu cunoaşte aceste caractere, înseamnă a te învirti zadarnic într-un 
labirint întunecos". După Galilei adevărata ştiinţă trebuie să aibă 
rigoarea limbajului matematic şi să-şi interzică zborurile fanteziei 
poetice ori dialectica găunoasă de care se făceau vinovate lucrările 
„Ştiinţifice" ale doctorilor iezuiţi de la Colegiul Roman. 

Nu mai puţin însemnată pentru cugetarea filozofică este, în II 
Saggiatore,_distincţia pe care Galilei o face între _aşa-zisele calităţi 
„primare" şi cele „secundare" ale lucrurilor (spre a folosi terminologia 
adoptată mai tîrziu, pentru aceste noţiuni, de filozoful englez John 
Locke). Cele dintâi, precum întinderea, mărimea, forma sau 
consistenţa, au o existenţă obiectivă, socotea savantul florentin, fiind 
de neconceput ca lucrurile să fiinţeze fără ele. Cele din urmă, ca de 
pildă sunetele, căldura, lumina ori culoarea, sînt complexe de senzaţii, 
stări subiective dependente de sensibilitatea celui ce le percepe, dar 


lipsite de un suport obiectiv. Prin această distincţie între calităţile 


primare şi cele secundare ale lucrurilor _gînditorul italian inițiază 
explicaţia dată vreme de peste trei secole de către ştiinţa modernă 
(fizică, medicină, psihologie) senzaţiilor, considerate ca fiind rezultatul 
acţiunii exercitate de stimulii fizişi ai lucrurilor asupra aparatelor 

fiziologice ale subiectului cunoscător. 

II Saggiatore se afla încă sub teascurile tiparniţei cînd în întreaga 
ltalie se _răspîndeşte vestea, îmbucurătoare pentru toți cărturarii 
doritori de mai multă libertate a spiritului şi pentru Galilei îndeosebi, că 
în scaunul pontifical a fost înălţat cardinalul Maffeo Barberini, devenit 
acum papa Urban al VIll-lea. Florentin de origine, noul papă, membru 
al Academiei dei Lincei, avea reputaţia unui iubitor al ştiinţelor şi 
artelor, a unui umanist cu vederi largi, receptiv la ideile noi în mai 
toate domeniile. Lui Galilei îi dăduse, în mai multe împrejurări, dovezi 


de preţuire, simpatie şi chiar afecţiune : în 1611, cu prilejul disputei 


ştiinţifice privitoare la plutirea corpurilor, cînd se declarase de partea 
sa ; în 1616, cînd îi luase apărarea în prima lui confruntare cu inchiziţia 
romană ; în 1620 cînd îi închinase lucrarea literară Adulatio pemiciosa 
(Adulare vătămătoare), însoţită de o dedicație măgulitoare la adresa 
meritelor savantului. Cu asemenea antecedente nu este de mirare că 
noul papă stirneşte entuziasmul „galileenilor“ romani, care se grăbesc 
să-şi anunţe prietenul de perspectiva unor vremuri mai bune pentru 
ştiinţa nouă. „Ungerea noului papă ne-a bucurat pe toţi — îi scrie la 12 
august 1623 Francesco Stelluti, un prieten al său — căci are acea 
valoare şi bunătate pe care domnia voastră le ştie foarte bine, fiind 
sprijinitor deosebit al literaţilor, aşa că vom avea un mecenat suprem“. 
Pentru Galilei, socoteau amicii lui, noul suveran pontif oferea şansa 
nesperată a înfăptuirii acelui opus magnum pe care îl aşteptau de la el. 
„Aici se doresc nespus de mult alte noutăţi din partea _iscusinţei 
dumneavoastră — îl vesteşte atunci un alt prieten, Giovanni Ciampoli, 
confirmat în funcţia de secretar al misivelor papale către principi şi 
numit de curînd camerier secret al papei; dacă vă hotăriţi să tipăriţi 
acele creaţii ce v-au rămas pînă acum în minte, sînt sigur că ar fi 
foarte bine primite de Stăpînul nostru, care nu conteneşte să admire 
strălucirea dumneavoastră în toate lucrurile şi să vă păstreze 
afecțiunea acordată în trecut. Să nu lipsiţi lumea de contribuţia 
dumneavoastră cînd este momentul de a o face cunoscută şi să nu 
uitaţi că eu vă rămîn cel dintotdeauna". Nu mai mic este entuziasmul 
lui Galilei. O spune în termeni ditirambici într-o scrisoare din aceeaşi 
epocă, adresată unui nepot al papei Urban al VUl-lea, dar destinată, în 
intenţia sa, să fie adusă şi la cunoştinţa acestuia din urmă : „voi vieţui 
foarte fericit că s-a ivit speranţa, pînă acum îngropată cu desăvîrşire, 
de a trăi să văd readuse din îndelungatul lor exil literele prea 
surghiunite_; şi voi muri mulţumit pentru că m-am aflat în viaţă la cea 
mai glorioasă izbîndă a celui mai iubit şi mai respectat Stăpiîn ce l-am 
avut în lume, încît altă asemenea bucurie nu aş putea nici spera, nici 
dori", învățatul credea că sosise în sfîrşit momentul să-şi realizeze pro- 
iectele ştiinţifice şi o mărturiseşte prietenului său Federico Cesi : „mi 
se învîrtesc in minte lucruri de oarecare însemnătate pentru republica 
literară, (lucruri) care dacă nu se înfăptuiesc în această minunată 
conjunctură, nu trebuie să sperăm a mai întîlni vreodată alta 
asemănătoare". Această tentativă de captatio benevolentiae faţă de 
Urban al VUl-lea o începe prin scrisoarea omagială pe care, la 
îndemnul lui, membrii Academiei dei Lincei o tipăresc în fruntea ultimei 
sale opere 11 Saggiatore._în această scrisoare autorul cărţii este 

înfăţişat ca „descoperitor nu al unor pămînturi noi, ci al unor părţi 
nemaivăzute ale cerului" iar destinatarul scrisorii, ca un ilustru şi 
generos ocrotitor al cărturarilor. Asemenea acte omagiale, chiar du- 
blate de acţiunea, concertată, a prietenilor săi în favoarea noilor idei 
ştiinţifice, i se par însă insuficiente lui Galilei. Principala piedică în 
calea triumfului acestor idei şi îndeosebi al teoriei copernicane 
rămînea decretul de interdicţie edictat în 1616 de congregația In- 
dexului şi abrogarea lui i se înfăţişa omului de ştiinţă florentin ca o 
acţiune de prima urgenţă, pe care numai el o putea duce la bun sfîrşit 
prin demersuri personale pe lîngă papa Urban al VUl-lea. Drept care, la 
sfîrşitul lunii aprilie 1624, vine la Roma pentru a-l convinge pe 
suveranul pontif de necesitatea de a asigura un climat de libertate 
pentru dezvoltarea ştiinţei. Aducea cu sine, pe lîngă ardoarea şi 
elocinţa sa binecunoscute, un nou instrument optic, un soi de 
microscop numit de el occhialino, „pentru a vedea mai de aproape cele 
mai mici lucruri". _Utilizînd acest instrument de cercetare se 
entuziasmează tot atit de mult ca şi atunci cînd scruta spaţiile si- 
derale : „am privit cu infinită admiraţie multe vietăţi minuscule : dintre 
care puricele este foarte urit, ţinţarul şi molia foarte frumoase". Este 
primit cu „nesfirşite amabilităţi" în nu mai puțin de şase audienţe la 
papă, discută cu acesta îndelung despre cele mai diverse lucruri, îşi 
expune opiniile şi dezideratele, dar ceea ce urmarea prin călătoria 
întreprinsă — abrogarea decretului anti-coper- nican — nu reuşeşte să 
obţină. Autoritarul papă Urban al VUl-lea de acum nu mai era 
îndatoritorul cardinal Maffeo Barberini de odinioară. Imperativele — şi 
servituţile — funcţiei pontificale îşi spuseseră_ cuvintul. lar Galilei, 
această minte atît de pătrunzătoare în ştiinţă, rămăsese un naiv în 
„mMarea" politică. Nu ştia, ori încă nu aflase, că uneori puterea îi 
perverteşte pe deţinătorii ei sau le exacerbează cusururile latente, 
puţind aduce la lumină tiranul ascuns pînă atunci îndărătul unei măşti 
de perfectă amenitate. Odată instalat în scaunul pontifical, Urban al 
VIll-lea îşi arată faţa adevărată. Este orgolios, irascibil şi abuziv. Se 
simte omnipotent şi se crede omniscient. Deciziile cele mai importante 
le ia fără să se consulte cu Colegiul Sacru, convins, spune un 
contemporan, că „ştie mai mult decit toţi cardinalii luaţi la un loc“. îşi 
desconsideră predecesorii în scaunul pontifical, afirmînd că hotărîrea 
unui papă în viaţă preţuieşte mai mult decît deciziile a o sută de papi 
dispăruţi. Contemplarea_ statuilor de marmură ale unor antecesori îl 
face să spună că pentru el ar trebui durată o statuie mai trainică, din 
fier, iar atunci cînd nişte linguşitori sugerează să i se înalțe un 
monument încă din viaţă, ceea ce nu se obişnuia, aprobă ideea 
motivînd că el nu este un papă ca oricare altul. Bisericii catolice aspiră 
să-i restabilească supremaţia politică şi ideologică, grav ameninţată de 
Reformă şi de urmările războiului de treizeci de ani în curs de 
desfăşurare. Amator — şi autor — de literatură beletristică, pe cînd era 
cardinal, se ocupă mai mult de armată şi de fortificaţii, după ce devine 
papă. Mai puțin priceput în ştiinţă, nu __intuieşte adevărul 
heliocentrismului, îngrijindu-se doar să asigure intangibilitatea sfintei 
scripturi şi integritatea dogmelor. în cele şase convorbiri cu el, Galilei 
încearcă zadarnic să-l convingă de necesitatea autonomiei ştiinţei în 

raport cu credinţa, se străduieşte fără succes să înlăture interdicțiile 
decretate de biserică în privinţa teoriei copernicane. Cînd, după 
primele audienţe, se încredinţează că stăruinţele sale nu au efectul 
scontat, apelează la concursul cardinalului Zollern, un intim al papei, 
care părea să înţeleagă însemnătatea disputei pentru destinul ştiinţei 
în ţările catolice şi se arăta dispus să intervină pe lîngă suveranul pon- 
tif pentru a-l convinge să dea curs favorabil demersurilor făcute de 
Galilei. Zollern nu este însă nici el mai norocos, papa răminînd ne- 
înduplecat şi încercînd doar să minimalizeze efectele negative ale 
decretului de interdicție din 1616. într-adevăr, în convorbirea cu 
Zollern, Urban al VIil-lea declară referitor la teoria copernicană că 
„Sfînta biserică nu a condamnat-o şi nici nu a fost pentru con- 
damnarea ei ca eretică, ci doar ca temerară, dar că nu este de temut 
ca cineva să o dovedească vreodată ca fiind adevărată în mod 
necesar". Afirmația papei, dacă relatarea lui Zollern, cuprinsă într-o 
scrisoare adresată lui Galilei, este exactă, nu corespundea însă ade- 
vărului, deoarece, precum se ştie, în 1616 teoria copernicană fusese 
declarată „falsă şi greşită", nu numai „temerară", iar consultanţii 
Sfîntului Oficiu _calificaseră teza despre _imobilitatea Soarelui „ne- 
fcunească şi absurdă în filozofie şi formal eretică". Cînd Galilei, după 
eşecul lui Zollern, revine, în convorbirile sale cu papa, la tema 
Micopernicană, interlocutorul îi răspunde cu argumentul, vrednic de un 
autentic iezuit ce era, că deşi există multe fapte ce par să ateste că 
Pămîntul se roteşte în jurul Soarelui, este teoreticeşte posibil ca 
Dumnezeu, în atotputernicia sa, să fi obţinut aceleaşi efecte făcînd 
totuşi ca Soarele să se învîrtească în jurul Pămîntului, întocmai cum 
spune sfînta scriptură... Este sofismul care a rămas în istorie sub 
numele de „argumentul lui Urban al VIII-lea“. După ce aude asemenea 
„argumentet, Galilei îşi pierde orice speranţă de a găsi înţelegere la 
autorităţile ecleziastice de la Roma. Secretarul de stat toscan 
Picchena, căruia îi împărtăşeşte dezamăgirea după primele întrevederi 
cu papa, îl sfătuieşte să stăruie totuşi în demersurile sale, dar învățatul 
florentin era acum prea descurajat pentru ca să persevereze. La cei 60 
de ani ai săi nu mai avea energia de altădată şi detesta să se 
umilească linguşind pe ierarhii bisericii catolice. „Sînt bătrîn iar a face 
curte este o treabă de (oameni) tineri, care prin vigoarea trupului şi 
prin momeala speranţelor rezistă la o asemenea osteneală — îi 
mărturiseşte lui Picchena în scrisoarea de răspuns — ; încît din pricina 
unor atare neajunsuri doresc să mă întorc la liniştea mea“. 
Ambiguitatea papală în privinţa felului în care ar reacţiona biserica 
romană catolică în cazul cînd s-ar încerca redeschiderea dezbaterii 
privitoare la teoria copernicană, calificată acum doar „temerară", nu 
răspicat „eretică", îl determină pe Galilei ca, odată înapoiat acasă, să 
sondeze terenul printr-un nou opuscul pro-copernican. Acest opuscul 
de circa 60 de pagini, redactat la sfîrşitul anului 1624 sub formă 
epistolară şi intitulat, pentru acest motiv , Scrisoare către îngoli, 
reprezintă _chintesenţa argumentelor autorului în favoarea teoriei 
copernicane. Menită, formal, să constituie un răspuns, tardiv, la un 
memoriu critic pe care Francesco Ingoli, secretarul congregaţiei De 
propaganda fide,_i-l_ trimisese în 1616 cu puțin timp înainte de 

edictarea decretului de interzicere a teoriei copernicane şi care 


rămăsese atunci fără replică din consideraţii de explicabilă prudenţă 


Scrisoarea către Ingoli era destinată în realitate lui Urban al VIII-lea, în 
mîinile căruia a şi ajuns cu concursul prietenilor romani ai învățatului 
florentin. La argumentele astronomice, filozofice şi teologice ale lui 
Ingoli, Galilei răspunde cu contraargumente doar astronomice şi 
filozofice, declarînd, cu prefăcută obedienţă, că în problemele 
teologice înțelege să se supună măsurilor decise de biserică. Că 
adeziunea sa la decretul ecleziastic de interdicție nu izvora din 
convingere iar concesiile sale, în această privinţă, erau doar de ordin 
tactic, reiese chiar din primele pagini ale Scrisorii : „luaţi rseama, 
domnule Ingoli, că eu nu săvirşesc această faptă cu gîndul şi 

scopul de a pune în discuţie şi a susţine ca adevărată acea luare 
de poziţie ce a şi fost declarată suspectă şi potrivnică doctrinei care, 
prin măreție şi autoritate, este superioară disciplinelor naturale şi 
astronomice... iar pe deasupra adaug că, în combaterea ereticilor, 
printre care pe cei mai vestiți îi simt a fi toţi de părerea lui Copernic, 
intenţionez să tratez această temă destul de larg şi să le 
demonstrez că noi, catolicii, nu din lipsă de argumente naturale sau 
pentru că nu am fi văzut cîte raționamente, experienţe, observaţii şi 
demonstraţii au văzut ei rămînem la vechea certitudine insuflată 
nouă de autorii sacri, ci din respectul pe care îl avem faţă de 
scrierile părinţilor noştri şi din zelul pentru religia şi credinţa noastră 
; încît, şi dacă le-am fi văzut toate raţionamentele astronomice şi 
naturale foarte bine înţelese de noi, şi, pe deasupra, şi altele de mai 
mare tărie decit cele de pînă acum, ne vor putea socoti cel mult 
oameni _statornici în părerea noastră, dar nu orbi şi ignoranţi în 
disciplinele umane : lucru ce _intr-adevăr nu trebuie să aibă 
importanţă pentru un creştin catolic adevărat ; un eretic nu are 
decît să rîdă de el pentru că pune respectul şi credinţa datorate 
autorilor sacri mai presus de _raţionamentele şi experienţele 
invocate de toţi atronomii şi filozofii la un loc. Adauge-se la aceasta 
un alt folos pentru noi, (folos) care va consta în a înţelege cît de 
puţin se pot alţii încrede în spusele omeneşti şi în înţelepciunea 
umană şi în ce măsură din această cauză sîntem obligaţi faţă de 
ştiinţele superioare, singurele care sînt capabile să alunge negura 
orbirii minţii noastre şi să ne înveţe acele discipline la care nu vom 
ajunge niciodată prin experienţele şi raţionamentele noastre”. 
Simularea, în aceste rinduri, a supunerii la hotăririle bisericii şi 
recunoaşterea, ironică, a superiorității învăţăturii catolice faţă de 
ştiinţele naturii nu lasă nici a îndoiala asupra adevăratelor 
convingeri ale lui Galilei, care făcea asemenea false concesii numai 
pentru a putea utiliza mai liber argumentele ştiinţifice. 

Scopul Scrisorii către Ingoli era dublu : pe de o parte să readucă 
în discuție, pe temeiul ultimelor cercetări, teoria copernicană, ceea 
ce după decretul ecleziastic din 1616 era interzis, iar pe de altă 
parte, să învedereze ierarhiei catolice greşeala pe care o face atunci 
cînd pune litera sfintei fripturi mai presus de rezultatele experienţei 
şi de argumentele raţiunii. Cum mersul înainte al ştiinţei nu putea fi 
stăvilit, ci cel mult încetinit prin _oprelişti artificiale, răspunderea 
pentru frînarea progresului ştiinţific avea să revină pînă la urmă, 
sugera Galilei, iniţiatorilor unor asemenea măsuri prohibitive. învă- 
ţatul credea încă, în acel moment, că un papă cu vederi umaniste, 
cum îl considera pe Urban al VIll-lea, poate fi convins pînă la urmă 
de eroarea săvirşită de biserică în 1616 şi că el va pune capăt inter- 
zicerii teoriei copernicane. De aceea autorul Scrisorii către Ingoli - 

supune unui examen critic sever tezele anticopernicane ale preopi- 
nentului său şi înfăţişează succint, dar convingător, argumentele 
ştiinţifice care pledează pentru teoria astronomului polonez. Erau 
argumentele pe care- avea să le sistematizeze şi să le dezvolte în 
Dialog despre cele două sisteme principale ale lumii. 

Ambiguitatea creată de atitudinea, aparent tolerantă, a papei 
faţă de teoria copernicană, este sporită de primirea favorabilă a 
Scrisorii către Ingoli în cercurile înaltului cler catolic. Sondajul făcut 
de Galilei prin acest opuscul părea să indice receptivitatea noii 
conduceri a bisericii catolice la ideile sale, ceea ce îl determină pe 
învăţat .sâ treacă de îndată la elaborarea unui opus magnum în 
care să expună pe larg toate argumentele în favoarea sistemului 
copernican. Este vorba de lucrarea „De systemate seu constitutione 
universi,__concepţie imensă şi plină de filozofie, astronomie, 
geometrie", al cărei proiect îl anunţase încă din 1610 şi care în cele 
din urmă avea să se intituleze Dialog despre cele două sisteme 
principale ale lumii, cel ptolemeic şi cel copernican._început_ în 
1624, întrerupt, în elaborarea sa, între 1626 şi 1629 din motive de 
sănătate, reluat şi desăvirşit la finele anului 1629, Dialogul, 
veritabil „manifest copernican" (Ludo- vico Geymonat), nu este atit 
un tratat ştiinţific adresat specialiştilor, cît o operă de propagandă 
culturală destinată oamenilor cultivați ai vremii. O demonstrează în 
primul rînd limba în care este scris : limba „vulgară", italiană, 
accesibilă tuturor locuitorilor Peninsulei şi chiar celor de dincolo de 
limitele ei, iar nu limba latină folosită de comunitatea ştiinţifică 
apuseană a timpului. Om de ştiinţă cu vederi înaintate, Galilei 
socotea limba vorbită de întregul popor mai aptă pentru realizarea 
unuia dintre principalele țeluri ale ştiinţei : răs- pîndirea 
cunoştinţelor În rîndurile marelui public. Cînd în focul polemicii 
privind prioritatea descoperirii petelor solare Cristophor Scheiner îi 
reproşează, într-o lucrare semnată cu pseudonimul Apelles, că 
foloseşte limba „vulgului" în locul limbii latine utilizată de savanţi, 
el îi răspunde : „îmi pare rău că scriind în limba noastră florentină îi 
creez dificultăți lui Apelles ; dar eu nu vreau să las nefolosită 
bogăţia şi perfecțiunea acestei limbi, care poate să expună şi să 
explice concepţiile tuturor facultăţilor minţii ; de aceea academiilor 
noastre şi întregului oraş le place mai mglt scrisul în această limbă 
decît într-alta". Dar cea mai răsunătoare operă a lui Galilei era 
menită să se bucure de favoarea marelui public şi datorită structurii 
ei colocviale. Redactată sub forma unui dialog, desfăşurat timp de 
patru zile între trei personaje, în palatul din Veneţia al unuia dintre 
ele, ea a devenit astfel mai atrăgătoare şi a făcut mai accesibile 
ideile expuse, creînd_ impresia unei dezbateri libere de idei. 
Preferinţa acordată dialogului, în care se înfruntă nu numai două 
sisteme cosmologice, ci şi două concepţii despre felul de a face 

ştiinţă 

şi chiar de a gîndi, îşi află explicaţia şi în intenţia lui Galilei de a s«s 
preface neutru în disputa angajată şi de a lăsa să se creadă că 
respectă interdicția impusă de decretul din 1616. Opţiunea 
învățatului florentin pentru dialog are însă şi o altă semnificaţie, care 
depăşeşte scopurile de circumstanţă ale autorului. Ea exprimă una 
dintre modalităţile fundamentale de a aborda realul ale ştiinţei noi. 
Dacă în antichitate (cu unele excepţii, ca în cazul lui Platon) şi în plin 
ev mediu tratatul, cu structura sa sistematică şi rigid articulara, era 
considerat mai potrivit pentru a _înfăţişa o viziune unitară şi 
totalizantă despre lume, în evul mediu tîrziu, în Renaştere şi la 
începuturile epocii modeme, „disputaţiile" şi dialogul, ca expresie a 
unei modalităţi noi de cunoaştere, izvorită din dialectica ideilor şi din 
confruntarea opiniilor, proliferează. De aci apariţia, în perioada finală 
a evului mediu, a atitor Questiones_şi Disputationes, _de aci 
înmulţirea, în Renaştere, a _ Observațiilor,  Demonstrațţiilor, 
Discursurilor, Scrisorilor sau Dialogurilor,_ în care, sub forme diferite, 
discuţia în contradictoriu apare drept cea mai bună cale de a ajunge 
la adevăr. Alături de Leon Bat- tista Alberti, Baldassare Castiglione, 
Macchiavelli sau Giordano Bruno, omul de ştiinţă florentin cultivă cu 
vădită predilecție — şi strălucire — dialogul, ca mijloc ideal de a 
combate scleroza ideologică. 

Deşi s-a străduit să simuleze imparţialitatea în confruntarea 
dintre protagoniştii celor două sisteme cosmologice, încă din prefaţă 
Galilei îşi dă în vileag adeziunea la teoria astronomului polonez. în 
cuvîntul înainte „Către prea _ cinstitul cititor" autorul evocă decretul 
ecleziastic din 1616, pe care-l numeşte, în deriziune, „mîntuitor 
pentru suflete" şi îl declară menit să impună tăcere celor ce susţin 
rotația Pămîntului. Imediat însă arată că unii au socotit decretul o 
măsură _pripită şi inoportună, susceptibilă să frineze cercetarea 
ştiinţifică. „N-au lipsit însă oameni — spune răspicat Galilei — care să 
afirme în mod temerar că acel decret nu _izvorise dintr-un studiu 
judicios, ci dintr-o pasiune prea puţin documentată şi s-au auzit 
proteste, după care n-ar fi trebuit ca, printr-o bruscă interdicţie, 
consilieri cu totul nepricepuţi în observaţii astronomice să taie aripile 
minţilor_ cercetătoare". De aceea el, care cunoaşte bine adevărata 
stare de lucruri, a socotit că nu poate să tacă şi că trebuie „să apară 
în mod public pe scena lumii, ca martor al adevărului cinstit". Cartea 
pe care o înfăţişează acum cititorului, continuă el, are menirea să 
demonstreze străinilor că şi în Italia sînt cunoscute ultimele 
descoperiri ale ştiinţei. „Adunînd laolaltă toate speculaţiile proprii în 
jurul sistemului lui Copernic vreau să aduc la cunoştinţă că cenzura 
romană avea ştire despre toate şi că apar în ţara noastră nu numai 
dogme pentru sănătatea sufletului, ci şi descoperiri iscusite pentru 
îndestularea minţii". Mărturiseşte deschis că şi-a asumat rolul unui 

interlocutor copernican. 


dar se străduieşte să-şi înfăţişeze opinia doar ca o ipoteză de lucru 
şi ca o apărare a ştiinţei de atacurile partizanilor lui Aristotel. „An> 
luat asupră-mi, în discuţii, rolul unui adept ale tezei copernicane, 
procedînd prin ipoteze matematice şi căutînd pe toate căile 
artificiale să o prezint ca superioară, dar nu în mod absolut, față de 
teza imobilității Pămîntului, ci numai în măsura în care trebuie 
apărată împotriva unor peripateticieni de profesie, care nu-i cunosc 
decît numele şi se multumesc, fără a mai cerceta, să adore umbrele, 
nefilozofînd cu mintea proprie, ci numai amintindu-şi de vreo patru 
principii, şi acelea rău înțelese”. Că scopul Dialogului_era să 
demonstreze superioritatea sistemului copemican rezultă însă şi din 
alte pasaje ale prefeţei. Enumerînd temele principale ale cărții, 
Galilei arată că în afară de încercarea sa de a dovedi că experiențele 
ce pot fi făcute pe pămînt nu înclină decisiv balanța în favoarea nici 
uneia dintre cele două sisteme în dispută şi, în afară de o ipoteză 
ingenioasă pentru explicarea fluxului mării, va înfățişa unele 
fenomene cereşti „întărind ipoteza lui Copernic, ca şi cînd aceasta 
ar trebui să rămînă neapărat învingătoare, şi adăugînd noi 
speculaţii, care însă servesc numai ca sprijin astronomic™. Sînt 
speculații care, adaugă el făcînd 

o vădită concesie tactică, nu se impun însă cu necesitate... Intenţiile 
reale ale autorului ni se destăinuie însă şi mai limpede în momentul 
în care stabilim profilul ideologic al celor trei personaje ale 
Dialogului şi înţelegem care este concepţia biruitoare pînă la urmă. 
Doi dintre interlocutori — Salviati şi Sagredo — au existat în came şi 
oase, fiind prieteni apropiaţi ai autorului. Cel de al treilea, Simplicio, 
este un personaj fictiv, după cum fictivă este, fireşte, întreaga 
punere în scenă, care aparţine lui Galilei. „Minte strălucită, care nu 
cunoaşte altă delectare decît aceea a celor mai subtile 
raționamente", Salviati se _învederează un _ copemican_ convins, 
capabil să furnizeze cele mai variate argumente în favoarea 
sistemului heliocentric _ şi totodată să combată susţinerile 
peripateticienilor. In cuprinsul Dialogului el este purtătorul de cuvînt 
al lui Galilei. Simplicio, care împrumută numele unui vestit 
comentator (din secolul al VI-lea) al lui Aristotel, întruchipează 
tradiția peripatetică şi rezistența la ideile noi în ştiinţă ; el apără 
fizica aristotelică şi sistemul ptolemeic. în sfîrşit, Sagredo se 
înfăţişează ca un arbitru între susținătorii celor două teze potrivnice, 
dispus să asculte cu răbdare demonstrațiile ambilor interlocutori, 
dar mai receptiv la ideile noi şi la argumentele pro-copemicane. 
„Fiecare Îşi îndeplineşte de minune rolul — notează cu acuitate 
Campanella într-o scrisoare din 5 august 1632. Simplicio pare 

desfătarea acestei comedii filozofice, care înfăţişează la un loc 
neghiobia sectei sale, şi vorbirea, şi nestatornicia, şi încăpăţinarea, 
şi cîte şi mai cîte. Salviati este un Socrate grandios, care face să se 
ncscă mai degrabă decit să nască (ideile — n.n.) iar Sagredo este un 
spirit liber, care, fără să fie stricat de şcoli, judecă totul cu multă 
pătrundere". 

Dialogul cuprinde patru părţi, corespunzătoare celor patru zile pe 
durata cărora este închipuită desfăşurarea dezbaterii. în prima zi 
sînt cercetate critic fizica şi astronomia aristotelică, îndeosebi dis- 
tincţia între lumea cerească şi cea sublunară, teoria mişcării şi geo- 
centrismul. în sprijinul copemicanismului Galilei invocă argumente 
de pură logică, probe experimentale şi observaţii astronomice 
recente făcute de el însuşi, printre care cele privind petele solare, 
relieful lunar şi „astrele medicee". Bogăția şi tăria argumentelor 
invocate în favoarea ipotezei heliocentrice nu lasă nici o îndoială 
asupra sistemului care se bucură de preferinţele sale. Dealtminteri 
el o şi spune în mod explicit, în mai multe locuri. Adresîndu-i-se la 
un moment dat lui Simplicio, copernicanul Salviati spune : „...nici 
Aristotel, nici dumneavoastră nu veţi demonstra vreodată că de 
facto Pămiîntul stă în centrul universului ; dar dacă universului i se 
poate atribui un centru oarecare, vom găsi că în acest centru 
urmează mai degrabă să fie aşezat Soarele". Acelaşi Salviati 
respinge hotărît argumentul autorităţii în domeniul ştiinţelor naturii. 
„în ştiinţele naturii, ale căror concluzii sînt adevărate şi necesare, 
părerea arbitrară a omului nu intervine cu nimic şi trebuie să ne 
ferim de a ne pune în slujba apărării neadevărului, pentru că nici o 
mie de înţelepţi ca Demostene sau Aristotel n-ar rămîne în picioare 
împotriva unui înţelept chiar mediocru, dar care a avut norocul să 
dea peste adevăr". Disputa de idei din prima zi prilejuieşte autorului 
şi unele reflecţii mai largi, de ordin filozofic. Astfel este distincţia 
între înțelegerea „extensivă" si înţelegerea „intensivă", care îi 
permite să asemene intelectul uman cu cel divin, cel puţin în 
privinţa unei anumite categorii de cunoştinţe. în cazul înţelegerii 
„extensive", privitoare la totalitatea — nesfirşită — a lucrurilor 
inteligibile, cunoaşterea omenească este ca şi nulă, dată fiind 
tocmai_infinitatea obiectului ei. în schimb, cînd înţelegerea este 
„intensivă", adică atunci cînd intelectul uman pătrunde în mod 
desăvirşit un singur lucru sau o singură propoziţie, cum este cazul 
enunţurilor matematice, cunoaşterea umană este aproape la fel de 
perfectă ca şi cea divină. Dacă, de pildă, intelectul uman este 
inferior_intelectului_divin_atunci cînd este vorba de totalitatea 
cunoştinţelor matematice pure, furnizate de geometrie şi aritmetică, 
pentru că cel dintii deţine numai o mică parte din aceste cunoştinţe, 
în vreme ce intelectul divin le stăpîneşte pe toate, „în ceea ce 
priveşte cele cîteva (enunţuri matematice — n.n.) înţelese de 

mintea omenească cred că — spune Galilei — cunoaşterea lor se 
apropie de cea divină cît priveşte certitudinea obiectivă, deoarece 
ajunge prin ea însăşi să-i înţeleagă necesitatea iar deasupra 
acesteia se pare că nu poate exista o siguranţă mai mare". O atare 
îndrăzneață. 
asemuire a intelectului uman cu cel divin dovedeşte cîtă încredere 
acorda învățatul florentin anumitor cunoştinţe ştiinţifice. Prima zi a 
L>ialogului_se încheie cu elogierea spiritului inventiv al omului în 
ştiinţă şi în artă, spirit inventiv încoronat, după părerea sa, prin 
descoperirea scrierii. „Dar deasupra tuturor minunatelor invenţii, 
cît de sublimă a fost mintea celui care a găsit mijlocul de a 
comunica cele mai ascunse gînduri ale sale oricărei alte persoane, 
chiar la o mare distanţă de loc şi timp ? Să vorbească cu cei care se 
află în India, să vorbească cu cei care nu s-au născut încă sau care 
nu vor exista decit peste o mie sau zece mii de ani ? Şi cu ce 
uşurinţă ? Totul prin diferite combinaţii a douăzeci de mici semne 
pe o bucată de hirtie“. 

In zilele a doua şi a treia convorbitorii discută critic argumentele 
lui Aristotel, Ptolemeu şi Tycho Brahe Împotriva mişcărilor diurne şi 
anuale ale Pămîntului pentru a ajunge, cum era de aşteptat, la 
concluzia netemeiniciei lor. în sprijinul mobilităţii Pămîntului sînt 
invocate apoi observaţiile făcute de Galilei cu ajutorul telescopului, 
printre care cele referitoare la fazele planetei Venus. Şi de astă 
dată convingerile copernicane ale autorului apar evidente. Cînd 
Salviati îl copleşeşte pe Simplicio cu probele sale experimentale, 
Sagredo exclamă : „ah, Copernic, ce mulţumit ai fi fost văzînd cum 
aceste experienţe atît de clare confirmă şi această parte a 


sistemului tău !“ La rîndul său Salviati îl laudă pe astronomul 
polonez pentru că a preferat aparenţei înşelătoare a simţurilor 
argumentele raţiunii : „...el a continuat să afirme, sprijinit pe 


rațiune, lucruri în privinţa cărora simţurile arătau contrariul ; de 
aceea eu nu mă pot mira îndeajuns de faptul că a persistat tot 
timpul în a susţine că Venus se învirteşte în jurul Soarelui şi că, 
uneori, se găseşte la o depărtare de noi de şase ori mai mare, şi 
totuşi apare mereu la fel, în timp ce ar trebui să ne apară de 40 de 
ori mai mare“. Nici de astă dată Galilei nu scapă prilejul de a-i 
ataca pe peripateticieni. Ocazia i-o oferă recenta descoperire a 
fenomenelor magnetice de către fizicianul Wilhelm 
Gilbert...... Laşitatea unor minţi comune a ajuns pînă la o asemenea 
treaptă, încît nu numai că dăruiesc sau plătesc tribut greu dînd 
propria încuviinţare oricăror lucruri scrise de autorii care în timpul 
primelor studii le-au fost recomandaţi de către preceptorii lor, dar 
chiar refuză să asculte — necum să examineze — orice problemă 
sau concepţie nouă, deşi nu numai că nu a fost respinsă, dar nici 

măcar examinată sau luată în considerare de către autorii lor ; 
unul din aceste lucruri este cercetarea materiei şi substanţei 
adevărate, proprii, primare, interne şi generale a globului nostru 
pămiîntesc şi, deşi nici lui Aristotel şi nici altora, înainte de Gilbert, 
nu le-a trecut prin minte că ar putea fi vorba de magnet, deşi nici 
Aristotel şi nici alţii nu au respins această ipoteză, am întîlnit mulţi 
care de la primele cuvinte ale acestuia, speriaţi, ca nişte cai 
nărăvaşi, au sărit în sus şi 

au luat-o la goană, refuzînd să mai discute, considerînd o astfel de 

concepţie drept o vană himeră, ba chiar o curată nebunie". 

Ultima zi a Dia/ogului este dedicată explicării fluxului şi refluxului 
mării, celor trei mişcări ale mareei — diurnă, lunară şi anuală — 
care, în concepţia lui Galilei, trebuia să constituie proba fizică 
decisivă In favoarea rotației Pămîntului. Teoria galileană despre 
maree, deşi greşită din punct de vedere ştiinţific, nu ştirbeşte 
însemnătatea contribuţiei savantului florentin la triumful teoriei 
copernicane şi, mai ales, valoarea de manifest cultural a Dia/ogului, 
care, aşa cum observă cu pătrundere un comentator de astăzi al 
operei galileene, Alexandre Koyre, nu este, în primul rînd, o lucrare 
ştiinţifică, de astronomie sau fizică, ci „o carte de critică, o operă de 
polemică şi de luptă ; şi, în acelaşi timp, o operă pedagogică, o 
operă filozofică ; şi, în sfîrşit, o operă de istorie : istoria spiritului lui 
Galilei!'. într-adevăr, prin ea învățatul florentin polemizează cu 
tradiţia filozofică şi ştiinţifică aristotelică, apărată de biserica 
romano-catolică, se străduieşte să cîştige de partea noii ştiinţe 
păturile cultivate ale burgheziei aflată în ascensiune economică şi 
politică, îşi învaţă cititorii să gîn- dească într-un fel nou : refuzînd să 
se supună principiului autorităţii şi aparenţelor sugerate de simţul 
comun, acceptind să se încreadă numai în rigoarea raţionamentelor 
şi în evidenţa probelor experimentale. Prin meritele sale _ Dialogul 
despre cele două sisteme principale ale lumii, cel ptolemeic şi cel 
copernican,_se_ înscrie printre cărţile fundamentale ale umanităţii. 
Apariţia ei constituie un moment de răscruce în istoria fără sfîrşit a 
luptei între gindirea liberă novatoare şi închistarea dogmatică. 

La sfîrşitul anului 1629 Dialogul, pe care într-o scrisoare din acea 
epocă autorul însuşi îl califică „o operă mare şi bogată în noutăţi", 
este terminat şi în primele luni ale anului următor autorul lui începe 
demersurile pentru a obţine aprobarea cenzurii bisericeşti — 
faimosul _imprimatur_—_în vederea publicării cărţii. Iniţial veştile 
care sosesc de la Roma sînt bune. într-o primă scrisoare Castelli îl 
anunţă că părintele iezuit Niccolo Riccardi, şeful cenzurii bisericeşti, 
îi este binevoitor, pentru ca într-o a doua scrisoare să-i comunice o 
veste şi mai îmbucurătoare : papa Urban al VUl-lea însuşi ar fi 
dezaprobat decretul de interzicere a teoriei copernicane din 1616. 
Corespondentul relatează că în cadrul unei convorbiri cu Tommaso 

Campanella, care 

i se plinsese de eşecul lui într-o tentativă de convertire la 
catolicism a unor germani din pricina condamnării cărţii lui 
Copernic de către Sfîntul Oficiu, papa ar fi declarat că „asta n-a fost 
niciodată în intenţia noastră ; şi dacă ar fi fost după noi, nu s-ar fi 
dat acel decret". încurajat de aceste prime veşti, Galilei pleacă la 
Roma pentru a obţine personal imprimatur-ul._ încă de la sosirea în 
Cetatea Eternă, în mai 1630, este întîmpinat cu căldură în cercurile 
ştiinţifice şi ecleziastice iar Academia dei Lincei, prin conducătorul 
ei, principele Cesi, se însărcinează cu publicarea operei, aşa cum 
făcuse şi cu // Saggiatore._Papa însuşi îl primeşte în audienţă şi 
discută cu el despre carte, consimţind la tipărirea ei cu condiţia de 
a i se respecta anumite indicaţii. Şi anume : să se recunoască, în 
introducere, temeinicia decretului de interdicție din 1616, să se 
înfăţişeze teoria copernicană doar ca o ipoteză matematică, nu ca 
un adevăr incontestabil, iar la sfîrşit să se admită ideea că, în 
atotputernicia sa, Dumnezeu a putut alcătui universul şi în alt mod 
decît acela ce ar putea să rezulte din demonstrațiile matematice 
(faimosul „argument al lui Urban al Vill-lea“). Cit priveşte titlul 
iniţial al lucrării : De/ jlusso e del rtflusso_(Despre flux şi reflux), 
ceea ce constituia o referire directă la argumentul de dinamică 
„decisiv al lui Galilei în favoarea copemica- nismului, i se 
sugerează să-l schimbe cu acela, mai anodin, sub care a şi apărut 
dealtfel. Sarcina controlului purității conţinutului de idei al cărţii 
incumba părintelui Riccardi, poreclit „părintele Monstru" (joc de 
cuvinte maliţios — „padre nostro", „padre mostro" — sugerat de 
înfăţişarea sa hidoasă). Acesta nu avea însă pregătirea ştiinţifică 
necesară pentru a înţelege substanţa lucrării şi, ca atare, nici 
pentru a sesiza toate implicaţiile ei de ordin dogmatic şi de aceea 
însărcinează cu controlul ştiinţific, de fond, pe părintele Raffaello 
Visconti, mai priceput în materie. Fapt cu totul neprevăzut de 
autorităţile bisericeşti, noul revizor al cărţii este cucerit de 
argumentele autorului în favoarea teoriei astronomului polonez, 
devenind un partizan al publicării cărţii, cu mici, neînsemnate 
retuşuri. Informat direct de cenzorii cărţii şi de prietenii săi despre 
ecoul favorabil stîrnit de Dia/og, la sfîrşitul lunii iunie 1630 Galilei se 
înapoiază la Florenţa, convins că lucrarea va vedea curînd lumina 
tiparului. Urma doar să aducă unele modificări introducerii şi 
încheierii spre a le pune de acord cu amintitele indicaţii ale papei. 
Simpatia de care se bucura la Roma în acel moment învățatul 
reiese limpede dintr-o scrisoare, datată 

29 iunie, a noului ambasador toscan la Vatican, Francesco Niccolini: 
„domnul Galilei a plecat de aci încă de miercurea trecută, pe deplin 
satisfăcut şi cu rezolvarea completă (a problemei), datorită valorii şi 
manierelor sale foarte alese... Papa l-a primit cu plăcere şi i-a dat 

mii de miîngiieri, ca şi domnul cardinal Barberini, care l-a reţinut şi 
la masă, fiind stimat şi onorat de întreaga curte, aşa cum se cu- 
venea". 

Nu trece însă mult şi de la Roma încep să sosească veşti 
îngrijorătoare. La cîteva săptămîni după plecarea lui Galilei de la 
Roma, principele Cesi moare şi proiectul tipăririi cărţii sub auspiciile 
Academiei dei Lincei se spulberă. Fapt şi mai alarmant, duşmanii 
savantului răs- pîndesc zvonuri despre conţinutul eretic al lucrării şi 
îi timorează pe cenzori. Mereu atent la cele ce se urzesc împotriva 
prietenului său venerat, Castelli îi scrie la 24 august : „pentru multe 
(şi) temeinice consideraţii, pe care nu vreau să le aştern pe hirtie 
acum ('), ...socotesc că ar fi bine ca domnia voastră să vă tipăriţi 
cartea acolo la Florenţa şi s-o faceţi cît mai curînd. Părintele 
Visconti mi-a spus că nu pot fi nici un fel de greutăţi şi că doreşte 
nespus de mult ca «această operă să vadă lumina (tiparului)!!. Dînd 
urmare sugestiei, care venea, se pare, chiar de la Visconti, Galilei îi 
propune părintelui Riccardi ca revizia şi tipărirea lucrării să se facă 
la Florenţa, cu gîn- Bdul, nemărturisit, ca eventualele oprelişti ce s- 
ar_ivi în calea apariţiei cărţii să fie înlăturate de puternicul său 
protector, marele duce de Toscana. Propunerea este acceptată 
numai în parte, hotărîndu-se ca introducerea şi încheierea lucrării 
să fie revizuite tot la Roma spre a le pune de acord cu instrucţiunile 
date de papă iar restul Dialogului să fie verificat la Florenţa de 
Giacinto Ştefani, un teolog dominican cu pregătire ştiinţifică. Dar 
dacă la Florenţa revizia s-a făcut repede, probabil la stăruința lui 
Galilei şi sub presiunea _sprijinitorilor săi, la Roma ea este 
tergiversată, fie pentru că cenzorii se temeau de neplăcerile 
publicării unui manuscris „cu probleme", fie din pricina cabalei 
urzite de duşmanii autorului, decişi să împiedice tipărirea unei 
lucrări ştiinţifice ce ameninţa să îngroape peripatetismul. Pentru a 
cîştiga timp părintele Riccardi cere o nouă revizuire a „corpului" 
lucrării, la Florenţa de astă dată, de către inchizitorul local 
Clemente Egidi. Şi această condiţie este îndeplinită, acordîndu-se 
mult _aşteptatul imprimatuT._definitiv_ (urmare a unui imprimatur 
provizoriu acordat anterior autorului în scopul angajării tratativelor 
cu_tipograful). Totuşi lucrarea nu poate încă să vadă lumina 
tiparului pentru că Wde la Roma nu sosesc introducerea şi 
încheierea. Galilei făcuse însă toate concesiile posibile, lăsase mină 
liberă cenzorilor romani în ceea ce priveşte modificarea sau 
amputarea_ textului, doar, doar va vedea apărută cartea. într-o 
scrisoare din acele zile savantul spune, cu referire la introducerea şi 
încheierea lucrării, că a consimţit ca cei în drept să facă adaosuri 
sau tăieturi în text, la bunul lor plac, „fără să refuz — adaugă el cu 

amărăciune şi ironie — să intitulez acele gîn- duri ale mele : himere, 
visuri, paralogisme şi fantezii deşarte, lăsind şi supunînd totul la 
înţelepciunea absolută şi la doctrina sigură a ştiinţelor superioare". 
în_finalul scrisorii constată, exasperat şi neputincios : „opera este 
dată uitării, viaţa mea se iroseşte şi eu o duc Intr-un chin nesfîrşit“. 
In favoarea lui Galilei intervine atunci, stăruitor, ambasadorul 
Niccolini care îi era afin prin soţie, dar Riccardi nu cedează pînă 
cînd nu obţine o dezlegare scrisă din partea influentului cardinal 
Giovanni Ciampoli în sensul că se autoriză publicarea întregii cărţi. 
In cele din urmă, la 21 februarie 1632, după doi ani de la predarea 
manuscrisului, Dialogul despre cele două sisteme principale ale 
lumii, cel ptolemeic şi cel copernican_iese de sub teascurile 
tiparniţei „La trei peşti“, proprietatea lui G. B. Landini, şi primul 
exemplar al cărţii este oferit marelui duce de Toscana, Ferdinand al 
II-lea. în dedicaţia către acesta, inserată în fruntea cărţii, după ce 
arată că „a privi în marea carte a naturii, care alcătuieşte obiectul 
propriu-zis al filozofiei, înseamnă tocmai a te ridica cu ochii şi cu 
gîndul mai presus de alţi oameni", Galilei subliniază că structura 
universului ocupă primul loc printre fenomenele vrednice de a fi 
cunoscute cu ajutorul capacităţii naturale a minţii omeneşti, „căci 
depăşind pe toate celelalte prin generalitatea conţinutului, ca lege 
şi ca sprijin a tot ce există, trebuie să le depăşească şi prin 
importanță”. De această temă, continuă el, s-au ocupat doi învăţaţi 
deosebiți, Ptolemeu şi Copernic, ale căror opere fac obiectul 
Dialogului său dedicat aceluia care „are autoritatea cea mai înaltă 
să le confere glorie şi ocrotire". Apoi autorul laudă mărinimia 
marelui duce de Toscana care i-a asigurat condiţiile necesare 
pentru a scrie cartea, subliniind că „datorită ajutorului eficace cu 
care m-aţi onorat mereu, scrierea mea a putut să vadă lumina 
tiparului". 

Primele ecouri ale Dia/ogului,_aduse de epistole de la prieteni, 
discipoli sau simpli admiratori, sînt mai mult decît favorabile. 
Castelli mărturiseşte că a citit cartea cu _ „nesfirşită uimire şi 
desfătare" ; Ful- genzio Micanzio se întreabă într-o primă scrisoare : 
„limpezimea__cu__ care sînt explicate punctele care păreau 
inexplicabile, cine nu trebuie s-o admire ?“, pentru ca într-o altă 
scrisoare să remarce : „ați atins pentru oameni acel punct la care 
nimeni nu a ajuns... Sistemul copernican, la drept vorbind, de cîtă 
prețuire se bucura în Italia ? Dar domnia voastră i-aţi dat sufletul, şi, 
ceea ce este mai important, aţi dezvelit sînul naturii" ; în sfîrşit, 
Tommaso Campanella, admirator statornic al lui Galilei, îi scrie : 
„toate lucrurile mi-au plăcut şi văd cu cît este mai puternică 
argumentarea dumneavoastră decit aceea a lui Copernic, deşi ea 

este fundamentală... Aceste noutăţi despre adevăruri vechi, despre 
lumi noi, stele noi, sisteme noi, noţiuni noi etc. sînt începutul unui 
veac nou". Tot cam pe atunci încep să sosească însă şi veşti 
alarmante. Părintele Cristophor_ Scheiner, care îl duşmănea pe 
învățatul florentin de peste 20 de ani, de cînd îi contestase 
prioritatea descoperirii petelor solare, aflînd că este criticat în 
Dialog, publică, în scop polemic, lucrarea Roşa Ursina_(dedicată 
principelui Orsini, în a cărui stemă figurau trandafiri), luînd apărarea 
sistemului ptolemeic. Cît de aprig îl ura acest pseudo-savant pe 
Galilei o aflăm dintr-o misivă trimisă acestuia, la 19 iunie 1632, de 
Castelli : „părintele Scheiner, aflîndu-se într-o librărie cu un 
oarecare părinte Olivetano... (şi) auzind că părintele Olivetano 
aduce _meritatele laude _Dia/ogurilor...__s-a_tulburat adînc, s-a 
schimbat la faţă şi a fost cuprins de un tremur al trupului şi al 
miîinilor, încît librarul, care mi-a povestit întîmplarea, a rămas uluit“. 
Lui Scheiner i se alătură alţi antigalileeni. printre care, în primul 
rînd, călugării iezuiţi, dornici să se răzbune pentru înfrîngerile din 
trecut. Fapt şi mai grav, clericii ostili savantului florentin, dar cu 
mare trecere pe lîngă papă, reuşesc să-l convingă pe Urban al VIII- 
lea, pînă atunci destul de binevoitor faţă de Galilei, că în Simplicio, 
personajul ignorant şi ridicol al Dia/ogului,_ autorul l-a vizat chiar pe 
el, suveranul pontif. Deşi afirmaţia era doar o calomnie perfidă, 
pentru că un umanist subţire ca Urban al Viil-lea nu putea fi 
identificat cu un peripatetician mărginit ca Simplicio, insinuarea 
totuşi prinde. Rănit în orgoliul său nemăsurat papa nu mai stă să 
cîntărească lucrurile ; dă crezare gurilor rele şi îşi abate fulgerele 
miîniei asupra „ingratului!! protejat. Demersurile marelui duce de 
Toscana pe lîngă suveranul pontif nu mai au nici ele efectul benefic 
din trecut căci în conjunctura internaţională de acum raporturile 
papei cu dinastia Medicilor se înrăutăţiseră : în războiul de 30 de ani 
ducele de Toscana sprijinea pe Habsburgi, în vreme ce papa, 
aliindu-se cu regele Franţei, se afla în tabăra adversă. La toate 
acestea se adăuga ostilitatea pe care Urban al VIll-lea o stîmise 
împotriva sa în sinul ierarhiei catolice prin politica lui filo-franceză. 
înalții prelați favorabili partidei habsburgice îl criticau pe faţă, 
mergînd pînă acolo încît îl acuzau de erezie. Astfel procedase de 
pildă, în martie 1632, cu ocazia întrunirii consistoriului, cardinalul 
Gaspar Borgia, ambasadorul Spaniei la Vatican, care, învinuindu-l 
pe papă că îi ocroteşte pe eretici, îl somase să dea dovadă de mai 
mult zel apostolic. încolţit de duşmani şi acuzat de laxisrn ideologic, 
Urban al VIll-lea socotește „afacerea Galilei'* drept cel mai potrivit 
prilej pentru a-şi demonstra _ intransigenţa faţă de eretici. Aşa s-a 
făcut că dintr-un admirator plin de înţelegere şi bunăvoință, cel mai 
puternic personaj al bisericii catolice a devenit un adversar 

neînduplecat al lui Galilei. 

La început, după primele acte ostile învățatului florentin, curtea 
ducală din Florenţa încearcă să pună capăt urzelilor antigalileene, 
prin instrucțiuni în acest sens date ambasadorului Niccolini. „în 
chestiunea domnului Galilei — îi scrie acestuia secretarul de stat 
toscan — alteţa sa ar fi împotrivă dacă s-ar continua cu prigonirea 
operelor sale de către cei invidioşi pe ştiinţa sa“!. Din nefericire, 
ostilitatea faţă de lucrarea lui Galilei venea de astă dată şi din 
partea cenzorului bisericesc Riccardi care abia acum, după 
declanşarea „afacerii Galilei", îşi dădea seama de urmările apariţiei 
Dialogului şi mai ales de imputările ce i s-ar putea face pentru că 
încuviinţase publicarea cărţii. O scrisoare din 7 august 1632 a lui 
Magalotti către _Guiducci îngăduie reconstituirea atmosferei 
dinaintea furtunii. Epis- tolierul relatează că pe cînd se afla în 
biserica San Giovanni de 

Florentini a fost abordat de părintele Riccardi, care i-a cerut stăruitor 
să-i_încredinţeze pentru citeva zile toate exemplarele Dia/ogu/ui 
aduse de el de la Florenţa, pretextînd că acest lucru este necesar 
pentru binele operei şi al autorului ; că el, Magalotti, l-a refuzat 
întrucît exemplarele cerute nu se mai aflau în posesia sa şi nu le 
putea lua înapoi de la cei cărora apucase să le dea ; că i-a sugerat 
lui Riccardi să i se adreseze direct autorului, care, desigur, i-ar 
satisface dorinţa ; că, în sfîrşit, interlocutorul i-ar fi replicat că i-a şi 
scris autorului, fără a da însă detalii, adăugind doar că ar exista 
poruncă să se procedeze cît se poate de prevenitor cu Galilei 
deoarece totul se face spre slava lui Dumnezeu şi spre liniştea 
bisericii. Incercînd să explice scopul — aparent — al acţiunii 
întreprinse de Riccardi, episto- lierul este de părere că se urmăreşte 
remedierea omisiunii de a se fi inserat, în finalul cărţii, cele două-trei 
argumente sugerate de papă .şi menite să înfăţişeze teoria 
copernicană ca o ipoteză susceptibilă de controverse. „Acesta este 
învelişul ; dar substanţa — adaugă cu pătrundere Magalloti — 
trebuie să fie că preoţii iezuiţi acţionează ticăloşeşte pentru ca opera 
să fie interzisă, ceea ce acesta însuşi (Riccardi) mi-a spus-o prin 
cuvintele : iezuiţii o vor persecuta cu înverşunare". Scrisoarea se 
încheie cu o invitaţie la prudenţă şi discreţie adresată lui Galilei şi 
prietenului său Castelli, date fiind primejdiile care îi pîndesc atit pe ei 
cît şi pe cel ce scrie. Scopul real al încercării lui Riccardi de a intra în 
posesia exemplarelor deja tipărite ale Dia/ogu/ui — confiscarea lor — 
reiese şi mai limpede din scrisoarea trimisă la 1 august 1632 de 
către acelaşi Riccardi inchizitorului florentin Clemente Egidi : „a 
ajuns aici cartea domnului Galilei şi în ea sînt multe lucruri neplăcute 
pe care superiorii le vor neapărat corectate. Deocamdată este 
poruncă din partea Stăpînului nostru (deşi nu trebuie să se 
folosească decit numele meu) ca lucrarea să fie oprită şi să nu fie 
răspîndită acolo fără să se trimită de aici ceea ce trebuie corectat şi 
nici să se expedieze în afară...". In post-scriptum__destinatarul 
scrisorii este întrebat dacă marca _înfăţişînd trei peşti de pe 
frontispiciul cărţii a fost tipărită din iniţiativa editurii sau a autorului, 
mexistind temerea că marca este o aluzie la nepotismul practicat de 
Urban al VUl-lea... O săptămînă mai tirziu Riccardi trimite noi 
instrucţiuni _inchizitorului_ din Florenţa, îndemnîndu-l să-l ia „cu 
binişorul" pe Galilei şi să se informeze „abil" de numărul de exem- 
plare ale cărţii deja tipărite şi de locurile unde se află pentru a le 
putea confisca. 

Dacă deocamdată aceste măsuri nu l-au putut alarma pe Galilei 
pentru bunul motiv că nu-i erau cunoscute încă, savantul n-a râma* 
însă indiferent atunci cînd a citit scrisoarea lui Campanella din 21 
august 1632 : „cu mare mîhnire am aflat că se întruneşte o congre- 
gaţie de teologi turbaţi pentru a interzice Dialogurile dumneavoastră 

cruri profunde. Atenţie, în vreme ce dumneavoastră afirmaţi că binfc 
a fost interzisă părerea despre mişcarea Pămîntului, nu este obliga- 
toriu să se creadă că argumentele contrare sînt bune. Aceasta este 
o regulă teologică... Mă tem de samavolnicia oamenilor ignoranti. 
După mine (ar trebui) să faceţi în aşa fel ca marele duce să scrie că 
după cum în această congregaţie contra cărţilor dumneavoastră sînt 
numiţi dominicani, iezuiţi, teatini (membri ai ordinului călugăresc 
teatin — n.n.), tot astfel să ne admită şi pe părintele Castelli şi pe 
mine... Sau : cereţi-mă avocat şi procurator în această cauză ; iar de 
nu o vom cîştiga, să mă socotiți un dobitoc...". Omul de ştiinţă 
florentin n-a dat urmare însă sugestiei lui Campanella, preferind să 
redacteze în numele marelui duce de Toscana o notă diplomatică 
drastică prin care se cerea Vaticanului ca „afacerea Galilei" să fie 
supusă spre avizare unei comisii paritare, însărcinată să decidă dacă 
pricina este sau nu de competența Sfîntului Oficiu. In această notă 
se exprimă nedumerirea, ba chiar indignarea pentru faptul că se 
interzice punerea în vînzare a unei cărţi supuse spre încuviinţare 
prealabilă forurilor ecleziastice de la Roma, „carte... citită şi răscitită 
foarte atent aici" şi care nu numai cu consimţămiîntul, dar şi la 
rugăminţile autorului însuşi a fost „corectată, modificată, adăugită şi 
epuratăt după placul superiorilor", fiind în cele din urmă aprobată la 
Roma şi la Florenţa. Nota diplomatică a ducelui de Toscana s-a 
încrucişat pe drum cu un raport alarmant al ambasadorului Niccolini, 
care anunţa că Dialogul stîmise_mînia suveranului pontif, vexat de 
faptul că Galilei, deşi făgăduise să-şi modifice lucrarea potrivit 
exigenţelor sale, nu se ţinuse de cuvînt. „încep şi eu să cred, cum 
bine zice domnia voastră ilustrisimă — îi scria la 5 septembrie 1632 
ambasadorul: toscan suveranului său — că lumea este pe cale să se 
ducă de rîpă. In timp ce discutam despre acele supărătoare 
chestiuni ale Sfîntului Oficiu, a dat buzna Sanctitatea Sa plină de 
mînie şi mi-a spus pe neaşteptate că Galilei al vostru a cutezat să se 
vîre în ceea ce nu trebuLe- şi în chestiunile cele mai primejdioase 
care se pot isca în aceste timpuri. l-am replicat că domnul Galilei nu 
a tipărit (cartea) fără aprobarea acestor înalţi dregători ai săi şi că 
eu însumi am obţinut şi trimis încoace, în acest scop, introducerea. 
Mi-a răspuns la fel de în- fierbîntat că el (Galilei) şi Ciampoli l-au 
indus în eroare şi că Ciampoli îndeosebi a îndrăznit să-i spună că 
domnul Galilei voieşte să facă tot ceea ce Sanctitatea Sa poruncește 
şi că toate lucrurile sînt în bună regulă... fără să fi văzut şi citit 
vreodată opera". Cu acea ocazie papa l-a învinovăţit de lipsă de 
vigilenţă şi pe părintele Riccardi, deşi a admis că acesta a fost 
amăgit cu vorbe mieroase pentru ca să aprobe publicarea cărţii şi să 
permită tipărirea ei la Florenţa. în continuare Niccolini relatează că a 
adus vorba despre proiectata convocare a congregaţiei Sfîntului 
Oficiu, stăruind cu toată deferenţa să nu se ia măsuri împotriva 

învățatului florentin, ci să i se îngăduie să se justifice. La aceasta 


Urban al VIll-lea a răspuns că în asemenea materie Sfintul Oficiu 
exercită cenzura şi numai pe urmă îl citează pe învinuit pentru ca el 
să facă mea culpa._Cînd ambasadorul toscan l-a întrebat dacă nu 
cunoştea dinainte împotrivirea Sfîntului Oficiu faţă de opera lui 
Galilei, papa i-a replicat furios că Sfîntul Oficiu nu _obişnuieşte să 
facă asemenea lucruri cu anticipație. Suveranul pontif nu s-a lăsat 
înduplecat nici de argumentul că numele său a fost înscris pe 
frontispiciul cărții, arătînd că şi alte cărţi dedicate lui au fost 
interzise. „Mi-a spus — continuă nota ambasadorului florentin către 
marele duce de Toscana — că în asemenea materii în care se aduc 
religiei prejudicii mari şi dintre cele mai grave din cîte au fost 
născocite vreodată, înălţimea voastră trebuie să contribuie şi ea, ca 
principe creştin, la pedepsirea lui“. La sfîrşit, papa lasă să-i scape un 
avertisment _rău-prevestitor pentru Galilei : „să se ferească să fie 
chemat la Sfîntul Oficiu". Ţinînd seama de ostilitatea manifestată 
atunci de suveranul pontif faţă de opera savantului florentin, diplo- 
matul toscan îşi sfătuieşte suveranul să nu se mai amestece în 
această chestiune întrucît ideile lui Galilei sînt periculoase iar 
evenimentele pot lua o întorsătură foarte neplăcută. Il informează 
totodată despre hotărîrea papei de a numi o comisie de experţi 
teologi care să-şi dea avizul asupra conformităţii Dia/ogului_cu 
dogmele bisericii catolice. 

După primirea misivei confidenţiale a ambasadorului său, marele 
duce de Toscana, sfătuit de miniştrii săi şi ameninţat de papă că îl va 
deferi şi pe el inchiziţiei dacă nu va pune capăt demersurilor în 
favoarea lui Galilei, decide să păstreze de aci înainte o rezervă 
totală, lăsînd lucrurile să-şi urmeze cursul. 

Ambasadorul Niccolini continuă însă să se intereseze discret de 
„afacerea Galilei" şi să-şi informeze suveranul despre mersul eveni- 
mentelor. Intr-o scrisoare din 11 septembrie 1632 relatează o 
discuţie foarte semnificativă cu părintele Riccardi. Înspăimîntat la 
gîndul că papa l-ar putea învinui că a dat dovadă de uşurinţă atunci 
cînd a __ încuviinţat publicarea _Dia/ogului,__cenzorul bisericesc 
sugerează ca Galilei să se supună unui soi de autocenzură, făcînd 
modificările şi tăieturile ce se impun, iar apoi să-şi prezinte opera 
epurată, spre aprobare, papei. | se pare, în schimb, cu totul 
inoportun ca autorul să stăruie în apărarea cărţii, în conţinutul ei 
actual, şi, mai ales, să-şi ia ca avocaţi în faţa Sfîntului Oficiu pe 
Campanella şi pe Castelli întrucît cel dintii a scris o lucrare 
asemănătoare, care a fost interzisă, iar cel de-al doilea pentru că nu 
inspiră încredere şi nu i se va da crezare. Cu acelaşi prilej Riccardi îi 
furnizează lui Niccolini o informaţie pe cît de prețioasă, pe atit de 
îngrijorătoare : în arhiva Sfîntului Oficiu s-au descoperit documente 
din care rezultă că, aflîndu-se, cu 2 

mulţi ani în urmă, că Galilei nutrește idei copernicane, pe care le 
răspîndeşte în Florenţa, a fost chemat la Roma şi i s-a interzis de 
către cardinalul Bellarmino, în numele papei şi al Sfîntului Oficiu, să 
mai profeseze în vreun fel atare idei, fapt suficient, prin el însuşi, ca 
să-l distrugă. 

După cinci şedinţe ţinute în răstimp de o lună, la începutul lui 
septembrie 1632 comisia de experţi teologi convocată de papă 
ajunge la concluzia că sub aparenţa unei expuneri nepărtinitoare a 
celor două sisteme cosmologice în dispută Dialogul cuprinde o 
pledoarie în favoarea teoriei _copernicane. Raportul comisiei 
formulează nu mai puțin de opt capete de acuzare la adresa autorului 
cărţii, imputîndu-i că : a înscris pe pagina de titlu a cărţii imprimatur- 
ul autorităților ecleziastice din Roma, fără să fi obținut o aprobare în 
acest sens şi fără ca la publicarea operei să fi participat persoanele 
despre care se pretinde că şi-ar fi dat încuviințarea ; a tipărit prefața 
cu un corp de literă diferit, făcînd să pară străină de cuprinsul operei 
şi a pus „remediul!! din partea finală a cărţii în gura unui netot, fără 
să scoată în evidenţă binele, dînd dovadă astfel de rea-credinţă ; în 
mai multe locuri ale lucrării expune teoria copernicană nu ca o 
ipoteză, ci afirmînd_ răspicat mobilitatea Pămîntului şi stabilitatea 
Soarelui şi înfăţişînd argumentele în favoarea tezei afirmative ca 
necesare iar pe cele în sprijinul tezei negative ca inacceptabile ; 
prezintă problema ca şi cînd n-ar soluţiona-o, cînd în realitate o 
rezolvă ; desconsideră pe susţinătorii tezei contrare şi pe cei de care 
se slujeşte mai mult biserica ; afirmă greşit că intelectul uman este 
egal cu intelectul divin în ceea ce priveşte înţelegerea lucrurilor de 
domeniul geometriei; înfăţişează ca un argument în favoarea 
adevărului ceea ce adepţii lui Ptolemeu furnizează copemicanilor, dar 
nu şi invers ; pune fluxul şi refluxul mării pe seama stabilităţii 
Soarelui şi a mobilităţii Pămîntului, ceea ce este contrar realităţii. Cu 
toate acestea raportul comisiei de experţi conchide, surprinzător de 
conciliant, că „toate aceste lucruri ar putea fi corectate, în cazul cînd 
cartea ar fi socotită de un oarecare folos“. 

La 23 septembrie congregația Sfintului Oficiu ajunge la concluzia 
că Galilei a încălcat preceptul impus în 1616 şi ordonă citarea lui in 
faţa _inchiziţiei romane. Două zile mai tîrziu cardinalul Antonio Bar- 
berini, fratele mezin al papei, îi porunceşte în mod confidenţial inchi- 
zitorului din Florenţa să-l cheme la el pe învățatul florentin, fără a-l 
preveni însă în ce scop o face, şi să-i ordone, în prezenţa notarului şi 
a unor martori, ca în cursul lunii octombrie să se înfăţişeze înaintea 
comisarului general al Sfîntului Oficiu. Ordinul este executat întocmai 
şi la 1 octombrie Galilei dă următoarea declaraţie : „eu, Galileo 
Galilei, afirm că în _sus-zisa zi mi s-a pus în vedere de către prea 
veneratul părinte inchizitor al acestui oraş, din ordinul sfintei 

Roma pentru toată durata acestei luni şi să mă prezint la părintele 
comisar al Sfîntului Oficiu, care îmi va comunica ce trebuie să fac ; 
iar eu accept de bunăvoie (? !) porunca pentru întreaga lună 
curentă a lui octombrie". Abia acum Galilei înţelege, în întreaga ei 
gravitate, primejdia care îl pîndeşte şi face eforturi disperate să 
evite, ori măcar să amine. înfăţişarea înaintea _inchiziţiei romane. 
Invocă starea de boală, vîrsta înaintată, dificultăţile unei lungi 
călătorii în prag de iarnă, ciuma care bîntuie în Italia. Apelează în 
acelaşi timp la prietenii săi romani şi la unii înalţi prelați cu influenţă 
la Vatican. Printre aceştia din urmă se numără cardinalul Francesco 
Barberini, nepotul papei, căruia Îi trimite o epistolă plină de 
amărăciune şi revoltă. „Nu pot tăgădui — îi scrie Galilei — (că) 
notificarea ce mi s-a făcut recent, din ordinul sfintei congregaţii a 
Sfîntului Oficiu, de a trebui să mă prezint pînă la sfîrşitul lunii 
curente înaintea acelui prea înalt tribunal, mi-a produs o foarte 
mare mîhnire ; dacă stau şi mă gindesc, roadele tuturor studiilor şi 
ostenelilor atîtor ani, care în trecut au dus numele meu la urechile 
cărturarilor cu o faimă nu întru totul obscură, sînt întoarse acum 
împotriva reputației mele. oferind pretext adversarilor să se ridice 
contra prietenilor mei şi închizîndu-le (acestora) gura nu numai spre 
a-i împiedica să-mi aducă laude, dar şi justificări, eu contestînd că 
aş merita la urma urmelor să fiu citat la tribunalul Sfîntului Oficiu, 
ceea ce nu se obişnuieşte decit faţă de cei mal înrăiţi infractori. 
indeosebi asta mă mîhneşte, făcîndu-mă să-mi pară rău de tot 
timpul irosit deja în acele studii, prin care rîvneam şi speram să mă 
pot abate cît de cît de la calea bătătorită şi frecventată de învăţaţi; 
întărindu-mă în regretul de a fi expus lumii o parte din creaţiile 
mele, mă îndeamnă să nimicesc şi să arunc pe foc cîte mi-au mai 
rămas, spre a domoli pornirea duşmanilor mei, cărora le sînt atît de 
nesuferite ideile mele". După această mărturisire patetică Galilei 
propune să i se îngăduie să înfăţişeze Sfîntului Oficiu toate actele de 
care dispune în apărarea sa, inclusiv cele întocmite cu ocazia 
cercetării întreprinse în 1616. Scopul : să probeze că n-a încălcat 
interdicţia edictată atunci. Mai departe sugerează ca, date fiind 
vîrsta şi sănătatea şubredă ca şi dificultăţile unei călătorii lungi, 
ancheta să fie făcută de inchizitorul din Florenţa, eventualele erori 
ale cărţii, dacă ar exista, neputînd, desigur, scăpa neobservate şi 
nepedepsite de autorităţile acestui oraş. Se declară însă dispus să 
se înfăţişeze înaintea Sfintului Oficiu, dacă s-ar trece peste toate 
întîmpinările sale, subliniind că în nici un caz nu se va expatria 
pentru ca să scape de urmărire. Acest „angajament de onoare” 
trebuie pus în legătură cu propunerea lui Francesco Moro- sini, un 
înalt dregător din Padova, care se oferise să-i acorde azil pe 
teritoriul de sub stăpînirea Veneţiei, mai ferit de „braţul lung" al 
inchiziţiei romane. încrezător, încă, în tăria argumentelor şi probelor 

sale în apărare, învățatul florentin declinase însă generoasa ofertă, 
nesocotind îndemnurile la prudenţă ale prietenilor săi, care, potrivit 
diplomatului florentin Gianfranco Buonamici, îl sfătuiseră „să 
schimbe aerul, să scrie o apologie şi să nu se expună patimei 
neobrăzate şi ambiţioase a unui călugăr". 

Sugestiile date de Galilei în scrisoarea adresată cardinalului Fran- 
cesco Barberini rămîn însă fără efect, după cum infructuoase rămîn. 
stăruinţele, pe lîngă papă şi alţi înalţi prelați, ale ambasadorului 
toscan Niccolini. Suveranul pontif, devenit _intratabil, porunceşte 
subalternilor să aducă la îndeplinire fără şovăire măsura hotărită de 
Sfîntul Oficiu. Pe _ sus-amintita_ scrisoare Urban al VIII-lea notează : 
„despre această pricină s-a discutat la ultima congregaţie a Sfîntului 
Oficiu : nu este necesar alt răspuns, ajunge să se afle de la asesor 
dacă s-a îndeplinit porunca dată în zisa congregaţie*!. 

La 19 noiembrie Galilei primeşte o nouă citaţie, la care răspunde, 
pentru a _ temporiza, printr-un certificat medical semnat de trei 
medici. Pacientul, glăsuieşte certificatul, are pulsul intermitent, se 
plinge de amețeli frecvente şi dureri abdominale, suferă de 
melancolie hipohondrică etc. Medicii conchid că toate afecțiunile sînt 
grave, încît cea mai neînsemnată cauză externă „i-ar putea pune în 
primejdie evidentă viaţa!*. Sfîntul Oficiu nu se lasă însă impresionat, 
socotind simple pretexte motivele invocate de învinuit pentru a 
amîna prezentarea în faţa inchiziţiei romane. „De către această con- 
gregaţie a Sfîntului Oficiu — îi scrie la 1 ianuarie 1633 cardinalul 
Antonio Barberini inchizitorului din Florenţa — a fost foarte rău in- 
terpretat faptul că Galileo Galilei nu s-a supus de îndată dispoziţiei ce 
i s-a dat de a veni la Roma ; şi nu trebuie să-şi scuze nesupunerea 
prin starea vremii, deoarece este vina lui că a ajuns la această vreme 
; şi face foarte rău încercînd să se opună prefăcîndu-se bolnav şi 
apoi, Sanctitatea Sa Stăpînul nostru şi aceşti prea eminenţi seniori ai 
mei (membrii Sfîntului Oficiu — n.n.) nu vor cu nici un chip să 
tolereze asemenea prefăcătorii, nici (să-i permită) să se sustragă 
venirii aici ; de aceea domnia voastră să-i spună că dacă nu se 
supune de îndată, i se va trimite de aici un comisar însoţit de medici 
ca să-l ridice şi să-l aducă la carcerele acestui tribunal suprem, 
ferecat în lanţuri, deoarece se vede că pînă acum a abuzat de 
bunătatea acestei congregaţii, de care va fi osîndit şi la toate 
cheltuielile ce se vor face în acest scop". Ameninţat să fie „încarcerat 
şi ferecat în lanţuri*! (carceratum et ligatum cum ferris)_Galilei nu 
mai are de ales, mai cu seamă că protectorul său de pînă atunci, 
Ferdinand al II-lea de Medici, înfricoşat la rîndu-i de _inchiziţie, îl 
îndeamnă şi el, la 11 ianuarie 1633, prin mijlocirea noului său 
secretar de stat Cioli, 


să se supună injoncţiunilor neîndurătoarei instanţe ecleziastice. 
După ce îi exprimă compasiunea marelui duce pentru faptul că 
trebuie să facă în toiul iernii şi la vîrsta sa înaintată un drum atit de 
lung. ministrul Cioli îl sfătuieşte să dea ascultare acestui tribunal mai 
puternic decît el. „Poate că promptitudinea dumneavoastră — în- 
cearcă să-l încurajeze corespondentul său — va cîştiga în favoarea 
dumneavoastră acele suflete ce par pornite împotriva dumneavoas- 
tră". Il înştiinţează totodată că spre a-i uşura cît de cît neplăcerile 
călătoriei şi şederea la Roma suveranul său i-a pus la dispoziţie 
lectica proprie şi a poruncit ca la Roma să fie găzduit în casa 
ambasadorului Niccolini. în final îşi exprimă speranţa că ancheta se 
va încheia în cel mult o lună. 
Cu puţin timp înainte de a pleca la Roma, într-o misivă datată 
15 ianuarie 1633 şi adresată prietenului său Elia Diodati aflat la 
Roma, Galilei îşi expune din nou, în termeni Inechivoci, poziţia fată 
de raporturile dintre ştiinţă şi religie în cunoaşterea naturii. întrebat 
de corespondentul său ce părere are despre o lucrare 
anticopemicană publicată recent de un oarecare Froidmont. 
savantul florentin începe prin a-1 condamna pe acesta pentru faptul 
că spre a combate teoria lui Copernic ia în deridere pe adepţii 
acestuia şi, ceea ce este şi mai regretabil, spre a demonstra 
netemeinicia ei, recurge la autoritatea sfintei scripturi, pentru ca în 
final să declare această teorie, nici mai mult nici mai puţin, decît 
eretică. Dacă acest Froidmont ar fi întrebat — argumentează Galilei 
— Cine a făcut astrele şi a hotărît mişcarea lor, el ar răspunde, 
desigur, că Dumnezeu, după cum tot pe seama lui Dumnezeu ar 
pune sfînta scriptură. „Şi dacă este aşa, de ce trebuie noi (spre a 
cunoaşte lumea) să ne începem cercetările cu cuvîntul mai degrabă 
decît cu operele lui Dumnezeu ? Este poate mai puţin nobilă şi 
strălucită creaţia decît vorbirea ? Dacă Froidmont ori altul ar stabili 
că a zice că Pămintul se mişcă este erezie, iar demonstrațiile, 
observaţiile şi confruntările necesare ar demonstra că el se mişcă, în 
ce încurcătură s-ar pune el însuşi şi sfinta biserică ?“ Galilei invocă 
apoi cunoscuta sa Scrisoare către Castelli în care criticase abuzul ce 
se săvirşeşte cînd se apelează la sfinta scriptură pentru a se explica 
fenomenele naturii şi îi făgăduieşte corespondentului o copie de pe 
acea scrisoare, pe care deocamdată nu i-o poate trimite, precizează 
el, pentru că este chemat în faţa Sfîntului Oficiu spre a da socoteală 
de cele scrise în Dia/og, a cărui difuzare a şi fost oprită. „Din cercuri 
demne de încredere, aflu — îşi încheie epistola către Diodati — că 
preoţii iezuiţi au convins minţile cele mai importante că acea carte a 
mea este detestabilă şi mai vătămătoare pentru sfînta biserică decit 
scrierile lui Luther şi Calvin şi de aceea socotesc ca sigur că va fi 
interzisă". Aceasta era într-adevăr opinia forurilor iezuite de la Roma 
despre _Dialog_în_preajma_înfăţişării lui Galilei înaintea _inchiziţiei 

romane. 

La 20 ianuarie 1633 Galilei se aşterne la drum şi după o călătorie 
anevoioasă de peste trei săptămîni, întreruptă de o carantină 
impusă de epidemia de ciumă care _ biîntuia atunci în Peninsulă, 
ajunge, istovit şi îngrijorat, la Roma în ziua de 13 februarie. Este 
găzduit în casa ambasadorului Niccolini şi se bucură de îngrijirea 
afectuoasă a soţiei acestuia, pe care o numeşte cu recunoştinţă 
„regina tuturor bună- tăţilor“. Timp de cîteva săptămîni nu este 
interogat de _inchiziţie, care se mulţumeşte pentru moment să-i 
trimită iscoade pentru a-i sonda convingerile şi mai cu seamă 
pentru a-i afla apărările. Mai îngrijorătoare este starea de spirit a 
suveranului pontif. înciudat de insuccesele politice înregistrate în 
timpul din urmă pe arena internaţională şi clevetit chiar de oamenii 
din anturajul său pentru nepotism, aroganță, megalomanie şi 
cupiditate, Urban al VIll-lea devenise suspicios, temător de un atac 
extern prin surprindere, obsedat că ar putea fi otrăvit sau înjunghiat 
de simbriaşii adversarilor din imediata sa apropiere şi drept urmare 
fortifică garnizoanele subordonate Vaticanului, sporeşte măsurile de 
pază in jurul persoanei sale, se izolează în reşedinţa pontificală de 
la Castel Gandolfo, visează să-şi ia revanşa, pîndeşte momentul 
potrivit pentru a-şi demonstra puterea. Dacă în sfera politicii 
internaţionale asemenea aspirații erau __irealizabile din lipsa 
mijloacelor adecvate, pe plan dogmatic el era încă în măsură să-şi 
dovedească autoritatea, zădărnicind năzuinţa oamenilor de ştiinţă 
de a se emancipa de tutela sufocantă a bisericii catolice. în aceste 
împrejurări „afacerea Galilei" îi 


îi oferea cel mai bun prilej pentru a-şi 
demonstra puterea contestată şi mai cu seamă intransigenţa de 
apărător al catolicismului. De aci înverşunarea sa antigali- leeană, 
de aci asprimea cuvintelor sale despre teoria savantului florentin, 
pe care o califică „doctrina perversă în cel mai înalt grad“. La 13 
martie Niccolini îl informează confidenţial pe marele duce de 
Toscana că în ciuda speranţei, nutrită în ultimele săptămîni, că pînă 
la urmă lucrurile se vor aranja, s-a decis totuşi, pe neaşteptate, ca 
Galilei să fie judecat de inchiziţie. Ambasadorul toscan aflase vestea 
chiar din gura papei, care, rugat să se arate indulgent faţă de învă- 
tatul florentin, replicase că nu poate împiedica inculparea lui întrucît 
sînt în joc interesele credinţei iar Galilei a greşit atunci cînd a 
susţinut că Pămiîntul se roteşte nesocotind faptul că lui Dumnezeu, 
care este atotputernic, nu i se poate impune, ca o necesitate, o 
atare lege astro- fizică... Niccolini a încercat atunci să-l apere pe 
ilustrul său compatriot cu argumente nu mai puţin sofisticate, 
învederînd că dacă, în- tr-adevăr, în atotputernicia sa, Dumnezeu 
putea să creeze lumea în 

o mie de feluri, nimic nu-l împiedica să o fi zămislit tocmai în sensul 
susţinerilor lui Galilei, ceea ce l-a iritat pe suveranul pontif şi l-a 

făcut pe ambasador să bată, prudent, în retragere, pentru ca să nu 
devină suspect, la rîndu-i, de erezie. Lui Galilei, pentru a-l menaja, 
Niccolini îi ascunde, cît timp poate, măsurile hotărite de Sfîntul 
Oficiu, dar atunci cînd, la 8 aprilie, învățatul florentin află în sfîrşit 
de citarea în faţa tribunalului inchizitorial, îl îndeamnă să nu mai 
stăruie în ideile sale şi să se supună tuturor exigenţelor bisericii ca- 
tolice. A fost un îndemn căruia Galilei, nestrămutat în convingerile 
sale şi încrezător în puterea sa de persuasiune, nu i-a dat urmare. El 
a înfruntat inchiziţia romană, încredinţat că Sfîntul Oficiu se va lăsa 
convins de argumentele raţiunii înfăţişate de el. 

In primăvara anului 1633 împotriva lui Galilei se aflau însă „în 
conjuncţie" factorii inculpării sale : intoleranţa dogmatică a bisericii 
catolice, înăsprită de ofensiva Contrareformei_; vindicta personală a 
papei Urban al VUl-lea, ulcerat de „renghiul" pe care i-l jucase „in- 
gratul" său protejat ; pizma cărturarilor peripatetici ; ura călugărilor 
iezuiţi visînd la împlinirea idealului preconizat de întemeietorul 
ordinului, Ignaţiu de Loyola : „să gîndim şi să vorbim toţi în acelaşi 
fel". Lucru curios, Galilei a minimalizat acţiunea majorităţii acestor 
factori potrivnici lui şi îndeosebi motivaţia” doctrinară a represiunii 
ecleziastice din acel moment istoric, atribuind tribulaţiile sale judi- 
ciare aproape exclusiv cabalei urzite de călugării iezuiţi. „Ură, impie- 
tate, înşelăciune şi minciună" spune el undeva, referindu-se vădit la 
resentimentele personale pe care le stimise opera sa. Punînd neca- 


zurile lui din ultimii ani pe seama „turbării preaputernicilor_ pri- 
onitori"_ iezuiţi, el reproducea, într-o scrisoare adresată la 25 iulie 


1634 prietenului său Elia Diodati, cuvintele unui călugăr iezuit care 
spusese că „dacă Galilei ar fi ştiut să-şi păstreze afecțiunea preoţilor 
acestui Colegiu (Colegiul Roman, dominat de iezuiţi — n.n.), ar fi 
trăit plin de glorie în lume, nu ar fi existat nici unul dintre necazurile 
sale şi ar fi putut scrie după bunul său plac despre orice, chiar şi 
despre mişcarea Pămîntului". Relatarea este însoţită de acest 
comentariu semnificativ al savantului : „de unde se vede că nu 
cutare sau cutare părere m-a pus şi mă pune în conflict, ci faptul de 
a fi în dizgraţia iezuiţilor". 

Dificultatea înscenării judiciare puse la cale de Sfîntul Oficiu, 
care, ca orice tribunal abuziv, se străduia să dea o aparenţă de lega- 
litate sentinţelor sale, venea de acolo că opera incriminată fusese 
supusă cenzurii prealabile a forurilor bisericeşti, care acordaseră 
autorizaţia de publicare. Ar fi fost cel puţin bizar, în aceste condiţii, 
să se pretindă de acuzare că o carte purtînd girul recent al bisericii 
catolice este totuşi eretică. De aceea, pentru ca autorităţile 
ecleziastice să nu fie _învinuite de _superficialitate în controlul 
conţinutului de idei al cărţii, dar, în acelaşi timp, inchiziţia să nu 
scape din miini un „eretic" care izbutise să-i înşele vigilenţa, trebuia 
dovedit cu orice preţ că autorul fusese de _ rea-credinţă sau, în 

termeni juridici, că a săvîrşit fapta imputată cu intenţie delictuoasă. 
Mai precis, era necesar să se demonstreze că autorizaţia de 
publicare a cărţii fusese obţinută prin surprinderea bunei-credinţe a 
cenzorilor bisericeşti, cărora în mod deliberat Galilei le ascunsese 
preceptul prohibitiv _edictat la 26 februarie 1616 de _inchiziţie, 
respectiv interdicţia formală de a susţine, preda sau apăra quovis 
modo_(în_orice fel) teoria copernicană. Un atare document fusese 
descoperit'*_în_ dosarul din 1616 al Sfîntului Oficiu, dar el era 
afectat de asemenea vicii de formă şi de conţinut, încît, pe bună 
dreptate, unii dintre cei mai avizaţi cercetători moderni ai procesului 
lui Galilei au pus la îndoială, cînd nu au contestat de-a dreptul, 
autenticitatea sa. 

Dar, mai întîi, ce cuprinde documentul incriminat şi cum s-a 
născut controversa istoricilor, nici astăzi încheiată, asupra 
autenticităţii lui ? După cum s-a văzut, în şedinţa congregatției 
Sfîntului Oficiu din 25 februarie 1616 papa Paul al V-lea ordonase 
cardinalului Bellarmino să-i pună în vedere lui Galilei să renunţe la 
ideile sale pro-copemi- cane. Din documentul, necontestat acesta, 
privitor la porunca papală rezultă că în acea împrejurare suveranul 
pontif avusese în vedere trei situaţii şi ordonase, în mod 
corespunzător, trei măsuri, în raport cu reacţiile, diferite, pe care 
ordinul său le-ar fi putut stîmi din partea lui Galilei. în prima situaţie, 
cînd omul de ştiinţă ar fi consimţit fără rezerve să se supună poruncii 
papale, urma doar să se înregistreze achiesarea sa, fără să se ia vreo 


măsură pentru bunul motiv că, prin ipoteză, avertismentul îşi 
atinsese scopul. In a doua situaţie şi anume dacă Galilei ar fi refuzat 


să se supună _injoncţiunii papale, Bellarmino trebuia sl-i comunice 
învățatului florentin, în prezenţa unui notar şi a unor martori, 
preceptul prohibitiv de a mai profesa idei copemi- cane. în sfîrşit, în 
cea de a treia situaţie, cînd şi după comunicarea oficială a acestei 
interdicții învățatul ar fi stăruit în împotrivirea sa, recalcitrantul urma 
să fie încarcerat. Din documentul referitor la dispoziţiile date de papă 
cu acel prilej reiese limpede aşadar că măsurile preconizate pentru 
cele trei situaţii nu puteau fi luate decît în ordinea impusă de 
realizarea — sau nerealizarea — ipotezelor avute succesiv în vedere. 
Or, din acest punct de vedere actul contestat frapează prin 
incongruenţe logice. într-adevăr, într-un prim înscris, a cărui 
autenticitate nu este pusă la îndoială, se relatează că în ziua de 26 
februarie cardinalul Bellarmino a îndeplinit porunca suveranului 
pontif iar savantul florentin n-a făcut nici o opoziţie. „Galilei 

— glăsuieşte înscrisul — avertizat, din ordinul congregaţiei, să 
renunţe la părerea susţinută pînă atunci că Soarele este centrul 
sferelor cereşti şi nemişcătoare, dar Pămîntul este mişcător, a 
consimţit (acquieverit)". Documentul contestat, care urmează celui 
sus-amintit, continuă însă astfel : „apoi imediat comisarul i-a dat 

precept şi poruncă zisului Galilei, de asemenea prezent şi constituit 
(în stare de arest — n.n.), în numele papei şi al întregii congregaţii a 
Sfîntului Oficiu, să renunţe la zisa părere şi dealtminteri nici în alt fel 
(quovis modo) să o susţină, predea sau apere, prin viu grai sau în 
scris ; căci altfel se va acţiona împotriva lui de către Sfîntul Oficiu. La 
care Galilei a consimţit (acquieverit) şi a făgăduit să dea ascultare". 
După cum se poate lesne observa, între cele două documente există 
o vădită contradicţie. Intr-adevăr, dacă aşa cum relatează primul (şi 
nu se contestă de nimeni), Galilei, avertizat de Bellarmino să renunţe 
la opinia sa pro- copemicană, n-a făcut nici o opoziţie, ci, dimpotrivă, 
a consimţit fără rezerve să se supună ordinului papal, de ce ar mai fi 
fost necesar totuşi să i se comunice în mod oficial preceptul prohibitiv 
de către comisarul general Segizi, măsură prevăzută doar pentru a 
doua ipoteză, nerealizată în situaţia dată, a  împotrivirii la 
injoncţiunea_ suveranului pontif ? O atare comunicare apare şi 
nejustificată, şi superfluă. Pe de altă parte, în raport cu bunăvoința 
manifestată faţă de Galilei, în 1616, atît de către congregația 
Indexului, care în decretul său de dezavuare a teoriei copernicane n-a 
pomenit nici numele învățatului floretin, nici titlurile lucrărilor sale 
neconforme cu dogmele catolice, cît şi de către papă însuşi, care l-a 
primit pe Galilei într-o audienţă particulară pentru a-1 asigura că nu 
va fi sancţionat deloc, opreliştea edictată contra lui Galilei de a 
profesa „în orice fel“ teoria copernicană apare incomparabil — şi 


inexplicabil — mai aspră decit interdicţia la care fuseseră supuşi tot 
atunci alţi autori de cărţi eretice (de pildă Foscarini). Dealtminteri 


impunerea, în ceea ce îl priveşte pe Galilei, a unei prohibiţii atît de 
severe, implicînd__interdicţia de a expune sistemul cosmologic 
copemican_ chiar şi ca c simplă ipoteză de lucru, contrasta cu 
libertatea (relativă) recunoscută învăţaţilor de către biserica romano- 
catolică, mai ales după conciliul de la Lateran (1515), de a lua în 
discuţie orice teorie, chiar şi greşită din punctul de vedere dogmatic, 
pentru a o putea combate. 

Dar documentul incriminat este contestabil, sub aspectul validi- 
tăţii ca instrument probator, şi din pricina viciilor de formă de care 
este neîndoielnic afectat : lipsa de pe act a semnăturii lui Galilei; 
absenţa, la întocmirea actului, a notarului ca agent instrumentator, 
chemat să ateste realitatea faptelor consemnate în document; 
prezenţa unor martori neadmişi de lege. Este greu de acceptat, în 
primul rînd, că Galilei a fost de faţă la întocmirea acestui act, care 
trebuia redactat în formă notarială, şi totuşi nu l-a semnat. Apoi, este 
cel puţin bizar că, deşi potrivit practicii constante a inchiziţiei, cît şi 
ordinului formal al papei Paul al V-lea, avertismentul organului 
inchizitorial şi răspunsul lui Galilei trebuiau atestate de notar, 
această condiţie imperativă nu a fost respectată. Cît priveşte mar- 
torii care au contrasemnat, spre _ adeverire, actul, aceştia făceau 

parte din personalul de serviciu al cardinalului Bellarmino şi ca atare 
nu puteau, conform legii şi jurisprudenţei inchizitoriale, să figureze 
ca martori instrumentări. în sfîrşit, este de semnalat faptul că spre 
deosebire de toate celelalte acte ale dosarului, care fiecare începe 
pe o filă nouă, pe recto, pentru a continua apoi pe verso, cu lăsarea 
unor spaţii libere atunci cînd se termină textul, documentul 
incriminat este scris în spaţiile libere ale unor file cuprinzind alte 
acte, ceea ce nefiind uzitat naşte prezumția îndreptăţită că acest 
text a fost inserat ulterior _îndosarierii şi numerotării actelor din 
dosar. Presupunerea că s-au săvirşit neregularități şi chiar falsuri la 
întocmirea acestui document este întărită de faptul că în dosar 
există urme evidente că două file au fost tăiate şi sustrase. 

Din toate aceste incongruenţe logice şi carenţe formale unii cer- 
cetători ai procesului galileean, în frunte cu Giorgio de Santillana, 
autorul unei lucrări de referinţă în materie, au tras concluzia ne- 
autenticităţii documentului în discuţie. S-a pretins chiar că actul ar fi 
fost plăsmuit pro causa, cu prilejul procesului din 1633, spre a se 
proba, şi cu un înscris, intenţia delictuoasă a inculpatului care, deşi i 
s-ar fi comunicat în mod formal interdicţia de a discuta „în orice fel“ 
teoria copernicană, a nesocotit cu bună ştiinţă preceptul prohibitiv. 
Această ultimă presupunere cată a fi înlăturată întrucît la o 
expertiză cu raze ultraviolete s-a dovedit că documentul incriminat 
datează din aceeaşi epocă cu actele din dosar care îl preced şi care 


îl urmează. Mai greu de înlăturat este însă supoziţia că actul, deşi 


datează din 1616, a fost întocmit post factum,_ fără ştirea lui Galilei, 
care, deci, n-a putut să cunoască interdicţia de a profesa „în orice 
fel“ doctrina copernicană, şi, fireşte, nici să-şi asume o obligaţie 
precisă în acest sens, totul la iniţiativa preazelosului întru catolicism 
comisar general Segizi, nesatisfăcut doar cu comunicarea făcută sa- 
vantului pe cale particulară de către Bellarmino. Inciît, nu este deloc 
exagerat să se presupună că împotriva inculpatului s-a folosit un act 
necunoscut lui, deci juridiceşte inopozabil şi, în orice caz, neprobant 
în privinţa intenţiei sale delictuoase. Că ipoteza este plauzibilă 

o confirmă insistența anchetatorilor din 1633 ai lui Galilei de a 
stabili, prin recunoaşterea sa, încălcarea preceptului prohibitiv, care 
i-ar fi fost comunicat în mod formal în 1616. Căci odată obţinută o 
atare recunoaştere, nu mai era necesar să se apeleze la un înscris 
probator atît de contestabil pentru vicii de fond şi de formă. Mai 
mult, felul cum s-a desfăşurat ancheta în 1633 învederează 
încercarea inchizitorilor de a specula un echivoc sau mai exact de a 
crea o confuzie între avertismentul adresat inculpatului de cardinalul 
Bellarmino, în sensul de a abandona poziţia sa pro-copernicană, şi 
interdicţia de a profesa „în orice fel“ ideile astronomului polonez, 
comunicată, _zice-se, de comisarul general  Segizi. Scopul 
„amalgamării" celor două comunicări, sau, mai exact, al asimilării 

pretinsei comunicări oficiale cu avertismentul particular era 
limpede : să atribuie unui act particular, nerelevant juridiceşte, 
efectele de drept penal ale unui act fie în întregime plăsmuit, fie 
întocmit cu încălcarea unor condiţii de fond şi formă esenţiale, fie 
necunoscut celui căruia urma să-i fie opus. A fost o tentativă 
străvezie de a strămuta răspunderea pentru apariţia cărţii de pe 
umerii cenzorilor ecleziastici exclusiv pe umerii autorului. Numai că, 
prin el însuşi, procedeul folosit nu-i putea exonera de răspundere pe 
cenzorii bisericeşti pentru că în cazul lui Galilei „erezia“ putea să 
rezulte nu din încălcarea _preceptului prohibitiv, comunicat 
inculpatului, ci din conţinutul Dialogului, confruntat cu doctrina 
oficială a bisericii catolice. Oricum vor fi stat lucrurile în realitate, 
față de viciile de fond şi de formă care afectează documentul în 
discuție este îndreptăţit să se conteste cel puțin validitatea şi 
credibilitatea lui ca instrument probator, mai ales în cadrul unei 
proceduri formaliste cum era aceea a inchiziției. Adăugăm însă, 
pentru respectul datorat adevărului, că alți istorici ai procesului 
galileean recunosc autenticitatea documentului, reducîndu-i 
carențele, aşa cum face de pildă Marpurgo Tagliabue, la o simplă 
inadvertență de redactare, trecută cu vederea de organele 
inchizitoriale de atunci. Ceea ce se poate spune însă cu certitudine 
în actualul stadiu al cercetărilor asupra procesului lui Galilei este că 
problema autenticității documentului în dispută rămîne încă 
deschisă, constituind un motiv în plus de contestare a legalității şi 
temeiniciei sentinţei de condamnare a savantului. 

Galilei este supus primului interogatoriu inchizitorial în dimineaţa 
zilei de 12 aprilie 1633 în palatul Sfîntului Oficiu. Cu o zi înainte 
venerabilul învăţat se _constituise prizonier, potrivit cu „obiceiul 
locului" care impunea ca învinuitul să fie anchetat sub stare de arest. 
Ţinîndu-se seama însă de virsta sa înaintată — împlinise 
69 de ani ! — şi de înalta protecţie medicee de care se bucura încă, 

i se face „favoarea*! de a fi deţinut nu într-o celulă ordinară, ci într-o 
încăpere din apartamentul procuratorului fiscal. Interogatoriul con- 
semnat de notar este condus de Vincenzo Macolani da Firenzuola, 
comisarul general al Sfîntului Oficiu, prezent fiind şi procuratorul 
tiscal Carlo Sincero. El debutează cu întrebarea perfida (dovedind 
deplina _stăpînire, de către anchetator, a Manvalului inchizitorilor), 
dacă învinuitul bănuieşte de ce i s-a poruncit de inchiziţie să vină la 
Roma. Galilei răspunde fără ocol : „pentru a da socoteală despre 
cartea mea tipărită de curînd'* care se ocupă de „alcătuirea lumii, 
adică de cele două sisteme principale". Prezentîndu-i-se un exemplar 
al cărţii, se recunoaşte autor al ei şi răspunzător pentru ideile pe care 
le cuprinde. Este întrebat apoi dacă a fost la Roma în anul 1616 şi cu 
ce ocazie, desigur pentru a se aduce vorba despre interdicţia ce i s- 
ar fi comunicat atunci de a mai susţine „în orice fel" teoria 

copernicană. învățatul încearcă să eludeze răspunsul aşteptat şi 
afirmă că s-a dus atunci la Roma pentru că aflind de dubiile ce 
planează asupra opiniei lui Copernic despre mişcarea Pămîntului şi 
despre imobilitatea Soarelui şi a sferelor cereşti, a vrut să fie sigur că 
nu susține decît „păreri sfinte şi catolice". Treptat întrebările devin 
mai circumstanţiate. Cu ce prelați a discutat ? Care a fost conţinutul 
acestor discuţii ? Galilei pomeneşte numele cîtorva cardinali, printre 
care şi Bellarmino, şi precizează că le-a explicat „ipoteza acestui 
Copernic şi felul cum el pune Soarele în centrul orbitelor 
planetelor...", iar în ceea ce priveşte mişcarea, „face Soarele nemiş- 
cător în centru iar Pămiîntul rotitor în jurul său şi al Soarelui, adică în 
jurul său prin mişcarea _diurnă şi în jurul Soarelui prin mişcarea 
anuală". | se cere apoi să arate ce s-a hotărît atunci cu privire la acea 
controversă cosmologică şi Galilei, adulmecînd primejdia, răspunde 
prudent că „s-a decis de sfinta congregaţie a Indexului că atare 
opinie, luată în mod absolut, este potrivnică sfintei scripturi şi poate 
fi admisă doar ex suppositione". Cît priveşte chestiunea dacă şi de 
către cine a fost înştiinţat despre hotărîrea congregaţiei, recunoaşte 
că această hotărîre i-a fost adusă la cunoştinţă de cardinalul 
Bellarmino, care i-a precizat că „zisa opinie a lui Copernic poate fi 
susţinută ex suppositione, aşa cum acest Copernic a susţinut-o“. In 
dovedirea afirmației sale el prezintă inchizitorului o scrisoare a lui 
Bellarmino către Foscarini, datată 12 aprilie 1615, în care cel dinţii îi 
recomandă celui de al doilea precum şi lui Galilei să prezinte teoria 
astronomului polonez ca c ipoteză, nu ca un adevăr cert. După 
aceasta inchizitorul îi cere lui Galilei să precizeze ce anume i s-a pus 
în vedere în februarie 1616. Nici de astă dată învinuitul nu muşcă la 
nadă. „Domnul cardinal Bellarmino mi-a spus că, întrucît părerea lui 
Copernic, luată în mod absolut, este contrară sfintei scripturi, nu se 
poate nici susţine, nici apăra, ci poate fi înfăţişată şi utilizată doar ex 
suppositionelar drept dovadă, Galilei, care bănuia ce imputare 

i se va face, depune adeverinţa eliberată la 26 mai 1616 de Bellar- 
mino însuşi. Inchizitorul nu se dă însă bătut şi, luîndu-l pe departe 

pentru a-l face să recunoască pînă la urmă şi interdicţia oficială 

care i-ar fi fost comunicată de Segizi, stăruie să afle ce alte 

persoane au mai fost de faţă cînd Bellarmino i-a dat avertismentul 

pomenit. Savantul nu se lasă atras în cursă şi declară doar că a mai 

zărit nişte călugări dominicani care se foiau pe acolo, dar nu i-a 

cunoscut şi nu îi poate numi. Şi totuşi, insistă anchetatorul, ce 

„precept" i s-a comunicat şi la ce se referea ? Era pentru prima oară 

cînd__inchizitorul pronunţa _cuvîntul-cheie „precept", de a cărui 

comunicare depindea, dacă învinuitul o _recunoştea, dovedirea 

intenţiei sale delictuoase. Fără să admită că altă persoană decit 

Bellarmino i-ar fi dat atunci vreun avertisment, Galilei, în focul 

discuţiei, lasă să-i scape cuvîntul „precept". Nu este exclus însă ca 

termenul să fi fost introdus în textul declaraţiei sale de către notar 
sau de către cel care l-a dictat iar Galilei să nu fi observat cuvîntul 
cu pricina atunci cînd a iscălit interogatoriul. Admite, aşadar, că, în 
acea împrejurare, Ballarmino i-a comunicat, poate, vreun „precept", 
dar fiind mult de atunci nu-şi aduce aminte. Şi totuşi, insistă 
inchizitorul, dacă i s-ar citi „preceptul", şi l-ar aminti ? Galilei rămîne 
însă neclintit pe poziţie : „nu-mi amintesc să mi se fi spus altceva şi 
nici nu pot şti dacă îmi voi aminti ceea ce mi s-a spus atunci, chiar 
dacă mi se citeşte ; iar eu spun în mod liber ceea ce îmi amintesc, 
pentru că nu pretind să fi contravenit în vreun fel acelui precept, 
adică de a nu susţine şi nici apăra faţă de cineva zisa opinie despre 
mişcarea Pămîntului şi nemişcarea Soarelui". în sfîrşit i se enunţă in 
terminis_faimosul precept al lui Segizi şi acum _învinuitul, fără a 
accepta ideea că pre- cepul i-ar fi fost într-adevăr comunicat textual 
în_acel fel, concede totuşi că la mijloc ar putea fi o deficiență de 
memorie : „nu-mi amintesc să mi se fi notificat acest precept de 
către alţii decît prin viu grai de către domnul cardinal Bellarmino ; 
îmi amintesc că preceptul a fost (în sensul) că nu aş putea susţine şi 
nici apăra, şi poate să fi fost şi (în sensul) că „nici să predau". Nu-mi 
aduc aminte nici să fi fost în el acea particulă quovis modo,_dar se 
poate ca ea să 1; fost". Adaugă apoi că nu şi-a dat osteneala să 
memoreze exact ceea ce i s-a spus atunci pentru că după numai 
cîteva luni Bellarmino i-a eliberat adeverinţa din 26 mai 1616 în care 
i se poruncea doar sâ nu susţină sau să apere opinia copernicană, 
atrăgând totodată atenţia asupra faptului că din această adeverinţă 
lipsesc cuvintele nec docere (nici să predea) şi quovis modo (în orice 
fel) ce se invocă acum Împotriva lui. 

După interogarea lui Galilei despre mult controversatul precept 
inchizitorul trece la cercetarea condiţiilor în care s-a dat încu- 
viinţarea de tipărire a Dialogului despre cele două sisteme principale 
ale lumii._Invinuitul începe prin a spune că lucrarea i-a fost cerută, 
spre publicare, în Franţa, Germania şi la Veneţia şi că i s-au oferit 
chiar foloase materiale, dar că iniţial a preferat s-o tipărească la 
Roma, cu încuviințarea „primului cenzor", maestrul Palatului Sacru, 
învestit, precizează el, „cu autoritatea absolută de a adăuga, amputa 
sau) schimba după bunul său plac" textul. Relatează apoi că, după 
ce cartea a fost revizuită „foarte scrupulos" atît de primul cenzor cît 
şi de adjunctul său, părintele Visconti, cel dintii i-a acordat, sub 
proprie semnătură, „bunul de tipar", rămînînd stabilit ca lucrarea să 
fie publicată la Roma. Proiectul nu s-a realizat întocmai, explică mai 
departe învinuitul, din pricina unor împrejurări mai presus de voinţa 
sa şi anume datorită izbucnirii epidemiei de ciumă, care l-a silit să 
plece în grabă de la Roma şi să solicite, pe cale de corespondenţă cu 
maestrul Palatului Sacru, tipărirea Dialogului la Florenţa. Recunoaşte 
că acesta din urmă i-a cerut să-i trimită manuscrisul spre a-l 

revedea în ultima sa formă, dar pretinde că n-a putut-o face întrucît 
nu a găsit oameni de încredere prin care să-l trimită fără riscul de a 
se pierde. Faţă cu această împrejurare primul cenzor a decis ca 
lucrarea să fie revizuită foarte atent la Florenţa, ceea ce s-a şi făcut 
de călugărul dominican Giacinto Stefano, profesor de scriptură la 
Universitatea din Florenţa, care a primit manuscrisul din mîinile 
inchizitorului florentin. Ulterior manuscrisul a mai fost controlat şi de 
Niccolo _dell'Antella, revizorul tipăriturilor din ducatul Florenței, iar 
lucrarea i-a fost trimisă _tipografului Niccolo Landini de însuşi 
inchizitorul florentin, în strictă conformitate cu ordinele date de 
maestrul Palatului Sacru. 

La sfîrşitul primului interogatoriu _inchizitorul îi pune lui Galilei 
întrebarea capitală a anchetei : cînd i-a cerut primului cenzor încu- 
viinţarea de tipărire a cărţii, i-a adus la cunoştinţă preceptul prohi- 
bitiv edictat în 1616 ? Invăţatul recunoaşte că n-a făcut-o şi încearcă 
să se disculpe : „n-am spus nimic maestrului Palatului Sacru... 
întrucît n-am socotit necesar să-i spun, nefiindu-mi teamă de nimic 
(deoarece) prin zisa carte nici n-am susținut, nici n-am apărat 
părerea despre mişcarea Pămîntului şi despre stabilitatea Soarelui ; 
ba chiar în zisa carte arăt contrariul zisei păreri a lui Copernic şi 
faptul că argumentele acelui (Copernic sînt _nevalabile şi 
neconcludente“ (? !). Cît de surprins — şi scandalizat — trebuie să fi 
fost inchizitorul auzind această susținere a învinuitului este lesne de 
presupus. Dar Galilei era hotărit, în acel moment, să-şi nege 
vinovăția şi un alt răspuns ar fi păcătuit cel puţin prin inconsecvenţă. 
Incredibila tăgadă nu-şi poate găsi explicaţia decît în spaima 
încercată de bătrînul savant, confruntat atunci pentru prima oară în 
mod direct cu inchiziţia. O spaimă pe care o trădează pînă şi grafia 
şovăitoare a cuvintelor scrise _mânu  propria__la sfîrșitul 
interogatoriului : lo Galileo Galilei ho deposto come di sopra_(Eu 
Galileo Galilei am declarat cele de mai sus), mai ales dacă o 
comparăm cu scrierea, incomparabil mai sigură, a aceloraşi cuvinte 
de la finele interogatoriului următor din 30 aprilie, cînd inculpatul îşi 
redobîndise întrucîtva stăpînirea de sine. 

O preocupare apare în mod constant în răspunsurile lui Galilei la 
primul interogatoriu : să nu recunoască faptul că altcineva decit 
Bellarmino, aşadar nu şi Segizi, i-ar fi făcut cunoscut un precept 
cuprinzînd_ interdicţia totală — quovis modo_— de a discuta teoria 
copernicană. Chiar dacă admite, probabil printr-o _inadvertenţă de 
exprimare, că un „precept" prohibitiv i-a fost comunicat cu ace] 
prilej, el contestă esenţialul : că interdicţia avea caracter absolut, că 
excludea dezbaterea teoriei incriminate, fie şi ca o simplă ipoteză 
(ex  suppositione).__ Sinceritatea apărării sale era însă grav 
compromisă de afirmaţia, vădit inexactă, că în Dialog_ar. fi 
demonstrat... netemeinicia argumentelor lui Copernic. Cum s-a 

văzut, cartea era, dimpotrivă, o pledoarie, deghizată, e drept, dar cît 
de _inabil !, în favoarea sistemului cosmologic al astronomului 
polonez. Spre nenorocul inculpatului, nu alta a fost — şi nu putea să 
nu fie — concluzia experţilor numiţi de tribunalul inchizitorial pentru 
a stabili dacă autorul cărţii a profesat idei copernicane. Cei trei 
experţi : Melchior Inchofer, un savant iezuit bine cunoscut prin ura 
sa faţă de Galilei, Agostino Oregio, teologul papei, şi Zaccaria 
Pasqualigo au conchis, în rapoartele lor depuse la numai trei zile 
după primul interogatoriu, că autorul nu s-a mărginit, în lucrarea sa, 
să discute sistemul cosmologic copemican, dar l-a şi susţinut, predat 
şi apărat. Şi ca dovadă ei dau ample citate din carte. Pînă şi faptul 
de a fi scris Dialogul în limba italiană, singura accesibilă marelui 
public, demonstra, după Inchofer, intenţia autorului de a-şi răspîndi 
ideile „pernicioase" în straturi sociale cît mai largi. Galilei, afirmă 
acest expert, „nu numai că înarmează teoria copernicană_ cu 
argumente noi, niciodată oferite de alţii de peste munţi, dar o face în 
italiană, limbă desigur nepotrivită pentru cei de peste munţi şi 
pentru învăţaţi, dar mai indicată pentru a atrage de partea sa vulgul 
ignorant, în rîndurile căruia eroarea prinde mai lesne". Apoi, autorul, 
deşi pretinde că a discutat teoria incriminată doar ca o ipoteză 
matematică, i-a conferit în fapt o realitate fizică. Antecedentele sale 
publicistice şi didactice sînt în acelaşi sens, căci, argumentează în 
continuare _Inchofer, „dacă n-ar fi aderat la opinia copernicană 
socotind-o adevărată din punct de vedere fizic, nu ar fi apărat-o cu 
atita înverşunare, nici n-ar fi scris Scrisoarea către Doamna Cristina, 
nici n-ar fi disprețuit şi batjocorit pe autorii potrivnici, pe cei de care 
se slujeşte sfinta biserică". lar faptul, adaugă expertul teologal, că îl 
laudă pe fizicianul William Gilbert, acest „eretic pervers", este prin el 
însuşi o dovadă a „ereziei" lui Galilei, indiferent de faptul că teoria 
despre magnetism a fizicianului englez este sau nu întemeiată. 

După primul interogatoriu, în cadrul căruia Galilei recunoscuse 
parţial unele _imputări, dar mai cu seamă după depunerea rapoar- 
telor de expertiză, toate defavorabile savantului, tribunalul inchizi- 
torial era în situaţia de a trece la judecarea şi condamnarea inculpa- 
tului. Numai că osîndirea unei personalităţi de vază nu este 
totdeauna oportună, raţiunea de stat impunînd uneori măsuri mai 
blînde şi mai puţin spectaculoase. Tocmai aşa gîndea probabil, în 
acel moment. Papa Urban al VIil-lea care, după ce îi trecuse furia de 
moment_înclina spre o soluție de compromis. Era de preferat, 
socoteau, împreună cu el, înaltele foruri ecleziastice, ca inculpatul să 
fie convins să-şi recunoască public vinovăția şi să abjure decit să se 
ajungă la 
o condamnare răsunătoare, care să aducă bisericii catolice mai 
multe ponoase decit foloase. O asemenea concesie era cu atît mai 

uşor de făcut cu cit, personal, Macolani da Firenzuola, comisarul 
general al _inchiziţiei, socotea că teoria copernicană nu este 
potrivnică sfintei scripturi. Ştim cu certitudine, dintr-o scrisoare 
adresată de Castelli lui Galilei, în octombrie 1632, că, într-o discuţie 
cu _ corespondentul învățatului florentin, comisarul general al 
Sfîntului Oficiu declarase _inoportună interzicerea Dialogului, 
motivînd că disputa stîmită de teoria copernicană nu trebuie 
tranşată pe baza textelor din sfînta scriptură. Din altă scrisoare, 
datată 28 aprilie 1633 şi trimisă de acelaşi comisar general 
cardinalului Francesco Barberini, secretarul Sfîntului Oficiu, reiese 
că, într-adevăr, comisarul general al inchiziţiei, luînd încuviințarea 
prealabilă a acestei congregaţii, l-a îndemnat pe Galilei să-şi 
recunoască greşeala de a fi încălcat preceptul prohibitiv _din 26 
februarie 1616 şi în felul acesta să nu se mai intre în fondul cauzei, 
ceea ce i-ar fi putut aduce surprize neplăcute. „leri după prînz — 
istoriseşte în epistola sa părintele comisar — am început să discut 
cu Galilei şi după multe şi multe argumente şi replici între noi, mi- 
am atins, mulţumită Domnului, ţinta, făcîndu-l să-şi dea seama de 
greşeala sa, încît a recunoscut în mod clar că a greşit şi că a între- 
cut măsura în cartea sa... s-a declarat dispus să o mărturisească pe 
cale judiciară, dar mi-a cerut un oarecare timp pentru a se gîndi la 
felul în care ar putea să _ticluiască mărturisirea...". Scrisoarea 
comisarului general se _sfirşeşte cu înfăţişarea avantajelor unei 
asemenea soluţii şi destăinuie intenţia sa de a proceda fără 
întîrziere la încheierea procedurii : „tribunalul îşi va păstra 
reputaţia, faţă de infractor se va putea da dovadă de blîndeţe şi, în 
orice fel se va proceda, el se va bucura de iertarea ce i se va acorda 
odată cu toate celelalte satisfacţii dorite într-o asemenea 
împrejurare. Astăzi mă gîndesc să-l cercetez pentru a obţine zisa 
mărturisire şi avînd-o, după cum sper. nu-mi va rămîne decît să-l 
interoghez asupra intenţiei şi să-i ascult apărările ; şi cu asta i se va 
putea permite să se înapoieze acasă pentru a-şi ispăşi pedeapsa cu 
închisoarea". Că astfel s-au petrecut realmente lucrurile o confirmă 
o declaraţie a lui Galilei însuşi, datată 

30 aprilie 1633. In ea învățatul florentin spune, ca şi cînd iniţiativa i- 
ar aparţine, că după interogatoriul din 12 aprilie, a reflectat înde- 
lung asupra faptelor imputate şi mai cu seamă asupra interdicţiei 
impuse cu 16 ani în urmă de Sfîntul Oficiu „de a susţine, apăra sau 
preda quovis modo părerea _osîndită deja atunci despre mişcarea 
Pămîntului şi stabilitatea Soarelui" şi că a decis să-şi recitească 
atent Dialogul pentru a se convinge dacă nu cumva, împotriva 
intenţiei sale celei mai curate, nu a afirmat lucruri care ar putea fi 
interpretate de cititori şi de superiorii săi ca o nesupunere la 
ordinele sfintei biserici ; că puniîndu-i-se la dispoziţie cartea şi 
recitind-o, i s-a părut „aproape o scriere nouă, aparţținînd altui 
autor" ; că mărturiseşte „în mod liber“(? !) că în cîteva locuri i s-a 

părut redactată în aşa fel, încît un cititor care n-ar şti ceea ce crede 
autorul în intimitatea cugetului său ar putea presupune că 
argumentele aduse în favoarea opiniei greşite şi pe care înţelege să 
le combată, le-a formulat în aşa fel încît mai degrabă să fie 
acceptate decît să fie respinse, ca de pildă cele privind petele 
solare ori fluxul şi refluxul mării ; că scriindu-şi astfel cartea a cedat 
înclinării oarecum fireşti a oamenilor de a-şi demonstra subtilitatea 
şi de a găsi argumente ingeninoase, chiar şi în favoarea unor idei 
false. „A fost aşadar greşeala mea, şi o mărturisesc, (greşeala) unei 
ambiţii deşarte, a unei pure ignoranţe şi inadvertenţe. Asta este 
ceea ce trebuie să spun în această privinţă şi ceea ce mi-a sugerat 
recitirea cărţii mele“. Declaraţia cuprinde şi un_post-scriptum_în 
care inculpatul alunecă şi mai jos în umilitoarea mea culpa pe care 
şi-o face. In acest post-scriptum cere să i se permită să-şi 
completeze lucrarea cu una sau două „zile" (capitole), în care să 
demonstreze „netemeinicia" (!) tezei copernicane... Adaosul i se 
pare „concordant" cu spiritul şi cu litera cărţii, precizează el, 
deoarece __ înşişi participanţii la Dialog se despart făcîndu-şi 
promisiunea de a se re- întîlni pentru a dezbate şi alte probleme de 
domeniul ştiinţelor naturii. „Cu acel prilej, deci, trebuind să adaug 
una sau două zile, făgăduiesc să reiau argumentele aduse în 
favoarea zisei păreri false şi osîndite, spre a le combate în cel mai 
eficace mod în care mă va ajuta bine- cuvîntatul Dumnezeu. Rog 
aşadar acest sfînt tribunal să mă ajute în această lăudabilă hotărîre, 
acordîndu-mi posibilitatea s-o aduc la îndeplinire". Post-scriptum-ul 
pare sugerat, dacă nu chiar dictat de inchizitor, într-atita textul lui 
contrastează cu convingerile lui Galilei, clar exprimate în cuprinsul 
Dialogului. 

Ce s-a petrecut în forul interior al omului de ştiinţă, în singură- 
tatea celulei, între _interogatoriul din 12 aprilie şi declaraţia „spon- 
tană" din 30 aprilie 1633, nu este greu de ghicit. Strîns în menghina 
anchetei inchizitoriale şi avînd neîndoielnic în minte sfîrşitul pe rug al 
lui Giordano Bruno, măcinat de boli şi copleşit de povara anilor, cu 
spectrul morţii violente în faţă, bătrînul învăţat, care mai presus de 
toate iubea viaţa, a acceptat umilinţa recunoaşterii unei vinovâăţii 
inexistente pentru ca să asigure operei sale şansa de a se răspîndi în 
lume. Cînd a înţeles că dialogul, în limbajul raţiunii, cu autorităţile 
ecleziastice a devenit imposibil, că are de ales între a-şi jertfi viaţa 
apărîndu-şi făţiş ideile şi a o salva prin concesii, chiar umilitoare, 
Galilei a decis să accepte tranzacţia sugerată chiar de Sfintul Oficiu 
prin comisarul său general. 

Impresia că, cel puţin de la 30 aprilie înainte, Galilei a hotărit să 
se supună „indicaţiilor" date între patru ochi de comisarul general al 
inchiziţiei este întărită de promptitudinea cu care inculpatul depune 
în scris concluziile cerute, în vederea completării dosarului, de către 
părintele Firenzuola. Să amintim, în acest context, că Galilei şi-a 

susţinut singur apărarea în tot timpul procesului, deşi s-au oferit să-l 
apere doi prieteni de nădejde : Benedetto Castelli şi Tommaso 
Campa- nella. La acea dată — 30 aprilie — învinuitul este convocat 
de inchizitor şi i se pune în vedere că are la dispoziţie 8 zile pentru 
a-şi formula în scris apărarea. Fără a se folosi de acest răgaz, el îşi 
prezintă pe loc memoriul în apărare, ceea ce dovedeşte că fusese 
prevenit de iminenta încheiere, „favorabilă", a anchetei, sub condiţia 
acceptării „sugestiilor" făcute de comisarul general. In apărarea sa 
scrisă Galilei repetă că, aşa cum rezultă şi din adeverinţa eliberată 
de cardinalul Bellarmino, în 1616 i s-a pus în vedere doar să nu 
susţină şi să nu apere doctrina lui Copernic şi nimic altceva. Invocă 
din nou memoria sa deficientă pentru a explica de ce nu-şi 
aminteşte întregul text al interdicţiei ce i se opune : ve/ quovis modo 
docere (sau să predea în orice fel), dar adaugă concesiv : „acum, 
cînd se înlătură cele două particule şi se rețin doar cele două notate 
în prezentul atestat (adeverinţa lui Bellarmino — n.n.), nu încape 
îndoială că porunca dată în el este acelaşi precept care este cuprins 
în hotărîrea sfintei congregaţii a Indexului. Urmează de aci, cred, că 
sînt îndeajuns scuzat pentru faptul de a nu fi notificat maestrului 
Palatului Sacru preceptul comunicat mie pe cale particulară, el fiind 
acelaşi cu cel al congregaţiei Indexului“. Socoteşte de asemenea o 
împrejurare în favoarea sa că a supus spre control _inchiziţiei 
Dialogul într-un moment cînd alte cărţi scrise pe aceeaşi temă erau 
interzise în baza amintitei hotărîri a congregaţiei Indexului. „Din cele 
ce spun, conchide Galilei, mi se pare că se poate spera în mod ferm 
că ideea de a fi încălcat in mod conştient şi voit poruncile ce mi s-au 
dat va fi înlăturată cu totul din minţile eminenţilor şi prea înţelepţilor 
domni judecători ; încît, acele deficienţe ce se văd, ici-colo, în cartea 
mea nu au fost introduse în chip meşteşugit cu intenţie ascunsă sau 
nesinceră, ci numai din ambiţie deşartă şi din dorinţa de a apărea 
mai ascuţit la minte decît scriitorii de rînd, aşa cum dealtfel am 
mărturisit în altă declaraţie a mea ; care deficienţe voi fi gata să le 
înlătur şi să le îndrept cu toată sîrguinţa dacă mi se va porunci sau 
îngădui de _eminenţii domni _(judecători)". Inculpatul îşi încheie 
apărarea scrisă cu un apel la clemenţa tribunalului, invocînd vîrsta 
înaintată, sănătatea şubredă şi reputaţia de savant eminent. 
în_cursul lunii mai, după dovezile de „colaborare cu ancheta" 
date prin ultimele declaraţii, situaţia lui Galilei se îmbunătăţeşte 
simţitor _: este eliberat din arestul preventiv, i se permite să se 
înapoieze în vila ambasadorului toscan Niccolini, unde fusese 
înconjurat totdeauna cu grijă şi afecţiune, poartă corespondenţă cu 
prietenii din Peninsulă şi cu fiica sa Maria Celeste, este chiar vizitat 
de străini, în pofida avertismentului dat de inchizitor de a-şi limita 
relaţiile la oamenii casei în care este găzduit. Vizitatorilor le lasă 
aceeaşi impresie de neuitat ca şi în trecut. „Există aici — relatează 
într-o scrisoare din 18 iunie 1633 trimisă de la Roma la Paris de un 

oarecare ].]. Bou- chard — un membru al Academiei dei Lincei care 
vede mult mai clar, decît toţi aceşti oameni de aici, cu lunetele sale 
măritoare, care însă nu i-au permis să descopere în lună trădările 
urzite contra lui la Roma, unde este chemat de cei de la inchiziţie... 
Am fost deunăzi, împreună cu d-1 Doni, să-l văd... Este bătrînul cel 
mai înţelept, cel mai elocvent şi cel mai venerabil pe care l-am văzut 
vreodată, şi are în felul său de a fi şi în cuvintele sale ceva din 
filozofii antici de aceea la el se adună toţi oamenii de valoare din 
Roma“. Maria Celeste, bucuroasă şi ea de veştile bune pe care le 
aflase, îl înştiinţează că împreună cu prietenii lui a scos din casă 
toate hîrtiile compromiţătoare care ar fi putut fi găsite la o eventuală 
percheziţie şi că este aşteptat cu nerăbdare pentru a se întrema 
după încercările prin care a trecut. Indicii îmbucurătoare culege de 
la Vatican şi ambasadorul Niccolini. Acesta, într-un raport din 23 
aprilie către secretarul de stat toscan Cioli, afirmă că după toate 
probabilitățile „afacerea Galilei" se va _ sfirşi cu bine. O lună mai 
tîrziu, la 22 mai ambasadorul este primit în audienţă de papă care, 
ca şi cardinalul Francesco Barberini, îl asigură că în termen de 8 zile 
dosarul va fi încheiat. S-ar putea, adaugă diplomatul toscan în 
misiva sa, să se decidă interzicerea Dia/ogului,_dacă textul nu va fi 
îndreptat — şi salvat — de autor însuşi, printr-o apologie în sens 
contrar tezei copernicane. 

Dar împotriva tuturor aşteptărilor Sfîntul Oficiu se cufundă, timp 
de cîteva săptămîni, într-o tăcere mormiîntală, care pe măsură ce se 
prelungeşte face să sporească îngrijorarea inculpatului. Deşi ancheta 
se încheiase iar concluziile ei fuseseră înaintate congregaţiei, aceasta 
nu se grăbeşte să desăvirşească procedura. Motivul era că, împotriva 
intenţiei manifeste a comisarului general al inchiziţiei de a pune 
capăt procesului cît mai repede şi în mod acceptabil pentru ambele 
părţi, cruţind viaţa venerabilului învăţat şi asigurînd în acelaşi timp 
intangibilitatea dogmelor bisericii catolice, raportul conclusiv al an- 
chetei cuprindea un veritabil rechizitoriu antigalileean, pe care nici 
papa, nici Sfîntul Oficiu nu-l puteau nesocoti. Brodînd pe canavaua 
unor fapte reale, autorul rechizitoriului, a cărui identitate a rămas 
necunoscută pînă astăzi, rescrie cu patimă istoria abaterilor lui Galilei 
de la dreapta credinţă, începînd cu denunţul din februarie 1615 al lui 
Lorini. El arată că încă din 1615 savantul făcea să circule 

pe sub mină la Florenţa o scriere procopernicană : Scrisoare către 
B. Castelli; că în această Scrisoare erau profesate teze eretice, printre 
care : că sfînta scriptură conţine multe propoziţii false în conţinutul 
lor ; că Biblia trebuie folosită numai în ultimul rînd în disputele din 
domeniul ştiinţelor naturii ; că spre a se adapta la puterea mărginită 
de înţelegere a poporului, biserica şi-a denaturat unele dintre dog- 
mele principale ; că în problemele naturale trebuie dată precădere 
argumentelor filozofice faţă de cele sfinte ; că dacă nu se acceptă 
sistemul lui Copernic, porunca dată soarelui de losua de a se opri nu 
era adresată soarelui, ci primului motor mobil. Se invocă apoi depozi- 
ţia lui Caccini, în care acesta ar fi relatat şi despre alte teze eretice 
ale lui Galilei, printre care acelea că Dumnezeu este „accident" (rizînd 
şi plîngînd_ realmente etc.) şi că minunile puse pe seama sfinţilor nu 
sînt minuni adevărate. După ce se afirmă, eronat, că susţinerile pri- 
vind stabilitatea Soarelui şi mişcarea Pămîntului, în jurul său şi al 
Soarelui, se află formulate în lucrarea lui Galilei despre petele solare, 
cînd în realitate aceste propoziţii figurează în denunţul lui Caccini, 
autorul rechizitoriului pretinde că la 26 februarie 1616 lui Galilei i s-a 
notificat de Bellarmino, în prezenţa comisarului general al Sfîntului 
Oficiu, să nu mai trateze „în nici un fel“ despre mişcarea Pămîntului şi 
imobilitatea Soarelui, ordin căruia inculpatul, de faţă fiind notarul şi 
martorii, a consimţit să i se supună. Acest rechizitoriu, plin de 
inexactităţi voite şi neînsoţit, cum ar fi fost firesc, de actele do- 
veditoare, a stat, pare-se, la baza măsurilor procesuale împotriva lui 
Galilei decise ulterior de papă şi de Sfîntul Oficiu. Se urmărea vădit, 
prin acest istoric „selectiv al faptelor imputate inculpatului, să se 
demonstreze îndelungata — şi consecventa — perseverare în erezie a 
savantului, săvîrşirea cu intenţie a infracțiunii puse în sarcina sa. 
Dovada o constituie insistența asupra faptului că în Dia/og Galilei nu a 
prezentat sistemul copemican, aşa cum pretindea el, doar ca o teorie 
controversată, ci a pledat fără echivoc în favoarea ei, toate 
„antecedentele" sale — scrieri ştiinţifice, expuneri orale, epistole etc. 
— fiind în acest sens. Despre mult discutatul precept care îi interzicea 
să înfăţişeze sistemul cosmologic al astronomului polonez, s"e afirmă 
că el ar fi fost comunicat inculpatului, ca o interdicţie absolută, de 
către Bellarmino şi numai de el, deşi actele dosarului contraziceau 
această versiune a faptelor, pretinsa interdicție figurînd doar in 
documentul ce relata fapte subsecvente avertismentului particular, 
mai puţin restrictiv, dat de amintitul cardinal. Chiar şi apelul final la 
clemenţa_ judecătorilor din concluziile scrise depuse în apărare de 
Galilei este invocat ca o recunoaştere implicită a vinovâăţiei in- 
culpatului. 

Sub impresia acestui rechizitoriu inclement şi sub presiunea 
facțiunii _antigalileene, devenită, probabil, preponderentă în sînul 

curiei romane, ori datorită acţiunii conjugate a acestor doi factori, 
papa şi Sfîntul Oficiu îşi retrag adeziunea la soluţia de compromis 
negociată extra-judiciar între comisarul general Firenzuola şi Galilei. 
Tranzacţia cuprindea, precum s-a văzut, recunoaşterea vinovăţiei de 
către inculpat în schimbul unei proceduri mai expeditive şi mai 
indulgente, cuprinzînd_interogatoriul asupra intenţiei, concluziile 
scrise în apărare, aplicarea pedepsei cu închisoarea în propria casă a 
inculpatului (un fel de domiciliu obligatoriu) şi impunerea unor 
penitenţe canonice, totul desfăşurat într-un cadru privat. înaltele 
autorităţi ecleziastice optează însă, la 16 iunie 1633, pentru desăvir- 
şirea urmăririi penale prin aşa-numita „anchetă riguroasă" asupra 
intenţiei (implicînd_ utilizarea, la nevoie, şi a torturii), abjurarea_în 
public şi închisoarea stricto sensu. „Sanctissimus decrevit — glăsu- 


ieşte hotărîrea din 16 iunie a congregaţiei Sfintului Oficiu prezidată 


de papă — ipsum Gal/ileum interrogandum esse super intentione, 
etiam comminata ei tortura : et si sustinuerit, praevia abiuratione de 
vehementi in plena congregatione s. offici, condemnandum ad 
carcerem arbitrio sacrae congregationis, iniuncto ei ne de caetero, 
scripto vel verbis, tractet amplius quovis modo de mobilitate terrae 
nec de stabilitate solis et a contra, sub pena relapsus; librum vero ăb 
eo conscriptum, cui titulus est „Dialogo di Galileo Galilei, Linceo“ 
prohibendum jore_(Preasfîntul a hotărit ca numitul Galileo să fie 
interogat asupra intenţiei, chiar şi sub ameninţarea torturii; iar dacă 
ar rezista (probaţiunii — n.ru) după ce în prealabil a abjurat ca sus- 
pect vehement (de erezie — n.n.) în adunarea plenară a congregaţiei 
Sfintului Oficiu, să fie osîndit la închisoare, potrivit hotărîrii sfintei 
congregaţii, şi pe deasupra să i se poruncească să nu se mai ocupe 
în_nici un fel, în scris sau verbal, de mişcarea Pămîntului şi de 
nemişcarea Soarelui iar în caz contrar să fie pedepsit ca recăzut (în 
erezie — n.n.) iar cartea intitulată Dialogul lui Galileo Galilei, 
membru al Academiei dei Lincei,_ scrisă de el, să fie interzisă în mod 
public". Fapt vrednic de reținut, partea finală a textului era astfel 
redactată iniţial : publice cremandum fore,_adică „să fie arsă în mod 
public", dar ulterior aceste cuvinte au fost şterse, fiind înlocuite cu 
cele menţionate. Aşadar, revocînd în mod unilateral ceea ce s-ar 
putea numi un gentlemen's agreement,_intervenit între comisarul 
general Firenzuola şi Galilei şi în temeiul căruia inculpatul acceptase 
să recunoască faptele imputate, forurile de decizie ale bisericii cato- 
lice hotărăsc să se purceadă la „ancheta riguroasă" cu întregul ei 
cortegiu de _schingiuiri. Sfîrşitul acţiunii judiciare, devenită acum 
proces de erezie stricto sensu,_se anunţa foarte sumbru. De aci 
înainte învățatul se putea aştepta la orice, mai ales dacă 
mărturisirile sale n-ar fi fost complete în sensul dorit de inchiziţie. 

La 18 iunie ambasadorul Niccolini este primit în audienţă de papă 
şi cere acestuia punerea în libertate a inculpatului, aşa cum se con- 
venise cu comisarul general, darnaflă cu stupoare, chiar din gura 
suveranului pontif, că soarta lui lilei este pecetluită şi că peste 

cîteva zile inculpatul va fi convocat în faţa Sfîntului Oficiu pentru a i 
se citi sentinţa de condamnare. La stăruința diplomatului toscan de a 
se da dovadă de clemenţă faţă de savant, Urban al VIll-lea răspunde 
că Dialogul trebuie să fie interzis, fiind potrivnic sfintei scripturi iar cît 
priveşte persoana inculpatului, o deţinere de oarecare durată nu 
poate fi evitată, deoarece a nesocotit interdicţia impusă în 1616. 
Făgăduieşte însă că după pronunţarea în şedinţă publică a sentinţei 
va reexamina situaţia inculpatului şi va aprecia asupra măsurilor 
menite să-i uşureze detenţia. Deocamdată însă nu poate promite 
prea mult întrucît membrii congregaţiei Sfîntului Oficiu fără nici o 
excepţie (nemine discrepante) sînt pentru pedepsirea savantului. Cît 
de inexactă era afirmaţia suveranului pontif se poate deduce chiar şi 
din faptul că de pe sentinţa de condamnare lipsesc, fără nici o 
explicaţie plauzibilă decît dezacordul, semnăturile a trei judecători. 
„Ancheta riguroasă" de intentione, cu prilejul căreia Galilei a fost 
supus ultimului interogatoriu, s-a desfăşurat în dimineaţa zilei de 21 
iunie 1633. întrebat de comisarul general al inchiziţiei dacă mal are 
ceva de mărturisit, inculpatul răspunde, hotărît, negativ. Interogat 
apoi despre faptul dacă şi de cînd, în caz afirmativ, susţine că Soarele 
se află în centrul lumii iar Pămîntul se roteşte în jurul Soarelui şi al 
axei sale, Galilei precizează că înainte de a i se comunica preceptul 
prohibitiv de către congregația Indexului a avut o atitudine „indi- 
ferentă" şi a considerat discutabile ambele teorii în dispută, „întrucît 
şi una, şi alta puteau fi adevărate în natură", dar, adaugă el, după ce 
i s-a comunicat preceptul prohibitiv, „a încetat în mine orice ambi- 
guitate şi am considerat, aşa cum consider încă, drept foarte ade- 
vărată şi neîndoielnică părerea lui Ptolemeu, adică stabilirea Pămiîn- 
tului şi mişcarea Soarelui". | se reproşează pe loc că şi după edictarea 
interdicţiei a susţinut teoria copernicană, dat fiind felul în care teoria 
în cauză se află expusă în Dialogul său şi i se cere să spună întreg 
adevărul şi anume dacă a susţinut sau mai susţine acea părere. Luat 
din scurt savantul declară că Dialogul l-a scris nu pentru că ar crede 
în teoria copernicană, ci din imboldul generos de a înfăţişa argu- 
mentele de ordin natural şi astronomic ce se pot invoca în sprijinul 
uneia sau alteia dintre opiniile în dispută, arătînd însă că pentru nici 
una dintre ele nu se pot aduce argumente decisive şi de aceea 
trebuie să se recurgă la „cele med sublime învățături", formulate, 
lasă el să se înţeleagă, numai în sfînta scriptură. „Conchid, deci, că în 
intimitatea mea nu susţin şi nu am susţinut părerea osîndită, după 
hotărîrea superiorilor". Atrăgîndu-i atenţia că lucrarea _incriminată 
dezminte afirmațiile sale, inchizitorul îi pune în vedere pe un ton 
ameninţător să spună adevărul pentru că în caz contrar se vor lua 
Impotriva lui „măsurile de drept şi de fapt corespunzătoare*! 
(remedia juns et jacti opportuna)._Galilei nu-şi pierde totuşi cumpătul 
şi deşi ştie că se află la discreţia anchetatorului, stăruie în declaraţia 
făcută anterior : „nu susţin şi nu am susţinut această părere a lui 

Copernic după ce mi s-a impus prin precept că trebuie să renunţ la ea 
; dealtfel, mă aflu aici în mîinile dumneavoastră, faceţi ce vă place**. 
Anchetatorul recurge atunci la argumentul-măciucă : dacă nu se 
hotărăşte să spună adevărul va fi supus torturii (alias devenietur ad 
torturam). Venerabilul om de ştiinţă nu poate fi clintit însă de pe 
poziţia sa negativă : „mă aflu aici pentru a mă supune ; aşa cum am 
spus, nu am susţinut această părere după ce s-a dat decretul.** 
Văzînd că o mărturisire completă, aşa cum ar fi dorit-o el şi îndeosebi 
mai-marii lui, nu-i poate smulge inculpatului, comisarul general se 
resemnează în sfîrşit şi conchide în procesul-verbal de anchetă 
„întrucît nimic în plus nu s-a putut obţine în îndeplinirea hotăriîrii 
congregaţiei), a fost pus să semneze". S-a renunţat, aşadar, la tortura 
promisă la un moment dat inculpatului. Dealtminteri este îndoielnic 
că în cazul lui Galilei ea avea suport legal de vreme ce din punctul de 
vedere al comisarului general inculpatul era convictus, adică dovedit 
vinovat pe baza probelor deja administrate : recunoaşterile sale 
parţiale, actele dosarului din 1616, concluziile comisiei preliminare, 
rapoartele experţilor teologi Inchofer, Oregio şi Pasqualigo, scrierile 
sale. La aceasta se va fi adăugat consideraţia lui Firenzuola pentru 
meritele ştiinţifice ale învățatului şi nu în ultimul rînd convingerea 
aceluiaşi că în fond dreptatea este de partea inculpatului, aşa cum 
comisarul general al inchiziţiei o recunoscuse confidenţial în faţa lui 
Castelli cu un an înainte. După 24 de ore sentinţa era deja redactată 
— o dovadă în plus că hotărîrea fusese luată înainte de ultimul intero- 
gatoriu al inculpatului — şi putea să se purceadă la pronunţarea ei în 
şedinţă publică. 

în dimineața zilei de miercuri 22 iunie 1633 venerabilul savant 
este suit pe catirul folosit în atare împrejurări de inchiziţie şi dus de 
la locul de deţinere în sala mare a mănăstiririi dominicane Santa 
Maria sopra Minerva din inima Cetăţii Eterne spre a asculta, într-un 
cadru solemn şi public, sentinţa de condamnare pentru suspiciune 
de erezie. Congregația Sfîntului Oficiu se afla întrunită în plenul ei. 
Erau prezenţi de asemenea aproximativ 20 de martori. Galilei, care 
purta ..ca un infractor, straie de penitenţă**, cum relatează martorul 
ocular J. J. Bouchard, este silit să îngenuncheze şi să asculte smerit 
sentinţa Sfîntului Oficiu. După ce enumeră pe cei zece membri ai 
completului de judecată, numiţi în întreaga Republică Creştină 
inchizitori generali ai _sfîntului scaun apostolic împotriva ereziei, 
sentinţa continuă precum urmează (o reproducem în întregime ţinînd 
seama de faima ei) : „Tu Galileo, fiul lui Vicenzo Galileo, florentin, în 
vîrstă de 70 de ani, ai fost denunţat în 1615 la acest Sfînt Oficiu că 
susţii ca adevărată doctrina falsă, profesată de unii, că Soarele este 
centrul lumii şi (este) nemişcător şi că Pămîntul se mişcă chiar şi prin 
mişcare diurnă : că ai avut discipoli, cărora le-ai predat aceeaşi 
doctrină ; că despre aceeaşi (doctrină) ai purtat corespondenţă cu 
anumiţi matematicieni din Germania, că ai tipărit anumite scrisori 

intitulate Despre petele solare,_în care ai înfăţişat ca adevărată 
aceeaşi doctrină ; că la obiecțiile, scoase din sfinta scriptură, care 
uneori ţi s-au făcut, ai răspuns interpretînd sfînta scriptură după voia 
ta ; că ulterior a fost prezentată copia unei scrieri, sub formă de 
scrisoare, despre care s-a spus că a fost scrisă de tine către un 
oarecare discipol al tău, şi că în ea, situîndu-te pe poziţia lui 
Copernic, sînt cuprinse diferite propoziţii împotriva adevăratului 
înţeles şi a autorităţii sfintei scripturi ; drept care acest sfînt tribunal 
voind să preîntîmpine dezordinea şi prejudiciul ce veneau de aici şi 
luau amploare spre paguba sfintei credinţe, din porunca Stăpînului 
Nostru şi a preastrăluciţilor şi respectaţilor domni cardinali ai acestei 
supreme şi universale Inchi- ziţii, cele două propoziţii ale stabilităţii 
Soarelui şi mişcării Pămîntului au fost calificate, de către consultanţii 
teologi, precum urmează : că Soarele este centrul lumii şi (este) 
imobil în ceea ce priveşte mişcarea locală, este o propoziţie absurdă 
şi falsă în filozofie şi formal eretică, fiindcă vădit contrară sfintei 
scripturi ; că Pămîntul nu este centrul lumii şi nici imobil, ci se mişcă 
chiar şi prin mişcare diurnă, este de asemenea o propoziţie absurdă 
şi falsă în filozofie, iar din punctul de vedere al teologiei ad minus 
(cel puţin) greşită în raport cu credinţa. 

Dar voindu-se atunci să se procedeze cu blândeţe faţă de tine, s-a 
hotărît în cadrul sfintei congregaţii, de faţă fiind Stăpînul Nostru, la 
25 februarie 1616, ca eminenţa sa cardinalul Bellarmino să-ți 
poruncească să renunţi cu desăvirşire la zisa părere falsă, iar dacă ai 
refuza s-o faci, să ţi se impună de către comisarul Sfîntului Oficiu un 
precept în sensul de a renunţa la zisa doctrină şi de a nu putea să o 
predai altora, nici s-o aperi, nici să te ocupi de ea, precept faţă de 
care, dacă nu ai fi consimţit, să fii încarcerat ; iar în executarea ace- 
leiaşi hotărîri, în ziua următoare, în palatul sus-numitului preastră- 
lucit domn cardinal Bellarmino, după ce ai fost înştiinţat şi avertizat 
cu blîndeţe de acelaşi domn cardinal, ţi s-a comunicat de către comi- 
sarul Sfîntului Oficiu din acea vreme, faţă de notar şi de martori, 
preceptul de a renunţa cu desăvirşire la zisa părere falsă şi în viitor 
de a nu mai putea s-o susţii, nici s-o aperi, nici s-o predai în vreun fel, 
nici prin viu grai, nici în scris ; şi fiindcă ai făgăduit să te supui, ai fost 
iertat. 

lar pentru a fi nimicită cu totul o doctrină atît de vătămătoare şi 
pentru a nu mai fi răspîndită spre marele prejudiciu al adevărului 
catolic, s-a emis decretul sfintei congregaţii a Indexului, prin care au 
fost interzise cărţile care tratau despre această doctrină, iar ea a 
fost declarată falsă şi cu totul contrară sfintei şi divinei scripturi. 

Şi ivindu-se de curînd aici o carte, tipărită anul trecut la Florenţa, 
cu menţiunea că tu ai fi autorul, întrucît este intitulată : Dialogul lui 
Galileo Galilei despre cele două sisteme principale ale lumii, cel pto- 
lemeic şi cel copernican ; şi fiind informată apoi sfinta congregaţie 
că prin tipărirea numitei cărţi prinde rădăcini şi se _răspîndeşte 

părerea falsă despre mişcarea Pămîntului şi stabilitatea Soarelui, 
zisa carte a fost cercetată cu atenţie şi în ea s-a aflat în mod expres 
încălcarea sus- zisului precept ce ţi s-a impus, deoarece în acea 
carte ai apărat zisa părere deja osîndită şi declarată ca atare în faţa 
ta, dat fiind că tu în numita carte insinuiezi prin diferite şiretlicuri că 
problema rămîne nedecisă deşi este foarte probabilă, ceea ce 
constituie însă o greşeală gravă, neputînd în nici un chip să fie 
probabilă o părere declarată şi definită drept potrivnică sfintei 
Că de aceea din porunca noastră ai fost chemat la acest Sfînt 
Oficiu şi, cercetat sub prestare de jurămînt, ai recunoscut ca fiind 
făcută şi dată la tipar de tine. Ai mărturisit că, acum circa zece sau 
doisprezece ani, după ce ţi s-a impus preceptul de mai sus, ai 
început să scrii zisa carte ; că ai cerut încuviințarea de a o tipări, 
fără a înştiinţa însă pe cei ce au dat această încuviinţare că tu aveai 
precept de a nu susţine, apăra sau preda în orice fel atare doctrină. 
Ai mărturisit de asemenea că redactarea zisei cărţi este în mai 
multe locuri în aşa fel făcută, încît cititorul ar putea să creadă că 
argumentele contrare opiniei false sînt mai degrabă favorabile aces- 
teia ; te-ai scuzat de faptul de a fi căzut, în scrierea Dia/ogului, într-o 
greşeală atît de străină, după spusele tale, de intenţia ta, din pricina 


complezenţei fireşti a oricui faţă de propriile-i subtilităţi cît şi din 


dorinţa de a te arăta mai iscusit decît oamenii de rînd în a găsi, chiar 
şi pentru susțineri false, argumente de probabilitate ingenioase şi 
părelnice. 

Şi acordîndu-ţi-se un termen convenabil pentru a-ţi formula apă- 
rările ai depus o adeverinţă scrisă de mîna preastrălucitului domn 
cardinal Bellarmino, procurată de tine, precum ai spus, pentru a te 
apăra de calomniile duşmanilor tăi, care pretindeau că ai fi abjurat şi 
ai fost pedepsit de Sfîntul Oficiu, adeverinţă în care se spune că nu 
ai abjurat şi nici măcar nu ai fost pedepsit, ci doar ţi s-a adus la 
cunoştinţă declaraţia Stăpînului nostru şi făcută publică de sfinta 
congregaţie a Indexului, în care se spune că doctrina mişcării Pămîn- 

tului şi a stabilităţii Soarelui este contrară sfintei' scripturi şi ca 
atare nu poate fi apărată, nici susţinută şi că întrucît, în zisa ade- 
verinţă, nu se menţionează cele două particule ale preceptului, 
adică docere şi quovis modo, trebuie să se creadă că în decurs de 
14 sau 
16 ani ţi-ai pierdut memoria şi că din aceeaşi cauză ai trecut sub 
tăcere preceptul cînd ai cerut încuviințarea de a putea da cartea la 
tipar şi că toate acestea le-ai spus nu pentru a-ţi scuza greşeala, ci 
pentru ca ea să fie pusă pe seama ambiţiei deşarte, nu a relei 
intenţii. Dar zisa adeverinţă, depusă de tine în apărarea ta, îţi 
agravează şi mai mult situaţia, întrucît, deşi în ea se spune că zisa 
părere este potrivnică sfintei scripturi, ai cutezat totuşi să o 
înfăţişezi, să o aperi şi să o propui ca probabilă ; nu-ţi ajută nici 
încuviințarea smulsă de tine în chip abil şi prin stăruinţă, deoarece 
nu ai făcut cunoscut preceptul impus. 

Şi părîndu-ni-se că nu ai spus adevărul întreg despre intenţia ta, 
am socotit necesar să se procedeze contra ta la anchetă riguroasă ; 
la care, fără a se prejudeca asupra lucrurilor mărturisite de tine şi 
deduse contra ta, aşa cum s-a arătat mai sus despre sus-zisa ta 
intenţie, ai răspuns în mod catolic. 

De aceea, văzînd şi chibzuind asupra meritelor acestei cauze, 
asupra sus-ziselor mărturisiri şi scuze şi asupra a tot ceea ce în mod 
raţional ar putea fi reţinut contra' ta şi luat în considerare (în fa- 
voarea ta — n.n.) am ajuns contra ta la sentinţa definitivă de mai 

Invocînd aşadar numele prea sfînt al Domnului nostru Isus Cristos 


şi al în veci prealăudatei sale mame Fecioara Maria ; prin această 
sentinţă definitivă, constituiți pro tribunali (ca instanţă) ascultînd 
sfatul şi părerea _cinstiţilor maeştri în teologia sfîntă şi doctori în 
ambele legi (canonică şi laică — n.n.), consultanţii noştri, ne rostim 
prin cele scrise în cauza pendinte în faţa noastră, între magnificul 
Carlo Sinceri, doctor în ambele legi, procurator fiscal al acestui Sfînt 
Oficiu, pe de o parte, şi tu, sus-zisul Galileo Galilei, inculpat, prezent 
aici, anchetat, judecat şi confesat precum s-a spus mai sus, pe de 
altă parte ; spunem, pronunţăm, hotărîm şi declarăm că tu sus- zisul 
Galilei, pentru faptele deduse judecății şi mărturisite de tine, 
precum se arată mai sus, te-ai făcut, pentru acest Sfînt Oficiu, sus- 
pect vehement de erezie, (şi) anume de a fi susţinut şi crezut în doc- 
trina falsă şi potrivnică sfintei şi divinei scripturi că Soarele este 
centrul lumii şi că nu se mişcă de la răsărit la apus şi că Pămîntul se 
mişcă şi nu este centrul lumii, şi că se poate susţine şi apăra ca 
probabilă o părere după ce a fost declarată şi definită ca potrivnică 
sfintei scripturi ; şi drept urmare cazi sub incidenţa tuturor 
interdicţiilor şi pedepselor prevăzute de canoanele sfinte şi alte 
decrete generale şi particulare impuse şi promulgate împotriva unor 
asemenea infractori. De care sîntem de acord să fii absolvit, dacă 
mai întîi, cu inimă curată şi credinţă neprefăcută, în faţa noastră 

abjuri, blestemi şi deteşti sus-zisele greşeli şi erezii şi orice altă 
greşeală şi erezie potrivnică bisericii catolice şi apostolice în felul şi 
forma prescrise de noi. Şi pentru că această gravă şi vătămătoare 
greşeală a ta şi abatere săviîrşită de tine să nu rămînă cu totul 
nepedepsită şi să fii cu băgare de seamă în viitor şi un exemplu 
pentru alţii ca să se abţină de la asemenea infracţiuni, poruncim ca 
prin edict public să fie interzisă cartea Dialogul lui Galileo Galilei. Te 
osîndim la întemniţare formală în acest Sfînt Oficiu, la aprecierea 
noastră, iar ca penitenţe mîntuitoare îţi impunem ca în următorii trei 
ani să rosteşti o dată pe săptămînă cei şapte psalmi de penitenţă, 
rezervîndu-ne facultatea de a îmblînzi, schimba sau desfiinţa în totul 
sau în parte sus- zisele pedepse şi penitenţe. Şi astfel spunem, 
pronunţăm, hotărîm, declarăm, poruncim şi facem rezerve în acest 
fel şi în orice alt fel mai bun şi în orice altă formă (mai bună)...“. 

Sentința este semnată de numai şapte din cei zece membri al 
completului de judecată, lipsind semnăturile cardinalilor Francesco 
Barberini, Gasparo Borgia şi Laudivio Zacchia. Este un viciu de pro- 
cedură care ar fi trebuit să atragă nulitatea absolută a sentinţei de 
condamnare, ca în orice sistem procesual funcţionînd în respectul 
legalităţii. Absența semnăturii celor trei judecători de pe sentinţa de 
condamnare nu poate avea, logic, decît o singură explicaţie : dez- 
acordul acelor magistrați cu soluţia dată în cauză. 

Pronunţarea sentinţei de condamnare ar fi trebuit să fie urmată 
imediat de rostirea, de către osîndit, a formulei de abjurare elaborată 
de tribunalul inchizitorial. Faptele nu s-au petrecut însă întocmai aşa, 
deoarece Galilei a stăruit — şi a obţinut — să se modifice, în sens 
atenuant, textul adjurării. împrejurarea o cunoaştem dintr-o epistolă 
a unui prieten al său, diplomatul Gianfrancesco Buonamici. scrisă la 
numai cîteva săptămîni după abjurare. Cele două condiţii ale 
învățatului florentin au fost : prima, să nu se insereze, în formula de 
abjurare, că nu este catolic pentru că, a explicat el, dorea să moară 
ca bun catolic, dar mai ales fiindcă nu voia să se dea apă la moară 
duşmanilor săi; a doua. pentru Galilei şi mai importantă decît prima, 
să nu fie acuzat că a indus în eroare pe cineva, mai ales prin publi- 
carea Dialogului._Formulînd această ultimă condiţie omul de ştiinţă 
florentin ar fi declarat că „dacă eminenţele lor îl socotesc vrednic de 
foc, el ar fi cel dintii care să-l aprindă, chiar şi în public, şi este gata 
să-şi ridice catafalcul, şi totul pe cheltuiala lui, dacă i s-ar oferi 
argumente convingătoare împotriva acestei cărţi; după care protest 
a citit ceea ce întocmise părintele Firenzuola". Aşadar, împotriva 
opiniei curente că pînă la urmă Galilei a făcut toate concesiile cerute 
pentru a-şi salva viaţa, documente contemporane vrednice de cre- 
zare atestă, dimpotrivă, că şi în preajma rugului venerabilul savant a 
considerat irecuzabile argumentele sale pro-copernicane din Dialog. 

După acest protest (subliniem cuvîntul, pentru că este folosit, şi 

desigur nu la întîmplare, de Buonamici), Galilei rosteşte formula de 
abjurare, socotită de unii biografi ai învățatului, printre care Antonio 
Banfi, ca „un abis al înjosirii". Pentru deplina cunoaştere a faptelor 
această formulă se cuvine reprodusă în întregime, ca şi sentinţa : 
„Eu Galilei, fiul răposatului Vincenzo Galileo din Florenţa, în vîrstă 
de 

70 de ani, prezent personal în instanţă şi îngenuncheat în faţa dum- 
neavoastră preastrăluciţi şi preacinstiţi cardinali, inchizitori generali 
în întreaga Republică Creştină împotriva depravării eretice, avînd în 
faţa ochilor sfînta evanghelie, pe care o ating cu propriile miini, jur 
că totdeauna am crezut, cred acum şi, cu ajutorul lui Dumnezeu, 
voi crede în viitor, tot ceea ce susţine, predică şi învaţă sfinta 
biserică catolică şi apostolică. Dar întrucît, pentru faptul că după ce 
mi s-a poruncit juridiceşte prin precept că trebuie să renunţ cu totul 
la părerea falsă că Soarele este centrul lumii şi că nu se mişcă şi că 
Pămîntul nu este centrul lumii şi că se mişcă şi că nu se poate 
susţine, apăra sau preda în vreun fel, nici prin viu grai, nici în scris, 
numita doctrină falsă şi după ce mi s-a notificat că numita doctrină 
este potrivnică sfintei scripturi, am scris şi tipărit o carte în care 
tratez aceeaşi doctrină deja condamnată şi aduc cu multă tărie 
argumente în favoarea ei, fără a da vreo soluţie, am fost judecat de 
către acest Sfînt Oficiu ca suspect vehement de erezie, adică de a fi 
susţinut şi crezut că Soarele este centrul lumii şi nemişcător iar 
Pămîntul nu este centrul (lumii) şi se mişcă ; de aceea voind să 
îndepărtez_ din mintea eminenţelor dumneavoastră şi a oricărui 
creştin credincios această suspiciune vehementă, pe bună dreptate 
stîmită de mine, cu inimă curată şi credinţă neprefăcută abjur, 
blestem şi detest sus-zisele greşeli şi erezii şi în general orice altă 
greşeală, erezie şi sectă potrivnică sfintei biserici; şi jur că în viitor 
nu voi mai spune niciodată şi nici nu voi afirma, prin viu grai sau în 
scris, lucruri pentru care să poată exista faţă de mine o asemenea 
suspiciune ; iar dacă voi avea cunoştinţă despre vreun eretic sau 
despre vreun suspect de erezie, îl voi denunța acestui Sfînt Oficiu 
sau _inchizitorului ori preotului locului unde mă voi afla. Mai jur şi 
făgăduiesc să îndeplinesc şi să respect întru totul toate penitenţele 
ce mi-au fost sau îmi vor fi impuse de acest Sfînt Oficiu ; iar dacă 
voi nesocoti vreuna dintre făgăduielile sau jurămintele mele, ceea 
ce să mă ferească Dumnezeu, mă voi supune la toate pedepsele şi 
sancţiunile impuse şi promulgate de sfintele canoane şi alte hotăriri 
generale şi particulare împotriva unor asemenea infractori. Aşa să- 
mi ajute Dumnezeu şi această sfintă evanghelie a sa pe care o 
ating cu propriile miini“. După ce inculpatul a rostit această formulă 
a abjurării şi şi-a făcut 

Bemnul crucii, s-a ridicat din genunchi şi a iscălit actul de abijurare, 
făcînd următoarea menţiune scrisă : „Eu subsemnatul Galileo Galilei 


am abjurat, am jurat, am făgăduit şi m-am obligat precum mai sus 

iar spre adeverire am subscris cu mîna mea proprie prezentul act al 
abjurării mele şi l-am repetat din cuvînt în cuvînt, la Roma, în mănăs- 
tirea Minervei, în această zi de 22 iunie 1633. Eu Galileo Galilei am 
abjurat precum (se arată) mai sus“. 

Formula de abjurare dovedeşte că pînă la urmă unele deziderate 
ale condamnatului au fost satisfăcute de Sfîntul Oficiu, care a elimi- 
nat din textul ei cîteva pasaje considerate infamante de către savant. 
Este o dovadă mai mult că în ciuda hotărtîrii înaltelor foruri bisericeşti 
de a-l osîndi la închisoare pe viaţă, venerabilul om de ştiinţă se 
bucura incă de o asemenea preţuire, încît putea smulge inchiziţiei 
unele concesii importante pentru demnitatea sa. 

Rostit-a oare Galilei, îndată după abjurare, faimoasele cuvinte 
transmise de tradiţie : eppu« si muove (şi totuşi se mişcă) ? Nici o 
mărturie şi nici un document din epocă nu o atestă direct. Celebra 
sintagmă este pomenită pentru prima oară în lucrarea /ta/ian Library 
(Biblioteca italiană) de Giuseppe Baretti, apărută la Londra, în 1757, 
aşadar după mai bine de un secol de cînd ar fi fost rostită de con- 
damnat. Legenda însă „plutea în aer“ încă din primii ani de după 
osîndirea lui Galilei de vreme ce formula apare in terminis_într-un 
tablou de Murillo, pictat în 1643 sau 1645. Dar chiar dacă cu prilejul 
abjurării învățatul florentin n-a spus — ori murmurat — că Pămîntul 
„totuşi se mişcă“, el, neîndoielnic, a gîndit-o, astfel că, apocrife sau 
nu, cuvintele ce i se atribuie exprimă un adevăr trăit în acel moment. 
Că atit atunci, cu prilejul judecății, cît şi mai tîrziu, pînă la moarte, 
Galilei a crezut nestrămutat în sistemul cosmologic copernican, o 
probează _„provocarea", adresată înainte de abjurare oricărui 
contradictor posibil, de a-i demonstra neadevărul susţinerilor sale, 
precum şi contestarea, după proces, a temeiniciei sentinţei. 

Cînd se reconstituie istoria confruntării dintre Galilei şi biserica 
romano-catolică se vorbeşte nu rareori de existenţa a „două“ 
procese, unul în 1616 şi altul în 1633. In realitate a existat un singur 
proces, cel din 1633. între cercetarea întreprinsă în 1616 şi judecata 
propriu- zisă din 1633 există desigur o legătură indisolubilă, cum o 
demonstrează însăşi sentinţa de condamnare a învățatului, dar ele 
au avut obiective diferite şi s-au soldat, pe plan juridic, cu soluţii 
diferite. în 1616 s-a luat în discuţie o problemă generală de ordin 
doctrinar : ortodoxia teoriei copernicane în raport cu litera sfintei 
scripturi şi cu dogmele bisericii catolice. Numele, ideile şi lucrările 
ştiinţifice ale lui Galilei nici nu au fost pomenite. în 1633 s-a dezbătut 
şi soluţionat, de către o instanţă judecătorească (Sfintul Oficiu), 

procesul omului de ştiinţă florentin, chiar dacă prin implicaţiile 
sale acest proces urmărea mult mai mult decît simpla* sancţionare a 
inculpatului judecat. Deosebirea între o dispută precumpănitor 
doctrinară şi o cauză judiciară este prea evidentă pentru a necesita 
explicaţii mai ample. Se impune totuşi stabilirea limitelor în care s-a 

desfăşurat şi soluţionat disputa în jurul copernicanismului. Teoria lui 
Copernic a fost supusă cenzurii unei comisii de experţi (qualifica- 
tori),_care şi-a exprimat părerea că prima teză privind heliocentris- 
mul şi stabilitatea Soarelui este „nebunească şi absurdă în filozofie şi 
formal eretică" iar cea de a doua, referitoare la rotația Pămîntului şi 
la negarea geocentrismului, este vrednică de aceeaşi calificare ca şi 
prima, sub aspect filozofic, şi cel puţin greşită în ceea ce priveşte 
dreapta credinţă. La rîndul ei congregația Indexului, însărcinată cu 
aprobarea, interzicerea, epurarea şi tipărirea cărţilor în întreaga 
Republică Creştină (ad Indicem librorum, eorumdemque permissio- 
nem, prohibitionem, expurgationem et impressionem in universa 
Republica Christiana — cum suna titulatura ei oficială), a „suspendat" 
cărţile lui Copernic şi Zuniga pînă vor fi corectate (donec corri- 
gantur)._Nici conciliul ecumenic, nici papa, singurele organe de de- 
cizie ale bisericii catolice îndrituite să declare eretică o anumită 
concepţie, nu s-au pronunţat atunci în acest sens. Mai mult, docu- 
mentele vremii atestă că în acel moment cardinalul Maffeo Barberini, 
devenit ulterior papa Urban al VIll-lea, s-a opus cu succes intenţiei 
papei Paul al V-lea de a declara eretică teoria astronomului polonez, 
fiind de acord, în cadrul unei convorbiri particulare, că ea poate fi 
tratată ca o ipoteză (ex suppositione)._Pe de altă parte, opinia 
comisiei de experţi şi măsurile edictate de congregația Indexului, 
organism cu o pondere mai redusă în ierarhia ecleziastică romană, 
nu puteau fi asimilate, prin efectele lor, cu hotărîrile conciliare sau 
papale. Ca atare condamnarea lui Galilei ca „suspect vehement de 
erezie “ este, sub raportul dreptului canonic, lipsită de bază legală. 
Profesarea _unei concepții nedeclarată eretică de organele 
ecleziastice competente nu putea atrage osîndirea nici pentru erezie, 
nici pentru suspiciune de erezie. în dreptul penal laic modul de a 
proceda al _inchiziţiei echivalează cu condamnarea unui inculpat 
pentru o faptă neincriminată de lege sau „incriminată” de o 
dispoziţie edictată de un organ necompetent. în măsura în care 
principiile dreptului penal laic erau invocate în faţa tribunalelor 
inchizitoriale (ceea ce se în- tîmpla curent întrucît acest drept 
reprezenta „dreptul comun'!), se poate afirma că Galilei a fost osîndit 
încălcîndu-se principiul legalităţii incriminării, pedepsei şi judecății : 
nullum crimen sine lege, nulla poena sine lege, nullum judicium sine 
lege (nici o infracțiune fără lege, nici o pedeapsă fără lege, nici o 
judecată fără lege). Această carenţă a sentinţei de condamnare a 
fost sesizată chiar în epocă, 

printre alții de către Descartes care, fără a fi jurist, ci numai 
filozof (dar ce filozof !), observa foarte judicios într-o scrisoare din 10 
ianuarie 1634 adresată fizicianului Mersenne : „întrucît nici papa, nici 
conciliul nu au ratificat această poziţie adoptată doar de congregația 
cardinalilor constituită pentru cenzura cărților, aş fi în- cîntat să ştiu... 
dacă autoritatea lor este îndestulătoare pentru a face din ea un 
articol de credinţă". în acest context s-ar mai putea observa că nici 
congregația Indexului nu avea îndrituirea să proclame eretică o 
anumită teorie. Pe de altă parte, a admite felul de a proceda al 
Sfîntului Oficiu de a-şi întemeia sentinţa condamnatoare pe ne- 
socotirea de către Galilei a concluziilor la care a ajuns în 1616 o 
comisie de consultanţi înseamnă a accepta ideea că încălcarea 
opiniei unor experţi (căci ce altceva decît nişte experţi sui-generis 
erau aceşti qualifieatori, chemaţi să se pronunte, ca specialişti, într-o 
problemă teologică controversată ?) poate justifica o condamnare 
penală, ceea ce, în drept, este inadmisibil. 

S-a pretins, şi argumentul a fost invocat de unii istorici catolici 
pentru a legitima într-un fel soluţia pronunţată de Sfîntul Oficiu în 
procesul lui Galilei, că în jurisprudenţa inchiziţiei noţiunea penală de 
erezie era mai cuprinzătoare decit cea teo/ogică astfel că inculpatul 
putea fi legalmente condamnat chiar dacă teoria copernicană nu 
fusese proclamată eretică de forurile bisericeşti. Argumentul nu 
rezistă unei analize critice riguroase pentru că dacă, într-adevăr, 
conceptul _jurisprudenţial de erezie _subsuma, la  „suverana" 
apreciere a tribunalului inchizitorial, orice abatere de la litera şi 
spiritul sfintei scripturi, ba chiar şi orice împotrivire la acţiunile 
inchiziţiei, în vreme ce în sens teologic prin erezie se înţelegea, mult 
mai restrictiv, doar tăgăduirea unui adevăr revelat, propovăduit 
oficial de biserică, în cazul specific al lui Galilei sentinţa de 
condamnare nu s-a întemeiat, precumpănitor, pe noţiunea jurispru- 
denţială, extensivă de erezie, ci pe nesocotirea unui pretins precept 
prohibitiv de a profesa „în orice fel" teoria copernicană ; o teorie 
despre care însă viitorul papă Urban al VUl-lea spusese că poate fi 
înfăţişată ex suppositione şi care fusese declarată eretică doar de o 
comisie de experţi teologi, neînvestită cu putere de decizie pe tărîm 
teologic şi judiciar. însăşi condamnarea lui Galilei doar pentru 
„Suspiciune" de erezie, fie ea şi „vehementă", învederează îndoielile 
judecătorilor asupra existenţei ereziei imputate inculpatului. 

Fapt paradoxal, considerată chiar din unghiul de vedere al Sfîn- 
tului Oficiu, sentinţa pronunţată în cauză apare criticabilă. într-ade- 
văr, concluzia instanţei nu concordă cu premisele de la care por- 
neşte, între considerentele sentinței şi dispozitivul ei existînd o 
incongruenţă logică vădită. Căci dacă teoria copernicană era eretică 
pentru că astfel fusese apreciată de comisia de consultanţi şi de 
congregația Indexului, atunci faptă inculpatului de a o fi susţinut în 

ciuda _interdicţiei totale de a o mai profesa nu putea fi calificată 
decît ca erezie, nu doar ca „suspiciune" de erezie. Mai mult, dacă 
Galilei profesase teoria „eretică" a lui Copernic şi anterior anului 
1616, aşa cum se afirmă în sentinţă, făcîndu-se vădit aluzie la 
Scrisoarea către Castelli,_şi dacă în 1616 i se comunicase cu ade- 
vărat_ inculpatului preceptul prohibitiv de a discuta în vreun fel 
această teorie „eretică", atunci încălcarea preceptului impunea con- 
cluzia mult mai gravă că savantul este re/lapsus (recăzut în erezie), 
cu consecinţa inevitabilă a arderii pe rug. Şi apoi, pedeapsa cu în- 
chisoarea pe o durată nedeterminată pentru suspiciune vehementă 
de erezie apare contrară practicii _inchiziţiei, întrucît de regulă 
suspecţilor de erezie li se aplicau doar penitenţe nu şi pedepse pri- 
vative de libertate. Impresia care se degajă din toate aceste incon- 
secvenţe logice şi juridice este că prin soluţia sa congregația Sfîn- 
tului Oficiu a vrut să împace tendinţele celor două facţiuni potrivnice 
din rîndul său : facțiunea _intransigenţei, doritori să aplice 
inculpatului pedeapsa maximă, şi facțiunea moderată, înclinată spre 
clemenţă. Rezultatul a fost acest hibrid judiciar, al cărui unic merit 
rămîne acela de a-i fi cruțat inculpatului viaţa. 

Dar sentinţa de condamnare păcătuieşte şi sub un alt aspect. Ea 
se întemeiază precumpănitor pe pretinsa violare de către inculpat a 
interdicţiei de a susţine, apăra sau preda „în orice fel" teoria 
copernicană, interdicţie despre care sentinţa afirmă că i-ar fi fost 
comunicată în mod formal, în prezenţa notarului şi a martorilor, de 
către cardinalul Bellarmino. Ca şi comisarul general al Sfîntului Oficiu, 
redactorul sentinţei „amalgamează" intenţionat două acte, care sînt 
radical diferite prin efectele lor şi care — în versiunea tribunalului 
inchizitorial — s-au săvîrşit succesiv : avertismentul dat savantului, 
pe cale particulară, de către Bellarmino şi limitat la interdicţia de „a 
susţine" sau „a apăra" doctrina incriminată, şi preceptul formal al 
comisarului general Segizi, mult mai restrictiv, cuprinzînd_ interdicţia 
absolută de a se ocupa „în orice fel“ de teoria copernicană, inclusiv 
prin „predarea" ei către elevi sau discipoli. Nu este cazul să zăbovim 
din nou aici asupra gravelor motive de suspiciune în ceea ce priveşte 
autenticitatea înscrisului probator al preceptului. Subliniem doar că 
un document atît de dubios nu putea — şi nu trebuia — să constituie 
imul dintre pilonii de susţinere ai condamnării. Fapt semnificativ însă, 
redactorul sentinţei nu stăruie asupra acestei probe, fundamentale 
totuşi în economia motivării, lăsînd impresia că nici el nu ar fi prea 
convins de autenticitatea documentului. Să adăugăm, în cadrul 
examenului critic al sentinţei, 

că şi alte argumente ale hotărîrii surprind prin ilogismul lor. Astfel 
este de pildă afirmaţia că adeverinţa înminată de Bellarmino lui 
Galilei şi invocată de acesta pentru a dovedi limitele preceptului 
prohibitiv, departe de a-i uşura situaţia, i-o agravează. Pentru că, 
într-adevăr, nu se vede în ce fel o adeverinţă eliberată de cel mai 
important personaj, din acel timp, al Sfintului Oficiu şi conformă 
indicaţiilor papei, adeverinţă care confirma apărarea inculpatului că i 
s-a dat doar un avertisment particular şi că acest avertisment nu 
cuprindea interdicţia absolută _de a trata „în orice fel“ teoria 
copernicană, putea să-i înrăutăţească poziţia în proces. în măsura în 
care Galilei nu_transgresase limitele _interdicţiei cuprinse în ade- 
verinţa eliberată de Bellarmino, nici intenţia sa delictuoasă nu putea 
fi demonstrată cu acea adeverinţă, aşa cum se afirmă în respectivul 
considerent al sentinţei. 

Primul care relevă injustiţia condamnării este însuşi Galilei. Atri- 
buind-o cu precădere pizmei şi cabalei duşmanilor, se consolează cu 
gîndul că fiinţa şi reputaţia i-au rămas neatinse. „Neavînd aşadar să 
sufăr deloc în privinţa celor două lucruri care singure trebuie preţuite 
de noi mai presus de toate, adică în privinţa vieţii şi a reputației — îi 
scrie, la 7 martie 1634, lui Elia Diodati, din vila sa de la Arcetri unde 
avea domiciliul obligatoriu — strîimbătăţile şi nedreptăţile, pe care 
invidia şi răutatea le-au urzit contra mea, nu m-au miîhnit şi nu mă 
mîhnesc. Dimpotrivă, enormitatea nedreptăţilor mai degrabă îmi dă 
un simţămînt de uşurare şi este ca un soi de răzbunare iar infamia se 
intoarce împotriva trădătorilor şi a celor aflaţi în cel mai înalt grad de 


noranţă (care este) mama răutăţii invidiei turbării şi a tuturor 


celorlalte vicii şi păcate scelerate şi mîr- şave“. Strădaniile prietenilor 
din Italia sau din alte ţări care încearcă să obţină o îndulcire a 
regimului de deţinere sau să-i aline suferinţele singurătăţii le 
întimpină cu gratitudine, deşi nu crede în eficacitatea lor. Astfel, în 
scrisoarea, citată anterior, către N. Fabri de Peiresc, consilier al 
parlamentului din Provența şi prieten al cardinalului Antonio 
Barberini, îşi mărturiseşte recunoştinţa nu atît pentru că speră cu 
adevărat în îmbunătățirea situaţiei de pe urma intervențiilor 
corespondentului său pe lîngă înaltele feţe bisericeşti, cît fiindcă se 
mai găsesc oameni de o asemenea calitate umană care să se 
intereseze de soarta sa, cînd cele ce i s-au întîmplat „i-a făcut muţi 
pe atiţia alţii". Declară apoi că nu ţinteşte la nici o iertare pentru că 
— subliniază el — „nu am săvârşit nici o infracţiune. Aş putea să sper 
şi să obţin graţierea şi iertarea, dacă aş fi greşit, deoarece greşelile 
sînt materia în care principii au puterea de a ierta şi a se arăta 
indulgenţi în vreme ce este avantajos să se stăruie în asprime faţă de 
un nevinovat condamnat pe nedrept pentru a se acoperi ceea ce s-a 
făcut juridiceşte". Contestă, desigur din prudenţă, că s-ar putea găsi 
în operele sale chiar şi umbra vreunei impietăţi, declarând că îşi 
găseşte reazemul_ principal în cgnştiința sa curată : „In propria 
conştiinţă, numai de mine deplin Sunoscută pe pămînt iar în cer de 

Dumnezeu, care înţelege bine că, în cauza pentru care sufăr, mulţi 
(alţii) ar fi putut proceda şi vorbi cu mult mai multă pricepere, dar 
nici unul, nici dintre sfinţii părinţi, mai deplin şi nici cu un zel mai 
mare faţă de sfînta biserică, nici la urma urmelor cu o intenţie mai 
sfintă decît mine ; spiritul meu... cu cît mai limpede s-ar fi vădit dacă 
ar fi fost înfăţişate în public calomniile, înşelătoriile, stratagemele şi 
şiretlicurile, care acum 18 ani au fost folosite la Roma pentru a-i 
îmbrobodi pe superiori... Aţi citit scrierile mele şi puteţi înţelege bine 
din ele care a fost primul motor adevărat şi real, că sub masca 
înşelătoare a religiei s-a purtat contra mea un război şi că mi-au fost 
asaltate şi atacate continuu toate punţile încît să nu-mi poată veni 
ajutoare din afară şi nici eu să nu mai pot ieşi întru apărarea mea“. 

Cu stupoare, revoltă sau teamă au întâmpinat sentinţa de con- 
damnare prietenii şi admiratorii lui Galilei din Italia şi din străinătate. 
La numai o lună după proces, într-o misivă din 23 iulie 1633, 
Castelli, care în aceleaşi zile încercase fără succes să scape un prie- 
ten de o condamnare nedreaptă, făcea despre justiţia vremii o 
amară constatare de ordin general, dar cu certă adresă la recentul 
proces al savantului : inter hos tamen iudices vivendum, moriendum 
et, quod est durius, tacendum_l(cu asemenea judecători, aşadar, 
trebuie să trăim, să murim şi, ceea ce este mai rău, să tăcem). 
Atmosfera de __intoleranţă dogmatică instaurată în __ântreaga 
comunitate științifică vest-europeană de condamnarea lui Galilei 
este ilustrată pregnant de reacția unui gînditor de anvergura lui 
Descartes la aflarea sentinței pronunțate de inchiziția romană. în 
noiembrie 1633 filozoful francez îi scria înspăimîntat lui Mersenne la 
Paris că, aflind despre osîndirea învățatului italian şi despre arderea 
în piața publică a cărții sale, a decis să ia măsuri de maximă 
prudență în privința propriilor scrieri. „M-am hotărît aproape să-mi 
ard toate hârtiile sau cel puțin să nu las pe nimeni să le vadă. Căci 
nu mi-am putut închipui că el, care este italian, ba chiar se bucură 
de bunăvoința papei, după cum aud, a putut fi pus sub inculpare 
doar pentru că a vrut să stabilească în mod sigur mişcarea 
Pământului...". Filozoful' francez se considera amenințat direct 
deoarece rezultatele cerce7 ţărilor sale ştiinţifice confirmau 
concluziile la care ajunsese Galilei iar dacă ar fi eliminat, din al său 
Tratat despre lumină,_părţile susceptibile de a fi cenzurate, şi-ar fi 
desfigurat cartea. „Mărturisesc că dacă el (sistemul galileean — 
n.n.) este fals, tot astfel sînt şi bazele filozofiei mele, deoarece el se 
demonstrează în mod vădit prin ele ; şi el este în aşa fel legat de 
toate părţile tratatului meu, încât 

ca restul să devină cu totul nesatisfăcător“. Faţă de riscul de a intra 
în conflict cu biserica şi de a-şi vedea „mutilată" cartea pentru a evita 
conflictul, Descartes preferă tăcerşa. Drama galileeană trebuie să fi 
lăsat urme adinei în cugetul filozofului francez de vreme ce patru ani 

mai tîrziu el revine asupra faptelor, de astă dată în Discurs asupra 
metodei (1637). „Sînt tocmai trei ani — istoriseşte el în fruntea părții 
a şasea a acestei cărţi capitale pentru filozofia modernă făcînd aluzie 
evident la „afacerea Galilei" — de cînd am ajuns la sfîrşitul tratatului 
care cuprinde toate aceste lucruri şi am început să-l revăd, pentru a- 
1 încredința unui tipograf ; am aflat atunci că anumite persoane pe 
care le respect şi a căror autoritate nu are mai puţină putere asupra 
acţiunilor mele decit propria mea rațiune asupra gîndurilor mele, 
dezaprobaseră o părere în fizică publicată cu puţin timp înainte de 
altcineva, (părere) pe care nu vreau să spun că o împărtăşeam, ci 
doar că, înainte de cenzura lor, nu văzusem în ea nimic din care să- 
mi pot închipui că ar fi dăunătoare religiei sau Statului, şi prin urmare 
nimic care m-ar fi împiedicat să o susţin în scris dacă raţiunea m-ar fi 
convins ; dar m-am temut să nu se găsească totuşi printre părerile 
mele vreuna în care să mă fi înşelat cu toată marea grijă pe care o 
avusesem totdeauna de a nu lua drept bune păreri noi despre care 
nu aş fi avut demonstraţii foarte sigure şi de a nu scrie despre acelea 
care puteau fi spre paguba cuiva. Aceasta a fost suficient pentru a 
mă obliga să-mi schimb hotărîrea pe care o luasem de a le publica!!. 
Constatind înspăimântat, aşadar, că auto-cenzura pe care o practica 
„benevol" s-ar putea dovedi insuficientă pentru a-l feri de riscuri, 
marele cugetător a preferat, cel puţin temporar, să nu-şi mai publice 
cărţile. Felul cum a _ întîmpinat un filozof ca Descartes sentinţa de 
condamnare a învățatului italian demonstrează ce repercusiuni grave 
au avut, pentru cultura Europei apusene a timpului, măsurile 
represive ale inchiziţiei romane. 

A doua zi după condamnare Galilei este încarcerat provizoriu în 
Villa Medici din Roma, după care, în scurt timp, la stăruinţele 
ambasadorului Niccolini şi ale altor prieteni, i se stabileşte domiciliul 
obligatoriu la Siena, în palatul arhiepiscopului Ascanio Pic- colomini, 
un admirator al său. „Temniţa" de aci, tapetată cu mătase şi 
înzestrată cu mobilă fină, este de-a dreptul somptuoasă, gazda se 
arată nespus de prevenitoare iar ambianța este înnobilată de 
conversaţia unor oaspeţi aleşi. în reşedinţa înaltului prelat sie- nez 
savantul este înconjurat cu atita afecţiune şi se bucură de atita 
libertate în relaţiile cu prietenii încât stiîrneşte zelul delator al 
duşmanilor săi şi ai arhiepiscopului. Un denunţ anonim trimis de la 
Siena la Roma semnalează Sfîntului Oficiu că „Galilei a semănat în 
acest oraş păreri puţin catolice, încurajat de acest arhiepiscop, 

gazda sa. care a spus multora că (învățatului) i s-a înrăutățit pe 
putea şi nu trebuia să dezaprobe părerile filozofice susţinute de el 
nedrept situaţia de către această sfîntă congregaţie şi că ea nu cu 
argumente matematice şi adevărate de necombătut, şi că este 
primul om din lume, şi va trăi totdeauna prin scrierile sale, încă 
interzise, şi că va fi urmat de toţi oamenii moderni şi de seamă". 
Drept urmare __inchiziţia romană îl însărcinează pe _ inchizitorul 
Florenței să cerceteze dacă osînditul mai propovăduieşte doctrina 
copernicană şi dacă mai face prozeliţi, pentru ca, la nevoie, să ia 
măsuri corespunzătoare. 

In decembrie 1633, după multe stăruinţe Galilei primeşte încu- 
viinţarea de a se stabili în vila proprie de la Arcetri, situată lîngă 
Florenţa, dar nu pentru a i se îndulci detenţia, cum s-ar putea crede, 
ci pentru a putea fi ţinut cît mai departe de prietenii, discipolii şi 
admiratorii săi. | se pune însă în vedere să nu calce la Florenţa şi să 
nu primească vizitatori. Pentru Galilei noul loc de detenţie era totuşi 
preferabil celui de la Siena, fiindcă îi asigura, în propria-i casă, 
liniştea necesară după atita zbucium, dar mai ales fiindcă aici se 
putea bucura în mai mare măsură de grija afectuoasă a fiicei sale 


Maria Celeste, călugăriţă într-o mănăstire din apropiere. Relaţiile de 


adîncă afecţiune cu această fiinţă neprihănită au constituit pentru 
năpăstuitul om de ştiinţă un suport moral de nepreţuit în timpul 
procesului, cît şi ulterior. Scrisorile din această perioadă ale Măriei 
Celeste către tatăl său atestă înțelegerea, com-r pasiunea şi 
încurajările de care s-a bucurat învățatul din partea ei în tot cursul 
acestor grele încercări. Dragostei filiale Galilei i-a răspuns cu o 
afecţiune părintească pe potrivă. De aceea, cu atît mai dureros va fi 


resimţit moartea fiicei sale, survenită în primăvara anului 1634. într- 


o scrisoare din acele zile învățatul o descrie pe Maria Celeste ca pe o 
fiinţă „cu o minte aleasă, de o bunătate fără seamăn şi foarte 
apropiată _sufleteşte!*. Pierderea încercată prin (moartea ei îi 
provoacă o stare de adincă deprimare : „o tristeţe şi o melancolie 
imensă, o extremă inapetenţă (de viaţă) ; odios mie însumi, în sfîrşit. 
mă simt chemat necontenit de fiica mea dragă*!, încearcă să-şi 
uşureze cît de cît existenţa prin mutarea la Florenţa şi face 
demersuri în acest sens pe lîngă Sfîntul Oficiu, dar inchiziţia romană 
rămîne _inflexibilă. Se afla încă sub dureroasa impresia a pierderii 
Măriei Celeste cînd într-una din zilele lunii iulie 1634 se pomeneşte 
cu vizita _„sinistră**, cum pe drept o numeşte, a vicarului 
inchizitorului florentin, care îl avertizează să înceteze imediat orice 
demersuri pentru îmbunătăţirea condiţiilor de detenţie pentru că 
altfel „se va întoarce în celulele adevărate ale Sfîntului Oficiu". 
Incidentul îl face pe venerabilul condamnat să conchidă, într-o 
scrisoare din 25 iulie 1634 adresată lui Elia Deodati, că „închisoarea 
mea de azi nu se va termina decit în cea de obşte, foarte îngustă şi 
veşnică. Dintr-aceasta şi din alte întîmplări... se vede că turbarea 
preaputernicilor mei adversari se înăspreşte necontenit!*. Un alt 

episod, din acelaşi an, confirmă şi el nedomolita înverşunare a in- 
chiziţiei faţă de Galilei. Un grup de oameni de ştiinţă francezi 
ceruseră părerea învățatului florentin în problema determinării 
longitudinii, devenită foarte actuală datorită intensificării navigaţiei 
transoceanice. Galilei meşterise un instrument în acest scop şi se 
pregătea să-l negocieze cu cei interesaţi cînd Hugo Grotius, celebrul 
jurist olandez, află de existenţa instrumentului şi sugerează cîr- 
mulitorilor ţării sale să-l achiziţioneze fără întîrziere. în cele din urmă 
savantul florentin cedează gratuit instrumentul negociat şi drept 
mulțumire _cîrmuirea olandeză plănuieşte să-i trimită, prin- tr-un 
reprezentant al său, o scrisoare de mulţumire, însoţită de un dar : un 
valoros lanţ de aur. Inchiziția romană află de proiectata vizită a 
trimisului olandez şi o interzice, în cazul cînd cel ce ar urma să o 
facă este „eretic" (adică protestant) iar dacă acesta este catolic, 
dispune să nu se angajeze nici o discuţie despre teoria copernicană. 
Drept urmare trimisul cîrmuirii olandeze îşi contramandează vizita în 
ltalia, învățatul florentin, timorat, refuză lanţul de aur iar Sfîntul 
Oficiu, prin inchizitorul florentin, îl „felicită" pe condamnat pentru că 
este „mai mult cu gîndul la înmormîntare decît la studiile 
matematice". 

In toamna anului 1638 secretarul de stat toscan Cioli, aflînd că 
Galilei „este pe cale să se ducă peste puţin timp pe cealaltă lume", 
îi cere ambasadorului Niccolini, din dispoziţia marelui duce, să-l 
invite pe Castelli la Florenţa pentru a salva, spre folosul uma; nităţii, 
moştenirea ştiinţifică a marelui om de ştiinţă. Niccolini se 
conformează şi, ascunzind forurilor bisericeşti de la Roma scopul 
adevărat al călătoriei lui Castelli la Florenţa, obţine după multe 
stăruinţe aprobarea _ vizitării condamnatului. Prin cererea de încu- 
viinţare a călătoriei Castelli făgăduieşte cardinalului Francesco Bar- 
berini că în convorbirile sale cu „bietul bătrîn... nu voi aborda decît 
lucruri privind sufletul şi sănătatea sa“ şi cîtuşi de puţin „chestiuni 
controversate sau condamnate de biserică". Cardinalul nu se 
mulţumeşte însă cu această făgăduială şi îi comunică inchizitorului 
din Florenţa că „Beatitudinea sa porunceşte, sub pedeapsă de 
excomunicare /atae sententiae (in toată regula), să nu îndrăznească 
(Castelli) să vorbească cu _ sus-numitul Galilei despre părerea, 
osîndită de această supremă şi universală inchiziţie, referitoare la 
mişcarea Pămîntului". Cu preţul de a se pierde pentru totdeauna 
valoroasa zestre de idei a lui Galilei, inchiziţia nu accepta să se 
discute cu savantul „pernicioasa" teorie copernicană ! 

Dar ca şi cînd moartea fiicei şi prigoana neslăbită a inchiziţiei n-ar 
fi fost de ajuns, o nouă lovitură se abate în acei ani asupra mult 
încercatului om de ştiinţă : orbirea. încă de la începutul anului 1637 
Galilei se plînge de „ploaia de lacrimi" care îi înceţoşează privirea şi 
de pierderea treptată a vederii la ochiul drept, „acela care a făcut 
atitea şi atitea eforturi glorioase". După cîteva luni orbirea este fapt 
împlinit. Acest om mîndru şi tenace, care nu obişnuia să se plîngă de 
suferinţele trupului, îşi mărturiseşte de astă dată desperarea în 
cuvinte cutremurătoare : „vai mie, domnul meu, — îi scrie lui Elia 
Diodati la 2 ianuarie 1638 — Galilei, prietenul şi slujitorul dumitale 
drag, a devenit de o lună încoace fără scăpare cu totul nevăzător. 
Acum, gîndeşte-te domnia ta, în ce suferinţă mă aflu, cînd privesc 
acel cer, acea lume şi acel univers pe care, cu minunatele mele 
observaţii şi cu demonstrațiile mele limpezi, l-am mărit de sute şi de 
mii de ori mai mult decît l-au văzut îndeobşte înţelepţii tuturor 
secolelor trecute ; (acel univers) s-a micşorat şi s-a restrîns acum 
pentru mine într-atita încît nu este mai mare decit locul pe care îl 
ocupă persoana mea“. în ciuda atiîtor năpaste care se abat asupra 
sa, inchiziţia nu încetează să-l supravegheze îndeaproape, să-i 


trimită __iscoade, să-l prigonească. Cînd Muzzarelli,__inchizitorul 
Florenței, îi face o vizită inopinată acasă pentru a vedea cu ce se 
ocupă şi cu cine întreţine relaţii, îl găseşte însă într-o stare 


deplorabilă. „Am fost personal la el pe neaşteptate — raportează 
Muzzarelli cardinalului Francesco Barberini la 13 februarie 1638 — 
împreună cu un medic străin, apropiat mie, să aflu starea lui Galilei 
în vila sa de la Arcetri ...nu atit pentru a putea referi despre natura 
suferințelor sale, cît pentru a constata şi observa studiile cu care se 
ocupă şi convorbirile pe care le întreţine, pentru a mă lumina în ce 
măsură, dacă ar veni la Florenţa, ar putea să răspîndească, prin 
întîlniri şi cuvîntări, osîndita sa părere despre mişcarea Pă- mîntului. 
L-am găsit lipsit cu totul de vedere şi absolut orb (sic !) ; şi cu toate 
că speră să se vindece întrucît nu sînt mai mult de şase luni de cînd 
are cataractă, medicul a spus că, dată fiind vîrsta lui de 75 de ani, 
suferă de o boală incurabilă; în afară de asta are o fractură foarte 
gravă, trăieşte în chinuri şi apoi (suferă de) insomnie, după cum 
afirmă el şi spun cei ai casei, încît din 24 de ceasuri nu doarme 
niciodată un ceas ; iar în rest este atit de slăbit încît are înfăţişarea 
mai degrabă a unui cadavru decît a unui om viu. Studiile sale sînt 
întrerupte de orbire, deşi uneori i se citeşte cîte ceva iar conversaţia 
sa este dezlinată pentru că avînd o sănătate atît de şubredă nu 
poate în mod obişnuit să facă altceva decit să se vaete de boală şi 
să vorbească despre _infirmităţile sale cu cine vine uneori să-l 
viziteze". Impresionat pînă şi el de precaritatea stării de sănătate a 
savantului, inchizitorul florentin propune papei, în finalul raportului 
său, să i se îngăduie osînditului să se mute la Florenţa dînd asigurări 
că „va fi îndestulătoare o ameninţare straşnică pentru a-l ţine în 

friu“. înaltele foruri ecleziastice de la Roma rămîn însă surde la 
suferinţele savantului, refuzîndu-i pînă la moarte orice clemenţă. 
Ultima suplică prin care Galilei cere atenuarea pedepsei poartă men- 
ţiunea neîndurătoare : Sanctissimus rvihil voluit camcedere_(Prea- 
sfintul — papa — nu voieşte să acorde nimic). 

Măsurile Sfîntului Oficiu împotriva persoanei _osînditului_ sînt 
dublate de acţiuni de publicitate în jurul sentinţei de condamnare. 
Inchizitorii din principalele oraşe ale Italiei primesc poruncă să facă 
cunoscută sentinţa în rîndurile clericilor şi ale cărturarilor laici, încă 
înainte de sfîrşitul anului 1633 inchizitorii din Florenţa, Neapole şi 
Reggio comunică Sfîntului Oficiu îndeplinirea poruncii, iar cel din 
Padova, mai zelos, înştiinţează, în octombrie 1633, forul central de 
la Roma că aşteaptă reluarea cursurilor la universitate pentru ca 
îndoctrinarea filozofilor şi matematicienilor să poată cuprinde un 
număr cît mai mare de profesori şi doctori. Deşi sentinţa de 
condamnare se _ mărgineşte să înscrie în _/ndex_numai Dialogul 
despre cele două sisteme principale, Sfîntul Oficiu face exces de zel 
interzicînd_ publicarea oricărei cărţi noi a lui Galilei şi chiar reti- 
părirea_ celor deja publicate, epuizate de mult, dar foarte cerute. 
Abuzul este semnalat de Galilei însuşi care, într-o misivă adresată la 
22 februarie 1635 lui N. Fabri de Peiresc, la Aix-en-Provence, spune 
că „s-a poruncit în mod expres tuturor inchizitorilor să nu mi se 
permită să retipăresc vreuna dintre operele mele, publicate de 
mulţi ani şi să nu mi se autorize vreuna pe care aş vrea s-o tipă- 
resc : drept care trebuie să cedez şi să tac la atacurile atît de nu- 
meroase contra mea, chiar şi în chestiuni naturale, (atacuri) menite 
să-mi nimicească doctrina şi să-mi popularizeze neştiinţa încît tre- 
buie să suport batjocura, muşcăturile şi insultele folosite cu în- 
drăzneală împotriva mea de oameni mai neştiutori decît minei. 
Prigoana contra lui Galilei merge atît de departe, încît pînă şi simpla 
pomenire, în orice împrejurare, a numelui său este interzisă. Cînd în 
februarie 1638 J. |. Bouchard pregăteşte la Roma publicarea unei 
cuvîntări funerare rostite în memoria lui N. Fabri de Peiresc, 
părintele Riccardi, însărcinat să cenzureze cuvîntarea, amintindu-şi 
desigur de necazurile îndurate din pricina Dia/ogu/ui,_ modifică textul 
pînă la desfigurare pentru a înlătura orice aluzie la savantul osîndit. 
Plîngîndu-se de amputările operate în textul său de părintele cenzor 
autorul cuvîntării îşi încheie astfel scrisoarea adresată lui Vincenzo 
Capponi la Florenţa : „sînt atît de scîrbit de această sălbăticie la 
care se recurge îndeosebi contra bietului Galilei, încît sînt hotărît 
să-mi folosesc primul timp liber ce îl voi avea pentru a-i scrie viaţa“. 

Nici adversarii întru ştiinţă ai lui Galilei nu rămîn inactivi. Bucuroşi 
că l-au redus la tăcere prin condamnare pregătesc febril adevărate 
pamflete „ştiinţifice anti-galileene vizînd îndeosebi _Dia/ogu/._în 
fruntea lor se află, ca de obicei în ultima vreme, părintele iezuit 
Scheiner care, aşa cum îi comunică un corespondent lui Galilei, in 

octombrie 1633, pregăteşte un volum masiv „sau mai degrabă o 
arcă uriaşă pentru a pune în ea animalele terestre, cereşti şi poate 
acvatice'!, totul spre „a întina soarele". Corespondentul face aluzie la 
lucrarea lui Scheiner Rosa Ursina, în care autorul se străduia, fără 
succes, să combată ideile principale ale Dia/ogului. „Mă aştept 

— continuă, în registru ironic, corespondentul — la mare autoritate 
Ede (sfinţi) părinţi, mari scrieri, mari istorii şi figuri, mari pagini din 
Dialog traduse în latineşte şi mari isprăvi : să ne ajute Dumnezeu 1“ 
Opinia lui Galilei despre aceste urzeli ale lui Scheiner o aflăm dintr-o 
misivă a lui către Micanzio, scrisă „din închisoarea de la Arcetri“, la 9 
februarie 1636 : „vă admir flegma la citirea Rosei (7/rsine) în care 
sînt atitea nerozii solemne. O să-mi spuneţi că deşi acestea abundă 
peste măsură, distracţia pricinuită nu-i mică... Dar cine să 
înregistreze _giumbuşlucurile acestui animal cînd ele sînt fără 
număr ? Porcul şi răutăciosul măgar face un catalog al ignoranţelor 
mele, care în final duc la una singură, la început necunoscută 
deopotrivă de el şi de mine, şi anume foarte mica înclinaţie a axei de 
rotaţie a corpului solar pe planul elipticii : eu am descoperit-o 
înaintea lui, o susţin cu tărie, dar nu am avut prilejul să vorbesc 
despre ea în Dialog : pe urmă însă sărmanul de el îşi vede nenorocul 
(căci) în vreme ce el n-a scos nimic deosebit din această observaţie, 
eu am descoperit datorită ei cea mai mare taină care există în 
natură ; şi acest lucru, descoperit de mine, cînd i-a înţeles 
nemăsurata minunăţie, este ceea ce, după părerea mea, l-a rănit de 
moarte şi i-a stîrnit turbarea cîinească împotriva mea ; apoi faptul că 
numai mie mi-a fost dat să observ atît de multe şi de mari noutăţi pe 
cer şi să trag din ele atît de multe şi de uimitoare concluzii privitoare 
la natură, dintre care aceasta este, pot spune, cea mai mare ; iar 
nefericitul, care a avut atita timp în mină o nestemată aşa de 
prețioasă, n-a ştiut s-o descopere". 

Şi totuşi, în pofida persecuțiilor inchizitorilor şi a campaniei ostile 
dezlănţuite de adversari, ideile lui Galilei şi teoria copernicană 
triumfă treptat în mai toate centrele de cultură din Europa 
apuseană. „După primele Dialoguri deja tipărite — constată cu mare 
putere de pătrundere a viitorului Fulgenzio Micanzio într-o scrisoare 
din 25 octombrie 1636 trimisă de la Veneţia învățatului florentin — 
aprecierea celor ce se pricep este asta : odată stinsă invidia faţă de 
persoana domniei voastre... nu va mai fi nici un matematician, nici 
măcar în Italia, care să nu fie copemican". La 

acreditarea opiniilor lui Galilei contribuie considerabil răspîndirea 
prin tipar a operelor sale. Dacă în Peninsulă republicarea lor este 
prohibită de _inchiziţia romană, în străinătate ea nu poate fi împie- 
dicată. Prietenii, discipolii şi admiratorii învățatului se întrec în a-i 
traduce, tipări şi răspîndi lucrările. în 1634 Mersenne publică la Paris 
traducerea în limba franceză a Tratatului de mecanică iar în 1635 
Matias Bernegger traduce în limba latină Dialogul despre cele două 
sisteme principale,_care apare la Leyda în editura fraţilor Elzevir. 
Ciţiva ani mai tîrziu aceeaşi editură publică Scrisoarea către Cristina 
de Lorena,_însoţită de o versiune în limba latină datorată lui Elia 
Diodati. Şi astfel adevărurile galileene pătrund în ştiinţă cu puterea 
irezistibilă cu care Pămiîntul îşi continuă mişcarea de rotaţie, 
nepăsător la disputele savanților şi la sentinţele judecătorilor. Este 
ceea ce avea să constate mai tîrziu, cu nelipsita-i ironie, Voltaire 
într-un distih celebru : Et cependant la terre en sa course fidele _/ 
Emporte Galilee et ses juges avec elle ! (Şi totuşi Pă- mîntul în 
mersu-i fidel / la pe Galilei şi-ai săi juzi cu el !). 

Dar faptul cel mai uimitor al acestor ani, cînd Galilei este prigonit 
de_inchiziţie, îşi pierde fiica cea mai devotată şi trăieşte tragedia 
cufundării treptate în tenebrele orbirii, îl constituie capacitatea de a 
elabora, încă din primele luni după proces, opera capitală a vieţii 
sale Discorsi e dimostrazioni matematiche intorno_a due nuove 
scienze attenenti alia mecanica ei movimenti locali (Cu- vîntări şi 
demonstraţii matematice despre două ştiinţe noi în legătură cu 
mecanica şi mişcările locale), publicată la Leyda în 1638 de editura 
fraţilor Elzevir, după precedente încercări, neizbutite, de a o tipări 
mai întîi la Veneţia iar apoi în Austria, Germania şi Franţa. „Aş vrea 
totuşi să văd (adus) pe lume, înainte de a mă duce, restul ostenelilor 
mele“ scria el în acea vreme, făcînd aluzie la această ultimă operă a 
sa. „Misterul" acestei neistovite forţe creatoare ni-l destăinuie un 
„document" de epocă : portretul învățatului zugrăvit în 1635 de 
pictorul flamand Justus Sustermanns, stabilit vreme îndelungată la 
curtea marelui duce de Toscana. Din rama tabloului, aflat astăzi la 
Galeria Uffizi din Florenţa, ne priveşte un bărbat falnic, cu fruntea 
bombată şi înaltă, cu ochii mari, iscoditori, cu barba şi mustăţile 
colilii. Intregu-i chip exprimă inteligenţă acută şi scormonitoare, 
nestrămutare în convingeri, cerbicie faţă de nedreptăţi. Poate că 
vigoarea trupului şi a minţii sugerată de portret se datorează mai 
degrabă viziunii generoase a artistului decît realităţii modelului, deşi 
realismul, dominant în portretistica flamandă a vremii, nu îngăduia o 
prea mare libertate faţă de înfăţişarea insului zugrăvit. Elaborarea 
unei opere de valoarea Cuwvintă- rilor tocmai în epoca pictării 
tabloului confirmă însă mai curînd fidelitatea reproducerii modelului 
decit fantezia artistului. Ca şi 
opera care i-a atras condamnarea, Cuvintările_se_ înfăţişează sub 
forma unui dialog, desfăşurat inty-un răstimp de patru zile, între 
aceiaşi interlocutori : Salviati, Saggedo şi Simplicio. Cu ajutorul unor 

fragmente conexe cu problemele studiate în acest dialog, editorii 
ulteriori ai lucrării au alcătuit alte două „zile'!, a cincea şi a şasea, 
incorporate operei originare. Cuvintările aduc puncte de vedere noi, 
inedite în cîteva capitole importante ale fizicii şi matematicii 
rezistenţa materialelor, legile _pendulului, dinamica, traiectoria 
proiectilelor, compunerea mişcărilor, infinitul şi infinitezimalele etc. 

Ultima lucrare a lui Galilei nu este mai puţin copernicană decit 
Dialogul despre cele două sisteme principale, ea aducînd, chiar dacă 
nu explicit, noi argumente în sprijinul teoriei astronomului polonez. 
Cartea n-a fost trecută totuşi la /ndex pentru că prin conţinutul ei 
depăşea cu mult ştiinţa cenzorilor ecleziastici. Că niciodată, chiar şi 
după condamnare, învățatul florentin nu şi-a abandonat convingerile 
copernicane o dovedeşte, printre altele, o epistolă a sa către 
Francesco Rinuccini, scrisă cu mai puţin de un an înainte de a muri, 
la 21 martie 1641, epistolă în care simulînd_ ironic _repudierea 
sistemului cosmologic al astronomului polonez îşi reînnoieşte de fapt 
profesiunea de credinţă copernicană : „falsitatea sistemului lui 
Copernic nu trebuie pusă la îndoială în nici un caz şi mai cu seamă 
de noi, catolicii, care avem autoritatea de necontestat a sfintei 
scripturi, interpretată de cei mai mari maeştri în teologie. Consi- 
deraţiile, apoi, pentru care Copernic şi alţi adepţi ai lui au susţinut 
contrariul, se înlătură cu acel foarte temeinic argument al atot- 
puterniciei lui Dumnezeu, care, putînd face în diferite şi chiar infinite 
feluri ceea ce potrivit părerii şi observaţiei noastre de fapt este într- 
un anumit fel, ne obligă să nu micşorăm puterea lui Dumnezeu şi să 
nu susţinem cu tărie un fapt în privinţa căruia ne putem înşela. Şi 
cum eu socotesc insuficiente observaţiile şi ipotezele copernicane, 
consider cu atît mai înşelătoare şi mai greşite pe acelea ale lui 
Ptolemeu, ale lui Aristotel şi ale adepților lor, încît, fără a părăsi 
termenii discuțiilor omeneşti, se poate constata destul de clar 
neconcludenţa lor“. 

Sfirşitul vieţii Galilei şi l-a petrecut reconfortat de afecțiunea 
discipolilor şi de mărturiile de admiraţie ale unor cărturari celebri, 
printre care unii, ca poetul John Milton şi filozoful Thomas Hobbes, l- 
au vizitat la locul de recluziune de la Arcetri. In 1639 i se îngăduie să 
găzduiască aici pe Vincenzo Viviani, un învățăcel devotat, autorul 


unei biografii a magistrului, care, deşi scrisă cu frica inchiziţiei, este 


prețioasă pentru că aparţine unui martor al ultimilor ani de viaţă ai 


savantului. Viviani are pe deasupra meritul de a fi ştiut să întreţină, 
printr-un dialog incitant de zi cu zi, interesul lui Galilei 


20 — Socrate, Bruno, Galilei asta 3 A 
pentru problemele controversate ale fizicii, într-un timp cînd în- 
văţatul, pierzîndu-şi vederea, se afla într-o stare de adîncă depre- 


siune, neprielnică cercetării ştiinţifice. „Este evident că îndoiala în 

filozofie este părintele invenţiei, deschizînd calea spre descoperirea 
adevărului — îi scrie învățatul lui Castelli la 3 decembrie 1639. 
Obiecţiile pe care acest tînăr (Viviani — n.n.), în prezent oaspetele şi 
discipolul meu, le ridică de multe luni la principiul enunțat de mine în 
tratatul despre mişcarea accelerată, (principiu) pe care îl studiază cu 
multă sîrguinţă, m-au silit în aşa măsură să reflectez în scopul de a-l 
convinge că principiul este plauzibil şi adevărat, încît am ajuns în cele 
din urmă, spre marea încîntare, a mea şi a lui, să-i găsesc, dacă nu 

reşesc, demonstraţia convingătoare... Din această (demonstraţie) el 
a făcut acum o expunere pentru mine, care, fiind lipsit cu totul de 
vedere, m-aş fi încurcat, poate, în figurile şi literele care erau 
necesare în ea“. 

Altă prezenţă ştiinţifică stimulatoare în _preajmă-i a constituit-o 
Evangelista Toricelli, venit în vizită la Arcetri în luna octombrie 1641. 
Tînărul şi strălucitul fizician i-a întărit savantului convingerea că nu și- 
a semănat ideile pe pămînt sterp şi că cercetările sale ştiinţifice vor fi 
duse mai departe de alţi învăţaţi, nu mai puţin pasionaţi de adevăr 

ecit el. 

In ciuda vîrstei înaintate (se apropia de 80 de ani), a bolilor care îi 
minau sănătatea şi a pierderii vederii, Galilei nu încetează să 
participe la dezbaterile de idei ale vremii şi să-şi apere cu vigoare 
convingerile. Acum însă seninătatea_ senectuţii ia locul ardoarei 
polemice din tinereţe. Provocat de Fortunio Liceti, un fizician şi 
astronom peripatetic, care, încercînd să lămurească fosforescenţa 
unei specii de barită sub influenţa luminii solare, contesta explicaţia 
dată de învățatul florentin luminozităţii lunii prin reflectarea de pe 
pămînt a razelor solare, şi la îndemnul principelui Leopold de Medici, 
Galilei îşi expune punctul de vedere asupra problemei în dispută, dar, 
fapt şi mai important, se înalţă la consideraţii generale despre 
raporturile dintre gîndirea sa şi filozofia lui Aristotel. într-o scrisoare 
către principele Leopold de Medici referitoare la problema ridicată de 
Liceti, se apără de învinuirea că ar fi respins în bloc ideile Stagiritului, 
subliniind că este doar împotriva acelora care „vor să extindă filozofia 
şi autoritatea aristotelică dincolo de hotarele ei şi să facă din ea o 
pavăză contra obiecţiilor oricui discută totuşi în chip raţional". Intr-o 
altă scrisoare, din 15 septembrie 1640, adresată de astă dată direct 
lui Liceti, Galilei precizează valoarea reală, dar şi limitele filozofiei 
peripatetice. „Socotesc (şi cred că şi dumneavoastră socotiți) că a fi 
cu adevărat peripatetic, adică filozof aristotelic, înseamnă a filozofa 
înainte de toate potrivit învăţămintelor lui Aristotel, prin folosirea 
acelor metode şi a acelor supoziţii şi principii adevărate pe care se 
bazează discursul ştiinţific, considerîind că abaterea de la acele 
îndrumări generale este cusurul cel mai mare. Printre aceste supoziţii 
se află tot ceea ce Aristotel ne învaţă în Dia/ectica sa, în scopul de a 
ne face să evităm sofismele discursului, îndrumîndu-l şi învăţîndu-l 
să formuleze bine _silogismele şi să deducă din concepţii-premise 
concluzia necesară; iar o atare doctrină priveşte forma argumentării 
corecte. în această privinţă cred că am învăţat din nenumărate 

progrese matematice pure, niciodată înşelătoare, o atare siguranţă în 
demonstraţie, încît, dacă nu niciodată, cel puţin de foarte rareori am 
alunecat în echivoc în argumentarea mea. Pînă aici deci sînt 
peripatetic". Aşadar Galilei preţuieşte la dreapta valoare logica 
Stagiritului ca instrument de combatere a _sofismelor, dar atrage 
atenţia asupra rătăcirilor la care se expune omul de ştiinţă atunci 
cînd se încrede orbeşte în aplicarea regulilor abstracte ale 
silogismului. El face, în această privinţă, o singură excepţie şi anume 
pentru matematică, singura care, după părerea sa, garantează 
temeinicia demonstrațiilor. Există însă, adaugă Galilei, un mijloc apt 
să pună în evidenţă eventualele erori ale logicii aristotelice, bazată pe 
jocul abstracţiunilor pure : experimentul. „Printre modalităţile sigure 
de a ajunge la adevăr este aceea de a da întiîietate experienţelor faţă 
de orice raţionament, existînd certitudinea că în acesta se află cel 
puţin în chip ascuns, greşeala, nefiind posibil ca o experienţă bine 
chibzuită să fie contrară adevărului; iar acesta este de asemenea un 
precept foarte prețuit de Aristotel şi de departe preferat valorii şi 
tăriei autorităţii tuturor oamenilor din lume". Altfel spus, în opinia lui 
Galilei piatra de încercare a oricărei teorii este „experienţa bine 
chibzuită", aptă să verifice temeinicia deducţiilor abstracte şi să 
corecteze eventualele erori de raţionament. Pentru a descoperi 
adevărul, subliniază savantul florentin, nu ajunge să aplici regulile 
metodologice enunțate de Aristotel, ci este necesar ca rezultatele 
obţinute prin silogisme să le confrunţi cu experienţa. Stagiritul însuşi 
s-a putut înşela în deducţiile sale, încît a nesocoti învăţămintele 
experienţei numai pentru a nu contrazice textele aristotelice 
înseamnă a încălca principiile metodologice enunțate chiar de autorul 
acestor texte. Gîndind astfel, Galilei se consideră mai aproape de 
spiritul filozofiei aristotelice decît oamenii de ştiinţă peripatetici şi se 
declară convins că dacă marele filozof grec ar trăi în vremea sa, l-ar 
număra printre discipolii săi. „Sînt sigur — afirmă Galilei în aceeaşi 
scrisoare către Liceti — că dacă Aristotel ar învia, m-ar primi printre 
adepţii săi, în virtutea _puţinelor (mele) obiecții, dar foarte 
convingătoare, în mult mai mare măsură decît pe foarte mulți alții 
care, pentru a înfăţişa ca adevărată orice afirmaţie a sa, deduc din 
textele sale idei care lui nici nu i-au trecut vreodată prin minte. lar 
dacă Aristotel ar vedea noutăţile descoperite de curînd pe cer, despre 
care afirma că este inalterabil şi neschimbător pentru că pînă atunci 
nu se văzuse pe el nici o modificare, schimbîndu-şi neîndoielnic 
părerea ar spune acum contrariul". Galilei se desparte însă de 
Aristotel şi îi depăşeşte hotărît îndrumările metodologice atunci cînd 
atribuie matematicii valoarea unui instrument cu funcţie practică, 
aproape fără greş în a corecta chiar şi rezultatele experienţei. 
Scrisoarea către Liceti se încheie cu un îndemn patetic la studiul 
direct al naturii cu ajutorul matematicii, studiu ce trebuie să aibă 
întiietate faţă de textele oamenilor de ştiinţă antemergători. „Voi 
conchide doar că domnia voastră preastrălucită urmărind să apere ca 
adevărată orice afirmaţie a lui Aristotel şi să susţină că experienţele 

nu dovedesc nici un lucru care să nu-i fi fost cunoscut lui Aristotel, 
faceţi ceea ce în mod obişnuit mulţi alţi peripateticieni nu ar trebui, 
poate, să facă ; iar dacă filozofia ar fi ceea ce se află în cărţile lui 
Aristotel, domnia voastră aţi fi, după părerea mea, cel mai mare fi- 
lozof din lume, într-atita socotesc eu că stăpiîniţi (de bine) toate 
temele lui. Dar eu consider că la drept vorbind cartea filozofiei este 
aceea care se află deschisă veşnic în faţa ochilor, dar pentru că este 
scrisă cu litere diferite de acelea ale alfabetului nostru, nu poate fi 


citită de către toţi ; iar literele acestei cărţi sînt triunghiuri, pătrate 


cercuri, sfere, conuri, piramide şi alte figuri matematice, foarte 
potrivite pentru o atare lectură". 

Anii din urmă ai lui Galilei i-a înseninat nu numai prețuirea 
admiratorilor, dar şi afecțiunea unei femei de aleasă sensibilitate : 
Alessandra Bocchineri. Simţămintele de venerație filială ale acesteia, 
cărora învățatul le-a răspuns cu tandreţe curtenitoare, le cunoaştem 
din corespondenţa lor. Mişcătoare cu deosebire sînt scrisorile din 
ultimul an de viaţă al lui Galilei, prin care cei doi prieteni se caută 
unul pe altul şi îşi doresc compania pentru a-şi împărtăşi gîndurile. In 
martie 1641 Alessandra Bocchineri îi propune învățatului florentin să-l 
găzduiască în casa familiei sale, oferin- du-se să-i trimită o caleaşcă 
spre a-l aduce „cătinel, cătinel" şi „a sta de vorbă o zi întreagă... fără 
să stîrnim scandalul şi gelozia acelor persoane care ne-au împiedicat 
această dorinţă". Şubrezit de boli şi de bătrîneţe, dar mai ales 
temător de reacţia inchiziţiei, Galilei declină invitaţia. îşi mărturiseşte 
însă „încîntarea inexplicabilă" cu care a citit scrisoarea şi îşi divulgă 
amărăciunea de a nu putea să-şi întiîlnească prietena : „n-aş putea 
exprima îndeajuns plăcerea pe care aş fi încercat-o dacă aş fi putut 
să mă bucur pe îndelete şi continuu de conversaţia domniei tale, care 
se ridică atît de mult deasupra lucrurilor femeiești... Mă îndurerează 
faptul că invitaţia făcută de dumneavoastră nu poate fi primită de 
mine nu numai din pricina multelor neplăceri care mă necăjesc la 
vîrsta mea atit de înaintată, dar şi pentru că sînt ţinut încă la 


opreală". Cît, de apropiată i-a fost savantului această fiinţă o 


ilustrează şi faptul că ultima epistolă pe care a dictat-o, înainte de a 
muri, ei îi este adresată. „Am primit prea plăcuta scrisoare a domniei- 
tale ilustri- simă — glăsuieşte misiva — într-un moment cînd mi-a fost 
de mare miîngiiere pentru că de multe săptămîni încoace mă aflu grav 
bolnav la pat. îţi răspund cu cele mai prietenoase mulţumiri pentru 
afecțiunea atit de curtenitoare de care dai dovadă faţă de persoana 
mea şi pentru compasiunea cu care mă cercetezi în nevolnicia şi 
nenorocirea mea... Te rog să pui această ne-voită scurtime (a 
scrisorii) pe seama gravităţii stării (mele) şi-ţi sărut cu nesfirşit drag 
mîinile..." Trei săptămîni mai tîrziu, mai exact în ziua de 8 ianuarie 
1642, către orele 4 ale dimineţii, Galilei se stinge în vila sa de la 
Arcetri. „Trupul său a fost dus din vila de la Arcetri la Florenţa — 
relatează Vincenzo Viviani în a sa Povestire istorică — şi la porunca 
serenis- simului nostru mare duce depus aparte în biserica Santa 
Croce, unde este vechiul mormînt al nobilei familii a lui Galilei cu 

gîndul de a-i înălța un monument funerar august şi somptuos într-un 
loc mai potrivit din zisa biserică, pentru ca astfel nu numai în viaţă, 
dar şi după moarte să fie cinstită în chip mărinimos faima sa 
nemuritoare". Nu la fel gândeau însă autorităţile ecleziastice care, 
aflînd de planul marelui duce de Toscana, fac tot ce le stă în putinţă 
ca să împiedice „sacrilegiul". învățatul abia trecuse în neființă că de 
la Florenţa nunțiul apostolic Bolognetti îl şi înştiinţează printr-un 
mesaj cifrat pe cardinalul Francesco Barberini, superiorul său de la 
Roma, de intenţia marelui duce de a-i înălța lui Galilei un monument 
funerar la fel de grandios ca şi lui Michelangelo, în aceeaşi biserică şi 
alături de mormîntul acestuia. Cardinalul reacţionează prompt, dînd 
dispoziţie _inchizitorului florentin Muzzarelli să-l convingă pe marele 
duce să renunţe la proiectul său, întrucît „nu este bine să se facă un 
mausoleu pentru leşul cuiva care a fost pedepsit de tribunalul sfintei 
inchiziţii şi a murit în timpul executării pedepsei, deoarece oamenii 
buni s-ar putea scandaliza, spre paguba pioşeniei înălţimii sale". 
Pentru cazul în care marele duce nu s-ar lăsa totuşi înduplecat, 
Barberini îi porunceşte inchizitorului florentin să-l avertizeze pe duce 
ca „în epitaful sau în inscripţia ce se va pune pe mormînt, să nu se 
citească cuvinte care să poată ofensa reputaţia acestui tribunal. 
Acelaşi avertisment va trebui dat celui ce va ţine cuvîntarea funebră, 
avîndu-se grijă ca ea să fie văzută şi cercetată bine, înainte de a fi 
rostită sau tipărită". La rîndul său ambasadorul Niccolini îl informează 
pe secretarul de stat Gondi că ducîndu-se în audienţă la papa, pe 
care l-a găsit „slăbit şi cu capul înfundat între umeri", acesta i-a spus 
că marele duce n-ar da lumii un bun exemplu dacă şi-ar realiza 
intenţiile, dat fiind că Galilei „a fost aici la Sfîntul 


Wow 


Oficiu pentru o părere atit de falsă şi atît de greşită, cu care a 
înrîurit şi pe mulţi alţii şi a pricinuit un scandal atit de general pen- 
tru _creştinătate cu o doctrină osîndită“. Deşi cu un picior în 
groapă, papa nu-şi domoleşte înverşunarea contra memoriei lui 
Galilei, reiterîndu-şi faţă de Niccolini împotrivirea la cinstirea 
amintirii savantului, „un om care — subliniază el — a fost judecat 
şi a cărui operă a fost condamnată şi interzisă ca greşită". Sînt 
ultimele cuvinte ale suveranului pontif despre Galilei. 

Avertismentele forurilor bisericeşti au avut efectul scontat: 
mausoleul plănuit n-a mai fost ridicat nici imediat după moartea 
lui Galilei, nici mult timp după aceea. Abia în 1734 Sfîntul Oficiu 
încuviinţează construirea, în incinta bisericii Santa Croce din Flo- 
renţa, a unui monument funerar. Monumentul este opera 
sculptorilor G. B. Foggini şi G. Ticciati şi a fost dezvelit în anul 
1737. 

Dacă inchiziţia a prigonit vreme îndelungată pînă şi memoria 
lui Galilei, nu mai puţin tenace a fost înverşunarea aceleiaşi inchi- 
ziţii împotriva teoriei copernicane şi a Dia/ogului despre cele două 
sisteme principale ale lumii._Abia în 1757 congregația de resort 
decide să elimine din _/ndex_decretul care interzicea scrierile 
favorabile _imobilităţii soarelui şi mişcării pămîntului („quod... 
omittatur decretum quo prohibentur libri omnes docentes 
immobilitatem solis et mobilitatem terrae“), pentru ca numai în 
septembrie 1822 congregația Sfîntului Oficiu să ridice opreliştea 
de a se publica scrieri despre mişcarea Pămîntului şi imobilitatea 
Soarelui şi drept urmare să fie eliminate din /ndex cărţi de mare 
valoare ştiinţifică precum cele datorate lui Copernic, Kepler şi 
Galilei. l-au trebuit aşadar bisericii catolice aproape două secole 
pentru ca să recunoască dreptatea cauzei apărate de autorul 
Dialogului... 

Convins că a face, sub constrîngere, concesii de demnitate pu- 
terii opresive este mai puţin important decît a-ţi înfăptui opera 
visată, pentru înfăptuirea căreia trebuie, înainte de toate, să 
supravieţuieşti, incapabil de _seninătatea unui Socrate în faţa 
morţii şi lipsit de vocaţia martirajului dovedită de un Giordano 
Bruno, Galilei s-a supus umilinţei de a-şi abjura convingerile 
ştiinţifice, încredinţat că avind de partea lor forţa invincibilă a 
adevărului ele vor triumfa pînă la urmă. Previziune care, precum 
ştim, s-a împlinit, încît putem exclama împreună cu Kepler (care 
relua o vorbă celebră a lui lulian Apostatul) : vicisti Galilaee ! 

